
1. Hadd jelentsem ki munkám e részének bevezetésében, amit a 
legtöbb történetíró az egész mű elején szokott hangoztatni, hogy a 
valaha is lezajlott háborúk közül a legemlékezetesebbet óhajtom 
megírni, azt, amelyet a carthagóiak viseltek Hannibal vezetésével a 
római nép ellen. Mert erősebb államok és népek még soha nem 
mérték össze fegyvereiket, s ők maguk se voltak soha ennyire 
hatalmuk és erejük teljében, nem is ismeretlen, hanem az első pun 
háborúban már kipróbált hadi módszerekkel küzdöttek meg, s 
annyira forgandó volt a hadiszerencse, annyira ingadozott a 
küzdelem, hogy közelebb voltak a pusztuláshoz, akik győztek. És 
szinte nagyobb gyűlölettel küzdöttek, mint amilyen erővel. A 
rómaiakat fűtötte a felháborodás, hogy a legyőzöttek maguktól 
fegyvert mertek ragadni legyőzőik ellen, a punokat pedig az a 
meggyőződés, hogy vereségük után hatalmaskodó és kapzsi módon 
elnyomták őket. Arról is tud a hagyomány, hogy Hamilcar, mikor az 
africai háború befejezése után seregét Hispaniába készült 
átszállítani, és áldozatot mutatott be, a mintegy kilencéves 
Hannibalt, aki gyermeki módon hízelegve kérte apját, vigye 
magával, odavezette az oltárhoz, megérintette vele az áldozatot, és 
szent esküvel kötelezte, hogy mihelyt teheti, ellensége lesz a római 
népnek. E büszke lelkű férfi nem tudta elviselni Sardinia és Sicilia 
elvesztését, mert Siciliát túl korai kétségbeesésükben engedték át az 
ellenségnek, Sardiniát pedig az africai lázadás idején csellel 
ragadták el a rómaiak, ráadásul még hadisarc fizetésére is 
kötelezték őket. 


2. E gondoktól gyötörve, a rómaiakkal kötött béke után mindjárt 
kitört és öt évig tartó africai háborúban, majd a rákövetkező kilenc 
évben, a pun hatalom kiterjesztéséért küzdve Hispaniában úgy 
viselkedett, mint aki nyilvánvalóan a mostaninál nagyobb háború 
tervét forgatja fejében, s ha tovább él, a punok azt a háborút, 

amelyet később Hannibal fővezérsége idején viseltek, már Hamilcar 


vezetésével megkezdik Italia ellen. 

Azonban Hamilcar legjobbkor jött halála s Hannibal fiatal kora 
késleltette e háború kitörését. Az apa és a fiú között - mintegy nyolc 
évig - Hasdrubalé volt a hatalom, aki a szóbeszéd szerint ifjúi 
bájával szerezte meg Hamilcar kegyeit, később más, kétségkívül 
szellemi kiválóságával nyerte meg őt úgy, hogy veje lett, s ezen a 
címen, a katonák és a nép körében roppant befolyásos Barcas-párt 
segítségével, az előkelőek nem minden tiltakozása nélkül, övé lett a 
fővezérség. Ő szívesebben választotta az erőszak helyett a bölcs 
megfontolás útját, s Carthago hatalmát nem háborúkkal és 
fegyverekkel, hanem azzal növelte, hogy vendégbaráti viszonyt 
teremtett a kisebb fejedelmekkel, s mindig újabb törzseket nyert 
meg a vezetőkkel kötött baráti kapcsolat segítségével. Egyébként a 
béke semmivel sem nyújtott neki több biztonságot: mindenki szeme 
láttára ölte meg egy barbár, hogy bosszút álljon kivégzett uráért. A 
merénylő, mikor a körülállók elfogták, úgy nézett szét, mintha 
megmenekült volna, s mikor kínpadra vonták, arcán még akkor is a 
kínokon diadalmaskodó öröm vonásai uralkodtak. 

Ezzel a Hasdruballal, minthogy bámulatos ügyességgel tudta a 
népeket fellázítani és fennhatósága alá vonni, a római nép 
megújította a szerződést, amely szerint a két birodalom határa a 
Hiberus folyó, s biztosítani kell a két nép között lakó saguntumiak 
szabadságát. 


3. Mikor Hasdrubal helyének betöltésére került sor, nem volt 
kétséges, hogy a nép is szívesen hozzájárul a katonák előzetes 
választásához, akik az ifjú Hannibalt azonnal a fővezéri sátorba 
vezették, s teljes egyetértésben, egyhangúlag fővezérnek kiáltották 
ki. 

Hasdrubal még serdülőkorában levélben hívta magához, s ez az eset 
a senatusban is szóba került. A Barcas-pártiak sürgetésére ugyanis, 
hogy Hannibal szokja meg a tábori életet, s készüljön apja 
hatalmának átvételére, Hanno, a másik párt vezére, így 
nyilatkozott: 

- Bár Hasdrubal kívánsága méltányosnak látszik, véleményem 
szerint mégsem kell teljesítenünk kérését. 

Mikor mindnyájan elámultak a kétértelmű véleményen, és feléje 
fordultak, így folytatta: 

- Hasdrubal teljes joggal gondolja, hogy azt az ifjúi bájt, amellyel 


annak idején ő szerzett örömet Hannibal apjának, most cserében ő 
élvezheti a fiúban. Hozzánk azonban teljességgel méltatlan, hogy 
ifjainkat a  haditudomány elsajátítása helyett az elöljárók 
kedvteléseinek kielégítésére szoktassuk. Vagy netán attól tartunk, 
hogy Hamilcar fia túl későn találja megismerni a korlátlan fővezéri 
hatalmat s atyja királyságának ragyogását, s hogy nem lesz 
módunkban elég korán szolgálni annak a királynak a fiát, aki a mi 
seregünket mint valami örökséget hagyta a vejére? Úgy gondolom, 
itthon kell tartanunk ezt az ifjút, hogy a törvényekhez és az 
elöljárókhoz alkalmazkodva, megtanuljon másokkal egyenlő jogok 
szerint élni, nehogy egykor e még parányi szikrából óriási tűzvész 
támadjon. 


4. Csak néhányan, s majdnem mind a derekabbak, álltak Hanno 
javaslata mellé, de mint ez már lenni szokott, a többség leszavazta a 
jobbakat. 

Hannibalt elküldték Hispaniába, s alighogy megérkezett, máris 
magára vonta az egész hadsereg figyelmét. Az öreg katonák azt 
hitték, hogy Hamilcar tért vissza megifjodva közéjük: az ő 
elevenségét fedezték fel az arcán, az ő erélyét a tekintetében, az ő 
mását arckifejezésében, vonásaiban. De csakhamar elérte, hogy 
népszerűsége megszerzésében apja nevének lett a legkisebb szerepe. 
Soha nem volt még alkalmasabb ugyanaz az egyéniség a 
legellentétesebb feladatokra: a parancsolásra és az engedelmességre. 
Így nem egykönnyen lehetett eldönteni, vajon a fővezér vagy a 
sereg kedvelte-e jobban. Hasdrubal se bízta szívesen másra a 
bátorságot és határozottságot kívánó vállalkozások vezetését, s a 
katonák se tanúsítottak soha más vezetése alatt annyi 
magabiztosságot és merészséget. A legnagyobb merészséggel 
vállalta el a veszélyes feladatokat, s a veszélyben a legnagyobb 
lélekjelenlétet tanúsította. A fáradtság nem tudta kimeríteni testét 
vagy legyőzni lelkierejét. Egyformán tűrt hőséget és fagyot, s az 
evés és ivás mértékét a természetes szükséglet s nem az élvezetvágy 
szabta meg számára. Ébrenlétének és alvásának ideje sem a 
nappalhoz és az éjszakához igazodott; azt az időt szánta pihenésre, 
amely feladatainak elvégzése után megmaradt, de ezt sem 
igyekezett puha fekhellyel, csenddel kellemessé tenni. Sokan és 
gyakran látták, amint köpennyel betakarózva az őrállomások és az 
őrállások közt, a puszta földön aludt. Ruházata semmivel sem volt 

feltűnőbb, mint bajtársaié, fegyverei és lovai azonban figyelmet 
keltettek. A lovasok és gyalogosok között egyaránt legkiválóbb volt; 
elsőnek indult harcba, s ő hagyta el legutolsónak a csatát. E férfi ily 
kiváló erényeit igen nagy hibák ellensúlyozták: embertelen 
kegyetlenség, még a punoknál is szokatlan álnokság, az 
igazságérzetnek, a jámborságnak, az istenek félelmének, az adott 
szó hűségének s a vallásos érzésnek teljes hiánya. Ennyi bűn és 
erény lehetőségét hordva magában, három évig szolgált Hasdrubal 
főparancsnoksága alatt, és semmit sem mulasztott el abból, amit egy 
jövendő nagy hadvezérnek tapasztalnia és tennie kell. 


5. Egyébként attól a naptól kezdve, hogy vezérnek kiáltották ki, 
mintha Italiát jelölték volna ki működési területéül, és a Róma 
elleni háborút bízták volna rá, veszélyesnek tartott minden 
késlekedést; attól félve, hogy őt is, amíg habozik, valamilyen 
végzetes baleset éri, akárcsak apját, Hamilcart vagy később 
Hasdrubalt, elhatározta, hogy megindítja a háborút a saguntumiak 
ellen. S mivel kétségtelen volt, hogy erre az ostromra a római 
fegyveres erők is harcba szállnak, seregével először az olcasok 
területére tört be (ez a nép a Hiberuson túl lakott, Carthagónak 
inkább csak a területén, mint fennhatósága alatt), mert azt a 
látszatot akarta kelteni, hogy nem Saguntum ellen indult, hanem a 
szomszéd népek leigázása és megszállása közben az események 
alakulása sodorta ebbe a háborúba. Megrohanta és elfoglalta 
Cartalát, e néptörzs dúsgazdag fővárosát, mire a megrémült kisebb 
államok kétségbeesve megfizették a hadisarcot, elfogadták 
fennhatóságát; s diadalmas serege dús zsákmánnyal megrakodva 
vonult téli szállásra Új-Carthagóba. 


Itt bőkezűen szétosztotta a zsákmányt, pontosan kifizette az 
elmaradt zsoldot, s megerősítve valamennyi polgár és szövetséges 
beléje vetett bizalmát, kora tavasszal megindította a háborút a 
vaccaeusok ellen, és erővel elfoglalta két városukat: Hermandicát és 
Arbocalát. Arbocalát a hősies, nagyszámú lakosság sokáig védte. A 
Hermandicából elmenekültek, szövetkezve az olcasok előző nyáron 
levert népéből száműzöttekkel, fellázították a carpetanusokat, s nem 
messze a Tagus folyótól rátámadva a visszatérőben lévő Hannibalra, 
megzavarták zsákmánnyal megrakott seregét. Hannibal nem 


bocsátkozott ütközetbe; letáborozott a parton, s mihelyt az ellenség 
jóvoltából egy kis nyugalomhoz és csendhez jutott, egy gázlón 
azonnal átkelt a folyón. Csak annyira vitte előre sáncait, hogy az 
ellenségnek hely maradjon az átvonulásra, mert úgy tervezte, hogy 
átkelés közben támadja meg őket. Lovasságának megparancsolta: 
mihelyt meglátják, hogy az ellenség a vízbe gázol, támadják meg a 
mozgásban akadályozott sereget, az elefántokat pedig, szám szerint 
negyvenet, a parton sorakoztatta fel. A carpetanusok száma a 
hozzájuk csatlakozott vaccaeusokkal és olcasokkal együtt százezerre 
rúgott; legyőzhetetlen sereg, ha nyílt síkon kerülne sor csatára. Így 
az egyébként is szilaj természetű s nagy száma miatt elbizakodott 
sereg - amely azt hitte, hogy az ellenség félelemből hátrált meg, s 
biztosra vette, hogy győzelmét csak a köztük lévő folyó késlelteti - 
hangos kiáltozással, rendetlenül, minden irányítás nélkül, ki-ki a 
neki legközelebbi úton, belerohant a folyóba. De egyidejűleg a 
másik parton nagy lovascsapat ugratott a vízbe, s a mederben 
nagyon is egyenlőtlen küzdelem kezdődött. Mert ahol alig bízhatta 
magát a gázlóra a bizonytalanul botorkáló gyalogos, akit még a 
fegyvertelen lovas is vaktában nekivágtatva feldönthetett, ott a 
testét és fegyvereit szabadon használó lovas, a sodrás közepén is 
biztosan ülve lován, a közel- és távolálló ellen egyaránt tudott 
harcolni. A sereg nagy részét elnyelte a folyó, azokat pedig, akiket 
az örvénylő áradat az ellenséghez sodort, az elefántok tiporták 
agyon. A leghátul haladók, akik biztosabbnak látták, ha saját 
partjukra menekülnek vissza, némi rendetlen futkosás után végre 
egyesültek. De mielőtt a nagy rémületből felocsúdva, új bátorságra 
kaphattak volna, Hannibal a négyszög alakban elrendezett sereggel 
leereszkedett a folyóhoz, elűzte őket a partról, s ezután 
végigpusztítva a földeket, néhány nap alatt a carpetanusokat is 
megadásra kényszerítette. Így most már az egész Hiberuson túl 
elterülő vidék - Saguntum kivételével - a carthagóiak birtokába 
jutott. 


6. A saguntumiak ellen még nem indult meg a háború, de Hannibal, 
hogy ürügyet találjon rá, már elhintette köztük és szomszédaik, 
főleg a turdetanusok közt a viszálykodás magvait. S minthogy ő, a 
viszály szítója, az utóbbiakat pártolta, s célja nyilvánvalóan nem 
jogi vita, hanem erőszakos beavatkozás volt, a saguntumiak 
követeket küldtek Rómába, hogy támogatást kérjenek a most már 


kétségtelenül küszöbönálló háborúban. 


Rómában ekkor P. Cornelius Scipio és Ti. Sempronius Longus voltak 
a consulok. Bevezették a követeket a senatusba, és jelentést tettek 
az állam helyzetéről. Az atyák úgy döntöttek, hogy követeket 
küldenek Hispaniába a szövetségesek helyzetének megvizsgálására, 
s ezek, ha alapos okot találnak rá, figyelmeztessék Hannibalt, hogy 
ne támadja meg Saguntumot, a római nép szövetségesét. Majd 
menjenek át Africába, Carthagóba, hogy ott szóvá tegyék a római 
nép szövetségeseit ért sérelmeket. A követséget megszavazták, de 
még el sem indult, mikor hamarább, mint bárki is várta volna - híre 
érkezett, hogy megkezdődött Saguntum ostroma. 


Ekkor az ügy ismét a senatus elé került. Egyesek azt javasolták, 
hogy a consulok kapják meg provinciának Hispaniát és Africát, s 
szárazon és vízen kezdjék meg a hadviselést, mások pedig, hogy 
csak Hispaniában, Hannibal ellen kezdjünk háborút. Volt olyan 
nézet is, hogy ne vágjanak meggondolatlanul ilyen sorsdöntő 
vállalkozásba, hanem várják meg a Hispaniába küldött követek 
visszaérkezését. Ez a legbiztosabbnak látszó javaslat győzött. Így 
minél gyorsabban igyekeztek elküldeni P. Valerius Flaccus és O. 
Baebius Tamphilus követeket Saguntum alá Hannibalhoz, majd, ha 
nem hagyná abba a háborút, Carthagóba, hogy ott, elégtételül a 
szerződés megszegéséért, magának a vezérnek a kiszolgáltatását 
követeljék. 


7. Míg Rómában készülődnek és tanácskoznak, már teljes erővel 
folyt Saguntum ostroma. Ez volt a Hiberuson túl a leggazdagabb 
város, mintegy ezer lépés távolságra feküdt a tengertől. Lakosai a 
hagyomány szerint Zacynthus szigetéről származtak, s kis számban 
ardeai rutulusok is keveredtek közéjük. Egyébként a város rövid idő 
alatt vált ily gazdaggá, s ezt részben tengeri kereskedelmének és 
szárazföldi jövedelmeinek, részben lakossága gyors növekedésének 
köszönhette, valamint annak az erkölcsi szilárdságnak, amellyel 
szövetségi hűségét még léte kockáztatásával is megőrizte. 

Hannibal a háborúra kész sereggel betört határaikon, s mindenütt 
végigdúlva a földeket, három irányból támadta meg a várost. A 
védőfal egyik kiugró szöglete egy völgyre nézett, amely sokkal 
simább és egyenletesebb volt, mint a sáncokat máshol körülvevő 


terep. Ezzel szemben állíttatta fel az ostromfödeleket, hogy 
védelmük alatt faltörő kosaival a falhoz tudjanak férkőzni. 
Csakhogy amennyire alkalmas volt a terep arra, hogy az 
ostromfedelekkel messziről megközelítsék a falakat, éppúgy nem 
kedvezett a vállalkozás folytatásának, mikor a feladat befejezésére 
került volna sor. Ott meredt előttük a magasba egy hatalmas torony, 
s a falat is, éppen, mert ilyen kényes helyen volt, magasabbra 
építették, mint máshol, s itt a legveszélyesebb és legfélelmetesebb 
helyen, a válogatott védősereg is rendkívül erős ellenállást 
tanúsított. Kezdetben hajítófegyverekkel riasztották vissza az 
ostromlókat, úgyhogy ezek sáncmunka közben egy talpalatnyi 
biztos helyet se találtak. Azután már nemcsak a fal és a torony 
védelmében villogtatták dárdáikat, hanem, felbátorodva, az ellenség 
őrállásaira és ostromműveire is kirontottak. S ezekben az alkalmi 
összecsapásokban általában nemigen szenvedtek nagyobb 
veszteséget, mint a punok. Sőt, egyszer még Hannibalt is, aki 
elfeledkezve az óvatosságról, túl közel merészkedett a falakhoz, 
földre terítette a combját ért erős dárdaütés, mire olyan menekülés 
és zűrzavar támadt körülötte, hogy kis híján otthagyták a sáncokat 
és ostromfedeleket. 


8. Ezután, amíg a vezér sebe begyógyult, az ostrom pár napig 
ostromzárrá változott. De közben is, bár a harc szünetelt, éppoly 
lankadatlanul folyt a munka az ostromműveken és az erődítéseken. 
Így azután még hevesebben lángolt fel a küzdelem, s az ellenség 
több ponton, még ott is, ahol az ostromeszközök alkalmazása szinte 
lehetetlennek látszott, előrenyomult a védőtetőkkel, s közelebb 
férkőzött faltörő kosaival. A punoknak bőségesen volt emberük: 
eléggé hihető adatok szerint mintegy százötvenezer harcossal 
rendelkeztek. A városbeliek viszont nem voltak elegen, s újra és újra 
sokfelé kellett osztani seregüket, hogy minden hely védelmét és 
szolgálatát elláthassák. Így a faltörő kosok már döngetni kezdték, és 
több helyen be is zúzták a falakat. S az egyik oldalon, egy nagyobb 
falrész leomlása után, már nyitva állt a város. Majd óriási robajjal 
egymás után ledűlt három torony s a közöttük lévő fal. A punok azt 
hitték, hogy elfoglalhatják a várost, ha behatolnak az omlás helyén, 
ahová mindkét részről oly hevesen rohantak, mintha a fal addig 
mind a két felet egyformán védte volna. Ez az össze csapás 


semmiben sem hasonlított a várostromnál szokásos szabálytalan 
viadalokhoz, amelyeket akkor vívnak, ha valamelyik fél alkalmat ad 
rá. Nem, itt a falak romjai s a város kis távolságban álló házai 
között, mintha sík mezőn volnának, szabályos csatasorok álltak 
szemben egymással. Az egyik fél elszántságát a remény, a másikét a 
kétségbeesés fokozta. A punok azt hitték, hogy már csak egy végső 
erőfeszítés kell, és övék a város; a saguntumiak pedig testükből 
alkottak védőfalat bástyáitól megfosztott városuk oltalmára, s 
egyikük sem hátrált egy tapodtat sem, nehogy feladott helyét az 
ellenség foglalja el. Minél elkeseredettebben s minél sűrűbb 
sorokban harcoltak mindkét oldalon, annál többen kaptak sebet, 
mert egyetlen lövedék se csapott le hiába a fegyverek s emberek 
tömegébe. 


A saguntumiak hajítófegyvere fenyőfából készült dárda volt, 
gömbölyű nyelű, kivéve a végét, amelyből vashegy meredt ki. Erre a 
részére, amely, a mi hajítódárdánkhoz hasonlóan négyszögletű volt, 
szurkos kócot csavartak. A vashegy három láb hosszú volt, úgyhogy 
egyszerre átdöfte az embert és fegyverzetét. De még ha megakadva 
a pajzson, nem is hatolt be a testbe, akkor is rendkívüli riadalmat 
okozott, mert középső részén meggyújtva dobták el, repülés közben 
még nagyobb lángra kapott, arra kényszerítve a harcost, hogy 
eldobja pajzsát, s védtelenül szolgáltassa ki magát a következő 
lövedékeknek. 


9. Mikor a csata sokáig nem dőlt el, a saguntumiak felbátorodtak 
ellenállásuk alig remélt sikerén, a punokat, mivel azok nem bírtak 
velük, már legyőzötteknek tekintették, majd hirtelen csatakiáltással 
visszaszorították őket a falig, s végül a botladozó és megzavarodott 
sereget szétszórva és megfutamítva, egészen táborukig kergették. 
Közben híre jött, hogy követek érkeztek Rómából. Hannibal 
megbízottakat küldött eléjük a tengerpartra, azzal az üzenettel, 
hogy nem lenne biztonságos az útjuk, ha ennyi fellázadt és 
fegyverben álló törzsön keresztül jönnének hozzá, s ilyen válságos 
helyzetben neki sincs ideje követségek meghallgatására. Nagyon jól 
tudta, hogy a követek, mivel nem engedte őket maga elé, azonnal 
Carthagóba indulnak. Ezért hát előre leveleket küldött a Barcas-párt 
vezéreihez: mozgósítsák párthíveiket, nehogy az ellenpárt bármi 
engedményt is tehessen a római népnek. 


10. Így a követségnek ez az útja, azonkívül, hogy a senatus elé 
bocsátották és meghallgatták, hiábavaló és eredménytelen maradt. 
Egyedül Hanno szállt szembe beszédében az egész senatusszal a 
római szövetség védelmében, a nagy csendet azonban tekintélyének 
s nem a hallgatók együttérzésének köszönhette. Az istenekre, 
szövetségük bíráira s tanúira kérte a senatust, ne növeljék a 
Saguntum elleni háborút Róma elleni háborúvá. Ő fölemelte intő 
szavát, s előre tiltakozott: ne küldjék el a hadsereghez Hamilcar 
sarját. Ennek a férfiúnak sem halotti szelleme, sem utódai nem 
nyugszanak, s a rómaiakkal kötött szövetséget mindaddig veszély 
fenyegeti, míg a Barcas nevéből és véréből valók közül egy is él. 

, Elküldtétek a sereghez, mintha csak táplálékot akarnátok adni a 
tűznek, ezt az ifjút, akiben csak úgy lobog az uralomvágy, s aki 
célja elérésére csak azt az egy utat ismeri, ha egyik háborút a másik 
után indítja, és fegyverekkel, csapatokkal veszi körül magát. 


Tehát magatok tápláltátok a tűzvészt, amely most benneteket 
emészt el! Seregeitek Saguntumot ostromolják, amelytől szerződés 
tiltja őket. S a római legiók majd Carthagót fogják ostromolni, 
azoknak az isteneknek a vezetésével, akik az előző háborúban is 
segítségükre voltak a szerződésszegés megtorlásában. Vajon nem 
ismeritek az ellenséget vagy magatokat, vagy a két nép 
szerencséjét? Ez a ti nagyszerű fővezéretek nem engedte be 
táborába a követeket, akik szövetségesként és szövetségeseik 
érdekében jöttek, s így lábbal tiporta a népek jogát. S íme, miután 
elkergették őket onnan, ahonnan még az ellenség követeit sem 
lehetne elutasítani, eljöttek hozzánk a szerződés értelmében 
elégtételt kérni. S hogy ne egész államun kat érje a gyanú, annak a 
kiadását követelik, aki a bűnt elkövette, s így felelős a sérelemért. 
Tartok tőle, hogy minél enyhébben járnak el most, s minél később 
kezdik el, annál kitartóbbak lesznek a bosszúállásban, ha majd 
cselekvésre szánják magukat. Gondoljatok az Aegatiszigetek és Eryx 
példájára, s arra, hogy mit szenvedtetek el szárazon és vízen ama 
huszonnégy év alatt. S akkor nem ez a gyerek volt a vezér, hanem 
az apja, maga Hamilcar, a ymegtestesült Marsc, ahogy ők nevezni 
szeretik. Csakhogy akkor a szerződés ellenére Tarentumot azaz 
Italiát - nem tartottuk tiszteletben, éppúgy, ahogy most Saguntumot 
nem kíméljük. Ezért győzött le minket isten s ember, s a vitát, hogy 


melyik nép szegte meg a szerződést, pártatlan bíróként eldöntötte a 
háború kimenetele, annak adván a győzelmet, akinek az oldalán az 
igazság állott. Carthago ellen támad most Hannibal ostromfedeleivel 
és tornyaival, s Carthago falát döngetik faltörő kosai. Saguntum 
omladékai - bár hamis jósnak bizonyulnék! - a mi fejünkre hullanak, 
s a saguntumiakkal kezdett háborút Róma ellen kell majd 
folytatnunk. vKiadjuk-e tehát Hannibalt?xk - kérdezhetné valaki. 
Tudom, nem sokat számít - hiszen apjával is ellenséges viszonyban 
voltam -, ha fiát, Hannibalt is tánadom. De mint ahogy annak 
idején Hamilcar halála is megkönnyebbüléssel töltött el, mert ha 
tovább él, már rég háborúban állnánk a rómaiakkal, éppúgy 
gyűlölöm és utálom ezt az ifjút is, a háború fúriáját, és 
gyújtócsóváját. Nemcsak hogy ki kell őt adnunk, hogy jóvátegyük a 
szerződésszegést, de ha nem követelné senki, akkor is el kellene 
küldenünk a föld legtávolabbi vidékén fekvő tengerpartra, oda 
számkivetve őt, ahonnan még híre-neve sem juthat el hozzánk, s ő 
sem veszélyeztetheti államunk biztonságát. Az én javaslatom tehát: 
azonnal indítsunk követséget Rómába, hogy a senatusnak elégtételt 
szolgáltasson, s egy másikat Hannibalhoz, amely felszólítja, hogy 
vonja vissza seregét Saguntum alól, azután őt magát, a szerződés 
értelmében, átadja a rómaiaknak. S javaslom, küldjünk egy 
harmadik követséget a saguntumiakhoz a jóvátétel megbeszélése 
végett." 


11. Hanno szavainak elhangzása után senki se tartotta 
szükségesnek, hogy felszólaljon ellene, annyira egységesen állt 
Hannibal mellett majdnem az egész senatus. Sőt, Hanno szemére 
vetették, hogy ellenségesebb hangon beszélt, mint maga a római 
követ, Flaccus Valerius. Ezután azt válaszolták a római követeknek, 
hogy a háborút a saguntumiak kezdték, és nem Hannibal, s a római 
nép jogtalanul jár el, ha fontosabb neki a saguntumiak ügye, mint a 
carthagóiakkal kötött ősrégi szövetség. 

Míg a rómaiak követek küldésével vesztegették az időt, Hannibal 
néhány napi pihenőt adott a harctól és sáncmunkától kimerült 
katonáinak, őrséget rendelt a védőtetők és az ostromfedelek 
biztosítására. Közben hol az ellenség elleni gyűlöletre ösztönözte, 
hol a zsákmány reményével biztatta őket, így növelve harci 
elszántságukat. S mikor az egybegyűlt katonákat azzal kecsegtette, 


hogy a város elfoglalása után ők kapják meg a zsákmányt, 
mindnyájan annyira fellelkesültek, hogy úgy látszott, ha most 
azonnal elhangzana a támadásra hívó jel, semmi erő nem tudna 
nekik ellenállni. A saguntumiak a néhány napig tartó harci 
szünetben, amikor nem kellett se támadniuk, se támadást 
visszaverniük, éjjel-nappal megállás nélkül dolgoztak, hogy 
helyreállítsák a falakat ott, ahol a rombolás miatt védtelenné vált a 
város. 


Azután az előbbinél sokkal hevesebben folytatódott az ostrom, s 
minthogy . minden hely visszhangzott az  összevegyülő 
csatakiáltásoktól, a védők nem tudták biztosan eldönteni, hova 
küldjenek legelőször s legfőképpen segítséget. Ott volt maga 
Hannibal is, és amerre a város valamennyi védőművénél magasabb 
ostromtornyot vontatták, biztatta a punokat. Mikor közelebb értek 
vele, s a minden emeleten elhelyezett hajító- és dárdavető gépekkel 
lesöpörték a falakról az odasiető védőket, Hannibal, úgy vélve, hogy 
itt a kedvező alkalom, mintegy nyolcszáz, csákánnyal felszerelt 
afrikait küldött előre, hogy alulról döntsék le a falat. Ez nem volt 
nehéz feladat, mert a termésköveket nem mész tartotta szilárdan 
össze, hanem ősi módon agyaggal voltak összetapasztva. Ily módon 
a falból nagyobb rész omlott le, mint amekkorát megbontottak, s az 
így támadt résen fegyveres csapatok özönlöttek a városba. Sőt egy 
magaslatot is elfoglaltak, ide vontatták az összes hajító- és 
dárdavető gépet, s fallal vették körül magukat, hogy bent a 
városban legyen egy megerősített pontjuk, amely a fellegvárat 
fenyegeti. A saguntumiak viszont szűkebb falat vontak a város még 
el nem foglalt belső része körül, s mindkét részről teljes erővel 
folytatták egyrészt az építést, másrészt az ostromot. De minthogy a 
saguntumiak a védővonalat egyre hátrább vonták, a város területe 
napról napra kisebb lett. Közben a hosszú ostrom miatt mind 
nyomasztóbbá vált az általános ínség, s egyre kevésbé várhattak 
külső segítséget, mert oly távol voltak a rómaiak, akikben egyedül 
reménykedhettek, s körös-körül mindent az ellenség tartott 
megszállva. Csüggedt lelküket mégis némi reménnyel töltötte el, 
hogy Hannibal hirtelen eltávozott, és az oretanusok meg a 
carpetanusok ellen vonult. Ez a két nép ugyanis, elkeseredve a 
könyörtelen katonaszedés miatt, fogva tartotta a sorozókat, s már az 
a veszély fenyegetett, hogy elpártolnak. De Hannibal villámgyorsan 
lecsapott rájuk, s így lemondtak a fegyveres felkelés folytatásáról. 


12. Közben az ostrom hevessége Hannibal kijelölt helyettesének, 
Maharbalnak, Himilco fiának a vezetése alatt sem csökkent, aki 
olyan buzgón végezte feladatát, hogy sem katonái, sem az ellenség 
nem vették észre a vezér távollétét. Maharbal többször csapott össze 
sikeresen az ellenséggel, három faltörő kossal egy nagy falrészt 
ledöntött úgy, hogy a visszatért Hannibalnak csupa új omladékkal 
borított helyet mutathatott. Így a sereget közvetlenül a fellegvár 
ellen küldték, s az itt megkezdődött öldöklő, mindkét részről sok 
áldozatot kívánó viadal után egy részét el is foglalták. 

Ezután a béke halvány reményét csillantotta fel két ember 
próbálkozása, a saguntumi Alcóé és a hispaniai Alorcusé. Alco - 
abban bizakodva, hogy könyörgő szóval talán elérhet valamit - a 
saguntumiak tudta nélkül éjszaka átlopódzott Hannibalhoz. De 
mikor könnyeivel sem ért el semmit, s meghallotta a feldühödött 
győzteshez méltó könyörtelen békefeltételeket, békeközvetítőből 
szökevénnyé válva ott maradt az ellenségnél, és kijelentette, hogy 
biztos halál várna rá, ha ilyen feltételekkel ajánlaná polgártársainak 
a békekötést. Hannibal ugyanis azt követelte, hogy szolgáltassanak 
elégtételt a turdetanusoknak, s átadva minden aranyukat és 
ezüstjüket, egy szál ruhában hagyják el a várost, s ott telepedjenek 
le, ahol ő parancsolja. 

Mikor Alco kijelentette, hogy a saguntumiak ilyen békefeltételeket 
nem lesznek hajlandók elfogadni, Alorcus - azt erősítgetve, hogy 
ahol már mindent legyőztek, a büszkeséget is le lehet győzni - 
vállalkozott a békeközvetítésre. Ő akkor Hannibal katonája volt, de 
közjogi helyzete következtében élvezte a saguntumiak barátságát és 
vendégjogát is. Fegyvereit a nyilvánosság előtt átadta az őröknek, 
erre bebocsátották a városba, és kívánságára a saguntumi praetor 
elé vezették. Minthogy minden rendű és rangú ember azonnal 
köréjük sereglett, a senatus, szétoszlatva a tömeg többi részét, 
meghallgatta Alorcust, aki a következő beszédet tartotta: 


13. , Nem kellett volna megtennem ezt az utat, ha polgártársatok, 
Alco, ahogy elment Hannibalhoz békét esdeni, éppen úgy vissza is 
tért volna Hannibal feltételeivel. S most sem úgy jövök hozzátok, 
mint Hannibal megbízottja, sem úgy, mint szökevény. Minthogy 


azonban Alco vagy a ti hibátokból, vagy a magáéból ott maradt az 
ellenségnél - mert ő a hibás, ha csak színlelte a félelmet, de ti 
vagytok hibásak, ha nálatok az igaz hír hozóját veszély fenyegeti -, 
a köztünk fennálló régi vendégbarátság jogán én jöttem el, hogy 
tisztában legyetek azzal: van még bizonyos lehetőségetek a 
megmaradásra és a békére. Hogy pedig annak az elmondására, amit 
veletek közlök, nem késztetett semmi más, csupán a ti érdeketek, 
azt már az a tény is bizonyítja, hogy amíg volt erőtök az 
ellenállásra, s amíg reménykedtetek a rómaiak segítsé gében, soha 
egyetlen szóval sem említettem előttetek a békekötést. De minthogy 
most már a rómaiaktól se remélhettek az égvilágon semmit, s 
fegyvereitek és bástyáitok se nyújtanak elegendő oltalmat, 
békeajánlattal jövök, amely inkább szükségszerű, mint méltányos. 
Erre úgy lehet némi reményetek, ha azt, amit a győztes Hannibal 
ajánl, ti mint legyőzöttek hallgatjátok végig, nem tekintve 
veszteségnek azt, amitől megfosztanak - hiszen minden a győztest 
illeti -, hanem ajándékként fogadtok mindent, ami számotokra 
megmarad. Elveszi tőletek nagyrészt rommá lett városotokat, 
amelyet már majdnem teljesen elfoglalt, de meghagyja a földeteket, 
s helyet fog kijelölni, ahol új várost építhettek. Minden aranyat és 
ezüstöt - akár állami, akár magánvagyon - át kell neki adnotok. 
Személyi sértetlenséget biztosít az asszonyoknak, gyermekeiteknek s 
ti magatoknak, ha fegyvertelenül, két ruhát vivén magatokkal, 
hajlandók lesztek kivonulni Saguntumból. Mindezt a győztes 
ellenség írja elő, s bár feltételei kegyetlenek és súlyosak, sorsotok 
arra int, hogy fogadjátok el őket. De én mindamellett nem adom fel 
a reményt, hogy ha majd minden hatalmában lesz, egyik-másik 
feltételen enyhíteni fog, s úgy vélem, hogy még ez is jobb, mint 
lemészároltatni magatokat, s tűrni, hogy szemetek láttára fogják el 
és hurcolják el a hadijog alapján az asszonyokat és gyermekeiteket." 


14. Miközben a szavai meghallgatására összegyűlt tömeg a 
senatusszal  összevegyülve népgyűléssé növekedett, a vezető 
emberek, mielőtt választ adtak volna, hirtelen eltávoztak, s 
összehordva a Forumra minden állami vagy magántulajdonban lévő 
ezüstöt és aranyat, beledobálták a sebtében erre a célra rakott 
máglyába, s legtöbben maguk is a lángokba ugrottak. S míg erre 


rémület és kétségbeesés ejtette hatalmába a várost, egyszerre a 


fellegvár felől is új lárma hallatszott. Összeomlott a régen döngetett 
torony, s a romokon át benyomult egy pun csapat. Mikor a 
fővezérnek jelentették, hogy a városban nincsenek szokott helyükön 
az ellenséges őrszemek és őrségek, Hannibal úgy vélte, hogy ilyen 
alkalmat nem szabad elszalasztania, és teljes haderejét rohamra 
indítva, hamarosan elfoglalta a várost, s megparancsolta, hogy 
minden férfit le kell gyilkolni. A végső fejlemények megmutatták, 
hogy majdnem szükség volt erre az egyébként rettenetes parancsra. 
Mert ugyan kiknek kegyelmezhetett volna azok közül, akik 
feleségükkel és gyermekeikkel bezárkózva magukra gyújtották a 
házat, vagy fegyvert ragadva utolsó leheletükig folytatták a 
küzdelmet? 


15. Az elfoglalt városban roppant zsákmányt ejtettek. Noha a 
tulajdonosok vagyonuk java részét szántszándékkal tönkretették, a 
mészárlók dühükben alig nézték, ki hány éves, és a foglyok is a 
katonáknak jutottak zsákmányul, mégis bizonyos, hogy az eladott 
tárgyak árából jókora összeg jött össze, és sok értékes holmit és 
ruhaneműt szállítottak Carthagóba. 


Néhány történetíró szerint Saguntumot az ostrom kezdetétől 
számított nyolcadik hónapban foglalták el; Hannibal ezután vonult 
téli szállására, Új-Carthagóba, majd öt hónappal ezután, hogy innen 
elindult, érkezett meg Italiába. Ha ez így igaz, nem lehettek P. 
Cornelius és Ti. Sempronius azok a consulok, akikhez a 
saguntumiak az ostrom kezdetén követeket küldtek, s akik hivatali 
idejük alatt megütköztek Hanniballal - egyikük a Ticinus folyónál, 
majd, valamivel később, mindketten a Trebia folyónál. Tehát vagy 
sokkal rövidebb idő alatt zajlott le mindez, vagy pedig annak az 
évnek az elején, amelyben P. Cornelius és Ti. Sempronius voltak a 
consulok, Saguntumot nem ostromolni kezdték, hanem már el is 
foglalták. Mert a Trebia mellett vívott csata időpontját nem vihetjük 
át Cn. Servilius és C. Flaminius consuli évére, hiszen C. Flaminius 
Ariminiumban vette át a consuli tisztet, s Ti. Sempronius consul 
elnökletével választották meg, aki csak a trebiai csata után érkezett 
a consulválasztásra Rómába, s mikor a választógyűlés megtartása 
után visszatért seregéhez, az már téli szállásán volt. 16. A 
Carthagóból Rómába visszaérkezett követek jelentést tettek a 
teljesen ellenséges hangulatról; majdnem ugyanabban az időben 


érkezett meg Saguntum elestének a híre is. S az atyákat egyszerre 
fogta el a részvét a szövetségesek méltatlan pusztulása, a szégyen a 
segítség elmaradása miatt, a heves gyűlölet a carthagóiak ellen, s az 
aggodalom az állam létéért - olyan erővel, mintha az ellenség máris 
a kapu előtt állna. S mivel egyszerre annyiféle indulat zaklatta fel 
őket, inkább kapkodtak, mint tanácskoztak. Mert soha nem álltak 
még szemben könyörtelenebb és harciasabb ellenféllel, s a római 
állam sem volt még soha ennyire tehetetlen és ily kevéssé 
felkészülve a háborúra. Hiszen a sardusok, a corsicaiak, az 
istriabeliek és az illyrek inkább csak ingerelték, de nem tették 
igazán próbára a római fegyvereket, s a gallusok ellen is inkább 
csetepaté folyt, mint igazi háború. De most a punok, régi 
ellenségeink, miután huszonhárom éven át mindig győztesek 
maradtak a hispaniai népek ellen vívott legkeményebb harcokban, 
hozzászokva egy rendkívül vállalkozó kedvű vezérhez, s friss erőt 
merítve ily gazdag város elpusztításából, átlépték a Hiberust, s 
magukkal hozzák a harcra feltüzelt sok hispaniai törzset, s fel fogják 
lázítani a mindig harcra sóvárgó gallus törzseket is. Az egész 
földkerekség ellen kell ezt a háborút viselniük, méghozzá Italiában, 
Róma falai előtt. 

17. A consulok provinciáit már előzőleg kijelölték, most csak sorsot 
kellett húzniuk. Corneliusnak Hispania, Semproniusnak Africa és 
Sicilia jutott. Erre az évre megszavaztak nekik hat legiót, annyi 
szövetséges csapatot, amennyit szükségesnek tartanak, s akkora 
hajóhadat, amekkorát fel tudnak szerelni. A rómaiaktól 
huszonnégyezer — gyalogost — és ezernyolcszáz lovast, a 
szövetségesektől negyvenezer gyalogost és négyezer-négyszáz lovast 
állítottak ki, s kétszázhúsz ötevezősoros és húsz gyorsjáratú hajót 
bocsátottak vízre. Ekkor kérdést intéztek a néphez, elhatározza és 
elrendeli-e, hogy Carthago népének megüzenjék a háborút? A 
háború sikeréért városszerte könyörgéseket tartottak, s kérték az 
isteneket, hogy a háború, amelyet a római nép elhatározott, jól és 
szerencsésen végződjék. 

A consulok közt úgy osztották meg a csapatokat, hogy Sempronius 
két, egyenként négyezer gyalogost és háromszáz lovast számláló 
legiót, a szövetségesektől tizenhatezer gyalogost és ezernyolcszáz 
lovast, ezenkívül százhatvan hosszú és tizenkét gyorsjáratú hajót 


kapott. Semproniust ezzel a szárazföldi és tengeri haderővel 
Siciliába küldték, hogy - ha a másik consul egymaga képes lesz 
távol tartani a punokat Italiától - innen keljen majd át Africába. 
Corneliusnak kevesebb csapatot adtak, mivel nemrég küldték 
jelentős sereggel Galliába L. Manlius praetort is. Főképp a hajókból 
jutott neki kevesebb: hatvan ötevezősoros hajót kapott, mert meg 
voltak győződve, hogy az ellenség nem a tengeren támad, s nem is 
fog próbálkozni tengeri hadviseléssel, s jutott neki még két legio a 
hozzá tartozó lovassággal, s a szövetségesektől tizennégyezer 
gyalogos és ezerhatszáz lovas. Az ugyanazon irányban fekvő 
Galliának a punok elleni háborúra két római legio, tízezer főnyi 
szövetséges gyalogság, ezer szövetséges és hatszáz római lovas 
jutott. 


18. Ilyen előkészületek után, hogy a háború előtt mindenben 
jogszerűen járjanak el, követségbe küldtek Africába néhány idősebb 
embert, O. Fabiust, M. Liviust, L. Aemiliust, C. Liciniust, O. 
Baebiust: kérjenek felvilágosítást a carthagóiaktól, hogy Hannibal 
állami határozat alapján vette-e ostrom alá Saguntumot, és ha ezt, 
mint várható, beismerik, s mint állami határozatból történt 
intézkedést, igazolni akarnák, adják át a carthagói népnek a 
hadüzenetet. Mikor a rómaiakat megérkezésünk után a carthagói 
senatus elé vezették, ott 0. Fabius, megbízatása értelmében, ezt az 
egyetlen kérdést tette fel. Erre az egyik carthagói így válaszolt: 


- Már előző követségetek is elhamarkodott volt, rómaiak, mikor 
Hannibal kiadatását követeltétek, azon a címen, hogy saját 
elhatározásából — ostromolta — meg — Saguntumot. Egyébként 
küldöttségetek most enyhébben beszél, de a lényeget tekintve még 
sértőbb az előzőnél. Mert akkor Hannibalt gyanúsítottátok, 
egyszersmind kiadatását is követeltétek. Most viszont belőlünk 
akarjátok kicsikarni a beismerést, hogy hibáztunk, másrészt, mintha 
már be is vallottuk volna, elégtételt követeltek. Szerintem azonban 
nem azt kell vizsgálni, vajon Saguntumot állami vagy egyéni 
elhatározásból vették-e ostrom alá, hanem azt, hogy jogosan vagy 
jogtalanul. Mert annak a kivizsgálása és megítélése, hogy a mi 
polgárunk mit tett a mi parancsunkra és mit a saját elhatározásából, 
miránk tartozik. Veletek csak egy dologról lehet vitánk: 
megsértettük-e ezzel a békeszerződést? Minthogy ti azt akarjátok 


eldönteni, hogy mit cselekedhet egy hadvezér állami parancsra s 
mit a saját elhatározásából, nos, van veletek egy szerződésünk, 
amelyet C. Lutatius consul kötött, s ebben gondoskodás történik 
mindkét fél szövetségeseiről is, de Saguntum sértetlenségét egy árva 
szó sem biztosítja, mivel akkor még nem voltak szövetségeseitek. 
Viszont - mondhatnátok - az a szerződés, amelyet Hasdruballal 
kötöttünk, külön intézkedik a saguntumiakról is. Ez ellen nem is 
óhajtok egyebet felhozni, csak amit tőletek tanultam. A szerződést 
ugyanis, amelyet első ízben C. Lutatius consul kötött velünk, nem 
akarjátok magatokra nézve kötelezőnek elismerni, mondván, hogy 
nem az atyák megbízásából és nem a nép parancsára kötötte. Ezért 
egy újabb, másik szerződést kötöttünk, most már államotok 
hozzájárulásával. Ha pedig benneteket nem köteleznek saját 
szerződéseitek, csak akkor, ha állami parancsra és felhatalmazással 
kötötték őket, akkor bennünket sem kötelezhet a Hasdrubal-féle 
szerződés, hiszen tudtunk nélkül kötötte. Azért hát hagyjatok fel 
végre Saguntum és a Hiberus emlegetésével, s lelketek hozza végre 
napvilágra, amivel oly régóta vajúdik! 


Akkor a római követ, öblöt alkotva ráncba fogott togájából, így 
szólt: 

- Itt hozzuk nektek a békét és a háborút. Melyiket óhajtjátok, 
válasszatok! 

Szavaira nem csekélyebb daccal harsant fel a válasz: 

- Adja, amelyiket akarja! 

S mikor ő, togáját lebocsátva, kijelentette, hogy a háborút adja, azt 
felelték, hogy vállalják, s ugyanolyan lelkesedéssel, amilyennel 
elvállalták, végig is fogják harcolni. 


19. Ez a nyílt válaszkérés és hadüzenet sokkal méltóbbnak látszott a 
római nép méltóságához, mint Saguntum elfoglalása előtt, 
különösen pedig utána vitákat folytatni a szerződések 
érvényességéről. Mert ha lett volna is helye a vitának, hogyan 
lehetett összehasonlítani a Hasdrubal-féle szerződést a Lutatius-féle 
szerződéssel, amelyben ott van a világosan megfogalmazott 
záradék, hogy csak akkor érvényes, ha a nép is elfogadta. A 
Hasdrubal-féle szerződésben nem volt semmi ilyen kikötés, és ennek 
az érvényét oly sok esztendő hallgatólagos beleegyezése már az ő 
életében annyira szentesítette, hogy még akkor sem változtattak 

rajta semmit, mikor ő, aki kötötte, meghalt. De még ha a 
carthagóiak az első szerződés alapjára helyezkedtek is, ez is eléggé 
gondoskodott a saguntumiakról, azzal, hogy biztosította mindkét fél 
szövetségeseinek a sérthetetlenségét. Mert ehhez nem fűzték hozzá, 
hogy ,csak a jelenlegi szövetségesek", sem hogy , később nem lehet 
új szövetséget kötni". Ha pedig megengedték újabb szövetségek 
kötését, ki találná igazságosnak, hogy egy néppel se léphessünk 
valamely érdeméért szövetségre, s hogy ne kelhessünk védelmére 
azoknak, akiket barátságunkba fogadtunk? Legfeljebb arról lehet 
szó, hogy a carthagóiak szövetségeseit ne bujtogassuk elpártolásra, 
vagy azokat, akik saját elhatározásukból eddig elszakadtak tőlük, ne 
fogadjuk védelmünkbe. 


A római követek, a Rómában kapott utasítás szerint, Carthagóból 
átkeltek Hispaniába, hogy sorba járva a törzseket, megnyerjék őket 
a római szövetségnek, vagy rábírják a punoktól való elpártolásra. 
Először a bargusiusokhoz érkeztek, akik szívélyesen fogadták őket, 
mert kezdték már terhesnek találni a pun uralmat, ezért a 
Hiberuson túl lakó több más népben felébresz tették a vágyat, hogy 
próbáljanak változtatni helyzetükön. Innen a volcianusokhoz 
mentek, s ezektől olyan, Hispania-szerte híressé vált választ kaptak, 
amely a többi népnek elvette a kedvét a római szövetségtől. Mert 
népgyűlésükön a legöregebb ember ilyen válaszra fakadt: Mily 
szégyentelenek vagytok, rómaiak! Azt követelitek tőlünk, hogy 
becsüljük többre a ti barátságotokat, mint Carthagóét, miközben 
azokat a  saguntumiakat, akik megfogadták  szavatokat, 
könyörtelenebbül hagytátok cserben, mint ahogy ellenségük, a pun, 
lemészárolta őket! Azt tanácsolom, olyan vidéken keressetek 
szövetségeseket, ahol még nem hallottak Saguntum pusztulásáról! 
Hispania népeit Saguntum romjai gyászos és kiáltó példaként intik, 
hogy senki se bízzék a római hűségben és szövetségben. 


A követek, akiket tüstént fel is szólítottak a volcianus terület 
elhagyására, ezután a többi hispaniai népgyűlésen sem kaptak 
barátságosabb választ. Így, miután eredmény nélkül járták végig 
Hispaniát, átmentek Galliába. 


20. Itt új és félelmetes meglepetésben volt részük: a törzsek, 
nemzeti szokás szerint, fegyveresen jelentek meg a gyűlésen. Mikor 


a követek, magasztaló szavakat ejtve a római nép dicsőségéről, 
hősiességéről, birodalma nagyságáról, arra kérték őket, ne engedjék 
földjeiken és városaikon átvonulni az Italiára támadó pun sereget, a 
hagyomány szerint akkora zaj és nevetés támadt, hogy a vezetők és 
az öregebbek alig tudták a fiatalabbakat lecsillapítani. Annyira 
ostobának és arcátlannak vélték a követelést, hogy a gallusok csak 
azért, hogy a pun ne zúduljon rá Italiára, vállalják magukra a 
háborút, s a mások megmeneküléséért saját földjüket dobják oda a 
pusztításnak. Végül, a zaj elültével, azt válaszolták a követeknek, 
hogy sem a rómaiak nem kötelezték le, sem a punok nem sértették 
meg őket annyira, hogy akár a rómaiak mellett, akár a carthagóiak 
ellen fegyvert fogjanak. Sőt ellenkezőleg, éppen azt hallják, hogy a 
római nép elűzi Italia földjéről és határaiból az ő törzsükhöz 
tartozókat, akiknek sarcot kell fizetniük, s egyéb méltatlanságokat 
elszenvedniük. 

Nagyjából ilyen beszédek hangzottak el, s ilyen válaszokat kaptak a 
római követek a gallusok többi népgyűlésén is. Nem is hallottak 
vendégszerető és jóindulatú szót addig, míg Massiliába nem 
érkeztek. Itt, hála szövetségeseik buzgó és gondos utánjárásának, 
értesültek mindenről: hogy Hannibal már előre megnyerte magának 
a gallusok jóindulatát, de - amilyen ádáz és fékezhetetlen 
természetű ez a nemzet - ő sem tudja eléggé kezessé tenni őket, csak 
úgy, ha a nekik oly szerfölött kedves arannyal újra és újra megnyeri 
főembereik hajlandóságát. 

A követek, miután így sorra járták Hispania és Gallia népeit, nem 
sokkal azután érkeztek meg Rómába, hogy a consulok elutaztak a 
provinciáikba. Mire hazaérkeztek, az egész államot a háborús 
várakozás feszült izgalma töltötte el, mert elég hitelesnek bizonyult 
a hír, hogy a punok már átkeltek a Hiberuson. 


21. Saguntum elfoglalása után Hannibal a téli szállásra, Új- 
Carthagóba vonult. Itt értesült a Rómában és Carthagóban 
történtekről s a hozott határozatokról, s arról, hogy őt nemcsak a 
háború fővezérének, de okozójának is tekintik, ezért szétosztatta és 
eladatta a megmaradt zsákmányt, s nem tartva tanácsosnak a 


további késlekedést, összehívatta hispaniai születésű katonáit, s így 
beszélt hozzájuk: 


- Azt hiszem, szövetséges társaim, ti magatok is úgy látjátok, hogy 


miután Hispania valamennyi népét lecsendesítettük, vagy be kell 
fejeznünk a hadviselést, és el kell bocsátani hadseregünket, vagy 
más országokba kell átvinnünk a háborút. Mert ezek a népek csupán 
úgy élvezhetik a jövőben nemcsak a béke, de a győzelem 
gyümölcseit is, ha más népek ellen indulunk zsákmányt és 
győzelmet szerezni. Minthogy azonban a háború messzire eltávolít 
otthonunktól, s bizonytalan, ki-ki mikor látja viszont házát, s 
mindazt, ami neki kedves, mindenkinek, aki közületek meg akarja 
látogatni övéit, szabadságot adok. Elrendelem, kora tavasszal ismét 
legyetek itt, hogy az istenek segítségével megkezdjük azt a háborút, 
amely roppant dicsőséget és zsákmányt ígér. 


A legtöbben örömmel fogadták az önként felajánlott lehetőséget, 
hogy viszontláthatják otthonukat, mert már nagyon vágytak övéik 
után, s valószínű volt, hogy a jövőben még hosszabb ideig 
sóvároghatnak utánuk. Ez az egész télre kiterjedő, a már 
elszenvedett s ezután rájuk váró fáradalmak közé eső pihenő 
annyira megújította testüket-lelküket, hogy készek voltak újból 
minden megpróbáltatást elviselni. A parancs értelmében tavasszal 
újra — összegyülekeztek. Hannibal, miután megszemlélte a 
valamennyi törzsből összegyűlt segédcsapatokat, Gadesba utazott, 
és teljesítette Herculesnek tett felajánlását, sőt újabb fogadalmakat 
is tett arra az esetre, ha vállalkozása sikerül. 

Ezután a támadó és a védekező háború kettős gondja kötötte le 
figyelmét. Ezért - nehogy, míg ő szárazföldön Hispanián és Gallián 
keresztül Italia felé vonul, Africa védtelenül ki legyen szolgáltatva 
egy Sicilia felől érkező római támadásnak - elhatározta, hogy ott is 
tekintélyes védősereget hagy hátra. Ezért africaiakból szervezte meg 
legnagyobbrészt parittyásokból és könnyűfegyverzetűekből álló 
tartalékseregét, hogy így az africaiak Hispaniában, a hispanok 
Africában teljesítve szolgálatot, egymásért kölcsönösen lekötött 
kezesekként mindkét nép fiai otthonuktól távol jobb katonává 
váljanak. Africába tizenháromezer-nyolcszázötven könnyű pajzzsal 
fölfegyverzett gyalogost, nyolcszázhetven parittyás balearit s 
ezerkétszáz, különböző népekből összeválogatott lovast küldött. E 
csapatokat részben  Carthago védelmére rendelte, részben 
szétosztotta őket egész Africa területén. Ugyanakkor elrendelte, 
hogy azt a négyezer válogatott ifjút, akiket kiküldött toborzói az 
egyes városokban összeszedtek, védelmül s egyúttal túszként vigyék 
Carthagóba. 


22. Hispaniáról sem akart azonban elfeledkezni, annál kevésbé, 
mert értesült arról a körútról, amelyet a római követek tettek, hogy 
megnyerjék a fejedelmek jóindulatát. Ezért Hispaniát öccsére, a 
tettre kész Hasdrubalra bízta, s nagyrészt africai csapatokkal: 
tizenegyezer-nyolcszázötven  africai, háromszáz ligur és ötszáz 
baleari gyalogossal erősítette meg. A gyalogos segédcsapatok mellé 
lovasságot is adott: a  pun-africai keveréktörzshöz tartozó 
négyszázötven libyphoeniciait, ezernyolcszáz numidát és az 
Oceanus mellett lakó maurust, s a hispaniai ilergesekből álló, 
háromszáz főnyi kicsiny lovascsapatot; s hogy a szárazföldi 
védőharc semmiféle segédeszköze se hiányozzék, adott még 
huszonegy elefántot is. Ezenkívül a tengerpart védelmére egy 
hajóhadat - mert valószínű volt, hogy a rómaiak megint 
megpróbálkoznak a számukra egyszer már győzelmet hozó tengeri 
hadviseléssel -, amely ötven ötevezősoros, két négy- és öt 
háromevezősoros hajóból állt, de csupán harminckét ötevezősoros 
és öt háromevezősoros hajó volt fölszerelve és legénységgel ellátva. 


Gadesből a sereg visszatért téli szállására, Új-Carthagóba. Innen 
felkerekedve Onusa városa mellett haladt el, s a tengerparton 
elindult a Hiberus felé. A hagyomány szerint itt álmában egy 
istennek látszó ifjú jelent meg a vezér előtt, mondván: Iuppiter 
küldte, hogy Hannibalt Italiába vezesse. Ezért járjon csak a 
nyomában, és sohase fordítsa másfelé tekintetét. Hannibal először 
megrettent, nem nézett se oldalt, se hátra, úgy követte őt, de azután 
az emberi kíváncsiság ösztönzésére - mi lehet az, amiért nem szabad 
hátratekintenie - nem tudott parancsolni szemeinek. Ekkor egy 
hihetetlenül nagy kígyót pillantott meg, amely a fákat, cserjéket 
nagy recsegéssel-ropogással letördelve jött utána, hátrább, mögötte 
pedig az égen nagy mennydörgés közepette közeledő viharfelhőt 
látott. Ekkor arra a kérdésére, hogy mit jelent ez a szörnyeteg, és mi 
a csodajel értelme, azt a választ kapta, hogy Italia pusztulását 
jelenti; ő csak haladjon tovább előre, ne kérdezzen többet, s 
nyugodjon bele, hogy a jövőt homály fedi. 23. E látomástól 
fellelkesülve csapataival három ponton átkelt a Hiberuson, s 
embereket küldött előre, hogy azon a vidéken, amerre serege majd 
átvonul, ajándékokkal nyerjék meg a gallusok jóindulatát, s 
kutassák fel az Alpokon átvezető utakat. Kilencvenezer gyalogossal 


és tizenkétezer lovassal kelt át a  Hiberuson. Hamarosan 
meghódoltatta az  ilergeseket, majd a  bargusiusokat, az 
ausetanusokat és a Pyrenaeus-hegység lábánál fekvő Lacetaniát, s 
ezt az egész vidéket Hanno uralma alá rendelte, hogy biztosítsa 
magának a Hispaniát és  Galliát összekötő  hegyszorosokat. 
Hannónak tízezer gyalogost és ezer lovast adott a rábízott környék 
védelmére. 


Mikor a sereg megkezdte az átvonulást a Pyrenaeusok lejtőin, s a 
barbár csapatok között határozottabb formában terjedt el a hír, 
hogy Róma ellen indulnak, ennek hatására háromezer carpetanus 
gyalogos útközben visszafordult. Kiderült, hogy nem is a háborútól 
rémültek meg, hanem a hosszú úttól, s attól a lehetetlennek tűnő 
vállalkozástól, hogy átkeljenek az Alpokon. Hannibal egyaránt 
kockázatosnak vélte, ha akár visszahívja, akár erővel 
visszakényszeríti őket, ezért, nehogy a többiek vad lelkületét is 
felingerelje, még több mint hétezer embert hazaküldött, akikről úgy 
látta, hogy szintén terhesnek érzik a hadiszolgálatot, s úgy tüntette 
fel a dolgot, mintha ő bocsátotta volna el a carpetanusokat is. 


24. Ezután, nehogy a késlekedés és a semmittevés felingerelje 
katonáit, a többi csapattal átkelt a Pyrenaeusokon, s Iliberri város 
mellett ütött tábort. A gallusok hallották ugyan, hogy a háború 
Italia ellen készül, mégis arra a hírre, hogy a Pyrenaeusok túlsó 
oldalán a hispanokat leigázták, s erős megszálló sereget hagytak 
náluk, néhány törzs, félve a szolgaságtól, fegyvert fogott, s Ruscino 
mellett gyülekezett. Hannibal, mikor erről értesült, inkább az 
időveszteségtől, mint a háborútól félve, a fejedelmekhez küldött 
követek útján megüzente, hogy szeretne velük személyesen 
tárgyalni, ezért vagy ők jöjjenek idébb, Iliberri mellé, vagy ő vonul 
előre Ruscinóig, hogy közelebb lévén egymáshoz, könnyebben 
találkozhassanak. Szívesen fogadja őket saját táborában, vagy akár 
ő maga siet haladéktalanul eléjük. Ő úgy érkezett Galliába, mint 
vendég, nem pedig mint ellenség, s ha a gallusok is úgy akarják, 
nem is óhajtja kardját előbb kivonni, csak ha már Italiába érkezett. 
Ezt az üzenetet vitték el a követek. A gallus vezérek erre tüstént 
Iliberri felé vonultak táborukkal, vonakodás nélkül felkeresték 
Hannibalt, s ajándékaitól megnyerve megengedték, hogy seregével 
Ruscino közelében zavartalanul átvonuljon. 


25. Közben Italiába nem jutott el más hír, csak amit a massiliai 
követek jelentettek Rómában, hogy Hannibal átkelt a Hiberuson. 
Erre, mintha már az Alpokon is átkelt volna, a boiusok fellázították 
az insubereket, és elpártoltak tőlünk, nem is a római nép ellen 
táplált régi gyűlöletből, hanem mert nagyon nehezményezték, hogy 
nemrég a Padus melléki gallus területen két coloniát alapítottunk: 
Placentiát és Cremonát. Ezért hirtelen fegyvert ragadtak, s éppen 
erre a vidékre betörve, akkora rémületet és felfordulást keltettek, 
hogy - nem bízván Placentia falainak védelmében - nemcsak a 
földművesek tömege menekült Mutinába, de még a földek 
kijelölésére odaérkezett háromtagú bizottság is, név szerint: C. 
Lutatius, C. Servilius és M. Annius. (Lutatius neve nem vitás, de 
némelyik évkönyv Annius és Servilius helyett M. Aciliust és C. 
Herenniust említi, mások pedig P. Cornelius Asinát és C. Papirius 
Masót. Az is bizonytalan, hogy a boiusok a hozzájuk számonkérés 
végett küldött követeket bántalmazták-e, vagy pedig a földek 
felmérésével megbízott háromtagú bizottságot támadták meg.) 


A gallusok körülzárták Mutinát, de minthogy a városostromhoz nem 
értettek, s túlságosan is restek voltak ostromművek készítéséhez, 
tétlenül tanyáztak a sértetlen falak körül, és színleg megkezdték a 
béketárgyalásokat. A megbeszélésre odahívott vezetőket - nemcsak 
a népek joga ellenére, de megszegve külön ez alkalomra adott 
ígéretüket is - elfogták, és kijelentették, hogy csak a gallus kezesek 
visszaadása ellenében bocsátják őket szabadon. A követekkel 
történtek s a Mutinát és védőseregét fenyegető veszedelem hírére L. 
Manlius praetor lángoló haragjában seregével rendetlen menetben 
elindult Mutina felé. Akkoriban még az út mentén elterülő, 
nagyrészt műveletlen területeken erdők húzódtak; a praetor 
menetelés közben elhanyagolta a felderítést, ezért itt csapdába 
esett, s csak súlyos veszteségek árán tudott nagy nehezen a nyílt 
mezőre kivergődni. Itt megerősített tábort állított fel, s minthogy a 
gallusok aligha reménykedhettek abban, hogy ezt megtámadhatják, 
katonái önbizalma visszatért, noha bizonyos, hogy legalább 
hatszázan estek el közülük. Azután újra nekivágtak az útnak, s míg 
menetük nyílt terepen haladt, nem is mutatkozott az ellenség. De 
alig értek be ismét az erdők közé, az ellenség, általános zűrzavart és 
rémületet keltve, rajtaütött az utóvéden, megölt hétszáz katonát, s 


elzsákmányolt hat hadijelvényt. De a gallusok se rémítgették a 
rómaiakat, s ezek se rettegtek tovább, mikor kijutottak a rengeteg 
útvesztőiből. Ezután a rómaiak a nyílt terepen könnyen biztosított 
menetben a Padus mellett fekvő Tannetum helység felé igyekeztek. 
Itt ideiglenes erődítést emeltek, utánpótlásuk a folyón érkezett, 
közben a brixiabeli gallusok is segítették őket, s így védekeztek a 
napról napra növekvő ellenség ellen. 


26. Mikor Rómába jelentés jött a váratlan felkelésről, s az atyák 
megértették, hogy a pun háború egy másik, gallus háborúval bővült, 
úgy döntöttek, hogy C. Atilius praetor induljon Manlius segítségére 
egy új római legióval s ötezer szövetségessel, akiket a consul 
újonnan sorozott be. Atilius meg is érkezett Tannetumba, anélkül 
hogy egyszer is összecsapott volna a félelmében előle visszahúzódó 
ellenséggel. 

P. Cornelius is, miután újabb legiót sorozott a praetorral elküldött 
legio pótlására, hatvan hosszú hajóval elindult a Városból, s 
elhajózva az etruszk és a ligur part, majd a salluviusok hegyvidéke 
mentén, Massiliába érkezett. Minthogy a folyó itt több ágra 
szakadva ömlik a tengerbe, a Rhodanus legközelebbi torkolatágánál 
ütötte fel táborát, hisz alig tartotta valószínűnek, hogy Hannibal 
már átkelt a Pyrenaeusokon. Mikor azonban hírül vette, hogy 
Hannibal a Rhodanuson készül átkelni, nem tudta eldönteni, hol 
szálljon szembe vele; s mivel még emberei sem heverték ki eléggé a 
tengeri utazás viszontagságait, addig is massiliai vezetőkkel és 
gallus segédcsapatokkal háromszáz válogatott lovast küldött előre, 
hogy kémleljenek ki mindent, s biztos helyről tartsák szemmel az 
ellenséget. 

Közben Hannibal, megfélemlítéssel vagy ajándékkal békére bírta a 
többi népet, és már a volcák hatalmas népének területére érkezett. 
Ez a nép ugyan a Rhodanus mindkét partját lakta, de mivel 
lemondtak a reményről, hogy az innenső parton fekvő földjeiket 
megmentsék a punoktól, annak érdekében, hogy a folyót 
védővonalként használhassák, majdnem minden  holmijukkal 
átkeltek a Rhodanuson, s fegyveres őrséggel szállták meg a túlsó 
partot. A többi folyam menti lakosságot s azokat a volcákat, akik 
lakóhelyükön maradtak, részben Hannibal ajándékai bírták rá, hogy 
szerezzenek mindenhonnan hajókat, s ácsoljanak újabbakat is, 


részben maguk is igyekeztek átszállítani seregét, hogy minél 
hamarabb megszabadítsák vidéküket ettől a hatalmas és pusztító 
embertömegtől. Így hát egész nagyszámú, hevenyészve összetákolt, 
csak átkelésre alkalmas dereglyét és csónakot szedtek össze, s 
először a gallusok kezdtek egy-egy fatörzset kivágva, újakat is 
készíteni, majd látva, mennyi a faanyag, s mily könnyű a munka, a 
katonák kedve is megjött, s hamarjában formátlan teknőket 
készítettek, amelyeken holmijukkal együtt átkelhetnek, csak arra 
ügyelve, hogy ezek ússzanak a vízen, s terhet lehessen beléjük 
rakni. 


27. Már minden előkészületet megtettek az átkelésre, csak a túlsó 
partot gyalogos- és lovascsapataival végig megszállva tartó 
ellenségtől kellett még tartaniuk. Hannibal, hogy eltávolítsa őket, 
megparancsolta Hannónak, Bomilcar fiának, hogy csapatai egy 
részével, legna 

gyobbrészt hispanokkal, az első éjszakai őrségváltáskor vonuljon a 
part mellett egynapi járásra felfelé, s az első adandó alkalommal a 
legnagyobb titokban keljen át a folyón, s ha így körbevezette 
osztagát, és elérkezik a cselekvés perce, támadja hátba az 
ellenséget. Hannót a melléje adott gallus katonák felvilágosították, 
hogy onnan mintegy huszonötezer lépéssel feljebb a folyó két ágra 
szakad, kis szigetet alkot, s ahol kettéválik, a szélesebb, de sekély 
meder megkönnyíti az átkelést. Itt hamarjában kivágott fákból 
tutajokat ácsoltak össze, hogy a lovakat, katonákat s a többi 
poggyászt átszállíthassák. A hispanok a tömlőkre helyezték 
ruháikat, s a rájuk rakott bőrpajzsokon fekve minden nehézség 
nélkül átkeltek a folyón. Mikor összeerősített tutajain a sereg többi 
része is átért a túlsó partra, a folyónál ütöttek tábort, s egy napig 
pihenve heverték ki az éjszakai út és a munka fáradtságát, vezérük 
pedig az alkalmat várta terve megvalósítására. Másnap útra keltek, 
és egy magaslatról füsttel jelezték, hogy átjutottak, és már 
nincsenek messze. Hannibal észrevette ezt, és hogy egy percet se 
veszítsen, jelt adott az átkelésre. A gyalogság ott várt a felszerelt, 
indulásra kész csónakoknál, a lovasság túlnyomó része, a lovak 
miatt, hajóra szállt. A hajóraj föntebb evezett át, hogy mérsékelje a 
szembefutó folyó sodrának erejét, s így nyugodt utat biztosított a 
lentebb átkelő  csónakoknak. A lovakat legnagyobbrészt 
kantárszáron úsztatták a hajótat mögött, kivéve azokat, amelyeket 


felnyergelve és -kantározva a hajókon szállítottak, hogy lovasaiknak 
a partraszállás pillanatában tüstént rendelkezésre álljanak. 


28. A gallusok összevissza üvöltözve, jellegzetes harci dalukat 
kurjongatva rohantak eléjük, fejük felett pajzsukat rázták, 
jobbjukkal fegyverüket csóválták, noha félelmetesnek látszott a 
vizet harsogva szelő, feléjük közeledő nagy hajóhad s a hajósok és a 
katonák összevegyülő kiáltozásai, akik részben a folyó sodrát 
igyekeztek leküzdeni, részben a túlsó partról biztatták átkelő 
bajtársaikat. S mikor a szemben felhangzó zaj is jól megrémítette 
őket, hátuk mögött hirtelen még ijesztőbb ordítás hangzott fel: 
Hanno elfoglalta táborukat. Csakhamar maga is megjelent, s így két 
oldalról kezdték támadni seregüket, előttük özönlött a partra a 
hajókról a rengeteg fegyveres, hátulról pedig a váratlanul támadó 
sereg szorongatta őket. A gallusok mindkét irányban teljes erővel 
harcoltak, s mikor visszaszorították őket, kitörtek, amerre a 
legtágabb út nyílt, s félelmükben szétszóródva  falvaikba 
menekültek. Hannibal ezután nyugodtan átszállította serege többi 
részét, tábort ütött, és most már ügyet sem vetett a gallusok 
zavargásaira. 

Valószínű, hogy az elefántok átszállítására több terv is felmerült, 
legalábbis a hagyomány többféle megoldásról tudósít. Egyesek azt 
írják, hogy az összes elefántot a partra terelték, a legvadabbat 
vezetője ingerelni kezdte, majd a folyóba ugrott előle, s az utána 
rohanó állat magával ragadta az egész csordát. S bárhogy féltek is a 
mélységtől, mikor már nem értek földet, a folyó árja átsodorta őket 
a túlsó partra. De sokkal hihetőbb, hogy az átszállítás tutajokon 
történt, egyrészt ezt a módszert a vállalkozás előtt biztosabbnak 
láthatták, másrészt emellett szól a feladat sikeres megoldása is. 


Egy kétszáz láb hosszú és ötven láb széles tutajt bocsátottak a 
partról a folyóra, s hogy az ár el ne sodorja, több vastag kötéllel a 
part felső széléhez erősítették, azután - mintha csak híd volna - 
ráhordott földdel szórták be, hogy az állatok oly bátran járjanak 
rajta, mint a szilárd talajon. Ehhez azután egy hasonló szélességű, 
száz láb hosszú, a folyón való átkelésre alkalmas tutajt erősítettek. S 
mikor az elefántok, amelyek a megerősített tutajon, mint valami 
úton, mentek a nőstények után, átértek a hozzákapcsolt kisebbikre, 

tüstént eloldották a csak lazán odaerősített köteleket, s néhány 

könnyű csónak átvontatta a tutajt a túlsó partra. S az első állatok 
átszállítása után így hajtották utánuk és vitték át a többit is. A 
szilárd hídhoz hasonló részen teljesen félelem nélkül haladtak, csak 
akkor kezdtek nyugtalankodni, amikor a másiktól eloldozott tutaj a 
folyó közepére ragadta őket. Itt a szélen állók a víztől való 
félelmükben egymást lökdösve meglehetős nyugtalanságot keltettek, 
míg végül, mikor mindenfelé csak vizet láttak maguk körül, maga a 
félelem csendesítette le őket. Néhány megvadult állat bele is zuhant 
a folyóba, de már a súlyuknál fogva is meg tudtak állni, s ledobva 
magukról vezetőiket, lépésről lépésre kitapogatták a sekélyebb 
helyeket, s kijutottak a szárazra. 


29. Mialatt az elefántok átszállítása folyt, Hannibal ötszáz numida 
lovast küldött a római tábor felé, hogy derítsék fel, hol 
tartózkodnak, hányan vannak, s mire készülődnek. A lovascsapat 
szembetalálkozott a Rhodanus torkolatától kiküldött, már említett 
háromszáz római lovassal. Hevesebb csatát vívtak, mint a küzdők 
számától várni lehetett volna, mert, nem számítva a sok sebesülést, 
majdnem egyforma volt a két részről elesettek száma is, s a már 
rendkívül " kimerült rómaiakat csak a  numidák rémült 
megfutamodása segítette győzelemhez. A győztes csapatból mintegy 
száznegyvenen estek el, nem is mind rómaiak, hanem részben 
gallusok is, a vesztesek közül pedig több mint kétszázan. Ez volt a 
háború kezdete, s részben előjele is, amely megjósolta a rómaiaknak 
a végső sikert, de egyúttal azt is, hogy ennek tömérdek véráldozat s 
elkeseredett küzdelem lesz az ára. 

Mikor az összecsapás után a két vezérhez visszatértek katonáik, 
Scipio sem tudott más döntésre jutni, mint hogy terveit az ellenség 
szándékaitól és kezdeményezéseitől teszi függővé, s Hannibal is 
töprengett: folytassa-e megkezdett útját Italia felé, vagy pedig 
ütközzék meg az útjába kerülő első római sereggel. De lemondott az 
azonnali ütközet tervéről, mikor megérkeztek a boiusok követei és a 
magalus törzs fejedelme, és megígérték, hogy útjában vezetői, a 
veszedelmekben társai lesznek, s azt tanácsolták, hogy ne itt, hanem 
teljesen érintetlen erőkkel Italiában kezdje meg a háborút. Serege 
tartott ugyan az ellenségtől is - hiszen még nem halványult el 
bennük az előző háború emléke -, de még jobban az Alpoktól, a 

végtelennek tetsző úttól, amelyet a hír azok előtt, akik még nem 


jártak arra, még iszonyúbbnak tüntetett fel. 


30. Hannibal, miután úgy döntött, hogy folytatja útját, s Italia felé 
vonul, gyűlésbe hívta katonáit, s részben korholással, részben 
biztatással igyekezett növelni bátorságukat. 


Csodálkozik, jelentette ki, hogy félelmet nem ismerő szívüket 
egyszerre milyen rémület szállta meg. Annyi éven át győzelmesen 
katonáskodtak, s Hispaniából is csak akkor távoztak, miután a két 
szemben fekvő tenger által közrefogott minden nép és föld a 
carthagóiak hatalmába került. Majd fölháborodva a római nép azon 
követelésén, hogy mindenkit, aki Saguntum ostromában részt vett, 
mint gonosztevőt szolgáltassanak ki neki, átkeltek a Hiberuson, 
hogy eltöröljék a római nevet, és felszabadítsák a földkerekséget. 
Mikor nyugatról elindultak napkelet felé, senki sem érezte 
hosszúnak az utat! S most, mikor az út jóval nagyobb felét maguk 
mögött hagyták, a rendkívül vad népek gyűrűjében felhágtak a 
Pyrenaeusokra, és hiába állta útjukat annyi ezer gallus - még a víz 
erejét is leküzdve átkeltek a hatalmas folyón, a Rhodanuson, és az 
Alpokra tekinthetnek, amelyeknek túlsó oldalán Italia terül el, 
csüggedten éppen most torpannának meg az ellenség kapui előtt? 
Mi egyebet láthatnak az Alpokban, mint magas hegyeket? De 
képzeljék bár e hegyeket magasabbnak a Pyrenaeusok gerincénél, 
nincs hegy a földön, amely az égig érne, s amelyen az ember át ne 
tudna hatolni. Az Alpokat is lakják és művelik, itt is születnek és 
táplálkoznak élőlények, s hágóin hadseregek is képesek átkelni. Még 
az itt látható követek sem szárnyakon felszállva jutottak át az 
Alpokon, hisz eleik sem ősi lakosok Italiában, úgy vándoroltak be 
oda, és nagy csapatban gyermekeikkel, asszonyaikkal vándorútra 
kelve, gyakran keltek át biztonságosan ugyanezeken a hegyeken. A 
fegyveres katonának, aki csak hadi felszerelését viszi magával, mi 
lehet megjárhatatlan vagy áthághatatlan? Mennyi veszélyt, mennyi 
fáradalmat vállaltak nyolc hónapon át, hogy  Saguntumot 
elfoglalhassák! S most, hogy Róma, a világ feje ellen vonulnak, 
találhatnak-e olyan nehézséget, olyan akadályt, ami vállalkozásukat 
feltarthatná? A gallusok egykor elfoglalták ezeket a helyeket, 
amelyek megközelítését a pun reménytelennek tartja! Ezért vagy 
ismerjék el, hogy elszántságban és hősiességben ama nép mögött 
állnak, amelyet ezekben a napokban annyiszor legyőztek, vagy 


pedig töltse el őket a remény, hogy útjuk a Tiberis és Róma falai 


között elterülő síkságon ér csak véget. 


31. E buzdító szavakkal fellelkesítve őket, elrendelte, hogy pihenjék 
ki magukat, és készüljenek fel az útra. Másnap a Rhodanus partja 
mentén Gallia belseje felé indult. Nem mintha ez lett volna a 
legegyenesebb út az Alpokhoz, de úgy vélte, hogy minél távolabb 
kerül a tengertől, annál kevésbé találkozhat a római sereggel, 
amellyel nem szándékozott megütközni Italiába érkezése előtt. 
Miután negyedszer ütött tábort, egy Insula nevű helyre ért. (Itt 
egyesülnek az Alpok különböző részeiből lezúduló folyók, az Isara 
és a Rhodanus, jelentékeny területet fognak közre, s ezt a közéjük 
eső síkságot nevezik Insulának.) A közelben laktak az allobroxok, az 
a nép, amely gazdagságban és hírnévben már akkor sem maradt el 
egyetlen galliai nép mögött sem. Ekkor éppen megosztotta őket, 
hogy két testvér küzdött egymással a hatalomért. Az idősebb 
Braneust ugyanis, aki már előzőleg uralkodott, öccse s a fiatalok 
csoportja elűzte, bár nem volt hozzá elég joguk, de annál több 
hatalmuk. Hannibalnak a legjobbkor jött, hogy őt kérték fel a 
viszály eldöntésére, s ő mint a királyság ügyében felkért döntőbíró, 
a senatus és a vezető emberek kívánságát teljesítve, az idősebb 
testvért ültette vissza a trónra. Ezért a szolgálatért bőségesen adtak 
neki élelmet s minden egyéb felszerelést, főképpen ruhákat, 
amelyekkel, az Alpok közismerten hideg időjárása miatt, előre el 
kellett látnia seregét. 

Hannibal, miután lecsillapította az allobroxok viszálykodását, 
folytatta útját az Alpok felé, de nem egyenes irányban, hanem balra 
kanyarodva a tricastinusok területén át. Majd a vocontiusok 
földjének legszélén a tricoriusokhoz vonult, s szinte minden akadály 
nélkül jutott el a Druentia folyóhoz. Ez is az Alpokból ered, s Gallia 
folyói közül ezen volt a legnehezebb átkelni, mert noha roppant 
víztömeget hömpölyget, nem tűri hátán a hajókat, ugyanis nem 
állandó partok között, hanem egyszerre több mederben, hol ebben, 
hol abban folyik, s mindig újabb gázlókat és örvényeket hoz létre, 
ezért még átlábolni is nehéz rajta. Ezenfelül málladozó sziklákat is 
görget, s aki belegázol, sehol se találhat szilárd és biztos talajra. 
Ezért, minthogy a záporesők még jobban megduzzasztották, nagy 
aggodalmat keltett az átkelőkben, akiket a köztük uralkodó 


zűrzavaron kívül még a tétova kiáltozások is megzavartak. 


32. P. Cornelius consul mintegy három nappal az után, hogy 
Hannibal a Rhodanus partjáról elindult, négyszög alakban haladó 
seregével elért az ellenséges táborhoz, azzal a szándékkal, hogy 
haladéktalanul csatát kezd. De látva, hogy a sáncok üresek, s a jóval 
előtte járó ellenséget nem egykönnyen érhetné utol, visszatért a 
tengerpartra hajóihoz, hogy majd akkor támadja meg Hannibalt, 
biztosabb és kényelmesebb helyzetből, amikor az már leereszkedett 
az Alpokból. S hogy a sorshúzással neki jutott provincia, Hispania 
se maradjon római segédcsapatok nélkül, fivérét, Cn. Scipiót a 
csapatok zömével Hasdrubal ellen küldte, nemcsak azért, hogy 
megvédje a régi szövetségeseket és újabbakat szerezzen, hanem, 
hogy Hasdrubalt is kiszorítsa Hispaniából. Maga meglehetősen 
csekély számú csapattal visszatért Genuába, hogy a Padus vidékén 
tartózkodó sereggel védje meg Italiát. 


Hannibal Druentiától nagyjából sík területen haladva ért el az 
Alpokhoz, anélkül, hogy az ott lakó gallusok megzavarták volna. S 
noha a hír, amely az ismeretlen dolgokat a valóságnál nagyobbnak 
szokta feltüntetni, már előkészítette őket a látványra, mégis, mikor 
közvetlen közelről tűntek szemükbe a magas csúcsok, az éggel 
majdnem összeolvadó hótömegek, a sziklákhoz tapadó viskók, a 
hidegtől meggémberedett nyájak és igásállatok, a  nyíratlan, 
ápolatlan külsejű emberek, s látták, hogy minden élő és élettelen 
megdermedt a hidegtől, s minden egyebet, amit sokkal 
borzalmasabb látni, mint leírni, újult erővel fogta el őket a rémület. 
S az első lejtőkre felnyomuló előcsapatok előtt megjelentek a 
kiemelkedő dombokat megszálló, fenyegetően viselkedő hegyilakók; 
ha ezek a félreeső völgyekben húzódnak meg, váratlanul csatát 
kezdve szörnyű zűrzavart és pusztulást okoztak volna. Hannibal 
megállította a menetet, s mikor a hely kikémlelésére kiküldött 
gallusok jelentették, hogy nem lehetséges átjutni, az ott található 
legtágasabb völgyben, csupa omladékos hegyszakadék között ütött 
tábort. Majd a gallusoktól, akik szóba elegyedtek a tőlük nyelvben 
és szokásokban alig különböző hegyilakókkal, megtudta, hogy a 
szorost csak nappal őrzik, éjszakára azonban szétszélednek a 
kunyhóikba. Erre kora hajnalban a dombok alá vonult, mintha a 
nyílt terepről nappal, erőszakkal akarna áttörni a szoroson. Katonái, 


hogy szándékukat eltitkolják, napközben egész más munkát 
végeztek, és táboruk sáncait erősítgették. Hannibal, mikor látta, 
hogy a hegyilakók elhagyják a magaslatokat, s az őrségek is 
ritkulnak, ott maradt katonái számához képest megtévesztésül több 
tüzet gyújtatott, s a málhát a lovassággal s a gyalogság nagy 
részével hátrahagyva, a könnyű fegyverzetűekkel - megannyi 
válogatott, jó katonával - gyorsan benyomult a szorosba, s elfoglalta 
azokat a dombokat, amelyeket nappal még az ellenség tartott 
megszállva. 


33. Hajnalban azután fölkerekedett a tábor, és a sereg többi része is 
előrenyomult. A hegyilakók az erődjeikből adott jelre a megszokott 
őrhelyekre indultak, mikor hirtelen észrevették, hogy az ellenség 
egy része elfoglalta a fejük felett emelkedő őrhelyeket, más része 
pedig az úton nyomul előre. Az egyszerre elébük táruló két látvány 
hatására egy pillanatig földbe gyökerezett a lábuk, de mikor látták, 
mekkora a kavarodás a szorosban, s mennyire összezavarodott a 
menet a saját tolongása s főként a megvadult lovak miatt, úgy 
vélték, elég lesz, ha a zűrzavart kissé növelik, s ezzel végső 
veszélybe dönthetik őket, így aztán a jól ismert utakon és 
mellékutakon a sziklacsúcsokról minden irányból rájuk zúdultak. 

A punok helyzetét egyszerre súlyosbította az ellenség és a 
kedvezőtlen terep. S hevesebben tusakodtak egymással, mint az 
ellenséggel, mert ki-ki azon igyekezett, hogy minél előbb kijusson a 
veszélyes helyzetből. A sereg vonulását főként a lovak 
veszélyeztették, mert a zűrzavarosan felharsanó, az erdőkből és 
völgyekből megerősödve visszazengő kiáltozásoktól megrémülve 
megbokrosodtak, s ha ütés érte őket vagy megsebesültek, úgy 
megvadultak, hogy roppant veszteségeket okoztak emberekben és 
mindenféle málhában. Sok embert köztük katonákat is - maga a 
tömeg taszított le a meredek szakadékok közt vivő útról a 
feneketlen mélységbe. Főként azonban a málhás állatok gurultak le 
görgeteg módjára, terhükkel együtt. 

Bármilyen rettenetes volt is a látvány, Hannibal először nem 
mozdult, visszatartotta embereit, hogy ne növelje a zűrzavart és a 
rémületet. Majd látva, hogy a menetet kettévágják, s az a veszély 
fenyegeti, hogy - hiába vezeti át seregét épségben - minden 
felszerelését elveszti: lerohant a magaslatról.  Támadásával 


szétszórta ugyan az ellenséget, de övéi között is növelte a zűrzavart. 
A kavarodás azonban, mihelyt a hegyilakók elmenekülése után 
felszabadult az út, egy pillanat alatt le is csillapodott, s nemcsak 
hogy zavartalan nyugalomban, de szinte egyetlen hang nélkül 
vezette át egész seregét. Ezután - a körös-körül fekvő falvakkal 
együtt elfoglalta a vidék középpontjában álló erődöt, s a 
zsákmányolt eleséggel és jószággal három napig élelmezte seregét. S 
e három nap alatt, minthogy az első vereségüktől megrettent 
hegyilakók s a terep nehézségei nemigen akadályozták 
előnyomulását, jókora utat tett meg. 


34. Ezután egy másik néphez ért, amelyben ahhoz képest, hogy 
hegyilakók voltak, igen nagy számban akadtak földművesek. Itt 
majdnem csapdába ejtették, nem nyílt csatában, hanem saját 
eszközeivel, ravaszsággal és cselvetéssel. Szószólókként az erődök 
idősebb parancsnokai 

járultak elébe és kijelentették, hogy a mások baján, mint hasznos 
példán okulva, inkább a punok bátorságát, mint erejét igyekeznek 
kitapasztalni. Ezért készséggel fogják teljesíteni parancsait; fogadjon 
el tőlük élelmet, kalauzokat, és - ígéretük zálogaképpen - túszokat. 
Hannibal úgy vélte, hogy nem bízhat bennük vakon, de el sem 
küldheti őket, nehogy a visszautasítás miatt ellenségeivé váljanak, 
ezért szívélyesen válaszolt. Elfogadta a felajánlott túszokat, 
felhasználta az útra önként odahordott eleséget, de a vezetőket, 
mintha nem baráti országban volna, harcra kész sereggel követte. A 
menet élén az elefántok és a lovasok haladtak, ő maga a gyalogság 
főerejével követte őket, s közben aggályos gonddal vett szemügyre 
mindent körös-körül. Mikor az útnak szűkebb, az egyik oldalról 
fenyegető sziklahát alatt húzódó szakaszához értek, a barbárok, 
leshelyeikről mindenfelől kirontva, szemből, hátulról, távolról és 
közelről rájuk támadtak, és roppant sziklákat gördítettek a menetre. 
Az utóvédet szorongatta a legnagyobb tömeg, s mikor a gyalogság 
csatasora ellenük fordult, nyilvánvaló lett, hogy ha a punok nem 
biztosítják magukat hátvéddel, a szorosban végzetes veszteséget 
szenvedtek volna. Még így is súlyos helyzetbe, majdnem a 
végveszély szélére jutottak. Mert miközben Hannibal habozott, hogy 
bevonuljon-e a szorosba, hiszen míg ő maga a lovasságot fedezte, a 
gyalogságot hátulról nem védte semmi, az ösvényeken oldalról 
lerohanó hegyilakók, a menetet kettévágva, elfoglalták az utat úgy, 


hogy Hannibal egy éjszakát lovasságától és a málhától elszakítva 
töltött. 


35. Másnap, mikor lanyhultak a barbárok támadásai, egyesült a 
sereg, s ha nem is veszteség nélkül - miközben inkább az állatok, 
mint az emberek pusztultak -, átkelt a szoroson. Ettől kezdve a 
hegyilakók inkább rablók, mintsem hadviselők módjára csaptak rá 
hol az elő-, hol az utócsapatra, ha a terepviszonyok vagy az egyes 
előresiető vagy elmaradó csapatok erre lehetőséget adtak. A szűk és 
meredek utakon csak üggyel-bajjal áthajtható elefántok nagyon 
hátráltatták a vonulást, de közben, amerre csak elhaladtak, el is 
riasztották a seregtől az ellenséget, amely félt a szokatlan állatok 
megközelítésétől. 

A kilencedik napon, többnyire úttalan utakon, felértek az Alpok 
gerincére, sok bolyongás után, aminek vagy a vezetők 
megbízhatatlansága volt az oka, vagy pedig az, hogy nem bízván 
bennük, míg keresgélték az utat, vaktában indultak neki a 
völgyeknek. Két napig a gerincen táboroztak, hogy a fáradtságtól és 
a harctól kimerült katonák kipihenjék magukat. S a menet nyomait 
követve, a sziklákról lecsúszott jó néhány teherhordó állat is eljutott 
a táborba. Az annyi törődéstől fásult és elfáradt katonákat az is 
nagyon megrémítette, hogy a Fiastyúk csillagzat letűnte után 
megkezdődött a havazás. Mikor hajnalban a sereg kedvetlenül 
megindult a hóborította tájon a hadijelvények nyomában, minden 
arcon levertség, sőt kétségbeesés látszott. Hannibal, a hadijelvények 
elé lépve, egy minden irányba távoli kilátást nyújtó hegyfokon 
megállította katonáit, s megmutatta nekik Italiát, az Alpok lábánál 
elterülő Padus menti síkságot, és kijelentette, hogy ebben a 
pillanatban lépik át nemcsak Italia, de Róma falait is. Ezután már 
síkságok és lejtők következnek. Egy vagy legfeljebb két ütközet, s 
Italia legfőbb fellegvára kezükbe és hatalmukba került. Majd 
továbbvonult a sereg, amelyet most már - néhány kisebb, alkalmi 
rajtaütést nem számítva - nem zaklatott az ellenség. Egyébként 
lefelé sokkal nehezebb volt az út, mint felfelé. Mert amennyivel 
rövidebbek az Alpok Italia felé eső lejtői, annyival meredekebbek is. 
Az út majdnem végig nyaktörő, szűk és síkos volt, ezért nem tudták 
elkerülni, hogy el ne csússzanak, aki pedig megingott, az sem bírt 
egy helyben megállni, hanem az emberek egymásra, a jószágok 
pedig őrájuk zuhantak. 


36. Ezután egy még szűkebb s oly magas sziklafalakkal határolt 
szoroshoz érkeztek, hogy itt a könnyű fegyverzetű katonák is csak 
tapogatózva tudtak leereszkedni, cserjékbe s az imittamott 
kibukkanó gyökerekbe kapaszkodva. A már eleve amúgy is meredek 
helyen egy újabb 

földomlás következtében mintegy ezer láb mélységű szakadék 
támadt. Mikor ideérkeztek, a lovasság, mintha útjuk végére jutottak 
volna, megállott. Hannibal csodálkozva kérdezte, mi tartja fel a 
menetet, s mikor jelentették, hogy a sziklákon nem lehet áthaladni, 
ő maga ment előre megszemlélni a helyet. Kétségtelennek látszott, 
hogy bármilyen nagy kerülőt jelent, mégis úttalan, emberi lábtól 
eddig még nem érintett helyeken kell körbevezetnie seregét. Az út 
valójában járhatatlan volt, mert amíg a régi, érintetlen havat 
vékony rétegben beborította az új, addig a lágy, nem túl magas 
hóban biztosan tudtak lépdelni a katonák. De mikor annyi ember és 
állat lépései alatt megolvadt, az alatta lévő csupasz jégen, a síkos, 
lucskos hólében kellett járniuk. Nyomorúságosan küszködtek a 
jégtől iszamos úton, nem tudták megvetni a lábukat, mert a lejtőn 
még hamarabb megcsúsztak, s ha kezük és térdük segítségével fel 
akartak tápászkodni, újból lerogytak, mert ez a támasztékuk is 
kisiklott alóluk. S nem volt a közelben egyetlen fatörzs, egyetlen 
gyökér sem, amelybe kézzel-lábbal kapaszkodva 
továbbvergődhettek volna, s így csak ide-oda hemperegtek a síkos 
jégen, az olvadó havon. Az állatok pedig, mikor lépteik alatt sokszor 
az alsó hóréteg is beszakadt, elvágódtak, kapálózó patájukkal még 
mélyebbre fúrták magukat, így aztán, mintha csapdába estek volna, 
bennragadtak a kemény, vastagra fagyott jégkéregben. 


37. Végül, mikor ember és állat kimerült az eredménytelen 
küzdelemben, tábort ütöttek a hegygerincen. S ennek a helyét is 
keserves munkával takarították tisztára, mert töméntelen havat 
kellett . elhányniuk, — és  elhordaniuk. Hannibal ezután a 
sziklaomláshoz vezényelte katonáit, hogy járhatóvá tegyék, mert 
egyedül itt volt lehetséges az átjutás. És mivel a sziklákat szét 
kellett darabolni, a környéken kidöntött és lecsonkolt hatalmas 
szálfákból roppant máglyát raktak, majd a tűzgerjesztésre alkalmas 
erős szelet megvárva alágyújtottak, s az izzó sziklatömböket rájuk 


locsolt ecettel porlasztották szét. A tűztől áthevült sziklákon vas 
szerszámokkal törtek átjárót, a meredek hegyoldalt enyhén lejtős, 
kanyargó utakkal tették járhatóvá, s így nemcsak a málhásállatokat, 
de az elefántokat is le tudták hajtani. Mintegy négy napig időztek a 
sziklafalnál, s közben az állatok majdnem éhen pusztultak, mert ha 
akadt is legelő a majdnem teljesen kopár csúcsokon, azt is hó 
borította. Lentebb már völgyek, itt-ott napsütötte dombok, erdők s 
mellettük patakok vannak, olyan földek, amelyeket már érdemesebb 
az embernek megművelnie. Itt az állatokat kicsapták legelni, s az 
útépítéstől kimerült emberek pihenőt kaptak. Ezután három nap 
alatt leértek a síkságra, ahol a vidék s a lakók természete is 
szelídebb volt már. 


38. Körülbelül így érkeztek Italiába, öt hónappal azután, hogy Új- 
Carthagóból elindultak, s mint egyes szerzők írják, tizenöt nap alatt 
keltek át az Alpokon. Abban, hogy Hannibal mekkora sereggel 
érkezett Italiába, a történetírók adatai korántsem egyeznek. Azok, 
akik e számot a legmagasabbra teszik, százezer gyalogosról és 
húszezer lovasról írnak; a legalacsonyabb becslés szerint húszezer 
gyalogos katonája és hatezer lovasa volt. Én még leginkább L. 
Cincius Alimentusnak adnék hitelt, aki - mint írja - Hannibal foglya 
volt, de az ő számadatai is bizonytalanok, minthogy a gallusokat és 
ligurokat is a sereghez számítja. Velük együtt gyalogsága 
nyolcvanezer, lovassága tízezer főt tett ki, bár sokkal valószínűbb, 
hogy ezek mint sok történetíró állítja - csak Italiában özönlöttek 
seregébe. Másrészt ő maga Hannibaltól hallotta, hogy a Rhodanuson 
történt átkelése óta harminchatezer embert, rendkívül sok lovat és 
egyéb málhásállatot vesztett. Italiába leereszkedve Hannibal a félig- 
meddig gallus törzsnek számító taurinusok földjére érkezett. 
Minthogy ebben minden forrás egyetért, annál inkább csodálkozom, 
miért vitatják, hogy hol kelt át az Alpokon. Általában úgy tartják, 
hogy a Poeninus Alpokon kelt át, s ennek az eseménynek a nevét 
őrzi ez az alpesi hegyvonulat. Coelius szerint azonban útja a 
Cremonis-hágón át vezetett, márpedig a két szoros bármelyikén át 
nem a taurinusok, hanem a hegyilakó salassusok területén 
áthaladva a libuusok gallus törzséhez ért volna. Az sem valószínű, 
hogy ezek a Gallia felé vezető utak ekkor szabadok voltak, mert 
különösen a Poeninus felé vezetőket félgermán törzsek elzárták 


volna előle. S ha valaki netán azt hozná fel bizonyítékul, hogy a 
hegy neve a punok átkelésének emlékét őrzi, erről bizony ama 
hegység lakói, a sedunusok és a veragrusok semmit sem tudnak, 
mert szerintük a Poeninus nevű hegyet arról az istenről nevezték el, 
akit a hegyilakók a legmagasabb ormokon imádnak. 


39. A hadi vállalkozás megkezdéséhez nagyon kapóra jött, hogy a 
legközelebb lakó taurinusok népe háborút indított az insuberek 
ellen. Hannibal azonban egyik fél mellé sem állhatott seregével, 
amely csak most, hogy magához tért, érezte igazán az átélt 
szenvedések súlyát. Mert a megerőltetésre következő pihenés, a 
nélkülözést felváltó bőség s a szenny és a gondozatlanság után a 
tisztaság különböző módon hatott az elmocskolódott és szinte 
elvadult testű emberek szervezetére. Ez késztette P. Cornelius 
consult arra, hogy - miután hajóin Pisaeba érkezett, s Manlius 
Atiliustól átvette az újonnan toborzott, s a legutóbbi kudarcok miatt 
lesújtott sereget - azonnal a Padushoz siessen, hogy megütközzék az 
ellenséggel, mielőtt az még összeszedné magát. Csakhogy mire a 
consul Placentiához érkezett, Hannibal, táborhelyéről felkerekedve, 
elfoglalta a taurinusok egyetlen városát s egyben fővárosát, mert 
nem voltak hajlandók jószántukból szövetségre lépni vele. S 
csatlakozásra bírta volna - nemcsak megfélemlítéssel, hanem saját 
elhatározásukból - a Padus mellett lakó gallusokat is, ha éppen 
akkor, mikor az elpártolásra kedvező pillanatot lestek, a váratlanul 
hozzájuk érkező consul ebben őket meg nem akadályozza. Hannibal 
tovább is vonult a taurinusoktól, azt remélve, hogy a két fél közt 
még ingadozó gallusokat személyes megjelenésével a maga oldalára 
tudja állítani. A két sereg már látótávolságra volt egymástól, s 
közeledett egymáshoz a két vezér, akik ha nem is ismerték 
közelebbről egymást, mindketten bizonyos csodálatot éreztek a 
másik iránt. Hiszen Hannibal már Saguntum feldúlása előtt is nagy 
hírnevet szerzett a rómaiak között, s Hannibal is kiváló embernek 
tartotta Scipiót, már csak azért is, mert vele szemben reá bízták a 
fővezérséget. Egymásról táplált jó véleményüket még kölcsönösen 
növelték is: Scipio azzal, hogy ő, akit az ellenség Galliában hagyott 
ott, most az Italiába megérkezett Hanniballal szállt szembe, 
Hannibal pedig az oly vakmerően vállalt és sikeresen végrehajtott 
alpesi átkeléssel. 


Mégis, Scipiónak sikerült először átkelnie a Paduson, táborával a 
Ticinus folyóig nyomult előre, s mielőtt csatára sorakoztak volna, a 
következő lelkesítő szavakat intézte katonáihoz: 


40. - Ha most azzal a sereggel indulnék csatába, katonák, amely 
Galliában velem volt, fölösleges volna beszédet intéznem hozzátok. 
Mert vajon miért is kellene buzdítanom azokat a lovasokat, akik a 
Rhodanus folyónál oly fényes győzelmet arattak az ellenséges 
lovasság felett, vagy azokat a legiókat, amelyekkel a megfutamodó 
ellenséget szorongattam, úgy tekintve visszavonulását és a csata elől 
való húzódozását, mint a mi győzelmünk beismerését. De most, 
hogy azt a sereget a hispaniai provinciába rendelték, ahol a római 
senatus és a nép megbízásából az én jósjeleimmel fivérem, Cn. 
Scipio vezeti a hadműveleteket, én magam pedig, hogy Hannibal és 
a punok ellen egy consul legyen a  fővezéretek, saját 
elhatározásomból vállaltam ennek a küzdelemnek a vezetését, 
szükségesnek vélem, hogy mint új vezéretek, néhány szót intézzek 
új katonáimhoz. Hogy ezt a háborút és az ellenséget helyes színben 
lássátok, katonák, tudjátok meg: azok ellen kell küzdenetek, akiket 
az előző háborúban szárazon és vízen legyőztetek, akiket az elmúlt 
húsz évben adófizetésre kényszerítettetek, s akiktől győzelmetek 
fejében elvettétek Sardiniát és Siciliát. Következésképpen ebben a 
háborúban a két sereget kétféle érzület fogja eltölteni: benneteket a 
győzteseké, őket a legyőzötteké. Hiszen őket most nem bátorságuk 
tüzeli, hanem szorult helyzetük kényszeríti hadakozásra. Mert 
nehogy azt higgyétek, hogy ezek, akik még sértetlen seregükkel is 
kitértek az ütközet elől, most, midőn az Alpokon átkelve gyalogos 
és lovas seregük kétharmadát elvesztették hiszen majdnem többen 
pusztultak el közülük, mint amennyien megmaradtak -, vérmesebb 
reményeket táplálnak. Igen, mondhatná valaki, de ha kevesebben 
vannak is, testük-lelkük csak úgy duzzad az erőtől, s alig van 
hatalom, amely lendületüket és bátorságukat feltartóztathatná. 
Nem, csak emberi vázak, árnyak ők csupán, akiket tönkretett az 
éhség, a hideg, a szenny és a mocsok, akik összetörtek és 
megrokkantak a szirtek és a sziklafalak között. Ráadásul még 
ízületeik is elfagytak, inaik megdermedtek a hóban, tagjaik 
elgémberedtek a hidegtől; fegyvereik tönkrementek és összetörtek, 
lovaik lesántultak és elgyengültek. Ilyen lovasság, ilyen gyalogság 


ellen fogtok harcolni! Nem igazi ellenséggel, hanem annak végső 
maradékával lesz dolgotok. És semmitől se félek úgy, mint attól, 
hogy bár ti harcoltatok, majd azt fogják mondani: Hannibalt már 
előbb legyőzték az Alpesek! De talán így is volt rendjén, hogy a 
szövetséget megszegő vezér és népe ellen minden emberi segítség 
nélkül maguk az istenek kezdjék meg, és vigyék döntésre a háborút, 
s mi, akiket az istenek után szintén megsértettek, fejezzük be a 
megkezdett s döntésre megérett háborút. 


41. Nem tartok attól, hogy valaki azt gondolja: csupán a ti 
buzdítástokra beszélek ilyen fennhéjázó hangon, míg magamban 
belül másként érzek. Hiszen módomban lett volna, hogy 
seregemmel a saját provinciámba, Hispaniába menjek, ahová már el 
is indultam, s ahol mellettem állt volna, tanácsot adva s a 
veszélyekben osztozva, testvérem; Hannibal helyett Hasdrubal lett 
volna az ellenfelem, és így kétségtelenül könnyebb háború várt 
volna rám. Mégis, mikor Gallia partjai mellett elhajózva hírt kaptam 
az ellenségről, azonnal partra szálltam, s lovasságomat előreküldve, 
táborommal a Rhodanusig nyomultam. A lovascsatában, mert a sors 
végzéséből csak e fegyvernemben mérhettük össze erőnket, 
szétvertem az ellenséget. S mert gyalogos seregét, amelyet 
menekülésszerű, gyors menetelésre kényszerítettünk, szárazföldön 
nem tudtam utolérni, ismét hajóra szálltam, s bár szárazon és 
tengeren nagy  kerülőutat kellett megtennem, a lehető 
leggyorsabban, szinte még az Alpok lábánál siettem útját állni e 
félelmetes ellenségnek. Úgy tűnik-e fel hát, hogy én az ütközet elől 
kitérve, szándékom ellenére szálltam szembe vele, s nem inkább 
úgy, hogy elébe kerülök, a sarkában járva zaklatom, és döntő 
csatára kényszerítem? Nagyon szeretném tudni, vajon a föld húsz év 
alatt hirtelen újfajta carthagóiakat szült-e, vagy pedig ezek 
ugyanazok, akik az Aegatiszigeteknél harcoltak, s akiket ti fejenként 
tizennyolc denarius váltságdíjért bocsátottatok szabadon az Eryxnél, 
s hogy ez az a Hannibal-e, aki, mint maga is dicsekszik vele, 
menetelésével Hercules versenytársa akar lenni, vagy pedig az, 
aminek őt apja hátrahagyta: a római népnek adó és hadisarc 
fizetésére kötelezett alattvalója? Mert ha nem hajszolná a 
Saguntumnál elkövetett gaztett emléke, bizonyára eszébe jutna, ha 


nem is legyőzött hazája, de legalább otthona, családja, apja, 
Hamilcar saját kezűleg írt szerződése, aki consulunk parancsára 
elvezette megszálló seregét Eryx alól, tombolva és könnyek között 
vette tudomásul a legyőzött Carthagóra kényszerített kemény 
békefeltételeket, s kötelezte magát, hogy kivonul Siciliából, és 
hadisarcot fizet a római népnek. Szeretném tehát, katonák, hogy ne 
csak az egyéb ellenséggel szemben szokásos lelkesedés töltsön el 
benneteket harc közben, de bizonyos felháborodás és harag is, 
mintha ellenetek váratlanul fegyvert fogó saját rabszolgáitokat 
látnátok. Módunkban lett volna az Eryx várában bennszorultakat 
kiszolgáltatni a legiszonyúbb halálnemnek, az éhhalálnak; és 
győztes hajóhadunkat Africába átküldve Carthagót néhány nap alatt 
minden harc nélkül eltörölhettük volna a föld színéről. S mi, 
rimánkodásukra, megkegyelmeztünk nekik, kiengedtük őket az 
ostromzárból, békét kötöttünk a legyőzöttekkel, s úgy véltük, 
segítségükre kell lennünk, mikor az africai háborúban szorongatott 
helyzetbe jutottak. S hálából e jótéteményekért, egy őrjöngő ifjút 
követve ide jönnek, hogy hazánkat megostromol ják. Vajha ebben a 
csatában csupán a dicsőségért, s ne a megmaradásért kellene 
harcolnotok! De nem Sicilia és Sardinia birtokáért kell most 
küzdenetek, mint egykor, hanem Italiáért! Nincs mögöttetek egy 
másik sereg, hogy, ha mi nem tudtuk legyőzni, szembeszálljon az 
ellenséggel. S nincsenek újabb Alpok, hogy mi új haderőt 
szervezhessünk, míg ők azokon a hegyeken is átjutnak. Itt kell 
helytállnunk, katonák, éppen úgy, mintha Róma falai előtt 
harcolnánk. Ki-ki érezze át, hogy fegyvereivel nemcsak a maga 
testét, hanem hitvesét és kicsiny gyermekeit is védi. S ne csak a 
maga családjáért töltse el aggodalom; hassa át lelkét újra meg újra 
az a tudat, hogy most az egész senatus és a római nép reánk tekint, 
a mi hősi karunkban bízik, s helytállásunktól és vitézségünktől a 
római birodalom jövendő sorsa függ. 


Ezt a beszédet intézte a consul a rómaiakhoz. 


42. Hannibal úgy vélte, hogy a katonákat előbb tettekkel kell 
lelkesíteni, csak azután szavakkal; ezért körbeállította seregét, mint 
valami látványosságnál, s középre vezettetve a megkötözött, fogoly 
hegyilakókat, gallus fegyvereket dobatott a lábuk elé, és tolmács 
útján megkérdezte tőlük, ki akar közülük fegyveres viadalra kiállni, 


mert arról leveszik a bilincset, s ha győz, jutalmul fegyvereket és 
paripát kap. Fegyvert kérve, egytől egyig mind jelentkezett 
párviadalra, s mikor erre sorsot húztak, mindegyikük azt kívánta, 
bárcsak őt jelölné ki a végzet a küzdelemre. S akinek a nevét 
kihúzták, boldogan,  szerencsekívánatok közepette, örömében 
szökellve, s népe szokása szerint fegyvertáncot járva, azonnal 
fegyvert ragadott. S mikor megkezdődött a párviadal, nemcsak a 
vívó fogolytársai, de a nézők között is az volt az általános 
vélemény, hogy a küzdelemben elesetteknek éppoly dicső sors jutott 
osztályrészül, mint a győzteseknek. 


43. Miután végignéztek néhány párviadalt, ebben a lelkes 
hangulatban Hannibal szétküldte, majd ismét gyűlésre hívta őket, s 
a hagyomány szerint így beszélt hozzájuk: 

- Ha majd saját sorsotokat is azzal az érzéssel mérlegelitek, 
katonáim, mint amilyennel az imént egy idegen példaként szolgáló 
végzetét szemléltétek, mienk lesz a győzelem. Hisz nemcsak puszta 
látványosság volt, amit láttatok, hanem részben a ti helyzetetek 
tükörképe is. Mert nem is tudom, vajon foglyaitokat, vagy inkább 
benneteket kötözött-e meg a sors súlyosabb bilincsekkel és 
bajokkal? Jobbról, balról két tenger zár közre minket, s egyetlen 
hajónk sincs menekülésre; előttünk a Rhodanusnál jóval nagyobb és 
szilajabb Padus folyik, hátunk mögött fenyegetően emelkednek az 
Alpok, amelyeken töretlen, viruló erőben is alig tudtatok átkelni. 
Itt, mikor először összecsaptok az ellenséggel, katonák, vagy 
győznötök kell, vagy meghalnotok! De ugyanaz a végzet, amely 
benneteket harcra kényszerít, olyan ragyogó jutalmakat ígér, ha 
győztök, amelyeknél fényesebbeket az emberek még a halhatatlan 
istenektől sem szoktak kívánni. Mert ha vitézségünkkel csupán az 
atyáinktól elragadott Siciliát és Sardiniát szereznénk is vissza, 
jutalmunk már akkor is elég fényes lenne. De most még az is, amit a 
rómaiak annyi győzelmük révén megszereztek és összeharácsoltak, 
mind a tiétek lesz, e kincsek gazdáival együtt. Rajta tehát, az 
istenek segítségével ragadjatok fegyvert, hogy tiétek legyen a 
nagyszerű jutalom. Hisz elég sokáig semmi hasznát sem láttátok 
annyi küszködésnek és veszélynek, miközben jószágaitokkal 
Lusitania és Celtiberia kietlen hegyvidékein átvergődtetek. Éppen 
ideje már, hogy miután annyi hegyen, folyón, annyi felfegyverzett 
népen át ily hosszú utat tettetek meg, szolgálatotokért bőséges és 


gazdag zsoldot kapjatok, s elnyerjétek a küzdelmeitekhez mért 
pazar jutalmat. A sors itt jelölte ki fáradozásotok végcélját, itt adja 
meg jól végzett szolgálatotok méltó díját. 


De azt se higgyétek, hogy a győzelem olyan nehéz lesz, amilyen 
félelmes e háború híre: sokszor megesett már, hogy a lenézett 
ellenség véres csatában helytállt, s hogy nagy hírű népekre és 
királyokra egész kis fáradsággal vereséget mértek. Mert egyetlen 
dolgot, a római név üres ragyogását nem számítva, mi az, amiben 
őket hozzátok lehetne mérni? Hiszen, hogy ne is említsem oly 
fényes vitézséggel és hadiszerencsével teljesített húszévi katonai 
szolgálatotokat, győztesen hatoltatok Hercules oszlopaitól az 
Oceanustól, a föld szélső határától Hispania és Gallia megannyi 
harcias törzsén keresztül idáig. S egy újonc hadsereggel fogtok 
szembeszállni, amelyet ezen a nyáron vertek meg, győztek le, 
kerítettek be a gallusok, amelyet még most sem ismer vezére, s 
amely úgyszintén mit sem tud vezéréről. Vagy én hasonlítsam 
magamat össze ezzel a fél esztendeje működő vezérrel, aki 
megszökött seregétől - én, aki apámnak, a híres hadvezérnek 
úgyszólván a sátrában születtem, de mindenesetre ott nevelkedtem, 
aki leigáztam Hispaniát és Galliát, s győzedelmeskedtem nemcsak 
az Alpokon lakó népeken, de ami sokkal nagyobb dolog, még az 
Alpokon is? Mert biztos vagyok benne, hogy ha valaki a pun és a 
római sereget hadijelvények nélkül vezetné elébe, azt se tudná, 
hogy ő voltaképpen melyik seregnek is a consula! Azt sem tartom 
csekélységnek, katonák, hogy egy sincs közületek, akinek szeme 
láttára ne hajtottam volna végre többször is valamely haditettet, s 
akinek vitézségét én magam tanúként ne láttam volna, s hősi tetteit 
a hely és az idő megjelölésével fel ne tudnám sorolni. Veletek, 
akiket ezerszer megdicsértem és megajándékoztam, veletek indulok 
csatába - inkább mint mindnyájotok hajdani tanítványa, nem pedig 
vezére - azok ellen, akik egymás számára is idegenek és 
ismeretlenek. 


44. Bárhova tekintek, mindenütt lelkes és erőteljes férfiakat látok: a 
régi katonákból álló gyalogságot, a legnemesebb nemzetségek 
tagjaiból kikerült lovasságot zabolás vagy zabolátlan lovakon, 


benneteket, leghívebb és legbátrabb szövetségeseink, s titeket, 
carthagóiak, akiket harcotokban egyformán tüzel a hazaszeretet és a 
legjogosabb bosszúvágy. E háborúban mi támadunk, akik ellenséges 
hadijelvényeinkkel leereszkedtünk Italiába, s annyival vakmerőbbek 
és bátrabbak leszünk a küzdelemben az ellenségnél, amennyivel 
nagyobb remény és harci kedv szokott lenni a tánadóban, mint a 
védekezőben. Elszántságunkat ezenkívül még szítja és növeli az 
elkeseredés, a jogtalanság, és a sérelmek érzése is. Kiadatásunkat 
követelték, hogy meglakoltassanak, először engem, a vezért, azután 
mindnyájatokat, akik részt vettetek Saguntum ostromában. S ha 
kezükbe kaparintanak, a legszörnyűbb kínzásokkal gyötörtek volna 
meg. Ez a végsőkig kegyetlen és gőgös nép mindenen uralkodni, 
mindenütt parancsolni akar. Úgy véli, egyedül ő döntheti el, ki ellen 
viselhetünk háborút, s kivel élhetünk békében. Megszabja 
határainkat, hegyek és folyók közé rekeszt, amelyeken tilos 
átlépnünk, s azután a maga szabta határokat maga sem tartja 


tiszteletben. - ,Nehogy átlépd a Hiberust, nehogy bántsd a 
saguntumiakat!" - mondják. - Hát Saguntum a Hiberusnál van? - 
,Egy tapodtat sem mozdulhatsz! - Nem elég, hogy elvetted 


legrégibb provinciáimat, Siciliát és Sardiniát? Most még Hispaniát is 
elvennéd? S ha innen kivonulok, át fogsz jönni Africába is? Át fogsz 
jönni? Azt állítom, hogy már át is jöttél! Hiszen az erre az évre 
megválasztott két consul közül az egyiket Africába, a másikat 
Hispaniába küldték. Sehol semmi nem marad a mienk, csak az, amit 
fegyverrel védelmezünk meg. Ők lehetnek félénkek és gyávák, mert 
van menedékük; őket, ha megfutamodtak, a biztos és békés utak 
segítségével saját országuk oltalmazza meg. Nektek azonban hőssé 
kell válnotok, s mivel semmi reményünk, hogy a győzelmen vagy a 
halálon kívül más kiutat találhatunk, vagy győznötök kell, vagy - ha 
a szerencse nem pártol benneteket - inkább harc, mint futás közben 
fogadnotok a halált. Ha ezt jól szívetekbe vésitek, ha szilárdan él 
bennetek az elhatározás, akkor, még egyszer kijelentem: tiétek lesz 
a diadal! Embernek még a halhatatlan istenek nem adtak a 
győzelemhez élesebb fegyvert a halál megvetésénél. 


45. Miután e lelkesítő beszédek mindkét oldalon felszították a 
katonák harci kedvét, a rómaiak hidat vertek a Ticinuson, és 
biztosítására még erődítményt is emeltek a hídfőnél. A pun vezér, 
míg az ellenséget ez a munka foglalta le, ötszáz főnyi numida 


lovascsapattal kiküldte Maharbalt, hogy pusztítsa végig a 


rómaiakkal szövetséges népek szántóföldjeit. Megparancsolta, hogy 
a gallusokat, amennyire csak lehetséges, kíméljék, s igyekezzenek 
vezéreiket átpártolásra csábítani. A híd elkészülte után a római 
sereg az insuberek területére vonult át, s Victumulaetól ötezer 
lépésre állapodott meg. Az itt táborozó Hannibal, látva, hogy 
elérkezett a csata pillanata, gyorsan visszahívta Maharbalt és 
lovasait. S mivel úgy vélte, hogy sose elég a beszéd és a 
figyelmeztetés, ha a katonák buzdításáról van szó, gyűlésbe hívta 
őket, meghatározott jutalmakat ígért nekik, hogy ezek reményében 
még lelkesebben harcoljanak. Kijelentette, hogy ki-ki földet fog 
kapni, ahol óhajtja, Italiában, Africában vagy Hispaniában, amely 
után sem neki, sem utódainak nem kell adót fizetniük, aki pedig 
inkább pénzt óhajt, azt ezüsttel fogja kárpótolni. Ha valaki a 
szövetségesek közül carthagói polgár akar lenni, annak a kívánságát 
is teljesíti, aki pedig inkább haza óhajt térni, az is lehetőséget kap 
rá, és senki nem lesz köztük, aki bármelyik honfitársával el akarná 
cserélni sorsát. A gazdáikat kísérő rabszolgáknak szabadságot ígért, 
uraiknak pedig, hogy  mindegyikért két rabszolgát kapnak 
kárpótlásul. S hogy szavai hitelében senki se kételkedjék, jobbjával 
egy bárányt, baljával egy kovakövet fogva, Iuppiterhez s a többi 
istenhez fohászkodott, hogy ha nem tartja meg ígéretét, úgy 
végezzenek vele, ahogy ő megöli a bárányt, s fohászát befejezve a 
kővel szétzúzta az állat fejét. S most, mintha magukat az isteneket 
nyerték volna meg, hogy kezeskedjenek reményeik teljesítéséért, 
mindnyájan úgy vélték, vágyaik megvalósulását csupán az 
késlelteti, hogy még mindig nem kezdték meg a harcot, ezért egy 
szívvel, egy lélekkel követelték az ütközetet. 


46. A rómaiaknál korántsem uralkodott ekkora lelkesedés, és más 
okokon kívül még új csodajelek is fokozták rémületüket. Ugyanis 
egy farkas rohant be a táborba, s széttépve mindenkit, aki útjába 
került, sértetlenül továbbállt. Majd egy méhraj telepedett a fővezéri 
sátor mellett álló fára. Scipio, mikor az engesztelő szertartások után 
lovasságával és a könnyű fegyverzetű parittyásokkal megközelítette 
az ellenséges tábort, hogy közelről győződjék meg a csapatok 
nagyságáról és számáról, összetalálkozott  Hanniballal, aki 
lovasaival szintén a környék kikémlelésére indult. Először nem 
vették észre egymást, de azután a sok ember és ló vonulása nyomán 


felkavarodó porfelhőből látták, hogy ellenség közeledik. Mindkét 
hadmenet megállt, s felfejlődött az ütközetre. Scipio a parittyásokat 
és gallusokat állította előre, a rómaiakat s a szövetséges csapatok 
zömét pedig tartalékba helyezte. Hannibal a zablás lovasokat 
állította középre, a szárnyakat pedig a numidákkal erősítette meg. 
Alig harsant fel a csatakiáltás, a parittyások a tartalékhoz, a 
második csatasorba hátráltak. Ezután a lovasok folytatták a harcot, 
egy ideig bizonytalan eredménnyel, majd, mikor a lovakat 
megvadították a beavatkozó gyalogosok, sokan leestek, vagy pedig - 
látva bajtársaik szorongatott helyzetét földre szöktek lovukról, s így 
a küzdelem általános gyalogos ütközetté alakult át. Végül a 
szárnyakon elhelyezett numidák körbevonultak, és seregünk háta 
mögött tűntek fel. A rómaiakat rémülettel töltötte el ez a látvány, s 
ijedelmüket fokozta a consul megsebesülése s a rá leselkedő 
veszedelem, amelyet még alig felserdült fiának a beavatkozása 
hárított el. (Ezt az ifjút fogja majd övezni a háború befejezésének a 
dicsősége, s ő nyeri majd el a Hannibal és a punok felett aratott 
fényes győzelemért az Africanus nevet.) A rendetlen futásban főként 
a parittyások menekültek, akiket a numidák elsőként támadtak meg. 
A többi lovas zárt sorokban fogta közre a consult, nemcsak 
fegyverükkel, de testükkel is oltalmazták, s végig rendezetten és 
nyugodtan hátrálva vitték vissza táborukba. Coelius szerint egy 
ligur rabszolgát illet a dicsőség azért, hogy a consul megmenekült. 
Én inkább szeretném azt hinni, hogy fia mentette meg, hiszen ezt 
állítja a történetírók többsége, s így tudja a hagyomány is. 


47. Ez volt az első ütközet Hanniballal; világosan megmutatkozott, 
hogy a punok kiválóbb lovassággal rendelkeznek, s ezért az olyan 
tágas síkságok, mint amelyek a Padus és az Alpok között terülnek 
el, nem előnyös csataterek a rómaiak számára. Így hát a consul a 
következő éjjel parancsot adott katonáinak: készüljenek fel, s 
táborával a Ticinus mellől fölkerekedve gyors menetben a Padushoz 
vonult, hogy mielőtt még az ellenség üldözőbe venné, a folyón 
felvert, még ép hajóhídon felfordulás nélkül vezethesse át seregét. 
Előbb érték el Placentiát, mintsem Hannibal biztos hírt kapott volna 
arról, hogy elvonultak a Ticinustól, mégis elfogott hatszázat a Padus 
túlsó oldalán rekedt lovasokból, akik késlekedtek a hajóhíd 
lebontásával. Ám a hídon nem tudott átjutni, mert mikor a két 
végén eloldották, az egészet elsodorta a folyó. Coelius azt írja, hogy 
Mago a lovassággal és a hispán gyalogosokkal tüstént átúsztatott a 


vízen, maga Hannibal pedig a Padus feljebb fekvő gázlóin kelt át 
seregével, miután elefántjait egy sorban állíttatta fel, hogy feltartsa 
velük a folyó sodrát. Akik a folyót ismerik, ezt aligha hihetik el, 
hiszen egyrészt alig hihető, hogy a lovasok lovaik és fegyvereik 
veszélyeztetése nélkül megküzdhettek volna a víz oly roppant erejű 
sodrával - még ha elfogadjuk is, hogy a hispánok mind felfújt 
tömlőkön keltek át -, másrészt jó egynéhány napig kellett volna a 
Padus mentén olyan gázlót keresniük, amelyen a súlyos málhával 
megrakott sereg átkelhet. Én magam inkább azoknak a forrásoknak 
adok hitelt, amelyek szerint a punok két nap múlva is alig találtak a 
folyón hajó kikötésére alkalmas helyet, s itt küldték előre Magóval a 
lovasságot és a könnyű fegyverzetű csapatokat. S mialatt Hannibal, 
aki a folyó mellett a gallus követségek meghallgatásával töltötte az 
időt, átvezette nehéz fegyverzetű gyalogságát, Mago és lovasai 
átkelésük után egy nap alatt Placentiánál elérték az ellenséget. 
Hannibal néhány nap múlva Placentiától hatezer lépésnyire ütötte 
fel táborát, s másnap az ellenség szeme láttára felállította 
csatarendjét, jelezve, hogy készen áll az ütközetre. 


48. A következő éjjel a gallus segédcsapatok vérengzésbe kezdtek a 
római táborban, de inkább zűrzavart okoztak, mint nagy 
veszteséget. A kapuőrség mintegy kétezer gyalogost és kétszáz 
lovast lekaszabolt, mire átálltak Hannibalhoz, aki barátságos 
szavakkal fogadta őket, s lelkesedésüket rendkívüli ajándékok 
ígéretével fokozva, kit-kit elküldött szülőföldjére, hogy lázítsa fel 
honfitársait. 

Scipio úgy vélte, hogy a gallusok véres tette előjele egész népük 
elpártolásának, s hogy a gonosztett hatására mindnyájan, mintegy 
őrjöngő dühvel eltelve, fegyvert ragadnak ellene, ezért bármennyire 
akadályozta is sebe, a következő éjjel, a negyedik őrségváltáskor 
csendben felkerekedve, seregét a Trebia folyó mellé, egy 
magasabban fekvő, dombos, a lovasság számára járhatatlan helyre 
vezette. De itt korántsem tudott oly észrevétlenül elvonulni, mint a 
Ticinusnál, Hannibal a nyomába küldte a numidákat, majd egész 
lovasságát, s ezek szét is verték volna a római utóvédet, ha a 
zsákmányra áhítozó numidák nem kanyarodnak el az üresen 
hagyott római tábor felé. S míg itt, bár késlekedésük nem járt 
érdemleges eredménnyel, az időt vesztegetve a tábor minden zegét- 
zugát átkutatták, az ellenség kicsúszott a kezükből. S mikor a 


rómaiakat megpillantották, azok már túljutottak a Trebián, a 
táborhelyet mérték ki, s ők csupán a folyó innenső partján elmaradt 
néhány katonát vághatták le közülük. Scipio már nem bírta tovább 
elviselni sebének az utazástól még kínzóbbá vált fájdalmát, s úgy 
vélte, meg kell várnia tiszttársát - akit hír szerint, már visszahívtak 
Siciliából — -, —— kiválasztotta — hát az állandó tábornak 
legalkalmasabbnak látszó helyet, s itt elsáncolta magát. 


Nem messze innen ütött tábort Hannibal is, aki büszke volt 
lovasságának győzelmére, de éppen annyira aggasztotta az 
élelmiszerhiány, amely, minthogy ellenséges területen vonulva 
sehol se gondoskodhattak szervezett utánpótlásról, napról napra 
nyomasztóbbá vált. Elküldött egy csapatot Clastidiumba, ahol a 
rómaiak igen sok gabonát halmoztak föl. Itt már ostromra 
készülődtek, mikor reményük nyílt rá, hogy a várost árulás játssza 
kezükre. Az őrség parancs noka, a brundisiumi Dasius, akit nem is 
nagy összeggel, négyszáz arannyal vásároltak meg, Clastidiumot 
átadta Hannibalnak. Ez lett a punok éléstára, amíg Trebiánál 
táboroztak. Hannibal, hogy mindjárt kezdetben híre terjedjen 
kíméletességének, a kiszolgáltatott várőrség fogságba esett tagjaival 
egyáltalán nem bánt kegyetlenül. 


49. Míg Trebiánál a szárazföldön szünetelt a küzdelem, addig Sicilia 
s az Italiával szomszédos szigetek körül Sempronius consul 
vezetésével - sőt már az ő odaérkezése előtt is - szárazon és vízen 
folytak a harcok. A carthagóiak húsz ötevezősoros hajót küldtek 
ezer fegyveressel az italiai partok végigdúlására. Kilenc elérte 
Liparae, nyolc Vulcanus szigetét, hármat pedig a tengerszorosba 
sodort az áramlat. Mikor ezeket Messanából észrevették, Hiero 
syracusaei király, aki a római consulra várakozva éppen 
Messanában tartózkodott, tizenkét hajót küldött ki innen, s ezek a 
semmi ellenállást nem tanúsító carthagói hajókat elfogva a 
messanai öbölbe kísérték. A foglyoktól megtudták, hogy az Italiába 
küldött húsz hajóból álló rajon kívül, amelyhez ők is tartoztak, még 
harmincöt ötevezősoros hajó van útban Sicila felé, azzal a 
megbízatással, hogy a régi szövetségeseket lázadásra biztassák. 
Mindenekelőtt Lilybaeumot akarják elfoglalni, de valószínű, hogy az 
ő hajóikat szétszóró vihar ezt a hajóhadat is az Aegati-szigetek 


irányába sodorta. 

A király a hallottakat megírta M. Aemilius praetornak, akinek 
Sicilia volt a provinciája, és felszólította, hogy  Lilybaeum 
helyőrségét alaposan erősítse meg. A praetor azonnal legatusokat és 
tribunusokat küldött a szomszéd városokba, hogy embereit fokozott 
éberségre intsék, s főként hogy Lilybaeumot készítsék fel az 
ostromra. Elrendelte, hogy a szövetségesekből álló legénység tíz 
napra elegendő főtt ételt vigyen magával a hajókra, hogy ha majd 
megkapják a jelet, pillanatnyi késedelem nélkül tengerre 
szállhassanak. S a part hosszában végig őröket küldtek ki, hogy 
őrhelyükről figyeljék az ellenséges hajóhad közeledését. 

Így, noha a carthagóiak szándékosan lassították hajóik futását, hogy 
napkelte előtt érkezzenek a városhoz, mégis, minthogy egész éjjel 
telihold volt, s felvont vitorlákkal hajóztak, észrevették őket. Az 
őrhelyekről tüstént jelezték érkezésüket, a városban elhangzott a 
, fegyverbe" kiáltás, és hajóra szálltak. A katonák részint a falakon 
és kapuknál, őrhelyeiken, részint a hajókon helyezkedtek el. A 
carthagóiak, látva, hogy nem felkészületlen védősereggel lesz 
dolguk, napkeltéig nem közeledtek a kikötőhöz, és az időt arra 
használták fel, hogy vitorláikat bevonják, s hajóhadukat felkészítsék 
az ütközetre. Napkelte után hajóikkal visszavonultak a nyílt 
tengerre, hogy elég teret biztosítsanak az ütközetre, s hogy az 
ellenséges hajóhad szabadon kifuthasson a kikötőből. A rómaiak 
sem húzódoztak az összecsapástól, mert lelkesedéssel töltötte el 
őket az éppen ezen a vidéken véghezvitt haditetteik emléke, 
valamint seregük nagysága, száma és elszántsága is. 


50. Kiérkezve a tengerre, a rómaiak meg akarták kezdeni a csatát, 
hogy közvetlen közelről mérhessék össze erőiket, de a punok 
kitértek előlük, mert jobban szerették volna, inkább bízva 
ügyességükben, mint erejükben, ha az összecsapás nem az emberek, 
hanem a hajók küzdelmévé válik. Mert amilyen nagy számban 
voltak hajóikon a szövetségesekből toborzott matrózok, éppolyan 
szűkében voltak katonáknak. S ha egy hajójuk beleavatkozott a 
harcba, a rajta küzdők száma meg sem közelítette az ellenfélét. 
Mikor ez nyilvánvaló lett, a rómaiak lelkesedését fokozta nagy 
számuk tudata, a punokat pedig elcsüggesztette, hogy kevesebben 
vannak. Rövidesen bekerítettek hét pun hajót, mire a többi 


elmenekült. Az elfogott hajókon ezerhétszáz katona és matróz volt, 
köztük három előkelő carthagói is. A római hajóhad sértetlenül ért 
vissza a kikötőbe, egy hajó kapott léket, de azt is sikerült 
bevontatni. E csata után, mielőtt még a messanaiak hírt kaptak 
volna róla, érkezett meg Messanába T. Sempronius consul. Mikor a 
tengerszorosba beért, Hiero király feldíszített hajóival elébe evezett, 
s királyi gályájáról átmenve a praetor hajójára, kifejezte örömét, 
hogy a consul seregével és hajóhadával épségben megérkezett, s 
óhaját, hogy sikerrel és szerencsésen keljen át Siciliába. Ezután 
ismertette a sziget helyzetét s a carthagóiak szándékait, megígérte, 
hogy amilyen lelkesen támogatta az előző háborúban, mint ifjú, a 
római népet, úgy fog mellettük állni öregkorában is. Felajánlotta, 
hogy ellenszolgáltatás nélkül ellátja ruhákkal és élelmiszerrel a 
consul legióit és a szövetséges hajósait. Közölte, hogy Lilybaeumot a 
tengerparti városokkal együtt komoly veszedelem fenyegeti, s van 
ott néhány ember, aki szívesen is látná a változást. Ezért a consul 
úgy vélte, hogy hajóhadával haladéktalanul Lilybaeumba kell 
eveznie. Elkísérte őt a király hajóraja is. Útközben kapták meg a 
hírt, hogy Lilybaeumnál ütközet volt, s hogy az ellenséges 
hajóhadat részben szétverték, részben elfogták. 


51. A consul Lilybaeumnál elbocsátotta Hiero királyt és hajóhadát, s 
egy praetort hagyott hátra a siciliai partvidék védelmére; Melita 
szigetére hajózott, amelyet a carthagóiak tartottak megszállva. 
Megérkezése után mintegy kétezer katonájával együtt átadták neki 
Gisgo fiát, Hamilcart, a helyőrség parancsnokát, valamint a várost 
és a szigetet is. Néhány nap múlva visszatért Lilybaeumba, ahol a 
foglyokat - néhány előkelő származású vezető kivételével - a consul 
és a praetor nyilvános árverésen adta el. A consul, úgy látva, hogy 
Siciliát erről az oldalról eléggé biztosították, Vulcanus szigeteihez 
indult, ahol a hír szerint egy ellenséges hajóraj tartózkodott; de a 
szigetek táján az ellenségből egy emberre se bukkant. Azok ugyanis 
éppen ekkor hajóztak el, hogy feldúlják Italia partvidékét, s 
végigpusztítva Vibo környékét, már magát a várost fenyegették. 

A consul útban Sicilia felé kapta meg a hírt, hogy az ellenség Vibo 
környékén partra szállt, s a senatus levelét, amelyben közölték vele 
Hannibal Italiába érkezését, s felszólították, hogy a lehető 
leggyorsabban siessen consultársa segítségére. Miután egyszerre 


ennyi gond szakadt rá, azonnal behajózta seregét, a felső tengeren 
elindította  Ariminum felé, Vibo környékének s az italiai 
partvidéknek a védelmét, huszonöt hosszú hajót adva neki, Sextus 
Pomponius legatusra bízta, s M. Aemilius praetor hajóinak számát 
ötvenre egészítette ki. Maga pedig, miután Siciliában helyreállította 
a nyugalmat, tíz hajóval az italiai part mentén Ariminumba 
vitorlázott, majd seregével a Trebia folyóhoz vonulva csatlakozott 
consultársához. 


52. Már maga a tény, hogy mindkét consul s a teljes római haderő 
felvonult Hannibal ellen, eléggé jellemezte a helyzetet: vagy 
képesek lesznek ezek az erők megvédeni a római birodalmat, vagy 
nincs többé semmi remény. Mégis az egyik consul, akit az egyetlen 
megvívott lovascsata és kapott sebe kishitűvé tett, el akarta 
halasztani a döntést, a másik viszont még töretlen, s éppen ezért 
annál elszántabb harci kedvvel eltelve, hallani sem akart semmiféle 
halogatásról. Akkoriban a Padus és Trebia közötti területen gallusok 
laktak, akik a két hatalmas nép küzdelmében kétszínűen 
viselkedtek, azzal a nyilvánvaló céllal, hogy biztosítsák maguknak a 
győztes jóindulatát. A rómaiak nem sokat törődtek ezzel a 
magatartással, megelégedtek azzal, ha a gallusok nem lázadnak fel 
ellenük, de annál inkább neheztelt érte Hannibal, aki mindig azt 
hangoztatta, hogy a gallusok kérésére jött, hogy felszabadítsa őket. 
Efölötti haragjában, egyszersmind, hogy katonáinak zsákmányt 
biztosítson, kiküldött kétezer gyalogost és ezer lovast - nagyrészt 
numidákat, de köztük több gallust is -, azzal a paranccsal, hogy a 
Padus partjáig pusztítsák végig az egész vidéket. Az eddig ingadozó 
gallusok most segítség híján - rákényszerültek, hogy a jogtalanság 
elkövetőivel szemben azokhoz forduljanak, akiktől a jövőben a 
megtorlást remélhetik, ezért követeket küldtek a consulokhoz, azzal 
a kéréssel, védjék meg e földet, amelynek lakói a rómaiakhoz való 
szilárd ragaszkodásukért szenvednek. Cornelius sem az okot, sem az 
időt nem tartotta megfelelőnek a beavatkozásra, s ezt az egész népet 
is gyanús szemmel nézte, nemcsak, mert annyi nemtelen hitszegést 
követtek el, hanem - ha régebbi tetteiket feledtetné is az idő - a 
boiusok minapi elpártolása miatt is. Sempronius viszont úgy 
vélekedett, hogy szövetségeseinket úgy fűzhetjük magunkhoz 
legbiztosabban a hűség kötelékeivel, ha már a legelső segítségre 


szorulónak is nyomban védelmére sietünk. S míg tiszttársa 
habozott, ő mintegy ezer parittyás gyalogossal lovasságát átküldte a 
Trebián a gallus földek megvédelmezésére. Váratlanul megrohanták 
a rendezetlenül szanaszét kószáló, s hozzá még többnyire 
zsákmánnyal is megterhelt punokat, és nagy rémületet keltve, sokat 
levágtak közülük, a többit pedig egészen táborukig, az ellenséges 
előőrsökig kergették. S a rómaiak, mikor a táborból kizúduló tömeg 
visszaszorította őket, övéiktől erősítést szerezve újrakezdték a 
harcot. Ezután hol előnyomulva, hol meghátrálva változó 
szerencsével küzdöttek, s végül, mikor egyenlő esélyekkel véget ért 
a harc, minthogy az ellenség vesztesége nagyobb volt, a győzelem 
dicsősége mégis a rómaiaké maradt. 


53. Egyébként senki se látta a győzelmet nagyszerűbbnek és 
teljesebbnek, mint a consul. Büszke öröm töltötte el, hogy éppen 
azokkal a csapatokkal győzött, amelyekkel a másik consul vereséget 
szenvedett. Helyreállt és megerősödött a katonák önbizalma; senki 
sem óhajtotta elhalasztani az ütközetet, csupán tiszttársa, aki - 
inkább lélekben, mint testben megrendülve - borzadt a csatától és a 
fegyverektől, ha sebesülésére gondolt. De ő, Sempronius is itt 
bágyadozzék egy beteg mellett? Mi értelme lenne tovább várakozni 
és halogatni az időt? Miféle harmadik consulra, miféle másik 
hadseregre várhat? A carthagóiak itt táboroznak Italiában, majdnem 
Róma lakóinak szeme előtt. Nem is Sardiniára és Siciliára 
áhítoznak, ezeket vereségük után elvettük tőlük; nem Hispaniának a 
Hiberuson innen fekvő része kell nekik, hanem a rómaiakat akarják 
elűzni ősi hazájukból, arról a földről, ahol születtek. 

- Mily keserves sóhajjal látnák apáink - mondta -, akik megszokták, 
hogy Carthago falai alatt vívjanak csatát, hogy mi, az ő sarjaik, a 
két consul és a consuli seregek Italia közepén táborunkban 
lapulunk, mialatt a carthagóiak hatalmukba kerítik az Alpok és az 
Appenninus között elterülő egész vidéket! 

Így beszélt, amikor ott ült beteg tiszttársa mellett, így a fővezéri 
sátorban, mintha csak népgyűlésen szónokolna. Sarkallta a 
választógyűlés közeledő időpontja, az aggodalom, hogy a háború 
folytatását az új consulokra bízzák, nemkülönben az a lehetőség, 
hogy míg tiszttársa beteg, ő egymaga arathatja le a dicsőséget. Ezért 
- hiába tiltakozott Cornelius - megparancsolta katonáinak, hogy 


készüljenek fel a hamarosan megkezdődő ütközetre. 


Hannibal jól látta, az ellenségnek mit parancsol saját érdeke, ezért 
alig remélte, hogy a két consul valamilyen vakmerő vagy 
meggondolatlan lépést tesz. De mikor előbb hírből, majd 
tapasztalatból megtudta, hogy milyen féktelen és indulatos 
természetű az egyik consul, és remélhette, hogy a zsákmányoló pun 
katonákkal való összecsapás még növelte vakmerőségét, bízni 
kezdett abban, hogy valamilyen megfelelő alkalmat fog találni a 
cselekvésre. Nem nyugodva, feszülten figyelt, hogy el ne szalassza a 
kedvező pillanatot, amíg az ellenség katonái még gyakorlatlanok, a 
kiválóbb hadvezért sebesülése bénítja a cselekvésben, s amíg eleven 
a harci kedv a gallusokban, akikről tudta, hogy nagy részük annál 
kedvetlenebbül fogja őt követni, minél távolabb viszik őket 
otthonuktól. Ezért s más, hasonló okokból remélte, hogy hamarosan 
itt az ütközet, s égett a vágytól, hogy ha késne, ő kezdeményezze. S 
mikor a gallus felderítők - akik legbiztosabban tudták megszerezni a 
kívánt értesüléseket, mert mindkét seregben szolgáltak gallusok - 
jelentették, hogy a rómaiak készen állnak az összecsapásra, 
cselvetésre alkalmas terep után kezdett kutatni. 


54. Közöttük, kétoldalt magas partfalak közé zárva, egy patak folyt, 
környékét pedig mocsári növények s az elhanyagolt földek szokott 
köntöse, bozót és tövisbokrok borították. Miután ezt a még lovasok 
számára is jó rejteket kínáló helyet körüllovagolva, jól szemügyre 
vette, így szólt öccséhez, Magóhoz: 

- Íme, ezt a helyet kell megszállnod; válassz ki az egész gyalogos- és 
lovasseregből száz-száz embert, s az első őrségváltás idején 
jelentkezz nálam velük. Most pedig ideje, hogy egyenek és 
felfírissüljenek. 

E szavakkal befejezte a haditanácsot, Mago pedig csakhamar 
jelentkezett válogatott embereivel. 

- Látom, seregünk színe-java van itt - mondta nekik Hannibal. - De 
hogy ne csak bátorságotok, hanem számotok is növelje erőtöket, 
mindegyikőtök válasszon a lovas és gyalogos egységekből kilenc- 
kilenc magához hasonló harcost. Mago majd megmondja, hol kell 
elhelyezkednetek. Olyan ellenséggel van dolgotok, amely teljesen 
vak az efféle hadicselekkel szemben. 

S miután így előreküldött Magóval ezer lovast és ezer gyalogost, 
hajnalban parancsot adott a numida lovasságnak, hogy keljen át a 


Trebia folyón, s az ellenséges táborkapuk előtt nyargalászva s az 
őrállomásokra lövöldözve ingerelje ütközetre az ellenséget, majd 
harc közben hátrálva csalja át a folyó túlsó partjára. Ezt a feladatot 
kapták a numidák; a többi gyalogos- és lovascsapat vezéreit pedig 
utasította: adjanak parancsot minden katonának az étkezésre, 
azután fegyvert ragadva, s felnyergelt lovakkal várják a jeladást. 
Sempronius a numidák zavaró támadásaira először egész lovasságát 
- seregének ez a része tette őt elbizakodottá -, majd hatezer 
gyalogost, végül, mint ahogy már előre elhatározta, egész seregét 
elindította, és alig várta, hogy megkezdődjék az ütközet. E napra 
esett éppen a téli napforduló, havazott az Alpok és Appenninusok 
között elterülő vidéken, ahol a folyók és a mocsarak közelsége miatt 
is erős volt a hideg. Ráadásul a hirtelen riadóztatott emberekből és 
lovakból, minthogy előzőleg nem ettek, és semmi védelmük nem 
volt a hideg ellen, elszállt minden meleg, s minél jobban közeledtek 
a széljárta folyóparthoz, annál jobban beléjük mart a kegyetlen 
hideg. Mikor pedig a numidákat követve belegázoltak a vízbe, 
amely az éjszakai záportól megdagadva, a mellükig ért, s főként 
mikor kigázoltak belőle, mindnyájan úgy meggémberedtek, hogy 
alig tudták tartani a fegyvert, a fáradtság és napnyugtakor már a 
kínzó éhség is teljesen elcsigázta őket. 


55. Közben Hannibal katonái a sátrak előtt tüzet raktak, minden 
csapat olajat kapott, hogy testét bekenje, s zavartalanul 
fogyasztották el ételüket. Így arra a hírre, hogy az ellenség átkelt a 
folyón, testben-lélekben felfrissülve ragadtak fegyvert, és álltak 
csatarendbe. Hannibal a hadijelek előtt állította föl a baleariakat, a 
könnyű fegyverzetűeket - mintegy nyolcezer embert -, mögéjük a 
nehéz fegyverzetű gyalogságot, hadának magvát és főerejét. A 
szárnyakon körben tízezer lovast helyezett el s a két szárnyhoz 
egyenlő arányban elosztva, az elefántokat. Mikor a numidák 
váratlanul szembefordultak az őket rendetlenül üldöző lovassággal, 
a consul visszarendelte lovasait, s a gyalogsággal fedezte 
visszavonulásukat. A seregben tizennyolcezer római volt és húszezer 
latin szövetséges, rajtuk kívül a cenomanusok - az egyetlen hűséges 
gallus törzs - segédcsapatai. Ezekkel a csapatokkal indultunk 
harcba. 


A baleariak kezdték meg a támadást, s mikor a számbeli fölényben 


levő legiók ellenálltak, könnyű fegyverzetű csapataik gyorsan a mi 
szárnyaink felé kanyarodtak, és ezáltal meglepetésszerűen nehéz 
helyzetbe hozták a római lovasságot. Mert négyezer lovas már eleve 
alig állhatott ellen tízezernek, a kimerültek a nagyrészt pihentek 
támadásának, s felhőként lepte el őket a baleariak dárdazápora. 
Ráadásul a szárnyak széléről előtörtek az elefántok is, a lovakat 
nemcsak szokatlan alakjukkal, de szagukkal is megvadították, és így 
általánossá tették a zűrzavart. A gyalogosok egyenlő lelkesedéssel, 
de nem egyforma erővel csaptak össze. Hiszen a punok testüket 
nemrég jól ellátva, megújult erővel indultak küzdelembe, viszont az 
éhes, elcsigázott, fázó rómaiakat majd megvette a hideg. 
Mindamellett hősiesen helytálltak volna, ha csak a gyalogosok ellen 
küzdenek. De lovasságunk megfutása után nemcsak a baleariak 
árasztották el őket oldalról hajított dárdáikkal, hanem az elefántok 
is a gyalogos csatasor közepéig hatoltak, ugyanakkor Mago és a 
numidák hátba támadták, nagy zűrzavart és rémületet keltve, a 
leshelyük elé érkező, mit sem sejtő hadsorokat. De még ennyi felől 
szorongatva is jó ideig helytálltak csapataink, még az elefántokkal 
szemben is, pedig erre lehetett a legkevésbé számítani. Ezeket az e 
célra kirendelt könnyűfegyverzetűek űzték el dárdáikkal, s mikor 
megfutottak, nyomukba eredve a farkuk alatt szurkálták őket, ahol 
a bőrük a legvékonyabb és legsebezhetőbb. 


56. A rémült hátrálás közben szinte már saját csapataikra rontó 
elefántokat Hannibal parancsára középről a balszárnyra, a gallus 
segédcsapatok ellen hajtották; közöttük azonnal általános pánik tört 
ki, s arómaiakon még inkább erőt vett a rettegés, mivel látták, hogy 
segédcsapataikat szétverték. Minthogy harc közben már bekerítették 
őket, s másfelé nem nyílt út, mintegy tízezer ember, nagy vérfürdőt 
rendezve, az africaiaknak gallus segédcsapatokkal megerősített 
csatasorán vágta át magát. S minthogy táborukba, amelytől a folyó 
választotta el őket, nem tudtak visszatérni, s a záporesőben nem 
tudtak eléggé tájékozódni, merre vigyenek segítséget övéiknek, 
egyenes irányban elindultak Placentia felé. 

Ezután minden irányban többször is kísérleteztek kitöréssel, de akik 
eljutottak a folyóig, azokat vagy az örvények nyelték el, vagy míg 
haboztak belegázolni, rajtuk ütött az ellenség. Azok, akik menekülés 
közben szétszóródtak a földeken, részben a visszavonuló sereg 


nyomában Placentiába igyekeztek, részben az ellenségtől félve 
begázoltak a folyóba, s átlábolván rajta, visszajutottak táborukba. A 
havas eső, a kibírhatatlanul erős hideg sok embert, jószágot s 
majdnem minden elefántot elpusztított. Az ellenséget üldöző 
punokat a Trebia állította meg, és a hidegtől annyira elgémberedve 
tértek vissza táborukba, hogy még a győzelem örömét is alig tudták 
átérezni. És mikor másnap éjjel a római tábor őrsége s a seregnek a 
nagy pusztulásból megmaradt része tutajokon átkelt a Trebián, a 
punok vagy nem vettek észre semmit a zuhogó esőben, vagy mivel a 
fáradtságtól és sebeiktől már mozdulni se tudtak, úgy tettek, mintha 
nem vennék észre őket. Scipio consul anélkül, hogy a punok 
megzavarták volna, teljes csendben Placentiába, majd innen a 
Paduson átkeltve, Cremonába vezette seregét, hogy a két sereg téli 
elszállásolásának terhét ne egyetlen colonia viselje. 


57. Rómában a vereség híre akkora rémületet keltett, hogy már azt 
hitték, az ellenség hadijelvényeivel útban van Róma felé, s nincs 
többé semmi remény, nincs segítség, hogy seregét a kapuktól és 
falaktól távol tartsák. Az egyik consult legyőzték a Ticinusnál, s 
miután a másikat visszahívták Siciliából, mindkét consul és mindkét 
consuli sereg vereséget szenvedett. Milyen új vezéreket, milyen új 
legiókat tudnának még előteremteni? Így rémüldöztek, mikor 
megérkezett Sempronius consul, aki nagy veszedelmek között jutott 
át a szanaszét zsákmányért portyázó ellenséges lovasok között - 
inkább a vakmerőség, mint a józan ész szavára hallgatva, s abban a 
reményben, hogy nem veszik észre, vagy ha észreveszik is, meg tud 
küzdeni velük. S miután eleget tett pillanatnyilag legsürgősebb 
feladatának, s megtartotta a consulválasztó gyűlést, visszatért téli 
szállására. Consuloknak Cn. Serviliust és C. Flaminiust választották 
meg. 


Egyébként a rómaiakat a téli szálláson sem hagyták nyugton a 
mindenfelé portyázó numida lovasok, s az ő számukra 
megközelíthetetlen vidékre is eljutó celtiberek és lusitanusok. Így 
minden utánpótlástól el voltak vágva, kivéve, amit hajókkal 
szállítottak fel a Paduson. Placentia közelében egy komoly 
védőművekkel és tekintélyes őrséggel rendelkező kikötőhely feküdt. 
Hannibal remélve, hogy elfoglalja ezt az erősséget, lovasságával és 
könnyű fegyverzetű csapataival felkerekedett. Vállalkozása sikerét 


főként attól remélte, hogy észrevétlenül hajtja végre, az őrök 
azonban, noha éjszaka támadott, észrevették, s hirtelen akkora 
lármát csaptak, hogy Placentiáig elhallatszott. A consul már 
hajnalban ott termett lovasságával, s megparancsolta a legióknak, 
hogy menet közben négyszöget formálva kövessék. Közben 
megkezdődött a lovascsata, s mikor Hannibal megsebesült, és 
kénytelen volt elhagyni a csatateret, az ellenséget rémület fogta el, s 
így sikerült az erődöt megvédeni. 


Hannibal ezután néhány napi pihenőt tartott, majd alighogy felépült 
sebesüléséből, Victumulae elfoglalására indult. A gallus háború 
idején ez volt a rómaiak élelmiszerraktára, s miután megerősítették, 
sokan letelepedtek itt, összekeveredtek a környéken lakó különféle 
törzsekkel, most pedig a rajtaütésektől való félelem különösen sok 
embert űzött ide a földekről. Ez a tömeg, fellelkesülve azon a híren, 
hogy Placentia védőserege milyen jól helytállt, fegyvert ragadva 
Hannibal elé vonult. Az úton lezajlott összecsapás inkább 
menetoszlopok, mint csatasorok harca volt, mivel az egyik oldalon a 
szervezetlen tömeg, a másikon a katonáiban bízó vezér s a 
vezérükben bízó katonák harcoltak, s a kisebb számú ellenség 
megfutamította a mintegy harmincötezer főnyi sereget. Másnap 
megadták magukat, s az ellenséges helyőrséget bebocsátották a 
városba. Mikor aztán a parancsnak engedelmeskedve átadták 
fegyvereiket, tüstént elhangzott a jeladás a győzteseknek, hogy 
megkezdhetik a zsákmányolást, éppen úgy, mintha ostrommal 
vették volna be a várost. Egyetlen szörnyűség sem maradt el, amiről 
csak a történetírók ilyen alkalmak leírásánál meg szoktak 
emlékezni, — olyannyira, — hogy nincs az erőszaknak, a 
kegyetlenségnek, az embertelen gőgnek olyan megnyilvánulása, 
amit e szerencsétleneknek ne kellett volna elszenvedniük. Ezek 
voltak a télen Hannibal hadi vállalkozásai. 


58. Ezután pihenőt engedett katonáinak, nem sokáig, csak amíg 
kibírhatatlan volt a hideg. A tavasz első bizonytalan jelére téli 
szállásáról felkerekedve Etruriába vonult, hogy - mint előbb a 
gallusokat és a ligurokat - az ott lakó népeket is kényszerrel vagy 
saját elhatározásukból maga mellé állítsa. Az Appenninuson való 
átkelés közben rettenetes zivatar támadt, amely szinte az Alpokban 


átélt szörnyűségeket is felülmúlta. Mikor a szélviharban zuhogó 
zápor a szemükbe vágott, először megálltak, mert vagy fegyverüket 
kellett volna eldobniuk, vagy ha megpróbálnak a széllel szemben 
haladni, az orkán megragadja és földhöz csapja őket; majd mikor 
már fulladoztak, és nem kaptak levegőt, a szélnek háttal fordulva 
egy időre lekuporodtak. Ezután iszonyú erővel megdördült az ég, s 
félelmes mennydörgés közben cikázni kezdtek a villámok. Fülük 
zúgott, szemük káprázott, megdermesztette őket a rémület. S mikor 
a zápor végre kiadta erejét, annál dühödtebb erővel tombolt a 
szélvész; így szükségesnek látszott, hogy ott állóhelyükben, ahol 
meglepte őket az orkán, tábort verjenek. Ezzel pedig szinte újra 
kezdődött a küzdelem, mert lehetetlen volt akármit is kibontani és 
felállítani. S amit felvertek, az se maradt a helyén, a szél mindent 
szétszórt, és magával ragadott. Majd mikor a széltől magasba sodort 
pára összefagyott a jeges csúcsok felett, olyan hó- és jégzápor 
szakadt le, hogy az emberek mindent eldobva, földre vetették 
magukat, s takaróik inkább betemették, nem pedig betakarták őket. 
Majd olyan maró erejűvé növekedett a hideg, hogy aki, 
kibontakozva az emberek és állatok földön heverő, szánalmas 
tömegéből, talpra akart állni, sokáig nem volt rá képes, mert a 
hidegtől megmerevedtek inai, s tagjait alig tudta megmozdítani. 
Aztán, mikor végre forgolódni, majd mozogni kezdtek, s 
visszatérvén beléjük az élet, imitt-amott tüzeket gyújtottak, 
tehetetlenségében ki-ki a másikat hívta segítségül. Két napig időztek 
ezen a helyen, mintha ostromzár alatt volnának. Sok ember, sok 
málhásállat, s a trebiai csata után megmaradt elefántokból is hét 
veszett oda. 


59. Hannibal, leereszkedve az Appenninusról, táborával visszafelé, 
Placentia irányában indult el, s mintegy tízezer lépésnyi 
előnyomulás után megállapodott. Másnap tizenkétezer gyalogossal 
és ötezer lovassal indult az ellenségre. A Rómából már 
visszaérkezett Sempronius consul sem húzódozott az ütközettől. 
Aznap háromezer lépés távolság választotta el a két tábort; másnap 
hatalmas lelkesedéssel és változó hadiszerencsével ütköztek meg. Az 
első összecsapás után a rómaiak olyan fölénybe kerültek, hogy 
nemcsak a csatasorban győzték le, hanem egészen táboráig üldözték 
a megvert ellenséget, majd a tábort is megostromolták. Hannibal 
csak kevés védőt hagyott a sáncnál és a kapuknál, a sereg többi 

részét sűrű sorokban a tábor közepén sorakoztatta fel, 


megparancsolva, hogy éber figyelemmel várják a jeladást a 
kitörésre. Már a nap kilencedik órája felé járt az idő, mikor a római 
vezér, látva, hogy hiába katonái minden igyekezete, nincs már 
reménye a tábor elfoglalására, elrendelte, hogy térjenek vissza. 
Mikor ezt Hannibal megtudta, és látta, hogy lanyhul a csata, s az 
ellenség hátrál a tábortól, lovasságát a jobb- és a balszárnyon 
azonnal támadásra küldte ellenük, maga pedig a gyalogság 
főerejével középen rontott ki a táborból. Aligha lett volna 
kegyetlenebb s a két fél nagy veszteségei miatt híresebb csata ennél, 
ha a nap megengedi, hogy sokáig tartson a küzdelem. De a roppant 
elkeseredéssel megkezdett harcot kettévágta az éjszaka. Így 
hevesebb volt a küzdelem, mint az öldöklés, s ahogy nagyjából 
egyenlő esélyekkel harcoltak, úgy is váltak szét, egyforma 
veszteségeket szenvedve. Egyik oldalon sem esett el több hatszáz 
gyalogosnál és feleennyi lovasnál. De a rómaiak vesztesége e 
számhoz képest érzékenyebb volt, mert levágtak közülük több 
lovagot, öt katonai tribunust s a szövetségesek három vezérét is. 

Az ütközet után Hannibal a ligurok földjére, Sempronius pedig 
Lucába vonult. A Liguriába érkező Hannibalnak kiszolgáltattak két 
tőrbe csalt római guaestort, C. Fulviust és L. Lucretiust, meg két 
katonai tribunust és öt lovagot, nagyobbrészt senatorok gyermekeit; 
így akarták még jobban meggyőzni őt békés érzelmeikről és 
szövetségi hűségükről. 


60. Míg Italiában ezek történtek, Cn. Cornelius Scipio, akit 
hajóhadával és seregével Hispaniába küldtek, a  Rhodanus 
torkolatától elindulva körülhajózta a Pyrenaeusokat, s hajóival 
Emporiaenál kötött ki. Itt seregével partra szállt, s részben felújítva 
a régi szerződéseket, részben újabbakat kötve, az egész partvidéken, 
a lacetanusoktól kezdve egész a Hiberus folyóig, biztosította a 
római fennhatóságot. Méltányosságával szerzett jó hírével nemcsak 
a tenger melletti népeket nyerte meg, hanem a szárazföld 
belsejében s a hegyek között lakó, sokkal harciasabb törzseket is. S 
nemcsak békét kötött velük, hanem fegyveres szövetséget is, és jó 
egynéhány ütőképes segédcsapatot is sorozott köztük. 


A Hiberuson inneni terület Hanno fennhatósága alatt állt, őrá bízta 
Hannibal e vidék védelmét. Hanno úgy vélte, hogy addig kell 
ellenintézkedéseket tennie, mielőtt még mindenki elpártol; a 


rómaiak szeme előtt tábort ütött, és seregét hadirendbe állította. A 
római vezér se látta értelmét, hogy kitérjen a csata elől, mivel jól 
tudta, hogy meg kell majd küzdenie Hannóval és Hanniballal, s 
inkább óhajtott velük külön-külön, mint egyszerre mindkettővel 
megmérkőzni. Az ütközet nem kényszerítette nagyobb küzdelemre. 
Hatezer ellenséges katonát öltek meg, s a tábori őrséget 
beleszámítva kétezret ejtettek fogságba. Mert a tábort is elfoglalták, 
néhány vezetővel együtt kezükbe került a vezér, s bevették a tábor 
közelében fekvő Cissis városát is. Egyébként a városban csekély 
értékű zsákmányt ejtettek: barbár házieszközöket és hitvány 
rabszolgákat. A tábor viszont gazdaggá tette a katonákat, mert itt 
nemcsak a legyőzöttek vagyona volt felhalmozva, hanem a 
Hanniballal Italiában harcoló seregé is, amely majdnem minden 
értékes holmiját a Pyrenaeusok innenső oldalán hagyta, hogy ne 
legyen kénytelen a nehéz málhát cipelni. 


61. Hasdrubal, mielőtt még a vereség biztos híre megérkezett volna, 
nyolcezer gyalogossal és ezer lovassal átkelt a Hiberuson, készen 
arra, hogy mihelyt megérkeznek, szembeszáll a rómaiakkal. De 
mikor tudomást szerzett a Cissis mellett elszenvedett vereségről s a 
tábor elfoglalásáról, a tenger felé vette útját. Nem messze Tarracótól 
tengerészkatonákra és  matrózokra bukkant, akik szanaszét 
portyáztak a földeken (hiszen a szerencsés helyzet rendszerint 
könnyelműséget szül). Katonáival több oldalról rájuk támadt, nagy 
öldöklést rendezett, s még nagyobb riadalmat okozott közöttük, 
majd visszakergette őket hajóikra. De nem mert e helyen tovább 
időzni, mert félt, hogy Scipio lecsap rá, ezért a Hiberus túlsó 
partjára vonult vissza. Scipio az új ellenség hírére azonnal 
fölkerekedett seregével, s miután néhány hajó parancsnokát 
megbüntette, Tarracóban közepes nagyságú helyőrséget hagyva, 
hajóhadával visszatért Emporiaeba. Távozása után tüstént ott 
termett Hasdrubal, s elpártolásra bírta az ilergeseket akik pedig 
Scipiónak kezeseket is adtak -, s az ő csapataikkal együtt dúlta végig 
a rómaiak hű szövetségeseinek földjeit. S miután arra kényszerítette 
Scipiót, hogy téli szállásáról kimozduljon, ismét kiürítette a 
Hiberuson innen elterülő egész vidéket. Scipio támadásra kész 
seregével megrohanta az ilergeseket, akiket lázadásuk szítója 
cserbenhagyott, s mindnyájukat beszorította Atanagrába, e nép 
fővárosába. Ostrom alá is fogta, s néhány nap alatt újra 
meghódolásra kényszerítette az ilergeseket, akiktől most több túszt 


követelt, mint előbb, s pénzbüntetéssel is sújtotta őket. 

Ezután a Hiberus mellett lakó s a punokkal szintén szövetségben 
álló ausetanusok ellen indult, körülzárta várukat, s éjszaka, éppen, 
amikor be akartak nyomulni a kapukon, a város közelében lesből 
megtámadta a segítségükre siető szomszédos lacetanusokat. 
Mintegy tizenkétezren estek el közülük, a többiek csaknem 
mindannyian elhagyva fegyverüket, a földeken szétszóródva 
menekültek hazafelé. Az ostromlottakat ezután nem védte más, 
mint az ostromlóknak sok nehézséget okozó téli időjárás. A harminc 
napig tartó ostrom alatt a hótakaró ritkán volt vékonyabb négy 
lábnál, s oly vastagon fedte a római védőtetőket és ostromfedeleket, 
hogy egymaga védelmül szolgált a rájuk záporozó ellenséges 
gyújtócsóvák ellen. Végül, mikor parancsnokuk,  Amusicus, 
Hasdrubalhoz menekült, megadták magukat, és húsz font ezüst 
hadisarc fizetését vállalták. A rómaiak ezután visszatértek téli 
szállásukra, Tarracóba. 


62. Rómában és környékén ezen a télen sok csodajel tűnt fel, vagy - 
mint lenni szokott, ha a lelkeken egyszer babonás félelem lesz úrrá - 
sokról érkezett elhamarkodottan igaznak vélt híradás. Például, hogy 
egy féléves, nemes származású csecsemő a zöldségpiacon hangos 
, győzelem" kiáltást hallatott: a baromvásártéren egy ökör magától 
felment a harmadik emeletre, majd a lakók zajától megvadulva, 
leugrott; az égen ragyogó, hajószerű jelenségek tűntek föl; a 
Reménynek a zöldségpiacon álló szentélyébe beleütött a villám; 
Lanuviumban egy lándzsa magától megmozdult; egy holló berepült 
Iuno szentélyébe, s éppen az istennő párnájára telepedett; 
Amiternum környékén többfelé sok fehér ruhás emberi alak tűnt fel 
messziről, de senkihez nem közeledtek; Picenumban kőeső esett; 
Caerében megkisebbedtek a jóstáblák; s hogy Galliában egy farkas 
kirántotta a hüvelyéből egy őrségen álló katona kardját, és elszaladt 
vele. 


A többi csodajel miatt megbízták a decemvireket, hogy nézzék meg 
a Sibylla-könyveket, a Picenumban hullott kőeső alkalmával pedig 
kilenc napig tartó áldozati ünnepet rendeltek el, s ezután az egyéb 
csodajelek  kiengesztelésénél majdnem az egész polgárság 
szolgálatát igénybe vették. Mindenekelőtt a Városban tartották meg 
a megtisztulási körmenetet, s egyúttal az isteneknek, akiket a szent 


könyvek említettek, nagyobb áldozati állatot vágtak, Iunónak 
negyven font aranyat vittek ajándékul Lanuviumba, s a matrónák 
ércszobrot szenteltek Iunónak az Aventinuson. Elrendelték, hogy 
Caerében, ahol a jóstáblák megkisebbedtek, az isteneknek szent 
vendégséget, az Algidus-hegyen pedig Fortunának engesztelő 
ünnepet kell rendezni. Rómában is Iuventasnak isteni vendégséget, 
s külön Hercules oltáránál, majd az egész nép részvételével 
valamennyi oltárnál könyörgést tartottak. A nép geniusának öt 
nagyobb állatot áldoztak, s megbízták C. Atilius Serranus praetort, 
tegyen ünnepélyes fogadalmat arra az esetre, ha az állam helyzete a 
következő tíz évben nem változik. S így a Sibylla-könyvek alapján 
megrendezett engesztelő és fogadalmi szertartásokkal nagyrészt 
megszabadították a lelkeket a babonás szorongástól. 


63. Flaminius, az egyik megválasztott consul, aki sorshúzás útján, a 
Placentiában telelő legiókat kapta meg, írásbeli parancsot küldött a 
consulnak, hogy seregével március idusára legyen ott az ariminumi 
táborban. Itt, a provinciájában akarta átvenni a consuli tisztséget, 
mert jól emlékezett a régebbi küzdelmekre, amelyeket mint 
néptribunus, majd később mint consul vívott az atyákkal, először a 
consulságáért, amelytől meg akarták fosztani, majd diadalmenete 
ügyében. Az atyák ugyanis meggyűlölték azért az új törvényért, 
amelyet O. Claudius néptribunus vitt keresztül a senatus akarata 
ellenére, csupán egyetlen atya, C. Flaminius támogatásával. Ez a 
törvény kimondta, hogy egyetlen senatornak vagy senator fiának 
sem lehet háromszáz amphoránál nagyobb űrtartalmú hajója. Mert 
úgy vélték, hogy ekkora hajó elegendő a gabonának a földekről való 
beszállítására, s hogy az atyákhoz méltatlan bármiféle üzérkedés. Ez 
a javaslat, amelyet hatalmas küzdelem árán vittek keresztül, 
gyűlöletessé tette a törvényt indítványozó Flaminiust az atyák, és 
kedveltté a nép körében, s másodszor is megszerezte számára a 
consulságot. Ezért ő, attól tartva, hogy koholt jósjelekkel, a Latin 
Ünnepek  halogatásával s a  consulságát akadályozó más 
intézkedésekkel vissza fogják tartani a Városban, elutazás ürügyén 
magánemberként provinciájába távozott. 

Mikor a dolog kiderült, még jobban fellángolt az őt eddig is gyűlölő 
atyák haragja, akik azt emlegették, hogy Flaminius most már 
nemcsak a senatus, de a halhatatlan istenek ellen is hadat visel. 

Előzőleg, mint jósjelek ellenére megválasztott consul, nem 
engedelmeskedett az őt még a csatatérről is visszahívó isteni és 
emberi parancsnak; most pedig szentségtörő bűne tudatában 
elmenekült az ünnepélyes capitoliumi fogadalomtétel elől, hogy ne 
legyen kénytelen hivatalba lépése napján megjelenni a Legjobb és 
Leghatalmasabb Iuppiter szentélyében, s ne kelljen látnia és 
megkérdeznie az őt gyűlölő s az egyedül általa gyűlölt senatust, 
bejelentenie a Latin Ünnepek időpontját, s a hegyen áldozatot 
bemutatnia Iuppiter Latiarisnak. Mert nem akart jósjeleket kérni, s 
ünnepélyes fogadalomtételre a Capitoliumra járulni, hogy azután 
hadvezéri köpenyben, lictorok kíséretében vonuljon provinciájába. 
Nem! Mint valami markotányos, hatalmi jelvények, lictorok nélkül 
utazott el, titokban, éppúgy, mintha száműzöttként távoznék idegen 
földre. Nyilván jobban illik a római birodalom méltóságához, hogy 
Róma helyett Ariminumban veszi át tisztségét, s nem házi istenei 
előtt, hanem egy kocsmában ölti fel a bíborszegélyű togát! 


Egyhangúan úgy döntöttek, hogy vissza kell őt hívni, és 
kényszeríteni, hogy mielőtt provinciájába utaznék seregéhez, 
személyesen tegyen eleget az istenek és az emberek iránti minden 
kötelességének. Úgy döntöttek, hogy követséget küldenek hozzá, 
követségben O. Terentius és M. Antistius utazott el hozzá, de ők 
sem hatottak rá jobban, mint azok a levelek, amelyeket első 
consulsága idejében kapott a senatustól. Néhány nap múlva 
hivatalba lépett. Az áldozatnál a már leütött borjú kitépte magát az 
áldozópap kezéből, vérrel hintette be a körülállók nagy tömegét, 
miközben a távolabb állók között még nagyobb zűrzavar és futkosás 
támadt, mert nem tudták, mi okozta a rémületet. Az eseményt 
legtöbben rendkívüli csapás előjelének magyarázták. Ezután átvett 
két legiót Semproniustól, az előző év consulától, kettőt pedig C. 
Atilius  praetortól, majd seregével az Appenninus ösvényein 
megindult Etruria felé. 

HISPANIA 


HUSZONKETTEDIK KÖNYV 


1. Közeledett a tavasz, ezért Hannibal - miután már előbb 
hasztalanul kísérelte meg a tűrhetetlen hidegben az átkelést az 
Appennineken - fölkerekedett téli szállásáról, ahol a további időzés 
roppant veszéllyel és kockázattal járt volna. A gallusok ugyanis, 
akiket a fosztogatás és a zsákmány reménye lelkesített, látva, hogy 
ahelyett, hogy ők dúlhatnának és rabolhatnának idegen területen, 
saját országuk változott hadszíntérré, sőt még a két sereg téli 
ellátása is őket terheli, a rómaiak ellen táplált gyűlöletüket ismét 
Hannibal ellen fordították. Főembereik több ízben megpróbálták őt 
tőrbe ejteni, s Hannibal csak azért menekült meg, mert az 
összeesküvők közül, akik éppolyan könnyelműek voltak terveik 
szövögetésében, mint kifecsegésében, egyikük elárulta, mire 
készülnek, s mert ő is igyekezett megtévesztéssel kikerülni a 
csapdákat úgy, hogy mindig más ruhát és vendéghajat öltött. 
Mindenesetre ez az aggodalom is közrejátszott abban, hogy téli 
szállásáról ilyen korán indult útnak. 

Ez idő tájban - március idusán - lépett hivatalba Rómában Cn. 
Servilius consul. Mikor ez alkalommal beszámolt az állam 
helyzetéről, ismét fellángolt a C. Flaminius ellen érzett gyűlölet: két 
consult választottak, s íme, csak egy van! Honnan veszi a jogot a 
hadvezetéshez, a jósjelkéréshez? Hiszen ezt az állami tisztviselő 
hazulról viszi magával, itt kapja meg háza és hazája isteneitől, 
miután megtartotta a Latin Ünnepeket, bemutatta áldozatát a 
hegyen, s előírás szerint fogadalmat tett a Capitoliumon. 
Magánember nem folyamodhat jóslatkéréshez, s ha enélkül távozik, 
idegenben sem kérhet érvényesnek számító új jósjeleket. Növelték a 
félelmet a több helyen tapasztalt csodajelekről egyidőben érkező 
hírek is. Siciliában lángolni kezdett néhány katona dárdája, 
Sardiniában pedig egy lovag pálcája, amelyet a várfalon körben 
elhelyezett őrszemek ellenőrzése közben a kezében tartott; a 
tengerparton hol itt, hol ott lángok lobbantak fel; két pajzson véres 
veríték gyöngyözött; néhány katonát villámütés ért; úgy látszott, 
hogy a napkorong megkisebbedik; Praenestében az égből tüzes 
kőeső hullott; Arpiban úgy látták, hogy pajzsok tűnnek fel az égen, s 
a nap viadalra kel a holddal; Capenában nappal két hold jelent meg 
az égen; Caerében vérrel keveredve bugyogott fel a víz, s maga 


Hercules forrása is véres foltokkal tarkázva folydogált; Antiumban 
véres kalászok gyűltek az aratók kosarába; Faleriiben teljes 
mélységében megnyílt az ég, s a nyílásból vakító fény sugárzott; a 
sorstáblák maguktól kisebbek lettek, s az egyik, amelyikre ez volt 
írva; , Mars megrázza dárdáját, lezuhant; ugyanekkor Marsnak a 
Via Appián álló képmását és a farkasok szobrát veríték öntötte el; 
Capuában úgy látták, mintha lángban állna az ég, s a záporesővel 
lehullana a hold is. Ezután már hitelt adtak a jelentéktelenebb 
csodajelekről szóló tudósításoknak is: hogy néhány ember 
kecskéjének gyapja nőtt, s hogy egy kakas tyúkká, egy tyúk meg 
kakassá változott. 


A consul a kapott híreket azonnal közölte a senatusszal, a 
hírhozókat is bemutatta a Curiában, és megkérdezte az atyákat, 
milyen engesztelő szertartást javasolnak. Úgy döntöttek, hogy e 
csodajeleket részben nagyobb testű, részben még szopós állatok 
feláldozásával kell kiengesztelni, s minden szentélyben tartsanak 
háromnapos könyörgést, továbbá, hogy a decemvirek tekintsék meg 
a jóskönyveket, s mindent az isteneknek a szent versekből 
kiolvasható kívánsága szerint kell intézni. A  decemvirek 
figyelmeztetésére elhatározták, hogy legelőször  Iuppiternek 
ajánlanak fel egy ötven font súlyú, aranyból készült villámot, s Iuno 
királynőnek az Aventinuson, a Megmentő Iunónak Lanuviumban 
nagyobb jószágokkal áldoznak. S a matronák is adjanak össze pénzt 
- ki-ki lehetősége szerint -, amelyből ajándékot visznek az 
Aventinusra Iuno királynőnek. Rendezzenek szent lakomát az 
isteneknek, s a szabadosnők is gyűjtsenek össze annyit, amennyi 
vagyonukból telik, s ebből Feroniának vigyenek ajándékot. Mikor 
mindez megtörtént, a decemvirek nagy állatokat áldoztak fel Ardea 
forumán. Végül pedig már december végén áldozatot mutattak be 
Saturnus római szentélyében, majd szent lakomát rendeztek az 
isteneknek - amelyen a senatorok szolgáltak fel -, azután pedig az 
egész népnek. A Városban éjjel-nappal kiáltozták: , Saturnalia", s 
elrendelték, hogy e napot a nép tekintse ünnepnek, s a jövőben is 
mindig ülje meg. 


2. Míg a consul Rómában az istenek kiengesztelésével és a 
sorozással volt elfoglalva, Hannibal - aki arra a hírre, hogy 


Flaminius már Arretium alá érkezett, felkerekedett téli szállásáról 
nem a kínálkozó hosszabb és természetesen kényelmesebb utat, 
hanem a másikat, a rövidebbet választotta, a mocsáron keresztül, 
amelyet ezekben a napokban elöntöttek a szokottnál jobban 
megáradt Arnus hullámai. A hispanokat, africaiakat s valamennyi 
veterán csapatát a málhával együtt a menet élére rendelte, hogy ha 
valahol megállásra kényszerülnének, ne legyenek híjával a 
szükséges felszerelésnek, őket követték, mint derékhad, a gallusok, 
végül pedig a lovasság haladt. Mago s a könnyű fegyverzetű 
numidák zárták be a menetet, főképpen azzal a feladattal, hogy 
tartsák össze a gallusokat, ha ez a fáradtságot nehezen bíró nép a 
viszontagságoktól és a hosszú úttól kimerülve szétszéledne vagy 
megállna. 

A mindenütt a vezetők nyomában haladó első sorok - noha a folyó 
feneketlen árján, mély örvényein keltek át, s majdnem elmerültek és 
beleragadtak az iszapba - követték a hadi jelvényeket. A gallusok, 
ha földre zuhantak, nem tudtak felállni, sem az örvényekből 
kivergődni; hiányzott belőlük az elszántság testi erejük, s a remény 
bátorságuk megőrzésére. Egyesek kimerülten vonszolták fáradt 
tagjaikat, mások, ha már egyszer kétségbeesésükben reményüket 
elvesztve lerogytak, ott hevertek szanaszét, haldokolva, az elhullott 
állatok között. Főképpen az immár négy napja és három éjszakája 
tartó álmatlanság merítette ki őket. S minthogy a mindent elborító 
vízben sehol sem találtak száraz helyet, ahol elfáradva 
leheveredhettek volna, a vízben felhalmozott málhára feküdtek, 
vagy pedig, rövid pihenésre vágyva, az elhullott jószágoknak az 
egész út mentén szerteszét heverő, a vízből részben kimagasló 
tetemein találtak alkalmi nyugvóhelyet. Maga Hannibal, aki a 
szeszélyesen váltakozó, hol hideg, hol meleg tavaszi időjárástól 
szembetegséget kapott, az egyetlen megmaradt elefánton utazott, 
hogy minél magasabban legyen a víz felett. De az állandó virrasztás, 
az éjszakai kigőzölgés, a mocsári levegő miatt kínzó fejfájás lepte 
meg, s minthogy gyógykezelésre sem idő, sem alkalom nem volt, 
egyik szemére megvakult. 


3. Igen sok embere és igásállata ért csúfos véget. Végre, mikor 
kivergődtek a mocsárból, az első száraz helyen tábort ütött. 
Előreküldött kémeitől megbízható híradást kapott, hogy a római 
sereg Arretium falai alatt tartózkodik. Ezután rendkívüli gonddal 


igyekezett kipuhatolni a consul terveit és hangulatát, a táj fekvését 
és útjait, hogy hol lehet könnyen utánpótlást szerezni, s minden 
egyebet, amit hasznos volt megtudnia. 


Italia egyik legtermékenyebb vidékén voltak, a Faesulae és Arretium 
között elterülő, gabonában, nyájakban s minden egyéb terményben 
bővelkedő etruszk síkságon. A consul, akit előző consulsága óta 
elbizakodottság tölt el, nemhogy a törvények és az atyák, de az 
istenek méltóságát sem tiszteli eléggé. Természetének ezt a vele 
született vakmerőségét csak fokozták a belső és külső harcokban 
elért sikerei. Így eléggé valószínű volt, hogy nem kérdez meg sem 
istent, sem embert, s mindenben féktelenül és elhamarkodva fog 
cselekedni. Hannibal, azzal a szándékkal, hogy kihívással és 
ingerléssel még jobban belehajszolja hibáiba, az ellenséget balra 
maga mögött hagyva, az etruszk síkság közepén zsákmányolva 
vonult Faesulae felé, s a consul elé távolból a mészárlás és tűzvész 
okozta pusztulás lehető legszörnyűbb képét tárta. Flaminius még a 
tétlen ellenséggel szemben sem maradt volna nyugton, most pedig, 
hogy szinte szeme láttára dúlták, pusztították a szövetségesek 
földjeit, személyes szégyenének tartotta, hogy a pun Italia közepén 
portyázhat, sőt a legkisebb ellenállás nélkül egyenesen Róma 
megostromlására indulhat. S mikor a haditanácsban a többiek mind 
inkább hasznos, mint látványos megoldásokat tanácsoltak - várja 
meg tiszttársát, hogy egyesített seregeikkel, egyetértésben, közös 
terv szerint viseljék a háborút, s közben a lovassággal és a könnyű 
fegyverzetű szövetséges csapatokkal akadályozzák az ellenséget 
féktelenül vakmerő zsákmányolásában -, ő felháborodva kirohant a 
tanácskozásról, s azonnal kitűzette az indulásra és csatára szólító 
jelet. 


- Akkor inkább üldögéljünk Arretium falai alatt - kiáltotta -, hiszen 
itt van a hazánk, itt vannak házi isteneink! Hannibal pedig, 
kicsúszva kezünkből, csak pusztítsa végig Italiát, s miután mindent 
felégetett és feldúlt, jusson el Róma faláig, s mi ne is mozduljunk el 
innen hamarabb, csak ha az atyák - mint egykor Veiiből Camillust - 
C. Flaminiust Arretiumból Rómába hívják! 

E gúnyosan elharsogott szavak után megparancsolta, hogy gyorsan 
emeljék fel a hadijelvényeket, s lovára szökött, de az hirtelen 
összerogyott, s a consult feje felett levetette magáról. A körülállók 
még mind a vállalkozásuk kezdetére utaló baljós előjel rémületes 


hatása alatt álltak, mikor jelentették, hogy az egyik hadijelvényt 
hordozója minden erejével sem képes kihúzni a földből. Erre a 
consul így fordult a hírhozóhoz: 

- Vajon nem hozod-e a senatus levelét is, amelyben megtiltja, hogy 
háborút viseljek? Menj oda, mondd meg nekik, hogy ássák ki, ha a 
kezük annyira megdermedt a félelemtől, hogy nem képesek kihúzni! 
Ezután elindult a menet, s a vezetőket, azonfelül, hogy nem értettek 
egyet a haditervvel sem, a kettős csodajel is rémülettel töltötte el. 
Az egyszerű hadinép viszont örült, hogy ilyen elszánt vezére van, 
mert inkább azt látta, hogy remény tölti el, de azt kevésbé, vajon 
reménykedése megalapozott-e. 


4. Hannibal a Cortona városa és a Trasumennus-tó között fekvő 
egész vidéket feldúlta, és rázúdította a háború minden borzalmát, 
hogy minél jobban felszítsa az ellenség dühét a szövetségesein esett 
jogtalanságok megbosszulására. S végül olyan helyre érkezett, 
amelyet mintha cselvetésre teremtettek volna: oda, ahol a 
Trasumennus-tó a legmélyebben nyúlik be a cortonai hegyek 
lábához. Csak egy keskeny út vezet át közöttük, mintha 
szántszándékkal hagytak volna egy kis területet éppen erre a célra. 
A terep ezután némileg kiszélesedik, mezővé tágul, később dombok 
emelkednek. Hannibal itt, a síkságon állítja fel táborát, s itt marad 
maga is, de csak az africai és hispaniai csapatokkal; a baleariakat és 
a többi könnyű fegyverzetű egységet elküldi, hogy hátulról kerüljék 
meg a hegyet. A lovasokat pedig közvetlenül a szoros bejáratához 
állítja, ahol a dombok mögött jól elrejtőzhettek, hogy ha majd a 
rómaiak behatolnak a szorosba, hátul a lovasság zárja el útjukat, s 
így seregük teljesen be legyen zárva a hegyek és a tó közé. 


Flaminius, aki előző nap, alkonyatkor érkezett a tóhoz, másnap, 
alighogy felderengett a hajnal, felderítés nélkül benyomult a 
szorosba, s mikor serege a szélesebb mezőre érve kezdett felfejlődni, 
csak a szemben álló ellenséget látta meg, de nem vette észre a háta 
mögött és a feje felett lesben álló csapatokat. Hannibal, mikor látta, 
hogy terve bevált, s a hegyek és a tó közé bezárt ellenséget a maga 
csapatai körülvették, jelt ad nekik, hogy mindnyájan egyszerre 
támadjanak. Ezek, mindenki a számára legrövidebb úton, 
lerohannak, s tánadásuk annál gyorsabban és váratlanabbul érte a 

rómaiakat, mert a tóból felszálló köd sűrűbben ülte meg a síkságot, 


mint a hegyeket, s így az ellenséges csapatok jól láthatták egymást a 
különböző magaslatokon, s így még könnyebb volt ugyanabban a 
percben lezúdulniuk. A rómaiak előbb vették észre a körös-körül 
felharsanó harci zajból, mielőtt egyáltalán láttak volna valamit, 
hogy körülzárták őket, s már meg is kezdték ellenük elöl és oldalt a 
harcot, mielőtt még idejük lett volna, hogy megfelelő csatarendbe 
fejlődjenek, fegyverüket felragadják, kardjukat kirántsák. 


5. Általánossá vált a fejetlenség, de maga a consul a válságos 
helyzetben is eléggé megőrizte hidegvérét; a felbomlott csatarendet 
- mivel ki-ki arrafelé fordult, ahonnan az összevissza kiáltozást 
hallotta -, amennyire a hely és idő megengedte, helyreállította, 
mindenütt, ahová maga vagy hangja eljutott, helytállásra és harcra 
biztatta katonáit: Most nem fogadalmakra, az istenekhez intézett 
könyörgésekre van szükség, hanem erővel és vitézséggel a 
menekülés útját kell megtalálniuk. Fegyverrel törjenek utat a 
hadsorokon keresztül; s minél kevésbé fél valaki, rendszerint annál 
kisebb veszedelem környékezi. 

Egyébként a zajban és a tolongásban se tanácsát, se parancsát nem 
lehetett hallani; szó sem lehetett róla, hogy a katonák 
visszataláljanak hadijelvényükhöz, csatasorukba s a helyükre. Alig 
volt annyi lélekjelenlétük, hogy fegyvert ragadva a csatára 
felkészüljenek, s jó egynéhányan, akiket fegyverük inkább 
akadályozott, mint oltalmazott, elestek. S a sűrű ködben sokkal 
nagyobb hasznát vették fülüknek, mint szemüknek. Tétován 
tekingettek körbe, arcukat, szemüket arrafelé fordították, ahonnan a 
sebesültek nyögése, a testekre és a fegyverekre zúduló csapások 
zaja, a támadók és a megrémültek egybevegyülő kiáltozása 
hallatszott. 

Sok menekülő, a harcolók tömegébe keveredve, nem tudott 
továbbjutni, másokat, míg igyekeztek vissza a csatába, magával 
sodort a menekülők áradata. Majd, miután támadásuk egyik 
irányban sem járt eredménnyel, s két oldalról a hegyek és a tó, elöl 
és hátul pedig az ellenséges csatasorok zárták közre őket, 
nyilvánvalóvá lett, hogy a menekülés egyetlen reménye jobbjukban 
és fegyverükben rejlik. Így ki-ki saját maga vezérévé és buzdítójává 
lett a harcban; új csata kezdődött, amelyben nem rendeződtek első, 
második és harmadik csatasor szerint, sem úgy, hogy az előcsapatok 


a hadijelvények előtt, a többi csatasor pedig ezek mögött állva, s a 
katonák saját legiójukban, cohorsukban, manipulusukban küzdöttek 
volna. Találomra tömörültek össze, s mindenkit a saját elszántsága 
vezényelt az első vagy a hátsó csatasorba. Oly elkeseredett erővel 
küzdöttek, annyira lekötötte minden figyelmüket a harc, hogy a 
küzdők közül senki sem vette észre a földrengést, amely Italia sok 
városát majdnem teljesen romba döntötte, rohanó folyók irányát 
megváltoztatta, a tengert a folyók medrébe hajtotta, s hatalmas 
omlással hegyeket döntött le. 


6. Mintegy három órán át tartott a mindenütt egyre ádázabbá váló 
csata; de a legkegyetlenebb, legelkeseredettebb küzdelem mégis a 
consul körül dúlt. Nemcsak mert seregének színe-java követte, de 
mert maga is fáradhatatlanul sietett mindenhová segíteni, ahol csak 
szorongatott, nehéz helyzetben látta övéit; s minthogy fegyvereiről 
fel lehetett ismerni, minden erővel támadta az ellenség és 
védelmezték polgártársai. Végre egy Ducario nevű insuber lovas, aki 
arcról is ismerte a consult, így kiáltott honfitársaihoz: 

- Ez az ember mészárolta le legióinkat, pusztította el földjeinket és 
városunkat! Íme, én engesztelő áldozatul ajánlom fel őt gazul 
legyilkolt polgártársaink szellemeinek! 

Egyben megsarkantyúzva paripáját, áttört az ellenség tömör 
védelmi falán, s előbb az őt feltartani szándékozó fegyverhordozót 
kaszabolta le, majd a consult döfte át lándzsájával; de mikor 
fegyverét is el akarta zsákmányolni, ebben a holttestet pajzsukkal 
betakaró triariusok megakadályozták. 


A sereg zöme ekkor kezdett menekülni, s a rémülten futók előtt már 
sem a tó, sem a hegyek nem jelentettek akadályt. És szinte vakon 
rohanva vágtak neki mindenfelé a szorosoknak, szakadékoknak, s a 
fegyverek és az emberek összevissza kavargásban tolongtak előre. 
Igen sokan, ahol nem nyílt más út a menekülésre, a tó sekély szélén 
keresztül oly mélyen gázoltak be a vízbe, hogy csak a fejük és a 
válluk állt ki. Egyeseket a tanácstalan rémület arra késztetett, hogy 
úszással még megkíséreljék a menekülést. De ez roppant nagy és 
reménytelen vállalkozás volt; vagy teljesen kifulladtak, és 
belevesztek az örvényekbe, vagy a reménytelen küzdelemben 
kimerülve, nagy nehezen ismét visszavergődtek a part széléhez, 
ahol a vízbe gázoló ellenséges lovasok mindenütt halomra öldösték 


őket. 


Az előcsapatból mintegy hatezren törtek ki a szorosból, vakmerően 
átvágták magukat az ellenségen, mit sem tudtak arról, ami 
mögöttük lezajlik, s mikor egy dombon megállottak, csak a kiáltozás 
és a fegyverek zaja ért el hozzájuk, s a ködben nem tudták 
megállapítani és megfigyelni, hogyan alakul a hadiszerencse. 
Később, mikor már eldőlt a harc, s langyos sugaraival szétoszlatva a 
ködöt kisütött a nap, és ragyogó fény öntötte el a hegyeket és a 
síkságot, láthatták, hogy a csatát elvesztették, a római sereg 
borzalmas vereséget szenvedett. Ezért, hogy távolból ne fedezzék fel 
őket, s ne küldjenek üldözésükre lovasságot, hadijelvényeiket 
felragadva a lehető leggyorsabban igyekeztek minél messzebbre 
jutni. Másnap, mikor egyéb bajok mellett a kínzó éhség is gyötörni 
kezdte őket, megadták magukat az éjszaka egész lovasságával 
üldözésükre indult Maharbalnak, aki szavát adta: ha átadják 
fegyvereiket, egy szál ruhában szabadon elvonulhatnak. Ezt az 
ígéretet Hannibal igazi pun hűséggel tartotta meg: mindnyájukat 
egytől egyig bilincsbe verette. 


7. Így zajlott le a nevezetes trasumennusi csata, amely annyira 
emlékezetes a római nép kevés számú veresége között. Tizenötezer 
római esett el a harcban, s egész Etruriában szétszóródva tízezren 
igyekeztek különböző utakon menekülni a Város felé. Az ellenség a 
csatában kétezerötszáz embert vesztett, s később még sok sebesült is 
meghalt. Más történetírók ennek a többszörösére teszik a két fél 
veszteségét; én magam azonban - nem is szólva arról, hogy nem 
óhajtok megbízhatatlan forrásból meríteni, amire rendszerint 
nagyon hajlanak a történetírók a legmegbízhatóbb szerzőnek 
Fabiust tartom, aki e háború idején élt. 

Hannibal váltságdíj nélkül szabadon engedett minden foglyot, aki a 
latin szövetséghez tartozott; a rómaiakat megbilincseltette, s kiadta 
a parancsot, hogy az ellenséges hullahalmokból keressék ki és 
temessék el saját katonáit. Flaminius holttestét is nagy gonddal 
kerestette, hogy el tudják temetni, de nem sikerült megtalálnia. 
Rómában a vereség első hírére nagy rémület és zűrzavar támadt. A 
nép a Forumra özönlött. Az asszonyok az utcákon bolyongva 
minden szembejövőt az imént bejelentett vereségről s a hadsereg 
sorsáról faggattak. Majd mikor a szinte már hatalmas népgyűléssé 


növekedett tömeg a Comitiumra, azután pedig a Curia elé vonulva a 
főtisztviselőket szólította, végre nem sokkal napnyugta előtt M. 
Pomponius praetor közölte velük: 

- Nagy csatában vereséget szenvedtünk. 

S noha tőle semmi biztosabbat nem hallottak, egymást halmozták el 
különböző híresztelésekkel, s azzal tértek haza, hogy a consul a 
sereg nagy részével elpusztult, néhányan maradtak életben, s ezek 
vagy Etruriában bujkálnak szétszóródva, vagy az ellenség foglyai. S 
ahányféle végzet sújthat egy megvert sereget, annyiféle gond 
marcangolta azoknak a szívét, akiknek hozzátartozói Flaminius 
seregében szolgáltak, mert semmit sem tudtak szeretteik sorsáról. S 
egyikük sem volt egészen biztos abban, hogy miben reménykedjen, 
vagy mitől rettegjen. 


Másnap és még sok napon át szinte nagyobb tömeg gyűlt össze a 
kapuknál nőkből, mint férfiakból, s mindegyik valamelyik 
hozzátartozóját vagy a róluk szóló híreket várta; körülfogtak, 
kérdésekkel ostromoltak minden érkezőt, aki - különösen, ha 
ismerős volt - nem szabadulhatott, míg csak sorban mindenről ki 
nem kérdezték. S nagyon különböző arckife jezéssel váltak el a 
hírhozótól, annak jeleként, hogy biztató vagy leverő híreket 
hallottak-e, s hazafelé menet aszerint vette őket körül a szerencsét 
kívánók vagy a részvétüket nyilvánítók sokasága. Különösen az 
asszonyokat kerítette hatalmába az öröm vagy a gyász érzése. 
Mondják, hogy egyik asszony a kapuban váratlanul feltűnő, 
megmenekült fiának karjában lehelte ki lelkét; egy másik, akit 
tévesen értesítettek fia haláláról, és szomorúan üldögélt otthon, 
abban a pillanatban, hogy megpillantotta hazatérő fiát, a túlságosan 
nagy öröm miatt halt meg. A senatust a praetorok néhány napon át 
reggeltől estig a Curiában tartották, hogy megtanácskozzák, melyik 
vezér és milyen csapatok tudnának szembeszállni a győztes 
punokkal. 


8. S mielőtt még végleges döntést hoztak volna, váratlanul újabb 
vereségről kaptak hírt: azt a négyezer lovast, akit Servilius consul 
küldött C. Centenius vezetésével tiszttársához, Hannibal bekerítette 
Umbriában, ahová a trasumennusi csata hírére továbbvonultak. A 
hír egészen különböző hatással volt az emberekre. Egyesek, akiknek 


lelkét még a másik, súlyosabb csapás gyötörte, a lovasok elvesztését 
az előző szerencsétlenséghez képest csekélységnek tartották; mások 
a dolgot nem önmagában ítélték meg, s úgy vélekedtek, hogy 
amiként az elgyengült test bármily csekély betegséget jobban 
megérez, mint az erős test a sokkal súlyosabbat, ugyanígy minden 
csapás hatását, amely egy elgyengült, beteg államot ér, nem a dolog 
nagyságán kell lemérni, hanem az állam meggyengült erején, amely 
a legkisebb megrázkódtatást sem bírja el. 

Ezért az állam már régóta nem kívánt és nem alkalmazott 
orvosláshoz folyamodott: dictatort neveztek ki. S minthogy a 
consulhoz, akinek egyedül volt joga a kinevezéshez, nem 
egykönnyen lehetett a pun fegyverektől megszállt Italiában futárt 
vagy levelet küldeni, a praetor pedig nem nevezhetett ki dictatort, 
úgy zajlott le a választás, ahogy eddig még soha: a nép választotta 
meg a dictatort 0. Fabius Maximus, és a lovassági főparancsnokot 
M. Minucius Rufus személyében. A senatus őket bízta meg azzal, 
hogy erősítsék meg a Város bástyáit és tornyait, állítsanak oda 
őrséget, ahol szükségesnek látszik, s rombolják le a folyókon 
átvezető hidakat. Rómáért és otthonuk isteneiért kell harcolniuk, 
minthogy Italiát nem tudták megvédeni. 


9. Hannibal Umbrián keresztül egyenesen Spoletumhoz vonult. Itt 
végigdúlva a földeket megkezdte a város ostromát, de a védők, 
seregének nagy veszteségeket okozva, visszaverték. Belátta: ha 
vállalkozása egyetlen colonia ellen is ilyen balsikerrel végződött, 
milyen nagy nehézségek várnának rá Rómánál, ezért más irányban, 
Picenum földje felé vonult, amely nemcsak mindenféle terményben 
bővelkedett, hanem gazdag zsákmányt is ígért nélkülöző, 
mindenfelé mohón fosztogató seregének. Itt néhány napig állandó 
táborban időzött, ahol kimerült katonái kipihenhették a téli 
menetelések, a mocsáron át megtett út s az - igaz, hogy sikeres, de 
korántsem könnyű és veszélytelen - ütközet fáradalmait. Miután 
elegendő pihenőt adott embereinek, akik a pihenésnél és 
nyugalomnál sokkal jobban kedvelték a rablást és a pusztítást, 
felkerekedett, végigdúlta a praetutiusok és Hadria földjét, majd a 
marsusok, marrusinusok és a paelignusok területét, Arpi környékét 
és Luceriának Apuliával szomszédos vidékeit. 

Cn. Servilius consul, mikor a gallusokkal vívott néhány könnyebb 
ütközet s egy jelentéktelen város elfoglalása után értesült tiszttársa 


és a sereg pusztulásáról, most már hazája falaiért kezdett aggódni, s 
hogy ne legyen távol ilyen végzetes helyzetben, megindult Róma 
felé. 


0. Fabius Maximus, a másodízben megválasztott dictator, hivatalba 
lépése napján összehívta a senatust, s az istenekkel kezdve szavait, 
bebizonyította az atyáknak, hogy C. Flaminius consult inkább a 
szertartások és a —— jósjelkérések elhanyagolása, mint 
elhamarkodottsága és tapasztalatlansága miatt lehet elmarasztalni, s 
hogy magukat az isteneket kell megkérdezni, mi módon lehet 
kiengesztelni haragjukat. Ezért olyan határozatra vette rá őket, 
amihez nem egykönnyen, s csak elrettentő csodajelek esetén szoktak 
folyamodni: a decemvirek tekintsék meg a Sibylla-könyveket. Ezek, 
a szent könyvek átnézése után, a következőket közölték az atyákkal: 
a háború elején Marsnak tett fogadalmat, amelyet nem teljesítettek 
illő módon, sokkal fényesebb szertartások kíséretében meg kell 
újítani, Iuppiternek nagyszabású játékokat, az eryxi Venusnak és az 
Értelemnek szentélyt kell felajánlani; általános könyörgést s az 
isteneknek szent lakomát kell rendezni, s ver sacrumot fogadni arra 
az esetre, ha a háború szerencsésen fejeződik be, s az állam helyzete 
ugyanaz marad, mint a háború előtt. Minthogy Fabiust le fogja 
kötni a háború gondja, a senatus M. Aemilius praetornak 
parancsolta meg: gondoskodjék róla, hogy a főpapi testület 
jóváhagyásával mindezt időben végrehajtsák. 


10. E senatusi határozat után a praetornak a testülethez intézett 
kérdésére C. Cornelius Lentulus főpap azt a választ adta, hogy a ver 
sacrum ügyében mindenekelőtt a nép véleményét kell kikérni, mert 
a nép határozata nélkül nem történhet meg a felajánlás. A néphez a 
következő hagyományos kérdést intézték: 

- Óhajtjátok-e, parancsoljátok-e a következőket ekképpen: Ha a 
Ouirisek római állama, ahogy óhajtom, a következő öt évben 
fennmarad, s épségben túléli a háborút, amelyet a római nép a 
carthagóiak ellen, s amelyet az Alpokon innen lakó gallusok ellen 
folytat, akkor a római nép áldozatul felajánlja az isteneknek, hogy 
mindazt a disznót, juhot, kecskét és marhát, amit ez a tavasz hoz, s 
ami még nincs felajánlva, attól a naptól, amelyet a senatus és a nép 
kijelöl, Iuppiternek szenteli? Aki áldozni akar, áldozzon, amikor és 


amilyen szertartással akar, s bármiképpen áldozik is, áldozata 
legyen érvényes. Ha pedig a jószág, amit feláldoznának, elpusztul, 
az ne számítson áldozatnak, és ne számítson bűnnek. Ha pedig 
valaki akaratlanul tönkreteszi vagy megöli, ne terhelje vétek; ha 
pedig valaki ellopja, az ne a nép bűne legyen, s azé sem, akit 
megkárosítottak. Ha valaki tudtán kívül baljós napon áldoz, 
áldozata számítson helyesnek. S akár éjjel történik, akár nappal, 
akár szolga mutatja be, akár szabad, az áldozat számítson 
helyesnek. S ha előbb történnék az áldozat, mint a senatus és a nép 
elrendelte, legyen a nép tiszta és szabad ettől a vétektől. 

Ugyanezért  háromszázharmincháromezer és egyharmad as 
költséggel megrendezendő nagy ünnepi játékokra tettek fogadalmat, 
és még arra, hogy lIuppiternek háromszáz ökröt, sok más istennek 
fehér ökröket s egyéb jószágokat vágnak áldozatul. Mikor a 
fogadalmak előírás szerint elhangzottak, áldozati ünnepet hirdettek. 
Ezen nemcsak a Város lakói vettek részt az asszonyokkal és 
gyermekekkel, hanem azok a földművesek is, akiknek egyéni sorsuk 
miatt nem volt közömbös az állam helyzete. Ezután három napon át 
vendégséget rendeztek az isteneknek, amelyen a decemvirek látták 
el a szent szolgálatot. Nyilvánosan hat vánkost helyeztek el, egyet 
Iuppiternek és Iunónak, a másikat Neptunusnak és Minervának, a 
harmadikat Marsnak és Venusnak, a negyediket Apollónak és 
Dianának, az ötödiket Vulcanusnak és Vestának, a hatodikat 
Mercuriusnak és Ceresnek. Ezután szentélyek építésére tettek 
fogadalmat. O. Fabius Maximus dictator az eryxi Venusnak ajánlott 
fel templomot, minthogy a sorskönyvek szerint ezt neki, a legfőbb 
állami tisztség viselőjének kellett megtennie, T. Otacilius praetor 
pedig az Értelemnek ígért szentélyt. 


11. Csak miután a szent kötelességeknek eleget tettek, kérte ki a 
dictator a háború és az állam ügyében az atyák véleményét, milyen 
s mekkora legiókkal vonuljon a győztes ellenség elé. Úgy 
határoztak, hogy vegye át Cn. Servilius consul hadseregét, ezenkívül 
sorozzon be a polgárokból és szövetségesekből annyi lovast és 
gyalogost, amennyit jónak lát, s minden egyéb dologban cselekedjék 
és döntsön úgy, ahogy az állam érdekében a legjobbnak véli. Fabius 
közölte, hogy Servilius seregét még két legióval akarja 

megerősíteni; s minthogy ezeket a lovassági főparancsnok sorozta, 


kijelölte, melyik napon gyülekezzenek Tiburban. Elrendelte, hogy a 
meg nem erősített városok és helységek lakói vonuljanak biztosabb 
helyekre; azokról a vidékekről, melyeken Hannibal át fog vonulni, 
mindenki költözzék el, de előbb gyújtsák fel a házakat, és 
semmisítsék meg a termést, hogy az ellenség semmi élelmet ne 
találhasson. Ő maga a Via Flaminián elindult a consuli sereghez. S 
mikor Ocriculum táján, a Tiberis mellett, megpillantotta a 
hadmenetet s a lovasok kíséretében elébe siető consult, egy 
hírnökkel megüzente neki, hogy lictorok nélkül járuljon a dictator 
elé. A consul engedelmeskedett a parancsnak, s találkozásuk a 
polgárok és a szövetségesek előtt igen megnövelte a dictator 
tekintélyét, hiszen a hosszú idő folyamán szinte elfelejtették, hogy 
ilyen állami tisztség is van. 


Közben levél érkezett Rómából, azzal a hírrel, hogy a pun hajóhad 
Cosa kikötője mellett elfogta hispaniai seregünknek élelmet szállító, 
Ostiából kifutott hajóinkat. Fabius tüstént megparancsolta a 
consulnak, hogy induljon Ostiába, s minden hajót, amelyet csak 
Róma mellett vagy Ostiában talál, lásson el fegyverekkel és 
legénységgel; vegye üldözőbe az ellenséges hajórajt, s gondoskodjék 
Italia partjainak védelméről. 

Rómában igen sok embert soroztak be, s még a katonaköteles korú, 
gyermekes szabadosokat is föleskették. Ebből a városi seregből a 
harmincöt évnél fiatalabbakat a hajókra osztották be, a többit pedig 
hátrahagyták a Város védelmére. 


12. A dictator átvette Fulvius Flaccus legatustól a consul seregét, s a 
besorozott katonák gyülekezésére kitűzött napon Sabinumon 
keresztül  Tiburba érkezett. Innen Praeneste felé haladva 
keresztutakon kiért a Via Latinára, majd gondosan felderített utakon 
az ellenség felé nyomult, azzal a szilárd elhatározással, hogy bárhol 
is jár, csak végszükségben bízza magát a szerencsére. 

Hannibal mindjárt aznap, hogy a consul Arpi mellett, az ellenség 
seregétől látótávolságra, tábort ütött, csapatait haladéktalanul 
felsorakoztatta, s felkínálta az ütközetet. Mikor pedig látta, hogy a 
rómaiaknál minden csendes, és táborukban a legkisebb mozgolódás 
sem észlelhető, azzal a gúnyos megjegyzéssel, hogy a rómaiakban 
végre-valahára lelohadt a harci kedv, s a háborút befejezve nyíltan 
neki engedik át a hősiesség és a dicsőség pálmáját, visszatért 


táborába. Titkon azonban nyugtalanította a gondolat, hogy ezentúl 
nem valami Flaminiusvagy Sempronius-féle hadvezérrel lesz dolga, 
s hogy a rómaiak, vereségeikből okulva végre olyan hadvezért 
kerestek, aki Hannibal méltó ellenfelének ígérkezik. S hamarosan 
nem a dictator ereje, inkább bölcs megfontoltsága töltötte el 
aggodalommal. S mert még nem ismerte Fabius állhatatosságát - 
állandóan változtatva táborhelyét, s szeme láttára pusztítva végig a 
szövetségesek földjeit -, igyekezett őt nyugtalanítani és ingerelni. 
Egyszer gyors meneteléssel tűnt el szeme elől, máskor meg 
váratlanul lesben állt valamely útkanyarulatnál elbújva, abban a 
reményben, hogy rajtaüthet a magaslatról a síkságra leereszkedő 
római seregen. 


Fabius azonban a magaslatokon nyomult csekély távolságban az 
ellenség után, úgy, hogy ne tévessze szem elől, de ütközetbe se 
keveredjék vele. Katonáit, ha az ellátás nem kívánta másként, bent 
tartotta a táborban. S takarmányért vagy fáért se kicsiny, szétszórt 
csoportokban mentek.  Katonáinknak lovasokból és könnyű 
fegyverzetűekből álló, jól felszerelt és minden váratlan rajtaütésre 
kellőképpen felkészült őrség nyújtott teljesen biztos védelmet, és 
veszélyeztette a szétszéledt, zsákmányoló ellenséget. A vezér nem 
tette kockára egyetlen nagy csatában serege sorsát, viszont a biztos 
helyzetekben, a jó visszavonulás lehetőségében vállalt 
jelentéktelenebb összecsapások apróbb sikerei megnövelték az első 
vereségek miatt elcsüggedt katonái bizalmát saját vitézségükben és 
hadiszerencséjükben. 


Ennyire ésszerű magatartását azonban még Hannibalnál is rosszabb 
szemmel nézte a lovassági főparancsnok, aki csak azért nem 
döntötte azonnal végveszélybe az államot, mert kisebb hatalommal 
rendelkezett, mint a vezér. Minthogy elhatározásaiban türelmetlen 
és elhamarkodott volt, szavaiban pedig nem ismert mértéket, 
először néhány ember, majd - később - a dictator erényeit hasonló 
hibákra magyarázva az egész sereg előtt nyíltan kezdte emlegetni, 
hogy a dictator részéről a halogatás kötelességmulasztás, az 
óvatosság pedig gyávaság, s vezérét ezzel a visszataszító, de sikeres 
volta miatt nagyon elharapódzott módszerrel ócsárolva, saját magát 
igyekezett jó színben feltüntetni. 


13. Hannibal a hirpinusok földjéről Samniumba vonult át, s 
végigdúlva Beneventum környékét, elfoglalta Telesia városát, mivel 
szántszándékkal fel akarta ingerelni a római vezért, hátha fel tudja 
bőszíteni a szövetségesek ellen elkövetett jogtalanságokkal és 
önkényeskedéssel, lecsalogathatja a síkságra, és megütközhet vele. 
A nagyszámú italiai szövetséges polgár között, akiket Hannibal a 
Trasumennusnál elfogott, majd szabadon engedett, volt három 
campaniai lovag, akiket, nem kímélve az ajándékot és ígéretet, már 
akkor rávett, hogy nyerjék meg számára honfitársaik jóindulatát. 
Ezek tudtára adták, hogy ha seregével Campaniába vonul, 
elfoglalhatja  Capuát. Hannibal túl kockázatosnak ítélte e 
vállalkozást ahhoz, hogy az ő biztatásukra belevágjon, s ingadozott, 
higgyen-e nekik, vagy sem; végül mégis rávették, hogy Samniumból 
vonuljon át Campaniába. A lovagokat pedig felszólította, hogy 
tettekkel igazolják annyiszor elhangzott ígéreteiket, elküldte őket 
azzal a paranccsal, hogy minél több lehetőleg előkelő - ember 
kíséretében térjenek vissza hozzá. Ő maga meghagyta úti 
kalauzának, hogy vezesse Casinum területére, mert az ottani vidéket 
ismerők úgy tájékoztatták, hogy ha ezt a hegységet elfoglalja, 
elzárhatja az utat, amelyen a rómaiak szövetségeseik segítségére 
siethetnének. Csakhogy a latin szavakat egészen másképpen ejtő 
pun beszédmódja miatt a vezető Casinum helyett Casilinumot értett, 
s így eltérve eredeti útjukról, Callifae, Allifae és Cales területén át 
leereszkedtek a stellai síkságra. Hannibal, látva, hogy ezt a vidéket 
hegyek és folyók zárják körül, megkérdezte az odahívott úti 
kalauztól, hol is vannak. S mikor a vezető azt felelte, hogy még 
aznap Casilinumban fognak letáborozni, kiderült a tévedés, s az, 
hogy Casinum onnan messzire, egész más vidéken található. Erre 
Hannibal a vezetőt megvesszőztette, s - elrettentő például a többi 
úti kalauznak - keresztre feszíttette, majd megerősítette táborát, s 
lovasaival a falernusi területre küldte zsákmányolni Maharbalt, aki 
egész a sinuessai forrásokig végigdúlta a vidéket. A numidák sok 
földet pusztítottak végig, s még ennél is nagyobb területen 
késztették menekülésre és rettegésre a lakosságot. Mindent 
felperzselt ugyan a háború tűzvésze, de szövetségeseinket még ez a 
rémület sem tudta megingatni hűségükben, hisz oly igazságosan és 
mértéktartóan uralkodtunk rajtuk, hogy a kiválóbb néppel szemben 
nem tagadták meg az engedelmességet, ami a hűség egyetlen 
köteléke. 


14. Mikor azonban Hannibal a Volturnus mellé helyezte át táborát, 
s Italia legszebb vidéke a lángok martaléka lett, mindenütt az égő 
házak füstje látszott, Fabius pedig közben seregével a Massicus 
hegygerincén vonulgatott, katonái között ismét majdnem felkelésre 
került sor. Néhány nap pihenőt tartottak ugyanis, mert a sereg a 
szokottnál gyorsabban menetelt, abban a meggyőződésben, hogy 
Campaniát sietnek megvédeni a pusztulástól. De mikor elérték a 
Massicus hegység végső nyúlványát, s megpillantották a falernusi 
vidék s a sinuessai colonusok házait gyújtogató ellenséget, csatáról 
azonban még csak említés sem történt, Minucius így fakadt ki: 


- Hát csak azért jöttünk ide, hogy úgy nézzük végig szövetségeseink 
legyilkolását, házaik felégetését, mint valami látványosságot? S nem 
fog el a szégyen, ha senki másért nem is, legalább itt lakó 
polgártársaink miatt, akiket atyáink küldtek Sinuessába telepesnek, 
hogy az ellenséges samnisoktól megvédjék ezt a vidéket, amelyet 
most nem is a szomszédos samnis borít lángba, hanem a messze 
földről ideérkezett pun, aki, kihasználva habozásunkat és 
tétlenségünket, a világ túlsó végéről egészen idáig hatolhatott? Ó 
jaj, hát ennyire elfajzottunk őseinktől? Ők annak idején még azt is 
birodalmuk szégyenének tartották, ha pun hajók közeledhettek 
ahhoz a parthoz, amelyet most a szemünk láttára özönlenek el az 
ellenséges numidák és maurusok. S mi, akik nemrégiben, 
felháborodván Saguntum ostromán, nemcsak az embereket, de 
szerződéseinket és az isteneket is tanúul hívtuk, nyugodtan nézzük, 
mint valami látványosságot, hogy Hannibal felhág egy római 
colonia falaira. Szemünkbe és arcunkba csap a felperzselt tanyák és 
földek füstje, fülünkben visszhangoznak a gyászoló szövetségesek 
jajkiáltásai, akik gyakrabban kiáltottak segítségért hozzánk, mint az 
istenekhez, mi pedig napsütéses magaslatokon, úttalan ösvényeken, 
felhőkbe és rengetegekbe rejtőzve vezetgetjük seregünket, mint 
valami nyájat. Ha M. Furius így, hegyen-bércen bolyongva óhajtotta 
volna visszavenni a gallusoktól a Várost, ahogy ez az új Camillus, a 
mi, szorongatott helyzetünkben megválasztott, páratlan dictatorunk 
akarja Italiát visszafoglalni Hannibaltól, Róma még ma is a gallusok 
kezében volna. S nagyon félek: ha mi így késlekedünk, őseink csak 
azért mentették meg annyiszor Városunkat, hogy most Hannibal és 
a punok hatalmába kerüljön. Csakhogy Camillus mint férfi és igazi 
római, mikor Veiiben megkapta a hírt, hogy a római nép parancsára 


az atyák jóváhagyásával dictatorrá választották - noha a lIaniculus 
elég magas volt ahhoz, hogy ott üldögélve figyelje az ellenséget -, 
leereszkedett a síkságra, s még aznap megverte a Város közepén, 
ahol most a gallus sírok vannak, másnap pedig Gabii előtt a gallus 
legiókat. Sőt, jó egynéhány évvel később, mikor a caudiumi 
szorosban a samnisok szégyeniga alatt küldtek át minket, vajon úgy 
helyezte-e L. Papirius Cursor a rómaiak nyakáról levett igát a gőgös 
samnisokra, hogy végigjárta Samnium magaslatait, nem pedig úgy, 
hogy Luceriát ostrommal bevette, s állandóan zaklatta a győztes 
ellenséget? S most, nemrégiben is mi mással szerezte meg Lutatitus 
a győzelmet, ha nem azzal, hogy gyorsan cselekedett? Hiszen egy 
napra rá, hogy felfedezte az ellenséget, megtámadta élelemmel 
megrakott hajóraját, amelynek mozgását saját felszerelése és 
rakománya is nehezítette. 


Esztelenség abban hinni, hogy várakozással vagy fogadalmakkal 
befejezhetjük a háborút. Fogjunk fegyvert, vonuljunk le a síkságra, s 
ott harcoljunk: ember ember ellen! Rómát a merészség és a 
vállalkozó kedv tette naggyá, nem pedig az efféle tehetetlen 
fontolgatás, aminek a gyáva az óvatosság nevet adja. 

Minucius úgy mondta el mindezt, mintha szónokolna, tömegesen 
vették körül a római lovagok és tribunusok, lázadó szavai a katonák 
fülébe is eljutottak. S egész nyíltan mondogatták; ha a katonák 
szavazatán múlna, Fabius helyett Minuciust választanák meg 
vezérüknek. 


15. Fabius, aki éppolyan gonddal figyelte saját seregét, mint az 
ellenséget, először velük szemben bizonyította be, hogy 
hajthatatlan. S noha jól tudta, hogy a halogatást nemcsak a 
táborban, de Rómában is rossz szemmel nézik, kitartott feltett 
szándéka mellett, s ugyanígy viselkedett a nyár hátralévő részében 
is, úgyhogy Hannibal feladta az annyiszor óhajtott ütközet 
reményét, s téli szállás után kezdett kutatni. Mert a 
gyümölcsösökkel és szőlőskertekkel s inkább kellemes, mint hasznos 
terményeket nyújtó növényekkel betelepített vidék pillanatnyilag 
biztosította ugyan ellátását, de hosszabb időre nem. Felderítői útján 
Fabius értesült minderről, s mivel jól tudta, hogy Hannibal azon a 
szoroson át készül távozni, amelyen a falernusi területre benyomult, 


közepes nagyságú csapatokkal megszállta a Callicula nevű hegyet, s 
a Volturnus két partján fekvő várost, Casilinumot, amely Campaniát 
és a falernusi vidéket elválasztja. Ő maga ugyanazokon a 
magaslatokon vezette vissza seregét, s négyszáz szövetséges lovassal 

felderítő útra küldte L. Hostilius Mancinust. 


Mancinus, aki egyike volt a lovassági főparancsnok gyakori lázító 
beszédeit meghallgató ifjaknak, először mintha felderítést végezne, 
csak addig nyomult előre, amíg biztos helyről figyelhette az 
ellenséget. Majd amikor észrevette a falvakban szanaszét kóborló 
numidákat, felhasználva előnyös helyzetét, néhányat lekaszabolt 
közülük. Ekkor egyszerre elfogta lelkét a harcvágy, elfeledte a 
dictator utasítását, aki megparancsolta, hogy addig nyomuljon 
előre, amíg biztonságban teheti, s ha az ellenséget megpillantotta, 
azonnal forduljon vissza. A numidák fölváltva hol elébe csaptak, hol 
megfutottak előle, s így lovait és embereit kifárasztva egész a 
táborukig csalogatták. Ezután Carthalo, a carthagói lovasság 
főparancsnoka, teljes vágtában rájuk támadt, és még 
dárdahajításnyira sem ért, máris megfutamította őket, s mintegy 
ötezer lépés távolságban kitartóan követte a menekülőket. Mancinus 
belátta, hogy az ellenség makacsul üldözi, és semmi remény a 
menekülésre, ezért övéit lelkesítve visszafordult, s minden 
tekintetben egyenlőtlen erőivel újra felvette a küzdelmet, amelyben 
őt és lovasai nagy részét körülfogva levágták, a többiek rendetlen 
futással menekültek először Calesba, majd, szinte járhatatlan 
ösvényeken, a dictatorhoz. 

Fabius éppen e napon egyesült Minucius seregével, akit azért 
küldtek oda, hogy őrséggel szállja meg a Tarracina felett húzódó s 
szűk kijáratával a tengerre nyíló szakadékot, nehogy Hannibal - a 
Via Appián haladva Sinuessából - betörhessen a római területre. A 
dictator és a lovassági főparancsnok azon az úton haladt, amelyen 
Hannibalnak el kellett vonulnia. Kétezer lépés távolságra voltak az 
ellenségtől. 


16. Másnap a punok menete teljesen betöltötte a két tábor között 
húzódó utat. S noha a rómaiak kétségtelenül kedvezőbb helyzetben 
a sánc alatt álltak, Hannibal mégis előrenyomult könnyű 
fegyvereseivel és lovasságával, hogy nyugtalanítsa őket. A punok 
különböző pontokon kezdtek csatát, hol támadtak, hol 


visszavonultak, a római csatarend mozdulatlanul egy helyben állt a 
lanyhán folyó, s inkább a dictator, mint Hannibal kívánsága szerint 
alakuló ütközetben. A rómaiak vesztesége kétszáz, az ellenségé 
nyolcszáz ember volt. 

Mivel megszállták a Casilinumba vezető utat, úgy látszott, hogy 
Hannibalt körülvették. S míg a rómaiak ellátásáról Capua, Samnium 
s a mögöttes területeken lakó sok gazdag szövetséges gondoskodott, 
a punoknak a sziklás Formiae vagy a homokos, mocsaras Liternum 
vidékén s a félelmetes rengetegekben kellett volna téli táborukat 
felütniük. Hannibal jól látta, hogy saját módszereivel fordultak 
ellene. Minthogy Casilinumnál nem juthatott át, a hegyeken s 
Callicula  hegygerincén keresztül kellett megpróbálkoznia a 
kitöréssel. Ezért, hogy a rómaiak le ne csapjanak a völgyek közé 
beszorult seregére, szemfényvesztő és rémületes hatású módszert 
eszelt ki az ellenség félrevezetésére, s úgy döntött, hogy az éj 
beálltával észrevétlenül megindul a hegyek felé. Ravasz tervét a 
következőképpen valósította meg: a földekről — mindenhol 
szurokfenyőágakat, száraz vessző- és gallykötegeket gyűjtöttek 
össze, s mindezt azoknak a részben szilaj, részben szelíd ökröknek a 
szarvára kötözték, amelyeket prédálás közben nagy számban 
hajtottak el a földekről a többi zsákmánnyal együtt. Mintegy kétszáz 
ökröt szedtek össze, s Hasdrubal azt a parancsot kapta, hogy az éj 
beálltával, meggyújtva szarvukon a csóvákat, terelje őket a hegyek 
felé s főként, ha lehetséges, az ellenség által megszállt szakadék 
fölé. 


17. Besötétedés után csendben megindult a tábor; az ökröket 
valamivel a hadijelvények előtt hajtották. Amikor a hegy lábához, a 
szoros bejáratához értek, hirtelen elhangzott a jeladás, hogy a 
csordát, szarvaikon az égő fáklyákkal, mindenütt hajtsák az előttük 
álló hegyek felé. Már a fejükön lobogó lángtól való félelem, s az 
eleven húsig, a szarvuk tövéig ható forróság is őrjöngő rohanásra 
késztette az állatokat. Mikor szétrohantak, úgy látszott, mintha 
meggyúlt volna hegy és erdő, s körös-körül mindenütt lángolna a 
bozót, s úgy tűnt, míg a fejüket hasztalanul rázva, csak jobban 
szították a lángot, mintha körben emberek szaladgálnának 
összevissza. A hegyszorost elzáró őrségek, mikor a fejük fölött a 
hegyeken megpillantották a tüzeket, abban a hiszemben, hogy 


körülzárták őket, elhagyták őrhelyüket. A szoroson át a 
legbiztosabbnak látszó utat keresték, ahol ritkábban villantak fel a 
lángok, de itt is a csordától elszakadt néhány ökörbe ütköztek. 
Először, míg távolabbról látták őket, a rémítő, tűzokádó 
szörnyetegeknek hitt jelenségektől földbe gyökerezett a lábuk. 
Később, mikor kiderült, hogy emberi cselvetésről van szó, a 
bekerítéstől tartva még jobban megrémültek, s menekülés közben a 
könnyű fegyverzetű ellenséges csapatoknak rohantak. Egyébként, 
minthogy az éj már beköszöntött, a két, egymástól kölcsönösen 
tartó sereg közül egyik sem óhajtott napkelte előtt csatát kezdeni. 
Közben Hannibal egész seregével átvonult a szoroson, s miután 
végzett az ott talált néhány ellenséges katonával, Allifae területén 
ütött tábort. 


18. Fabius észrevette a zűrzavart, de mert cselt gyanított, s 
főképpen mert nem óhajtott éjszakai ütközetet, katonáit a tábori 
sáncok mögött visszatartotta. Hajnalban, a hegygerinc alatt 
kezdődött meg a harc, amelyben a csekély számbeli fölénnyel 
rendelkező rómaiak könnyen legyőzték volna a főseregtől elvágott 
pun könnyűfegyverzetűeket, ha nem avatkozik be egy hispaniai 
cohors, amelyet Hannibal éppen ezért küldött vissza. Ez a hegyeken 
sokkal otthonosabban mozgó csapat könnyebben és ügyesebben 
csatázott a sziklák és szirtek között, s mozgékonysága és 
könnyebben kezelhető fegyverei segítségével, harcmodorával 
könnyen kijátszotta síksághoz és álló harchoz szokott, nehéz 
fegyverzetű ellenfelét. A csata ezért korántsem egyenlő 
eredménnyel ért véget: a hispanok majdnem mind sértetlenül, a 
rómaiak jó egynéhány emberüket elveszítve vonultak vissza 
táborukba. Fabius is felkerekedett táborával, s átkelve a szoroson, 
Allifae felett, egy megerődített magaslati helyen állapodott meg. 
Hannibal, azt a látszatot keltve, mintha Samnium és Róma felé 
igyekeznék, pusztítva visszatért a paelignusok földjére. Fabius az 
ellenséges hadmenet és Róma között vonult seregével, mindig a 
magaslatokon, hogy az ellenséget ne veszítse szem elől, de meg se 
ütközzék vele. Hannibal a paelignus földön elkanyarodva visszatért 
Apuliába, Gereonium városához, amelyet - minthogy falai részben 
ledőltek - elhagytak megrémült lakói, míg a dictator Larinum 

mellett ütötte fel megerősített táborát. 


Mikor innen áldozati ügyekben Rómába hívták, megpróbálta 
nemcsak paranccsal, de jó tanáccsal, sőt szinte kérő szóval rábírni a 
lovassági főparancsnokot, hogy inkább a bölcs megfontolásban 
bízzék, ne a véletlenben, s inkább saját vezérének, ne pedig egy 
Semproniusnak vagy Flaminiusnak a példáját kövesse, s ne higgye, 
hogy nem csináltak semmit, mikor szinte egész nyáron át 
meghiúsították az ellenség szándékait. Az orvosok is gyakran többet 
elérnek azzal, hogy mozgás és tevékenység helyett nyugalmat írnak 
elő. Nem csekély eredmény, hogy megakadályozták a már annyiszor 
diadalmaskodó ellenség újabb győzelmeit, és a sorozatos vereségek 
után lélegzethez juthattak. Miután mindezt - hiába - a lovassági 
főparancsnok lelkére kötötte, Rómába utazott. 


19. A nyár elején lezajlott események közben Hispaniában is 
megkezdődött szárazon és vízen a háború. Hasdrubal a fivérétől 
átvett, felszerelt és harcra kész hajóhadat tíz új hajóval erősítette 
meg, negyven hajóból álló hajóhadat adott Himilcónak, s úgy indult 
el ÚjCarthagóból, hogy hajóik a part közelében tartózkodtak, a 
sereg pedig a parton vonult, készen arra, hogy ha serege valamelyik 


része ellenségre bukkan, megütközzék vele. 


Cn. Scipiónak, mikor megtudta, hogy az ellenség kimozdult téli 
szállásáról, először ugyanez volt a terve, de később, arra a széltében 
elterjedt hírre, hogy az ellenséghez új segédcsapatok csatlakoztak, 
óvatosságból nem akart szárazföldi ütközetet kezdeni, s válogatott 
katonasággal megrakott harmincöt hajóval indult az ellenség ellen. 
Két nappal azután, hogy Tarracót elhagyta, tízezer lépésre a Hiberus 
folyó torkolatától eljutott egy kikötőhelyhez. Innen két massiliai 
őrhajót küldött ki felderítésre, s ezek jelentették, hogy a punok 
hajóhada a folyó torkolatában tartózkodik, táboruk pedig ott áll a 
parton. Azzal a szándékkal, hogy egyszerre rátörve a mit sem sejtő 
ellenségre, általános rémületet kelt, felszedte a horgonyokat, s 
megindult az ellenség felé. Hispaniában sok magaslaton állnak 
tornyok, amelyek az őrállomás vagy erőd szerepét töltik be a 
tengeri rablók elleni harcban. A punok egyik ilyen toronyból 
felfedezték a közeledő hajókat, s mikor ezt jelentették 
Hasdrubalnak, előbb támadt kavarodás a szárazföldön, a táborban s 
csak később a parton a hajóknál, minthogy a római hajóhad még 
nem bukkant elő a hegyfok mögül, és sem az evezőcsapásokat, sem 


a hajóktól eredő más zajt nem lehetett hallani. Ekkor Hasdrubal 
gyorsan és sorra lovasokat küldött a parton szétszóródott vagy a 
sátrukban heverő tengerészekhez - akik a mai napon semmire sem 
számítottak kevésbé, mint arra, hogy az ellenség megjelenik és 
ütközetet kezd -, és megparancsolta, hogy azonnal szálljanak hajóra, 
és ragadjanak fegyvert: a római hajóraj már nincs messze a 
kikötőtől. Ezzel a paranccsal szerteszét nyargaltak a kiküldött 
lovasok. Csakhamar maga Hasdrubal is megjelent egész seregével; 
mindenütt általános volt a zaj, a felfordulás: az evezősök és a 
katonák egyszerre rohantak a hajókra, s inkább látszottak a 
szárazföldről menekülő, mint csatába induló seregnek. S alig 
szálltak fel mindnyájan a hajókra, egyesek megoldva a 
hajóköteleket, nekigyürkőztek a horgonyoknak, mások, hogy ne 
vesztegessék az időt, elvágták a horgonyköteleket, s minthogy 
kapkodva, lázas igyekezettel mindent el akartak végezni, a harcra 
készülő katonák a matrózokat akadályozták munkájukban, az 
összevissza futkosó tengerészek miatt pedig a katonák nem tudták 
megragadni s előkészíteni fegyvereiket. 


Eközben a római hajók nemcsak közelebb értek, de csatarendbe is 
fejlődtek, a punok pedig, akiket nem is az ellenség és az ütközet, 
inkább saját fejetlenségük zavart meg, jobbára csak megkísérelték, 
mint megkezdték a csatát, és hajóikkal visszakanyarodva menekülni 
kezdtek. S minthogy a folyó torkolatába, az árral szemben, ennyi, 
széles vonalban egyszerre érkező hajó nem tudott befutni, hajóikat, 
ahol tudták, nekifuttatták a partnak, s részben a sekély vízben, 
részben a parti fövenyen kigázolva - ki fegyverrel, ki anélkül - 
övéiknek a parton harcra készen várakozó seregéhez menekültek. 
De az első összecsapásban még így is két pun hajót ejtettünk 
zsákmányul, és négyet süllyesztettünk el. 


20. Noha a partot az ellenség tartotta megszállva, s látni lehetett a 
part hosszában végig felállított csatarendjét, a rómaiak habozás 
nélkül üldözőbe vették a megrémült ellenséges hajóhadat, s 
mindegyiket, amelynek orra a parthoz ütődve nem zúzódott össze, s 
amely nem feneklett meg a sekély vízben, kötéllel kivontatták a 
nyílt tengerre, s így a negyven hajóból huszonötöt zsákmányoltak 
el. S nem is ez volt a győzelem legnagyszerűbb eredménye, hanem 
az, hogy egyetlen jelentéktelen összecsapás után az egész itteni 


tengerpart hatalmukba került. 

Ezután Onusához hajóztak, partra szállva ostrommal bevették a 
várost, s elfoglalása után kirabolták. Majd Új-Carthagó ellen 
vonultak, s végigdúlva a körülötte fekvő földeket, végül a városfal 
és a kapuk mellett álló házakat is felgyújtották. Innen a 
zsákmánnyal megrakott hajóraj Longuntica felé vette útját, ahol 
Hasdrubal igen sok kötelet halmozott fel hajói számára. Ebből 
elvettek annyit, amennyi nekik kellett, a többit elégették. Nem 
csupán az összefüggő szárazföld mellett vitorláztak végig, de 
áthajóztak Ebusa szigetére is. Itt két napon át teljes erejükkel 
eredménytelenül ostromolták a sziget fővárosát, s belátva, hogy a 
siker minden reménye nélkül, hasztalanul vesztegetik az időt, a 
földeket kezdték pusztítani. Mikor jó egynéhány falut kirabolva és 
felgyújtva, — a  — szárazföldinél jelentékenyebb zsákmánnyal 
visszatértek hajóikra, a  Baleari-szigetekről követek érkeztek 
Scipióhoz, hogy békét kérjenek. 


Ekkor a hajóhad visszatért a provincia innenső részébe, ahová 
nemcsak a Hiberuson innen lakó valamennyi nép, de igen sokan a 
Hispania túlsó felében lakók közül is elküldték kö veteiket. S 
azoknak a népeknek a száma, amelyek - kezeseket adva - 
ténylegesen elismerték a rómaiak fennhatóságát és uralmát, több 
volt, mint százhúsz. Ezért Scipio, minthogy már jobban bízhatott 
szárazföldi haderejében, egész a Castulo menti erdőkig nyomult 
előre. Hasdrubal viszont az Oceanushoz közelebb fekvő Lusitaniába 
vonult vissza. 


21. Úgy látszott, hogy a nyár hátralévő része nyugalomban telik el, 
s a punok nem is újították volna fel az ellenségeskedést. De a 
hispanok természete amúgy is nyugtalan és lázongásra hajlamos, 
ráadásul az ilergesek két volt királya, Mandonius és Indebilis 
nyomban azután, hogy a rómaiak a hegyvidékről visszatértek a 
tengerpartra, fellázította honfitársait, s pusztítani kezdték a római 
szövetségesek immár békés vidékeit. Scipio egy tribunus vezetésével 
a könnyű fegyverzetű segédcsapatokat küldte ellenük, ezek a 
szedett-vedett . sereget jelentéktelen küzdelemben szétverték, 
néhányukat elfogták vagy megölték, míg a többi, elhányva 
fegyverét, megfutamodott. Ez a háborús mozgolódás azonban arra 


késztette az Oceanus mellé visszavonult Hasdrubalt, hogy 
szövetségesei védelmére ismét a Hiberushoz vonuljon. A punok az 
ilergavonok földjén, a rómaiak Nova Classis mellett ütöttek tábort, 
mikor egy váratlan hírre a háború színtere megváltozott. A 
celtiberek, akik országuk vezetőit küldve követségbe a rómaiakhoz, 
kezeseket adtak nekik, Scipio követének felszólítására fegyvert 
ragadtak, teljes haderejükkel megtámadták a carthagói provinciát, s 
három várost rohammal elfoglaltak. Ezután még Hasdruballal is két 
sikeres ütközetet vívtak, tizenötezer emberét levágták, és sok 
hadijelvényt zsákmányolva, négyezret ejtettek fogságba. 


22. Így állt a helyzet Hispaniában, mikor P. Scipio megérkezett a 
provinciájába. A senatus, consulsága után, meghosszabbította 
fővezéri megbízatását, s harminc hadihajóval nyolcezer embert s 
nagy készleteket küldött vele. A rómaiakat és szövetségeseiket 
roppant öröm töltötte el, mikor a kísérő teherhajók nagy száma 
miatt már messziről észrevehető hajóraj a nyílt tengerről befutott 
Tarraco kikötőjébe. Scipio itt kihajózta katonáit, útnak indult, 
egyesült fivére seregével, s ezentúl egyetértésben, közös terv alapján 
viselték a háborút. 


Minthogy a carthagóiakat teljesen lekötötte a celtiberekkel való 
csatározás, a rómaiak haladéktalanul átkeltek a Hiberuson, s 
anélkül, hogy egyetlen ellenséges katonát láttak volna, sietve 
Saguntumig nyomultak előre, mert híre járt, hogy Hannibal 
kisszámú őrséggel itt, a városban őrizteti az egész Hispaniából 
összeszedett túszokat. Hispania valamennyi népe hajlott a 
rómaiakkal való barátságra, s ez az egyetlen zálog tartotta vissza 
őket, nehogy elpártolásuk bűnéért gyermekeik vérével lakoljanak. 
Ettől a kényszerűségtől egyetlen ember szabadította meg Hispaniát, 
inkább ravasz meggondolásból, mint hűsége bizonyítékaképpen. Ez 
pedig egy előkelő saguntumi volt, név szerint Abelux, eddig a 
punok hű alattvalója. Most azonban - amilyen ingatag erkölcsűek 
általában a barbárok - a hadiszerencsével hűsége is megváltozott. 
Úgy vélvén, hogy az ellenség szemében az a szökevény, aki nem 
szolgáltat ki valamilyen nagy jelentőségű dolgot, csupán értéktelen 
és közönséges egyén, azon töprengett, mi lehet az a legnagyobb 
szolgálat, amelyet új gazdáinak tehet. Végiggondolva minden 
lehetőséget, amit kezébe adott a szerencse, elsősorban a túszok 


kiszabadítása foglalkoztatta, mert úgy gondolta, ez az a lépés, 
amellyel a legbiztosabban megszerezheti a rómaiaknak, Hispania 
urainak barátságát. De mivel jól tudta, hogy a foglyok őrei Bostar 
nevű elöljárójuk parancsa nélkül semmire sem hajlandók, ravaszul 
magát Bostart környékezte meg. Bostar a városon kívül, közvetlenül 
a tengerparton vert tábort, hogy a rómaiak elől elzárja az odavezető 
utat. Itt, mintha az semmit se tudna, titokban félrevonja és 
felvilágosítja a helyzetről: a mai napig a félelem kordában tartotta a 
hispanokat, mert a rómaiak messze voltak, most azonban a 
Hiberuson innen fekvő római tábor mentsvára és menedékhelye 
mindazoknak, akik változást akarnak. Így hát azokat, akiket nem 
köt a félelem, valamilyen jótéteménnyel vagy szolgálattal kellene 
megnyerni. - Bostar csodálkozó kérdésére, hogy mi lehetne ez a 
szokatlan és váratlan nagy ajándék, így válaszolt: 


- Küldd vissza a városukba a túszokat, s ezért hálásak lesznek 
személyesen a szülők, akiknek népük körében legnagyobb a 
tekintélye, s hálás lesz általában a nép is. Mindenki szeretné, ha 
bíznának benne, s aki bebizonyítja, hogy bízik a másikban, ezzel 
többnyire biztosítja magának amannak a bizalmát is. Magamra 
vállalom: a túszokat visszajuttatom hazájukba, hogy ezzel a 
cselekedettel is elősegítsem tervem sikerét, s ezt az önmagában is 
hálás szolgálatot, amennyire csak tőlem telik, még hálásabbá 
tegyem. 

Miután meggyőzte a parancsnokot, akiből hiányzott a punokra 
általában annyira jellemző ravaszság, éjjel titokban átment az 
ellenséges előőrsökhöz. Itt néhány hispaniai segédcsapatra bukkant; 
a katonák Scipio elé vezették, itt előadta, hogy miért jött, ezután 
kölcsönösen biztosítva egymást bizalmukról, megállapodtak a 
túszok átadásának helyében és idejében, majd visszatért 
Saguntumba. A következő napot Bostarral töltötte, hogy 
megbeszélje vele a terv végrehajtásához szükséges intézkedéseket. 
Eltávozva tőle - mivel úgy döntött, éjjel indul el, hogy kijátssza az 
ellenséges őröket - a megbeszélt időben felkeltette a fiúk őreit, 
elindult, s mintegy gyanútlanul vezetve őket a csapdába, amelyet 
ravaszul maga készített elő, átvitte őket a római táborba. A túszok 
átadása azután pontosan úgy történt, ahogy Bostarral megbeszélték, 
s az egész ügyet úgy intézték, mintha Carthago megbízásából 
cselekednének. Mégis, e jótéteményért sokkal nagyobb hála övezte 
a rómaiakat, mint övezte volna a punokat, ha ők teszik meg 


ugyanezt. Mert aki tapasztalhatta szerencsés helyzetükben 
megnyilvánuló gőgjüket, azt hihette volna róluk, hogy csak a 
balsors és a félelem tette őket ily szelíddé. Az eddig ismeretlen 
római vezér viszont kezdettől, mindjárt megérkezése után, szelíd és 
nagylelkű magatartást tanúsított, s úgy látták, hogy Abelux, mint 
okos ember, nem alaptalanul választott új szövetségeseket. Ezért 
nagy egyetértésben mindenki átpártolásra gondolt, s haladéktalanul 
fegyvert is ragadnak, ha nem köszönt be a tél, s nem kényszeríti a 
rómaiakat és carthagóiakat, hogy téli szállásra vonuljanak. 


23. Így telt el Hispaniában a második nyár a punok ellen vívott 
háborúban; Italiában pedig Fabius okos halogató taktikájával elérte, 
hogy a rómaiak vereségük után rövid időre lélegzethez juthattak. Ez 
a tény nem csekély gondot okozott Hannibalnak, mert látta, hogy a 
rómaiak végre olyan embert állítottak seregük élére, aki a háborút 
nem a szerencsére bízza, hanem józan megfontolás alapján vezeti. 
Fabiust viszont a Városban és a hadseregben egyaránt lenézték 
ezért, különösen azóta, hogy távollétében a lovassági főparancsnok 
elhamarkodottan inkább örvendetesnek, mint szerencsésnek 
mondható eredménnyel csatát vívott. Két dolog is növelte a dictator 
népszerűtlenségét: az egyik, hogy Hannibal, mikor a szökevények 
megmutatták neki, melyik a dictator birtoka, ügyesen és ravaszul 
úgy rendelkezett, hogy körös-körül mindent romboljanak le a föld 
színéig, de ezt az egy területet kíméljék meg a tűztől, fegyvertől s 
minden ellenséges erőszaktól, hadd higgye mindenki, hogy ez 
valamilyen titkos megállapodás jutalma. A másik pedig magának a 
dictatornak az a tette, amit először még kétértelműen ítéltek meg, 
mert nem várta meg vele a senatus döntését, ami azonban később 
kétségtelenül a legnagyobb dicsőségére szolgált. A két fél vezérei 
ugyanis - éppen úgy, mint az első pun háborúban - hadifoglyaikat 
kicserélve megállapodtak abban, hogy aki több katonát kap vissza, 
mint amennyit átad, fizessen mindegyikért két és fél font ezüstöt. 
Minthogy a rómaiak kétszáznegyvenhét emberrel többet kaptak 
vissza, mint a punok, s az értük járó ezüstöt a senatus, mivel a 
dictator ez ügyben nem kérte ki az atyák véleményét, hosszas vita 
után csak vonakodva szavazta meg, Fabius Rómába küldte fiát, 
eladatta az ellenségtől megkímélt földjét, s az állam kötelezettségét 
saját pénzéből egyenlítette ki. Hannibal állandó tábora Gereonium 


falai alatt volt, ahol a város elfoglalása és felgyújtása után néhány 
épületet meghagyott raktárnak. Innen szokta kiküldeni 
élelemszerzésre seregének kétharmadát, míg a harmadik rész 
menetkészen várt a helyén, részben a táborra vigyázva, részben 
minden irányban ügyelve, nehogy valahonnan rátámadjanak a 
gabonát szállító csapatokra. 


24. A római tábor ekkor Larinas területén állomásozott Minucius 
lovassági főparancsnok vezérlete alatt, mert - mint említettük - a 
dictator Rómába utazott. A magas hegyen, biztos helyen álló tábort 
különben már áttelepítették a síkságra, s a vezér egyéniségéhez illő 
merészebb terveket forgatott a fejében, azt, hogy vagy lecsap a 
szétszórt takarmányszállító csoportokra, vagy pedig megtámadja a 
csekély létszámú őrség védelme alatt hátrahagyott tábort. 

Hannibal figyelmét se kerülte el, hogy a vezér személyének 
megváltozásával más lett a hadviselés módja is, és hogy az 
ellenséget inkább az indulat, mint a megfontoltság fogja 
cselekedeteiben vezérelni. Ő maga mégis - senki se hitte volna, hogy 
ezt teszi, mikor ily közel van az ellenség - serege egyharmadát 
kiküldte takarmányszerzésre, és csak a többit tartotta bent a 
táborban. Majd ő is közelebb vitte táborát az ellenséghez, mintegy 
kétezer lépésnyire Gereoniumtól, a rómaiak számára is jól látható 
egyik domb tetejére, ezzel is jelezve, hogy figyeli a 
takarmányszállítók útját, s kész őket minden támadás ellen 
megvédeni. Innen szemébe tűnt egy másik, a rómaiakhoz még 
közelebb eső, fenyegetőleg táboruk fölé magasodó domb. Ezt az 
éjszaka titokban odaküldött numidákkal elfoglaltatta, mert ha 
nappal, a másik fél szeme láttára próbálja megszállni, a rövidebb 
úton elébevágó ellenség minden bizonnyal megelőzi. Másnap a 
rómaiak elűzték a dombot birtokában tartó, nevetségesen csekély 
számúnak látszó csapatot, s maguk telepítették oda táborukat. A két 
római tábor sáncai közt oly kicsiny volt a távolság, hogy majdnem 
teljesen kitöltötte a római csatasor. Ugyanakkor a Hannibal 
táborától távolabb eső, hátsó táborkapun át kivonuló lovasság a 
könnyűfegyverzetűekkel együtt rátámadt a takarmányszállítókra, s 
mindenütt kaszabolva és megfutamítva, szétszórta az ellenséget. 
Hannibal viszont nem mert csatát kezdeni, mert ily kevés emberrel 
még táborát is alig tudta volna megvédelmezni, ha ostrom alá 


veszik. Így, minthogy serege egy része az ellátási gondok miatt távol 
volt, Fabius hadviselési módszerét, az egy helyben veszteglést és a 
halogatást alkalmazta, s csapatait Gereonium falai alá, előbbi 
táborába vonta vissza. 

Egyes történetírók szerint azonban  csatasorban felfejlődve, 
szabályos ütközetet vívott, amelyben az első összecsapás után a 
punokat táborukig szorították vissza, majd mikor innen hirtelen 
kitörtek, a rómaiakon vett erőt a rémület, s végül Numerius 
Decimus samnis vezér beavatkozása állította helyre a küzdelem 
egyensúlyát. Mikor ugyanis ez a nemcsak születési helyén, 
Bovianumban, hanem egész Samniumban a legelőkelőbb 
származásúnak és leggazdagabbnak számító férfi - aki a dictator 
parancsára ötezer gyalogossal és nyolcszáz lovassal a tábor felé 
tartott - Hannibal háta mögött megjelent, mindkét fél azt hitte, 
hogy OC. Fabius érkezett meg új csapatokkal Rómából. Hannibal, 
attól tartva, hogy valami csapdáról van szó, seregével visszavonult; 
a rómaiak követték, és a samnisok segítségével még aznap két 
erődítményét is elfoglalták. Az ellenség soraiból hatezren estek el, a 
rómaiak közül mintegy ötezren. Mindamellett, noha szinte egyenlő 
volt a veszteség, a lovassági főparancsnok nagyszerű győzelem 
csalárd hírét jelentette még csalárdabb levélben Rómába. 


25. Az itt történtekről igen sok szó esett a senatusban és a 
népgyűlésen egyaránt. S mikor az általános örvendezés közepette 
egyedül a dictator nem adott hitelt sem a hírnek, sem a levélnek, 
mondván, hogy ha mindez igaznak bizonyulna, őt nagyobb 
aggodalommal töltené el a siker, mint a sikertelenség, M. Metilius 
néptribunus kijelentette: nem tűrhetik tovább, hogy a 

dictator nemcsak hogy addig akadályozta a sikeres hadviselést, 
amíg a táborban tartózkodott, de a távollétében kivívott győzelmet 
sem hajlandó elismerni, s hadviselési módszereivel szemmel 
láthatóan azt szeretné elérni, hogy minél tovább ülhessen 
tisztségében, s Rómában és a hadseregben egymaga tartsa kezében a 
főhatalmat. Valóban, az egyik consul elesett a csatában, a másikat, 
azzal az ürüggyel, hogy vegye üldözőbe a pun hajóhadat, jó 
messzire elküldték Italiából; a két praetor Siciliában és Sardiniában 
van elfoglalva, jóllehet e két provincia közül egyiknek sincs jelenleg 
praetorra szüksége; a lovassági főparancsnokot, M. Minuciust, a 
dictator majdnemhogy fogságban tartja, úgyhogy az nem is láthatja 


az ellenséget, s alig szólhat bele a hadviselésbe. Ezért az ellenség 
nemcsak Samniumot dúlta végig, amelyet, mintha valami Hiberuson 
túl fekvő terület volna, átengedtünk a punoknak, hanem a 
campaniai, calesi és falernusi vidéket is, miközben a dictator 
Casiliumban üldögélt, és arra használta a római nép legióit, hogy 
saját birtokát oltalmazza. A harcvágytól égő sereget s a lovassági 
főparancsnokot szinte zár alatt tartotta a tábor sáncai között, s 
mintha ellenséges foglyok volnának, fegyvereiket is elvette. Végre, 
mikor a dictator eltávozott, mintha ostromzár alól szabadulnának, a 
sánc mögül kitörve szétverték és megfutamították az ellenséget. A 
római nép mindezért, ha élne még benne a hajdani büszkeség, 
habozás nélkül azt javasolná, hogy O. Fabiust fosszák meg 
méltóságától. Most azonban csak mérsékeltebb indítványt tesz: 
egyenlő legyen a dictator és a lovassági főparancsnok jogköre. De 
még akkor sem szabad a dictatort hamarabb visszaengedni a 
sereghez, csak akkor, ha C. Flaminius helyébe új consult választ. 

A dictator óvakodott a népgyűlésen felszólalni, mert a legkisebb 
sikerre sem számíthatott. Még a senatusban sem hallgatták valami 
szívesen, mert elismerő szavakkal szólt az ellenségről, és azt 
állította, hogy a két év vereségsorozatát a vezérek kapkodásának és 
tudatlanságának köszönhetjük. Kijelentette, hogy felelősségre vonja 
a lovassági főparancsnokot, mert engedély nélkül kezdett csatát. Ha 
a főparancsnokság s a végső döntés joga teljesen az ő kezében 
marad, nagyon hamar megérteti majd az emberekkel, hogy ha jó a 
hadvezér, akkor nincs nagy jelentősége a szerencsének; tetteit a 
józan ész és megfontolás irányítja, s nagyobb dicsőség, ha valaki 
gyalázat nélkül őrzi meg seregét a döntő pillanatra, mint ha 
sokezernyi ellenséget kaszabol le. Miután még néhány hasonló 
beszédet tartott - eredménytelenül -, s M. Atilius Regulust consullá 
választatta, egy nappal a javaslat előterjesztése előtt éjszaka a 
hadsereghez utazott, hogy ne kelljen főparancsnoki hatalmáért 
személyesen vitáznia. 

Reggel megkezdődött a népgyűlés, s bár minden rómait néma 
ellenszenv töltött el a dictator, és lelkesedés a lovassági 
főparancsnok iránt, az emberekben nem volt elég bátorság ahhoz, 
hogy az általános óhajnak javaslat formájában is hangot adjanak, s 
jóllehet kedvező volt a hangulat, nem akadt tekintélyesebb ember, 
aki az indítványt megtegye. A javaslatnak egyetlen támogatója 
akadt: az előző évi praetor, a már nem is alacsony, hanem 
egyenesen hitvány származású M. Terentius Varro. Apja állítólag 


mészáros volt, aki maga házalt árujával, s éppen ezt a fiát tartotta 
maga mellett, hogy mestersége gyakorlásában segítségére legyen. 


26. Ez a fiú, mikor apja ráhagyta e foglalkozással szerzett vagyonát, 
szabadabb életre vágyott, kedvet kapott a közéleti szereplésre, 
hitvány emberek és ügyek nagyhangú szószólójává vált, derék 
polgárok vagyonát és jó hírét vette célba, s így sikerült ismertté 
válnia a nép előtt, majd állami tisztségekhez jutnia. Már viselte a 
guaestori, a két - plebeius és curulis - aedilisi tisztséget, végül a 
praeturát. Vágyai most már a consuli méltóságra irányultak, s a 
dictatorral szemben megnyilvánuló elégedetlenséget igen ügyesen 
felhasználta, s egymaga nyerte el a néphatározatból eredő 
népszerűséget. 


Ezt a döntést Rómában és a hadseregben - kivéve magát a dictatort - 
mindenki, barát és ellenség egyaránt az ő megbélyegzésének 
tekintette. Ő maga éppoly szilárd lélekkel viselte el az ellene 
felbolydult nép igazságtalan döntését, mint az ellenségei által a 
tömeg előtt rászórt vádakat. S mikor, még útközben, megkapta a 
senatusnak a hatalom megosztásáról szóló döntését tartalmazó 
levelet, rendíthetetlenül bízva abban, hogy a hatalommal együtt 
nem lehet a hadvezéri képességeket is megosztani, úgy tért vissza a 


hadsereghez, mint akinek meggyőződését polgártársai sem és 
ellenségei sem tudták megingatni. 


27. Minucius azonban, akit eddig is szinte elviselhetetlen gőggel 
töltött el hadiszerencséje és a nép rajongása, most már határtalanul 
önhitten és arcátlanul azzal kérkedett, hogy jelentősebb győzelmet 
aratott Fabiuson, mint Hannibal felett. S éppen az a Fabius, akit 
szorongatott helyzetükben úgy választottak meg, mint aki kiváló 
hadvezérként egyedül lesz képes szembeszállni Hanniballal, most a 
nép parancsára megosztja vele hatalmát - az elöljáró az 
alárendelttel, a dictator a lovassági főparancsnokkal - ilyesmiről 
még az annalesekben sem történik említés - abban az államban, 
ahol a lovassági  főparancsnokok egyébként a  dictatori 
vesszőnyalábtól és bárdtól szoktak remegni és borzadni. Ilyen 

ragyogó fényben mutatkozott meg az ő sikere és hősiessége! Így 

tehát ő a szerencséjére bízza magát, ha a dictator makacsul 
kitartana az istenek és az emberek által elítélt halogatás és tétlenség 
mellett. Ezért az első napon, mikor találkozott O. Fabiusszal, 
kijelentette: mindenekelőtt azt tisztázzák, hogyan fogják gyakorolni 
a megosztott fővezéri hatalmat. Ő legjobbnak tartaná, ha naponként 
felváltva, vagy - ha nagyobb időköz mellett döntenek - 
meghatározott időszakonként kapná meg egyikük a főhatalmat és az 
intézkedési jogot, tehát ha alkalma nyílnék valamely hadi 
vállalkozásra, ne csak arra legyen joga, hogy haditervet 
készíthessen, de arra is, hogy teljes erejével fel is léphessen az 
ellenség ellen. Ez a javaslat egyáltalán nem nyerte meg O. Fabius 
tetszését; hiszen mindazt, amit meggondolatlan tiszttársára bíznak, 
a vakszerencsének szolgáltatják ki. Ő nem vesztette el főparancsnoki 
hatalmát, csupán megosztja valaki mással. Ezért a maga hatáskörén 
belül jószántából sose mond le a józan hadviselés jogáról, s nem a 
főparancsnokságot osztja meg a másikkal naponként, vagy más 
időszakonként, hanem a hadsereget, hogy ha már az egészet nem 
irányíthatja, saját elgondolása szerint vezesse azt a részt, amelyet 
megtarthatott. Így keresztülvitte, hogy - mint a consulok szokták - a 
legiókat osztották meg egymás közt: Minuciusnak az első és a 
negyedik, Fabiusnak a második és a harmadik legio jutott. Ugyanígy 
osztották két egyenlő részre a szövetséges lovasságot és a latin 
segédcsapatokat is. S a lovassági főparancsnok úgy döntött, hogy 
táborát is elkülöníti. 


28. Hannibal ennek kétszeresen is örült - mert semmi sem maradt 
előtte titokban, ami az ellenséges táborban történt; sok mindent 
megtudott részben a szökevényektől, részben saját felderítőitől -, 
hiszen most már a féktelenségében senkitől sem korlátozott 
Minuciust úgy ejtheti csapdába, ahogy akarja, a hadvezetésben oly 


ügyes Fabius pedig elvesztette hadserege felét. 


Egy domb emelkedett Minucius és a punok tábora között: amelyik 
fél megszállja, kétségtelenül előnyös helyzetbe kerül ellenfelével 
szemben. Hannibalnak nem annyira az volt a szándéka, hogy 
elfoglalja - noha maga a domb is megérte volna az áldozatot -, 
hanem inkább az, hogy alkalma legyen a csatára Minuciusszal, 
akiről biztosan tudta, hogy szembe fog vele szállni vállalkozása 
megakadályozására. A közöttük fekvő terület első látásra 


teljességgel alkalmatlannak tűnt a cselvetésre: nem akadt rajta 
egyetlen erdős, de még cserjével borított rész sem. Ám valójában 
annál több lehetőséget nyújtott valamilyen jól leplezett cselre, 
minél kevésbé lehetett egy kopár völgyben ilyesmitől tartani. 
Hajlataiban ugyanis olyan sziklaüregek nyíltak, amelyek kétszáz 
fegyverest is befogadtak. Ezekben bújt el - mindegyikben annyi, 
amennyi kényelmesen elfért - összesen ötezer gyalogos és lovas. 
Hogy azonban a teljesen nyílt völgyben valamelyik vigyázatlanul 
előlépő katona mozgása, vagy a fegyverek csillogása el ne árulja a 
cselt, Hannibal az ellenség figyelmét elterelendő néhány harcost 
indított az előbb említett domb elfoglalására. 


A rómaiak tüstént észrevették, milyen jelentéktelenül kevesen 
vannak, s mindenki versengett azért, hogy ő űzhesse el az 
ellenséget, s foglalhassa el a dombot. A legelvakultabbak és 
legvakmerőbbek közé állva maga a vezér szólította őket fegyverbe, 
miközben üres szidalmakat zúdított az ellenségre. Először a 
könnyűfegyverzetűeket, majd zárt sorokban a lovasságot indította 
ellenük, végül látva, hogy az ellenség is erősítéseket kap, harcra 
kész legióival avatkozott be. Hannibal, ahogy mind hevesebbé vált 
az ütközet, újabb és újabb lovas- és gyalogoscsapatokat küldött 
szorongatott emberei segítségére; már egészen szabályos hadirendet 
alakított ki, s most már mindkét részről teljes erővel vetették 
magukat a küzdelembe. Mikor az elöl haladó, az elfoglalt dombot 
alulról rohamozó könnyűfegyverzetűeket visszaverték, ezek futás 
közben megfertőzték rémületükkel az utánuk haladó lovasságot is, 
és visszamenekültek a legiók hadijelvényeihez. Az általános 
felfordulásban csupán a gyalogos csatasor állt rendületlenül, s látni 
lehetett, annyira fellelkesítette őket a néhány nappal ezelőtt kivívott 
siker, hogy ha rendes, szabályszerű ütközetre kerül sor, 
mindenképpen föléje kerekednek az ellenségnek. De a 
rejtekhelyükről hirtelen előrontó ellenséges csapatok, két oldalról és 
hátulról rájuk támadva, annyira megzavarták és megrémítették 
mindnyájukat, hogy minden harci kedvük elszállt, sőt még a 
menekülés reményéről is lemondtak. 


29. Mikor Fabius meghallotta a szorongatott helyzetbe jutott 
katonák első segélykiáltásait, majd látta távolról, hogy csatasoruk 
felbomlott, kijelentette: 


- Így hát a végzet, hamarább, mint vártam, lesújtott a 
meggondolatlanságra. Az, aki Fabiusszal egyenlő hatalmat kapott, 
most láthatja, hogy Hannibal vitézségben és szerencsében egyaránt 
föléje kerekedett. De majd máskor lesz idő a perlekedésre és a 
felelősségre vonásra; most előre a hadijelvényekkel a sáncok mögül! 
Az ellenség kezéből csikarjuk ki a győzelmet, polgártársainkból 
pedig a beismerést, hogy hibáztak. 

S míg a rómaiak részben elestek, részben a menekülés útját 
keresték, hirtelen, mintha az égből szállt volna le, megjelent Fabius 
segítségükre siető serege. Fabius, mielőtt még dárdáját elhajította 
vagy közelharcba bocsátkozott volna, máris megállította bajtársait a 
fejvesztett menekülésben, az ellenséget pedig abban, hogy vad 
dühvel üldözze őket. Akik a felbomlott csatasorból szanaszét 
futottak, most mindenhonnan elősietve újra szabályos alakzatba 
álltak, s azok, akik egyszerre futamodtak meg tömegesen az ellenség 
elől, most kört alakítva, arccal az ellenség felé, lassan vonultak 
vissza, vagy összetömörülve álltak ellen. S mikor a legyőzött és az 
érintetlen sereg szinte egyetlen csatasorrá forrva indult rohamra az 
ellenség ellen, a punok visszavonulót fúvattak, s ezzel Hannibal 
nyíltan beismerte, hogy ő legyőzte Minuciust, Fabius pedig őt. 

Majd, hogy a váltakozó hadiszerencse jegyében eltelt nap után 
visszatértek táborukba, Minucius összehívta katonáit, s így szólt 
hozzájuk: 


- Gyakran hallottam, katonák, hogy azt a férfit illeti az első hely, aki 
el tudja dönteni, mit kell adott helyzetben cselekednie, s utána az a 
második, aki megfogadja a jó tanácsot; aki viszont nem képes se jó 
megoldást javasolni, sem a másét elfogadni, az a legostobább. 
Minthogy nekünk nem adatott meg az értelem és a belátás 
legmagasabb foka, megelégszünk a második, a középső hellyel, s 
addig, míg megtanulunk parancsolni, feltett szándékunk, hogy 
engedelmeskedünk a bölcsebbnek. Egyesítjük tehát táborunkat 
Fabiuséval, s ha majd hadijelvényeinket odavittük vezéri sátrához, 
én atyámnak fogom szólítani, amit velünk gyakorolt jótéteményéért 
és nagyszerű jelleméért meg is érdemel, ti pedig a katonákat, 
akiknek fegyvere és jobbja az imént megvédelmezett, üdvözöljétek 
mint pártfogóitokat, mert ez a nap, ha mással nem is, legalább a 
hála fenséges érzésével ajándékozott meg minket. 


30. Jeladás után elhangzott a felszólítás, hogy szedjék össze a 
felszerelést. Fölkerekedtek, s Fabius és a körülötte állók nagy 
csodálkozására a dictator táborába vonultak. Hadijelvényeiket 
elhelyezték a fővezéri sátor körül, a lovassági főparancsnok, 
előlépve a többiek közül, atyjának szólította Fabiust, és amíg 
katonái egész serege is mint pártfogóit üdvözölte a köréjük 
özönlőket, így szólt hozzá: 

- Szüleimnek, akikkel az imént, e néven nevezve, amennyire a nyelv 
képes rá, egy sorba helyeztelek, csak életemet köszönhetem, ó 
dictator, neked azonban nemcsak saját megmaradásomat, hanem 
valamennyi itt állóét is. Ezért én vagyok az első, aki nem fogadom 
el, és érvénytelennek nyilvánítom a számomra inkább terhet, mint 
kitüntetést jelentő néphatározatot. S visszatérek - bárcsak szerencsét 
hozna ez nekem és neked, a te seregeidnek, a megmentettnek és a 
megmentőnek - a te parancsnokságod alá, a te jósjeleidhez, s 
visszaadom a hadijelvényeket és a legiókat. Kérlek, légy elnéző, 
hagyj meg engem lovassági főparancsnoknak, s ezeket mind tartsd 
meg saját tisztségükben. 

Ekkor kezet fogtak egymással, s a gyűlés szétoszlása után ismerős és 
ismeretlen szívélyes vendégszeretettel hívta meg magához a 
katonákat, így vált ez a nemrég még fölöttébb szomorúnak s 
majdnem átkozott emlékűnek ígérkező nap az öröm napjává. 

Mikor a történtek híre megérkezett Rómába, amit nemcsak a két 
vezér levele erősített meg, hanem a mindkét seregben szolgáló 
közkatonáké is, mindenki a tőle telhető dicséretekkel égig 
magasztalta Maximust. Dicsőségét éppígy elismerte Hannibal, 
elismerték az ellenséges punok is, akik most ébredtek csak végre 
tudatára annak, hogy a rómaiak ellen és Italiában viselnek háborút. 
Mert az elmúlt két évben oly megvetéssel kezdték nézni a római 
vezéreket és katonákat, mint akik alig tudják elhinni, hogy 
ugyanazzal a néppel hadakoznak, amelynek olyan rettenetes hírét 
örökölték atyáiktól. S azt mondják, a csatából visszatérve Hannibal 
is megjegyezte, hogy most végre lezúdította rájuk viharos záporát 
az a felhő, amely eddig rendszerint a hegyek tetején tanyázott. 


31. Miközben Italiában így alakultak az események, Cn. Servilius 
Geminus consul százhúsz hajóból álló hajórajával körülhajózta 
Sardinia és Corsica partjait, s miután mindkét helyen túszokat 


szedett, átkelt Africába. Itt, még partraszállás előtt, feldúlta Meninx 
szigetét, s tíz ezüsttalentumot kapott Cercina lakóitól, hogy ne 
perzselje föl, ne rabolja ki földjeiket, és csak ezután hajózott az 
africai parthoz, és tette szárazra csapatait. A földek elpusztítására 
induló katonák és a szövetséges hajósok ott úgy szétszóródtak, 
mintha lakatlan szigeten indulnának zsákmányszerzésre. 


Gondatlanságukban csapdába is kerültek, mert miközben szanaszét 
kószáltak az ismeretlen vidéken, rájuk törtek a terepet jól ismerő 
bennszülöttek, sokat levágtak közülük, és csúfosan visszakergették 
őket a hajókra. Mintegy ezer római esett el, köztük Ti. Sempronius 
Blaesus guaestor is. A hajóhadat, amely megrettenve hagyta ott az 
ellenségtől nyüzsgő partot, s Sicilia felé vette útját, Lilybaeumban 
átadták T. Otacilius praetornak, hogy legatusa, P. Cincius 
vezetésével küldje vissza Rómába. Maga Servilius pedig 
gyalogmenetben vonult végig Sicilián, s a tengerszoroson kelt át 
Italiába. Tiszttársával, M. Atiliusszal együtt megkapta ugyanis O. 
Fabius sürgető levelét, hogy vegyék át tőle a hadsereg vezetését, 
mert az ő féléves parancsnoki megbízatásának az ideje már 
majdnem lejárt. 


A legtöbb évkönyv úgy tudósít, hogy Fabius mint dictator viselt 
háborút Hannibal ellen, Coelius meg éppen azt írja, hogy ő volt az 
első dictator, akit a nép választott meg. Csakhogy Coelius és a többi 
történetíró nem veszi figyelembe, hogy csupán a távoli Galliában 
tartózkodó Cn. Servilius consulnak volt joga dictator kinevezésére, 
az immár harmadik vereségtől megrémült polgárság viszont nem 
tudott oly sokáig várni, így ahhoz a megoldáshoz folyamodtak, 
hogy a nép válasszon dictatorhelyettest. S így könnyen 
elképzelhető, hogy nagyszerű tetteinek, fényes dicsőségének s 
leszármazottai ama iparkodásának következtében, hogy ősük 
szobrára minél fényesebb tisztségeket írhassanak, Fabiust nem mint 
dictatorhelyettest, hanem mint dictatort tartották számon. 


32. A consulok, miután átvették a sereget - Atilius Fabiusét, 
Geminus Servilius Minuciusét -, mivel késő őszre járt az idő, még 
idejében megerősített téli szállásra vonultak, s Fabius módszereivel, 
teljes egyetértésben folytatták a háborút. Valahányszor Hannibal 


élelemért küldte embereit, mindig megfelelő helyen és időben 


csaptak le rájuk, s a csapatot részekre szakítva foglyul ejtették a 
szétszaladt katonákat. Viszont nem vállalták egy általános ütközet 
kockázatát - hiába próbálta őket az ellenség erre minden erővel 
rákényszeríteni. Ezért Hannibal az élelemhiány miatt oly nehéz 
helyzetbe került, hogy ha elvonulása nem látszott volna 
menekülésnek, tán visszatér Galliába, mert nem is remélhette, hogy 
seregét ezen a vidéken el tudja látni, abban az esetben, ha a 
következő consulok is ilyen eszközökkel folytatják a hadviselést. 
Miközben Gereoniumnál a tél beköszöntése miatt szüneteltek a 
hadműveletek, Neapolisból követek érkeztek Rómába. Negyven, 
igen súlyos, arany áldozati csészét hoztak magukkal a Curiába, s 
mikor szót kaptak, a következőket mondták: Ők is jól tudják, hogy a 
római nép kincstárát kimerítette a háború, s mivel nemcsak Italia 
fejéért és fellegváráért, Róma városáért és annak hatalmáért 
hadakoznak, hanem éppúgy a szövetségesek városaiért és földjeiért, 
ők méltányosnak tartják, ha mindazt az aranyat, amit őseik részben 
a templomok díszítésére, részben a nehéz időkre tartalékul hagytak 
rájuk, segítségként felajánlják a római népnek. S ha még valami 
támogatást várnának tőlük, azt éppúgy készek felajánlani. S 
jólesnék nekik, ha Róma atyái és népe a neapolisiak minden 
vagyonát magukénak tekintenék, s méltónak tartanák őket arra, 
hogy elfogadják ajándékukat, amelyet a hűséges adományozó érzése 
és jóindulata sokkal becsesebbé tesz a tulajdonképpeni értéknél. A 
senatus háláját nyilvánította a követeknek e nagylelkűségért és 
együttérzésért, de csak a legkönnyebbik csészét fogadta el. 


33. E napokban lepleztek le Rómában s küldtek el levágott kézzel 
egy carthagói kémet, aki két évig észrevétlen tudott maradni, 
huszonöt rabszolgát pedig keresztre feszítettek, mert összeesküvést 
szőttek a Mars-mezőn; feljelentőjüket felszabadítással és húszezer 
réz asszal jutalmazták. Követséget küldtek Philippus macedon 
királyhoz, hogy szolgáltassa ki a pharusi Demetriust, aki elvesztett 
háborúja után hozzá menekült, egy másikat pedig a ligurokhoz, 
számon kérni tőlük, miért támogatták a punokat élelemmel és 
segédcsapatokkal, egyszersmind azért is, hogy közelről figyeljék 
meg, mi történik a boiusok és az insuberek földjén. Követeket 
küldtek Pineushoz, Illyria királyához is, hogy behajtsák az adót, 
amelynek fizetési határideje már lejárt, vagy ha a király haladékot 


kér, kezeseket követeljenek. Ennyire kiterjedt a rómaiak figyelme a 
földkerekség minden, még legtávolabbi pontjára is, noha ily roppant 
háború terhe nehezedett rájuk. Az is vallásos aggállyal töltötte el 
őket, hogy mind ez ideig nem kezdték el a szentély építését, 
amelyet két évvel ezelőtt egy katonai lázadás alkalmával L. Manlius 
praetor ajánlott fel Galliában Concordiának. Ezért M. Aemilius 
városi praetor kéttagú bizottságot jelölt ki a feladatra, C. Pupiust és 
Caeso Ouinctius Flamininust, akik meg is kezdték a fellegvárban 
építendő szentély munkálatait. 


Ugyanez a praetor a senatus megbízásából levelet írt a consuloknak, 
hogy ha jónak látják, egyikük térjen vissza Rómába a consulválasztó 
gyűlés megtartására, s ő majd az általuk kijelölt napra összehívja a 
gyűlést. A consulok erre azt írták vissza, hogy az állam érdekeinek 
veszélyeztetése nélkül nem hagyhatják ott az ellenséget, ezért 
ahelyett, hogy az egyik consult hazahívják a háborúból, jobb volna 
a gyűlés megtartását egy interrexre bízni. Az atyák viszont 
helyesebbnek látták, ha az egyik consul dictatort nevez ki a gyűlés 
levezetésére. L. Veturius Philót nevezték ki, s ő M. Pomponius 
Mathót tette meg a lovasság főparancsnokának. Minthogy azonban 
a választásuknál elkövetett hiba miatt tizennégy napon belül le 
kellett mondaniuk, áttértek az interregnumra. 


34. A consulok fővezéri hatalmát egy évvel meghosszabbították. Az 
atyák Appius fiát, C. Claudius Centót, majd P. Cornelius Asinát 
nevezték ki interrexnek. Ez utóbbi volt az interrex, mikor 
megtartották az atyák és a nép összecsapása jegyében lezajló 
népgyűlést. C. Terentius Varrót, aki a nemesség rágalmazásával és 
népszerűséghajhászó mesterkedésekkel nyerte el a tömeg kegyét, s 
0. Fabius befolyását és dictatori hatalmát megingatva, a másik ellen 
szított gyűlöletet használta fel saját dicsősége növelésére, a nép, 
mint belőle származót, a consuli tisztségbe óhajtotta emelni. Ezt az 
atyák minden erővel meg akarták akadályozni, nehogy gyakorlattá 
váljék, hogy a nép az ellenük intézett támadásokkal akar velük 
egyenlő helyzetbe jutni. 0. Baebius Herennius, C. Terentius rokona, 
vádat emelt nemcsak a senatus, de a jóspapok ellen is, hogy a 
dictatort megakadályozták a gyűlés megtartásában, s az ellenük 
felszított gyűlöletet saját jelöltje népszerűsítésére igyekezett 
kihasználni. Azt mondta, hogy a háborút már sok esztendeje óhajtó 


nemesek hívták Italiába Hannibalt, s ők húzták el ravaszul a 
háborút, noha már régen be lehetett volna fejezni. S mikor M. 
Minuciusnak — Fabius távollétében vívott sikeres csatája 
bebizonyította, hogy négy legio egyesített erejével vállalni lehet a 
harcot, két legiót odadobtak az ellenségnek, hogy lekaszabolja, 
azután kimentették őket a pusztulásból, csak azért, hogy éppen azt 
az embert ékíthessék az ,atya" és a , pártfogó" elnevezéssel, aki 
előbb a rómaiak győzelmét akadályozta meg, s csak azután a 
vereségét. A consulok pedig, noha később módjuk lett volna 
befejezni a háborút, Fabius módszereivel tovább húzták. Itt az egész 
nemesség közös megegyezéséről van szó, s nem is vethetnek véget 
addig a háborúnak, míg egy igazi plebeiust, egy új embert nem 
választanak meg consulnak. Mert a nemesség soraiba emelkedett 
plebeiusok már be vannak avatva titkaikba, s attól kezdve, hogy az 
atyák közt megszűnt megvetett helyzetük, megvetik a népet. Ki ne 
látná világosan, miért igyekezett a nemesség elérni és kiharcolni, 
hogy térjenek rá az interregnumra? Azért, hogy a választógyűlésen 
az atyák akarata érvényesüljön! A két consul is ezt óhajtotta elérni 
azzal, hogy oly sokáig időztek a seregnél, s azután, amikor akaratuk 
ellenére, dictatort választottak a gyűlés megtartására, e cél 
érdekében  kierőszakolták, hogy az augurok nyilvánítsák 
érvénytelennek a dictator megválasztását. S így elérték, hogy 
rátértünk az interregnumra. Pedig az egyik consuli tisztség minden 
bizonnyal a római köznépet illeti, ezzel a nép szabadon is fog 
rendelkezni, és annak adja, aki elsősorban a gyors győzelemre, nem 
önnön vezéri hatalma meghosszabbítására törekszik. 


35. Az efféle szónoklatokkal felizgatott nép, noha három patrícius is 
pályázott - P. Cornelius Merenda, L. Manlius Volso és M. Aemilius 
Lepidus - s velük a népből származó két nemes, C. Atilius Serranus 
és O. Aelius Paetus - az egyik főpap, a másik jóspap volt - C. 
Terentius személyében csak az egyik consult választotta meg, hogy 
a gyűlésen tiszttársa megválasztásánál teljesen az ő befolyása 
érvényesüljön. Ekkor a nemesség, tapasztalva, mily csekély erőt 
képviseltek a közösen pályázók, hosszas és határozott vonakodása 
ellenére arra kényszerítette a néppel szemben ellenséges érzelmű L. 
Aemilius Paulust - aki M. Liviusszal volt consul, s mikor tiszttársát 
perbe fogták, alig úszta meg ép bőrrel, hogy őt is el ne ítéljék -, 


lépjen fel mint pályázó. S a következő választási napon, miután 
Varro valamennyi ellenfele visszalépett, őt választották meg a 
consul mellé, nem annyira tiszttársnak, mint inkább ellenfélnek. 
Ezután tartották meg a praetorválasztást, ahol M. Pomponius 
Mathót és P. Furius Philust választották meg; sorshúzással Philóra 
bízták a római polgárok, Pomponiusra a római polgárok és idegenek 
között felmerülő jogi ügyek intézését. Rajtuk kívül még két praetort 
választottak, Siciliába M. Claudius Marcellust, Galliába pedig L. 
Postumius Albinust. Ezeket mind távollétükben választották meg, s 
Terentiust, a consult kivéve egy sem volt köztük, aki előzőleg ne 
viselte volna már a most ráruházott tisztséget, mert nem is egy 
kiváló embert mellőztek, abban a meggyőződésben, hogy a jelenlegi 
helyzetben senkire se bízhatnak olyan tisztséget, amelyhez nincs 
meg a tapasztalata. 


36. Jelentékenyen megnövelték a hadsereg létszámát is. Arról 
azonban, hogy mennyivel egészítették ki a gyalogosokat és 
lovasokat, s hogy mekkora volt a csapatok létszáma s milyen a 
fegyverneme, annyira eltérően nyilatkoznak a történetírók, hogy 
alig van olyan adatuk, amelyet kétségtelenül biztosnak fogadhatnék 
el. Egyesek szerint a sereg kiegészítésére tízezer új katonát soroztak, 
mások szerint négy új legiót, hogy nyolc legio álljon 
rendelkezésükre a háborúban, s a legiókban a lovasok és gyalogosok 
számát is megnövelték; mindegyiket még ezer gyalogossal és száz 
lovassal erősítették meg, így a legiókban a gyalogosok száma 
ötezerre, a lovasoké háromszázra növekedett. A szövetségeseknek 
kétszer ennyi lovast és ugyanennyi gyalogost kellett kiállítaniuk. 
(Némelyik történetíró nyolcvanhétezer-kétszázra teszi a cannaei 
csata idején a római táborban tartózkodó fegyveresek számát.) 
Abban azonban minden szerző egyetért, hogy sokkal nagyobb 
erőfeszítéssel és lelkesedéssel folytatták a felkészülést, mint az előző 
években, mert a dictator felkeltette bennük a reményt, hogy az 
ellenséget le lehet győzni. 

Egyébként, mielőtt az új legiók kivonultak a Városból, utasították a 
decemvireket, hogy tekintsenek be a szent könyvekbe, mert az 
embereket a sok új csodajel általános rettegéssel töltötte el. Az a hír 
érkezett ugyanis, hogy Rómában az Aventinuson és Ariciában 
ugyanabban az időben kőeső esett; Sabinumban az istenszobrok 


véres verítékben áztak; Caere forrásából vérrel bugyogott fel a 
meleg víz, s a rémületet még csak fokozta, hogy ez a csodajel 
többször is megismétlődött; a Mars-mezőn átvezető fedett úton 
pedig több embert halálra sújtott a villám. A csodajeleket a szent 
könyvek útmutatása alapján engesztelték ki. - Paestumból arany 
áldozati tálakat hozó követek érkeztek Rómába; a senatus, akárcsak 
a neapolisiaknak, nekik is köszönetet mondott, de az aranyat nem 
fogadta el. 


37. . E — napokban futott be  Ostiába  Hiero nagy 
élelmiszerszállítmánnyal megrakott hajóraja. Követei, mikor a 
senatus elé bocsátották őket, kijelentették, hogy Hierót annyira 
elszomorította C. Flaminius consul és serege pusztulásának híre, 
hogy ennél semmi sem rendíthette volna meg jobban, még saját 
magára vagy országára zúduló csapás sem. Ezért, noha nagyon jól 
tudja, hogy a római nép a nehéz napokban még csodálatosabb 
bizonyságát szokta adni nagyságának, mint a szerencsés időkben, ő 
mégis elküldte mindazt, ami segítséget a jó és hű szövetséges 
háborúban adni szokott, s igen nyomatékosan kéri az összeírt 
atyákat, hogy ne vonakodjanak elfogadni. Hisz mindenekelőtt - 
szinte a győzelem előjeleként - egy mintegy kétszázhúsz font súlyú 
arany Victoria-szobrot hoztak magukkal. Ezt fogadják el, tartsák 
meg, s tekintsék állandó tulajdonuknak. Hoztak még háromszázezer 
mérő búzát, kétszázezer mérő árpát, hogy a rómaiak ne 
szenvedjenek hiányt, s amennyire még szükségük lenne, ők 
odaszállítják, ahova az atyák óhajtják. A király jól tudja, hogy nem 
szolgálhat más gyalogos és lovas katona, csak római és latin, viszont 
a római táborban a könnyűfegyverzetűek között látott külföldi 
szövetségeseket is. Ezért küldött ezer íjászt és parittyást is, s ezt a 
csapatot jól fel lehetne használni a balearok, a maurusok s egyéb, 
hajítófegyverrel harcoló népek ellen. Az adományok mellett még a 
következő jó tanáccsal is szolgált: a Sicilia kormányzásával 
megbízott praetor keljen át hajóhaddal Africába, hadd érezze meg 
az ellenség a maga földjén is a háborút, s ne küldhessen oly 
könnyen csapatokat Hannibal támogatására. 


A senatus a következő választ adta a királynak: Hiero kiváló férfi és 
nagyszerű szövetséges, aki, amióta csak a római nép barátja lett, 


töretlen hűséget tanúsított, s Róma ügyét minden időben és helyen 
bőkezűen támogatta. Ezt a római nép oly szívesen fogadja, ahogy 
illik. Más népek is ajánlottak fel már aranyat, ezt a római nép - bár 
méltányolta a segítő szándékot - nem fogadta el. De a Victoria- 
szobrot mint jósjelet elfogadja, s a Capitoliumon jelöli ki a Legjobb 
és Leghatalmasabb luppiter szentélyében az istennő helyét, aki itt, 
Róma fellegvárában felszentelve fogja változatlan jóindulattal és 
kegyesen oltalmazni a római népet. A parittyásokat, íjászokat és a 
gabonát a consuloknak adták át. A T. Otacilius propraetor 
parancsnoksága alatt Siciliában állomásozó ötven hajóhoz még 
huszonötöt küldtek, s felhatalmazták, hogy ha az állam érdekében 
szükségesnek látja, keljen át Africába. 


38. A consulok a sorozás befejeztével még néhány napig vártak, míg 
a szövetséges és latin katonák megérkeztek. Ezután - amire eddig 
még nem volt példa - a katonai tribunusok feleskették a katonákat. 
Mert eddig csak a szolgálati eskü volt szokásban: ha a consul úgy 
parancsolja, összesereglenek, s a consul parancsa nélkül nem 
hagyják el helyüket; s amikor összejöttek, hogy decuriákba és 
centuriákba osszák őket, a lovas decuriák és a gyalogos centuriák 
tagjai csoportonként tettek önkéntes esküt, hogy nem távoznak el 
félelemből vagy menekülési szándékkal, s nem hagyják el 
csapatukat, csak ha fegyvert kell fogniuk vagy rendbe hozniok, vagy 
azért, hogy az ellenségre rontsanak vagy valamelyik polgártársukat 
megmentsék. A katonáknak ezt az egymás közti, önkéntes 
megállapodását változtatták most át a tribunusok előtt leteendő 
szabályos, ünnepélyes esküvé. 

Varro consul, mielőtt a sereg elindult a Városból, több ízben tartott 
szenvedélyes hangú beszédet, azt a vádat hangoztatva, hogy a 
háborút az atyák hozták rá Italiára, s az itt is fog pusztítani az állam 
szívében, ha még több Fabius-féle hadvezért választanak, ő azonban 
aznap, amelyen megpillantja az ellenség seregét, véget fog vetni a 
háborúnak. 

Tiszttársa, Paulus, csak egy beszédet mondott az indulás előtti 
napon; s ebben sem a nép szája íze szerint, inkább őszintén beszélt, 
Varróra se tett tánadó megjegyzést, csak egyet: csodálja, hogy egy 
hadvezér, mielőtt megismerte volna a maga és az ellenség seregét, a 
táborok fekvését s a terepviszonyokat, már most, mint Rómában 
tartózkodó polgár, tudja, mit kell tennie, ha majd fegyvert öltött, s 


előre ki tudja jelölni a napot is, amelyen támadásra indulva, össze 
fog csapni az ellenséggel. Ő maga, minthogy az ember szokott 
alkalmazkodni a körülményekhez, s nem a körülmények az 
emberhez, nem akar időnek előtte elhamarkodott terveket 
ismertetni, csupán azt kívánja, hogy minden vállalkozásuk, amelyet 
kellő megfontoltsággal és óvatossággal kezdenek, sikerüljön is. Az 
elhamarkodott cselekedet, azonkívül, hogy esztelenség, eddig még 
mindig szerencsétlenséget okozott. 

Már e szavak is azt bizonyították, hogy többre fogja becsülni a 
biztos, mint az elhamarkodott terveket; s abban, hogy minél 
szilárdabban kitartson elhatározása mellett, az is megerősítette, 
hogy a hagyomány szerint, mielőtt elindult, O. Fabius így szólt 
hozzá: 


39. - Ha tiszttársad is olyan volna, L. Aemilius, mint te (s ezt jobban 
szeretném), vagy ha te is úgy gondolkodnál, mint ő, felesleges lenne 
hozzád intéznem e szavakat. Mert ha mindketten derék consulok 
volnátok, az én tanácsaim nélkül is lelkiismeretetekre hallgatva 
mindenben az 

állam üdvére cselekednétek, ha pedig hitványak, elengednétek 
szavaimat fületek mellett, s nem szívlelnétek meg tanácsaimat. 
Most, látva tiszttársadat, s látva, milyen ember vagy te, csak hozzád 
fordulok, mert tudom, hiába viselkedsz te derék ember és polgár 
módjára, ha az állam az egyik lábára sántít, a rossz haditerveknek 
éppen olyan jogosultságuk és érvényük van, mint a jóknak. Tévedsz, 
L. Paulus, ha azt véled, hogy C. Terentiusszal majd kisebb 
küzdelmet kell vívnod, mint Hanniballal. Nem tudom, nem lesz-e ő 
elkeseredettebb ellenfeled, mint amilyen ellenséged a másik, hisz 
Hanniballal csak az ütközetben kell szembeszállnod, ővele viszont 
minden helyen és időben, s míg Hannibal legiói ellen harcba 
küldheted gyalogos- és lovaskatonáidat, Varro, mint vezéred, saját 
katonáidat fogja ellened ostromra vezetni. Már a rád is baljós 
előjelek miatt sem szívesen emlékeztetnélek C. Flaminiusra. 
Kétségtelen azonban, hogy ő csak már mint consul, provinciájában a 
seregnél kezdett őrült módján viselkedni, viszont ez már akkor is 
eszeveszett volt, mielőtt megpályázta a consulságot, miközben 
pályázott rá, s most is az, mint consul, mikor még nem is látta a 
tábort és az ellenséget. S mit gondolsz, az, aki a békés polgárok közt 
- csatákkal és hadrendekkel hetvenkedve - már most ekkora vihart 


kavar, mire ragadtatja magát a fegyveres ifjúságtól körülvéve, ott, 
ahol a szót azonnal tett szokta követni? Ha pedig végrehajtja itt 
bejelentett szándékát, és azonnal csatát kezd, vagy én nem ismerem 
a hadi tudományt, a hadviselésnek ezt a módszerét s ezt az 
ellenséget, vagy pedig egy másik hely válik vereségünkkel még 
sokkal hírhedtebbé, mint a trasumennusi tó! Nem volna helyénvaló, 
ha egyetlen ember füle hallatára is dicsekednék, én, aki sokkal 
szívesebben léptem át a mértéket a dicsőség megvetésében, mint 
hajszolásában, de valóban ez a helyzet: Hannibal ellen egyetlen 
módon lehet háborút viselni, úgy, ahogy én viseltem. Ezt nemcsak 
az eredmény igazolja - az ostobák tanítómestere -, hanem az az 
ésszerű módszer is, amely bevált, és be is fog válni, amíg csak a 
körülmények meg nem változnak. Mi Italiában, saját hazánkban, 
saját földünkön vívjuk a háborút, mindenhol polgártársaink és 
szövetségeseink vesznek körül, akik most s a jövőben is fegyverrel, 
emberrel, lóval, élelemmel segítenek bennünket. S hűségüknek ezt a 
bizonyítékát akkor tapasztaltuk, mikor helyzetünk már nehezebbé 
vált. Az idő minden egyes nappal növeli hadijártasságunkat, 
előrelátásunkat,  kitartásunkat. Hannibal viszont idegenben, 
ellenséges földön, csupa veszélytől és ellenségtől környékezve, távol 
van otthonától, hazájától. Nem talál nyugalmat sem a szárazon, sem 
a tengeren, nem akad város, nem akad városfal, amely befogadná, 
sehol se lát semmit, ami az övé, napról napra rablásból él. 
Seregének, amellyel a Hiberuson átkelt, már csak harmadrésze van 
meg, több emberét pusztította el az éhség, mint a fegyver, s már 
ennek a kevés embernek sincs elegendő élelme. Kételkedsz-e hát 
abban, hogy mi csendes várakozással fölébe kerekedhetünk annak, 
aki élelem, utánpótlás, pénz híján napról napra erőtlenebb lesz? 
Mily régen tanyázik már Gereonium, e nyomorúságos apuliai 
erődítmény falai előtt, mintha Carthago falait védené. De hogy ne a 
saját példámmal dicsekedjem előtted, figyeld meg: a legutóbbi 
consulok, Cervilius és Atilius, hogyan jártak túl az eszén. L. Paulus, 
a megmeneküléshez ez az egyetlen út vezet, s ezen több nehézséget 
és akadályt gördítenek eléd polgártársaid, mint az ellenség. Mert 
ugyanazt fogják óhajtani a magad és az ellenség katonái. S Varrót, a 
római consult, ugyanaz a szándék vezérli, mint Hannibalt, a pun 
vezért. Egymagadnak kell két vezérrel szembeszállnod, s ellen is 
fogsz állni, ha elég szilárdan tűröd a tömeg rád zúduló megszólását 
és rágalmait, s nem zavar meg tiszttársad hamis dicsősége s a te 
alaptalan megbélyegzésed. Mint a közmondás mondja: az igazságot 


igen gyakran üldözik, de nem tudják megsemmisíteni. Aki megveti 
a hamis dicsőséget, megnyeri az igazit. Ne törődj vele, ha 
óvatosságodat  félénkségnek,  megfontoltságodat  lomhaságnak, 
haditudományban való jártasságodat gyávaságnak mondják. Jobban 
szeretném, ha az értelmes ellenség félne tőled, mintsem, hogy az 
ostoba polgárok dicsérjenek. Ha mindenbe belevágsz, Hannibal 
megvet, ha semmiben sem cselekedsz elhamarkodottan, tisztelni 
fog. Én nem óhajtom, hogy teljesen tétlen maradj, de 
figyelmeztetlek: ha cselekszel, a józan észre és ne a vakszerencsére 
bízd magad. Mindig légy ura önmagadnak és minden 
cselekedetednek, légy mindig éberen figyelő, fegyveres 
készenlétben; ne mulaszd el a számodra kedvező alkalmat, ne 
juttasd jó lehetőséghez az ellenséget. Aki nem sieti el a dolgot, az 
mindent világosan lát, és biztosan elér; az elhamarkodottság viszont 
meggondolatlan és elvakult. 


40. Minderre a consul nem valami bizakodó hangnemben válaszolt, 
s bár elismerte az elhangzott tanácsok igazságát, azt már kevésbé, 
hogy ezeket végre is lehet hajtani. 

- Ha egy dictator sem tudta elviselni lovassági főparancsnoka 
magatartását - jelentette ki -, akkor egy consul miféle erőre és 
tekintélyre támaszkodhat heveskedő és meggondolatlan tiszttársával 
szemben? 

Előző consulsága idején maga is alig tudott, a népítélet tüzétől 
megperzselve, megmenekülni. Szeretné, ha minden jól sikerülne, de 
ha valami szerencsétlenség történnék, inkább zúduljanak rá az 
ellenség dárdái, mint a felbőszült nép elítélő szavazatai. 

Mint mondják, Paulus közvetlenül e beszélgetés után az előkelő 
senatorok kíséretében elhagyta a Várost; a plebeius consulhoz hívei 
csatlakoztak kíséretül a népből, s inkább csak tömegükkel keltettek 
feltűnést, mert hiányzottak közülük a méltóságok. Miután 
megérkeztek, s egyesítették a régi és az új sereget, két tábort 
állítottak fel; ezek közül a kisebbik, az újabb esett közelebb 
Hannibalhoz, a régiben helyezkedett el a csapatok többsége, a sereg 
fő ereje. Az előző évi consulok közül M. Atiliust, aki korára 
hivatkozva elbocsátását kérte, visszaküldték Rómába, Geminus 
Serviliust pedig egy római legio és kétezer szövetséges gyalogos és 
lovas élén a kisebbik táborba irányították. 

Hannibal, noha látta, hogy az ellenséges csapatok létszáma 


másfélszeresére nőtt, mégis különösképpen örült a consulok 
megérkezésének. Mert nemcsak, hogy teljesen felélte napról napra 
rablással összeszedett élelmét, de azt sem tudta, ezután honnan 
szerezhetne, hiszen mióta a szántóföldek nem voltak biztonságban, 
a lakosok minden gabonát a megerősített városokba szállítottak, s 
így - mint később kitudódott - alig tíz napra elegendő gabonája volt, 
s az élelemhiány miatt átpártolásra kényszerülő hispanok még meg 


is valósították volna szándékukat, ha a consul kivárja a kellő időt. 


41. A consul meggondolatlanságát és lázas türelmetlenségét 
egyébként még a véletlen is fokozta. A zsákmányolók üldözése 
közben ugyanis minden előkészület vagy vezéri utasítás nélkül, 
inkább a katonák előnyomulása következtében, a punok számára 
elég kedvezőtlenül végződő ütközet alakult ki. Mintegy 
ezerhétszázan estek el közülük, míg a rómaiak vesztesége nem volt 
több száz embernél. Egyébként, mikor a győztesek szétszóródva az 
ellenség nyomába eredtek, Paulus consul, aki épp e napon viselte a 
másodnaponként gyakorolt vezéri tisztet, cseltől félve visszatartotta 
őket; közben Varro hangosan méltatlankodott, hogy elszalasztották 
a már kezükben lévő ellenséget, s ha nem szalasztják el ezt az 
alkalmat, most befejezhették volna a háborút. 


Hannibal nem vette különösképpen szívére ezt a vereséget, sőt 
inkább örült, hogy a türelmetlenebbik consul s főként az újabb 
katonák, elhamarkodottságukban, bekapták a csalétket. Hisz az 
ellenséges sereg helyzetét minden tekintetben éppen olyan jól 
ismerte, mint a magáét; tudta, hogy viszálykodó vezérek állnak az 
élén, s hogy a seregben a katonák csaknem kétharmada újonc. S úgy 
vélve, hogy megtalálta a cselvetésre alkalmas időt és helyet, 
rákövetkező éjjel a  fegyvereken kívül minden egyebet 
(hadipénztárt, személyi holmit) táborában hagyva, katonáival 
kivonult, s gyalogosait balra, lovasait jobbra a legközelebbi dombok 
mögött hadirendben felállította. A teherhordókat pedig a köztük 
fekvő völgyön vonultatta át, hogy míg az ellenséget leköti a punok 
látszólagos megfutamodása miatt elhagyott és kezére jutott tábor 
kifosztása, ő lecsaphasson rá. A táborban számos tüzet hagyott 
hátra, hogy azt a látszatot keltse, mintha egérutat akarna nyerni a 
menekülésre, s éppúgy, ahogy az előző évben becsapta Fabiust, a 
tábori élet hamis látszatát keltve, most a consulokat akarta rábírni, 


hogy ne mozduljanak helyükről. 


42. Napkeltekor a rómaiakat csodálkozással töltötte el az őrségek 
eltűnése, majd, mikor közelebb nyomultak, a szokatlan némaság. 
Midőn eléggé meggyőződtek róla, hogy üres a tábor, mindnyájan a 
consul fővezéri sátra elé tódultak, jelentve, hogy az ellenség 
megszökött, méghozzá oly sietve, hogy táborában még a sátrak is 
ott maradtak, s hogy menekülését még jobban leplezze, sok égő 
tábortüzet is hagyott. Ezután kiáltozva követelték a consuloktól, 
adjanak jelet az indulásra, s vezessék őket, hogy üldözőbe vegyék az 
ellenséget, s azonnal kirabolják a tábort. Az egyik consul úgy is 
viselkedett, mintha egy volna a katonák tömegéből. Paulus viszont 
újra és újra figyelmeztette őket, hogy elővigyázatosnak és óvatosnak 
kell lenniük. Végül, mikor már sem az indulatokat, sem az indulatok 
felszítóját nem tudta másképpen megfékezni, egy  lucaniai 
lovascsapattal felderítésre kiküldte Marius Statilius praefectust. Az, 
előrelovagolva a kapukhoz, megparancsolta társainak, várják meg 
az erődítmények előtt, majd két lovassal behatolt a sáncon, mindent 
gondosan megvizsgált, s visszatérve jelentette, hogy kétségtelenül 
cselről van szó: a tüzek a tábornak csak a rómaiak felé eső oldalán 
égnek, a sátrak nyitva állnak, minden érték ott hever, hogy 
elvigyék, az utakon szétszórt ezüstpénz, mintha a fosztogatók 
kedvéért hagyták volna ott. 

E hírek, amelyekkel le akarta csillapítani a katonák kapzsiságát, 
csak jobban tűzbe hozták őket; kiabálni kezdték, hogy ha nem 
kapnak parancsot, vezéreik nélkül indulnak el. De nem is volt szó 
arról, hogy vezér nélkül maradnak, mert Varro haladéktalanul jelt 
adott az indulásra. S mikor Paulusnak, aki egyébként is tiltakozott, 
jelentették, hogy a szent csirkék nem viselkednek biztatóan, 
tiszttársával, aki már kivonult a kapun, hírnök útján közölte a 
kedvezőtlen jósjeleket. Varro nagyon kelletlenül vette tudomásul a 
hírt, de - visszaemlékezve a  Flaminiust legutóbb ért 
szerencsétlenségre, s Claudius consulnak az első pun háborúban a 
tengeren elszenvedett emlékezetes vereségére - lelkében mégis 
felébredt a vallásos aggodalom. 

S mondhatnánk, hogy ezen a napon maguk az istenek, ha nem 
hárították is el, de késleltették a római seregre leselkedő pusztulást. 
Mert úgy hozta a véletlen, hogy mikor a katonák nem akartak 


engedelmeskedni a visszavonulást elrendelő consuloknak, akkor 
érkezett hozzájuk két rabszolga - az egyik egy formiaei, a másik egy 
sidicinus lovagé -, akiket Servilius és Atilius consulsága idején 
takarmányszerzés közben fogtak el a numidák, s e napon szöktek 
vissza uraikhoz. A consulok elé vezették őket, s itt elmondták, hogy 
Hannibal egész serege lesben állva ott rejtőzik a legközelebbi 
dombok mögött. Így éppen a legjobbkor érkeztek ahhoz, hogy a két 
consul — érvényt tudjon szerezni parancsának: egyikük 
népszerűséghajhászó, vétkesen engedékeny viselkedésével most 
először ingatta meg tekintélyét katonái előtt. 


43. Hannibal, látva, hogy a rómaiakon inkább csak meggondolatlan 
felbuzdulás vett erőt anélkül, hogy elvakulva a végsőkig ragadtatták 
volna magukat, miután cselvetése kiderült, dolgavégezetlenül 
visszatért táborába. De itt már az élelemhiány miatt sem 
maradhatott több napig, s naponként újabb tervek merültek fel 
nemcsak az annyi összevegyült népből álló seregben, de még 
vezérükben is. Mert a katonák először zúgolódtak, majd nyíltan szót 
emelve, követelték esedékes zsoldjukat, panaszaikat azzal kezdve, 
hogy nem kapnak gabonát, s azzal végezve, hogy éheznek. S 
elterjedt a hír, hogy a zsoldosok, főképpen a hispanok, azzal a 
tervvel foglalkoznak, hogy átállnak a rómaiakhoz. Állítólag maga 
Hannibal is időnként azon töprengett, hogy egész gyalogságát 
cserbenhagyva, a lovassággal Galliába menekül. Minthogy efféle 
tervek, ilyen hangulat jellemezték tábora helyzetét, úgy döntött, 
hogy a melegebb éghajlatú Apuliába vonul, egyrészt mert ott 
hamarabb van aratás, másrészt, mert minél távolabb kerül az 
ellenségtől, annál jobban megnehezíti ingadozó emberei átszökését. 
Éjszaka indult el, éppúgy, mint nemrég, tüzeket gyújtva, sőt a 
látszat kedvéért néhány sátrat is hátrahagyott, hogy a rómaiakban, 
mint múltkor, felkeltse a cseltől való félelmet, és helyben maradásra 
bírja őket. 


De a már említett Lucanus Statilius kikémlelte az egész vidéket a 
tábor környékén és a dombok mögött, s jelentette, hogy a távolban 
lehet látni az ellenség hadmenetét. Erre összeült a haditanács, hogy 
az üldözésről tárgyaljon. Itt a két consul, mint eddig is mindig, 
kitartott saját véleménye mellett, s miközben majdnem mindenki 

Varro mellé állt, Paulus mellé pedig Serviliuson, az előző év 
consulán kívül senki, a többség határozata alapján - a végzet 
kényszerítésére - elindultak, hogy Cannae nevét a rómaiak 
vereségével emlékezetessé tegyék. E helység mellett ütötte fel 
táborát Hannibal a hőségtől kiégett mezőkön, háttal a porfelhőket 
sodró, Volturnus nevű szélnek. Ez az elhelyezkedés nagyon 
kényelmessé tette tábora helyzetét, s kedvezőnek ígérkezett serege 
számára is, ha az csatasorba áll, hisz ők, miközben harcolnak, 
hátukba kapják majd a szelet, míg az ellenséget megvakítja az 
arcába vágódó por. 


44. A consulok az utak megfelelő felderítése után Hannibal 
nyomába szegődtek, s mikor elértek Cannaehoz, s megpillantották 
az ellenséget, két megerősített tábort emeltek, nagyjából olyan 
távolságra egymástól, mint Gereoniumnál, s akárcsak előzőleg, 
megosztoztak a csapatokon is. Az Aufidus mindkét római tábor 
mellett elfolyt, s a vízhordók, ki-ki a neki megfelelő helyen, le 
tudtak járni a folyóhoz, bár ki voltak téve az ellenség zaklatásának. 
Mégis, az Aufidus partján felvert kisebbik római táborba 
könnyebben lehetett vizet hordani, mert a túlsó partra egyáltalán 
nem állított őrséget Hannibal, aki abban reménykedett, hogy a 
consulok olyan terepen ütköznek meg vele, amely kiváltképpen 
alkalmas a lovascsatára amely harcnemben legyőzhetetlen volt -, 
ezért hadirendbe állítva seregét, a numida lovasok rajtaütéseivel 
ingerelte az ellenséget. Erre a római tábort ismét felkavarta a 
katonák lázadozása és a consulok egyenetlenkedése, miközben 
Paulus Varro szemére hányta, hogy olyan meggondolatlan, mint 
Sempronius vagy Flaminius, Varro pedig Paulusnak Fabiust, a 
félénk és cselvetésektől irtózó vezérek oly csábító példaképét 
emlegette, tanúul híva istent s embert: nem ő a hibás, hogy 
Hannibal a használat jogán már szinte birtokának tekinti Italiát, 
hisz őt tiszttársa megbénítja a cselekvésben, s a felbőszült és 
háborúra sóvárgó katonák kezéből kicsavarják a fegyvert. Erre 
Paulus azt válaszolta, hogy őt semmi felelősség nem fogja terhelni, 
ha elhamarkodott és meggondolatlan csatában feláldozzák a 
legiókat, noha a sorsukat mindenképpen vállalni fogja; s szeretné 
látni, hogy akiknek a nyelve most ennyire elszánt és vakmerő, a 
csatában is ilyen erővel küzdenek-e majd. 


45. Míg így töltötték az időt, sokkal inkább vitával, mint 
tanácskozással, Hannibal a nap nagy részén át csatasorban várakozó 
seregéből a többi csapatot visszavezényelte a táborba, a numidákat 
pedig átküldte a folyón, hogy támadják meg azokat a rómaiakat, 
akik a kisebbik táborba hordják a vizet. Ezek, alighogy megjelentek 
a parton, kiáltozva és zűrzavart keltve, megfutamították a 
rendezetlen tömeget, aztán a sáncok előtt álló őrségig, majdnem a 
táborkapukig nyomultak előre. A rómaiak annyira megalázónak 
érezték, hogy táborukat már egy szedett-vedett pun segédcsapat is 
rémületbe ejtheti, hogy csupán azért nem keltek át azonnal a 
folyón, és sorakoztak fel csatára, mert azon a napon Paulus kezében 
volt a főparancsnokság. 


Ezért Varro, mikor másnap átvette a főparancsnokságot, kitűzte a 
jelet a csatára, csapatait hadirendben átvezette a folyón, meg sem 
kérdezte tiszttársát, aki követte őt, mert azt megtehette ugyan, hogy 
ne helyeselje, de azt nem, hogy ne támogassa a tervet. Átkelve a 
folyón, magukkal vitték a kisebb táborban tartózkodó csapatokat is, 
és úgy sorakoztatták fel csata rendjüket, hogy a folyóhoz közelebb 
álló jobbszárnyra állították a római lovasságot, melléje a 
gyalogosokat, a balszárny szélére a szövetségesek lovasait, beljebb 
gyalogosaikat, középre pedig az egyesített római legiókat, s a 
parittyások s a többi könnyűfegyverzetű csapat volt az elősorokban. 
A consulok a szárnyakon helyezkedtek el, Terentius a bal-, Aemilius 
a jobbszárnyon; a csatasor közepének vezénylését Geminus 
Serviliusra bízták. 


46. — Hannibal,  előreküldve a  balearokat és a többi 
könnyűfegyverzetű csapatát, kora hajnalban átkelt a folyón, s 
amilyen sorrendben átvezette, úgy állította őket csatarendbe is. A 
gallus és hispan lovasságot közvetlenül a folyópart mellett, a római 
lovassággal szemben helyezte el, a jobbszárnyra a numida lovasokat 
rendelte, középre a gyalogságot állította, úgyhogy az africaiak a két 
szárnyon sorakozzanak fel, s a gallusok és hispanok pedig közéjük 
zárva középen helyezkedjenek el. 

Az africaiakat római katonáknak vélhette volna az ember, mert a 
részben Trebiánál, főként pedig a Trasumennusnál zsákmányolt 


fegyverekkel voltak felszerelve. A gallusok és hispanok majdnem 
egyforma alakú pajzsot hordtak, de különböző alakú és nagyságú 
kardot; a gallusoké hosszú és tompa volt, a hispanoké, akik az 
ellenség ellen inkább szurkálva, mint vagdalkozva szoktak harcolni, 
rövidsége miatt könnyen forgatható, hegyes. E népek részben külső 
megjelenésükkel, részben hatalmas testükkel különösen félelmetes 
hatást keltettek. A gallusok köldöküktől fölfelé csupaszok voltak; a 
hispanok lenszövésű, bíborral szegélyezett, csodálatos hószínben 
ragyogó tunicát hordtak. A csatasorban álló gyalogság teljes 
létszáma negyvenezer, a lovasoké tízezer volt. A balszárnyat 
Hasdrubal, a jobbszárnyat Maharbal vezette; Hannibal - öccsével, 
Magóval - a hadsor közepét irányította. 

A nap, akár szántszándékkal álltak fel, akár véletlenül helyezkedtek 
el így, mindkét félnek kedvezően, oldalról sütött. A rómaiak arccal 
délnek, a punok északnak fordulva álltak. A szél, amelyet az itt 
lakók Volturnusnak neveznek, szemben fújt a rómaiakkal, s 
teleszórva az arcukat porral, elvette előlük a kilátást. 


47. Miután elhangzott a csatakiáltás, a segédcsapatok rohamával és 
a könnyűfegyverzetűek összecsapásával megkezdődött az ütközet. 
Majd a gallus és hispan lovasságból álló balszárny ütközött meg a 
római jobbszárnnyal, de egyáltalán nem a lovascsatákban szokásos 
módon. Az arcvonalaknak ugyanis szemtől szemben, egymásnak 
rohanva kellett küzdeniük, nem volt módjuk az elkanyarodásra, 
mert egyik oldalról a folyó, a másikról a gyalogosok hadsora fogta 
őket közre. Így mindkét fél egyenes irányban tört előre, s mikor 
lovaik megtorpantak, s egy tömegben zsúfolódtak össze, a lovasok 
összekapaszkodva igyekeztek egymást lerántani a lóról. A csata már 
nagyrészt gyalogos ütközetté alakult át, de inkább elkeseredve 
harcoltak, nem kitartóan, s a visszaszorított római lovasok 
menekülni kezdtek. 


A lovascsata végeztével megkezdődött a gyalogság küzdelme. 
Kezdetben, amíg soraik összetömörültek, a gallusok és a hispanok 
egyenlő erővel és lelkesedéssel szálltak szembe a rómaiakkal, végül 
azonban ezek bekanyarodó, tömör arcvonalukkal, szívós, meg- 
megújuló rohamok után visszanyomták az ellenséges csatasor többi 
részéből előrenyúló, túlságosan keskeny, s éppen ezért kevéssé 
ellenállóképes éket. Ezután üldözni kezdték a visszaszorított, 


rendetlenül visszavonuló csapatokat, majd a rémülten, hanyatt- 
homlok menekülő tömegen át egyetlen rohammal behatoltak a 
csatasor közepéig s így jutottak el végül ellenállás nélkül a 
tartalékhoz, a jobb- és balszárnyon elhelyezett africai csapatokhoz, 
amelyek hátravonva álltak, úgy, hogy a csatasor gallusokból és 
hispanokból álló középső része eléggé előreugrott. Mikor a rómaiak 
visszanyomták ezt az éket, az arcvonal először kiegyenesedett, majd 
hátrálás közben középen be is öblösödött, az africaiak pedig már 
kihúzódtak kétfelé a szárnyakra, amelyek bekerítették a középre 
gyanútlanul berohanó rómaiakat, majd, még jobban megnyúlva, 
hátulról is átkarolták őket. Ekkor a rómaiak, miután hiába harcoltak 
végig egy ütközetet, otthagyva a gallusokat és hispanokat, akiket 
már hátulról kezdtek kaszabolni, az africaiak ellen újabb csatát 
kezdtek, amely nemcsak azért volt egyenlőtlen, mert az ellenség 
által körülfogva vívták, hanem azért is, mert fáradtan kellett 
küzdeniük az erejük teljében levő friss csapatok ellen. 


48. Közben megkezdődött a harc a római balszárnyon is, ahol a 
szövetséges lovasok a  numidákkal álltak szemben; eleinte 
vontatottan, mert egy pun hadicsel vezette be. A numidák közül 
mintegy ötszázan, akik nemcsak szokott fegyverüket, a dárdát 
viselték, hanem vértjük alá még kardot is rejtettek, azt színlelve, 
hogy átszöknek, a csatasorból kiválva, s pajzsukat hátukra taszítva 
átnyargaltak az ellenséghez, s itt lovukról leugorva, pajzsukat és 
hajítófegyverüket a katonák lába elé dobták. A gyalogság beengedte 
sorai közé a csapatot, s elvezetve őket a leghátsó sorba, rájuk 
parancsoltak, hogy maradjanak ott. Azok nem is mozdultak, 
miközben körülöttük tombolt a csata, de mikor a rómaiak tekintete 
s teljes figyelme az ütközetre irányult, ők a levágott holttestek 
halmai között szanaszét heverő pajzsaikat felkapkodva, hátulról 
megrohanták a római csatasort, s a katonák hátába szúrva és 
térdhajlatukba belevagdalva nagy veszteséget, s még ennél is jóval 
nagyobb rémületet és zűrzavart okoztak. Miközben a csata egyik 
pontján a rómaiak körében általánossá vált a rémület és a 
menekülés, máshol viszont reménytelen helyzetükben is makacsul 
ellenálltak, az itteni szárnyat vezénylő Hasdrubal visszahívta az 
ellenséggel középen lagymatagul harcoló numidákat, a szanaszét 
menekülő rómaiak üldözésére küldte őket, s a hispan és gallus 


lovasokat rendelte az africaiak támogatására, akiket már jobban 
kimerített a mészárlás, mint maga a harc. 


49. A csatatér másik pontján Paulus, noha már a harc kezdetén 
súlyosan megsebesült egy parittyakőtől, sorra indította a rohamokat 
Hannibal — összetömörült  hadsorai ellen. Több helyen is 
megszilárdította a hadihelyzetet; a római lovasok fedezték, akik, 
minthogy a consulnak már arra sem volt ereje, hogy lovát 
kormányozza, végül leszálltak a lóról. Hannibal, mikor valaki hírül 
vitte neki, hogy a római lovasok a consul parancsára gyalogosan 
harcolnak tovább, állítólag kijelentette: 

- Azt hiszem, jobb lenne, ha mindjárt megkötözve adná át őket 
nekem! 

A lovasok gyalogos harca olyasféle küzdelem volt, amelyben 
kétségtelen az ellenség győzelme, de a legyőzöttek inkább 
hajlandók ott helyben meghalni, semhogy megfussanak, a győztesek 
pedig nekidühödve öldösik azokat, akiket nem tudtak meghátrálásra 
bírni, mivel késleltetik győzelmüket. Végül mégis megfutamították 
azt a küzdelemtől és a sebektől kimerült néhány rómait, aki még 
életben maradt. Ezek mindnyájan szétszóródtak, s aki még képes 
volt rá, igyekezett megkeresni lovát, hogy megmenekülhessen. 

Cn. Lentulus katonai tribunus, mikor megpillantotta, ellovagolva 
mellette, a tetőtől talpig vér borította consult, aki egy kövön ült, így 
szólt hozzá: 

- L. Aemilius, te az egyetlen, aki megérdemelnéd az istenek 
védelmét, mert nem vagy felelős a mai vereségért, fogd ezt a lovat, 
amíg van még valami erőd, s én mint kísérőd, felemelhetlek és 
megvédhetlek. Ne engedd, hogy a consul halála még gyászosabbá 
tegye a csatát, hisz enélkül is elég könnyben és gyászban van 
részük! 


- Üdv neked hősiességedért, Cn. Cornelius - válaszolta erre a consul 
-, de vigyázz, ne vesztegesd hiábavaló szánakozással ezt a rövid 
időt; most még kijuthatsz az ellenség kezéből. Indulj, s mint 
hivatalos utasítást, közöld az atyákkal, hogy biztosítsák Róma 
városának védelmét, s mielőtt még a győztes ellenség odaérne, 
erősítsék meg a védősereget. S add át O. Fabiusnak személyes 
üzenetemet: L. Aemilius nemcsak életében, hanem halálában is jól 
emlékezik tanácsaira. Hagyj itt, hadd leheljem ki lelkemet elesett 


katonáim között, hogy ne legyek kénytelen ismét a törvény előtt 
felelni consulságomért, vagy pedig ne kelljen törvény elé állítanom 
tiszttársamat, — hogy más  bevádolása árán bizonyítsam 
ártatlanságomat. 


Beszélgetés közben először menekülő polgártársaik tömege zúdult 
rájuk, majd az ellenség, amely a consult - nem tudván, kicsoda - 
elárasztotta dárdáival. Lentulust a kavarodásban elragadta lova. 
Ezután már általánossá vált a fejvesztett menekülés. Hétezer ember 
ért el a kisebbik táborba, tízezer a nagyobbikba, mintegy kétezren 
egyenesen Cannaeba menekültek. Ezt a helységet, minthogy nem 
voltak védőművei, Carthalo azonnal körülfogta lovasaival. A másik 
consul, aki - véletlenül vagy akarattal - egyik menekülő csapathoz 
sem csatlakozott, mintegy ötven lovassal elért Venusiába. 

A becslések szerint negyvenötezer-ötszáz gyalogos, kétezer-hétszáz 
lovas, körülbelül ugyanennyi polgár és szövetséges veszett oda. 
Elesett mindkét consul guaestora, L. Atilius és L. Furius Bibaculus, 
huszonkilenc katonai tribunus, akikből nem egy már consul, praetor 
vagy aedilis is volt, köztük Cn. Servilius Geminus és M. Minucius - 
aki az előző évben a lovassági főparancsnoki, néhány éve pedig a 
consuli tisztet viselte -, továbbá nyolcvan senator, vagy akik oly 
tisztséget viseltek, amelynek alapján senatusi tagságra számíthattak, 
s akik önkéntesen szolgáltak a legiókban. Az adatok szerint a 
csatában háromezer gyalogos és ezerötszáz lovas esett fogságba. 


50. Így zajlott le az Allia melletti vereséghez hasonlóan baljós 
emlékű cannaei csata, amely hála az ellenség tétovázásának - ha 
következményeit tekintve nem is volt olyan végzetes, de azért 
súlyosabb és iszonyúbb csapást is jelentett, mert seregünk 
odaveszett. Igaz, hogy mikor  Alliánál — megfutamodtunk, 
kiszolgáltattuk a Várost, de megmentettük a sereget. Cannaenál 
viszont a menekülő consult alig ötven ember követte, s a másikkal 
együtt, aki elesett, szinte az egész sereg elpusztult. 

Minthogy mindkét táborban csak félig-meddig felfegyverzett tömeg 
tartózkodott vezérek nélkül, a nagyobbikból üzenetet küldtek a 
másikba: míg az ellenség kialussza a csata és a győzelmi lakoma 
fáradtságát, jöjjenek át hozzájuk, s azután majd együtt vonulnak 
Canusiumba. Ezt a javaslatot egyesek teljes egészében elvetették: 
miért nem jönnek ők maguk, akik hívják őket, hiszen itt éppúgy 


egyesíthetnék erőiket. Nyilván azért, mert a két tábor között 
hemzseg az ellenség, és sokkal szívesebben teszik ki ekkora 
veszélynek a mások, mint a maguk életét. Másoknak nem annyira a 
javaslat ellen volt kifogásuk, inkább a bátorság hiányzott belőlük. 
Ekkor P. Sempronius Tuditanus katonai tribunus kijelentette: 


- Tehát inkább azt akarjátok, hogy elfogjon a legkegyetlenebb és 
legpénzsóvárabb ellenség, fejenként megszabja áratokat, s a vevők 
ilyen kérdésekkel puhatolják, mennyit értek: mi vagy, római polgár 
vagy latin szövetséges? - Azt akarod, hogy a te gyalázatod és 
szerencsétlenséged másnak a dicsőségét növelje? Nemmel kell 
válaszolnotok, ha valóban honfitársai vagytok annak a L. Aemilius 
consulnak, aki inkább választotta a dicső halált, mint a becstelen 
életet, s annak a sok nagyszerű hősnek, akiknek holtteste nagy 
halmokban körülötte hever. De mielőtt még ránk virradna, s 
nagyobb ellenséges csapatok állnák el utunkat, törjünk át ezeken, 
akik most kapuink előtt szétszórt és rendetlen csoportokban 
zajonganak. Vassal és bátorsággal át lehet törni a mégannyira 
összetömörült ellenséges sorokat is. Éket alkotva úgy hatolhatunk át 
egyetlen rohammal ezen a szétszórt és laza tömegen, mintha semmi 
sem állna utunkban. Induljatok tehát utánam, ha meg akarjátok 
menteni magatokat és az államot! 


E szavak után kirántotta kardját, ék alakú csatarend élén az ellenség 
sorai közé rontott, minthogy a numidák jobbról dárdáztak rájuk, 
ahol fedetlenek voltak, jobb karjukra vették át pajzsukat, s mintegy 
hatszázan átjutottak a nagyobbik táborba, s az itt azonnal hozzájuk 
csatlakozó másik nagyobb csapattal veszteség nélkül elértek 
Canusiumba. A legyőzöttek mindezt inkább lélekjelenlétük vagy a jó 
szerencse sugallta gyors elszánásból, nem pedig valami bennük 
kialakult tervszerű meggondolásból vagy valakinek a parancsára 
hajtották végre. 


51.  Hannibalt a többiek, körülállva,  szerencsekívánatokkal 
halmozták el a győzelemért, s azt tanácsolták, hogy e nagy háború 
befejezése után a nap többi részében és a rákövetkező éjszaka adjon 
pihenőt magának és kimerült katonáinak. Csupán Maharbal, a 
lovasság parancsnoka vélekedett úgy, hogy egyetlen percet sem 
szabad elvesztegetniük. 


- Hogy megtudd - mondta -, mit nyertél ebben a csatában, öt nap 
múlva győztesen a Capitoliumon kell ebédelned! Kövess engem, én 
majd előremegyek a lovassággal, hadd higgye az ellenség, mielőtt 
még odaérkeztél volna, hogy Rómában vagy! 

Hannibal azonban túl derűlátónak és nagyszerűnek vélte a tervet 
ahhoz, hogy azonnal elfogadja. Ezért azt felelte Maharbalnak, hogy 
szándéka dicséretet érdemel, de ilyen elhatározás mérlegeléséhez 
időre van szükség. 

- Valóban úgy van - szólt erre Maharbal -, hogy az istenek nem 
adnak meg mindent egy embernek. Győzni, azt tudsz, Hannibal, de 
a győzelmet kihasználni nem tudod! 

S általános vélemény, hogy ez az egy nap késlekedés mentette meg 
Rómát és a birodalmat. 

Másnap kora hajnalban hozzákezdtek a  fegyverzsákmány 
összegyűjtéséhez, s megszemlélték a mészárlás nyomait; oly látvány 
volt ez, amely még az ellenségre is iszonyú hatást tett. Annyi ezer 
római holtteste hevert ott szanaszét, gyalogosok és lovasok, úgy 
ahogy harc vagy menekülés közben a véletlen egymás mellé sodorta 
őket. Azt a néhányat, akik a hajnali hidegben sajogni kezdő sebeik 
kínjára feléledtek, és vérrel borítva kimásztak a holttestek halmai 
alól, az ellenség leöldöste. Mások, akiket úgy találtak ott, átvágott 
lábbal vagy térddel, hogy még éltek, csupasz nyakukat, torkukat 
nyújtották oda, és azt kívánták, hogy ontsák ki megmaradt vérüket. 
Találtak olyanokat is, akiknek a feje a kikapart földbe volt temetve, 
ezekről nyilvánvaló volt, hogy gödröt vájtak, s fejüket beásva és 
földdel befedve fojtották meg saját magukat. Különösen magára 
vonta mindenki figyelmét egy halott római alól élve kihúzott 
numida, akinek meg volt csonkítva a füle, orra; a római ugyanis, 
minthogy kezével már nem volt képes megfogni a fegyvert, őrjöngő 
dühében fogával kezdte marcangolni ellenfelét, s eközben lehelte ki 
lelkét. 


52. Hannibal, miután a nap nagy részét a fegyverek 
összegyűjtésével töltötte, a kisebbik tábor ellen vezette seregét, s itt 
legelőször is egy oldalsáncot húzott, hogy elzárja őket a folyótól. 
Egyébként sokkal hamarabb adták meg magukat, mint várta, hiszen 
a megerőltetés, az őrállás, a sebesülések amúgy is kimerítették 
mindnyájukat. Miután megállapodtak, hogy átadják fegyvereiket és 


lovaikat, s hogy a rómaiak váltságdíja háromszáz, a szövetségeseké 
kétszáz, a rabszolgáké száz denár lesz fejenként, s ha ezt 
megfizették, a rajtuk lévő ruhában elvonulhatnak, az ellenség 
táborában fogságba vetették őket, elkülönítve egymástól a 
rómaiakat és a szövetségeseket. Míg itt ezzel telt az idő, a 
nagyobbik táborból kitört az a mintegy négyezer gyalogos és 
kétszáz lovas, akikben még volt elég elszántság és erő, s részben 
zárt menetben, részben - hasonló biztonságot nyújtó módon - 
szétszórva, a földeken át elmenekültek Canusiumba, a tábort pedig 
az ott maradt sebesültek és gyávák, éppolyan feltételekkel, mint a 
másikat, átadták az ellenségnek. A punok mérhetetlen zsákmányt 
ejtettek. S a lovakon, embereken, az ott található ezüstön kívül - 
ami elsősorban a lovak szügy-díszét jelentette, mert akkoriban, 
különösen pedig táborban, étkezéshez alig használtak vert ezüstöt - 
a többi zsákmányt szabad rablásra engedték át. Ekkor Hannibal egy 
halomba hordatta elesett katonái tetemeit, hogy elhamvasszák őket. 
Legjobb harcosai voltak ezek, s számuk, mint mondják, nyolcezerre 
rúgott. Némelyik történetíró szerint felkutatták és eltemették a 
római consul holttestét is. 


A Canusiumba menekülteket a lakók csupán falaik mögé, 
otthonaikba fogadták be, egy apuliai asszony, név szerint Busa 
azonban élelemmel, ruhával, sőt még útipénzzel is ellátta őket, s 


ezért a jótéteményért neki később, a háború befejezése után a 
senatus köszönetét nyilvánította. 


53. A menekültek között különben négy katonai tribunus volt: az 
első legióból O. Fabius, az előző évi dictator fia, a második legióból 
L. Publicius Bibulus és P. Cornelius Scipio, a harmadik legióból Ap. 
Claudius Pulcher, aki nemrég volt aedilis. A főhatalmat egyhangú 
elhatározással a még igen fiatal P. Scipióra és Ap. Claudiusra 
ruházták. Míg ezek néhányadmagukkal az állam helyzetéről 
tanácskoztak, P. Furius Philus, egy consulviselt férfi fia, kijelentette, 
hogy teljesen hasztalan reményt táplálnak, az állam reménytelen és 
menthetetlen helyzetben van: egy nemes ifjakból álló csoport, 
amelynek vezetője L. Caecilius Metellus, már arra gondolt, hogy 
hajókon tengerre szállnak, s búcsút mondva Italiának, valamelyik 
királyhoz menekülnek. A jelenlevők a megdöbbenéstől és az 


ámulattól dermedten hallgatták ennek az önmagában is lesújtó, s az 


Pe. 


annyi szerencsétlenséget még újabbal tetéző csapásnak a hírét, s 
úgy vélték, hogy az ügyben tanácskozást kell tartani. De az ifjú 
Scipio, a háború végzettől kijelölt vezére, kijelentette, hogy ez a 
dolog nem a haditanácsra tartozik. Ilyen nehéz ügyben nem 
tanácskozásra, hanem bátor cselekvésre van szükség. Azok, akik az 
állam üdvét akarják, fegyvert ragadva azonnal kövessék őt. 
Valójában ott van az ellenséges tábor, ahol ilyen gondolatokat 
forgatnak a fejükben. Mindössze néhány ember kíséretében 
egyenesen Metellus szállására sietett, s itt együtt találta az ifjakat, 
akikről a jelentés szólt. Kirántott kardját a tanácskozók feje fölé 
tartva ezt kiáltotta: 

- Igaz lelkemre esküszöm, hogy a római nép államának ügyét 
cserben nem hagyom, s nem tűröm, hogy bármelyik római polgár 
cserbenhagyja! S ha eskümet szántszándékkal megszegném, a 
Legjobb és Leghatalmasabb Iuppiter küldje rám,  házamra, 
családomra, — vagyonomra a legiszonyatosabb pusztulást. 
Felszólítalak téged, L. Caecilius s mindnyájatokat, akik itt vagytok: 
mondjátok utánam az esküt, s aki nem akar esküdni, tudja meg, 
hogy az ő vesztére vontam ki kardomat! 

Éppúgy megrettenve, akárha a győztes Hannibal jelent volna meg 
előttük, mindnyájan megesküdtek, s önként megadták magukat 
Scipiónak, hogy őrizetbe vegye őket. 


54. Mialatt Canusiumban ez történt, mintegy négyezer-ötszáz 
gyalogos és lovas érkezett Venusiába a consulhoz; szétszóródva, a 
földeken át menekültek oda. A város lakói mindnyájukat 
szétosztották a családokhoz, hogy ott fogadják szívesen, és lássák el 
őket. Minden lovasnak egy togát, egy tunicát, huszonöt denárt, 
minden gyalogosnak - hiányzó fegyvereit is pótolva - tíz denárt 
adtak, s a senatus és az egyes polgárok szívélyesen teljesítették 
minden vendégbaráti kötelességüket, valósággal versenyezve, hogy 
Venusia népét egyetlen canusiumi asszony ne múlhassa felül a 
kötelességteljesítésben. De a nagy tömeg egyre nagyobb terhet rótt 
Busára, a számuk ugyanis már tízezer körül járt. Appius és Scipio, 
miután meghallották, hogy az egyik consulnak nem esett bántódása, 
követ útján azonnal tudatták vele, mennyi gyalogos- és 
lovascsapatuk — van, egyszersmind megkérdezték, hogyan 
rendelkezik: — vezessék-e  seregüket  Venusiába, vagy pedig 


maradjanak Canusiumban. Varro azonban maga vonult csapataival 
Canusiumba, úgyhogy itt - legalábbis látszatra - már együtt volt egy 
consuli sereg, s úgy látszott, hogy ha nyílt fegyveres harcban nem 
is, de legalább a városfalak mögött meg tudja védeni magát. 


A Rómába érkező hírek viszont meg sem említették, hogy ennyi 
polgár és szövetséges megmaradt, csupán azt közölték, hogy a 
sereget vezéreikkel együtt mind egy szálig levágták, s minden 
csapatunk megsemmisült. Róma falain belül, noha nem ostromolták 
a Várost, még soha nem támadt ekkora rémület és zűrzavar. Ezért, 
minthogy a feladat felülmúlná erőimet, meg sem próbálkozom 
annak az elbeszélésével, aminek mégoly részletes leírása is 
elmaradna a valóság mögött. Minthogy az előző évben már 
Trasumennusnál is elpusztult egy consul s egy hadsereg, ez a hír 
nem a régire következő újabb csapást jelentette be, hanem kettős 
szerencsétlenséget: a két consul és a két consuli sereg pusztulását. 
Nincs már egyetlen római tábor sem, nincs vezér, nincs katona; 
Apulia, Samnium s majdnem egész Italia Hannibal hatalmába 
került. Bizonyos, hogy minden más nép összeomlott volna ilyen 
rettentő csapás súlya alatt. Hasonlítsuk-e ezt a vereséget ahhoz, 
amelyet a carthagóiak az Aegati-szigetek mellett vívott tengeri 
ütközetben szenvedtek el, s amely úgy megtörte őket, hogy 
kivonultak Siciliából és Sardiniából, s hajlandók voltak adó és 
jóvátétel fizetésére kötelezni magukat? Vagy a később Africában 
vívott balszerencsés  csatájukhoz, amelyben maga Hannibal 
szenvedett vereséget? Semmi tekintetben nem helytálló az 
összehasonlítás, legfeljebb abban, hogy ők kisebb lelkierővel 
viselték el a vereségeket. 


55. P. Furius Philus és M. Pomponius praetorok összehívták a 
senatust a Curia  Hostiliába, hogy a Város védelméről 
tanácskozzanak. Mert nem volt kétségük afelől, hogy seregeink 
megsemmisítése után az ellenség nekivág utolsó harci feladatának, 
és Róma megostromlására indul. Minthogy azonban amilyen 
hatalmas volt a csapás, éppannyira ismeretlen is, még megfelelő 
határozatot sem tudtak hozni. S fülükbe harsogott a jajveszékelő 
asszonyok kiáltozása, s minthogy teljes volt a bizonytalanság, 
majdnem minden háznál egyformán gyászolták az élőket és 
holtakat. Ekkor 0. Fabius Maximus azt indítványozta, küldjenek 


könnyű lovasokat a Via Appiára és a Via Flaminiára, s ezek 
kérdezzék ki az útjukba kerülőket hiszen menekülés közben nyilván 
sokan szétszóródtak, ki erre, ki arra -, azután jelentsék, amit a 
consulok és a seregek sorsáról megtudtak, hogy - ha a halhatatlan 
istenek, megkönyörülve birodalmunkon, valamit meghagytak a 
római névből - hol vannak ezek a csapatok, hova indult Hannibal a 
csata után, mi a szándéka, mit tesz most, s mire készül ezután. Az 
ifjak mindezt serényen tudakolják meg, és közöljék. Azután 
maguknak az atyáknak a feladata lesz - hiszen alig van itt 
főtisztviselő -, hogy véget vessenek a Városban a fejetlenségnek és 
zűrzavarnak, az asszonyokat eltávolítsák az utcákról, s kit-kit arra 
kényszerítsenek, hogy házában tartózkodjék; vessenek véget a 
családok jajgatásának, teremtsenek csendet a Városban. Rendeljék 
el, hogy azt, aki bármilyen hírt is hoz, a praetorokhoz kell vezetni, s 
mindenki otthon várja meg a követet, aki családtagja sorsáról hoz 
hírt, ezenkívül állítsanak a kapukba őrséget, megakadályozandó, 
hogy bárki is elhagyhassa a Várost, s győzzék meg az embereket, 
hogy csak akkor remélhetik megmaradásukat, ha megvédik a Város 
falait. Majd ha kellőképpen lecsillapodott a zűrzavar, ismét hívják 
össze az atyákat a Curiába, s akkor tanácskozzanak a Város 
védelméről. 


56. Mindnyájan az egyik oldalra vonulva egyhangúan megszavazták 
a javaslatot, majd a tisztviselőkkel szétoszlatták a Forumról a 
tömeget, s az atyák is elszéledtek különböző irányban, hogy a 
felzaklatott kedélyeket lecsillapítsák. Ekkor érkezett meg végre C. 
Terentius 

consul levele, amelyben közölte, hogy L. Aemilius consult és a 
sereget lekaszabolták, ő maga Canusiumban van, s mintha 
hajótörést szenvedett volna, összeszedegeti, amit a mérhetetlen 
csapás meghagyott, s mintegy tizenötezer, különböző egységekből 
való, csapatokba még nem rendezett embere van. Hannibal 
Cannaenál táborozik, s mint valami kereskedő, a foglyok 
váltságdíjával, a többi zsákmánnyal s egyéb, nem éppen egy 
győztes, nagy hadvezér lelkületéhez illő kiárusítással foglalkozik. 
Ezután ismeretessé váltak az egyes csapatok veszteségei is, és az 
egész Várost annyira eltöltötte a gyász, hogy el kellett halasztani 
Ceres évenként megtartott áldozati ünnepét, mert ebben nem vehet 
részt, akinek gyásza van, a Városban pedig nem akadt asszony, aki 


ne gyászolt volna. Ezért, nehogy hasonló okból egyéb állami vagy 
családi ünnep is elmaradjon, állami határozattal a gyász idejét 
harminc napra korlátozták. 

Egyúttal, mikor a Várost felkavaró izgalom lecsillapítása után az 
atyákat megint a Curiába hívták, egy másik levél is érkezett, 
amelyet T. Otacilius propraetor küldött Siciliából. A levélben az állt, 
hogy egy carthagói hajóhad pusztítja Hiero királyságát, s mikor ő 
segítségére akart sietni, jelentést kapott, hogy az Aegati-szigeteknél 
harcra készen és felszerelve egy másik hajóhad horgonyoz, és a 
szírek arra készülnek, hogy mihelyt észreveszik, hogy ő elindult a 
syracusai part védelmére, tüstént megtámadják Lilybaeumot és a 
római fennhatóság alatt álló többi területet. Tehát hajóhadra van 
szükség, ha meg akarják védeni királyi szövetségesüket és Siciliát. 


57. A consul és a propraetor levelének felolvasása után az atyák úgy 
határoztak, hogy a hajóhadával Ostiában állomásozó M. Claudius 
praetort Canusiumba küldik a hadsereghez, s a consult levélben 
felszólították, ha seregét átadta a praetornak, mihelyt az állam 
érdeke megengedi, a lehető leggyorsabban jöjjön Rómába. Nemcsak 
a szörnyű csapások s az ezenfelül mutatkozó csodajelek töltötték el 
őket rémülettel, de az is, hogy ebben az évben két Vesta-szűzre, 
Opimiára és Floroniára bizonyosodott rá a paráznaság bűne; ezért 
az egyiket ősi hagyomány szerint a Porta Collinánál élve eltemették 
a földbe, míg a másik saját kezével vetett véget életének. L. 
Cantilius főpapi írnokot - ezeket ma kisebbik főpapoknak nevezik -, 
akivel Floronia paráználkodott, a főpap a Comitiumon addig 
vesszőzte, míg az ütések alatt kilehelte lelkét. Mivel ezt a bűnt, mint 
ennyi csapásnak közepette lenni szokott, szerencsétlen előjelnek 
tekintették, felszólították a decemvireket, hogy tekintsenek bele a 
Sibyllakönyvekbe, O. Fabius Pictort pedig elküldték a delphoi 
jósdához, megtudakolni, milyen imákkal és  könyörgésekkel 
engesztelhetik ki az isteneket, s mikor ér véget a roppant csapások 
sorozata. Közben a sorskönyvek intésére több rendkívüli áldozatot 
mutattak be. Többek között a Forum Boariumon egy gallus férfit és 
nőt, s egy görög férfit és nőt befalazott, föld alatti üregbe zártak, 
amelyet már előzőleg is  bemocskoltak a római vallási 
szertartásokhoz teljességgel méltatlan efféle emberáldozattal. 

Mikor úgy gondolták, hogy kellőképpen kiengesztelték már az 
isteneket, M. Claudius Marcellus Ostiából a hajóhad számára 

besorozott ezerötszáz katonát küldött Róma védelmére, ő maga, 
miután a flottánál szolgáló harmadik legiót a katonai tribunusokkal 
előreküldte Teanum Sidicinumba, a hajóhadat pedig tiszttársának, 
P. Furius Philusnak adta át, néhány nap alatt gyorsított menetben 
Canusiumba ért. 


Ezután M. Iunius, a senatus felhatalmazása alapján kinevezett 
dictator és lovassági főparancsnoka, T. Sempronius besorozták a 
tizenhét évnél idősebb ifjakat, sőt nem egy olyat is, aki még 
szegélyes togát viselt. Ezekből négy legiót és ezer lovast állítottak 
ki. A szövetségeseket és Latium népeit felszólították, hogy küldjék el 
a szerződésben megállapított számú katonát. Elrendelték, hogy 
kezdjék meg a fegyverek, dárdák s egyéb hadieszközök gyártását, s 
leszedették a templomokról és  csarnokokról a régebben 
zsákmányolt, ellenséges fegyvereket. Minthogy nem volt elegendő 
szabadon született polgár, a kényszerhelyzetben a sorozás új 
formáját is alkalmazták: állami pénzen nyolcezer, fiatal, jó erőben 
levő rabszolgát vásároltak és fegyvereztek fel, de előbb egyenként 
megkérdezték őket, akarnak-e hadiszolgálatot vállalni. Szívesebben 
választották a sereg gyarapításának ezt a módját, holott alkalmuk 
lett volna ennél csekélyebb összegért kiváltani fogságba esett 
katonáikat. 


58. Hannibal, minthogy közvetlenül a Cannaenál aratott oly 
nagyszerű győzelme után jobban elfoglalta a diadal öröme, mint a 
háború folytatásának gondja, elővezettette a foglyokat, s a 
szövetséges katonákat, elkülönítve a többiektől - akárcsak annak 
idején Trebiánál vagy a Trasumennus-tónál - néhány barátságos szó 
kíséretében szabadon bocsátotta. Ezután - amit eddig még sohasem 
tett - odahívatta a római katonákat is, és elég szívélyes hangú 
beszédet intézett hozzájuk, kijelentve, hogy ő nem irtóháborút 
folytat a rómaiak ellen, csupán népe méltóságáért és hatalmáért 
küzd. Őseinek meg kellett hátrálniuk a rómaiak vitézsége előtt, 
most viszont hadi szerencséjével és vitézségével ő akarja a 
rómaiakat meghátrálásra kényszeríteni. Ezért megengedi, hogy a 
foglyok kiváltsák magukat; a lovasok váltságdíja ötszáz, a 
gyalogosoké háromszáz, a rabszolgáké száz ezüstdenár fejenként. 

Noha a lovasoknak megadásuk alkalmával kialkudott váltságdíját 


jelentékenyen emelte, mégis a megállapodást a foglyok még ilyen 
feltételekkel is örömmel fogadták. Megegyeztek, hogy szavazással 
tíz küldöttet választanak maguk közül, akik Rómában a senatus elé 
járulnak, s megbízásuk teljesítésének biztosítékául csupán esküt 
kellett tenniük, hogy visszatérnek. Velük utazott egy Carthalo nevű, 
előkelő carthagói is, hogy ha a rómaiak hangulata esetleg 
békekötésre hajolna, közölje velük a feltételeket. Mikor elhagyták a 
tábort, egyikük, akiből teljességgel hiányzott a római jellem, mintha 
valamit ottfelejtett volna, visszatért, hogy így oldja fel magát esküje 
alól, majd még az éj beállta előtt utolérte útitársait. Mikor a 
rómaiak értesültek jövetelükről, Carthalo elé egy lictort küldtek, aki 
a dictator nevében felszólította, hogy még az éj beállta előtt hagyja 
el a római területet. 


59. A dictator a senatus elé bocsátotta a foglyok küldötteit. 
Vezetőjük a következőképpen beszélt: 


- M. Iunius és ti, összeírt atyák, nincs közöttünk, aki ne tudná, hogy 
soha állam még nem becsülte oly kevésre fogságba esett katonáit, 
mint a mienk. Mindamellett, feltéve, hogy nem vagyunk a kelleténél 
elfogultabbak önmagunkkal szemben, még soha nem érdemelte meg 
senki, aki az ellenség hatalmába került, hogy jobban törődjenek 
vele, mint mi. Elvégre is, mi nem a harcmezőn s nem gyávaságból 
adtuk át fegyvereinket, hanem csak azután vonultunk vissza 
táborunkba, hogy az elesettek testhalmain állva, majdnem késő 
éjszakáig kitartottunk az ütközetben. A nap többi részét és a 
rákövetkező éjszakát a küzdelemtől és sebeinktől elgyötörve a 
sáncok védelmében töltöttük. Másnap a győztes ellenség körülzárt, 
elvágott bennünket a víztől, nem volt rá semmi reményünk, hogy 
átvágjuk magunkat sűrű sorain, ezért nem éreztük gyalázatnak, 
hogy miután seregünkből ötvenezren vesztek oda, néhány római 
katona túléli a cannaei ütközetet. Így először megállapodtunk a 
váltságdíjban, amelyért megszabadulhatunk, majd fegyvereinket, 
amelyeknek segítségére már egyáltalán nem számíthattunk, 
kiszolgáltattuk az ellenségnek. Hiszen hallottuk, hogy őseink is 
aranyon váltották meg magukat a gallusoktól, s a ti atyáitok is, 
noha hallani sem akartak békefeltételekről, mégis elküldték 
követeiket Tarentumba, hogy kiváltsák a foglyokat. Noha mindkét 
csatát, azt, amelyet az Allia mellett vívtunk a gallusok, s amelyet 


Heracleánál Pyrrhus ellen, nem annyira a nagy veszteség, inkább 
gyávaságunk és megfutamodásunk tette hírhedt emlékűvé. Cannae 
síkságát a római holttestek heggyé tornyosult halmai fedik, s mi 
sem éljük túl az ütközetet, ha az ellenség fegyvere ki nem csorbul, s 
ereje el nem fogy öldöklés közben. Vannak köztünk néhányan, akik 
nem is vettek részt az ütközetben, hátramaradtak a tábor 
biztosítására, s akkor kerültek az ellenség kezébe, mikor a tábort 


átadtuk. 


Valóban nem irigylem egyetlen polgártársamat vagy bajtársamat 
sem szerencséje vagy helyzete miatt, s nem óhajtom magamat 
mások ócsárlása árán felmagasztalni, de bizony azoknak, akik a 
csatasorból többnyire fegyver nélkül nekiiramodva meg sem álltak, 
amíg el nem érték Venusiát vagy Canusiumot - hacsak a lábak 
gyorsaságát és a megfutást nem tartjuk jutalmat érdemlő dolognak 
-, nincs joguk bennünket lenézni, s azzal dicsekedni, hogy 
szilárdabb támaszai voltak az államnak, mint mi. Számítsatok azért 
rájuk is, mint derék és hős katonáitokra, s miránk is, akik még 
önfeláldozóbban fogunk harcolni azért a hazáért, ahová a ti 
jótéteményetekből kiváltva kerülhetünk vissza. 

Minden korú és rendű embert besoroztatok katonának, s amint 
hallom, nyolcezer rabszolgát fegyvereztetek fel. A számunk sem 
kisebb, mint az övék, s a mi váltságdíjunk sem több, mint amennyi 
az ő vételáruk volt. (Hiszen ha a mi személyünket akarnám 
hozzájuk hasonlítani, jogtalanságot követnék el a római névvel 
szemben.) 

Kérlek benneteket, összeírt atyák, azt is tartsátok szem előtt, míg 
egy ilyen ügyet mérlegeltek, feltéve, hogy - bár nem szolgáltunk rá - 
a szokottnál is szigorúbban akartok rólunk dönteni, hogy miféle 
ellenségnek is dobtok oda martalékul. Talán egy Pyrrhusnak, aki 
úgy bánt foglyaival, mint vendégeivel? Vagy pedig egy barbárnak, 
egy punnak, akiről nehéz eldönteni, mi nagyobb benne, a pénzvágy 
vagy a kegyetlenség? Ha látnátok polgártársaitokat láncokban, 
szennytől borítva, megkínzottan, nyomorult helyzetben, ezt nyilván 
nem találnátok kevésbé szívderítő látványnak, mint ha más részről, 
pillantástokat a cannaei csatatéren heverő legióitokra fordítanátok. 
Láthatjátok hozzátartozóink szorongását és könnyeit, míg a Curia 
előcsarnokában állva a ti döntésteket lesik. S ha már őket is ilyen 
aggodalom és gyötrelem tölti el értünk és távol levő társainkért, mit 
gondoltok, mit érezhetnek azok, akiknek élete és szabadsága forog 


kockán? S isten engem úgy segéljen, ha természetét megtagadva, 
Hannibal akarna kegyet gyakorolni velünk, mi akkor sem 
ragaszkodnánk egy cseppet sem életünkhöz, ha ti méltatlannak 
ítélnétek arra, hogy kiváltsatok. Mikor hajdan Pyrrhus foglyai 
váltságdíj nélkül érkeztek vissza Rómába, vissza kellett térniök 
hozzá az állam vezető polgáraiból álló követség kíséretében, 
amelyet azért küldtek, hogy egyenlítse ki váltságdíjukat. De 
visszatérhetek-e én hazámba, ha értem, polgáráért sajnálja a 
háromszáz denárt? 

Mindenkinek van önérzete, összeírt atyák! Jól tudom, hogy életem 
és sorsom egy hajszálon függ, de sokkal jobban gyötör az a veszély, 
amely becsületemet fenyegeti, hogy általatok megbélyegezve és 
kiközösítve kell innen visszatérnünk; mert azt, hogy a váltságdíjat 
sajnáljátok, senki se fogja elhinni. 


60. Mihelyt utolsó szavai is elhangzottak, a Comitiumon álló tömeg 
panaszos kiáltozásban tört ki, s a Curia felé nyújtották kezüket, 
könyörögve, hogy adják vissza gyermekeiket, testvéreiket, 
rokonaikat. A félelem, a kényszerhelyzet az asszonyokat is rábírta, 
hogy a Forumon nyüzsgő férfitömegbe keveredjenek. A senatus a 
hívatlan közönség szétoszlatása után tanácskozni kezdett. Ellentétes 
vélemények hangzottak el; egyesek azt javasolták, hogy állami 
pénzen ki kell váltani őket, mások viszont, hogy az állam ne 
áldozzon rájuk, de ne is akadályozza meg, hogy magánosok váltsák 
ki őket, s ha valakinek pillanatnyilag nincs elég pénze, az kapjon 
állami kölcsönt, amelyért a nép előtt kezesekkel és vagyonával áll 
jót. S mikor megkérdezték a régi - s a nagy többség szerint 
túlságosan is könyörtelen - szigorúságot képviselő T. Manius 
Torguatus véleményét, ő - a hagyomány szerint - ezt a beszédet 
mondta: 


FV d 


- Ha a követek az ellenség kezében lévő foglyok nevében 
kiváltásukat kérték volna, én is, anélkül, hogy bármelyiket is 
megrónám, röviden fejteném ki véleményemet. Mert mi egyéb 
feladatom lenne, mint figyelmeztetni benneteket, hogy a katonai 
fegyelem megszilárdítására üdvös példát adva, őrizzétek meg az 
őseinktől ránk hagyományozott erkölcsöt. Minthogy azonban szinte 
dicsekedtek azzal, hogy megadták magukat az ellenségnek, s 
méltányosnak vélték, hogy többre tartsuk őket nem csak azoknál, 


akiket harc közben fogott el az ellen, de még a Venusiába és 
Canusiumba elmenekült katonáknál, sőt magánál C. Terentius 
consulnál is, én sem tűrhetem, összeírt atyák, hogy az ott 
történtekből előttetek bármi is ismeretlen maradjon. S mennyire 
szeretném, ha amit most nektek mondani akarok, közvetlenül a 
sereg, minden egyes ember gyávaságának vagy bátorságának tanúja 
előtt adhatnám elő, vagy legalábbis egyetlen ember volna itt, P. 
Sempronius! Hiszen azok az emberek, ha vezérként őt követik, ma 
is katonák volnának a római táborban, s nem foglyok az ellenség 
hatalmában. Ám jóllehet, egész éjjel alkalmuk lett volna a kitörésre 
- hiszen az ellenség a harctól kimerülve s a győzelemtől 
megmámorosodva majdnem teljes számban visszavonult táborába - 
s hétezren át is tudták vágni magukat az ellenséges csapatok mégoly 
vastag gyűrűjén is, nekik nem volt se erejük, hogy maguk 
próbálkozzanak ilyesmivel, se bátorságuk, hogy mások 
vállalkozásához csatlakozzanak, P. Sempronius Tuditanus szinte 
egész éjjel szakadatlanul bátorította, buzdította őket, hogy most 
induljanak utána, ha a tábor körül ily kevés az ellenség, míg csend 
és nyugalom van, míg az éjszaka elleplezi vállalkozásukat, s még 
napkelte előtt biztos helyre, a szövetséges városokba juthatnak. Ha, 
miként nagyatyáink emlékezete szerint P. Decius katonai tribunus 
cselekedett Samniumban, vagy miként a mi ifjúkorunkban, az első 
pun háborúban, Calpurnius Flamma, így szólván a háromszáz 
önkénteshez, mikor őket az ellenség közepén fekvő domb 
elfoglalására vezette: ,Áldozzuk fel magunkat, katonák, s 
halálunkkal szabadítsuk ki körülzárt legióinkat az ellenség 
gyűrűjéből" - ha ez a P. Sempronius így beszélt hozzátok, én 
valóban nem tartalak benneteket férfiaknak, s még kevésbé 
rómaiaknak, ha ilyen hősi elszántsággal sem tudott közületek akár 
csak egyet is csatlakozásra bírni. 


Ő megmutatja nektek az utat, amely a dicsőség s egyben a 
szabadulás útja is; vissza akar vezetni a hazátokba, szüleitek, 
hitvesetek, gyermekeitek körébe. De bennetek annyi bátorság sincs, 
amennyi a megmentésetekhez kell! S mit tettetek volna, ha meg 
kellett volna halnotok a hazáért? Ugyanazon a napon legyilkolt 
ötvenezer római polgár és szövetséges holtteste hevert körülöttetek. 
S ha a hősiesség ennyi példája sem tudott benneteket fellelkesíteni, 
nincs az az erő, ami még fellelkesítene, s ha ekkora vereség nem 
tudott meggyőzni, hogy az életet semmibe vegyétek, már soha 


semmi nem fog meggyőzni. Csak mint szabad s teljes jogú polgárok 
kívántok visszatérni hazátokba, helyesebben: csak addig kívánjátok 
ezt, míg ez hazátok, s ti polgárai vagytok. De most már elkéstetek 
ezzel a kívánsággal, elvesztettétek polgárjogotokat, kizártátok 
magatokat a polgárok közül, mikor a carthagóiak rabszolgáivá 
váltatok. A pénz váltson ki benneteket abból a helyzetből, amelybe 
a gyávaság és tehetetlenség juttatott? 


Süketek maradtatok, mikor  polgártársatok, P. Sempronius 
felszólított, hogy ragadjatok fegyvert, s kövessétek; de mindjárt 
utána meghallottátok Hannibal parancsát, hogy áruljátok el 
táborotokat és adjátok át fegyvereiteket. De miért csupán 
gyávasággal vádolom azokat, akik ellen főbenjáró bűnért 
emelhetnék vádat? Mert nemcsak hogy vonakodtak követni azt, aki 
üdvös tanácsot adott, de még meg is próbálták volna útját állva 
visszatartani, ha azok a hősök e gyávákat kivont karddal hátrálásra 
nem kényszerítik! Állítom, hogy P. Semproniusnak először 
polgártársai csapatán kellett átvágnia magát, s csak azután az 
ellenségen. És ilyen polgárok után vágyakozzék hazájuk? Hiszen ha 
a többiek is ilyenek lettek volna, akik Cannaenál harcoltak, nem 
maradt volna ma egyetlen polgár sem. Hétezer fegyveresből hatszáz 
mert a kitörésre vállalkozni, hogy szabad emberekként, fegyverrel a 
kezükben térjenek vissza hazájukba, s az ellenség még ennek a 
hatszáznak sem tudta útját állni! Gondoljátok meg, mennyivel 
biztosabban teszi meg azt az utat majdnem két teljes legio! S akkor, 
összeírt atyák, ma Samniumban húszezer bátor és megbízható 
fegyveresre számíthatnánk. De vajon ki tekinthetné most ezeket jó 
és hűséges polgároknak? (Mert bátornak azért ők se merték 
magukat nevezni.) Legfeljebb az, aki el tudja hinni, hogy ezek 
együttéreztek a kitörésre készülőkkel, mikor meg akarták őket 
akadályozni a kitörésben, vagy hogy nem irigylik tőlük ott 
tanúsított bátorságuk gyümölcseit: a megmenekülést és a dicsőséget, 
jól tudva, hogy ők gyávaságuk és rettegésük következtében 
gyalázatos szolgaságba jutnak? Inkább a sátrakban lapulva 
óhajtották megvárni a hajnalt s vele az ellenség megérkezését, 
holott az éjszaka csendjében alkalmuk lett volna a kitörésre. , Ám 
talán - mondhatnánk - csak a táborból való kitörésre hiányzott 
belőlük a kellő bátorság, amelyből azonban arra futotta, hogy 
táborukat hősiesen megvédelmezzék, s magukat a sáncok védelmére 
bízva, több napon át védelmezték is fegyvereikkel az ostromlott 


tábort, s mikor már merészségük és tűrésük elérte a végső határt, s 
minden létfenntartási lehetőségtől megfosztva, az éhségtől 
elgyötörve már a fegyvert sem tudták cipelni, inkább az emberi 
esendőség, mint a fegyverek győzték le őket." Dehogyis! 
Napkeltekor az ellenség a védőgátig nyomult, s ők anélkül, hogy 
akár csak próbára tették volna a hadiszerencsét, két órán belül 
átadták magukat és fegyverüket az ellenségnek. Hát ilyennek 
lássátok az ő két napig tartó katonáskodásukat! Mikor a csatasorban 
kellett volna helytállniuk és harcolniuk, visszamenekültek a 
táborba, s mikor a sáncért kellett volna küzdeniük, feladták a 
tábort, a csatasorban és a táborban egyaránt hasznavehetetlennek 
bizonyulva. S benneteket váltsunk ki? Mikor ki kellett volna 
törnötök a táborból, haboztatok, és ott maradtatok; mikor ott kellett 
volna maradnotok, s fegyverrel védeni meg táborotokat, a tábort, 
fegyvereteket és saját magatokat is kiszolgáltattátok az ellenségnek. 
Én éppoly kevéssé szavazhatok, összeírt atyák, ezeknek a 
kiváltására, mint arra, hogy azokat, akik az ellenséges csapatokon 
keresztül kitörtek a táborból, s csodálatos hősiességgel megőrizték 
magukat hazájuk számára, szolgáltassuk ki Hannibalnak. 


61. Manlius beszédének elhangzása után a senatorok döntését - 
noha legtöbbjük rokonságban volt valamelyik fogollyal - nemcsak 
az a hagyomány befolyásolta, hogy államunk a legrégibb időktől 
fogva sosem volt elnéző a hadifoglyokkal, de a pénzösszeg nagysága 
is. Mert egyrészt, miután a sereg részére vásárolt rabszolgák 
vételára és felfegyverzése már igen nagy összeget emésztett fel, nem 
akarták az államkincstárt teljesen kimeríteni, másrészt nem 
óhajtották ilyen nagy összeggel gazdagítani Hannibalt, aki - hír 
szerint - elsősorban pénzhiánnyal küszködött. 

Mikor elhangzott a szörnyű válasz: nem váltják ki a foglyokat - 
újabb gyász kínjával tetézve az annyi polgár elvesztése miatt már 
eddig is érzett kétségbeesést -, hangos sírás és jajgatás közepette 
kísérték ki a küldöttséget a kapuig. Az egyik követ hazament 
otthonába, úgy vélvén, hogy miután csalárdul visszatért a pun 
táborba, nem kötelezi többé esküvel erősített ígérete. Mikor a dolog 
kiderült, s a senatus tudomására jutott, egyhangúan úgy döntöttek, 
hogy el kell őt fogni, s állami őrizet alatt vissza kell küldeni 
Hannibalhoz. 


A foglyok történetének van egy másik változata is. E szerint tízen 
érkeztek; a senatus habozott, hogy bebocsássa-e őket a Városba. 
Végül beengedték őket, de azzal a feltétellel, hogy nem járulhatnak 
a senatus elé. A foglyoktól, miután a küldöttség, mindnyájuk 
várakozása ellenére, túl sokáig elmaradt, újabb három követ 
érkezett: L. Scribonius, C. Calpurnius és L. Manlius. A Scriboniusszal 
rokonságban álló egyik néptribunus javaslatára a senatus csak ekkor 
tárgyalta meg a foglyok ügyét, s úgy döntött, hogy nem váltja ki 
őket. Ekkor a három újabb küldött visszatért Hannibalhoz, de a 
korábban érkezett tíz Rómában maradt, minthogy útnak indulásuk 
után, azzal az ürüggyel, hogy összeszedik a foglyok nevét, 
visszatértek Hannibalhoz, s ezzel feloldozták magukat esküjük 
érvénye alól. Kiadatásukról a senatusban nagy vita kezdődött, 
amelyben a kiadatásukat javasolók néhány szavazattal kisebbségben 
maradtak. Különben a következő censorok minden lehetséges 
gyalázatot és megaláztatást rájuk zúdítva, annyira megbélyegezték 
őket, hogy néhányan közülük azonnal végeztek magukkal, mások 
pedig egész életük folyamán nemcsak hogy a Forumon nem mertek 
egyáltalán mutatkozni, hanem szinte a napfénytől, a nyilvánosságtól 
is tartózkodtak. S az embert sokkal jobban meglepi az egyes 
történetírók állításainak ez a nagy eltérése, semmint hogy ki tudná 
deríteni, mi az igazság. 


Hogy pedig mennyivel súlyosabb volt ez a vereség minden 
eddiginél, már az a tény is igazolja, hogy megingott a szövetségesek 
mindeddig szilárd hűsége is, nyilván csak azért, mert nem bíztak 
már többé a római hatalomban. Ugyanis a következő népek 
pártoltak át a punokhoz: Campania, Atella, Calatia lakói, a 
hirpinusok, Apulia egy része, a samnisok a pentriek kivételével, az 
összes bruttiusok, lucanusok, ezeken kívül az uzentumiak s 
majdnem az egész görögök lakta partvidék: Tarentum, Matapontum, 
Croton és Locri lakói, s valamennyi, az Alpokon innen lakó gallus 
törzs. 


De még ennyi csapás és a szövetségeseknek elpártolása se bírta rá a 
rómaiakat, hogy akárhol még csak említést is tegyenek a békéről, 
sem a consul hazaérkezése előtt, sem pedig azután, hogy 
hazaérkezve fölelevenítette az elszenvedett vereség emlékét. Sőt, a 
polgárság még e nehéz időkben is olyan lelki nagyságról tett 
tanúságot, hogy mikor a consul a súlyos vereség után, amelyért 


elsősorban ő volt felelős, hazaérkezett, az emberek minden rendből 
nagy számban vonultak ki eléje, kifejezve hálájukat, hogy nem adta 
fel az állam megmaradásába vetett hitét; holott, ha carthagói 
hadvezérnek születik, minden lehetséges kínzást el kellett volna 
szenvednie. 


HUSZONHARMADIK KÖNYV 


1. Hannibal a cannaei csata s a két római tábor elfoglalása és 
kirablása után Apuliából tüstént Samniumba indult, mert Statius 
Trebius behívta a hirpinusok földjére, azzal az ígérettel, hogy átadja 
neki Compsát. Trebius Compsában polgártársai közt tekintélyt 
élvező ember volt, de nem tudott érvényesülni a rómaiak pártfogása 
következtében igen befolyásossá vált család, a Mopsius-párt miatt. 
Mikor a cannaei csata s Hannibal közeledése hírére - amit Trebius 
terjesztett - a Mopsiusok elmenekültek, a várost harc nélkül 
feladták, s befogadták a pun helyőrséget. 

Hannibal itt minden zsákmányát és poggyászát lerakatta, majd 
seregét kettéosztva, megparancsolta Magónak, hogy szállja meg a 
vidéken a Rómától elpártolt városokat, vagy ha vonakodnának, 
kényszerítse őket az elpártolásra, maga pedig Campanián át az alsó 
tenger felé indult, mert meg akarta ostromolni Neapolist, hogy egy 
tengerparti várossal is rendelkezzék. 

Neapolis határába érve a numidák egy részét, ahol lehetett, 
leshelyekre bújtatta - mert arrafelé sok mélyút és rejtett völgyhajlat 
akad -, a többinek pedig meghagyta, hogy a földekről összeszedett 
zsákmányt feltűnő módon tereljék maguk előtt, s így lovagoljanak el 
a város kapujáig. Minthogy látszólag kevesen és rendetlen 
menetben vonultak, a városból egy lovascsapat kitörést intézett 
ellenük; ezt a szándékosan meghátráló numidák maguk után 
csalogatva, tőrbe csalták és bekerítették, s egy lélek sem menekül 
meg közülük, ha nincs ott a közelben a tenger, s nem pillantanak 
meg egészen közel a parthoz néhány hajót, többnyire 
halászbárkákat, amelyek az úszni tudókat kimentették. De a 
harcban így is fogságba került vagy elesett néhány előkelő ifjú, 
köztük Hegeas, a lovasság parancsnoka, aki túl hevesen eredt a 
menekülő ellenség nyomába. Hannibal az ostromtól mégis 
visszariadt, megpillantva a város falait, melyek az ostromlóknak 
vajmi kevés sikert ígértek. 


2. Ezután Capua felé vette útját. Ezt a várost kicsapongóvá tette a 
hosszú ideig tartó jólét, a kedvező szerencse, különösen pedig az 


általános züllés közepette szabadságával mértéktelenül visszaélő 
népének féktelensége. Pacuvius Calavius a senatust a maga és a nép 
kiszolgálójává tette, mint olyan ember, aki előkelő származású s 
egyszersmind népszerű is volt, s aki befolyását egyébként nemtelen 
eszközökkel érte el. 

Mivel éppen a Trasumennusnál történt vereség évében érte el a 
legmagasabb tisztséget, aggódott, hogy a senatus ellen már régóta 
ellenséges érzelmeket tápláló nép, ha alkalmat talál a helyzet 
megváltoztatására, valamilyen rendkívüli gaztettre vetemedik, és ha 
győztes seregével Hannibal e tájra érkezik, legyilkolják a senatust, 
és átadják Capuát neki és a punoknak. Igaz, hogy gonosz ember 
volt, de mégsem teljesen elvetemült, s mivel inkább óhajtott 
sértetlen, mint romokban heverő államon uralkodni, úgy vélvén, 
hogy nem marad meg az az állam, amelyet megfosztanak 
tanácskozó testületétől, olyan módszert eszelt ki, amellyel a 
senatust egyrészt megmentheti, másrészt a maga és a nép 
lekötelezettjévé teheti. 


Összehívta a senatust, s azzal kezdte beszédét, hogy a Rómától való 
elpártolásbpa semmiképpen nem egyezik bele, csak ha az már 
végképp elkerülhetetlen - hiszen gyermekei Appius Claudius 
lányától születtek, leánya Rómába, M. Liviushoz ment férjhez -, de 
különben is, most ennél sokkal nagyobb és félelmetesebb veszély 
fenyeget. Mert a nép nem elpártolás útján akarja megszabadítani a 
várost a senatustól, hanem azt tervezi, hogy a senatust legyilkolja, s 
így szolgáltatja ki a gazdátlanná vált államot Hannibalnak és a 
punoknak. Ő megszabadíthatja őket ettől a veszélytől, ha rábízzák 
magukat, s elfeledkezve az államban dúló viszálykodásról, hisznek 
neki. Mikor ebbe a senatorok, a félelem hatására, mindnyájan 
beleegyeztek, kijelentette: , Bezárlak benneteket a Curiába, mintha 
én is részt vállalnék a készülő merényletben, s helyeselném a tervet, 
amely ellen hiába tiltakoznék, s meg fogom találni megmentéstek 
útját. Erre olyan biztosítékot adok nektek, amilyet kívántok." 


Miután szavát adta, eltávozott, rájuk záratva a Curiát, s az 


előcsarnokban őrséget hagyott, hogy az ő engedélye nélkül ne 
léphessen be, s ne távozhassék el senki. 


3. Ezután a népet gyűlésbe hívta, ahol így szónokolt: 


, Campaniabeliek, aljas és megvetésre méltó  senatusotok 
megbüntetésére, íme, elérkezett az annyiszor óhajtott alkalom! S 
veszélytelenül és szabadon élhettek is vele, anélkül hogy 
számotokra igen nagy kockázatot jelentő felkelést szítva, meg 
kellene ostromolnotok minden egyes senator cliensei és szolgái 
seregétől védelmezett házát. Hatalmatokba adtam őket; ott vannak 
mindnyájan, egyedül és fegyvertelenül, bezárva a Curiába. De 
semmiképpen se cselekedjetek elhamarkodottan, vaktában vagy 
meggondolatlanul. Lehetőséget adok rá, hogy külön-külön döntsetek 
mindegyikük sorsáról, hogy ki-ki elnyerje megérdemelt büntetését. 
De mindenekelőtt: csak annyira befolyásoljon benneteket 
haragotok, hogy fontosabbnak tartsátok saját jólétetek és érdeketek, 
mint a bosszút. Hiszen, ha nem tévedek, ti csak ezeket a senatorokat 
gyűlölitek, és nem általában a senatus intézményét vetitek el. Mert 
vagy királyra van szükségetek - amitől isten óvjon! -, vagy 
senatusra, erre, a szabad államban egyedül lehetséges 
tanácskozótestületre. Így egy csapásra két feladatot is meg kell 
oldanotok: elmozdítani a régi senatust és megválasztani az újat. Én 
tehát egymás után idehívatom a senatorokat, s megkérdem, hogyan 
döntötök sorsukról. S mindegyikkel az történik, amit ti 
elhatároztok. De mielőtt a vétkes elnyerné büntetését, válasszatok a 
helyére egy derék és buzgó új senatort." 

Ezzel leült, a neveket egy urnába dobta, s azt, akit a sors kijelölt, 
hangosan szólítva odavezettette a Curiából. Egy-egy név hallatára 
mindenki azt kiáltotta, hogy az illető rossz, elvetemült ember, s 
rászolgált a halálbüntetésre. Erre Pacuvius felszólalt: , Látom, 
hogyan vélekedtek róla. Válasszatok tehát egy derék és jámbor 
senatort a rossz és elvetemült helyett." Először, minthogy nem 
tudtak jobbat javasolni, mindnyájan elhallgattak. Majd mikor valaki 
felbátorodva egy nevet említett, tüstént még sokkal 
szenvedélyesebb kiáltozásban törtek ki; egyesek kijelentették, hogy 
nem ismerik az illetőt, mások ócsárolni kezdték, aljas tetteit, 
alacsony származását, gyalázatos szegénységét, szégyenteljes 
mesterségét vagy megélhetési módját hozván fel ellene. 

Ugyanez a jelenet játszódott le, még fokozottabb mértékben a 
második, majd a harmadik előszólított senator esetében is, kiderült, 
hogy elégedetlenek magával a szóban forgó senatorral, de nincs, 
akit a helyére állítsanak, hiszen nem volt értelme, hogy újra a már 
említetteket javasolják, mert nevük említése csak a rágalmak 
áradatát indította el; s a többi jelölt még sokkal jelentéktelenebb és 


ismeretlenebb volt, mint akik először szóba kerültek. Így azután a 
nép szétoszlott, s úgy vélve, hogy az a baj a legelviselhetőbb, amit 
legjobban ismerünk, elrendelték, hogy bocsássák szabadon a 
senatust. 


4. Pacuvius ezzel elérte, hogy a senatus, amely neki köszönhette 
életét, sokkal jobban függött tőle, mint a néptől, s ő nem a 
fegyverek erejével, hanem most már mindnyájuk jóváhagyásával 
uralkodott. A senatorok ettől fogva, elfeledkezve méltóságukról és 
szabadságukról, hízelegni kezdtek a népnek; előre köszöntötték, 
szívélyesen meghívták, költséges lakomákon vendégelték meg az 
embereket, pereiket elvállalva mindig rendelkezésükre álltak, s mint 
bírák, mindig annak az ügynek a javára döntöttek, amely 
népszerűbb volt, s alkalmasabb a nép kegyének megnyerésére. Sőt, 
a senatusban is úgy tárgyalták az ügyeket, mintha ott is a nép 
tartana gyűlést. Így a fényűzésre amúgy is mindig hajlamos 
polgárság, nemcsak vele született könnyelműségből, de engedve a 
túláradó bőségben kínálkozó élvezetek s a tenger és szárazföld 
nyújtotta minden lehetséges gyönyör csábításának, a vezetők 
elnézése és a nép zabolátlansága következtében olyan tobzódásba 
merült, hogy az élvezetvágy és pazarlás minden határt túllépett. 


Nem is hederítettek a törvényekre, a felsőbbségre, a senatusra, s 
ehhez a cannaei vereség után az is hozzájárult, hogy megvetéssel 
kezdtek nézni az eddig még bizonyos mértékben tisztelt római 
uralomra is. S azonnali elpártolásukat csak az késleltette, hogy a 
régi házasságkötési jog alapján sok neves és befolyásos család került 
rokoni kapcsolatba a rómaiakkal. Elég sokan szolgáltak a római 
seregben is, de a legerősebb köteléket az jelentette, hogy a rómaiak 
kiválasztottak háromszáz campaniai lovagot - a legelőkelőbb 
családok sarjait -, s ezeket a siciliai városok helyőrségeibe küldték. 


5. Ezeknek a hozzátartozói és szülei nagy nehezen kivívták, hogy 
küldjenek követeket a római consulhoz. A consult, mivel az még 
nem utazott el Canusiumba, kisszámú, félig-meddig felfegyverzett 
kíséretével Venusiában találták, s olyan helyzetben, amely a 
hűséges szövetségesekből a legnagyobb együttérzést, a gőgösökből 


és hűtlenekből - s így a campaniabeliekből is - a legnagyobb 
megvetést válthatta ki. S a consul a helyzete és személye iránt érzett 
lenézést még fokozta azzal, hogy túlságosan leplezetlenül, semmit 
sem takargatva beszélt a vereségről. 

Ugyanis, mikor a követek kijelentették, hogy Campania népét és 
senatusát lesújtja a rómaiakat ért bármilyen csapás, és megígértek 
minden, a háború folytatásához szükséges támogatást, ő így 
válaszolt: 

, Mikor felszólítást intéztetek hozzánk, campaniabeliek: követeljük 
meg tőletek, ami a háborúhoz szükséges, inkább a 
szövetségestársakkal szemben régebben megszokott hangnemhez 
ragaszkodtatok, nem pedig a mi jelenlegi sorsunkhoz és 
helyzetünkhöz illő módon beszéltetek. Mert vajon mi maradt meg 
nekünk Cannae után, hogy mi, mintha lenne még valamink, 
szövetségeseinktől csak a hiányok pótlását kérjük? Gyalogságot 
kérjünk tőletek, mintha rendelkeznénk még lovasokkal? Vagy azt 
mondjuk, hogy nincsen pénzünk, mintha csak ebben szenvednénk 
hiányt? A sors még annyit sem hagyott meg nekünk, amit ki 
tudnánk egészíteni. A legiók, lovasság, fegyverzet, hadijelvények, 
lovak, férfiak, pénz, ellátás - mind odaveszett vagy a csatában, vagy 
másnap, a két tábor elfoglalása után. Ezért nem arra van szükség, 
campaniabeliek, hogy támogassatok minket a háborúban, hanem 
szinte arra, hogy vállaljátok helyettünk ezt a háborút! 

Emlékezzetek csak arra, hogy annak idején a várfalak mögé 
beszorult, megrémült őseiteket, akik nemcsak az ellenséges 
samnisoktól, de a sidicinusoktól is reszkettek, mi szövetségesünkké 
fogadtuk, Saticula mellett megvédelmeztük, s majdnem száz 
esztendőn át folytattuk a samnisok ellen váltakozó szerencsével a 
háborút, amelybe miattatok keveredtünk. S vegyétek még hozzá, 
hogy veletek, mint egyenlő jogúakkal kötöttünk szerződést, 
megtarthattátok törvényeiteket, s hogy - ami a cannaei vereség előtt 
még példátlan megtiszteltetésnek számított soknak közületek 
megadtuk a polgárjogot, megosztva veletek élvezését. Ezért úgy kell 
gondolkodnotok, campaniabeliek, hogy ez a vereség mindkettőnket 
ért közös csapás, s hogy nektek a közös hazát kell oltalmaznotok. 


Nem a samnisok és etruszkok ellen vívunk háborút, amelyben az, 
amit elvesznek, még mindig italiai uralom alatt marad. A pun az 
ellenségünk, ez a még Africában is jövevény nép, amely a világ 
legtávolabbi partjairól, az Oceanus mellől, Hercules oszlopaitól 


hajszolta ide, nemhogy semmi emberi jogot és szokást, de szinte 
még az emberi nyelvet sem ismerő seregét. Ezt az egyébként is 
kegyetlen természetű és erkölcsű népet vezére még vérszomjasabbá 
tette azzal, hogy hidakat és gátakat rakatott velük felhalmozott 
holttestekből, és - kimondani is iszonyat rászoktatta őket az 
emberhúsevésre. Ki ne undorodnék - legalábbis, ha italiai születésű 
- az ilyen iszonyatos táplálékon élőktől, ki bírná elviselni látásukat 
és uralmukat, s azt, hogy Africából, ráadásul Carthagóból írják elő 
törvényeinket, s hogy Italia a numidák és maurusok provinciája 
legyen? 


Nagy dicsőséget hoz rátok, campaniabeliek, ha a ti hűségetek és 
erőtök őrzi meg és állítja helyre a vereség miatt megingott római 
hatalmat. Úgy gondolom, harmincezer gyalogost és négyezer lovast 
sorozhatunk be Campaniából, s éppen elég pénzzel és gabonával is 
rendelkeztek. S ha olyan hűségesek lesztek, mint amilyen 
szerencsések, Hannibal nem fogja győztesnek, Róma pedig 


legyőzöttnek érezni magát." 


6. A consul szavai után a követséget elbocsátották. Mikor 
hazaérkeztek, az egyik követ, Vibius Virrius kijelentette: itt az idő, 
hogy a campaniabeliek ne csak régebben jogtalanul elvett földjüket 
szerezzék vissza a rómaiaktól, hanem egész Italiára is kiterjesszék 
uralmukat. Hiszen Hanniballal nekik tetsző feltételekkel köthetnek 
békét; s az sem lesz vitás, hogy ha Hannibal, a háborút győztesen 
befejezve, seregével visszatér Africába, az Italia feletti uralmat a 
campaniabelieknek engedi át. 

Virrius szavait társai mind helyeselték, így, amikor beszámoltak a 
követség útjáról, mindenki úgy látta, hogy a római név egyszer s 
mindenkorra megsemmisült. A nép s a senatus többsége azonnal 
elpártolásra gondolt, de az ügy tárgyalása, az öregebbek ellenkezése 
miatt, néhány napig elhúzódott. Végül a többség érvényesítette 
akaratát, hogy ugyanazokat a követeket, akik a római consulnál 
jártak, küldjék el Hannibalhoz. 

Néhány évkönyvben viszont azt találom, hogy még ezeknek az 
elindulása előtt, mielőtt még az elpártolás mellett döntöttek volna, 
követeket küldtek Rómába, azzal a követeléssel, hogy ha a rómaiak 
számítani —— akarnak segítségükre, — az egyik — — consulnak 
campaniabelinek kell lennie. Követelésüket nagy felháborodással 


fogadták, kiutasították őket a Curiából, s egy lictort küldtek velük, 
hogy vezesse ki őket a Városból, s parancsoljon rájuk, hogy még 
aznap hagyják el Róma határait. De mert ez a követelés nagyon 
hasonlít ahhoz, amelyet régebben a latinok támasztottak, s mert 
Caelius és egyéb írók - nyilván indokoltan - nem emlékeznek meg 
róla, én sem merném állítani, hogy az eset valóban megtörtént. 


7. A követek megérkeztek Hannibalhoz, s békét kötöttek vele a 
következő feltételekkel: egyetlen pun vezérnek vagy tisztviselőnek 
sincs joga campaniai polgár felett ítélkezni, s egyetlen campaniai 
polgárt sem lehet akarata ellenére katonai vagy más szolgálatra 
kényszeríteni. Capua megtartja saját törvényeit és elöljáróit; a 
campaniabeliek a punoktól háromszáz elfogott római lovagot 
kapnak, akiket ők választhatnak ki, hogy ezekkel kiválthassák a 
Siciliában szolgáló campaniai lovagokat. 

Ezekben a feltételekben állapodtak meg, de a campaniabeliek a 
megállapodást még egy gaztettel is megtetézték. Mert a nép 
váratlanul egytől egyig elfogta a szövetséges csapatok parancsnokait 
s a többi, akár valamilyen katonai feladattal, akár magánügyeik 
intézése miatt ott tartózkodó római polgárt, s bebörtönzés 
ürügyével a nyilvános fürdőkbe zárta őket, ahol a forró gőzben 
megfulladva, iszonyatos véget értek. 


E gaztett s a punokhoz küldendő követség ellen minden erejével 
tiltakozott egy Decius Magius nevű ember, aki csak azért nem 
gyakorolt korlátlan befolyást polgártársaira, mert azokból hiányzott 
a józan ész. Mikor azonban hallotta, hogy Hannibal megszálló 
sereget küld, Pyrrhus zsarnoki uralmát s a tarentumiak szörnyű 
szolgaságát hozván fel példának, a nyilvánosság előtt először azt 
kiáltotta, hogy ne bocsássák be a megszállókat, majd azt, hogy ha 
már befogadták, vagy űzzék ki őket, vagy pedig, ha legrégibb 
szövetségesükkel és vérrokonukkal szemben elkövetett gaztettüket 
egy másik, hősi és dicső cselekedettel akarják jóvátenni, 
mészárolják le a pun őrséget, s térjenek vissza Róma fennhatósága 
alá. 


Mikor Hannibal értesült az indítványról - hiszen nyilvánosság előtt 
hangzott el -, magához hívatta a táborába Magiust. Majd ennek 
önérzetes válaszára, hogy nem megy, hiszen Hannibal nem 


parancsolhat egy campaniai polgárnak, a pun vezér haragra 
gyulladva elrendelte, hogy fogják el és megbilincselve vezessék eléje 
ezt az embert. Később azonban, félve, hogy az erőszak 
nyugtalanságot kelt, és ő felkavarva a kedélyeket, váratlan 
összeütközésbe bonyolódik, egy futárral megüzente Marius Blossius 
campaniai praetornak, hogy másnap Capuába érkezik, s csekély 
kísérettel maga kerekedett fel táborából. 

Marius népgyűlést hívott össze, s felszólította a polgárokat, hogy 
feleségükkel, gyermekeikkel tömegesen vonuljanak ki Hannibal elé. 
Kérésének mindnyájan eleget is tettek, nemcsak engedelmességből, 
hanem lelkesen, mert a nép is hőn óhajtotta látni az annyi győzelem 
dicsőségével övezett, híres hadvezért. Csak Decius Magius nem 
vonult ki, de nehogy abba a gyanúba essék, hogy fél, vagy rossz a 
lelkiismerete, otthon se maradt: fia és néhány cliense társaságában 
nyugodtan sétálgatott a Forumon, miközben az egész polgárság 
lázasan tolongott, hogy fogadja és lássa a pun vezért. 

Hannibal, mihelyt a városba ért, azonnal a senatus összehívását 
követelte, de a campaniai főemberek arra kérték, ne foglalkozzék 
aznap semmi komoly üggyel, s a megérkezése révén ünneppé vált 
napot töltse el maga is jó hangulatban, vidáman. Ezért, 
bármennyire hajlamos volt is a szenvedélyes dühkitörésekre, 
nehogy mindjárt első szavával megtagadjon valamit, a nap nagy 
részét a város megtekintésére fordította. 


8. A két, közismerten előkelő származású és dúsgazdag Ninnius 
Celer fivérnél, Steniusnál és Pacuviusnál volt a szállása. Ide az előbb 
említett Pacuvius Calavius - annak a pártnak a vezére, amely a 
polgárságot a carthagóiak oldalára állította - elhozta felnőtt fiát is, 
akit Decius Magius oldala mellől szólított el, s akivel együtt ez a 
legnagyobb szenvedéllyel harcolt a római szövetség érdekében, a 
punokkal kötött szerződés ellen, s ebben a meggyőződésében sem az 
ellenkező pártállású nép, sem az atyák tekintélye nem ingatta meg. 
Apja ezután, inkább kérleléssel, mint mentegetőzéssel, kiengesztelte 
iránta Hannibalt, aki az atyai kérés és könnyek hatására az apával a 
fiút is meghívta a lakomára, noha itt vendéglátóin és a nagy hírű 
harcoson, Vibellius Taureán kívül más campaniait nem óhajtott 
látni. 

Még napvilágnál ültek asztalhoz. A lakomát egyáltalán nem a 
carthagói egyszerűség és katonás mértékletesség jellemezte, hanem, 

mint dúsgazdag, fényűző államhoz és házhoz illő, csábítva kínálta 
az ínycsiklandó falatok garmadáját. Csupán a Calavius fiú nem 
nyúlt serlegéhez, hiába unszolták a házigazdák, sőt olykor maga 
Hannibal is. Azzal mentegetőzött, hogy gyengélkedik, apja pedig fia 
könnyen érthető megilletődését hozta fel okul. 


Mikor alkonyattájban Calavius kiment a teremből, fia követte, s a 
ház mögött elterülő kert eldugott zugában így szólt hozzá: , Apám, 
olyan tervet közlök veled, amelynek a végrehajtása után a rómaiak 
nemcsak megbocsátják, hogy Hannibalhoz pártoltunk, hanem 
minden eddiginél nagyobb jóindulattal és elismeréssel néznek majd 
ránk, campaniabeliekre." Apja csodálkozó kérdésére, hogy milyen 
tervről van szó, togáját lebocsátva megmutatta az oldalán függő 
kardot. , Most azonnal Hannibal vérével akarom megpecsételni 
szövetségünket! Ezt most előre tudtodra akartam adni, ha esetleg 
nem óhajtasz jelen lenni, mikor a tettet végrehajtom." 9. E 
látványra és szavakra az öreg, magánkívül a félelemtől, mintha 
máris megvalósítva látná, amit hallott, így kiáltott fel: , Könyörögve 
kérlek, gyermekem, a gyermeket és szülőt összekapcsoló 
valamennyi kötelékre, ne  kényszerítsd atyádat arra, hogy 
végignézze szörnyű tettedet, majd bűnhődésedet. Hiszen csak 
néhány órája esküdtünk valamennyi istenre hűséget Hannibalnak, 
kézfogással erősítve meg kötésünket. S most, alighogy kijöttünk a 
megbeszélésről, esküvel megszentelt kezünk fegyvert ragadjon 
ellene? Felkelsz az asztaltól, amelynél a campaniabeliek közül 
harmadikként voltál Hannibal vendége, azért, hogy vendéglátód 
vérével szennyezd be azt az asztalt? Hannibalt mint atya, ki tudtam 
engesztelni fiam, de a fiamat nem tudom kiengesztelni Hannibal 
iránt? Hát már mit se számít neked a szentség, hűség, vallás, 
kegyelet, s elkövethetünk minden bűnt, ha a vétek nem fenyeget 
azonnali pusztulással? Egyedül akarsz rátámadni Hannibalra? 
Mekkora szabados- és szolgasereg veszi körül! Hány ember szeme 
figyel egyedül csak őrá! S az a sok jobb kéz mind mozdulatlan 
marad, mikor te őrült merényleted elköveted? S kiállod-e magának 
Hannibalnak pillantását, amelyet fegyveres seregek sem bírnak 
elviselni, s amelytől a római nép is megborzad? De még ha más 
védelmezője nem is akadna, képes lennél-e Hannibal helyett 
engemet átszúrni, ha az ő testét, közbevetve magam, saját 
testemmel védelmezném? Mert a pengének, mielőtt őt átszúrná, az 
én testemen kell áthaladnia! De hadd ijesszelek vissza inkább itt, 


mintsem azok győzzenek le bent. Bárcsak olyan eredménnyel 
könyörögnék neked, mint amilyen eredménnyel könyörögtem ma 
már érted!" 


Látva, hogy fia könnyezik, átölelte, megcsókolta, s nem szűnt meg 
kérlelni, míg rá nem bírta, hogy dobja el a kardot, s adja szavát, 
hogy lemond szándékáról. 

Az ifjú megszólalt: , Veled szemben, teljesítem atyám, a kegyelet 
parancsát, amellyel hazámnak tartozom. De helyetted is kínoz, hogy 
rád hazád háromszoros elárulásának a terhe nehezedik. Először is 
azt tanácsoltad, hogy pártoljunk el a rómaiaktól, majd később 
kieszközölted, hogy kössünk békét Hanniballal, végül pedig 
késleltetted és megakadályoztad, hogy Capuát visszaadjuk a 
rómaiaknak. Hazám, a kardot, amellyel érted öveztem fel magam az 
ellenség várába belépve, vedd vissza tőlem, mert atyám kicsavarta 
kezemből." 

E szavakkal a kerítésen át az utcára dobta kardját, s hogy minél 
kisebb gyanút keltsen, visszatért a lakomára. 


10. Másnap a senatus nagy számban jelent meg Hannibal 
tiszteletére. Ő beszéde első részében nagyon megnyerő és 
barátságos hangot ütött meg; megköszönte a campaniabelieknek, 
hogy többre becsülték az ő barátságát a római szövetségnél, s 
nagyszerű ígéretekkel kecsegtette őket, többek közt, hogy Capua 
hamarosan egész Italia feje lesz, s nemcsak a többi népnek, de 
magának Rómának is ő szabja meg a törvényt. A punokkal kötött 
barátság és szövetség csak egyetlen emberre nem érvényes, aki 
azonban nem is campaniai, sőt még e nevet sem érdemli meg, s ez 
az ember Decius Magius. Azt kívánja, hogy szolgáltassák ki őt neki, 
s hogy az ő jelenlétében tárgyalják le az ügyet, s hozzanak döntést. 
Mindnyájan megszavazták a határozatot, noha a többség előtt 
nyilvánvaló volt egyrészt az, hogy Magius nem szolgált rá erre a 
meghurcolásra, másrészt az, hogy szabadságjogaikat mindjárt 
kezdetben alaposan korlátozták. 


Hannibal, eltávozva a Curiából, a főtisztviselőknek fenntartott 
megszentelt emelvényen foglalt helyet, s elrendelte, hogy hozzák elé 
Decius Magiust, s az az ő lába előtt állva adja elő védekezését. S 
mikor ez, megőrizve lelki szilárdságát, kijelentette, hogy a szerződés 


értelmében nem lehet őt erre kényszeríteni, megbilincselték, s egy 
lictorral Hannibal táborába vezettették. Míg fedetlen fővel vezették, 
útközben, mintha népgyűlésen lenne, ezt kiabálta a mindenhonnan 
köréje sereglő tömegnek: , Most aztán megkaptátok az annyira 
óhajtott szabadságot! A Forum közepén, fényes nappal, szemetek 
láttára, megkötözve visznek engem, aki egy campaniabelinél sem 
vagyok alábbvaló, a halálba! S mi kegyetlenebb erőszakot 
követhetnének el, ha ostrommal foglalják el a várost? Vonuljatok 
csak ki Hannibal elé, díszítsétek fel a várost, szenteljétek ünneppé 
érkezése napját, hogy láthassátok diadalmenetét, melyben egy 
polgártársatokat viszi!" 


Minthogy kiáltozása szemmel láthatólag hatott a tömegre, kísérői 
beburkolták fejét, s parancsot kaptak, hogy minél gyorsabban 
hurcolják ki a kapun. Így vezették ki a táborba, majd gyorsan hajóra 
szállították, s elindították Carthago felé, nehogy Hannibal - ha 
Capuában a jogtalanság miatt mozgolódás támadna, s a senatus is, 
megbánva egyik vezető embere kiszolgáltatását, követség útján 
visszaadását kérné - kénytelen legyen megtagadni mindjárt 
szövetségesei első kérését, vagy - ha teljesíti a kérést - otthagyni 
Capuában a lázadás és zavargás szervezőjét. 

A hajót a vihar Cyrenébe sodorta, amelyben ekkor már (az 
egyiptomi) királyok uralkodtak. Minthogy Magius itt Ptolomaeus 
király szobránál keresett védelmet, őrei  Ptolomaeushoz, 
Alexandriába vitték. Mikor itt elbeszélte, hogy Hannibal verette 
vasra, lábbal tiporva a szerződésben biztosított jogokat, a király 
levétette bilincseit, s megengedte, hogy visszatérhet, ahová akar, 
Rómába vagy Capuába. De Magius úgy nyilatkozott, hogy Capuában 
nem lenne biztonságban, Rómában pedig olyan időben, mikor a 
rómaiak és  campaniabeliek között háború dúl, inkább 
szökevénynek, mint vendégnek tekintenék. Ezért leghőbb óhaja, 
hogy ott maradhasson, annak a birodalmában, aki visszaadta és 
biztosította szabadságát. 


11. Ilyen események közben érkezett haza Rómába a Delphibe 
küldött Fabius Pictor, s felolvasta a jósda válaszát. Ez felsorolta, 
hogy mely isteneknek kell nyilvános könyörgést rendezni, s azt is, 
hogy milyen módon, majd így folytatódott: ,Ha mindennek eleget 
tesztek, rómaiak, helyzetetek jobbra fordul, és kedvezőbb lesz, 


államotok sorsa mindinkább kívánságotok szerint alakul, a 
küzdelem a római nép győzelmével végződik. S ha majd 
államotokról jól gondoskodtatok és megmentettétek, küldjetek a 
pythói Apollónak adományt abból, amit nyertetek, s a zsákmányolt 
felszerelésből és fegyverekből juttassatok neki tiszteletajándékot; s 
ne ejtsen hatalmába benneteket az elbizakodottság." Miután a görög 
verset latin fordításban felolvasta, elmondta, hogy minden 
istenségnek azonnal tömjénnel és borral áldozott, s a szentély 
papjától azt az utasítást kapta, hogy amiképpen babérkoszorút 
viselve lépett be a szentélybe, és mutatta be áldozatát, éppúgy 
szálljon hajóra is; ne tegye le a koszorút előbb, csak ha Rómába 
érkezett. Ő ezt az utasítást a legteljesebb lelkiismeretességgel és 
pontossággal teljesítette, s a koszorút Rómában, Apollo oltárára 
tette le. A senatus úgy döntött, hogy a lehető leghamarabb, 
lelkiismeretesen meg kell rendezni az áldozatokat és nyilvános 
könyörgéseket. 

Mialatt ezek történtek Rómában és Italiában, Mago, Hamilcar fia 
Carthagóba érkezett, hogy közölje a cannaei győzelem hírét. Fivére 
őt nem közvetlenül a csata után indította útnak, hanem várt néhány 
napig, hogy fogadja a rómaiaktól elpártolt bruttius városok 
meghódolását. A senatus elé bocsátva, a következőképpen számolt 
be fivére Italiában végrehajtott tetteiről: 


Hannibal hat fővezérrel - négy consullal, egy dictatorral, s egy 
lovassági főparancsnokkal - s hat consuli sereggel ütközött meg. 
Több mint kétszázezer ellenséges katonát ölt meg, több mint 
ötvenezret ejtett fogságba, s két tábort foglalt el. A négy consul 
közül kettő elesett, a másik kettőből az egyik megsebesült, a másik, 
egész seregét elveszítve, alig ötven emberével tudott megmenekülni. 
A consullal egyenrangú lovassági főparancsnok seregét szétverték, 
őt pedig menekülésre késztették. S a dictator is csak azért került 
kitűnő vezér hírébe, mert egyetlen csatát se merészelt vállalni. A 
bruttiusok, apuliabeliek s részben a samnisok és lucaniabeliek is a 
punok oldalára álltak, s Capua, amely nemcsak Campania, de - a 
római hatalmat megsemmisítő cannaei csata után - egész Italia feje, 
megadta magát Hannibalnak. Ennyi s ily jelentős győzelem után 
méltán mondhatnak és adhatnak hálát a halhatatlan isteneknek. 12. 
E nagyszerű hírek bizonyságául kiöntötte a Curia előcsarnokába a 
magával hozott aranygyűrűket, s mikor ezt a nagy halmot 
megmérték - egyes történetírók szerint -, több mint három mérőt 


töltöttek meg. A hagyomány szerint - s ez látszik valószínűbbnek - a 
gyűrűk csak egy mérőt tettek ki. Ezután, hogy a római vereséget 
még súlyosabbnak tüntesse fel, élőszóval annyit fűzött hozzá, hogy 
ezt a kitüntetést csak a lovagok, s azok között is a legelőkelőbbek 


viselték. 


Beszédének lényege az volt, hogy a háború közeli befejezésének 
reményében még inkább támogatniuk kell minden erejükkel 
Hannibalt. Hiszen a küzdelem hazájuktól távol, az ellenséges föld 
közepén dúl, és igen sok gabonát, sok pénzt emésztett fel; s a 
győztes, miközben annyi csatában semmisítette meg az ellenséges 
seregeket, maga is elvesztette csapatai egy részét. Küldjenek tehát 
utánpótlást; küldjenek pénzt zsoldra s gabonát a katonáknak, akik 
oly derekasan álltak helyt a pun népért. 

A Mago szavai nyomán mindenkit eltöltő örömteli hangulatban a 
Barcas-párthoz tartozó Himilco, úgy vélvén, itt az alkalom, hogy 
kirohanjon Hanno ellen, így szólt hozzá: , Nos, mi a helyzet, Hanno? 
Még mindig nem helyesled, hogy háborút indítottunk a rómaiak 
ellen? Követeld hát Hannibal kiadatását! Tiltsd meg, hogy 
nagyszerű sikereinkért hálát adjunk a halhatatlan isteneknek! Hadd 
hallhassunk egy római senatort is szónokolni a carthagói Curiában!" 
Erre Hanno így válaszolt: , Nem akartam ma felszólalni, összeírt 
atyák, hogy számotokra nem túl kellemesen hangzó szavaimmal ne 
zavarjam meg az általános örömet. De most, ha az egyik senatornak 
arra a kérdésére, hogy még mindig helytelenítem-e a rómaiak ellen 
indított háborút, nem válaszolnék, vagy gőgösnek, vagy 
meghunyászkodónak látszanék, vagyis olyan embernek, aki nem 
törődik az első esetben a mások, a másodikban a maga 
szabadságával. 

Azt válaszolhatnám Himilcónak, hogy változatlanul most is 
ellenzem a háborút, s változatlanul vádolom ezt a ti győzhetetlen 
hadvezéreteket, míg csak nem látom, hogy a háborút valamennyire 
is elfogadható feltételekkel befejezzük, s nem is fogja más 
lecsillapítani a régi, békés helyzet után érzett sóvárgásomat, csupán 
egy új béke. Azok a sikerek, amelyekkel Mago az imént 
eldicsekedett, Himilcót és Hannibal többi csatlósát már most is 
megörvendeztethetik, de engem majd akkor töltenek el örömmel, ha 
a háborúban elért sikereink alapján, kedvező helyzetünket jól 
kihasználva, méltányosabb békét köthetünk. Mert ha elmulasztjuk 
ezt az időt, amikor látszat szerint abban a helyzetben vagyunk, 


hogy mi békét kínálhatunk, s nem nekünk kell elfogadnunk, nagyon 
félek, hogy ez az örömünk is megkeseredik és semmivé foszlik. 


De hogyan is festenek jelenleg ezek a sikerek? vElpusztítottam az 
ellenséges seregeket küldjetek nekem katonákatlx - S nem ugyanezt 
kívánnád akkor is, ha te vagy a legyőzött? vElfoglaltam két 
ellenséges tábort - nyilván zsúfolva zsákmánnyal és élelemmel - 
küldjetek élelmet és pénzt!x - Nem ugyanezt óhajtanád akkor is, ha 
tégedet fosztanak ki és űznek el táborodból? De hogy ne én legyek 
egyedül, aki mindezt oly különösnek tartom, szeretném, ha Himilco 
vagy Hamilcar adna nekem választ - hiszen, mivel megfeleltem 
Himilcónak, jog és igazság szerint én is tehetek fel kérdéseket - 
először is arra a kérdésemre, hogy miután Cannaenál a római sereg 
megsemmisítéséig folyt a harc, s mint mindenki tudja, egész Italia 
hozzánk pártolt, mellénk állt-e legalább egyetlen a latin törzsek 
közül? Másodszor pedig arra, hogy a harmincöt tribusból átszökött- 
e akár egyetlen ember is Hannibalhoz?" - Mikor mindkét kérdésre 
tagadó választ kapott, így folytatta: ,Így hát ellenségeink száma 
még mindig több, mint elegendő. De azt is szeretném tudni, hogy 
ezt a sokaságot milyen érzület, milyen reménység tölti el?" 


13. Mikor Mago azt válaszolta, hogy ezt sem tudja, kijelentette: 
, Semmit sem egyszerűbb megtudni, mint ezt! Vajon küldtek-e a 
rómaiak Hannibalhoz békét kérő követeket? Vajon kaptatok-e hírt 
arról, hogy Rómában akár egy szót is ejtettek a békekötésről?" - 
Mikor Magótól erre is tagadó választ kapott, így szólt: , Tehát a 
háború számunkra még éppoly kevéssé dőlt el, mint azon a napon, 
amelyen Hannibal átkelt Italiába. Még sokan vagyunk életben, akik 
jól emlékezünk, mily változó hadiszerencsével vívott küzdelem után 
győztek az első pun háborúban! Hiszen sosem látszott a helyzetünk 
szárazon és vízen kedvezőbbnek, mint C. Lutatius és A. Postumius 
consulsága előtt. S Lutatius és Postumius consulsága idején 
szenvedtünk vereséget az Aegati-szigeteknél. S ha most - ne adják 
az istenek! - ismét fordul a hadiszerencse, akkor, vereségünk után, 
vajon reménykedhettek-e olyan békében, amit most sem ajánl fel 
senki, mikor mi vagyunk a győztesek? Én azonnal tudnék felelni 
arra is, ha valaki feltenné a kérdést: mi jobb, az ellenségnek 
felajánlani, vagy tőle elfogadni a békét; de ha ti csak Mago 
követeléseiről tárgyaltok, erről az a véleményem, hogy azoknak, 
akik győztek, semmit sem kell küldenünk; ha pedig becsaptak, és 


hiú reményekbe ringattak, még kevésbé érdemlik meg, hogy 
küldjünk nekik valamit!" 

Hanno szavait egy-két ember, ha megszívlelte; tekintélyét ugyanis 
csökkentette a Barcas családdal szemben táplált ellenséges érzülete, 
másrészt pillanatnyilag mindenki olyan örömmámorban úszott, 
hogy nem voltak hajlandók meghallani semmit, ami lelkesedésük 
hiú voltát bizonyította, s úgy gondolták, hogy hamarosan véget ér a 
háború, ha még egy kis erőfeszítésre hajlandók. 

Ezért nagy egyetértésben úgy határozott a senatus, hogy 
Hannibalnak utánpótlásul négyezer numidát, negyven elefántot és 
ezer talentum ezüstöt kell küldeni. S Magóval Hispaniába egy 
dictatort is küldtek, hogy fogadjon fel húszezer gyalogos és 
négyezer lovas zsoldost az Italiában és Hispaniában tartózkodó 
seregek kiegészítésére. 


14. Egyébként - mint kedvező helyzetben lenni szokott - mindezt 
igen lassan és vontatottan hajtották végre. Viszont a rómaiaknak 
velük született tetterejükön kívül nehéz helyzetük sem engedte meg, 
hogy tétovázzanak. Mert a consul sem mulasztott el semmit a 
rábízott feladatokból, sem a dictator, M. Iunius Pera, aki a vallási 
szertartások lebonyolítása után, szokás szerint megkérdezte a népet, 
lóra szállhat-e; majd nem elégedett meg a két consul által az év 
elején besorozott két városi legióval, a besorozott rabszolgákkal s a 
picenumi és gallus területen összeszedett csapatokkal, hanem az 
állam szinte reménytelen helyzetében - mikor nem az a fontos, hogy 
mi illő, hanem, hogy mi hasznos - ahhoz a végső eszközhöz 
folyamodott, hogy közhírré tette: mindazoknak, akik valamilyen 
főbenjáró vétek vagy adósságuk miatt börtönben ülnek, elengedi 
büntetését és adósságát, ha katonának jelentkeznek. Ezek közül 
hatezret azokkal a gallusoktól zsákmányolt fegyverekkel látott el, 
amelyek annak idején C. Flaminius diadalmenetét díszítették. Így 
mintegy huszonötezer főnyi felfegyverzett sereggel vonult ki a 
Városból. 

Hannibal, mikor Capua elfoglalása után a neapolisiakat sem 
ígérettel, sem fenyegetéssel nem tudta megingatni, seregével Nola 
területére vonult, azzal a szándékkal, hogy kezdetben nem 
viselkedik ellenségesen - mert még bízott abban, hogy önként 
meghódolnak -, viszont ha nem váltanák valóra ezt a reményét, 
nem kíméli meg őket semmitől, ami számukra csak szenvedést és 


rettegést jelenthet. 


A senatus - elsősorban ennek vezetői - szilárdan kitartott a római 
szövetség mellett, a rendszerint változást óhajtó tömeg azonban 
teljes számban Hannibal pártjára állt; lelkében már előre átélte 
földjei rémületes feldúlását, s az ostromzárral majd rázúduló sok 
szörnyű és méltatlan szenvedést; s akadtak éppen elegen, akik 
elpártolásra buzdítsák. Ezért a senatus, amely rettegve látta, hogy 
ha nyíltan cselekszik, nem tud szembeszállni a felizgatott tömeggel, 
igyekezett színleléssel késleltetni a fenyegető veszedelmet. Úgy 
mutatta tehát, mintha egyetértene a Hannibalhoz való átpártolással, 
s csupán abban nem tudna még dönteni, milyen feltételekkel kössék 
meg ezt az új baráti szövetséget. Így, időt nyerve, a legnagyobb 
sietséggel követeket küldtek a seregével Casilium mellett tartózkodó 
Marcellus Claudius római praetorhoz, értesítve, hogy Nolában 
milyen válságosra fordult a helyzet: földjük Hannibal és a pun sereg 
hatalmában van, s ha nem kapnak segítséget, városuk is hamarosan 
erre a sorsra jut. A senatus beleegyezett, hogy a nép akkor pártol át, 
amikor jónak látja, s csakis így tudta megakadályozni az azonnali 
átpártolást. 


Marcellus megdicsérte a nolabelieket, felszólítva őket, hogy 
továbbra is ezzel a színleléssel halogassák a döntést az ő 
megérkezéséig, addig tartsák titokban, hogy vele tárgyaltak, s ne 
mutassák, hogy a legkisebb mértékben is számítanak a római 
segítségre. Ezután Casilinumból Calatiába vonult, s átkelve a 
Volturnus folyón, Saticula és Trebula területén s a Suessula felett 


húzódó hegyeken keresztül Nolába érkezett. 


15. Hannibal a római praetor megjöttekor eltávozott Nola 
környékéről, s a tenger felé, Neapolis közelébe vonult, mert 
szeretett volna hatalmába keríteni egy tengerparti várost, ahová 
biztonságban befuthatnak az Africából érkező hajók. De mikor 
megtudta, hogy Neapolist is egy római vezér tartja megszállva - M. 
Iunius Silanus, akit maguk a neapolisiak hívtak be - innen is, 
akárcsak Nola alól, eltávozott, s Nuceria alá vonult. A várost, 
miután hosszabb ideig ostromzár alatt tartotta, s hiába próbálkozott 
hol erőszakkal, hol a népnek vagy vezetőknek tett ígéretekkel, végül 
kiéheztetéssel kényszerítette megadásra, s megállapodott a lakókkal, 


hogy fegyvertelenül, egy szál ruhában elvonulhatnak. Azután, 
minthogy kezdettől azt a látszatot akarta kelteni, hogy - a 
rómaiakat kivéve - minden italiai iránt jóindulattal viseltetik, 
jutalmakat és tisztséget ígért azoknak, akik ott maradnak és 
seregébe állnak. De még ezek az ígéretek sem csábítottak maradásra 
senkit. A menekülők mind szétszéledtek, arra, amerre valamilyen 
vendégbaráti kötelék vonzotta, vagy pillanatnyi elhatározásuk 
vezette őket, Campania városaiba, főképpen Nolába és Neapolisba. 
A senatorok közül mintegy harmincan - és éppen a legelőkelőbbek - 
Capuába mentek, de mikor innen, minthogy Hannibal előtt bezárták 
kapuikat, elutasították őket, Cumaeban húzták meg magukat. A 
nuceriai zsákmányt a katonák kapták meg; a várost kirabolták és 
felgyújtották. 

Marcellusnak Nola megtartásában éppolyan segítségére volt saját, 
megszálló csapatai hűsége, mint a vezetők rokonszenve. Viszont 
félnie kellett a néptől, mindenekelőtt egy bizonyos L. Bantiustól, 
akit az elpártolás kudarca miatt érzett szégyen s a római praetortól 
való félelem arra ösztönzött, hogy elárulja hazáját, vagy - ha erre 
nem nyílik alkalom - szökjék át az ellenséghez. Heves vérmérsékletű 
fiatalember volt, s a szövetségesek közt abban az időben majdnem a 
legelőkelőbb származású lovag. Cannaenál félholtan akadtak rá a 
hullahalmok alatt, s Hannibal jóindulatúan gondoskodott 
meggyógyításáról, sőt megajándékozta és haza is küldte. Bantius e 
jótéteményért érzett hálából óhajtotta Nolát a punok kezére játszani 
és hatalmába juttatni. S a praetor figyelmét nem kerülte el, hogy 
milyen lázas igyekezettel készíti elő a változást. 


Belátta, hogy vagy ki kell végeztetnie s így tenni ártalmatlanná, 
vagy le kell köteleznie valamilyen jótéteménnyel. S mert jobban 
szerette volna ezt a derék és bátor szövetségest megnyerni, mint az 
ellenségnek átengedni, magához hívatta, s barátságosan így beszélt 
hozzá: Azt kell gondolnia, hogy Bantiusnak honfitársai közt igen sok 
az irigye, hiszen nem akadt Nolában egy ember, aki neki az ifjú hősi 
tetteiről említést tett volna. Bezzeg, ha valaki a római táborban 
teljesít szolgálatot, annak hősiessége semmiképpen nem maradhat 
homályban! Bantius hajdani katonatársai közül sokan beszéltek már 
neki arról, hogy milyen ember, s ismételten milyen veszélyeket 
vállalt a római nép megmaradásáért és méltóságáért, s hogy a 
cannaei csatában csak akkor hagyta abba a küzdelmet, amikor már 
majdnem elvérzett, s maga alá temette az összerogyó harcosok, a 


lovak és fegyverek tömege. 


, Vitézkedj csak így tovább! - folytatta - tőlem mindig megkapsz 
minden megbecsülést és jutalmat, s minél többször keresel fel, annál 
inkább meggyőződhetsz róla, hogy látogatásod mennyire használ 
tekintélyednek és előmenetelednek." Az ígéreteknek megörülő ifjút 
pompás paripával ajándékozta meg, s szólt a praetornak, hogy 
fizessen ki neki ötszáz denárt, a lictorokat pedig utasította, hogy 


valahányszor az ifjú óhajtja, bocsássák elébe. 


16. Marcellus barátságos viselkedésével annyira megszelídítette az 
ifjú lázadót, hogy ezután nem akadt a szövetségesek közt nála 
elszántabb és hűségesebb híve a római ügynek. 

Mikor Hannibal megjelent a város kapui előtt - mert táborával 
Nuceriától megint Nola alá vonult -, s a polgárság ismét az 
átpártolás gondolatával foglalkozott, Marcellus az ellenség 
megérkezésekor behúzódott a falak mögé, nem mintha féltette 
volna táborát, de nem akart alkalmat adni terve végrehajtásához a 
város átadására készülő többségnek. Ezután mindkét sereg csatára 
sorakozott, a rómaiaké Nola falai, a punoké pedig táboruk előtt. 
Kisebb ütközetre került sor a város és tábor között levő területen, 
váltakozó sikerrel, mert a vezérek ugyan nem akadályozták meg 
néhány harcosuk tervszerűtlen előnyomulását, de nem is óhajtottak 
jelt adni az általános ütközetre. 

Mikor a két sereg már nap nap után ebben a helyzetben várakozott, 
Marcellusnak jelentették a nolai vezetők, hogy a polgárság a 
punokkal éjszaka megbeszélést tartott, s megállapodtak, hogy ha a 
római sereg a kapuk elé vonul, elrabolják holmiját és poggyászát, 
azután bezárják a kapukat, és megszállják a falakat, hogy így a 
helyzet és a város uraivá válva, a rómaiak helyett a punokat 
bocsássák be. 

Marcellus a hír hallatára elismerését nyilvánította a nolai 
senatoroknak, s úgy döntött, hogy mielőtt odabent kitörne a 
felkelés, megkockáztatja az ütközetet. Seregét három részre osztva, 
az ellenség felé nyíló három kapunál állította fel, s kiadta a 
parancsot, hogy kövessék őket a  málhások, a lovászok, 
markotányosok, a gyengélkedő katonák pedig hozzák a sánckarókat. 
A középső kapuhoz állította a legiók főerejét, a két szélsőhöz pedig 
az újoncokat, a könnyűfegyverzetűeket és a szövetséges lovasságot. 


A nolaiaknak megtiltotta, hogy a kapukhoz és falakhoz 
közeledjenek, s a poggyász mellé őrséget rendelt, nehogy, míg a 
legiókat leköti a harc, támadást intézhessenek ellenük. Így álltak fel 


csatarendben a kapuk mögött. 


Hannibal, akinek serege most is - mint már jó egynéhány napja - a 
nap nagy részében a hadijelvények alatt felsorakozva várakozott, 
először csodálkozott, hogy a római sereg nem vonul ki a kapun, s a 
falakon sem látni egyetlen fegyverest sem. Azután, úgy vélve, hogy 
megbeszélésüket elárulhatták, s a rómaiakat a félelem tartja vissza a 
városban, katonái egy részét visszaküldte a táborba, és sietve az első 
vonalba hordatta a város ostromához szükséges eszközöket, 
szilárdan bízva abban, hogy ha szorongatni kezdi a tétovázó 
rómaiakat, a nép közben megindítja a felkelést. S miközben az első 
sorban ki-ki sietve feladata után lát, s a csatasor a falak alá nyomul, 
hirtelen kitárul a kapu, Marcellus rohamra kürtöltet, felharsan a 
csatakiáltás, s elöl a gyalogság, utána a lovasság a legfergetegesebb 
rohammal tör az ellenségre. Már épp elég rémületet és felfordulást 
keltettek középen, mikor a két szélső kapun át P. Valerius Flaccus és 
C. Aurelius legatusok is rárontottak az ellenséges szárnyakra. A 
markotányosok, lovászok s a málháscsapat őreinek hangja még 
fokozta a harci kiáltás erejét úgy, hogy a punok előtt az ellenség, 
amelyet főként csekély száma miatt vetettek meg, egyszeriben 
hatalmas seregnek látszott. Nem merném biztosan állítani, amiről 
egyesek tudósítanak, hogy a rómaiak kétezer-nyolcszáz ellenséges 
katonát vágtak le, s közben maguk nem vesztettek többet ötszáznál. 
Mindegy, akár ekkora, akár kisebb volt a győzelem, e napon 
kiemelkedő haditettet hajtottak végre, nem tudom, nem a 
legnagyobbat-e az egész háborúban. Mert ekkor nehezebb feladat 
volt elérni, hogy Hannibaltól ne szenvedjünk vereséget, mint később 
győzelmet aratni felette. 


17. Hannibal, elveszítve reményét, hogy Nolát elfoglalhatja, Acerra 
mellé vonult vissza, Marcellus pedig bezáratta a kapukat, s eléjük, 
hogy senki se távozhassék, őrségeket állított. Majd a forumon 
vizsgálatot tartott azoknak az ügyében, akik titokban tárgyaltak az 
ellenséggel. Több mint hetvenet, akikre rábizonyult az árulás, 
bárddal lenyakaztatott, s vagyonukat a római állam nevében 


elkoboztatta. Ezután a város kormányzását átadta a senatusnak, 
teljes seregével elvonult, és a Suessula felett ütött táborban 
telepedett le. 

Hannibal az acerrabelieket először önkéntes meghódolásra akarta 
rábírni, majd látva, hogy erre nem hajlandók, körülzárta őket, s 
megkezdte az ostromot. A lakókban azonban több volt az 
elszántság, mint az erő; így azután lemondtak a reményről, hogy 
városukat megvédhetik. S látva, hogy falaik körül sáncok 
emelkednek, még mielőtt az ellenség ostromműveivel teljesen 
körülvette volna őket, az erődítmények közt található réseken, ott, 
ahol az őrség lazább volt, az éjszaka csendjében, járt és járatlan 
utakon kilopakodtak, s szétszóródtak - amerre kit-kit szándéka vagy 
a véletlen vezetett - azokba a campaniai városokba, amelyekről úgy 
tudták, hogy hűségesek maradtak a rómaiakhoz. Hannibal kirabolta 
és felgyújtotta Acerrát, s mikor meghallotta, hogy a római dictator 
és a campaniai legiók Casilinumhoz érkeztek, seregével ő is oda 
vonult, nehogy az ellenség túlságos közelléte miatt Capuában 
valami zavargás támadjon. 

Casilinumot ekkor ötszáz praenestei védte, néhány római és latin 
harcossal, akik a cannaei vereség hírére csatlakoztak hozzájuk. 
Ezek, minthogy Praenestében a kitűzött napon nem fejeződött be a 
sorozás, később indultak el otthonukból, s még a csatavesztés híre 
előtt érkeztek meg Casilinumba. Mások is csatlakoztak hozzájuk - 
rómaiak és szövetségesek -, s elég tekintélyes csapatot alkotva 
indultak el a városból, majd a cannaei vereség hírére jónak látták, 
ha visszatérnek Casilinumba. Itt időztek néhány napig a 
campaniabeliek gyanújától övezve és tőlük rettegve, miközben hol 
azok óhajtottak csapdát vetni nekik, hol ők amazoknak. Majd, 
mikor biztossá vált a hír, hogy Capua elpártolt, s befogadta 
Hannibalt, éjszaka leölték a polgárokat, elfoglalták a városnak - 
amelyet a Volturnus folyó oszt ketté - a folyó innenső partján 
elterülő felét, s ők alkották Casilinum római védőseregét. Hozzájuk 
csatlakozott még egy perusiai csapat - négyszázhatvan ember -, akik 
néhány napja ugyanannak a hírnek a hatására menekültek ide, mint 
a praenesteiek. Ennyi fegyveres éppen elég volt a kicsiny, egyik 
oldalt a folyóval határolt erődítmény védelmére, sőt az élelemhiány 
miatt még ez a szám is túl soknak látszott. 


18. Hannibal, aki már nem volt innen távol, előreküldte a 


gaetulusokat Isalcas nevű vezérükkel, hogy ha tárgyalást tud 
kezdeni, először nyájas szavakkal próbálja őket rávenni, hogy 
nyissák meg a kapukat, s engedjék be a megszálló őrséget, ha 
azonban szilárdan ellenállnának, kezdje meg a harcot, s próbáljon 
valamelyik oldalról behatolni a városba. Mikor a csapat a falak alá 
érkezett, a nagy csend miatt a város teljesen elhagyatottnak látszott, 
s a barbár úgy vélvén, hogy a védők félelmükben kiürítették, már 
készült a kapuk feltörésére és a zárak leverésére, mikor a kapuk 
váratlanul feltárultak, nagy zajjal kirohant a bent felkészült két 
cohors, és súlyos vereséget mért az ostromlókra; s miután az első 
sorok meghátráltak, maga a csapatok java részével előretörő 
Maharbal sem tudta visszaszorítani a kitörő cohorsokat. 


Végül Hannibal közvetlenül a falak előtt ütötte fel táborát, s teljes 
erejével, minden csapatával megkezdte a városka kicsiny 
helyőrségének ostromát. S míg minden oldalról körülfogva 
szorongatta és rohamozta a várost, elvesztette jó néhány katonáját, 
méghozzá a legderekabbakat, akiket a falakról vagy a tornyokból 
lövedék ért. Egyszer, mikor a védők kitörtek, egy csapat elefántot 
küldött ellenük, majdnem elvágta az útjukat, s nagy rémületet 
keltve űzte őket vissza a városba, kis számukhoz képest elég sokat 
ölt le közülük, sőt még többen is elestek volna, ha a csatát nem 
szakítja félbe az éjszaka. 


Másnap Hannibal minden katonáját új ostromra lelkesítette, főként 
azzal, hogy díjként arany ostromkoszorút tűzött ki, s szemükre 
hányta, hogy Saguntum elfoglalói ennyire késlekednek egy síkságon 
fekvő, kicsiny váracska bevételével s egyenként és együtt 
emlékeztette őket Cannae, a Trasumennus-tó és Trebia nevére. 
Ezután ostromfedelek készítéséhez és aknák ásásához fogtak. De a 
római szövetségesekben is éppen elég vállalkozó kedv és lelemény 
volt, hogy az ellenfél különböző próbálkozásaival szembeszálljanak. 
Az ostromfedelek ellen védősáncokat emeltek, az ellenség aknáit 
ellenaknákkal —— keresztezték, — minden nyílt vagy titkos 
kezdeményezésével szembeszálltak, úgyhogy végül is Hannibal 
megszégyenülve adta fel eredeti szándékát, s csekély számú őrséget 
hagyva a megerősített táborban, nehogy úgy tűnjék, mintha 
lemondott volna az ostromról, téli szállásra Capuába vonult. 

Itt a tél legnagyobb részében lakóházaknál szállásolta el seregét, 
amely oly gyakran és oly sokáig tűrt el minden, az ember számára 


elképzelhető megpróbáltatást, de egyáltalán nem ismerte és nem 
szokta meg a jólétet. Így éppen azokat az embereket, akiket semmi 
szerencsétlenség sem tudott térdre kényszeríteni, most annál jobban 
megrontották a túlságos kényelem és a mértéktelen élvezetek, minél 
mohóbban merültek el a szokatlan s épp ezért oly vonzó örömökbe. 
A minden nappal megszokottabbá váló lustálkodás, borozás, 
lakomák, örömlányok, fürdő, henyélés annyira elpuhították testüket 
és lelküket, hogy ezután inkább hajdani győzelmeik híre s nem igazi 
erejük oltalmazta őket. Ezért aztán a hadviselés művészetében 
jártasak még inkább kárhoztatták a vezért, hogy a cannaei csata 
után nem vonult azonnal Róma ellen; mert az akkori habozást még 
úgy tekinthették, hogy az csak késleltette a győzelmet, de ez a 
mostani tévedés a győzelemhez szükséges erőtől fosztja meg őket. S 
valóban, mintha Capuából teljesen más sereggel vonult volna ki, 
amelyben nyoma sem volt a régi fegyelemnek. Mert nemcsak hogy 
sokan visszaszöktek, akik az örömlányok hálójába kerültek, hanem 
mikor megint sátrakban kellett lakniuk, s megkezdődtek a 
menetelések s a katonaélet egyéb megpróbáltatásai, mintha újoncok 
lennének, elfogyott kitartásuk és erejük. S nagyon sokan az egész 
nyár folyamán engedély nélkül voltak távol a hadijelvényektől, s a 
szökevényeknek egyetlen város: Capua szolgált menedékhelyül. 


19. Egyébként Hannibal, mikor a tél már enyhülni kezdett, 
seregével téli szállásáról Casilinumhoz vonult. Itt, noha az ostrom 
szünetelt, a város lakóit és védőseregét a változatlanul fenntartott 
ostromzár miatt a végső ínség fenyegette. 

A római tábor parancsnoka Ti. Sempronius volt, minthogy a dictator 
a jósjelek megújítása végett Rómába utazott. Marcellus maga is az 
ostromlottak segítségére szeretett volna sietni, de maradásra 
késztette egyrészt a Volturnus áradása, másrészt a nolaiak és 
acerrabeliek könyörgése, akik campaniai támadástól féltek, ha a 
római védősereg eltávozik. Viszont a Casilinum mellett tétlenül 
várakozó Gracchus sem mozdult, mert a dictator utasította, hogy 
távollétében semmit se kezdeményezzen. Pedig Casilinumból olyan 
hírek érkeztek, amelyek a legmegátalkodottabb késedelmeskedőt is 
könnyen megingathatták volna. Ismeretessé vált, hogy egyesek, nem 
bírván tovább az éhezést, levetették magukat a bástyáról, mások 
pedig fegyvertelenül álltak ki a várfalra, s így kínálták fel védtelen 
testüket a dárdáknak. 


Gracchus ezt elviselhetetlennek érezte, de minthogy nem mert a 
dictator parancsa ellenére csatát kezdeni - mert jól tudta, hogy ha 
nyíltan akar élelmet juttatni a városba, azt csak harc árán teheti, 
arra pedig, hogy titokban bonyolítsa le a szállítást, nem volt 
lehetőség - több hordót töltött meg a környékről összeszedett 
gabonával, s hírnök útján értesítette Casilinum elöljáróit, hogy 
fogják ki a folyón lesodródó hordókat. Rákövetkező éjjel, eltelve a 
római követ keltette reménnyel, mindenki a folyót figyelte, 
amelynek közepén meg is jelentek a nekik szánt hordók. Az élelmet 
egyenlő arányban szétosztották maguk között, s így jártak el a 
második és harmadik napon is. Minthogy a küldemény éjszaka 
indult el és érkezett meg, elkerülte az ellenséges őrök figyelmét. 
Ezután azonban az állandó esőktől a szokottnál sebesebb áradat a 
hordókat az ellenség megszállta túlsó partra sodorta, ahol 
fennakadtak a parton nőtt fűzfákon. Az őrök, észrevévén a dolgot, 
jelentették Hannibalnak, s azután fokozott éberséggel ügyeltek, 
hogy ne lehessen semmit észrevétlenül a városba küldeni a 
Volturnus folyón. Ekkor azonban a római táborban diót szórtak a 
vízbe, amelyet, miután a folyó közepén leúszott, Casilinumnál 
vesszőfonadék kerítéssel fogtak fel. 


Végül azonban olyan nagy lett az éhség, hogy a szíjakat, a 
pajzsokról lehúzott bőrt próbálták forró vízben megpuhítani és 
megrágni, nem iszonyodtak sem a patkánytól, sem egyéb állattól, s 
minden füvet és gyökeret kiástak a védősánc tövében. Amikor az 
ellenség a falon kívül minden füves területet felszántott, felülről 
répamagot szórtak rájuk, úgyhogy Hannibal így kiáltott fel: , Hát 
addig kell még Casilinum alatt üldögélnem, míg ebből répa nő?" S 
noha előzőleg hallani sem akart megegyezésről, végül hajlandó volt 
tárgyalást kezdeni arról, hogy a szabad polgárok megváltsák 
magukat. 

Fejenként hét uncia arany váltságdíjban állapodtak meg. A védők, 
miután ünnepélyes ígéretet kaptak, megadták magukat. Míg az 
aranyat ki nem fizették, foglyok voltak, azután, a megállapodás 
értelmében, szabadon bocsátották őket. Ez sokkal jobban megfelel a 
valóságnak, mert nehezen hihető, hogy lovasokat küldtek volna a 
távozók után, akik aztán lemészárolták őket. A védők főként 
praenesteiek voltak. Az ötszáz főnyi őrségnek csaknem a felét 
pusztította el a fegyver vagy éhség. A többi praenestei praetorával, 
a hajdani írnokkal, M. Aniciusszal sértetlenül tért vissza városába. 


Ezt az annak idején Praeneste forumán felállított, togája alatt vértet 
viselő, beburkolt fejű szobor is bizonyította (valamint három 
hadijelvény), ezzel az érctáblába vésett felirattal: ,M. Anicius 
fogadalmi ajándéka azokért a katonákért, akik Casilinumot védték." 
Hasonló szövegű feliratot lehetett látni a Fortuna szentélyében 
elhelyezett három hadijelvény alatt is. 


20. Casilinum városát Hannibal visszaadta a campaniabelieknek, s 
védelmükre hétszáz főnyi őrséget hagyott, nehogy a pun sereg 
elvonulása után a rómaiak megtámadják őket. 

A római senatus a praenestei katonáknak dupla zsoldot s ötévi 
szolgálatmentességet szavazott meg. Vitézségükért felajánlották 
nekik a római polgárjogot is, de ők ezt nem óhajtották hazájuk 
polgárjogával felcserélni. A perusiabeliek sorsáról homályosabban 
szól a hagyomány, s nincs olyan maguk emelte fogadalmi emlékmű, 
sem olyan senatusi határozat, amely segítene eloszlatni ezt a 
homályt. 


Ugyanebben az időben Petelia lakóit, akik a bruttiusok közül 
egymaguk tartottak ki a római barátság mellett, nemcsak a 
környéket akkor megszállva tartó carthagóiak kezdték szorongatni, 
hanem - velük ellentétes pártállásuk miatt - a többi bruttiusok is. 
Minthogy gyengének érezték magukat ennyi fenyegetéssel szemben, 
követeket "küldtek Rómába, hogy  védősereget kérjenek. 
Könyörgésük és könnyeik - mert mikor azt a választ kapták, hogy 
próbáljanak maguk gondoskodni  biztonságukról, a Curia 
előcsarnokában siralmas  panaszszavakra fakadtak - mély 
együttérzést keltettek az atyákban és a népben. Az atyák, mikor M. 
Aemilius praetor újra megkérdezte a véleményüket, számba véve a 
birodalom rendelkezésére álló valamennyi fegyveres erőt, 
kénytelenek voltak beismerni, hogy nem tudnak gondoskodni ily 
távol lakó szövetséges biztonságáról, s felszólították őket, hogy 
térjenek haza, s mindvégig teljes mértékben eleget téve szövetségi 
hűségüknek, igyekezzenek a jelenlegi nehéz helyzetnek megfelelően 
ezután is maguk gondoskodni biztonságukról. 


Mikor a követség a peteliabeliekkel közölte ezt az üzenetet, 
senatoraikon egyszeriben olyan rémület és levertség vett erőt, hogy 
egy részük azt javasolta: fusson, ki merre lát, hagyják el városukat; 


mások pedig azt mondták, hogy - mivel régi szövetségesük 
cserbenhagyta őket csatlakozzanak a többi bruttiushoz, s az ő 
közbenjárásukkal hódoljanak meg Hannibalnak. De mégis az a 
csoport győzött, amely úgy vélekedett, hogy semmit se tegyenek 
elhamarkodottan és meggondolatlanul, hanem még egyszer 
hányják-vessék meg a dolgot. Másnap azután kevésbé rémült 
hangulatban ismét megtanácskozták az ügyet, s a vezetők 
keresztülvitték a határozatot, hogy a földekről mindent szállítsanak 

be a városba, amelynek falait meg kell erősíteni. 


21. Körülbelül ebben az időben levél érkezett Rómába Siciliából és 
Sardiniából. A senatusban először a Siciliából kapott levelet 
olvasták fel, amelyet T. Otacilius propraetor írt. Ebben közölte, 
hogy P. Furius praetor hajóhadával Africából Lilybaeumba érkezett; 
ő maga súlyosan megsebesült és élethalál közt lebeg. A 
katonaságnak és a szövetséges hajóslegénységnek nem tudta időben 
kiadni a zsoldot és gabonát, s nem is tudja, honnan lehetne ellátni 
őket. Nyomatékosan kéri, hogy a lehető leggyorsabban küldjenek 
neki utánpótlást, s ha jónak látják, küldjenek oda egyet az új 
praetorok közül is, aki majd átveszi a helyét. Majdnem ugyanazt 
írta - szintén zsoldot és gabonát kérve - A. Cornelius Mammula 
propraetor is Sardiniából. Mindkettőnek azt válaszolták, hogy nem 
tudnak nekik semmit sem küldeni, s utasították őket, hogy 
gondoskodjanak saját maguk hajóhaduk és seregük ellátásáról. 

T. Otacilius követek útján a római nép egyetlen támaszához, 
Hieróhoz fordult, akitől a zsold kifizetéséhez elégséges pénzt s hat 
hónapra elegendő gabonát kapott, Sardiniában pedig az áldozatkész 
szövetséges városok adták össze, amire Corneliusnak szüksége volt. 
Rómában is híjával voltak a pénznek, ezért M. Minucius 
néptribunus javaslatára a pénzügyek intézésére triumvireket 
neveztek ki: L. Aemilius Papust, volt consult és censort, M. Atilius 
Regulus volt kétszeres consult és L. Scribonius Libo akkori 
néptribunust. Duumvireket is választottak: Marcus és Caius Atiliust; 
ők szentelték fel Concordia templomát, amelynek megépítésére L. 
Manlius praetor tett fogadalmat. Három főpapot is választottak az 
elhunyt P. Scantinius, a Cannaenál elesett L. Aemilius Paulus consul 
és O. Aelius Paetus helyett: 0. Caecilius Metellust, 0. Fabius 
Maximust és O. Fulvius Flaccust. 


22. Az atyák, miután a többi kárt, amit a sors egyre zuhogó csapásai 
okoztak - már amennyire emberi erő erre képes volt -, helyrehozták, 
saját magukkal kezdtek foglalkozni: mennyire megüresedett a Curia, 
s milyen kicsiny azoknak a száma, akik az államügyekben 
tanácskozni összegyűlnek. Hiszen L. Aemilius és C. Flaminius 
censorsága óta nem egészítették ki a senatust, holott az elmúlt öt 
évben a szerencsétlen csaták, s ezenfelül az egyéni végzet is igen 
sok senatort elragadtak közülük. 


M. Aemilius praetor - miután a dictator, már Casilinum eleste után, 
visszatért a hadsereghez ez ügyben, általános kívánságra, 
előterjesztést tett. Ekkor Spurius Carvilius hosszú beszédben 
panaszolta el, hogy nemcsak az atyák vannak kevesen, de igen 
csekély azoknak a polgároknak a száma is, akik alkalmasak arra, 
hogy a senatorok közé beválasszák őket. Ezért - mondta 
nyomatékosan javasolja, hogy a senatus kiegészítése végett s azért, 
hogy még szorosabbra fűzzék a kapcsolatot a latin szövetségesek és 
a római nép között, minden latin törzs két senatorának, akiket az 
atyák erre méltónak tartanak, adják meg a polgárjogot, s válasszák 
be ezeket az elhunyt senatorok helyére. 


Ez a javaslat éppoly ellenállást váltott ki, mint annak idején, mikor 
követelésként maguk a latinok terjesztették elő. A felháborodott 
hallgatóság zúgása az egész Curiát betöltötte, s különösen T. 
Manlius hangoztatta: akad itt még egy leszármazottja annak a 
családnak, amelynek consul őse egykor a Capitoliumon azzal 
fenyegetőzött, hogy saját kezével öli meg azt a latint, akit a 
Curiában megpillant. 0. Fabius Maximus kijelentette, hogy soha 
még javaslatot alkalmatlanabb időben nem terjesztettek a senatus 
elé, mint éppen ezt, amely szövetségeseinket, mikor annyira 
ingadoznak, és hűségük annyira kétes, ráadásul még izgalomba is 
fogja — hozni. Egyetlen ember meggondolatlan kijelentését 
mindnyájuk hallgatásával kell meg nem történtté tenniük, s ha 
valaha is elhangzott a Curiában olyan titkos, szent rejtelmet érintő 
szó, amiről hallgatniuk kell, úgy ezt a kijelentést kell 
mindenekfelett eltitkolniuk, elfeledniük, s el nem hangzottnak 
tekinteniük. Így ez a dolog nem is jött többé szóba. 

Úgy döntöttek, hogy a még életben lévő volt censorok közül a 
legidősebbet kell a senatus kiegészítésének feladatára dictatorrá 


megválasztani, s elrendelték, hogy C. Terentius consul jöjjön 
Rómába kinevezni a dictatort. Ez az Apuliát védelmező seregtől 
erőltetett menetben meg is érkezett, s a senatus döntése alapján - 
szokás szerint a következő éjjel - M. Fabius Buteót nevezte ki 
dictatornak hat hónapra, lovassági főparancsnok nélkül. 


23. A dictator, miután a lictorok kíséretében fellépett a szószékre, 
kijelentette: nem helyesli, hogy - amire eddig sose volt példa - egy 
időben két dictatort válasszanak, hogy egy dictatornak ne legyen 
lovassági főparancsnoka, se pedig, hogy egyetlen emberre bízzák a 
censori hatalmat, méghozzá másodízben ugyanarra, s azt sem, hogy 
egy dictatornak, hacsak nem háború vezetésére választották meg, 
hathónapi teljhatalmat adjanak. S ő majd rajta lesz, hogy rendezze a 
sors, idő, és kényszerűség miatt összezavarodott helyzetet. Mert 
senkit sem fog kizárni azok közül, akiket C. Flaminius és L. Aemilius 
censorok választottak be a senatusba. Leíratja, majd felolvastatja a 
névsorukat, nehogy egyetlen ember döntsön és ítéljen a senatorok 
jó híre és erkölcse felől, s úgy kívánja az elhunyt senatorok helyét 
betölteni, hogy nyilvánvaló legyen: az egyik tisztséget részesíti 
előnyben a másikkal, nem pedig egyik embert a másikkal szemben. 
Felolvastatta a régi senatorok névsorát, majd elsősorban azokat 
jelölte - megválasztásuk sorrendjében - az elhunytak helyére, akik L. 
Aemilius és C. Flaminius censorsága után kaptak curulisi tisztséget, 
de még nem választották be őket a senatusba. Azután azokat, akik 
aedilisek, néptribunusok, guaestorok voltak, végül azok közül 
választott, akik kisebb tisztségeket viseltek, akiknek a házában az 
ellenségtől szerzett fegyverzsákmány függött, vagy elnyerték a 
polgári koszorút. 

Így választott meg, általános  tetszésnyilvánítástól kísérve, 
százhetvenhét  senatort, majd azonnal lemondott  dictatori 
tisztségéről, s egyszerű polgárként lépve le a szónoki emelvényről, 
elküldte a lictorokat. Elvegyült a magánügyeit intéző tömegben, jó 
ideig időzött köztük, azzal a nyilvánvaló szándékkal, hogy a népnek 
ne jusson eszébe hazakísérni őt, mikor a Forumról eltávozik. De 
még ezzel a késlekedéssel sem tudta ellankasztani az emberek 
buzgalmát, akik igen nagy számban kísérték haza. 

A consul másnap éjszaka visszautazott a sereghez, anélkül hogy 
erről a senatust értesítette volna, mert nem akarta, hogy ott 
marasztalják a Városban a választógyűlés megtartására. 


24. Másnap a senatus M. Pomponius praetor kérdésére úgy döntött, 
ír a dictatornak, hogy - ha az állam érdekével össze tudja egyeztetni 
- jöjjön Rómába az új consulok megválasztására, s jöjjön vele a 
lovassági főparancsnok és M. Marcellus praetor is, hogy az atyák 
tájékoztatást kapjanak tőlük az állam helyzetéről, s ennek 
ismeretében hozzanak határozatokat. A meg 

hívottak mind meg is jelentek, miután a legiók parancsnokságát az 
ott maradt legatusokra bízták. A dictator magáról csak néhány 
szerény szót mondott, s az elért sikereket elsősorban Ti. Sempronius 
Gracchus lovassági főparancsnoknak tulajdonította. Majd 
megtartotta a választógyűlést, amelyen consullá választották a 
távollevő, ekkoriban Galliában tevékenykedő L. Postumiust - 
harmadszor - és Ti. Sempronius Gracchust, aki akkor lovassági 
főparancsnok és curulis aedilis volt. Ezután megválasztották a 
praetorokat: M. Valerius Laevinust másodszor -, Ap. Claudius 
Pulchert, 0. Fulvius Flaccust, 0. Mucius Scaevolát. A dictator a 
tisztségviselők megválasztása után visszatért serege téli szállására, 
Teanumba, Rómában hagyva lovassági főparancsnokát, hogy az - 
miután néhány nap múlva úgyis át kell vennie tisztségét - 
tanácskozzék az atyákkal a hadsereg jövő évi sorozásáról és 
felszereléséről. 

Figyelmüket teljesen ez a dolog kötötte le, mikor újabb vereség híre 
érkezett - mert ebben az évben a végzet szinte csapást csapásra 
halmozott -: L. Postumius újonnan megválasztott consult Galliában 
seregével együtt elpusztították, midőn a gallusok nyelvén Litanának 
nevezett hatalmas rengetegen akarta átvezetni csapatait. A gallusok 
az erdőn átvezető utat jobbról-balról övező fákat befűrészelték, 
úgyhogy ezek állva maradtak, de azután a legkisebb érintésre 
eldőltek. Postumius két római legióval rendelkezett, s ehhez a felső 
tenger mellett lakó szövetségesekből olyan sok embert sorozott be, 
hogy összesen huszonötezer fegyveressel nyomult be az ellenséges 
területre. A gallusok közben lesben álltak az erdő szélén, s mikor a 
menet beért a rengetegbe, ledöntötték a legszélső, elfűrészelt fákat. 
Ezek aztán, miközben egymás után dőlt rá az egyik, a másik 
ingatag, önmagában éppen hogy álló törzsére, két oldalról rájuk 
zuhanva maguk alá temettek fegyvert, férfit, lovat, úgyhogy alig tíz 
ember menekült meg. Ugyanis, miközben a legtöbbet a fatörzsek és 
letört ágak ütötték le, a többit, a váratlan szerencsétlenségtől 


megzavarodott tömeget, az egész erdőséget körülfogó fegyveres 
gallusok ölték halomra. A nagy seregből csak néhányat ejtettek 
foglyul, akik a folyón átvezető hídhoz igyekeztek, de körülzárta 
őket a hidat már előzőleg elfoglaló ellenség. Itt esett el Postumius, 
aki minden erejével küzdött, hogy ne ejtsék foglyul. A fővezér 
testéről lehúzott fegyvereket s levágott fejét a boiusok ujjongva egy 
szentélyben helyezték el, amelyet itt legjobban tiszteltek. Azután a 
fejet szokásuk szerint megtisztították, a koponyát aranyba foglalták, 
s ünnepi áldozatoknál szent edényként, s az áldozópapok és a 
templom elöljáróinak serlegeként használták. 

A gallusok zsákmánya sem volt csekélyebb, mint győzelmük. Mert 
noha a legtöbb jószágot eltemették a rájuk zuhanó fatörzsek, a többi 
felszerelést, minthogy nem hordták szanaszét a menekülők, ott 


találták meg a leterített hadmenet teljes hosszában a földön. 


25. E vereség hírére a polgárokat jó egynéhány napig olyan rettegés 
töltötte el, hogy zárva tartották a boltokat, a Városra szinte éjszakai 
magány borult. Ezért a senatus megbízta az aediliseket, járják be a 
Várost, nyittassák ki a boltokat, s intézkedjenek, hogy a Város ne 
mutassa az általános gyász képét. Ezután Ti. Sempronius összehívta 
a senatust, s vigasztaló és buzdító szavakat intézett az atyákhoz: 
Azok, akiket a cannaei csapás sem tudott összetörni, ne adják át 
magukat ilyen kisebb vereség hatására a kétségbeesésnek! Hiszen ha 
igazi ellenségükkel, a carthagóiakkal és Hanniballal szemben 
sikeresen helytállnak - s ő reméli, hogy így lesz! -, akkor kockázat 
nélkül mellőzhetik, vagy akár el is halaszthatják a gallusok elleni 
háborút, mert az isteneknek és a római népnek módja lesz még rá, 
hogy megbosszulják ezt az álnokságot, most azonban a pun 
háborúról s az ehhez szükséges csapatokról kell tanácskozniuk és 
dönteniük. 


Először ő sorolta el, hogy mennyi gyalogos és lovas, mennyi római 
polgár van a dictator seregében, azután Marcellus számolt be saját 
csapatai állapotáról. S a helyzetet ismerőktől megkérdezték, 
mekkora sereg tartózkodik C. Terentius consullal Apuliában. De arra 
mégsem tudtak megoldást találni, hogyan lehetne a két consuli 
sereget ilyen fontos háborúra megfelelőképpen megerősíteni. Ezért 
elhatározták, bármilyen jogos bosszúvágy fűtötte is őket, hogy 


ebben az évben nem foglalkoznak Galliával. 


A dictator seregét átadták a consulnak. Úgy döntöttek, hogy M. 
Marcellus seregéből azokat, akik Cannaenál megfutottak, el kell 
szállítani Siciliába, s ott kell szolgálniuk, amíg csak Italiában a 
háború tart. Ugyanide kell küldeni a dictator seregéből is a 
gyengébb katonákat, nem szabva meg szolgálati idejüket, kivéve, ha 
már részt vettek az előírt számú hadjáratban. A L. Postumius 
helyére megválasztandó másik consulnak két városi legiót szavaztak 
meg, s elhatározták, hogy mihelyt a jósjelek megengedik, 
megtartják a választást. Ezenkívül a lehető leggyorsabban ide kell 
vezényelni Siciliából két legiót, hogy a városi legiókkal rendelkező 
consul ezekből válogathasson annyi katonát, amennyire szüksége 
van. C. Terentius consul fővezéri megbízatását egy évvel meg kell 
hosszabbítani, s az Apuliát védelmező sereg erejét semmivel sem 
szabad csökkenteni. 


26. Míg Italiában ezek történtek, s ilyen előkészületek folytak, 
Hispaniában is hasonló hevességgel, de eddig még inkább a római 
sikerek jegyében folyt a háború. Miután Publius és Cnaeus Scipio 
megosztoztak a csapatokon, úgyhogy Cnaeus hadakozzék a 
szárazföldön, Publius pedig a tengeren, Hasdrubal, a pun vezér, aki 
különösebben serege egyik részében sem bízott, a távolság és terep 
segítségével biztosítva magát, távol tartózkodott az ellenségtől, 
mindaddig, míg Africából - szívós és gyakori sürgetésére - nem 
küldtek neki négyezer gyalogost és ötszáz lovast erősítésül. Ekkor, 
végre új reményre kapva, közelebb nyomult táborával az 
ellenséghez, hajóhadát is felszereltette, és ellátta legénységgel a 
szigetek és a tengerpart védelmére. Miközben teljes erővel újra 
támadásba lendült, megrémítette hajósparancsnokainak átpártolása, 
akik, amióta keményen megdorgálta őket, mert annak idején a 
Hiberusnál gyáván cserbenhagyták a hajóhadat, többé sem a 
vezérhez, sem a carthagóiakhoz nem voltak eléggé hűségesek. A 
szökevények fellázították a tartesiusok népét, felbujtásukra néhány 
város is elpártolt, sőt az egyiket saját maguk foglalták el ostrommal. 
Ezért Hasdrubal a rómaiak helyett e nép ellen folytatta a háborút, s 
harcra kész seregével az ellenséges területre benyomulva 
elhatározta, hogy megtámadja a tartesiusok egyik nemes 
származású vezérét, Chalbust, aki tekintélyes seregével a néhány 
napja elfoglalt város előtt táborozott. 

Előreküldte tehát könnyű fegyvereseit, hogy az ellenséget csatára 


kicsalják, lovasai egy részével pedig végigportyáztatta a földeket, 
hogy az elkószáló ellenséges katonákat megsemmisítsék. Egyidőben 
támadt a táborban kavarodás, a környéken pedig öldöklés és 
menekülés. Azután a tartesiusok különböző utakon visszatértek 
táborukba, egyszeriben eltűnt félelmük, s nemcsak arra volt 
bátorságuk, hogy sáncaikat megvédjék, de arra is, hogy az 
ellenséget "megtámadják. Összetömörülve kitörtek a táborból, 
szokásuk szerint a fegyvertánc lépéseivel, s váratlan merészségük 
rémülettel töltötte el az őket nemrég még csatára kihívó ellenséget. 
Ezért azután csapatait Hasdrubal is egy eléggé magas dombra 
vezette, amelyet az előtte levő folyó védett, s ide vonta vissza 
előreküldött könnyű fegyvereseit és elszéledt lovasait. De még a 
domb és folyó védelmében sem bízott eléggé, ezért körülsáncoltatta 
táborát. Miután így kölcsönösen  megrémítették egymást, 
néhányszor összecsaptak, s itt sem a numida lovasság nem ért fel a 
hispannal, sem a maurus parittyások a kerek pajzsos csapatokkal, 
akik gyorsaságban elérték, testi erőben és bátorságban pedig 
jócskán felül is múlták őket. 


27. A tartesiusok, miután a punokat állandóan táboruk előtt 
tanyázva se bírták ütközetre kényszeríteni, a tábor megostromlása 
pedig nehéz feladatnak látszott, rohammal bevették az Ascua nevű 
várost, ahol Hasdrubal, mikor a vidékre benyomult, gabonát és 
egyéb készleteket 

halmozott fel, s megszállták a körülötte fekvő vidéket is. De 
seregükben most már se menet közben, se a táborban semmi erővel 
nem tudták fenntartani a fegyelmet. Hasdrubal észrevéve ezt a 
lazaságot, amely rendszerint együtt szokott járni a sikerrel, biztatta 
katonáit, hogy támadjanak rá a hadijelvények nélkül szanaszét 
kószáló ellenségre, s leereszkedvén a dombról, hadirendben táboruk 
ellen indult. 

Mikor az őrállomásokról és figyelőhelyekről rendetlenül megfutó 
őrszemek jelentették, hogy közeledik, elhangzott a , fegyverbe" 
kiáltás. S ki-ki, mihelyt felkaphatta fegyvereit, nem ügyelve 
parancsra, hadijelvényre, hadirend és felsorakozás nélkül vetette 
magát a küzdelembe. Az elsők már közelharcban álltak, mialatt a 
többiek csapatba verődve rohantak előre, mások pedig még el sem 
indultak a táborból. De kezdetben maga ez az elszántság is 
megdöbbentette az ellenséget. Később, mikor — külön-külön 

besodródtak a harc sűrűjébe, s kis számuk miatt nemigen 
védekezhettek, egyik a másikat kereste tekintetével, s minden 
oldalról szorongattatva kör alakba tömörültek; ember embert, pajzs 
pajzsot ért, olyan szűk térre szorultak, s alig volt helyük a 
fegyverforgatásra. Az ellenség körülfogta, s a nap nagy részében 
mészárolta őket, csak egy kis töredékük tudott, kitörve a gyűrűből, 
az erdőkbe és hegyekbe menekülni. Rémületük átterjedt a táborra 
is, amelyet feladtak, s rákövetkező nap egész törzsük megadta 
magát. 

De ez a megállapodás nem volt hosszú életű. Mert közvetlenül utána 
üzenet érkezett Carthagóból, hogy Hasdrubal, amilyen gyorsan csak 
teheti, vezesse át seregét Italiába. Mikor ez a hír ismeretessé vált, 
Hispaniában majdnem minden törzs rokonszenve a rómaiak felé 
fordult. Ezért Hasdrubal azonnal levelet írt Carthagóba, bejelentve, 
mennyi kárt okozott neki ez a távozásáról elterjedt hír. Ha valóban 
útra kelne, mielőtt a Hiberust átlépné, egész Hispania a rómaiak 
hatalmába kerülne. Mert arról nem is szólva, hogy nincs olyan 
serege vagy vezére, akit maga helyett itt hagyhat, a rómaiak olyan 
kitűnő hadvezérekkel rendelkeznek, akiknek még egyenlő erőkkel is 
alig lehetne ellenállni. Ezért, ha egyáltalán törődnek még valamit 
Hispaniával, küldjenek ide megfelelő erős sereggel egy új vezért, 
akinek, még ha teljes sikerrel hadakoznék is, bőven akad majd 
tennivalója. 


28. Bármilyen nagy hatással volt is a levél első pillanatban a 
senatusra, mégis, mivel Italia sokkal fontosabb és előbbrevaló 
gondjuk volt, nem változtatták meg Hasdrubalról és seregéről 
hozott döntésüket. Himilcót küldték el megfelelő hadsereggel és 
megerősített hajóhaddal, hogy Hispaniát - szárazon és vízen 
hadakozva - hatalmukban megtartsa és megvédelmezze. 

Himilco, miután  gyalogosseregét és  hajósait partra tette, 
megerősített tábort állított fel, hajóit partra vonta és fallal vétette 
körül, majd válogatott lovasseregével, egyaránt óvatosan haladva át 
ingadozó és ellenséges népek területén, megérkezett Hasdrubalhoz. 
Közölte vele a senatus határozatát és utasításait, tőle viszont a 
hispaniai háború vezetésére vonatkozó tanácsokat kapott. Majd 
visszatért táborába, s útközben gyorsasága jelentette számára a 
legnagyobb biztonságot, mert már régen elhagyta egy-egy 
ellenséges törzs területét, mielőtt az összeszedte volna csapatait. 


Hasdrubal indulása előtt pénzt hajtott be az összes, uralma alatt álló 
törzstől, jól tudva, hogy Hannibal jó néhány helyen pénzért 
vásárolta meg az átjutást, s a gallusoktól is csak zsold ellenében 
kapott segédcsapatokat; s hogy még az Alpok lábáig is alig juthat el, 
ha üres kézzel vág neki ekkora útnak. Tehát nagy sietve behajtotta a 
pénzt, majd a Hiberusig nyomult előre. 


Mikor a rómaiakhoz megérkezett a carthagói határozatok s 
Hasdrubal elvonulásának a híre, a két vezér, minden egyéb ügyet 
félretéve, arra készült, hogy seregüket egyesítve szembeszállnak 
vele és feltartóztatják, mert meg voltak győződve, hogy ha egy ilyen 
hadvezér, mint Hasdrubal s a hispaniai sereg egyesül Hanniballal, 
aki Italiában egymaga is alig legyőzhető ellenségnek bizonyult, ez a 
római birodalom pusztulását jelentené. Ilyen gondoktól gyötörve, 
csapataikat a Hiberusnál vonták össze, majd átkeltek a folyón, s 
hosszú tanácskozás után, hogy szemtől szemben megütközzenek-e 
az ellenséggel, vagy megelégedjenek azzal, hogy a carthagói 
szövetségesek ellen intézett támadásokkal igyekeznek tervbe vett 
útjától eltéríteni, a vidék egyik leggazdagabb városát - a közeli 
folyó nevéről elnevezett Hiberát - kezdték ostromolni. Hasdrubal e 
hírre, ahelyett hogy szövetségeseinek vitt volna segítséget, maga is 
sietve ostromolni kezdte az egyik várost, amely nemrég helyezte 
magát a rómaiak oltalma alá. Erre a rómaiak sem folytatták tovább 
a megkezdett ostromot, hanem egyenesen Hasdrubal ellen 
fordultak. 


29. A két sereg néhány napig öt mérföldnyire állt egymástól, s noha 
voltak köztük kisebb összecsapások, nem került sor komolyabb 
ütközetre. Végre, mintha csak megbeszélték volna, mindkét oldalon 
ugyanazon a napon tűzték ki a jelet a csatára, s vonultak ki minden 
csapatukkal a síkságra. A római sereg három sorban állt fel. A 
könnyűfegyverzetűek részben az előcsapatokhoz csatlakoztak, 
részben a hadijelvények mögött helyezkedtek el, a lovasság a 
szárnyakat fedezte, Hasdrubal csatasora közepét a hispanokkal 
erősítette meg, s a jobbszárnyra állította a punokat, a balszárnyra az 
africaiakat és a zsoldos segédcsapatokat; a lovasságból a numidákat 
a pun gyalogság elé, a többit a szárnyakon, az africaiak előtt 
helyezte el. Nem minden numidát küldött a jobbszárnyra, csupán 


azokat, akik két lovat szoktak magukkal vinni, s gyakran, bárhogy is 
tomboljon az ütközet, a fáradt lóról teljes fegyverzetben a pihentre 
ugranak át, akárcsak a mesterlovasok, mert olyan rugalmasak, s 
olyan jól betanított lovaik vannak. 

Ilyen hadirendben álltak fel. A két fél vezéreit majdnem egyforma 
reménység töltötte el, hiszen egyik sem volt különösebb fölényben a 
másikkal szemben, csapatai számát és jellegét tekintve, viszont 
nagyon különböző volt katonáik hangulata. Mert a római katonákat 
- bármily messze is harcoltak hazájuktól - könnyű volt vezéreiknek 
meggyőzni, hogy Italiáért és Róma városáért küzdenek; ezért, 
mintha hazatérésük a csata eredményétől függene, szilárdan élt 
lelkükben az elhatározás: győzni vagy meghalni. A másik 
csatasorban nem fűtötte ilyen elszántság a harcosokat, mert 
nagyrészt hispanok voltak, akik sokkal jobban szerettek volna 
legyőzöttként Hispaniában maradni, mint hogy győzzenek, s azután 
Italiába hurcolják őket. 

Így mindjárt az első összecsapásban, alighogy kiröppentek a dárdák, 
csatasoruk közepe megingott, majd megfutott a nagy lendülettel 
rohamozó rómaiak elől. Nem kevésbé heves küzdelem folyt a 
szárnyakon is; az egyiken a punok, a másikon az africaiak törtek 
előre, s két oldalról szorongatták a látszólag körülzárt ellenséget. De 
a teljesen középre tömörülő római csatasornak még volt elég ereje 
ahhoz, hogy megakadályozza az ellenséges szárnyak egyesülését; 
így két irányban két külön ütközet alakult ki, s a rómaiak - akik 
középen már megfutamították, s számban és erőben felülmúlták az 
ellenséget - mindkét ponton kétségtelen fölénybe kerültek. Igen sok 
embert levágtak, s ha a hispanok még szinte az ütközet kezdetén 
nem futnak szét minden irányba, egész seregükből csak igen 
kevesen maradtak volna életben. Lovasütközetre tulajdonképp nem 
is került sor, mert a maurusok és numidák, látva, hogy a csatasor 
középen meghátrál, a szárnyakat védtelenül hagyták, s maguk előtt 
hajtva az elefántokat is, rendetlenül megfutottak. Hasdrubal, aki a 
csata utolsó pillanatáig küzdött, csak néhányadmagával menekült 
meg az általános öldöklésből. Táborát a rómaiak elfoglalták és 
kirabolták. 


A rómaiak győzelmükkel elérték, hogy Hispania még ingadozó része 
is hozzájuk csatlakozott, s Hasdrubalt nemcsak attól a reménytől 
fosztották meg, hogy seregét átvezetheti Italiába, de attól is, hogy 
megfelelő biztonságban Hispaniában maradhat. Rómában, mikor az 


események a két Scipio leveléből ismeretessé váltak, nem is annyira 
a győzelemnek örültek, inkább annak, hogy megakadályozták 
Hasdrubal átkelését Italiába. 


30. Míg ez történt Hispaniában, Himilco, Hannibal egyik alvezére a 
bruttiusok földjén néhány hónapi ostrom után elfoglalta Peteliát. A 
punok sok véráldozattal és sebesüléssel fizettek a győzelemért, s az 
ostromlottakat nem is a túlerő, inkább az éhség kényszerítette 
megadásra. Mert miután minden élelmiszert, gabonát, minden 
megszokott vagy szokatlan négylábú állatot elfogyasztottak, végül 
bőrökön, füveken, gyökereken, zsenge fakérgen s összegyűjtött 
faleveleken tengődtek, s csak akkor adták meg magukat, mikor már 
annyi erejük sem volt, hogy kiálljanak a falra, vagy fölemeljék 
fegyverüket. 

Petelia visszafoglalása után a pun sereg Consentiához vonult, amely 
sokkal kevésbé elszánt védekezés után néhány nap alatt megadta 
magát. A bruttiusok hadserege majdnem ezzel egyidőben a Croto 
nevű görög várost zárta körül, amelyet egykor igen híressé tett nagy 
fegyveres ereje és lakossága, de mostanra a sok súlyos csapás miatt 
annyira lehanyatlott, hogy lakóinak száma - valamennyi korosztályt 
beleszámítva - még a kétezret sem érte el. Így azután az ostromlók 
könnyen bevették a várost, amelyből elfogytak a védők; csak a 
fellegvár állt ellen, ahová a város elfoglalása közben támadt 
zűrzavar s nagy mészárlás közepette néhányan felmenekültek. Majd 
Locri lakói is - miután vezetői elárulták a tömeget - a punokhoz 
álltak. Ezen a vidéken csupán Regium lakói tartották meg Róma 
iránti hűségüket, s maradtak mindvégig a maguk urai. 

Siciliában is terjedni kezdett a carthagóiak iránti rokonszenv, sőt 
még Hiero családjának egyik-másik tagja se maradt egészen ment az 
elpártolás gondolatától. Ugyanis legidősebb fia, Gelo, megvetéssel 
nézve atyja magas korát s - a cannaei vereség után - a római 
szövetséget, a punok pártjára állt, s fellázította volna Siciliát, ha, 
miután felfegyverezte a népet, s felbujtogatta a szövetségeseket, el 
nem ragadja a halál, annyira a legjobbkor, hogy ezért joggal 
lehetett az apját gyanúsítani. 

Ezek ennek az évnek Italiában, Africában, Siciliában és Hispaniában 
változó hadiszerencsével lezajlott eseményei. Az év végén O. 
Maximus Fabius kérte a senatustól, hogy felavathassa az eryxi 


Venusnak azt a szentélyt, amelynek megépítésére dictator korában 
tett fogadalmat. A senatus úgy döntött, hogy Ti. Sempronius kijelölt 
consul hivatalba lépése után terjesszen javaslatot a nép elé arról, 
hogy O. Fabius legyen a templom felszentelésével megbízott 
duumvirek egyike. Ezután M. Aemilius Lepidus emlékére, aki 
kétszer volt consul és augur, három fia, Lucius, Marcus és Ouintus 
háromnapos gyászünnepséget rendezett, s ezalatt a Forumon 
huszonkét bajvívópárt léptettek fel. A curulis aedilisek, C. Latorius 
és Ti. Sempronius Gracchus, a kijelölt consul, aki aedilisi tisztsége 
viselése közben lovassági főparancsnok is volt, három, egymást 
követő napon megrendezték a Római Játékokat. M. Aurelius Cotta 
és M. Caudius Marcellus pedig harmadízben nyitották meg a 
Plebeius Játékokat. 

Éppen a pun háború harmadik esztendejének végén, március idusán 
lépett hivatalba Ti. Sempronius consul. A praetorok közül O. 
Fulvius Flaccust - volt kétszeres consult s volt censort - a városiak, 
M. Valerius Laevinust pedig az idegenek jogügyeinek az intézésével 
bízták meg. Sorshúzás útján Ap. Claudius Pulchernek Sicilia, O. 
Mucius Scaevolának Sardinia jutott. A nép M. Marcellust proconsuli 
jogkörrel ruházta fel, mert a cannaei vereség után Italiában a római 
hadvezérek közül egyedül az ő küzdelmét koszorúzta siker. 


31. A senatus mindjárt aznap, hogy a Capitoliumon első ízben 
összeült, elhatározta, hogy kétszeresére emeli a hadiadót, amelynek 
egyszeri összegét azonnal be kell szedni, hogy minden katonának 
kifizethessék esedékes zsoldját, kivéve azokat, akik részt vettek a 
cannaei 

csatában. A hadseregekről a következő határozatokat hozták: a két 
városi legiónak Ti. Sempronius consul tűzzön ki egy napot, amelyre 
Calesben össze kell gyülekezniük, innen pedig vezesse a legiókat a 
Suessula felett álló, Claudius-féle táborba. Az ott tartózkodó 
legiókat - amelyek nagyjából azonosak voltak a cannaei sereggel - 
Ap. Claudius Pulcher praetor szállítsa el Siciliába, a Siciliában 
állomásozókat pedig hozza el Rómába. A sereghez, amelynek 
Calesban kellett gyülekeznie, M. Claudius Marcellust küldték, azzal 
a paranccsal, hogy vezesse a városi legiókat Claudius táborába; Ap. 
Claudius pedig legatusát, Ti. Maecilius Crotót küldte el, hogy vegye 
át a régi sereget, s onnan vezesse őket Siciliába. 

A senatus tagjai először csendben várták, hogy a consul kitűzi a 


választógyűlés napját tiszttársa megválasztására. Mikor azonban 
látták, hogy nyilvánvaló szándékossággal éppen azt a M. Marcellust 
küldték el, akit ők praetori tisztében végzett kiemelkedő 
tevékenységéért minden más jelölttel szemben consullá akartak 
választani, elégedetlenkedő hangok hallatszottak a Curiában. A 
consul ezek hallatára felszólalt: , Összeírt atyák, mindkét dolog az 
állam érdekében történt. Az is, hogy M. Claudius a seregek 
kicserélése végett elutazott Campaniába, s az is, hogy a 
választógyűlést nem tűzzük ki addig, amíg ő, teljesítve 
megbízatását, vissza nem tér, hogy ti azt választhassátok meg 
consulnak, akire jelenleg az államnak a legnagyobb szüksége van, s 
akit ti is a leginkább akartok." 

Így Marcellus visszatéréséig nem esett szó a választógyűlésről. 
Közben duumvireket választottak - 0. Fabius Maximust és T. 
Otacilius Crassust -, Otaciliust a Mens, Fabiust az eryxi Venus 
templomának felszentelésére. Mindkét szentély a Capitoliumon állt, 
csak egy árok választotta el őket egymástól. 

Javaslatot terjesztettek a nép elé arról a háromszáz campaniai 
lovagról is, akik miután Siciliában becsülettel letöltötték szolgálati 
idejüket, Rómába érkeztek, hogy kapják meg a római polgárjogot, 
úgyhogy a Campania elpártolását megelőző naptól kezdve 
számítsanak Cumae teljes jogú polgárainak. E javaslatot főként az a 
kijelentésük váltotta ki, hogy maguk se tudják, hova tartoznak, 
miután előbbi hazájukat megtagadták, az új pedig, ahova 
visszatértek, nem fogadta be őket. 

Miután Marcellus visszatért a seregtől, kitűzték a választás napját, 
hogy L. Postumius consul utódját megválasszák. Lelkes egyetértéssel 
Marcellust választották meg, aki azonnal el is foglalta hivatalát. 
Mikor azonban tisztségét átvette, mennydörgés hallatszott, mire a 
megkérdezett jóspapok kijelentették, hogy szabálytalannak tekintik 
a megválasztását; így az atyák közt általánossá vált a vélemény: az 
isteneknek nincsen kedvére, hogy most először két plebeius nyerte 
el a consuli méltóságot. Marcellus lemondott tisztségéről, s helyette 
- immár harmadízben - 0. Fabius Maximust választották meg. 

Ebben az évben történt, hogy lángolni kezdett a tenger; Sinuessa 
mellett egy tehén csikót ellett; Lanuviumban a Megmentő Iuno 
templomában az istenszobrok vért verítékeztek, s a templom körül 
kőeső esett. Az eső miatt, szokás szerint háromnapos áldozati 
ünnepet tartottak, s a többi csodajelet is lelkiismeretes 
engeszteléssel igyekeztek ártalmatlanná tenni. 


32. A consulok elosztották maguk közt a seregeket: Fabius kapta 
meg a Teanumnál állomásozó sereget, amelynek előbb M. Iunius 
dictator volt a parancsnoka, Sempronius pedig a szintén itt táborozó 
önkénteseket és huszonötezer szövetségest. A Siciliából visszatért 
legiókat M. Valerius praetor parancsnoksága alá rendelték, M. 
Claudius proconsult pedig ahhoz a sereghez küldték, amely a 
Suessula és Nola felett fekvő területet biztosította. A praetorok 
elutaztak Siciliába és Sardiniába. A consulok közhírré tették, hogy 
valahányszor a senatust összehívják, a senatorok s azok, akiknek a 
senatusban szavazati joguk van, a Porta Capena mellett 
gyülekezzenek. Az igazságszolgáltatást intéző praetor bírói székét a 
nyilvános vízmedencéknél állították fel, s elrendelték, hogy a 
vádlott itt kötelezze magát a megjelenésre, s ebben az évben itt 
tárgyalták a pereket. 


Közben  Mago, Hannibal öccse huszonkétezer gyalogossal, 
ezerötszáz lovassal, húsz elefánttal, ezer talentum ezüsttel, hatvan 
hadihajó fedezete alatt már indulóban volt Italiába, mikor 
megérkezett Carthagóba a hír, hogy milyen súlyos a helyzet 
Hispaniában, s hogy majdnem minden ott lakó nép átpártolt a 
rómaiakhoz. Néhányan úgy vélték, hogy ne törődjenek Italiával, s 
Magót seregével és hajóhadával küldjék el Hispaniába, mikor 
felcsillant a váratlan remény, hogy meglepetésszerű támadással 
visszafoglalhatják Siciliát. Az ott tartózkodó római sereg kicsi, a régi 
praetor, a provincia viszonyaival ismerős A. Cornelius távozóban 
van, az új praetort most várják. Ezenfelül a sardiniaiak is 
belefáradtak már a hosszú római uralomba, az elmúlt évben is igen 
kemény és kapzsi módon bántak velük, roskadoznak a súlyos adók 
és a jogtalan gabonaszolgáltatás terhe alatt; ahhoz, hogy 
elpártoljanak, csak egy ember hiányzik, aki a lázadás élére áll. 
Mindezt a sziget főembereinek titokban hozzájuk érkezett 
követségétől tudják, amelynek elküldését főként a köztük vagyona 
és tekintélye miatt vezető szerepet játszó Hampsicora szorgalmazta. 
Ezeknek a majdnem egyszerre érkezett, részben nyugtalanító, 
részben biztató híreknek a hatására Magót hajóival és csapataival 
Hispaniába küldték. A Sardinia elleni vállalkozás  vezéréül 
Hasdrubalt jelölték ki, s nagyjából akkora sereget szavaztak meg 


neki, mint Magónak. 

Rómában is a consulok, miután végeztek a Város ügyeivel, minden 
erejüket a háborúnak szentelték. Ti. Sempronius kijelölte a napot, 
amelyben katonáinak Sinuessában meg kell jelenniük, O. Fabius 
pedig a senatus megkérdezése után elrendelte, hogy a földekről az 
összes gabonát június kalendaeja előtt a megerősített városokba kell 
behordani, s aki a parancsnak nem tesz eleget, annak földjét 
földúlják, rabszolgáit nyilvánosan elárverezik, tanyáit felégetik. 

Még a jogszolgáltatásra — megválasztott —praetorokat sem 
mentesítették a háborús feladatok alól. Úgy döntöttek, hogy 
Valerius praetor utazzék Apuliába, s vegye át Terentius seregét, s ha 
majd a legiók megérkeztek Siciliából, elsősorban ezekkel biztosítsa 
annak a vidéknek a védelmét, Terentius seregét pedig egyik 
legatusával küldje el Tarentumba. S kapott huszonöt hajót is, hogy 
ezekkel biztosítsa a Brindisium és Tarentum között húzódó 
tengerpartot. Ugyanennyi hajót kapott O. Fulvius városi praetor is a 
Rómával szomszédos tengerpart védelmére. C. Terentius proconsul 
azt a feladatot kapta, hogy Picenum környékén tartson sorozást, s 
gondoskodjék e terület védelméről. T. Otacilius Crassust, miután 
felavatta a Capitoliumon Mens szentélyét, Siciliába küldték, hogy 
vegye át a hajóhad parancsnokságát. 


33. A földkerekség e két leghatalmasabb népének küzdelmét feszült 
figyelemmel kísérte minden fejedelem és nép, így Philippus, 
Macedonia királya is, annál is inkább, mert közel volt Italiához, 
amelytől csak a Ion-tenger választotta el. Mikor meghallotta a hírt, 
hogy Hannibal átkelt az Alpokon, előbb örült a rómaiak és punok 
között kitört háborúnak, később azonban, mivel nem volt tisztában 
az erőviszonyokkal, ingadozott, hogy melyik népnek kívánja a 
győzelmet. Mikor pedig a punok a harmadik csatában már 
harmadik győzelmüket aratták, ő is oda pártolt, ahová a szerencse, s 
követeket küldött Hannibalhoz. Ezek, félve a római őrhajóktól, 
elkerülték Brindisium és Tarentum kikötőit, s Laciniumnál, Iuno 
szentélye mellett léptek partra. 


Azután, míg innen Apulián keresztül Capua felé tartottak, római 
őrjáratok kezére kerültek, s a Luceria mellett táborozó Valerius 
Laevinus praetor elé vezették őket. Itt Xenophanes, a követség 
vezetője nem jött zavarba, s kijelentette, Philippus király küldte 


őket, hogy baráti szerződést kössenek a római néppel, s 
felhatalmazása van, hogy a consulokkal, a senatusszal és a római 
néppel tárgyaljon. A praetor megörülve, hogy miközben régi 
szövetségeseink elpártolnak, ilyen hatalmas király jelentkezik új 
szövetségesnek, az ellenséget barátokként fogadta, s kísérőket adott 
melléjük, hogy gondosan kalauzolják őket, megmutatva, mely 
vidéket és erdőségeket tartják megszállva a rómaiak s melyeket az 
ellenség. Xenophanes a római  helyőrségeken át eljutott 
Campaniába, majd a legrövidebb úton Hannibal táborába, s itt 
barátsági szerződést kötöttek a következő feltételekkel: Philippus 
király a lehető legnagyobb hajóhaddal (várható volt, hogy mintegy 
kétszáz hajót tud felvonultatni) átkel Italiába, végigpusztítja a 
tengerpartot, s szárazon és vízen a maga részéről is megindítja a 
háborút. A háború befejezése után Italia s maga Róma városa is a 
carthagóiak és Hannibal fennhatósága alá kerül, s minden zsákmány 
Hannibalnak jut. Viszont a punok Italia meghódítása után 
áthajóznak Görögországba, s megtámadják azokat a népeket, 
amelyeket a király kijelöl, s minden Macedoniával szomszédos 
államot s hozzá közel eső szigetet Philippus birodalmához 
csatolnak. 


34. Nagyjából ilyen feltételekkel kötött szerződést a pun fővezér s a 
macedon követség, amellyel három megbízottat küldtek, hogy 
személyesen kapják meg a király jóváhagyását: Gisgót, Bostart és 
Magót. Ugyanoda tértek vissza, a laciniumi Iuno szentélyéhez, ahol 
egy rejtett öbölben várt rájuk a hajó. Mikor innen kihajózva 
nekivágtak a nyílt tengernek, észrevették őket a calabriai partok 
mellett őrszolgálatot teljesítő római hajók. Valerius Flaccus gyors 
járatú hajókat küldött utánuk, hogy tartóztassák fel őket; a király 
emberei először menekülni próbáltak, de látva, hogy a rómaiak 
gyorsabbak, megadták magukat. A hajók parancsnoka elé vitték 
őket, s ennek kérdéseire, hogy kicsodák, honnan jönnek és hová 
tartanak, Xenophanes ismét az egyszer már jól bevált hazugsággal 
hozakodott elő: Philippus király küldte a rómaiakhoz, s így jutott el 
M. Valeriushoz, s csak addig volt biztonságos az útja, mert az 
ellenséges őrségekkel bekerített Campanián nem tudott átjutni. - De 
Hannibal követeinek pun ruházata és külseje gyanút ébresztett a 
rómaiakban, s mikor a kérdésekre feleltek, beszédük is elárulta 


őket. Mikor aztán kísérőiket külön-külön kihallgatták és 
megfenyegették, előkerült Hannibal Philippushoz küldött levele s a 
macedon király és a pun vezér között kötött megállapodás. 

Így, miután eléggé tisztába jöttek a helyzettel, legjobbnak látták, ha 
a foglyokat és kísérőiket a lehető leggyorsabban elküldik Rómába a 
senatushoz vagy a consulokhoz - ahol éppen megtalálhatók. Ezért 
kiválasztották s útnak indították az öt leggyorsabb hajót L. Valerius 
Antias parancsnokága alatt, meghagyva neki, hogy a követeket a 
hajókon elkülönítve őrizze s ügyeljen, nehogy beszélgethessenek 
vagy valamit közölhessenek egymással. 

Rómában éppen ebben az időben ismertette a Sardiniából visszatért 
A. Cornelius Mammula, hogy mi a helyzet a szigeten: mindenki az 
elpártolás, a lázadás gondolatával foglalkozik; utódja, 0. Mucius az 
egészségtelen időjárás és rossz ivóvíz miatt olyan, ha nem is 
végzetes, de hosszadalmas betegségbe esett, ami még sokáig 
megakadályozza abban, hogy a háború vezetésének terhét vállalja; 
az ott tartózkodó hadsereg arra elég erős, hogy a sziget biztonságát 
békeidőben biztosítsa, de arra már kevésbé, hogy egy várható 
háborúban helytálljon. - Ezért az atyák úgy döntöttek, hogy O. 
Fulvius Flaccus sorozzon be ötezer gyalogost és négyszáz lovast, ezt 
a legiót a lehető leggyorsabban szállítsa át Sardiniába, s állítson az 
élükre — belátása szerint egy parancsnokot, aki  Mucius 
felgyógyulásáig a vezéri teendőket ellátja. Ő e feladattal T. Manlius 
Torguatust bízta meg, aki már kétszer volt consul s volt censor is, s 
aki első consulsága idején Sardinia lakóit leigázta. 


Majdnem ugyanebben az időben indult el Carthagóból egy hajóraj 
Sardinia felé, a Calvus melléknevű Hasdrubal vezetésével. De egy 
rettenetes vihar szétszórta s a Baleari-szigetekig sodorta őket, ahol 
azzal, hogy hajóikat javítás végett partra vonták - mert nem annyira 
azok felszerelése, inkább teknője sérült meg - jó sok időt 
vesztegettek el. 


35. Italiában, ahol a cannaei csata után - mivel az egyik fél ereje 
megtört, a másiké elernyedt alábbhagyott a háború lendülete, a 
campaniabeliek saját elhatározásukból hatalmukba akarták keríteni 
Cumaet. Először megkísérelték őket fellázítani a rómaiak ellen, 
majd amikor ez nem sikerült, csellel próbálták elfoglalni a várost. A 
campaniabeliek  Hamában szokták megülni közös áldozati 
ünnepüket. A cumaebelieket értesítették, hogy jelen lesz a 


campaniai senatus is, s kérték, jelenjen meg a cumaei senatus is, s 
tanácskozzák meg együtt, hogy a két népnek ugyanazok legyenek a 
barátai és ellenségei; ők majd fegyveres őrséggel gondoskodnak 
arról, hogy se a rómaiak, se a punok ne veszélyeztethessék őket. A 
cumaebeliek, bár cselt gyanítottak, mindenbe beleegyeztek, úgy 
vélvén, hogy ezzel leplezhetik legjobban saját ravasz szándékukat. 
Közben Ti. Sempronius római consul Sinuessában, ahová 
embereinek a kijelölt napra össze kellett gyülekeznie, megszemlélte 
a sereget, majd átkelve a Volturnus folyón, Liternum mellett ütött 
tábort. Minthogy itt nyugalomban telt az idő, katonáit sűrűn 
gyakorlatoztatta, hogy az újoncok - legnagyobbrészt önkéntesek - 
megtanuljanak a hadijelvényekhez igazodni, s a csatasorban 
felismerjék egységüket. 

Eközben a vezér legnagyobb gondja az volt - s legatusainak és 
tribunusainak szóló utasításait is ez a törekvés hatotta át -, hogy ne 
zavarja meg az egyetértést a különböző rendekhez tartozó katonák 
közt az, hogy az egyik lenézi a másikat korábbi helyzete miatt: a 
régi katona tartsa magával egyenrangúnak az újoncot, s a szabad 
polgár az önkéntest! De legyenek meggyőződve, hogy eléggé 
megbecsültek és nemesek mindnyájan, akikre a római nép 
fegyvereit és hadijelvényeit rábízta. S a sors, amely elindította őket 
ezen az úton, most azt parancsolja, hogy tovább is ezen járjanak. 
Rendkívüli lelkesedéssel hirdették ezt a vezérek, de még lelkesebben 
igyekeztek megvalósítani a katonák, s csakhamar olyan 
egyetértésben fogtak össze, hogy szinte elfelejtették, ki milyen 
helyzetben volt katonáskodása előtt. 

Gracchushoz, miközben ezen buzgólkodott, követek érkeztek 
Cumaeból, bejelentve, hogy milyen javaslatot tett nekik néhány 
napja a campaniai követség, s hogy ők erre mit válaszoltak. Három 
nap múlva kezdődik az ünnepség, s Campaniából nemcsak a teljes 
senatus lesz ott, hanem egy katonai tábor és sereg is. Gracchus 
felszólította a cumaebelieket, hogy a földekről mindent szállítsanak 
be a városba, s maradjanak a falak mögött; ő maga pedig egy 
nappal a campaniai áldozati ünnepség előtt a Hamától háromezer 
lépésnyire fekvő Cumaeba vonult. Ott, a megbeszélés szerint, már 
nagy számban megjelentek a campaniabeliek is, és nem messze 
állomásozott tizennégyezer katonával egy rejtett táborban Marius 
Alfius medix tuticus - így hívják a legfőbb campaniai tisztviselőt -, 
aki sokkal több gondot fordított az áldozati kellékekre és a cselvetés 
előkészületeire, mint tábora biztonságára vagy más védelmi 


intézkedésekre. 

Az áldozati ünnep Hamában három napig tartott. Az áldozatot 
éjszaka mutatták be, és éjfél előtt ért véget. Gracchus, ezt az időt 
akarván kihasználni a rajtaütésre, a város kapuiba őröket állított, 
nehogy valaki is hírt vihessen szándékáról, s katonáinak meghagyta: 
a tizedik óra előtt egyenek, gyűjtsenek erőt, és pihenjék ki magukat, 
hogy amint alkonyodni kezd, azonnal fel tudjanak sorakozni 
hadijelvényeik köré. Az első őrállás ideje körül indította el seregét, s 
teljes csendben elvonult. Éjféltájban érkezett Hamához, s egyszerre 
hatolt be az éjszakai ünnep miatt őrizetlenül hagyott campaniai 
tábor valamennyi kapuján. Egyeseket álmukban öltek meg, másokat 
akkor, mikor az áldozat végeztével fegyvertelenül visszaérkeztek. 
Az éjszakai zűrzavarban ötezer embert vágtak le, több mint kétezret 
ejtettek foglyul - köztük magát a vezért, Marius Alfiust is -, és 
harmincnégy hadijelvényt zsákmányoltak. 


36. Gracchus, miután nem egészen száz embert vesztve elfoglalta az 
ellenséges tábort, gyorsan visszahúzódott Cumaeba, mert tartott 
Hannibaltól, akinek tábora ott állt Capua fölött 

a Tifata-hegyen. E sejtelme nem is bizonyult alaptalannak. Alighogy 
a vereség híre elért Capuába, Hannibal, abban a reményben, hogy 
még  Hamánál rajtaüthet az  újoncokból, legnagyobbrészt 
rabszolgákból álló seregen, amely féktelen győzelmi mámorában 
most a vesztesek kifosztásával s a zsákmány elhurcolásával van 
elfoglalva, gyorsított menetben elindult Capuából, a szembejövő 
campaniabelieket fegyveres kísérettel — Capuába küldte, a 
sebesülteket pedig kocsira ültette. Hamánál azonban nem talált 
mást, csupán az ellenség kiürített táborát, a nemrég lezajlott 
öldöklés nyomait és szövetségesei szanaszét heverő holttesteit. 
Néhányan arra akarták rábírni, hogy azonnal vonuljon Cumaehoz, s 
ostromolja meg a várost. S noha ő is nagyon szeretett volna - ha 
már Neapolist nem tudta bevenni - Cumaet elfoglalva legalább egy 
tengerparti város birtokába jutni, mégis visszavonult Tifata mellett 
levő táborába, mert katonái, mikor sietve elindultak, fegyverükön 
kívül semmi más hadieszközt nem hoztak magukkal. Majd, engedve 
a campaniabeliek sürgetésének, másnap minden, az ostromhoz 
szükséges felszereléssel Cumaehoz vonult, s végigpusztítva a 
környéket, ezerlépésnyi távolságra ütött tábort a várostól, amelyben 
Gracchus továbbra is kitartott, nem mintha eléggé bízott volna 


seregében, de szégyellte volna ilyen nehéz helyzetben 
cserbenhagyni szövetségeseinket, akik az ő és a római nép 
segítségéhez folyamodtak. 

A másik consul, a Cales mellett táborozó Fabius sem mert átkelni 
seregével a Volturnuson, mert előbb a jósjelek megismétlésével volt 
elfoglalva, azután pedig azzal, hogy kiengesztelje a csodajeleket, 
amelyekről egymás után érkeztek a jelentések, s amelyek 
kiengesztelése közben a jóspapok közölték vele, hogy nem 
egykönnyen számíthatnak kedvező jósjelekre. 


37. Míg Fabius ilyen okokból nem mozdulhatott, Semproniust az 
ellenség körülzárta, és ostromgépeivel megtámadta. Egy fából 
készített hatalmas tornyot gördítettek oda a város falához; ezzel 
szemben a consul magán a falon egy másikat emeltetett, s ez még 
sokkal magasabb volt, mert roppant keresztgerendáival a már 
amúgy is elég magas városfalra támaszkodott. Először innen 
védelmezték az ostromlottak bástyáikat és városukat, kövekkel, 
karókkal, s mindenféle lövedékekkel, később az ostromtornyot, 
látva, hogy az ellenség egészen a fal mellé gördíti, gyújtócsóvák 
tömegével teljes egészében lángba borították. S miközben az égő 
toronyból tömegesen ugráltak ki a lángoktól megrémült 
fegyveresek, egyszerre törve ki a város két kapuján, 
visszaszorították s táborukig kergették az ellenséges őrségeket, 
úgyhogy e napon Hannibal inkább látszott ostromlottnak, mint 
ostromlónak. Mintegy ezerháromszáz carthagóit öltek meg, s 
ötvenkilencet fogtak el élve, akiket, mivel a falak körül és az 
őrállásokban gondtalanul és figyelmetlenül töltötték az időt, s nem 
féltek a kitöréstől, teljesen meglepetésszerűen ért a támadás. 
Gracchus, mielőtt még az ellenség felocsúdott volna a hirtelen 
rémületből, visszavonulót fúvatott, s a falak mögé vonta vissza 
seregét. Másnap Hannibal a város és a tábor között állította fel 
csatarendjét, mert azt várta, hogy a consul, sikerétől elbizakodva 
hajlandó lesz szabályos ütközetet kezdeni. Mikor azonban látta, 
hogy az őrség szokott helyén áll, senki se mozdul, s a csalóka 
reményért semmit sem hajlandók kockáztatni, dolgavégezetlenül 
tért vissza Tifatába. 


Éppen e napokban, mikor Cumae felszabadult az ostromzár alól, 
Lucaniában  Grumentum mellett a  Longus  melléknevű Ti. 


Sempronius szerencsés csatát vívott a pun Hanno ellen. Több mint 
kétezer embert ölt meg, míg maga kétszáznyolcvanat vesztett, s 
negyvenegy hadijelvényt zsákmányolt. A Lucania területéről 
kiszorított Hanno a bruttiusok földjére vonult vissza. M. Valerius 
praetor is visszafoglalt három, a rómaiaktól elpártolt hirpinus 
várost: Vercelliumot, Vescelliumot és Sicilinumot, s az elpártolás 
kezdeményezőit bárddal kivégeztette. Több mint ötezer hadifoglyot 
adott el nyilvános árverésen, a többi zsákmányt a katonáknak 
engedte át, majd visszatért seregével Luceriába. 


38. Míg ez történt Lucaniában és a hirpinusok földjén, az elfogott 
macedon és pun követeket Rómába szállító öt hajó, útban a felső 
tengerről az alsó tenger felé, Italiának majdnem egész partvidékét 
körülhajózta. Mikor  Cumae mellett elvitorláztak, Gracchus 
hajóhadából hajókat küldött eléjük, nem tudván, hogy barát vagy 
ellenség — közeledik-e. Ahogy kölcsönös tudakozódás után 
meghallották, hogy a consul Cumaeban tartózkodik, kikötöttek, s 
átadták neki a foglyokat és az iratokat. A consul, elolvasva 
Philippus és Hannibal leveleit, az egészet lepecsételte, s szárazföldi 
úton elküldte a senatusnak, a követeket pedig hajón szállíttatta 
tovább. 

Szinte ugyanazon a napon érkeztek meg Rómába a levelek és a 
követek, s mikor a kihallgatáskor elhangzott vallomások 
megegyeztek a levelek tartalmával, az atyákat először nyomasztó 
aggodalom fogta el arra a gondolatra, hogy miközben majdnem 
összeroskadnak a pun háború terhei alatt, számolniuk kell egy 
hatalmas macedon háború lehetőségével is. De korántsem adták át 
magukat a kétségbeesésnek, sőt azonnal határozatot hoztak, hogyan 
tarthatnák távol - saját földjén támadva rá - az ellenséget Italiától. A 
foglyokat börtönbe vetették, kísérőiket nyilvános árverésen eladták, 
s úgy rendelkeztek, hogy P. Valerius Flaccus huszonöt egységből 
álló hajóraját még huszonöt, újonnan épített hajóval kell 
megerősíteni. 

Ezek elkészítése és vízre bocsátása után az elfogott követeket 
ideszállító öttel együtt összesen harminc hajó indult el Ostiából 
Tarentum felé, s P. Valerius parancsot kapott, hogy behajózva a L. 
Apustius legatus parancsnoksága alatt Tarentumban állomásozó, 
hajdani Varro-féle sereget, ötven hajóból álló flottájával ne csak 
Italia partjait biztosítsa, hanem próbáljon értesüléseket szerezni a 

macedonok háborús készülődéséről is. S ha úgy látja, hogy 


Philippus szándéka valóban megegyezik azzal, amit a levelekből és 
a követektől megtudtak, utasítsa levélben M. Valerius praetort, 
hogy seregét L. Apustius legatusra bízva, Tarentumból hajóhadával 
a lehető leggyorsabban keljen át Macedoniába, s mindent kövessen 
el, hogy Philippus kénytelen legyen saját országában maradni. 

Úgy döntöttek, hogy azt a pénzt fordítják a hajók építésére és a 
háború költségeire, amit Ap. Claudiusnak küldtek Siciliába, hogy 
adja vissza Hiero királynak. A pénzt L. Antistius legatus vitte el 
Tarentumba. Ugyanekkor Hiero kétszázezer mérő búzát és százezer 
mérő árpát küldött. 


39. Míg Rómában ilyen intézkedéseket és előkészületeket tettek, az 
egyik elfogott hajó, azoktól, amelyekkel Rómába küldték, útközben 
megszökött, s eljutott Philippushoz, aki így megtudta, hogy követeit 
a levelekkel együtt elfogták. A király, nem tudván, hogy követei 
Hanniballal miben állapodtak meg, s milyen üzenetet hoztak volna 
neki, hasonló megbízással újabb küldöttséget indított útnak, s a 
következőket küldte  Hannibalhoz: a  Scotinus  melléknevű 
Heraclitust, a boeothiai Critont és a magnesiai Sositheust. Ezek, 
szerencsésen — megjárva az utat oda-vissza, teljesítették 
megbízatásukat. De a nyár már véget ért, mielőtt a király 
elindulhatott, vagy bármibe is belekezdhetett volna. Ilyen jelentős 
szerepet játszott a követeket szállító egyetlen hajó elfogása abban, 
hogy késve induljon meg a rómaiakat fenyegető háború. 


Capua körül is tevékenykedni kezdett a két consul. Fabius - végre 
befejezve a csodajelek kiengesztelését - átkelt a Volturnuson, s 
rohammal bevette a punokhoz átpártolt Compulteria, Trebula és 
Austicula városokat, s nagyszámú campaniabelivel együtt fogságba 
ejtette Hannibal seregéhez tartozó védőiket. Nolában - éppúgy, mint 
az előző évben - a senatus a rómaiak, a nép a punok pártján állt, s 
titkos terveket szőttek az előkelők meggyilkolására és a város 
átadására. Hogy ezek a tervek ne valósulhassanak meg, Fabius, 
átvezetve seregét Capua és Hannibalnak a Tifatán álló tábora 
között, Suesula felett, Claudius táborában állapodott meg, s innen 
küldte el M. Marcellus propraetort a parancsnoksága alatt álló 
csapatokkal Nola biztosítására. 40. Sardiniában is megkezdődtek T. 
Manlius vezetésével a 0. Mucius praetor súlyos betegsége miatt 

előzőleg félbeszakadt hadműveletek. Manlius hadihajóit Caralesnél 


kihúzatta a partra, felfegyverezte hajósait, hogy szárazföldön 
folytathassa a háborút, s átvéve a praetor csapatait is, kétezer- 
kétszáz gyalogosból és ezerkétszáz lovasból álló sereget szervezett. 
E lovas- és gyalogoscsapatokkal az ellenség területére vonulva, 
Hampsicora seregétől nem messze állította fel táborát. Hampsicora 
akkor éppen a subás sardusoknál járt, hogy csapatai megerősítésére 
felfegyverezze — ifjabb korosztályukat, s közben tábora 
parancsnokságát  — Hostus nevű fiára bízta. — Ez ifjúi 
elbizakodottságában meggondolatlanul partközelbe bocsátkozott, 
ahol seregét megfutamították és szétszórták. A csatában mintegy 
háromszáz sardus esett el, s mintegy nyolcszázat fogtak el élve. A 
sereg többi része futás közben először a földeken és erdőkben 
szóródott szét, majd a vidék fővárosába, Cornusba menekült, ahol 
hír szerint végtére is menedéket talált. S ezzel az ütközettel véget is 
ért volna Sardiniában a háború, ha nem érkezik meg a Hasdrubal 
parancsnoksága alatt álló pun hajóraj, amelyet a vihar a 
Baleariszigetekhez sodort, hogy - éppen idejében - új reményt 
keltsen a lázadókban. 


Manlius a pun hajóraj kikötésének a hírére Caralisba vonult vissza. 
Így  Hampsicorának alkalma nyílt, hogy a pun  vezérhez 
csatlakozzék. Hasdrubal, csapatait kihajózva, a hajórajt visszaküldte 
Carthagóba, s Hampsicora vezetésével elindult, hogy végigdúlja a 
római szövetségesek földjeit; s egészen Caralisig eljut, ha Manlius 
seregével útját állva meg nem akadályozza nagyobb területek 
feldúlásában. 

A két sereg először egymástól kis távolságra ütött tábort, majd ki- 
kirontva, váltakozó sikerrel kisebb előcsatározásokat folytatott. 
Végül ütközetre sorakoztak, ahol négy óráig tartott a szabályos 
csatarendben felvonult erők küzdelme. A  sardusok már 
hozzászoktak ahhoz, hogy egykettőre vereséget szenvednek, de a 
punok sokáig késleltették a döntést, végül, mikor a sardusok körös- 
körül mindenhol elestek vagy megfutottak, őket is szétszórták. 
Mikor futásnak eredtek, a római vezér az egyik seregszárnnyal, 
amellyel a sardusokat visszaszorította, bekerítette őket. Ezután már 
inkább mészárlás folyt, mint küzdelem. A rómaiak tizenkétezer 
ellenséges sardus és pun katonát öltek meg, mintegy háromezer- 
kétszázat ejtettek foglyul, s huszonhét hadijelvényt zsákmányoltak. 


41. A győzelmet elsősorban az avatta nagyszerűvé és emlékezetessé, 
hogy fogságba esett a fővezér, Hasdrubal, s két előkelő carthagói: 
Mago, a Barcas-nemzetség tagja, Hannibal közeli rokona és Hanno, 
aki a sardusokat fellázítva kétségkívül e háború egyik okozója volt. 
Nem kevéssé növelték a győzelem fényét a sardus vezéreket ért 
csapások is. Ugyanis Hampsicora fia, Hostus is elesett a csatában, s 
mikor a csupán néhány lovas kíséretében megmenekült Hampsicora 
a roppant vereség hírén kívül még fia haláláról is értesült, nehogy 
valaki terve végrehajtásában megakadályozza, éjszaka vetett véget 
saját kezével életének. 

Egyébként a menekülőknek - mint korábban is - Cornus városa 
nyújtott menedéket. Manlius győztes seregével megtámadta, s 
néhány nap alatt elfoglalta a várost. Ezután a punokhoz és 
Hampsicorához pártolt egyéb városok is - kezeseket állítva - 
megadták magukat. Manlius arra kötelezte őket, hogy - lehetőségeik 
és vétkeik arányában - lássák el zsolddal és gabonával, majd 
seregével visszatért Caralisba. Itt felszerelte hadigályáit, s behajózva 
a vele ideérkezett sereget, Rómába ment, ahol jelentette az 
atyáknak, hogy Sardiniában rendet teremtett, majd a zsoldot a 
guaestoroknak, a gabonát az aediliseknek s a foglyokat O. Fulvius 
praetornak adta át. 


Időközben T. Otacilius praetor hajóhadával Lilybaeumból átkelt 
Africába, végigpusztított carthagói területeket, majd arra a hírre, 
hogy Hasdrubal a Baleari-szigetekről odaérkezett, Sardinia felé 
indult, s találkozott Hasdrubalnak Africába visszatérő hajóival. A 
nyílt tengeren vívott könnyebb ütközetben hét hajót szövetséges 
legénységükkel együtt elfogott, a többit pedig úgy szétszórta a 
rémület, mintha vihar csapott volna le rájuk. 


Majdnem ugyanezekben a napokban kötött ki Bomilcar Locriban a 
Carthagóból utánpótlásként küldött katonákkal, elefántokkal és 
felszereléssel. Ap. Claudius meglepetésszerűen akart rátámadni, s 
azzal az ürüggyel, hogy bejárja provinciáját, seregével nagy sietve 
Messanába vonult, majd innen, a kedvező áramlatokat kihasználva, 
átkelt Locriba. De közben innen Bomilcar már a bruttiusok földjére, 
Hannóhoz vonult, s a locribeliek a rómaiakat zárt kapukkal 
fogadták. Appius, miután nagyszabású vállalkozása 
eredménytelenül végződött, visszatért Messanába. 

Ugyanezen a nyáron Marcellus Nolából, amelyet seregével 

megszállva tartott, sűrűn ki-kicsapott a hirpinusok és a caudiumi 
samnisok földjeire, s tűzzel-vassal olyan általános pusztítást végzett, 
hogy a samnisokban felidézte egykori vereségeik emlékét. 


42. Ezért a két nép Hannibalhoz tüstént közös követséget küldött, 
amely a következő szavakat intézte a pun hadvezérhez: , Kezdetben, 
Hannibal, amíg saját erőnkkel és fegyvereinkkel meg tudtuk védeni 
magunkat, mi magunk szálltunk szembe a római néppel. Később, 
mikor ez nem bizonyult elégségesnek, Pyrrhus királyhoz 
csatlakoztunk, de ő cserbenhagyott, s ezért el kellett fogadnunk a 
ránk kényszerített békét, amelyben mintegy ötven évig éltünk, 
addig, míg Italiába érkeztél. S te annyira megnyerted jóindulatunkat 
- . nemcsak bátorságoddal és szerencséddel, de az elfogott 
polgártársaink iránt tanúsított páratlan  nyájasságoddal és 
jóakaratoddal is, hogy őket szabadon engedted -, hogy nekünk, 
amíg te megvagy és igaz barátként állsz mellettünk, nemhogy a 
római néptől, de - ha nem bűn ez a kijelentés - az istenek haragjától 
sem kell félnünk. S íme, Herculesre, noha nemcsak, hogy virulsz és 
győztél, de olyan közel is vagy, hogy már szinte hallhatod 
asszonyaink és gyermekeink jajkiáltását, s szinte a szemed láttára 
emészti el a tűz házainkat - mégis, e nyáron annyiszor dúltak végig 
minket, hogy úgy tűnik, Cannaenál nem Hannibal, hanem M. 
Marcellus volt a győztes, s a rómaiak fennen hirdetik, hogy csak 
erre az egy csapásra volt erőd, s azután megbénultál, elvesztetted 
fullánkodat. 

Száz éven át hadakoztunk a rómaiak ellen úgy, hogy egyetlen 
külföldi vezértől vagy seregtől sem kaptunk segítséget, kivéve 
Pyrrhust, de ő is két éven át ahelyett, hogy haderejével minket 
védelmezett volna, a mi csapatainkkal is saját seregét erősítette. 
Nem akarok eldicsekedni sikereinkkel, hogy két consult és két 
consuli sereget vonultattunk el szégyeniga alatt, sem a többi, 
számunkra örvendetes és dicsőséges haditettel. De még akkori 
vereségeinket és balsikereinket is sokkal kisebb keserűséggel 
sorolhatjuk fel, mint a most elszenvedett sérelmeket. Lovassági 
főparancsnokukkal együtt nagy dictatorok támadtak ránk, két 
consul s két egyesült consuli sereg nyomult be határainkon; s 
előzetes felderítés és a tartaléksereg biztosítása után rendezett 
hadmenetben indultak zsákmányszerzésre. Most viszont egyetlen 
propraetornak s Nola maroknyi védőseregének a vadászterülete 


vagyunk. S még csak nem is hadirendben, hanem rablók módjára 
csatangolnak keresztül-kasul határainkon, gondtalanabbul, mintha 
római területen kószálnának. Ennek pedig az az oka, hogy te nem 
védelmezel meg minket, ifjúságunk pedig, amely ha itthon lenne, 
meg tudna oltalmazni, egytől egyig a te seregedben szolgál. 


Ha nem ismernélek téged és seregedet, s csak annyit tudnék róla, 
hogy ez vert szét és futamított meg annyi római csatasort, akkor is 
azt . kellene hinnem, hogy számára gyerekjáték lenne 
megsemmisíteni a területünkön hadijelvények nélkül szanaszét 
kószáló fosztogatókat, akik mind oda igyekeznek, ahol bármilyen 
halvány remény is kínálkozik a zsákmányszerzésre. Néhány numida 
prédául ejthetné őket, s egyszerre szabadítanának meg minket és a 
nolabelieket megszállóinktól, ha minket - miként méltónak tartottál 
szövetségedre - nem ítélnél méltatlannak arra sem, hogy ha már 
oltalmadba fogadtál, meg is védelmezzél." 43. Hannibal erre azt 
válaszolta, hogy a hirpinusok és a samnisok mindent egyszerre 
csinálnak:  — bejelentik sérelmeiket, segítséget kérnek, s 
felpanaszolják, hogy védtelenül hagyják és elhanyagolják őket. 
Először a bejelentést kellett volna megtenniük, csak azután kérni a 
segítséget, s végül, ha ezt nem kapják meg, állhattak volna elő a 
panasszal, hogy segítségkérésük hiábavalónak bizonyult. Ő nem a 
hirpinus és samnis területre fogja vezetni seregét nehogy még ezzel 
is terhükre legyen -, hanem a római nép közelben lakó 
szövetségeseinek földjére. Ezeknek végigdúlásával egyrészt katonáit 
is zsákmányhoz juttatja, másrészt tőlük is távol tartja a 
megfélemlített ellenséget. Ami pedig Róma ellen viselt háborúját 
illeti, ha a trasumennusi csata híre felülmúlja a trebiai, a cannaei 
csata híre pedig a trasumennusi csatáét, nos, ő gondoskodni fog 
róla, hogy a cannaei csata emlékét is egy még nagyobb és fényesebb 
győzelemmel homályosítsa el. 


E válasz után a követeket gazdagon megajándékozva küldte haza. Ő 
maga pedig Tifatában csekély számú őrséget hagyva, seregével 
felkerekedett, s Nola alá vonult. Ugyanide érkezett meg a 
bruttiusoktól Hanno is a Carthagóból küldött utánpótlással és 
elefántokkal. Miután a város közelében tábort ütött, megvizsgálta a 
helyzetet, s úgy találta, hogy minden egészen másképpen van, mint 
ahogy azt a szövetségesek követeitől hallotta. Mert Marcellus 
egyáltalán nem volt úgy  megszorulva, hogy könnyelműen 


kiszolgáltatta volna magát a véletlennek vagy az ellenségnek. 
Gondoskodott  felderítésről, erős fedezetről s a biztos 
visszavonulásról, valahányszor zsákmányoló útra indult, s 
mindenben olyan körültekintően és óvatosan járt el, mintha maga 
Hannibal állna vele szemben. Ekkor is, értesülve az ellenség 
közeledéséről, csapatait a falak mögött tartotta, s felszólította a 
nolai senatorokat, hogy ők járjanak a falakon, és figyeljenek meg 
körbetekingetve mindent, ami az ellenségnél történik. 

Hanno, közelebb vonulva a  várfalakhoz, magához hívott 
beszélgetésre két senatort, Herennius Bassust és Herius Pettiust, s 
mikor ezek Marcellus engedélyével kimentek hozzá, tolmács útján 
tárgyalni kezdett velük. Magasztalta előttük Hannibal hősiességét és 
szerencséjét, s ócsárolta a római nép hatalmát, amely együtt sorvad 
el erejével. De ha e hatalom régi fényében ragyogna, még akkor is 
többre kellene becsülniük a punok szövetségét és barátságát, mint 
Rómáét, miután tapasztalhatták, hogy milyen nyomasztóan 
nehezedik Róma uralma szövetségeseire, s milyen kegyesen bánt 
Hannibal az italiai törzsek tagjaival, még ha foglyai voltak is. Mert 
ha mindkét consul itt állna seregével Nolánál, még akkor sem 
lennének méltó ellenfelei Hannibalnak, mint ahogy Cannaenál sem 
voltak azok, s így annál kevésbé védheti meg Nolát egyetlen praetor 
néhány újonc katonával. Sokkal inkább az ő érdekük, mint 
Hannibalé, hogy a város ne ostrommal, hanem megadással kerüljön 
hatalmába, mert az biztos, hogy hatalmába kerül, akárcsak Capua 
vagy Nuceria. De hogy a két város sorsa mennyire különbözött, azt 
a nolabeliek, akik a kettő között szinte középen laknak, maguk is jól 
tudják. Nem akarja megjósolni, mi vár egy elfoglalt városra, inkább 
szeretne azért kezeskedni, hogy ha Nolát - Marcellusszal és a 
védősereggel együtt - átadják, nem más, hanem ők maguk fogják 
meghatározni a  Hanniballal kötendő szerződés és barátság 
feltételeit. 


44. Herennius Bassus erre azt válaszolta, hogy sok éve tartó 
barátság fűzi össze a római és nolai népet, s ezt a mai napig 
egyiküknek sem volt oka megbánni, de ha szerencséjükkel 
hűségüket is meg akarnák változtatni, akkor is már késő lenne. Mert 
ha meg akarnák magukat adni Hannibalnak, vajon odahívták volna- 
e a római őrséget? Azokkal, akik védelmükre idejöttek, osztoztak 


jóban-rosszban, s osztozni is fognak az utolsó pillanatig. 


Ez a megbeszélés szétfoszlatta Hannibal reményét, hogy árulás 
révén visszaszerezheti Nolát; így hát ostromgyűrűvel vette körül a 
várost, hogy minden oldalról egyszerre támadhasson a falak ellen. 
Marcellus, mikor látta, hogy a pun sereg a falakhoz nyomul, a 
kapuk mögött hadirendbe állította seregét, s viharos erejű 
kirohanást intézett ellenük. Az első roham után keletkezett 
zűrzavarban jó néhány embert levágtak, majd mikor mindenki a 
küzdelem helyére tódult, helyreállt az erők egyensúlya, s öldöklő 
ütközet kezdődött. Kevés csata maradt volna ilyen emlékezetes, ha a 
roppant mennydörgések közepette megeredő felhőszakadás nem 
választja szét a küzdőket. Így rövidebb viaskodás után, mely csak 
fokozta elszántságukat, a rómaiak visszatértek a városba, a punok 
pedig táborukba. A kitörés okozta első zűrzavarban a punok 
vesztesége nem volt nagyobb harminc, a rómaiaké ötven embernél. 


Az eső kitartóan zuhogott egész éjszaka, sőt másnap is a harmadik 
óráig, így mindkét fél bármennyire is tüzelte őket a harcvágy - 
napközben védőművei mögött tartózkodott. Harmadik napon 
Hannibal a nolai területre küldte zsákmányolni csapatai egy részét. 
Marcellus, alighogy ezt észrevette, csatára sorakoztatta seregét, s 
Hannibal sem tért ki az ütközet elől. A város és a tábor között 
mintegy ezer lépés volt a távolság, itt, a Nola körül található 
egyetlen sík területen csaptak össze. A mindkét seregnél felharsanó 
csatakiáltás hallatára a közeli földeken zsákmányolók is odasiettek a 
már tomboló ütközetbe. A római csapatok támogatására a nolaiak is 
megjelentek; Marcellus megdicsérte őket, s meghagyta nekik, hogy 
tartalékban maradva, a sebesülteket szállítsák hátra a csatasorból, 
de a harcba ne avatkozzanak be, csak ha ő jelt ad rá. 


45. A csata nem hozott döntést; a vezérek minden erejüket 
beleadták a buzdításba, a katonák a harcba. Marcellus helytállásra 
buzdította övéit azokkal szemben, akiket tegnapelőtt legyőztek, 
néhány nappal ezelőtt Cumaenál megfutamítottak, s akiket a múlt 
évben egy másik sereg ugyancsak az ő vezetésével - Nola alól 
elkergetett. Hiszen a punok nem is teljes számban vesznek részt a 
csatában, zsákmányért kószálnak mindenfelé a földeken, s azokat is, 
akik harcolnak, elpuhította a campaniai tivornyázás, elgyengítette 
az egész télen át folyó részegeskedés, az örömlányok, a mindenféle 
kicsapongás. Nincsen már bennük tűz és lendület, odalett az a testi 


és lelki erő, amely átsegítette őket a Pyrenaeusok és Alpok gerincén. 
Csak roncsai már a hajdani férfiaknak, s harc közben alig tudják 
tagjaikat mozgatni s felemelni a fegyvert. Capua Cannae lett 
Hannibal számára! Itt foszlott semmivé a harci erény, a katonai 
fegyelem, a múltban szerzett dicsőség s a jövő sikerek reménye. 

Míg Marcellus azzal igyekezett katonái lelkesedését növelni, hogy 
az ellenséget  ócsárolta, Hannibal még sokkal súlyosabb 
szemrehányásokkal árasztotta el seregét: Megismeri - mondta - 
ugyanazokat a fegyvereket és hadijelvényeket, amelyeket Trebiánál, 
Trasumennusnál, legutoljára pedig Cannaenál látott és vezényelt, de 
az bizonyos, hogy egészen más az a sereg, amellyel Capuába téli 
szállásra vonult, s más, amellyel onnan elindult. - , Alig vagytok 
képesek helytállni - folytatta - keserves küzdelemben egy római 
legatussal, egyetlen legióval és lovascsapattal szemben, ti, akiket két 
consuli sereg sem volt képes soha megállítani. Marcellus most már 
másodszor hív ki minket büntetlenül ütközetre újonc seregével és 
nolai segédcsapataival. Hova lett az a katonám, aki, lerántva 
lováról, fejét vette C. Flaminius consulnak? S hova lett, aki 
Cannaenál végzett L. Paulusszal? Talán eltompult a kardja? Vagy 
megbénult a keze? Vagy valami egyéb csoda történt? Ti, akik 
kevesen győzni szoktatok a túlerő ellen, most, noha túlerőben 
vagytok, nem tudtok helytállni a kisebb sereggel szemben? Nagy 
hangon dicsekedtetek, hogy - ha valaki odavezet - elfoglaljátok 
Rómát! Íme, itt most kisebb a feladat, itt szeretném próbára tenni 
erőtöket és vitézségeteket. Vegyétek be Nolát, ezt a síkságon fekvő 
várost, amelyet se tenger, se folyó nem oltalmaz. S ha majd a 
dúsgazdag városban megrakodtatok a zsákmányolt holmikkal, 
elvezetlek, vagy akár követlek is, ahova akarjátok!" 


46. De sem a dicsérő, sem a feddő szavak nem tudták megerősíteni 
a punok bátorságát. A rómaiak, mikor mindenhol visszaszorították 
ellenfelüket, egyre vakmerőbbek lettek, mert 

nemcsak vezérük buzdította őket, hanem a  nolabeliek 
rokonszenvező kiáltozása is szította harci kedvüket, a punok pedig 
hátat fordítottak, és beszorultak táborukba. A rómaiak ezt is meg 
akarták ostromolni, de Marcellus visszavezette őket Nolába, ahol az 
eddig inkább a punokhoz húzó tömeg is hangos ujjongással és 
szerencsekívánatokkal fogadta seregüket. Aznap több mint ötezer 
ellenséges katonát öltek meg, hatszázat fogtak el, tizenkilenc 


hadijelvényt és két elefántot zsákmányoltak, további négyet pedig 
harc közben pusztítottak el. A rómaiak vesztesége nem érte el az 
ezer főt. 

A következő napot mindkét fél - mintegy hallgatólagos 
fegyverszünetet kötve - arra használta fel, hogy eltemesse a harcban 
elesetteket. Marcellus az ellenségtől zsákmányolt fegyvereket 
Vulcanusnak felajánlva elégettette. A harmadik napon pedig - 
elégedetlenségből, vagy a könnyebb szolgálat reményében - 
összesen kétszázhetvenhét numida és hispan lovas szökött át 
Marcellushoz. A rómaiak a háború folyamán később igen gyakran 
vették igénybe bátor és hűséges szolgálatukat. Vitézségükért a 
háború befejezése után a hispanok Hispaniában, a numidák 
Africában földbirtokot kaptak. 

Hannibal, miután Hannót a vele érkezett csapatokkal visszaküldte a 
bruttiusok földjére, Nolától téli szállásra Apuliába vonult, s Arpi 
mellett állította fel táborát. 

0. Fabius arra a hírre, hogy Hannibal Apuliába érkezett, a gabonát 
Nolából és Neapolisból Suessula felett álló táborába hordatta össze, 
megerősítette sáncait, s annyi őrséget hagyva hátra, amennyi a 
tábort télen meg tudja védeni, Capua környékére vonult, s tűzzel- 
vassal pusztította Campania földjét. Így végül a saját erejükben 
egyébként nem bízó campaniabeliek arra kényszerültek, hogy 
kivonulva a kapu mögül, nyílt terepen, a város előtt üssenek 
megerősített tábort. Hatezer fegyveresük volt, ebből a gyalogság 
nem sokat ért a harcban, a lovasság valamivel használhatóbb, ezért 
lovas támadásokkal nyugtalanították az ellenséget. 

Az előkelő campaniai lovasok nagy seregében ott volt a Taurea 
melléknevű Cerrinus Vibellius is, aki annyira kiemelkedett 
vitézségével, hogy mikor még a rómaiaknál szolgált, ott is csak 
egyetlen római, Claudius Asellus ért fel vele lovagi dicsőségben. 
Ekkor Taurea belovagolt az ellenséges lovasok közé, hosszasan 
körbejártatta rajtuk kutató tekintetét, majd végül, csendet kérve, 
megkérdezte, hol van Claudius Asellus, és miután annyiszor 
ócsárolta szóval az ő hősiességét, miért nem hajlandó fegyverekre 
bízni a döntést, hogy ha veszt, ellenfele nyerje el fegyvereit, vagy ha 
győz, ő vegye el amazét. 


47. Mikor erről Asellus a táborban értesült, csak addig várt, míg 


megkérdezte a consultól, kiállhat-e a párviadalra csatasoron kívül 
az őt kihívó ellenséggel, s megkapva az engedélyt, tüstént fegyvert 
ragadott, az előőrsök elé vágtatva, név szerint felszólította Taureát, 
nyilatkozzék, hol akarja vele összemérni fegyvereit. Közben 
nagyszámú római sereglett ki a táborból, hogy lássák a küzdelmet, s 
a campaniai nézők is sűrű tömegben lepték el nemcsak a tábor 
sáncait, de a város bástyáit is. A két küzdő, akiknek előzetes harcias 
szóváltása már eleve felkeltette az érdeklődést összecsapásuk iránt, 
előreszegzett lándzsával egymásnak vágtatott, majd a sík mezőn, 
kölcsönösen kivédve egymás cselfogásait, hosszan viaskodtak, 
anélkül hogy bármelyikük sebet kapott volna. Végül a campaniai 
így szólt a rómaihoz: , Küzdelmünk így a lovak és nem a lovasok 
küzdelme lesz. Kanyarodjunk a mezőről ide, a mélyútba, ahol nem 
térhetünk ki egymás elől, s szemtől szemben kell megküzdenünk." 
Még ki se mondta, s Claudius már benyargalt a mélyútra, viszont 
Taurea, kinek nagyobb volt a hangja, mint a bátorsága, kijelentette: 
,Ne ugrass gebével árokba!" - s ez a szólás aztán a parasztok ajkán 
közmondássá vált. Claudius, miután végiglovagolva a mélyúton, 
sehol se találta ellenfelét, visszatért a mezőre, s a másik gyávaságát 
ócsárolva nagy örömujjongástól és szerencsekívánatoktól kísérve 
győztesként tért vissza a táborba. 


E lovasviadalhoz egyes évkönyvek azt a kétségtelenül csodálatosan 
hangzó kiegészítést fűzik - ki-ki maga döntse el, hogy elhiszi-e -, 
hogy Claudius nyomába eredt a városba menekülő Taureának, 
bevágtatott az ellenséges város nyitott kapuján, majd, miközben az 
ellenség mozdulni sem tudott az ámulattól, a szemben lévő másik 
kapun sértetlenül távozott. 


48. Azután nyugodtan a táborban maradtak, sőt a consul még 
tovább is vonult, hogy a campaniabeliek bevethessék földjeiket, s 
csak akkor tört megint területükre, mikor a szárba szökkent vetés 
alkalmas volt takarmányozásra. Ezt a Suessula felett álló, Claudius- 
féle táborba hordatta, s ott rendezte be téli szállását is. M. Claudius 
proconsulnak meghagyta, hogy Nolában csak a város védelmére 
feltétlenül szükséges őrséget hagyja hátra, többi katonáját pedig 
küldje vissza Rómába, hogy ne legyenek a szövetségesek terhére, s 
ne okozzanak költséget az államnak. S miután legióit Ti. Gracchus is 
Cumaeból Apuliába, Luceriához vezette, M. Valerius praetort eddig 


Luceriában állomásozó seregével Brundisiumba küldte, azzal a 
paranccsal, hogy oltalmazza meg a sallentinus föld partjait, s tegye 
meg az előkészületeket a Philippus és a macedonok elleni háborúra. 
A nyár végén, amelynek eseményeit elbeszélem, megérkezett 
Publius és Cn. Scipio levele, amelyben közölték, hogy Hispaniában 
milyen hatalmas, reményt keltő sikereket értek el, viszont teljesen 
híjával vannak a zsoldnak, ruhának, a sereg és a szövetséges 
hajósok élelmezéséhez szükséges pénznek. Ami a zsoldot illeti, 
abban az esetben, ha az államkincstár teljesen kiürült, ők majd 
módját találják, hogy előteremtsék a hispanoktól, de a többit 
feltétlenül küldjék el nekik Rómából, különben képtelenek lesznek 
megtartani a hadsereget és a provinciát. 

A levél felolvasása után kivétel nélkül mindenki elismerte, hogy 
igazat írnak és kérésük jogos, de elgondolták, milyen roppant 
tengeri és szárazföldi haderőkről kell gondoskodniuk, s mekkora új 
hajóhadat kell felszerelniük a közeljövőben, ha megindul a háború a 
macedonok ellen. A háború előtt még adót fizető Sicilia és Sardinia 
most alig képes eltartani a két provinciát oltalmazó seregeket; az 
adók alig fedezik a kiadásokat; maguknak az adófizető polgároknak 
a száma is megfogyatkozott seregeinknek a Trasumennus-tónál és 
Cannaenál elszenvedett súlyos vereségei után, s ha azt a keveset, aki 
még megmaradt, most még többszörös adóval is terhelik, ezen a 
módon teszik őket tönkre. Így az államnak hitelhez kell 
folyamodnia, mert saját anyagi erejéből nem tudja magát 
fenntartani. Tehát Fulvius praetor álljon a népgyűlés elé, számoljon 
be az állam nehéz helyzetéről, s szólítsa fel azokat, akik vagyonukat 
állami haszonbérletekből szerezték, hogy a hispaniai hadseregnek 
történő szállításoknál adjanak fizetési halasztást az államnak, 
amelynek vagyonukat köszönhetik, s vállalják a feltételt, hogy 
mihelyt pénz lesz a kincstárban, az ő követelésüket elégítik ki 
legelőször. 

A praetor a népgyűlés elé terjesztett beszámolója után közölte, 
melyik napon lehet megpályázni a hispaniai seregnek küldendő 
ruházat, élelem s egyéb, a szövetséges hajósoknak szükséges 
felszerelések szállítását. 


49. A kijelölt napon tizenkilenc, három haszonbérlő társaságba 
tömörült vállalkozó jelentkezett. Két feltételük volt. Az egyik, hogy 


ne kelljen katonáskodniuk, míg ilyen módon szolgálják az államot; a 
másik, hogy ha már a szállítmányokat behajózták, az állam vállalja 
a kárt, amit az ellenség vagy a viharok ereje okozhat. Mindkét 
feltételüket elfogadták, megkötötték velük a bérleti szerződést, s így 
magánemberek pénze könnyített az állam helyzetén; s ez az 
emelkedettség és hazaszeretet hatotta át szüntelenül valamennyi 
rendet. S amilyen nemes lélekkel vállaltak minden kötelezettséget, 
ugyanúgy, a legnagyobb lelkiismeretességgel teljesítették is, 
úgyhogy a hadsereg semmiből sem kapott kevesebbet, mintha tele 
államkincstárból biztosították volna ellátását, ahogy azelőtt. 


Míg az utánpótlás szállítása folyt, Hasdrubal, Mago és Hannibal - 
Bomilcar fia - ostrom alá vették Iliturgi városát, mert az átpártolt a 
rómaiakhoz. A két Scipio, nagy küzdelemben lekaszabolva az 
útjukban állókat, a három ellenséges tábor közt behatolt a 
szövetséges városba, gabonaszállítmánnyal enyhítette a bent dúló 
ínséget, s felszólította a  városiakat,  védelmezzék  falaikat 
ugyanolyan elszántsággal, mint - szemük láttára - a római sereg 
küzdött értük, majd támadásra indult a Hasdrubal parancsnoksága 
alatt álló legnagyobb ellenséges tábor ellen. Ide gyülekezett 
seregével a másik két pun vezér is, jól tudva, hogy mindnyájuk 
sorsa itt dől el. 

Kitörtek táborukból, s ezzel megkezdődött a küzdelem. E napon 
hatvanezer ellenséges katona ütközött meg mintegy tizenhatezer 
rómaival. Mégis, győzelmünkhöz annyira nem fért kétség, hogy a 
rómaiak több embert öltek meg, mint ahányan maguk voltak. Több 
mint háromezer foglyot ejtettek, majdnem ezer lovat, ötvenkilenc 
hadijelvényt, hét elefántot zsákmányoltak ötöt pedig csata közben 
öltek meg -, s még aznap elfoglalták a három ellenséges tábort is. 


A pun sereg, miután Iliturgi felszabadult az ostromzár alól, 
Intibilishez vonult, hogy megostromolja, csapatait a provinciából 
egészítvén ki, amely, ha zsákmány és jutalom kínálkozott, mindenki 
másnál készségesebben vállalkozott a harcra, s ekkor még bővében 
volt az ifjú harcosoknak is. A két sereg újabb csatát vívott, a 
múltkorihoz hasonló eredménnyel. Több mint tizenháromezer 
ellenséges katonát vágtunk le, s több mint kétezret ejtettünk 
fogságba negyvenkét hadijelvénnyel és kilenc elefánttal együtt. 
Ezután a hispaniai népek valóban majdnem mind a rómaiakhoz 
csatlakoztak; s ezen a nyáron Hispaniában sokkal jelentősebb 


események zajlottak le, mint Italiában. 

SYRACUSAE 


HUSZONNEGYEDIK KÖNYV 


1. Hanno, miután visszatért Campaniából a bruttiusok földjére, az ő 
biztatásukra és támogatásukkal megpróbálta hatalmába keríteni a 
görög városokat, de ezek már csak azért is szilárdan ragaszkodtak a 
római szövetséghez, mert látták, hogy a rettegett és gyűlölt 
bruttiusok a carthagóiak mellé álltak. Először Regiumnál töltött el 
néhány napot hiábavaló próbálkozással. Közben a locribeliek sietve 
hordták be városukba a gabonát, fát, s mindent, ami csak szükséges, 
hogy semmi zsákmányt ne hagyjanak az ellenségnek. Így napról 
napra nagyobb tömegben rajzottak ki a város valamennyi kapuján, s 
végül csak azok maradtak otthon, akiket azzal bíztak meg, hogy 
javítgassák a falakat és kapukat, s hordják tele hajítófegyverekkel a 
védőműveket. A pun vezér, Hamilcar, lovasait küldte a 
legkülönbözőbb korosztályokból és rendekből összevegyült, a 
földeken legnagyobbrészt fegyvertelenül szétszóródott tömeg ellen, 
azzal a paranccsal, hogy senkinek se essék bántódása, de 
csapataikkal eléjük állva akadályozzák meg, hogy a szétszóródott 
sokaság bemenekülhessen a városba. Ő maga egy dombon 
helyezkedett el, ahonnan jól áttekinthette a várost és a földeket, s 
parancsot adott egy bruttius cohorsnak, hogy közelítsék meg a 
falakat, hívják ki megbeszélésre a locribeliek vezetőit, s megígérve 
nekik Hannibal jóindulatát, szólítsák fel őket a város átadására. A 
locribeliek a tárgyaláson kezdetben egyáltalán nem hittek a 
bruttiusoknak, majd, hogy a pun sereg megjelent a dombokon, s 
néhány menekülő hírül hozta, hogy a többi lakos mind az ellenség 
hatalmában van, megrémülve azt válaszolták, hogy meg fogják 
kérdezni a népet. 

Tüstént összehívták a népgyűlést, s mikor a legfelelőtlenebbek mind 
a változás és az új szövetség mellett nyilatkoztak, s azok közül, 
akiknek rokonait a városon kívül visszatartotta az ellenség, és úgy 
érezték, hogy mintegy túszokat adva, érzelmeiket is elkötelezték, 
csak néhányan tartottak ki állhatatosan - és többnyire némán - a 
fennálló szövetség mellett, de ők sem mertek nyíltan védelmére 
kelni - látszólag kétségtelen egyhangúsággal úgy döntöttek, hogy a 
várost átadják a punoknak. L. Atiliust, a helyőrség parancsnokát s a 
vele lévő római katonákat titokban levezették az öbölbe, s 
behajózták, hogy vitorlázzanak el Regiumba, majd befogadták a 


városba Hamilcart és a pun sereget, azzal a kikötéssel, hogy 
kössenek azonnal szerződést a teljes jogegyenlőség alapján. 

A punok ezért a város átadása után majdnem megszegték 
ígéretüket, azzal vádolván a locribelieket, hogy álnokul lehetővé 
tették a rómaiak menekülését, ezek viszont azt hozták fel 
védelmükre, hogy a helyőrség tudtuk nélkül menekült el. Ők még 
lovasokat is küldtek utánuk, hátha a szorosban az áramlat feltartja 
vagy a partra sodorja hajóikat. Az üldözők nem érték el őket, 
viszont más hajókra lettek figyelmesek, amelyek a tengeröblön 
átkelve Messanából Regium felé tartottak; ezek voltak azok a római 
katonák, akiket Claudius praetor küldött, hogy szállják meg és 
biztosítsák a várost. Hanno erre tüstént elvonult Regiumtól, a 
locribeliekkel pedig Hannibal parancsára megkötötték a békét, 
amely leszögezte, hogy szabadon, saját törvényeik szerint élhetnek, 
a város nyitva áll a punok előtt, a tengeröböl a locribeliek 
hatalmában marad, s szövetségük alapja az a kötelezettség, hogy a 
punok és a locribeliek háborúban és békében kölcsönösen 
támogatják egymást. 


2. Így tehát a punok visszahúzódtak a tengerszorostól, de a 
bruttiusok zúgolódtak, hogy a két várost, Regiumot és Locrit, 
amelyeket ki akartak fosztani, érintetlenül ott kell hagyniuk. Ezért, 
saját elhatározásukból, maguk közül soroztak be és fegyvereztek fel 
tizenötezer embert, s elindultak a szintén görög tengermelléki 
város,  Croton  megostromlására, remélve, hogy hatalmuk 
jelentékenyen megnövekedik, ha ezt a tenger mellett fekvő, falakkal 

megerősített kikötővárost hatalmukba kerítik. 


Csak az okozott nekik gondot, hogy egyrészt nem mertek a punok 
segítségül hívásáról teljesen lemondani, nehogy úgy tűnjék, mintha 
nem szövetségeseikként járnának el, másrészt azonban féltek, hogy 
a punok ismét a békeközvetítő, nem pedig a háborús szövetséges 
szerepében lépnek fel, s ők hiába harcolnak: csak a szabadságot 
szerzik meg Crotonnak, akárcsak előbb Locrinak. Ezért legjobbnak 
látták, ha követeket küldenek Hannibalhoz: ígérje meg, hogy 
Croton, ha elfoglalták, a bruttiusoké lesz. Hannibal, azzal a 
megjegyzéssel, hogy ezt a dolgot az ott helyben lévőkkel kell 
megtanácskozni, visszaküldte őket Hannóhoz, akitől nem kaptak 


határozott ígéretet. Nem akarta ugyanis, hogy kirabolják ezt a nagy 
hírű és dúsgazdag várost, s remélte, hogy majd ha a bruttiusok 
megkezdik az ostromot, s kiderül, hogy a punok nem helyeslik, s 
nem támogatják vállalkozásukat, a város lakói annál gyorsabban 
hozzá pártolnak. 

Croton lakói korántsem voltak egy véleményen és akaraton. 
Elmondhatjuk, hogy Italia szinte valamennyi városát ugyanaz a 
betegség támadta meg: a köznép és az előkelőek viszálykodása, 
amelyben a senatus a rómaiaknak kedvezett, a köznép pedig a 
punok felé hajolt. Egy szökevény értesítette e széthúzásról a 
bruttiusokat, közölve velük, hogy Aristomachus, a nép vezetője a 
város átadását javasolja, s hogy a nagy kiterjedésű városban az 
egymástól messze fekvő falakon igen ritkán helyezkednek el a 
senatorok őrállomásai és őrhelyei; ott pedig, ahol a köznép tagjai 
teljesítenek őrszolgálatot, szabad a bejárás. A bruttiusok a 
szökevény tanácsára és vezetésével bekerítették a várost, s miután a 
nép bebocsátotta őket, az első rohammal elfoglalták az egészet, a 
fellegvár kivételével. Ezt az előkelőek tartották birtokukban, akik 
számítva ilyen fordulatra - előkészítették maguknak ezt a 
menedékhelyet. Ide menekült Aristomachus is, azt a látszatot 
keltve, mintha a várost a punoknak, nem pedig a bruttiusoknak 
óhajtotta volna átadni. 


3. Croton városát Pyrrhus Italiába érkezése előtt tizenkétezer lépés 
kerületű védőfal övezte. De az e háborúban elszenvedett pusztítások 
után e területnek alig felét népesítette be lakosság. A várost 
középen átszelő folyó most a házakkal beépített részeken kívül 
folyt, s a fellegvár is távol esett a lakott helyektől. A várostól 
hatezer lépésnyire állt a laciniumi Iuno híres, magánál a városnál is 
híresebb s a környéken lakó valamennyi néptől egyaránt tisztelt 
temploma. Itt egy sűrű, erdős, magas fenyőfákkal övezett berek állt, 
közepén pedig kövér rét, ezen legelészett pásztorok őrizete nélkül 
az istennő mindenféle jószágból álló nyája, amely fajták szerint 
elkülönülve tért meg éjszakai pihenőhelyére, és sose okozott kárt 
benne se lesben álló vadállat, sem az emberi gonoszság. Így ez a 
jószág igen jelentős hasznot hozott, amelyből egy színarany 
oszlopot állítottak és szenteltek fel, s e templomot nemcsak 
szentsége tette híressé, hanem gazdagsága is. Ehhez is, mint az ilyen 

nagy hírű helyekhez általában, sok csodás történet fűződött. Az a 


hír járta, hogy a szentély előcsarnokában áll egy oltár, amelyről a 
hamut sose hordja el a szél. 


A crotoni vár azonban egyik oldalával a tenger fölé emelkedik, a 
másikkal a földekre tekint. Hajdan már természetes fekvése is 
biztonságossá tette, később pedig még falat is emeltek köré, s annak 
idején Dionysius siciliai tyrannus is a hátul emelkedő sziklákon 
felhatolva, csellel vette be. Ebbe, a szemmel láthatóan biztonságot 
nyújtó várba vették be akkor magukat a crotoni előkelőségek, a 
bruttiusok, sőt saját népük ostromgyűrűjétől övezve. Végül a 
bruttiusok, belátva, hogy a várat saját erőikkel nem képesek 
bevenni, kényszerhelyzetükben Hannóhoz fordultak segítségért. Ő a 
crotoniakat olyan feltételekkel próbálta megadásra bírni, hogy 
engedjék meg egy bruttius colonia alapítását, amely puszta és 
elhagyatott városukat ismét a hajdani embertömeggel népesítené 
be. De ez a javaslat, Aristomachuson kívül, egyikükre sem hatott. 
Kijelentették, hogy inkább meghalnak, mintsemhogy a bruttiusokkal 
összekeveredve szertartásaikat, életmódjukat, törvényeiket s végül 
majd nyelvüket is idegennel cseréljék fel.  Aristomachus 
egymagában átszökött Hannóhoz, mivel sem a megadásra nem 
tudta őket rábeszélni, sem arra nem talált alkalmat, hogy - amiként 
a várost is átadta kiszolgáltassa a várat. De röviddel ezután a 
locribeliek követei, akik Hanno engedélyével fölmentek a 
fellegvárba, rábeszélték a crotoniakat, fogadják el, hogy Locriba 
telepítik őket, s ne óhajtsanak elmenni a végsőkig; s erre már az 
engedélyt is megkapták, személyesen magához Hannibalhoz küldött 
követeik útján. Így azután a crotoniak kiürítették a várat, lekísérték 
őket a tengerpartra, ahol hajókra szállva az egész sereg Locriba 
költözött át. 


Apuliában még télen sem szünetelt az ellenségeskedés a rómaiak és 
Hannibal között. Sempronius consul Luceriában, Hannibal Arpi 
közelében töltötte el a telet. Alkalomadtán, mikor egyik vagy másik 
fél kedvezőbbnek találta rá a helyzetet, dúltak közöttük kisebb 
csatározások, ezekben a rómaiak egyre inkább megedződtek, s 
napról napra több óvatossággal és biztonsággal kerülték ki az 
ellenség csapdáit. 


4. Siciliában a rómaiak helyzetét teljesen megváltoztatta Hiero 


halála s az a tény, hogy uralma unokájára, Hieronymusra szállt át; 
egy fiatal fiúra, akitől várható volt, hogy e szabadságban főleg, 
hogy uralkodó is lett - aligha ismer majd önmérsékletet. Ezt az 
életkorából és természetéből fakadó gyengeségét gyámjai és barátai 
siettek felhasználni arra, hogy minden lehetséges  vétekbe 
belehajszolják. Mondják, hogy Hiero, aki mindezt előre látta, 
öregkora végső napjaiban azt tervezte, hogy mielőtt eltávoznék, 
Syracusaenak szabadságot ad, nehogy egy gyermek uralma alatt 
szégyenszemre tönkretegyék dicséretes eszközökkel megalapozott és 
megszilárdított királyságát. De lányai minden erővel ellenezték ezt 
a tervét, azt remélve, hogy a gyermek csak névlegesen lesz király, s 
a teljes hatalom az övék és férjeiké, Adranodorusé és Zoippusé lesz, 
akiket a végrendelet a gyámok között az első helyen nevezett meg. 
A kilencvenedik évében járó öregembernek - akit éjjel-nappal 
ostromolt az asszonyi hízelgés nem volt könnyű megőriznie szabad 
elhatározását, hogy ne csak a családi, de az állami érdekeket is 
figyelembe vegye. Ezért csak annyit tett, hogy tizenöt gyámot 
rendelt a fiú mellé, s halálos ágyán arra kérte őket, őrizzék meg 
sértetlenül a Róma iránti hűséget, amelyet ő ötven éven át ápolt, s 
ügyeljenek, hogy az ifjú elsősorban az ő nyomain haladjon, híven 
ahhoz a szellemhez, amelyben nevelődött. Ezt kötötte a lelkükre. 
Mikor meghalt, a gyámok felbontották végrendeletét, majd az akkor 
mintegy tizenötödik évében járó fiút elvezették a népgyűlés elé. Itt 
csak néhány polgár - akiket elosztottak a tömegben, hogy élen 
járjanak a tetszésnyilvánításban - fogadta helyesléssel a végrendelet 
felolvasását, miközben a többséget, mintha csak atyjukat vesztették 
volna el, félelemmel töltötte el minden, ami az elárvult államban 
történik. S a királyi módon megrendezett temetést is inkább az 
alattvalók ragaszkodása és szeretetének megnyilvánulása, s nem a 
hozzátartozók gyásza tette ünnepélyessé. Ezután Adranodorus 
hamarosan eltávolította a többi gyámot, azt állítván, hogy 
Hieronymus már fiatal férfi, aki képes az uralkodásra. S maga is 
letéve a többiekkel együtt közösen gyakorolt gyámi megbízatását, 
mindnyájuk hatalmát saját kezében egyesítette. 


5. Még egy jó és mértékletes király sem tudta volna egykönnyen 
elnyerni az olyannyira szeretett Hiero után a syracusaebeliek 
jóindulatát. Hieronymus pedig, mintha csak az lett volna a célja, 


hogy fogyatékosságaival növelje a nagyatyja után érzett sóvárgást, 
az első pillanatban kimutatta, hogy minden tekintetben mennyire 
különbözik tőle. Mert míg az alattvalók annyi éven át láthatták, 
hogy Hiero és fia, Gelo, nem tűnik ki se ruházatával, se bármiféle 
egyéb dísszel a többi polgárok közül, ő gyakran jelent meg előttük 
bíborban, diadémmal, fegyveres testőrök kíséretében, sőt nem is 
egyszer - Dionysius tyrannus módjára fehér paripáktól vont 
négyfogatún robogott ki palotájából. S amilyen fennhéjázó és 
fényűző volt környezete és megjelenése, éppannyira le is nézte az 
embereket. Gőgös volt a kihallgatásokon, sértő módon beszélt, alig 
tudtak eléje jutni nemcsak idegenek, de gyámjai is; sose hallott, 
újszerű  kicsapongásokba merült, s embertelen kegyetlenség 
jellemezte. Így mindenkin olyan rettegés vett erőt, hogy gyámjai 
közül néhányan öngyilkosok lettek vagy elmenekültek, mert féltek a 
kivégzéstől. Közülük csak háromnak volt szabadabb bejárása a 
palotába: Adranodorusnak, Zoippusnak, Hiero vejének s egy 
bizonyos Thrasónak. Egyéb ügyekben ők se nagyon nyertek 
meghallgatást, de mivel ketten közülük a  carthagóiakkal 
rokonszenveztek, Thraso viszont a római szövetséget pártolta, 
vitájukkal és heveskedésükkel időnként magukra vonták az ifjú 
uralkodó figyelmét. Közben a tyrannus élete ellen irányuló 
összeesküvésről adott hírt egy bizonyos Callo, Hieronymus egyik 
kortársa, aki kora ifjúságától kezdve élvezte mellette a bizalmas 
barát minden jogát. A feljelentő csak egy összeesküvőt tudott 
megnevezni, Theodotust, aki őt akarta rábeszélni a részvételre. Ez, 
mikor tüstént elfogták, s Adranodorus kínpadra vonatta, habozás 
nélkül beismerte saját bűnösségét, de összeesküvő társairól 
hallgatott. Végül, mikor a legválogatottabb, ember számára már 
elviselhetetlen kínzásoknak vetették alá, úgy téve, mintha a 
fájdalmak megtörték volna, a résztvevők helyett ártatlanokat 
nevezett meg, azt állítva, hogy Thraso volt a terv szerzője, s a 
többiek csak ilyen befolyásos ember vezetésében bízva mertek e 
rendkívüli tettre vállalkozni. Ezután megnevezett még néhány 
embert a tyrannus környezetéből, méghozzá a 
legjelentéktelenebbeket, akiknek a neve kínok és jajgatások közben 
koholt vallomása közben eszébe jutott. A tyrannus elsősorban azért 
adott hitelt vallomásának, mert Thrasót is megemlítette, így őt 
azonnal kivégeztette, s ugyanez a büntetés sújtotta a többieket, akik 
hasonlóképpen ártatlanok voltak. Az összeesküvők közül, miközben 
társukat oly sokáig kínozták, senki se rejtőzött vagy menekült el; 


annyira bíztak Theodotus állhatatosságában és hűségében, benne 
pedig volt annyi lelkierő, hogy titkát megőrizze. 


6. Miután így Thrasót, aki az egyetlen kapcsolatot jelentette a római 
szövetséggel, eltették az útból, azonnal teljes határozottsággal 
előkészítették az elpártolást. Követeket küldtek Hannibalhoz, aki, 
mikor a követség visszatért, elküldte vele hozzájuk Hannibalt, egy 
nemes ifjút, s Hippocratest és Epicydest, akik Carthagóban születtek 
ugyan, de Syracusaeból száműzött nagyatyától származtak, s csak 
anyai részről voltak punok. Hannibal az ő közreműködésükkel 
szövetséget kötött Syracusae tyrannusával, s egyáltalán nem volt 
ellenére, hogy a tyrannus mellett maradjanak. Appius Claudius 
praetor, akinek Sicilia volt a provinciája, e hír hallatára azonnal 
követeket küldött Hieronymushoz. Mikor ezek bejelentették, hogy a 
nagyatyjával kötött szövetség megújítása végett jöttek, Hieronymus 
gúnyosan hallgatta meg, majd bocsátotta el őket, s közben 
csúfondáros hangon tudakozódott: milyen szerencsével küzdöttek a 
cannaei csatában? Neki ugyanis Hannibal követei alig hihető 
dolgokat mesélnek, s ő szeretné tudni, mi az igazság, mert ennek 
alapján óhajtaná eldönteni, hogy melyik fél pártjára állva remélhet 
valamit. A rómaiak kijelentették, majd visszajönnek, ha a király 
hajlandó lesz a követségeket komolyan meghallgatni, s inkább 
figyelmeztetve, mint kérve, hogy ne legyen meggondolatlanul 
hűtlen a szövetséghez, elutaztak. 


Hieronymus követeket küldött Carthagóba, hogy a Hanniballal 
kötött szerződés alapján kössék meg a békét. Megegyeztek, hogy ha 
a rómaiakat kiűzték Siciliából - ez pedig hamarosan megtörténik, ha 
a carthagóiak hajókat és csapatokat küldenek - legyen a szigetet 
nagyjából két részre osztó Himera folyó a határ a syracusaei 
királyság és a pun birodalom között. Azután a király, minthogy 
felfuvalkodottá tették azoknak a hízelgő szavai, akik arra biztatták, 
hogy ne csak Hieróra gondoljon, hanem Pyrrhus királyra, anyai 
nagyatyjára is, újabb követség útján előterjesztette azt a követelést, 
hogy úgy tartja méltányosnak, ha egész Siciliát ő kapja meg, a 
carthagói nép pedig szerezze meg magának az Italia feletti uralmat. 
A carthagóiak csodálkozás és neheztelés nélkül vették tudomásul 
ennek az esztelen ifjúnak állhatatlanságát és szeszélyességét; nekik 


csak az volt a fontos, hogy elidegenítsék a rómaiaktól. 


7. De mindezzel csak saját pusztulását siettette. Mert mikor kétezer 
fegyveressel előreküldte Hippocratest és Epicydest, hogy próbálják 
elfoglalni a római helyőrséggel megszállt városokat, s maga is 
előrenyomult a nála maradt teljes sereggel, mintegy tizenötezer 
lovas és gyalogos katonával Leontini területére, az összeesküvők, 
akik véletlenül mindnyájan a seregben voltak, lefoglaltak egy 
lakatlan házat azon az úton, amelyen a király rendszerint le szokott 
menni a forumra. A többiek felkészülve és felfegyverkezve itt várták 
érkezését, egyikük pedig, akit Diomenesnek hívtak, azt a szerepet 
kapta, mivel a király testőrségéhez tartozott, hogy amikor a király 
az ajtóhoz közeledik, tartsa fel valamilyen ürüggyel a nyomában 
haladó kísérőket. Úgy is történt, ahogy megbeszélték, Diomenes, 
felemelve lábát, mintha meg akarná lazítani szorosra húzott 
saruszíját, feltartotta a menetet, s ez annyira lemaradt, hogy 
rátámadhattak a fegyveres kíséret nélkül tovább haladó királyra, 
akit több döfés ért, mielőtt segítségére siethettek volna. Az erre 
támadt kiáltozásban és zűrzavarban a most már nyíltan útjukban 
álló Diomenest dárdákkal kezdték hajigálni, de ő, két sebet kapva, 
el tudott menekülni. A csatlósok, látva, hogy királyuk a földön 
fekszik, szétfutottak. A gyilkosok részben a forumra siettek, a 
szabadságnak örvendő nép közé, részben Syracusaeba, hogy elébe 
vágjanak Adranodorus és a többi királypártiak intézkedéseinek. 
Appius Claudius, látva, hogy a bizonytalan helyzetben közvetlen 
szomszédságukban háború fenyeget, levélben értesítette a senatust, 
hogy Hannibal és a carthagói nép a maga pártjára állította Siciliát, 
ő maga pedig, hogy keresztülhúzza a syracusaebeliek terveit, 
minden csapatával a provinciáját és a királyságot elválasztó határra 
vonult. 

Ennek az évnek a végén O. Fabius a senatus megbízásából 
megerősítette s helyőrséggel látta el Puteolit, ezt a háború folyamán 
népes kereskedelmi központtá fejlődött várost. Azután, útban Róma 
felé, hogy a választógyűlést megtartsa, kitűzte a gyűlésre az első 
megfelelő napot, s útjáról megérkezve, anélkül hogy a Városba 
betért volna, egyenesen a Mars-mezőre ment. E napon az 
előválasztás joga sorshúzás útján az Aniensis tribus ifjakból álló 
centuriájára esett, s mikor ez T. Otaciliust és M. Aemilius Regillust 
jelölte consulnak, O. Fabius, csendet parancsolva, a következő 
beszédet mondta: 


8. - Ha Italiában béke uralkodnék, vagy olyan ellenség ellen 
folytatnánk ezt a háborút, amellyel szemben jobban 
megengedhetjük magunknak a hanyagságot, akkor az lenne a 
véleményem, hogy az az ember, aki a legkisebb mértékben is 
akadályozná a ti Mars-mezőn megnyilvánuló elhatározásotokat - 
hogy arra ruházzátok a tisztségeket, akire akarjátok -, nem tiszteli 
eléggé szabadságotokat. De minthogy ebben a háborúban és ezzel 
az ellenséggel szemben soha egy vezérünk sem követhetett el hibát 
anélkül, hogy roppant csapást ne zúdított volna ránk, éppolyan 
lelkiismeretességgel, mint amellyel felfegyverkezve csatába 
vonultok, kell megkezdenetek a szavazást a consulválasztáson, s 
mindegyikőtöknek így kell szólnia magában: , Olyan consult 
választok, aki mint hadvezér, méltó ellenfele Hannibalnak!" Ebben 
az évben Capuánál Vibellius Taureával, a legkiválóbb campaniai 
lovaggal - kihívására Asellus Claudius, a legkiválóbb római lovag 
szállt szembe. S egykor a gallus harcosnak az Anio hídján 
elhangzott kihívására őseink T. Manliust küldték ellene, mert ez 
bízott bátorságában és erejében. S nincs kétségem, hogy néhány év 
múlva hasonló okból nem voltak bizalmatlanok M. Valeriusszal 
szemben, mikor ő egy gallusnak párviadalra hívó hasonló 
felszólítására fegyvert ragadott. S amiként azt szeretnénk, hogy 
gyalogosaink és lovasaink múlják felül az ellenséget, vagy ha nem, 
legalábbis legyenek egyenlők vele, éppígy főparancsnokot is olyat 
kell keresnünk, aki felér az ellenség vezérével. De még ha azt 
választjuk is meg vezérnek, aki a polgárok közül a legmegfelelőbb, 
mégis váratlanul, s csak egy évre választottuk meg, s olyan régi, 
tisztségét folyamatosan viselő vezérrel kell szembeszállnia, akinek 
sem hivatali ideje, sem jogköre nincs korlátok közé szorítva, s ezért 
mindenben úgy cselekedhet és intézkedhet, ahogy a hadihelyzet 
megkívánja. Nálunk azonban magukkal az előkészületekkel s 
pusztán az első próbálkozásokkal eltelik az esztendő. Most, miután 
megfelelően kifejtettem, milyen férfiakat kell — consulnak 
megválasztanotok, a továbbiakban néhány szót kell mondanom 
azokról, akik az előválasztáson elnyerték a szavazók jóindulatát. M. 
Aemilius Regillus Ouirinus főpapja, akit nem küldhetünk el az oltár 
mellől, de vissza se tarthatunk anélkül, hogy el ne hanyagolnánk 
vagy az istenek, vagy a háború gondját. Otacilius hitvese, 


gyermekeinek anyja az én húgom lánya, de különben is, ti annyi 
jóindulatot tanúsítottatok velem s őseimmel szemben, hogy nekem 
az állam érdekeit többre kell tartanom saját családi 
kapcsolataimnál. Ha nyugodt a tenger, bármelyik hajós vagy utas 
kezelheti a kormánylapátot; de ha tomboló orkán kerekedik, s a 
hajót háborgó tengeren ragadja tova a szélvész, akkor igazi férfira, 
igazi kormányosra van szükség. Mi nem nyugodt tengeren 
hajózunk, s már majdnem elsüllyesztett egynéhány vihar, ezért a 
legkörültekintőbb gonddal és előrelátással kell eldöntenünk, ki 
üljön a kormányrúdhoz. T. Otacilius, egy kisebb feladattal már 
próbára tettük  rátermettségedet, de még egyáltalán nem 
bizonyítottad be, hogy ennél nagyobbat is rád bízhatunk. A flottát, 
amelynek ebben az évben parancsnoka voltál, három okból 
szereltük fel: hogy Africa partvidékét végigpusztítsuk, hogy Italia 
partjait biztosítsuk, s mindenekfelett, hogy  Carthagóból ne 
szállíthassanak tartalékcsapatokat, pénzt és élelmet Hannibalnak. 
Válasszátok meg consulnak T. Otaciliust, ha e feladatokból - nem 
mondom, hogy mindent -, de az állam érdekében legalább egyet is 
teljesített! De így, ha miközben te voltál a hajóhad parancsnoka, 
Hannibal olyan zavartalanul és biztosan kapott meg hazulról 
mindent, még amire nem is volt szüksége, mintha a tengeren béke 
uralkodnék; s ha Italia partvidéke ebben az évben többször volt 
veszélyben, mint Africáé, milyen okot tudsz felhozni, hogy 
mindenki más előtt téged válasszunk meg vezérnek egy Hanniballal 
szemben? Ha te lennél a consul, azonnal szükségét éreznénk, hogy 
őseink példájára dictatort válasszunk, s te még csak nem is 
méltatlankodhatnál, hogy a római államban akad ember, akit 
háborúban nálad használhatóbbnak tartanak. Senkinek se nagyobb 
érdeke, T. Otacilius, mint neked, hogy ne vegyél a válladra olyan 
terhet, amely alatt összeroskadsz. Az én nyomatékos kérésem és 
tanácsom az, hogy - mintha fegyveresen csatasorban állnátok, s 
hirtelen két vezért kellene választanotok, hogy az ő vezetésükkel és 
jósjeleikkel harcoljatok - ugyanilyen lélekkel válasszátok meg ma a 
consulokat is, akiknek fiaitok fölesküsznek, akiknek parancsára 
összegyűlnek, s akiknek oltalma és felügyelete alatt szolgálnak. A 
Trasumennusi tó és Cannae nemcsak emlékeztető példa, de szomorú 
intésül is szolgál, hogy kerüljük el a hasonló vereségeket. Praeco, 
szólítsd fel még egyszer szavazásra az Aniensis centuria ifjait! 


9. Mikor erre T. Otacilius indulatosan tiltakozott, azt kiáltozva, 
hogy Fabius meg akarja hosszabbítani consulságát, a consul 
odaküldte hozzá a lictorokat, s felhívta a figyelmét, hogy mivel 
megérkezésekor be se tért a Városba, hanem egyenesen a Mars- 
mezőre sietett - az előtte hordozott vesszőnyalábokban még benne 
vannak a bárdok is. Közben az előválasztáson lezajlott a szavazás: 
consulnak jelölték 0. Fabius Maximust (negyedízben) és M. 
Marcellust (harmadízben), s a többi centuria is különbség nélkül az 
ő consulságukra szavazott. Az egyik praetort is újraválasztották, O. 
Fulvius Flaccust, a többi hármat újonnan választották, T. Otacilius 
Crassust (másodízben), O. Fabiust, a consul fiát, aki akkor curulis 
aedilis volt és P. Cornelius Lentulust. A praetorok megválasztása 
után a senatus úgy rendelkezett, hogy 0. Fabiusra bízzák rá - a 
sorsolás mellőzésével - a Város ügyeinek intézését, s ha a consulok 
hadba vonulnak, ő legyen a Város elöljárója. 

Ebben az évben kétszer volt nagy árvíz; a Tiberis elöntötte a 
földeket, igen sok ház dőlt össze, és sok ember meg állat pusztult el. 


A második pun háború ötödik évében O. Fabius Maximus, aki 
negyedszer, s M. Claudius Marcellus, aki harmadszor lett consul, a 
szokottnál sokkal nagyobb várakozással töltötte el a polgárokat; 
hiszen már sok éve nem került össze a consuli tisztségben két ilyen 
ember. Az öregek elbeszélése szerint ilyen pár volt Maximus Rullus 
és P. Decius, akiket a gallusok, majd később ilyen Papirius és 
Carvilius, akiket a samnisok, bruttiusok s a lucaniai néppel egyesült 
tarentumiak elleni háborúra választottak consullá. Marcellust 
távollétében választották meg consulnak, miközben seregénél 


tartózkodott; Fabius mint jelenlévő, sőt a választógyűlés vezetője 
nyerte el ismét a consulságot. 


Az időpont, a szorongató háború s az állam válságos helyzete miatt 
senki se tette fel a kérdést, hogy volt-e már ilyenre példa, s a 
consult se gyanúsították hatalomvággyal. Ellenkezőleg: inkább 
magasztalták annak az embernek a lelki nagyságát, aki látva, hogy 
az államnak kiváló hadvezérre van szüksége, s abban a 
meggyőződésben, hogy ez kétségtelenül csak ő lehet, nem azt nézte, 
hogy ezért esetleg megrágalmazhatják, hanem, hogy mit kíván az 
állam érdeke. 


10. A senatus a consulok hivatalba lépésének napján a 
Capitoliumon gyűlt össze, s mindenekelőtt azt a határozatot hozta, 
hogy a consulok sorsolással vagy kölcsönös megállapodással 
döntsék el, melyikük tartsa meg a censorválasztó gyűlést, mielőtt a 
sereghez elutazna. Ezután  meghosszabbították a  seregeknél 
tartózkodó valamennyi parancsnok megbízatását, meghagyva nekik, 
hogy maradjanak ott a rájuk bízott területen: Ti. Gracchus 
Luceriában, ahol önkéntesekből álló seregével tartózkodott, C. 
Terentius Varro Picenum, M. Pomponius Gallia földjén. Az előző év 
praetorai közül 0. Mucius, mint propraetor biztosítsa Sardiniát, M. 
Valerius pedig legyen a brundisiumi partvidék parancsnoka, s 
figyelje éber szemmel Philippus macedon király minden 
megmozdulását. P. Cornelius Lentulus praetor Siciliát kapta 
provinciául, T. Otaciliusra pedig azt a hajóhadat bízták, amelyet az 
előző évben vezetett a carthagóiak ellen. 

Sok csodajelről érkezett hír ebben az évben, s minél inkább hitelt 
adtak ezeknek a jámbor, vallásos emberek, annál többről érkezett 
híradás: Lanuviumban a Megmentő Iuno szentélyében hollók raktak 
fészket; Apuliában egy zöldellő pálmafa lángba borult; Mantuában a 
Mincius áradásából keletkezett tó véresnek látszott; Calesban krétás, 
Rómában pedig, a Forum Boariumon véres eső esett, s az Insteius 
negyedben forrás tört ki a föld alól, olyan erővel, hogy az ott álló 
hordókat és edényeket rohanó árvíz módjára sodorta tova; 
villámcsapás érte a Capitoliumon álló nyilvános oszlopcsarnokot, 
Vulcanus szentélyét a Mars-mezőn, Sabinumban egy várat s a 
nyilvános utat s Gabii várfalát és kapuját. Majd egyéb csodák híre is 
elterjedt:  Praenestében magától megmozdult Mars  dárdája; 
Siciliában megszólalt egy ökör; a marrucinusok földjén egy 
csecsemő az anyja méhében ezt kiáltozta: ,io  triumphe"; 
Spoletumban egy nő férfivá változott; a Hadria mellett egy oltárt 
láttak az égből leszállni, körülötte fehér ruhás, emberformájú 
alakokkal. Sőt Rómában is, a Város közepén, közvetlenül aztán, 
hogy egy méhraj tűnt fel a Forumon - ritkaságnak számító csodajel 
-, egyesek azt erősítgetve, hogy a Ianiculuson fölfegyverzett legiókat 
láttak, fegyverbe szólították a polgárságot, viszont akik a 
Ianiculuson tartózkodtak, nem tudtak arról, hogy a dombon, az ott 
megszokott  földművesmunkájukat  végzőkön kívül, bárki is 
megjelent volna. E csodajeleket a haruspexek tanácsára nagyobb 
áldozati állatokkal engesztelték ki, s nyilvános könyörgést tartottak 


valamennyi istenhez, akinek Rómában oltára volt. 


11. Miután mindent megtettek az istenek megbékítésére, a consulok 
beszámoltak a senatus előtt az állam helyzetéről, a háború 
vezetéséről, a csapatok számáról és tartózkodási helyéről. A 
háborúhoz szükséges legiók számát tizennyolcban határozták meg. 
Két-két legiót kapjon mindegyik consul; kettő-kettő szükséges 
Gallia, Sicilia és Sardinia megvédéséhez; két legióval rendelkezzék 
0. Fabius praetor Apuliában, s két, önkéntesekből álló legióval Ti. 
Gracchus Luceria környékén; hagyjanak egy-egy legiót C. Terentius 
proconsulnak Picenum ban s M. Valeriusnak a Brundisium mellett 
tartózkodó flottánál, kettőnek pedig a Város védelmét kell ellátnia. 
Hogy a legiók számát ennyire emeljék, hat újat kell sorozni. A 
consulokat utasították, hogy a lehető leghamarabb tartsák meg a 
sorozást, s szereljenek fel egy hajóhadat, úgyhogy a hadihajók 
száma, azokkal együtt, amelyek Calabria partvidékét biztosítják, 
százötvenre emelkedjék. Miután megtartották a sorozást, s vízre 
bocsátottak száz új hajót, 0. Fabius megtartotta a censorválasztó 
gyűlést, ahol M. Atilius Regulust és P. Furius Philust választották 
meg. 


Mikor egyre bizonyosabbá vált a hír, hogy Siciliában kitört a 
háború, T. Otacilius megkapta a parancsot, hogy vitorlázzék oda 
hajóhadával. De mivel nem volt hajóslegénység, a consulok senatusi 
határozat alapján elrendelték, hogy minden polgár, akinek magának 
vagy apjának vagyonát L. Aemilius és C. Flaminius censorok ötven 
és százezer as közt állapították meg, vagy aki később tett szert 
ekkora vagyonra, köteles egy hajóst küldeni s hat hónapra kifizetni 
a zsoldját; akinek vagyona száz és háromszázezer as közt van, 
annak - egyévi zsoldjukat vállalva - három, akinek háromszázezer és 
egymillió között, öt hajóst kell kiállítania, s akinek egymilliónál 
több a vagyona, annak hetet. A senatorok, egyévi zsoldjukat 
kifizetve, nyolc hajóst küldenek. A hajósok, akiket uraik a rendelet 
alapján felszereltek és felfegyvereztek, harminc napra elegendő 
élelemmel ellátva felszálltak a hajókra. Ekkor történt először, hogy 
a római hajóhadat magánköltségen látták el legénységgel. 


12. Ez, a szokottnál nagyobb készülődés elsősorban a 
campaniabelieket rémítette meg, akik attól féltek, hogy a rómaiak 
ebben az évben a hadakozást Capua ostromával kezdik el. Ezért 
követeket küldtek Hannibalhoz, kérve, hogy vonuljon seregével 
Capua közelébe; Rómában az ő városuk megostromlására sorozták 
az új seregeket, mert egyetlen város elpártolása sem ingerelte fel 
őket annyira, mint Capuáé. Oly halálra rémülten közölték e hírt, 
hogy Hannibal, úgy vélve, sietnie kell, nehogy a rómaiak 
megelőzzék, elindult Arpiból, s Capua felett elterülő régebbi 
táborhelyén, Tifatában állapodott meg. Ezután hátrahagyva a 
numidákat és hispanokat a tábor, egyszersmind Capua védelmére, 
levonult az avernusi tóhoz, azzal az ürüggyel, hogy áldozatot mutat 
be, de valójában azért, hogy megkísérelje hatalmába keríteni 
Puteolit s a benne tartózkodó védősereget. Maximus arra a hírre, 
hogy Hannibal elindult Arpiból és Campania felé vonul, éjjel- 
nappal, megszakítás nélkül utazva visszatért seregéhez, s 
megparancsolta, hogy Ti. Gracchus induljon Luceriából Beneventum 
irányába, 0. Fabius praetor pedig - a consul fia - vonuljon 
Luceriába, Gracchus helyére. 

Egy időben két praetor utazott le Siciliába: P. Cornelius a seregéhez, 
T. Otacilius pedig, hogy átvegye a tengerpartot védő hajóhad 
parancsnokságát. A többiek is elindultak saját provinciájukba, s 
azokra, akiknek parancsnoki megbízatását meghosszabbították, 
ugyanazt a vidéket bízták, mint az előző évben. 


13. Az Avernus tavánál tartózkodó Hannibalhoz Tarentumból öt 
előkelő ifjú érkezett, akik részben a Trasumennus-tónál, részben 
Cannaenál estek fogságba, s Hannibal hazaengedte őket, azzal a 
nagylelkűséggel, amelyet valamennyi római szövetségessel szemben 
tanúsítani szokott. Ezek elmondták, hogy jótéteményére emlékezve, 
a tarentumi ifjúság nagy részét rábeszélték, hogy tartsák 
kívánatosabbnak a barátságot és szövetséget Hanniballal, mint a 
római néppel, s most párthíveik követeiként arra kérik, vonuljon 
közelebb seregével Tarentumhoz. Ha Tarentumból megpillantják 
hadijelvényeit és táborát, egy pillanatig sem fognak késlekedni, 
hogy átadják neki a várost. Az ifjúság rendelkezik a néppel, a nép 
pedig kezében tartja — Tarentum kormányzását. Hannibal 
dicséretekkel s nagyszerű ígéretekkel halmozta el őket, kérte, 


dé 


menjenek haza, dolgozzanak tervük megvalósításán, s ő majd 
időben megjelenik. Ezzel a reménnyel küldte őket vissza 
Tarentumba. Őt magát is roppant vágy fogta el, hogy Tarentumot 
hatalmába kerítse; tudta, milyen gazdag, nagy hírű város ez, amely 
a tengerparton, s igen szerencsésen éppen Macedoniával szemben 
fekszik, s így Philippus király is, ha átkel Italiába - minthogy 
Brundisium római kézen van -, ezt a kikötőt fogja választani. 
Miután bemutatta az áldozatot, amiért idejött, s itt időzése alatt 
végigpusztította a vidéket Cumaetól a misenumi hegyfokig, 
csapataival hirtelen Puteoli ellen fordult, hogy megtámadja a római 
helyőrséget. Ennek létszáma hatezer ember volt, s a helyet 
természetes fekvésén kívül erődítmény is védte. Három napig 
időzött itt, s közben minden oldalról igyekezett rajtaütni az őrségen. 
De mivel nem ért el semmit, Neapolis környékét kezdte pusztítani, 
inkább dühében, mint abban a reményben, hogy elfoglalhatja a 
várost. Mikor Nola környékére érkezett, az ottani nép, amely már 
régen elfordult a rómaiaktól, és szembeszállt saját senatusával, 
mozgolódni kezdett. Ezért követeket küldtek Hannibalhoz, hogy 
behívják őt, s határozott ígéretet tettek, hogy átadják a várost. De 
megelőzte tervüket Marcellus consul, akit az előkelőek hívtak 
segítségül. Egy nap alatt ért el Calesből Suessulába, noha útjában 
késleltette, hogy át kellett kelnie a Vulturnus folyón. Innen másnap 
éjjel hatezer gyalogost és ötszáz lovast küldött Nolába a senatus 
védelmére. S amilyen fáradhatatlanul igyekezett a consul mindent 
megtenni, hogy biztosítsa magának Nolát, éppúgy vesztegette az 
időt Hannibal, akinek - két meghiúsult korábbi kísérlete után - 
erősen megingott a nolaiak szavahihetőségébe vetett bizalma. 


14. Ugyanezekben a napokban O. Fabius consul a pun helyőrség 
kezén lévő Casilinumhoz vonult, hogy megpróbálja elfoglalni, s 
közben, mintha csak megbeszélték volna, az egyik részről 
Beneventumhoz érkezett a bruttiusok földjéről nagy lovas- és 
gyalogossereggel Hanno, másrészről Luceriából Ti. Gracchus. 
Gracchus először bevonult a városba, de meghallva, hogy Hanno a 
várostól mintegy háromezer lépésnyire, a Calor folyó mellett vert 
tábort, s onnan pusztítja a vidéket, maga is kivonult a falak mögül, s 
az ellenségtől mintegy ezer lépésre állította fel táborát. Itt gyűlésbe 
hívta katonáit. Legióiban legnagyobbrészt önkéntes katonák 


szolgáltak, akik immár második éve csendes szolgálattal akarták 
szabadságukat kiérdemelni, nyílt követelőzés helyett. De nem 
kerülte el Gracchus figyelmét, hogy mikor a téli táborból 
kivonultak, menet közben sugdolózva kérdezgették egymástól: 
fognak-e ők még valaha szabad emberekként harcolni? Megírta a 
senatusnak, nem is a követelésüket, hanem hogy mit érdemeltek ki, 
mert mind a mai napig nagy hasznát látta derék és hűséges 
szolgálatuknak, s ahhoz, hogy valódi katonák legyenek, csak egy 
hiányzik: a szabadság. Erre megkapta a felhatalmazást: tegye azt, 
amit az állam érdekében jónak lát. Ezért, mielőtt az ellenséggel 
megütköztek volna, tudtukra adta, hogy eljött a perc, amikor 
megszerezhetik oly régen áhított szabadságukat. Másnap csatát 
vívnak, sík és nyílt mezőn, ahol nem kell cseltől tartaniuk, s egyedül 
a vitézség fog dönteni. Aki odahozza neki egy ellenség fejét, azt 
azonnal szabadnak nyilvánítja, aki helyéről meghátrál, azt úgy fogja 
megbüntetni, mint rabszolgát szokás. Tehát sorsa mindenkinek saját 
kezében van. S nemcsak ő szavatolja szabadságukat, hanem M. 
Marcellus consul s az egész senatus is; ezek, mikor megkérdezte 
őket, felszabadításuk ügyében teljesen rábízták a döntést. Ezután 
felolvasta a consul és a senatus határozatát tartalmazó levelet, 
amelyet hangos, elragadtatott helyesléssel fogadtak. Követelték a 
csatát, és szenvedélyesen sürgették, azonnal adja meg a jelet az 
ütközetre. Gracchus kijelentve, hogy másnap  megütköznek, 
feloszlatta a gyűlést. A katonák, különösen azok, akik egyetlen napi 
szolgálatuk jutalmaként remélhették a szabadságot, a nap hátralevő 
részét vidám hangulatban, fegyvereik előkészítésével töltötték el. 


15. Másnap, a kürtjel elhangzása után a seregből elsőnek az 
önkéntesek jelentek meg felkészülve és fölszerelve a fővezéri 
sátornál. Napkeltekor Gracchus ütközetre sorakoztatta 

csapatait, s az ellenség sem halogatta a harcot. Tizenhétezer 
gyalogosa volt, főként bruttiusok és lucaniabeliek, s ezerkétszáz 
lovasa, köztük csak kevés italiai, a többi majdnem mind numida és 
maurus. Elkeseredett erővel és sokáig küzdöttek; négy órán át egyik 
fél sem tudott felülkerekedni, s a rómaiakat semmi sem akadályozta 
jobban, mint az az ígéret, hogy a szabadságot az ellenség feje 
ellenében lehet megszerezni. Mert ha valamelyikük bátran megölt 
egy ellenséges katonát, tüstént azzal töltötte az időt, hogy levágja a 
fejét, ami a nagy tömegben és kavargásban nem volt könnyű 


feladat. Azután, minthogy a fejet szorongató jobbjuk le volt kötve, 
éppen a legbátrabbak váltak ki a harcból, s a tunyáknak és 
gyáváknak kellett folytatniuk a küzdelmet. Gracchus, mikor 
tribunusai jelentették, hogy többé egyetlen harcképes ellenségnek 
sem esik bántódása, katonái a már elesetteket nyakazzák le, s kard 
helyett emberfejet szorongatnak a kezükben, azonnal parancsot 
adott, hogy dobják el a fejeket, és támadjanak az ellenségre. Már 
eléggé fényes és nagyszerű bizonyságát adták vitézségüknek, ilyen 
hősök biztosan elnyerik szabadságukat. Ekkor újból fellángolt a 
harc, s a lovasságot is rázúdították az ellenségre. S mikor a numidák 
bátran szembeszálltak velük, s a lovasok küzdelme éppolyan 
hevessé vált, mint a gyalogosoké, s ismét kétséges lett a helyzet, az 
egyik oldalon a római vezér illette gyalázó szavakkal az atyáik által 
annyiszor leigázott bruttiusokat és lucaniabelieket, a másikon pedig 
a pun vezér a római rabszolgákat, ezt a fogdákból összeszedett 
katonaságot. Végül Gracchus kijelentette, egyáltalán nem 
remélhetik a szabadságot, ha a mai napon nem verik szét és nem 
futamítják meg az ellenséget. 


16. E szavakkal végre úgy fellelkesítette őket, hogy új csatakiáltást 
hallatva, mintha hirtelenül kicserélődtek volna, olyan lendülettel 
vetették magukat az ellenségre, hogy nem lehetett többé feltartani 
őket. Előbb a legelöl, azután a hadijelvények körül álló csapatokat 
zilálták szét, majd az egész arcvonalat visszavetették. Az ellenség 
most már habozás nélkül megfutamodott, s menekülés közben olyan 
rémülten és zavarodottan rohant tábora felé, hogy sem a kapuknál, 
sem a sáncokon nem állt meg senki, s a közvetlenül sarkukban járó 
rómaiak új csatát kezdtek a sáncok mögé beszorított csapataikkal. S 
minél jobban összezsúfolódtak harc közben, annál szörnyűbb volt a 
vérfürdő. Segítségünkre jöttek a foglyok is, akik a kavarodásban 
fegyvert szereztek, s csapatba tömörülve hátulról támadtak a 
punokra, elzárva előlük a menekülés útját. Ezért az oly nagy 
seregből csupán nem egészen kétezer ember menekült meg, ezek is 
legnagyobbrészt a vezérükkel együtt megfutó lovasok; a többit mind 
levágtuk vagy elfogtuk, s harmincnyolc  hadijelvényt is 
zsákmányoltunk. A győztes seregből mintegy kétezren estek el. Az 
egész zsákmányt, a foglyok kivételével, a katonák kapták meg, s 
kivették a zsákmányból az élő állatokat is, amelyeket 
tulajdonosuknak harminc napon belül kellett felismernie. 


Mialatt a zsákmánnyal megrakott katonák visszatértek a táborba, 
mintegy négyezer önkéntes, akik kevéssé állták meg helyüket a 
harcban, s a táborba se törtek be a többiekkel együtt, félve a 
büntetéstől, egy, a tábor közelében lévő magaslatra vonult vissza. 
Másnap innen a tribunusok visszavezették őket, s mikor Gracchus 
összehívta katonáit, a gyűlésen ők is megjelentek. Itt a proconsul 
először a régi katonáknak nyújtotta át - ahogy ki-ki a csatában 
tanúsított bátorságával és tetteivel rászolgált - a katonai 
kitüntetéseket, majd kijelentette, hogy ami az önkénteseket illeti, ő 
szívesebben dicséri meg mindnyájukat, méltót és méltatlant 
egyaránt, semminthogy a mai napon akár egyet is megbüntessen. 
Ezért - ami az államnak és saját maguknak egyaránt jó, üdvös és 
áldásos lesz - mindnyájukat szabadnak nyilvánítja. S mikor e 
kijelentésére hol összeölelkezve egymásnak kívántak szerencsét, hol 
pedig kezüket az égre emelve minden jót könyörögtek a római 
népnek és magának Gracchusnak, így folytatta: , Nem óhajtottam, 
mielőtt nem nyilvánítottalak mindnyájotokat jog szerint szabadnak, 
egyikőtöket sem külön a derék vagy gyáva elnevezéssel illetni. De 
most, miután az állam beváltotta ígéretét, nehogy minden 
különbség eltűnjék a hősiesség és gyávaság között, elren delem, 
jelentsék azoknak a nevét, akik abban a tudatban, hogy kivonták 
magukat a csatából, kevéssel előbb elkülönültek a többiektől. Én, 
egyenként szólítva, esküvel kötelezem őket, hogy - hacsak nem 
betegek - amíg szolgálatban lesznek, állva fogyasszák el ételüket és 
italukat. Ezt a megtorlást könnyen el fogjátok viselni, ha 
meggondoljátok, hogy gyávaságotokra ennél enyhébb 
megszégyenítést már aligha lehetett volna kitalálni." 


Ezután jelt adott az indulásra; s a zsákmányukat cipelő vagy maguk 
előtt terelő katonák szilaj jókedvvel tréfálkozva, frissen, fáradtság 
nélkül tértek vissza Beneventumba, mintha valami ünnepi nap 
örömére rendezett fényes lakomáról, nem pedig csatából jöttek 
volna meg. Beneventum valamennyi lakója seregestül kitódult, ott 
fogadta őket a kapuk előtt, s a katonákat, átölelve és szerencsét 
kívánva nekik, meghívták magukhoz. Mindnyájan lakomát 
rendeztek házuk előcsarnokában, ide hívták meg őket, s kérték 
Gracchust, engedje meg, hogy részt vehessenek a lakomán. Ő meg is 
adta az engedélyt, azzal a feltétellel, hogy a lakomát nyilvánosan, a 
házak előtt rendezzék. Ezért mindent kihordtak a kapuk elé; az 
önkéntesek fejükön süveget vagy fehér kendőt viselve lakomáztak, 


egyesek leheveredtek, mások álltak, s ezek egyszerre töltötték be a 
vendég és a felszolgáló szerepét. Gracchus a látványt érdemesnek 
találta arra, hogy az e napon lejátszódó ünnepi eseményt Rómába 
visszatérve, a Szabadság szentélyében, amelyet a bírságpénzekből 
apja emelt és szentelt fel az Aventinuson, festményen örökíttesse 
meg. 


17. E Beneventumnál lejátszódott események közben Hannibal 
végigpusztította Neapolis környékét, s táborával Nolához vonult. A 
consul, értesülve érkezéséről, magához rendelte a Suessula felett 
álló táborból seregével együtt Pomponius propraetort, s felkészült, 
hogy az ellenség elé vonul, és haladéktalanul megütközik vele. S az 
éj csendjében, az ellenségtől legtávolabb eső kapun kiküldte 
lovassága java erejével Claudius Nerót, hogy előnyomulása közben 
észrevétlenül mögéje kerülve, kövesse nyomon, s mihelyt látja, 
hogy megkezdődött az ütközet, támadja hátba az ellenséget. Nero, 
nem tudni, miért - talán, mert eltévesztette az utat, vagy mert nem 
volt rá elég ideje -, nem tudta végrehajtani a megbízatást. Mikor 
távollétében megkezdődött az ütközet, a rómaiak határozottan 
fölénybe kerültek, de mivel lovasságuk nem jelent meg a kijelölt 
időben, megbeszélt haditervük meghiúsult. Marcellus nem mert a 
menekülők nyomába eredni, s parancsot adott győztes csapatainak a 
visszavonulásra. De - hagyomány szerint - e napon még így is több 
mint kétezer ellenséges katonát vágtak le, a rómaiak vesztesége 
viszont a négyszázat sem érte el. Napnyugta tájban érkezett meg 
Nero, aki miután egy éjen s napon át hiába hajszolt halálra embert 
és lovat, még csak nem is látta az ellenséget. A consul rendkívül 
heves szemrehányásokkal fogadta, s őt tette felelőssé azért, hogy 
nem tudtak megfizetni az ellenségnek a cannaei vereségért. Másnap 
a római sereg csatarendbe állt, Hannibal - hallgatólagosan ezzel is 
elismerve vereségét - táborában maradt. Harmadik nap pedig, 
feladva a reményt, hogy annyiszor meghiúsult vállalkozása sikerrel 
jár, az éjszaka csendjében elvonult Tarentum felé, ahol biztosabban 
számíthatott árulásra. 


18. Rómában ugyanakkora figyelmet szenteltek az állam belső 
ügyeinek, mint a háborúnak. A censorok, mivel az államkincstár 


kimerült, s így nem kellett közmunkák bérbeadásával foglalkozniuk, 
arra fordították figyelmüket, hogy ellenőrizzék a polgárok 
erkölcseit, s megtorolják a bűnöket, amelyeket - ahogy a hosszú 
betegségtől elgyötört testek maguk szoktak újabb bajok forrásává 
válni - ez a háború okozott. Először is azokat idézték maguk elé, 
akik a cannaei vereség után - hír szerint - azt tervezték, hogy 
elhagyják Italiát. Vezetőjük, M. Caecilius Metellus ekkor éppen 
guaestor volt. Mikor a felszólításra, hogy adják elő védekezésüket, 
sem ő, sem társai nem tudták tisztázni magukat, bűnösnek mondták 
ki őket abban, hogy az állam érdekeit veszélyeztető tárgyalásokat 
folytattak, és beszédeket mondtak, azzal a céllal, hogy 
összeesküvést szervezzenek Italia elhagyására. Ezután az esküvel 
vállalt kötelezettségük alól oly furfangos ügyességgel kibúvó 
küldötteket idézték meg, akik, mikor a foglyok megbízottaiként útra 
keltek, titokban visszamentek Hannibal táborába, s úgy vélték, ezzel 
eleget tettek az őket visszatérésre kötelező eskünek. Ezektől s az 
előbb említettektől - amennyiben ezt az állam adta nekik - elvették 
lovukat, s valamennyit, kitaszítva tribusából, az aerariusok közé 
osztották be. 


De a censorok gondja nem korlátozódott csak a senatus és a 
lovagrend ellenőrzésére. A jegyzékekből összeszedték valamennyi 
ifjú nevét, aki négy év óta nem teljesített katonai szolgálatot, és 
nem hivatkozhatott szabályos felmentésre, sem betegségre. Ezeket is 
- szám szerint több mint kétezret - tribusukból kitaszítva az 
aerariusokhoz osztották be, s az oly szigorú censori megrovást még 
egy lesújtó senatusi döntés is követte, hogy mindazokat, akiket a 
censorok megbüntettek, sorozzák be gyalogosnak, és küldjék el 
Siciliába, a cannaei sereg maradványához, amelynek csak akkor 
telik le a szolgálati ideje, ha az ellenséget kiűzték Italiából. 

Minthogy a kincstár kiürült, s a censoroknak nem volt lehetőségük 
arra, hogy bérbe adják a szent épületek kijavítását, lovakról 
gondoskodjanak a curulisi játékokra vagy más, hasonló ügyletekkel 
foglalkozzanak, nagy számban megjelentek előttük azok, akik meg 
szokták pályázni a bérleteket, felszólítva a censorokat, hogy ezután 
is éppúgy adjanak ki bérbe mindent, mintha telve lenne az 
állampénztár, és senki se fogja kérni a pénzét, csak a háború 
befejezése után. Azután megjelentek azoknak a rabszolgáknak 
gazdái, akiket Ti. Sempronius Beneventumnál felszabadított, s 


Pe. 


kijelentették, hogy noha a pénzügyeket intéző triumvirek 


felszólították őket, hogy vegyék át a szolgáikért járó összeget, erre 
ők a háború befejezése előtt nem tartanak igényt. S minthogy a nép 
körében általánossá vált a törekvés, hogy segítsenek az állam súlyos 
anyagi helyzetén, szokássá vált, hogy előbb az árvák, majd utóbb az 
özvegyek vagyonát is átadják a kincstárnak, mert akik átadták, úgy 
gondolták, hogy nem helyezhetik letétbe biztosabb helyre, mint ide, 
ahol az állam szavatol érte. S ha egy árva vagy özvegy valamit vett 
vagy szerzett, annak árát a praetor egyenlítette ki. A 
magánembereknek ez az áldozatkészsége a Városból átterjedt a 
táborra is, úgyhogy nem akadt lovag vagy centurio, aki igényt 
tartott volna zsoldjára, s azt, aki elfogadta, a zsoldos csúfnévvel 
illették. 


19. O. Fabius consul Casilinum előtt táborozott, amelyet kétezer 
campaniai és Hannibal hétszáz katonája tartott megszállva. 
Parancsnokuk Statius Matius volt, akit Atellából küldött Cn. Magius, 
az ez évi medix tuticus. Ez különbség nélkül felfegyverezte a 
rabszolgákat és a köznépet, hogy ha majd a consul figyelmét 
Casilinum ostroma köti le, megrohanja a római tábort. De ezekből 
az előkészületekből semmi sem kerülte el Fabius figyelmét. Ezért 
üzenetet küldött tiszttársához Nolába, hogy Casilinum ostroma 
közben egy másik seregre is szükség lesz, amely majd a 
campaniabeliekkel száll szembe. Tehát vagy maga Marcellus jöjjön 
hozzá, kisebb helyőrséget hagyva hátra Nolában, vagy ha nem tud 
mozdulni Nolából, s Hanniballal szemben még bizonytalan a 
helyzete, ő majd Ti. Gracchus proconsult hívja oda Beneventumból. 
Marcellus erre az üzenetre, Nolában kétezer főnyi őrséget hagyva 
hátra, serege többi részével Casilinumhoz vonult, s megérkezésére 
ismét elcsendesedtek a már mozgolódni kezdő campaniabeliek. Így 
Casilinumot a két consul együtt kezdte ostromolni. De mikor a 
falakhoz vigyázatlanul közeledő római katonák közül igen sokan 
sebesültek meg, s az ostrom se nagyon haladt előre, Fabius úgy 
vélekedett, hogy hagyják abba ezt a jelentéktelen ügyet, amely 
amellett még sokkal több nehézséggel is jár, mint a döntő, nagy 
vállalkozások, s vonuljanak el, hiszen sokkal nagyobb feladatok 
várják őket. Marcellus viszont azzal érvelt, hogy sok minden van, 
amibe egy nagy hadvezér jobb, ha nem vág bele, de amit, ha már 
egyszer belekezdett, nem szabad abbahagynia, mert a siker vagy 


balsiker egyaránt igen fontos hírneve szempontjából, s meggyőzte 
Fabiust, hogy ne vonuljanak el a balszerencsés kezdet után. Mikor 
ostromfedelekkel, mindenféle egyéb várvívó eszközzel és géppel 
kezdtek tá madni, a campaniabeliek azzal a kéréssel fordultak 
Fabiushoz, hadd vonulhassanak el sértetlenül Capuába. Csak 
néhányan távoztak el, s Marcellus elfoglalta a kaput, amelyen 
kijöttek, és először a kapu körül, majd - berontva - a városban 
válogatás nélkül mindenkit lekaszaboltak. A kezdetben kijutott 
mintegy ötven campaniabeli Fabiushoz menekült, s úgy érkezett 
meg, az ő védelme alatt, Capuába. Így Casilinumot, miközben az 
oltalmat kérők tárgyaltak és tétováztak, az alkalmat kihasználva 
elfoglalták, az elfogott campaniabelieket s Hannibal katonáit 
Rómába küldték, ahol börtönbe vetették őket, a város lakóit pedig, 
szétosztva, a szomszédos népek őrizetére bízták. 


20. E napokban, mikor a sereg a Casilinumnál kivívott siker után 
elvonult, Gracchus egy szövetséges vezérrel néhány, azon a vidéken 
toborzott cohorsot küldött Lucaniába, hogy zsákmányoljanak az 
ellenséges területen. Míg ezek mindenfelé elszéledtek, Hanno 
megtámadta őket, s majdnem akkora vereséget mért rájuk, 
amekkorát ő maga Beneventumnál elszenvedett, majd - nehogy 
Gracchus utolérhesse - tüstént visszavonult a bruttiusok földjére. A 
két consul közül Marcellus visszatért Nolába, ahonnan eljött, Fabius 
pedig Samnium ellen vonult, hogy végigpusztítsa a földeket, s 
fegyveres erővel visszafoglalja az elpártolt városokat. Különösen 
nagy pusztítást végzett a caudiumi samnisok területén, mindenfelé 
felperzselte a földeket, és zsákmányként elhajtott embert, állatot. 
Rohammal bevette városaikat: Conpulteriát, Telesiát, Compsát, 
majd Lucaniában Fugifulaet és  Orbitaniumot; s Apuliában 
ostrommal elfoglalta Blandát és Aecaet. A városokban huszonötezer 
embert fogtak el vagy öltek meg, s háromszázhetven szökevényt 
kerítettek kézre; ezeket a consul elküldte Rómába, ahol a 
Comitiumon valamennyit megvesszőzték, majd letaszították a 
Szikláról. Fabius mindezt néhány nap alatt hajtotta végre. 
Marcellust rossz egészségi állapota arra kényszerítette, hogy tétlenül 
időzzék Nolában. O. Fabius praetor is, aki Luceria környékét kapta 
működési területéül, e napokban rohammal elfoglalta Acuca 

városát, s Ardoneae mellett megerősített állandó tábort épített. 


Míg a rómaiak egyéb helyeken így tevékenykedtek, Hannibal már 
elérkezett Tarentumhoz, rettenetes pusztítást végezve mindenfele, 
amerre elvonult. Csak Tarentum környékére érve kezdtek 
szelídebben viselkedni menetelő csapatai, semmiben sem tettek 
kárt, még az útról se tértek le sehol, nyilvánvalóan nem azért, mert 
olyan fegyelmezett volt a sereg és vezére, hanem mert meg akarták 
nyerni a tarentumiak jóindulatát. Egyébként szinte a falakig 
nyomult előre, de mikor serege megjelenése - várakozása ellenére - 
a városban nem okozott semmi mozgolódást, a várostól mintegy 
ezerlépésnyire tábort ütött. Tarentumban M. Livius, akit M. Valerius 
propraetor, a Brundisiumban állomásozó hajóraj parancsnoka 
három nappal azelőtt küldött ide, hogy Hannibal a falak alá 
érkezett, haladéktalanul besorozta az ifjúságot, valamennyi kapuhoz 
és körben a falakra, ahol szükséges volt, őrségeket állított, s éjjel- 
nappal egyforma éberséggel ügyelt, hogy megakadályozza az 
ellenség vagy az ingadozó szövetségesek bármilyen próbálkozását. 
Így Hannibal, miután hiába töltött el néhány napot, s közben azok 
közül, akik az avernusi tónál felkeresték, se személyesen nem 
jelentkezett, se küldöncöt vagy levelet nem küldött hozzá senki, 
belátta, hogy meggondolatlan volt, üres ígéreteknek ült fel, s 
továbbvonult táborával. De még ekkor is kímélte a tarentumi 
területet, mert - bár színlelt jóindulata eddig teljesen 
eredménytelennek bizonyult - nem adta fel a reményt, hogy 
megingathatja őket szövetségi hűségükben. Salapiát elérve gabonát 
gyűjtetett Heraclea és Metapontum területén, mert a nyár már vége 
felé járt, s ez a hely alkalmasnak látszott téli szállásra. Innen küldte 
szét zsákmányolni a numidákat és maurusokat a sallentinusok 
földjére s a szomszédos Apulia erdőibe. Itt egyébként nem sok 
zsákmányt szereztek, főképpen rengeteg lovat hajtottak el, s ezekből 
négyezret szétosztott lovasai között, hogy nyereg alá szoktassák. 21. 
Minthogy  Siciliában olyan háború fenyegetett, amelyet 
semmiképpen sem lehetett lebecsülni, s a tyrannus halála a 
syracusaebelieket inkább csak  tevékenyebb  hadvezérekkel 
ajándékozta meg, de nem változtatta meg pártállásukat és 
érzelmeiket, a rómaiak elhatározták, hogy ezt a provinciát az egyik 
consulra, M. Marcellusra bízzák. Hieronymus meggyilkolása után 
először Leontiniban tört ki zendülés a katonák között; vadul 
kiáltozva követelték, hogy a királynak, halotti áldozatképpen, az 
összeesküvők vérével adózzanak. De ezután oly sűrűn emlegették 
előttük a visszaszerzett szabadság édesen hangzó nevét, 


megcsillantva a reményt, hogy részesülhetnek a királyi kincsekből, 
és megfelelőbb vezérek alatt fognak szolgálni, hogy mikor 
meghallották a tyrannus iszonyatos gaztetteit s még ezeknél is 
iszonyúbb  kicsapongásait, érzelmeik teljesen megváltoztak: 
otthagyták temetetlenül imént még annyira gyászolt uralkodójuk 
holttestét. Míg a többi összeesküvő ott maradt, hogy megnyerje a 
hadsereget, Theodotus és Sosis a király lovain a lehető leggyorsabb 
vágtában Syracusaeba igyekezett, hogy lecsapjon a király még mit 
sem sejtő híveire. De megelőzte őket nemcsak a hír, amely ilyen 
esetekben mindennél gyorsabb, hanem egy, a király rabszolgái 
közül való hírnök is. Ezért Adranodorus őrségekkel biztosította az 
Insulát, a fellegvárat, s ahol lehetett, a többi megfelelő helyet is. 
Theodotus és Sosis naplemente után, már félhomályban nyargaltak 
be a Hexapylum kapun, végiglovagolva a Tychán, megmutatták a 
király véres köntösét és fejékét, s miközben arra biztatták az 
embereket, hogy vívják ki szabadságukat, és fogjanak fegyvert, 
gyűlést hívtak össze az Achradinába. 


A nép részben az utakra tódult, részben a kapukban állt, vagy a 
tetőkről és ablakokból nézelődött lefelé, kérdezgetve, hogy mi 
történt. Mindenhol fáklyák lobogtak, mindent betöltött a zűrzavaros 
kiáltozás, a fegyveresek a nyilvános helyeken gyülekeztek, a 
fegyvertelenek az olympiai Iuppiter szentélyéből hordták ki a gallus 
és illyr fegyvereket, amelyeket Hiero függesztett fel ott, mint a 
római néptől kapott ajándékot, s közben azért fohászkodtak 
Iuppiterhez, hogy engedje át nekik kegyesen és jóindulatúan e 
megszentelt  hadieszközöket, hiszen hazájukért, az istenek 
szentélyeiért s szabadságukért fognak fegyvert. S ez a tömeg is 
csatlakozott a szanaszét felállított őrségekhez, amelyeket az egyes 
kerületek főemberei rendeltek ki. Adranodorus az Insulán többek 
közt őrséggel erősítette meg az állami gabonaraktárt is. Ezt a 
négyszög alakú, fallal körülvett, várszerűen megerősített helyet 
megszállotta az őrizetére kirendelt ifjúság, s követek útján 
megüzente az Achradinába, hogy a raktár és a gabona a senatus 
hatalmában van. 


22. Kora hajnalban az egész nép - fegyveresek és fegyvertelenek - az 
Achradinában a tanácsháznál gyűlt össze. Itt, Concordia e helyen 
álló oltára mellől, az egyik előkelő polgár, Polyaeneus mondott a 


szabadság ügyét pártoló, de mérsékelt hangú beszédet. Kijelentette, 
hogy a nép, átélve a szolgasággal járó rettegést és kegyetlenkedést, 
fellázadt a jól ismert baj ellen; de hogy a polgárok közti 
viszálykodás milyen csapást jelent, azt a syracusaebeliek inkább 
atyáiktól hallották, ám ők maguk nem élték meg. Dicséretet 
érdemelnek, hogy késlekedés nélkül fegyvert ragadtak, de még 
inkább rá fognak szolgálni, ha csak végszükségben nyúlnak hozzá. 
Jelenleg azt javasolja, küldjenek követeket Adranodorushoz, 
felszólítva, hogy rendelje alá magát a senatusnak és a népnek, 
nyissa ki az Insula kapuit, a várat pedig adja át. Ha pedig azt 
tervezi, hogy egy idegen uralkodó segítségével magának szerzi meg 
az uralmat, akkor éppen ő javasolja,a hogy még sokkal 
határozottabban biztosítsák szabadságukat Adranodorusszal, mint 
Hieronymusszal szemben. 


A gyűlés után azonnal elküldték a követeket, majd tanácskozni 
kezdett a senatus, amelyet noha Hiero uralma alatt a legfőbb 
tanácskozótestület volt - ennek halála óta mind e mai napig nem 
hívtak össze, és nem kérték ki véleményét. A követség megjelent 
Adranodorusnál, akire magára is nagy hatással volt a polgárok 
egyetértése, a város többi részének elfoglalása, külö nösen pedig az, 
hogy tőle elpártolva átadták az Insula egyik, éppen legjobban 
megerősített részét. De félrehívta őt a követektől felesége, 
Damarata, Hiero leánya, akit még mindig fűtött a királyi gőg és 
asszonyi nagyravágyás, s emlékeztette Dionysius tyrannus sokszor 
idézett kijelentésére: ,Egy tyrannus csak akkor mondjon le a 
hatalmáról, ha a lábánál fogva rángatják le, de addig nem, amíg a 
lován ül! Könnyen lemondhatunk, amelyik percben óhajtjuk, 
valamely magas méltóságról, de ugyanezt megalapozni és 
megszerezni nehéz és fáradságos feladat." - Kérjen tehát a 
követektől időt a gondolkodásra, s ezt kihasználva, rendelje ide 
Leontiniből a katonákat. S ha pénzt ígér nekik a királyi kincsekből, 
minden a hatalmába kerül. Adranodorus nem vetette el egészen, de 
nem is fogadta el azonnal ezt az asszonyi tanácsot, biztosabbnak 
vélve hatalma megőrzésére azt az utat, hogy pillanatnyilag 
alkalmazkodik a helyzethez. Ezért a követek útján megüzente, hogy 
aláveti magát a senatus és a nép hatalmának. 


Másnap kora hajnalban kinyittatta az Insula kapuit, s megjelent az 
Achradina forumán. Itt Concordia oltára mellé állva - ahonnan 

előző nap Polyaeneus is beszélt -, beszédét azzal kezdte, hogy 
elnézést kért tétovázásáért; mert igaz, hogy bezáratta a kapukat, 
nem azért, hogy függetlenítse magát attól, ami az államban 
történik, de aggódó félelemből, hogy ha egyszer már kardot 
rántottak, véget tudnak-e majd vetni a vérontásnak, s hogy vajon 
megelégednek-e azzal, ami elegendő a szabadsághoz, a tyrannus 
meggyilkolásával, vagy pedig mindenkit meg akarnak ölni, aki 
rokonság, házasság vagy valamilyen szolgálata révén kapcsolatban 
volt az udvarral, mások bűnéért vonván felelősségre őket? Miután 
azonban látja - folytatta -, hogy azok, akik felszabadították a hazát, 
meg is óhajtják őrizni szabadságát, s hogy mindenhol a köz javával 
törődnek, ő sem habozik, hogy saját személyét s mindazt, amit 
gondjára és oltalmára bíztak - hiszen, aki rábízta, saját esztelensége 
áldozata lett -, most visszaadja hazájának. Ezután a tyrannus 
gyilkosai felé fordult, s név szerint megszólítva Theodotust és Sosist, 
ezt mondta: , Emlékezetes tettet hajtottatok végre, ám - higgyetek 
nekem - dicsőségtek csak megszületett, de még nem vált teljessé; s 
ha nem biztosítjátok a békét és egyetértést, az a nagy veszély 
fenyeget, hogy sírba teszik szabad államunkat." 


23. E szavak után lábuk elé helyezte a kapuk s a királyi kincstár 
kulcsait. S aznap a gyűlés után mindnyájan örömmel járták sorba 
feleségükkel és gyermekeikkel valamennyi szentélyt, hálát mondva 
az isteneknek. Másnap megtartották a praetorválasztó gyűlést. Az 
elsők közt választották meg Adranodorust, a többiek nagyrészt a 
tyrannus gyilkosai közül kerültek ki, sőt kettőt távollétében 
választottak meg: Sopatert és Dinomenest. Ezek a Syracusaeban 
történtek hírére a király kincseit átvitték Leontiniből Syracusaeba, s 
átadták az erre a célra választott praetoroknak. Az Insulában őrzött 
pénzt is átszállították az Achradinába, és egyhangú határozattal 
lebontották a falnak azt a részét, amely - mint valami túlságosan 
félelmetes erőd elválasztotta az Insulát a város többi részétől. S erre 
következő többi intézkedésüket is a szabadságvágy sugallta. 


Hippocrates és Epicydes, mikor meghallották a tyrannus halálhírét - 
amelyet Hippocrates el akarván titkolni, még a hírhozót is 
megölette -, s katonáik elhagyták őket, visszatértek Syracusaeba, 
mivel a pillanatnyi helyzetben ezt vélték a legbiztosabbnak. De 
hogy itt ne essenek abba a gyanúba, mintha valami alkalmat 

keresnének a felforgatásra, először a  praetorokhoz, az ő 
közbenjárásukkal a senatushoz fordultak, bejelentve, hogy őket 
Hannibal — küldte — Hieronymushoz, — mint barátjához — és 
szövetségeséhez, s ők végrehajtották a király parancsait, ahogy ezt 
nekik vezérük meghagyta. Most szeretnének visszatérni 
Hannibalhoz, de mivel az út nem biztos a Siciliában mindenfelé 
portyázó római csapatok miatt, kérik, adjanak melléjük fedezetet, 
amely az italiai Locriig elkíséri őket; e kis segítséggel igen nagy 
hálára kötelezik Hannibalt. Kérésük teljesítését haladéktalanul 
megígérték, mert szerettek volna megszabadulni királyuk e 
vezéreitől, akik egyrészt jól értettek a hadvezetéshez, másrészt 
nincstelenek és vakmerőek voltak, de ezek korántsem igyekeztek 
távozási szándékukat olyan hamar végrehajtani, mint az kívánatos 
lett volna. 


Közben fiatalemberek, akik vagy maguk is katonák voltak, vagy jó 
viszonyban voltak a harcosokkal, szóba elegyedtek először 
magukkal a csapatokkal, majd a  szökevényekkel, akik 
legnagyobbrészt a római szövetséges hajóslegénységből kerültek ki, 
majd végül a legalja néphez tartozókkal; rágalmazni kezdték a 
senatust és az előkelőbbeket, mondván, hogy ezek titokban azon 
dolgoznak és  mesterkednek, hogy  Syracusaet a szövetség 
megújításának látszatával Róma alattvalójává tegyék, azért, hogy 
azután pártjuk - az a néhány ember, aki a szövetség megújításán 
buzgólkodik - átvehesse a hatalmat. 


24. Syracusaeban napról napra nagyobb tömeg gyűlt össze, hogy 
meghallgassa e vádakat, és hitelt adjon nekik, s ezzel nemcsak 
Epicydesben, de Adranodorusban is felkeltették a reményt, hogy a 
helyzet megváltozik. Adranodorus végre engedett felesége állandó 
sürgetésének, hogy itt az idő a hatalom megragadására, míg az új, 
rendezetlen szabadságban teljes a zűrzavar, míg rendelkezésére áll a 
király zsoldján élő katonaság, s a Hannibaltól küldött, a katonákkal 
jó viszonyban lévő hadvezérek segíteni tudják terveit. 
Megállapodott Themistusszal, Gelo vejével, de olyan elővigyázatlan 
volt, hogy erről néhány nap múlva említést tett Aristónak, egy 
tragikus színésznek, akivel egyéb titkait is közölni szokta. Ez az 
előkelő származású, tisztességes vagyonnal rendelkező férfi, akit ez, 
a görögök körében korántsem lenézett foglalkozás nem rontott meg, 


úgy vélvén, hogy fontosabb és előbbrevaló a hazája iránti hűség, 
jelentette a dolgot a praetoroknak. Mikor ezek kétségtelen 
bizonyítékok alapján meggyőződtek a bejelentés 
megalapozottságáról, összehívták az öregek tanácsát, s ennek 
javaslatára az ajtókhoz őrséget rendeltek, amely végzett a Curiába 
belépő Themistusszal és Adranodorusszal. S mikor a többiek, nem 
ismervén az okot, e számukra még iszonyúbbnak tűnő merényletre 
zajongani kezdtek, végül, helyreállítván a csendet, bevezették a 
Curiába a feljelentőt. Ez sorban mindent elmondott: hogy az 
összeesküvés még akkor kezdődött, mikor Harmonia, Gelo lánya, 
férjhez ment Themistushoz; hogy a hispan és africai segédcsapatok 
megkapták a parancsot a praetorok és a többi előkelők 
meggyilkolására, s megígérték nekik, hogy vagyonuk gyilkosaik 
zsákmánya lesz, s egy Adranodorusnak híven engedelmeskedő 
zsoldoscsapat készenlétben állt, hogy ismét elfoglalja az Insulát. 
Majd beszámolt róla, hogy kinek-kinek egyenként mi lett volna a 
feladata, s az egész, teljes fegyveres és harci felkészültséggel 
megszervezett összeesküvést feltárta előttük. Erre a senatus úgy 
vélte, hogy éppoly jogosan ölték meg őket, mint Hieronymust. 

A Curia előtt felhangzott a mindenhonnan összeverődött, semmiről 
sem tudó tömeg zajongása, de mikor az emberek megpillantották a 
Curia előcsarnokában az összeesküvők holttestét, abbahagyták a 
vad fenyegetőzést, s elnémulva követték a józanabb polgárokat a 
népgyűlésre, ahol a senatus és tiszttársai megbízásából Sopater 
szólalt fel. 


25. Ez, mintha csak törvényszék előtt vádolná Adranodorust és 
Themistust, életük korábbi eseményeivel kezdte, s kifejezte azt a 
gyanúját, hogy ami gazság és istentelenség esett Hiero halála óta, 
azt mind ők követték el, mert vajon mit tehetett volna saját 
elhatározásából a még gyermek, vagy épp hogy a férfikor küszöbén 
álló Hieronymus? Gyámjai és tanítómesterei kormányoztak, 
felhasználva a körülményt, hogy mást vett célba a gyűlölet. Így, 
még előbb, mint Hieronymust - de legalábbis Hieronymusszal 
együtt -, őket is meg kellett volna ölni. Ehelyett ők - maguk is a 
halál jogosan kijelölt áldozatai - a tyrannus pusztulása után még új 
bűnöket terveztek; először nyíltan, amikor Adranodorus, elzárva az 
Insula kapuit, az uralkodó örökébe akart lépni, s ura akart lenni 


annak, ami eddig gondnokságára volt bízva. Mikor azon ban 
elárulta az Insula helyőrsége, s körülzárta az Achradinát birtokában 
tartó egész polgárság, a trónt, amelyre hiába törekedett a 
nyilvánosság előtt, titokban és csellel próbálta megkaparintani, s 
még a megtiszteltetés, a tisztség sem tudta jobb belátásra téríteni, 
amikor a haza megszabadítóival együtt őt, a szabadságra leselkedő 
árulót is praetorrá választották. De nagyravágyó hajlamaikat 
nagyravágyó feleségük oltotta beléjük, hiszen az egyik Hiero, a 
másik Gelo lányát vette feleségül. 


E szavak hatására a gyűlésben mindenhonnan kiáltozni kezdtek, 
hogy e nők közül egy sem maradhat életben, s hogy senkit sem 
szabad meghagyni a tyrannus családjából. Ilyen a tömeg, vagy 
meghunyászkodó szolga, vagy könyörtelen zsarnok, s a szabadságot, 
ami a kettő között van, nem képes mértékkel alkalmazni, de 
birtokolni sem. S rendszerint nem hiányoznak haragjának készséges 
kiszolgálói, akik vérontásra és gyilkosságra ösztönzik féktelen és 
határt nem ismerő szenvedélyeit. Mint most is: a praetorok azonnal 
javaslatot terjesztettek elő, amit szinte előbb fogadtak el, mint 
elhangzott, hogy az uralkodó családjából mindenkit ki kell irtani. S 
a praetorok által kiküldött emberek megölték Damarát, Hiero 
lányát, és Harmoniát, Gelo lányát, Adranodorus, illetve Themistus 
feleségét. 


26. Hiero egyik lánya Heraclia volt, felesége annak a Zoippusnak, 
aki, mikor Hieronymus követségbe küldte Ptolomaeus királyhoz, az 
önkéntes számkivetést választotta. Az asszony, aki előre tudta, hogy 
a gyilkosok őt is felkeresik, két felnőtt lányával háza szentélyébe, az 
istenekhez menekült. Szétzilált haja, ruhája egyébként is szánalmat 
ébresztő látvány volt, s még könyörgött is az istenekhez, hol apja, 
Hiero, hol fivére, Gelo emlékére kérve őket, ne hagyják, hogy 
ártatlanul áldozatul essék a Hieronymus elleni gyűlöletnek, akinek 
az uralmától ő nem kapott egyebet, csak férje számkivetését, s 
Hieronymus életében sem volt olyan szerencsés, mint nővére, és 
most, a király meggyilkolása után sincs vele egyenlő helyzetben. 
Hiszen ha Adranodorus terve sikerül, felesége vele együtt uralkodott 
volna, ő azonban a többiekkel együtt szolgává válik. Ki kételkednék 
abban, hogy Zoippus, ha hírt kapna arról, hogy Hieronymust 
megölték, és Syracusae felszabadult, nem szállna azonnal hajóra, s 


nem térne vissza hazájába? Milyen csalfák is az emberi remények! 
Felesége és gyermekei életét felszabadult hazájában veszély 
fenyegeti; de vajon mennyiben állnak ők útjában a szabadságnak és 
a törvényeknek? Vajon kit fenyegethet egy magános, szinte özvegy 
asszony és leányai, akik árvákként élnek? De persze nem is tőlük 
félnek, hanem az uralkodó nemzetségét gyűlölik. Küldjék el őket 
messzire Syracusaetól és Siciliától, vitessék el Alexandriába, az 
asszonyt férjéhez, s a lányokat atyjukhoz. - S mikor kérése süket 
fülekre és szívekre talált, s látta, hogy az időhúzásért egymást 
korholva néhányan már kardjukhoz nyúlnak, már nem is önmagáért 
könyörgött, hanem azért esdekelt, hogy legalább lányainak 
irgalmazzanak; ilyen korúakra még a legádázabb ellenség sem 
emelne kezet, s miközben bosszút állnak a tyrannuson, ne 
utánozzák annak annyira utált gaztetteit! 


Könyörgése közben a szentélyből kivonszolva, megölték, azután az 
anyjuk vérével behintett lányokra támadtak. Ezek félelmükben és 
gyászukban eszüket vesztve, szinte őrjöngve olyan vadul rohantak 
ki a szentélyből, hogy ha kijutottak volna az utcára, az egész város 
hangulatát felkavarják. Még így is, a nem túl téres házban többször 
törtek át sértetlenül a bent nyüzsgő fegyveresek között, kiszakítva 
magukat, ha már megragadták őket, az utánuk nyúló számtalan, 
erős marokból. Végül sebeiktől elgyengülve, élettelenül rogytak 
össze, mindent vérükkel hintve be. Önmagában is szánalmat 
ébresztő halálukat még szánalomra méltóbbá tette az a körülmény, 
hogy röviddel ezután hírnök érkezett, hogy ne öljék meg őket, mert 
a tömegen hirtelenül erőt vett a könyörület. A szánalomérzet ezután 
haraggá változott: miért siettek kivégzésükkel annyira, miért nem 
hagytak időt, hogy kijózanodjanak, s haragjuk lecsillapodjék. A 
tömeg zajongani kezdett, követelve, hogy  Adranodorus és 
Themistus helyének betöltésére akik mindketten praetorok voltak - 
tartsanak új választógyűlést, ahol legkevésbé sem hagyják 
érvényesülni a praetorok akaratát. 


27. Kitűzték a gyűlés napját. Itt, mindenkinek váratlanul, valaki a 
legalacsonyabb néposztályból Epicydes, majd utána egy másik 
Hippocrates nevét kiáltotta. Egyre többen kezdték hangoztatni a két 
nevet, amit a tömeg határozott tetszéssel fogadott. A sokaság 


nemcsak polgárokból állt, közé vegyült sok katona is, nagyrészt 
szökevények, akik teljes felfordulást óhajtottak. A praetorok, először 
úgy téve, mintha semmit se hallanának, igyekeztek húzni az időt, 
azután látva az egyhangúságot, meghátráltak, s félve a lázadástól, e 
kettőt nyilvánították praetornak. 

Ők közvetlenül megválasztásuk után nem mutatták ki szándékaikat, 
noha nem jó szemmel nézték, hogy App. Claudiushoz követeket 
küldenek a fegyverszünet kieszközlésére, majd mikor ez létrejött, 
újabb követséget, hogy az a régi szerződés megújításáról tárgyaljon. 
A rómaiak, akiknek akkor Murgantiánál száz hajóból álló flottájuk 
volt, arra vártak, hová fejlődik Syracusaeban a tyrannus megölése 
után kitört nyugtalanság, s hogy hova ragadja őket az új élet és a 
szokatlan szabadság. 

Appius a syracusaei követeket az éppen e napokban Siciliába érkező 
Marcellushoz küldte, aki békefeltételeik meghallgatása után, úgy 
vélve, hogy lehetséges a megegyezés, maga is követséget küldött 
Syracusaeba, hogy ott személyesen tárgyaljanak a praetorokkal a 
szerződés megújításáról. De ott már korántsem uralkodott az eddigi 
béke és nyugalom. Hippocrates és Epicydes arra a hírre, hogy 
Pachynumba egy pun hajóraj érkezett, félretéve az óvatosságot, azt 
a gyanújukat kezdték hangoztatni hol a syracusaebeliek, hol a 
szökevények között, hogy Syracusaet ki akarják szolgáltatni a 
rómaiaknak. S mivel Appius, hogy a Róma pártján lévőket bátorítsa, 
valóban az öböl belsejében vetett horgonyt, ezzel látszólag 
komolyan megerősítette az üres gyanúsításokat, úgyhogy a 
felháborodott tömeg először még a partra is lerohant, hogy 
megakadályozza a rómaiak esetleges partraszállását. 


28. Ebben az általános kavarodásban úgy döntöttek, hogy 
népgyűlést hívnak össze. Mikor ellentétes törekvések jelentkeztek, s 
már-már lázadásra került sor, Apollonides, az egyik előkelő polgár 
tartott a pillanatnyi helyzethez képest józan hangú beszédet. 

Nem volt még soha állam - mondta, -, amely közelebb lett volna a 
remélt meneküléshez s ugyanakkor a megsemmisüléshez. Ha 
azonban mindnyájan egy akarattal vagy a rómaiak, vagy a 
carthagóiak pártjára állanak, nem lenne náluk boldogabb és 
szerencsésebb helyzetben lévő állam; viszont ha egyesek az államot 
az egyik, mások a másik oldalra akarják állítani, a punok és 
rómaiak háborúja se ígérkezik borzalmasabbnak, mint amit a 


syracusaebeliek vívnak majd egymás közt, mikor ugyanazon a falon 
belül mindegyik pártnak meglesznek a maga csapatai, fegyverei, 
vezérei. Ezért teljes erővel arra kell törekedniük, hogy mindnyájan 
egyetértésre jussanak, s hogy a két szövetség közül melyik 
előnyösebb, annak a megítélése már sokkal kisebb és 
jelentéktelenebb — kérdés. — De mindenesetre  szövetségesük 
megválasztásában kövessék inkább Hiero, mint Hieronymus 
példáját, nehogy az ötven éve fennálló, jól bevált szövetséget 
olyannal cseréljék fel, amely most számukra ismeretlen, régebben 
pedig megbízhatatlannak bizonyult. S még egy nyomós ok is 
befolyásolhatja döntésüket: a carthagóiakkal való békekötés elől 
úgy is kitérhetnek, hogy pillanatnyilag nem kell feltétlenül háborút 
viselni ellenük; a rómaiak esetében viszont haladéktalanul vagy a 
békét, vagy a háborút kell választaniuk. 


Beszéde épp azért tett nagy hatást, mert oly kevéssé érződött benne 
az elfogultság és a részrehajlás. A praetorok és a kiválasztott 
senatorok mellé még egy haditanácsot is szerveztek, s a 
tanácskozásokon a rendek vezetőinek és a segédcsapatok 
parancsnokainak is részt kellett venniük. Szenvedélyes viták közben 
több alkalommal megtárgyalták az ügyet, s minthogy semmi okot 
nem láttak a rómaiak elleni háborúra, úgy döntöttek, hogy békét 
kell kötni velük, s követeket küldeni ennek megerősítésére. 


29. Csak néhány nap telt el, s követek érkeztek Leontiniből, 
csapatokat kérve területük megvédésére. Úgy gondolták, ez a 
követség a legjobb alkalmat kínálja arra, hogy megszabaduljanak a 
fegyelmezetlen, lázongó tömegtől, s eltávolítsák vezéreiket is. 
Hippocrates  praetort bízták meg, hogy vonuljon oda a 
szökevényekkel, s a fegyveresek száma az utánuk vonuló 
nagyszámú zsoldossereggel együtt négyezerre rúgott. Ezt a 
hadjáratot a kiküldöttek és kiküldőik egyaránt örömmel fogadták, 
mert az előbbiek hozzájutottak a rég óhajtott lehetőséghez, hogy új 
zavargást szítsanak, az utóbbiak pedig megkönnyebbültek, abban a 
hiszemben, hogy megszabadították a várost ettől a valóságos 
söpredéktől. Egyébként ezzel csak pillanatnyilag könnyítettek a 
beteg test helyzetén, amelyet ezután sokkal súlyosabb kór támadott 
meg. Ugyanis Hippocrates először titkos rajtaütésekkel kezdte 


pusztítani a római provinciával szomszédos területeket, majd, mikor 
Appius sereget küldött szövetségesei földjének védelmére, egyesített 
erőivel, súlyos veszteségeket okozva megtámadta a vele szemben 
álló különítményt. Marcellus erre a hírre nyomban követeket 
küldött  Syracusaeba, hogy jelentsék be a békeszerződés 
megszegését, s hogy mindaddig meglesz az ok a háborúra, amíg 
Hippocratest és Epicydest nem távolítják el jó messzire nemcsak 
Syracusaetól, hanem egész Siciliából is. Epicydes, hogy ott maradva 
ne kelljen felelősséget vállalnia távollévő, bevádolt fivére vétkéért, 
vagy hogy ő se maradjon ki a háborúra uszításból, maga is elutazott 
Leontiniba, s úgy vélve, hogy az ottani nép eléggé el van keseredve 
a rómaiak ellen, hozzákezdett, hogy a syracusaebeliektől is 
eltántorítsa őket. Ugyanis ezek olyan feltétellel kötöttek békét a 
rómaiakkal, hogy fennhatóságuk alatt maradnak azok a népek, 
amelyek a királyok alattvalói voltak. S most már nem fognak 
megelégedni saját  szabadságukkal, ha egyszersmind nem 
uralkodhatnak és parancsolhatnak is. Azt kell tehát nekik hírül adni, 
hogy a leontinibeliek is méltányosnak tartják, hogy elnyerjék a 
szabadságot, hiszen az ő városuk földjén esett el a tyrannus, itt 
hangzott fel először a , szabadság" kiáltás, s elpártolva a királyi 
vezérektől, ők csatlakoztak először a syracusaebeliekhez. Tehát 
vagy el kell hagyni a szerződésből ezt a megállapodást, vagy pedig 
ezzel a feltétellel ne fogadják el a szerződést. 

A tömeget könnyű volt erre rábeszélni. S a syracusaei követeknek, 
akik vizsgálatot tartottak a lemészárolt római őrség ügyében, s 
felszólították Hippocratest és Epicydest, hogy távozzanak el Locriba, 
vagy ahova akarnak, de mindenesetre hagyják el Siciliát, azt a 
kemény választ adták: ők nem bízták meg a syracusaebelieket, hogy 
az ő nevükben békét kössenek a rómaiakkal, s őket nem kötelezik 
mások szerződései. A syracusaebeliek közölték ezt a választ a 
rómaiakkal, hozzátéve, hogy a leontiniak többé nem hajlandók 
nekik engedelmeskedni, ezért a rómaiak a békeszerződés megsértése 
nélkül háborút indíthatnak ellenük. Sőt ők maguk sem fognak távol 
maradni a háborútól, hogy a leontiniakat leigázva ismét kiterjesszék 
rájuk uralmukat, amire nekik a békeszerződés lehetőséget ad. 


30. Marcellus teljes seregével Leontini ellen vonult, s Appiust is 
felszólította, hogy a másik oldalról indítson támadást. S a katonák 


olyan lelkesedéssel harcoltak, akkora düh töltötte el őket a 
béketárgyalások idején legyilkolt őrségek miatt, hogy a várost 
egyetlen rohammal bevették. Hippocrates és Epicydes, mikor látták, 
hogy az ostromlók elfoglalják a falakat, és betörik a kapukat, 
néhány emberükkel a fellegvárba vették be magukat, majd innen 
éjjel, titokban Herbesusba menekültek. A syracusaebeliek, akik 
mintegy nyolcezer fegyveressel indultak el hazulról, a Mylas 
folyónál találkoztak a város elfoglalását hírül hozó futárral, aki 
jelentésében egyébként valót és valótlant összekevert, azt állítva, 
hogy a rómaiak katonát és polgárt válogatás nélkül lemészároltak, s 
ő nem hiszi, hogy egyetlen ember is életben maradt; a várost 
kirabolták, s a gazdagok vagyonát szétajándékozták. Erre a 
rettenetes hírre megállt a menet, s miközben mindnyájukon 
zavarodottság vett erőt, a vezérek megtanácskozták, hogy mit 
tegyenek. A szörnyűségekről szóló hazugságot látszólag 
megerősítette az a tény, hogy a rómaiak a szökevényeket - mintegy 
kétezer embert - megvesszőzték és lefejezték, egyébként a város 
elfoglalása után egyetlen leontini lakosnak vagy katonának sem 
esett bántódása, s mindenki visszakapta tulajdonát is azon kívül, 
ami a város elfoglalása után, az első felfordulásban megsemmisült. 


A katonák keseregtek, hogy  bajtársaikat kiszolgáltatták a 
gyilkosoknak, s nem lehetett rávenni őket, hogy  Leontiniba 
menjenek, se pedig, hogy ott helyben várják meg, amíg biztosabb 
hír érkezik. S a praetorok, látva, hogy csapataik az elpártolás felé 
hajlanak, abban a hiszemben, hogy ez a mozgolódás nem lesz 
tartós, ha a lázadó hangulat szítóit eltávolítják, a sereget Megarába 
vezették. Maguk, néhány lovas kíséretében, Herbesusba siettek, 
remélve, hogy az általános rémületben a várost árulás útján 
hatalmukba keríthetik. Mikor e tervük meghiúsult, arra gondoltak, 
hogy erőszakot alkalmaznak, és seregükkel másnap elindultak 
Megarából, hogy Herbesust teljes haderejükkel megostromolják. 

Hippocrates és Epicydes, úgy vélvén, hogy csak azt, az első 
pillantásra nem túl biztosnak látszó, de minden reményük 
meghiúsulása után egyetlen lehetséges megoldást választhatják, 
hogy sorsukat a katonákra bízzák, akik nagyrészt már megszokták 
őket, s most még el is vannak keseredve a bajtársaik között 
rendezett öldöklés hírére, a sereg elé mentek. A véletlen úgy hozta, 
hogy az előcsapat hatszáz krétai katonából állt, akik az ő kezük 
alatt szolgáltak Hieronymus seregében, s megtapasztalták Hannibal 


jóindulatát, — aki, — mikor — a  Trasumennustónál — a római 
segédcsapatokkal együtt fogságba estek, őket is szabadon 
bocsátotta. Hippocrates és Epicydes, felismerve hadijelvényeiket és 
fegyvereiket, kezükben az oltalmat esdők olajágával és szalagjaival 
kérték, fogadják be őket maguk közé, s ha befogadták, védjék meg, 
s ne szolgáltassák ki a syracusaebelieknek, hisz azok majd őket is ki 
fogják adni a római népnek, hogy végezzen velük. 


31. Egyhangú felkiáltás volt a válasz: legyenek nyugodtak, bármi is 
lesz a sorsuk, katonáik megosztják velük. Beszélgetés közben 
megálltak a hadijelvényekkel, abbahagyták a menetelést, de a 
vezérek még nem értesültek a veszteglés okáról. Mikor hozzájuk is 
elért a hír, hogy itt van Hippocrates és Epicydes, s az egész 
menetből hangzó felkiáltások jelezték, milyen szívesen fogadják 
megjelenésüket, a praetorok, lovukat megsarkantyúzva azonnal az 
előcsapathoz vágtattak, megkérdezve, miféle fegyelmezetlenség ez, 
s a krétaiak honnan vették a bátorságot, hogy szóba álljanak az 
ellenséggel, s a praetorok engedélye nélkül befogadják őket 
menetükbe. Elrendelték, hogy Hippocratest fogják el és verjék 
bilincsbe. E kijelentésre olyan zajongás támadt először a krétaiak 
közt, majd az egész seregben, hogy nyilvánvaló volt, könnyen ők 
maguk kerülhetnek veszélyes helyzetbe, ha tovább feszítik a húrt. 
Megzavarodtak, s nem tudva, mit tegyenek, kiadták a parancsot, 
hogy induljanak vissza Megarába, ahonnan jöttek, s a követek útján 
jelentést küldtek a történtekről Syracusaeba. A katonák lelkén 
elhatalmasodó gyanakvást Hippocrates, cselhez folyamodva, még 
azzal is erősítette, hogy miután néhány krétait előreküldött az út 
biztosítására, felolvasta ezt, az állítólag elfogott levelet, amelyet ő 
koholt: ,A syracusaei praetorok Marcellus consulnak." Ebben a 
szokásos üdvözlő szavak után az állt, hogy nagyon helyesen és jól 
tette a consul, hogy Leontiniban senkinek sem irgalmazott. De 
valamennyi zsoldos katona ugyanezt a sorsot érdemli, s nem is lesz 
Syracusaeban soha nyugalom, amíg az idegen segédcsapatokból 
egyetlen ember is akad a városban vagy seregükben. Ezért találjon 
rá alkalmat, hogy a praetoraikkal Megaránál állomásozó katonákat 
hatalmába kerítse, s őket kivégezve Syracusaet végre szabaddá 


tegye. 


Miután ezt felolvasta, mindnyájan olyan zajjal rohantak 
fegyvereikért, hogy a praetorok a nagy felfordulástól megrémülve 
Syracusaeba vágtattak. De menekülésük sem csillapította le a 
lázadókat, akik rátámadtak a syracusaei katonákra. S egyiknek se 
irgalmaznak, ha Epicydes és Hippocrates nem mérsékli a tömeg 
dühét, persze nem szánalomból vagy emberségből, hanem pusztán 
azért, hogy ne hiúsítsák meg saját visszatérésük reményét, s hogy 
egyrészt e katonák hű embereikké, egyszersmind túszaikká 
váljanak, másrészt, hogy ezeknek ismerőseit először e nagy 
szolgálattal, majd e záloggal lekötelezzék. S mivel tapasztalatból 
tudták, milyen semmitmondó és jelentéktelen okokkal lehet 
befolyásolni a tömeget, kiválasztva egy katonát a Leontiniban 
körülzárt seregből, kitanították, hogy vigyen a Mylas folyónál 
elhangzott hazugságokkal megegyező jelentést Syracusaeba, s azzal, 
hogy követnek tünteti fel magát, s kevéssé hihető dolgokról 
szemtanúként számol be, szítsa fel az emberek haragját. 


32. A küldött szavai nemcsak a nép körében találtak hitelre, de 
mikor a senatusba bevezették, nagy hatást tettek a senatorokra is. 
Néhány, egyébként nem befolyásolható ember nyíltan hangoztatta: 
nagy szerencse, hogy a rómaiak a leontinibeliekkel szemben 
mutatták meg ilyen leplezetlenül, hogy milyen kapzsiak és 
kegyetlenek. Ha Syracusaeba jöttek volna, ugyanígy, sőt még 
iszonyúbban viselkednek, hiszen kapzsiságuk itt még sokkal 
nagyobb zsákmányra talál. Ezért egyhangúan úgy döntöttek, hogy 
zárják be a kapukat, és gondoskodjanak a város őrizetéről; de nem 
ugyanazokat gyűlölték vagy ugyanazoktól rettegtek mindnyájan. Az 
egész katonaság és a nép nagy része gyűlölettel nézett mindenre, 
ami római; a praetorok és az előkelőek közül néhányan, noha őket 
is felháborította a hamis híradás, a közelebbi és fenyegetőbb 
veszedelmekkel szemben igyekeztek biztosítani magukat. S valóban: 
Hippocrates és Epicydes már ott álltak a Hexapylum előtt, a 
seregükben szolgálók hozzátartozóinak segítségével beszélgetésbe 
ereszkedtek az emberekkel, azt kérve tőlük, nyissák ki a kapukat, s 
tegyék lehetővé, hogy megvédelmezhessék közös hazájukat a római 
támadás ellen. S már kinyitották az egyik kaput, s kezdték őket 
beereszteni, mikor odaérkeztek a praetorok. Ezek először parancsoló 
és fenyegető szóval, később tekintélyükkel próbáltak rájuk hatni, 
végül, mikor mindez eredménytelennek bizonyult, elfeledkezve 


méltóságukról, kérésre fogták a dolgot: ne szolgáltassák ki 
hazájukat a tyrannus egykori testőreinek, a sereg jelenlegi 
félrevezetőinek. De a felizgatott tömegnél minden kérő szó süket 
fülekre talált, a kapukat belülről éppolyan erővel igyekeztek 
feltörni, mint kívülről, s miután mindegyiket felfeszítették, a sereg 
bevonult a teljes Hexapylumon át. A praetorok az ifjabb 
polgárokkal az Achradinába menekültek. A zsoldosok, szökevények 
s a volt királyi sereg még Syracusaeban található katonái az 
ellenséges hadmenethez csatlakoztak. Így az Achradinát egyetlen 
rohammal elfoglalták, s a praetorokat, azok kivételével, akik a 
kavarodásban meg tudtak menekülni, egy szálig legyilkolták. Az 
öldöklésnek csak az éjszaka vetett véget. Másnap szabadnak 
nyilvánították a rabszolgákat, kiengedték a börtönből a foglyokat, s 
ez a teljesen vegyes tömeg Hippocratest és Epicydest választotta 
meg praetornak. Így hullott vissza Syracusae, miután rövid időre 
felragyogott benne a szabadság, a régi szolgaságba. 


33. A rómaiak, mikor ezt hírül vették, Leontiniból felkerekedve 
azonnal Syracusaehoz indultak. Éppen ekkor érkezett meg az öblön 
keresztül Appius követsége is, amely egy ötevezősoros hajón foglalt 
helyet. Az előttük haladó négyevezősorost, mikor az öböl 
bejáratához ért, elfogták, s a követek csak üggyel-bajjal tudtak 
megmenekülni. Így most már nemcsak a béke, de a háború 
törvényeit sem tartották tiszteletben, ezért a római sereg tábort 
ütött Olympiumnál, Iuppiter szentélye mellett, mintegy ezerötszáz 
lépésnyire a várostól. Elhatározták, hogy innen követeket küldenek; 
hogy ezek ne lépjenek be a városba, Hippocrates és Epicydes 
kíséretükkel eléjük jöttek a kapuk elé. 


A rómaiak szószólója kijelentette, hogy nem háborút, hanem 
segítséget és támogatást hoznak a syracusaebelieknek; azoknak is, 
akik a vérfürdőből elmenekülve náluk kerestek oltalmat, s azoknak 
is, akik szorongó félelmükben magukra vették a nemcsak a 
számkivetésnél, de a halálnál is iszonyúbb szolgasorsot. De a 
rómaiak nem hagyják büntetés nélkül szövetségeseik gyalázatos 
legyilkolását. Így hát, ha azoknak, akik hozzájuk menekültek, 
biztosítják a szabad hazatérést, kiszolgáltatják a mészárlás 
kezdeményezőit, s visszaadják Syracusaenak szabadságát és 


törvényeit, nem lesz szükség a fegyverekre. S ha mindez nem 
történik meg, azok ellen, akik a feltételek teljesítését akadályozzák, 
megindítják a háborút. 

Erre Epicydes ezt válaszolta: ,Ha a rómaiak azzal a megbízással 
jöttek volna, hogy ővelük tárgyaljanak, választ adnának nekik, így 
azonban majd térjenek vissza akkor, ha Syracusae azoknak a 
kezében lesz, akikhez jöttek. S ha fegyveres támadással 
fenyegetőznek, majd az eredményből maguk fognak rájönni, hogy 
egészen más  megostromolni Syracusaet, mint  Leontinit." E 
szavakkal hátat fordított a követnek, s bezáratta a kapukat. 

Ezután egyszerre indult meg szárazon és vízen Syracusae ostroma; 
szárazon a Hexapylum, tengeren az Achradina felől, amelynek falait 
a habok mossák. S mivel a rómaiak nem kételkedtek, hogy miként 
Leontinit, rémületet keltve, egy rohammal bevették, éppúgy be 
tudnak törni valamelyik oldalról a hatalmas, nagy kiterjedésű 
városba is, falai ellen valamennyi, a városok ostromához szükséges 
gépüket ide szállították. 


34. Siker is koronázza ily roppant előkészületek után megindított 
támadásukat, ha nem él ekkor a városban egy ember: Archimedes, 
az égnek és a csillagoknak ez a páratlan megfigyelője, de még 
csodálatosabb feltaláló, olyan hajítógépek és védőművek alkotója, 
amelyeknek segítségével könnyűszerrel meghiúsította az ellenség 
legnagyobb arányú vállalkozásait is. A hullámzó dombokon 
végighúzódó városfalon, amely a legtöbb helyen magas és nehezen 
megközelíthető volt, máshol meg oly alacsony, hogy a sík 
völgyekből is hozzá lehetett férkőzni, a legkülönfélébb 
hajítógépeket helyezte el, minden ponton olyat, amit ott a 
legcélszerűbbnek ítélt. Az Achradina falait, amelyeket mint 
említettük, a tenger áztatott, Marcellus hatvan ötevezősoros hajóval 
ostromolta, s úgy működtek a többi hajóról az íjászok, parittyások, 
sőt könnyűfegyverzetűek is, akiknek dárdáját a hozzá nem értő nem 
tudja visszadobni, hogy aki kiállt a falra, aligha kerülhette el a 
sebesülést. Ezek, mivel fegyverük használatához bizonyos távolság 
kellett, hajóikkal a falaktól messzebb tartózkodtak. A többi 
ötevezősoros hajó, amelyeket, a belső evezőket behúzva, kettesével 
összekapcsoltak, úgy, hogy oldalukat összeerősítették, s a külső 
evezők segítségével egyetlen hajóként mozogtak, több emeletes 


ostromtornyokat, s egyéb, a falak bedöntéséhez szükséges 
ostromgépeket szállított. E hajókra szerelt eszközök ellen 
Archimedes a falon különböző nagyságú hajítógépeket sorakoztatott 
fel. A távolabbi hajókra roppant súlyú kőtömböket hajíttatott, a 
közelebbieket kisebb, de annál sűrűbben záporozó lövedékekkel 
árasztotta el. Végül, hogy saját emberei a sebesülés veszélye nélkül 
lőhessenek az ellenségre, a falba, aljától a pereméig, nagyszámú, 
mintegy könyöknyi lőrést vágatott, s elrejtőzve innen lőttek, 
részben nyilakkal, részben kisebb skorpiókkal az ellenségre. Ha 
pedig egy-egy hajó közelebb merészkedett, ahol már nem érték el a 
lövedékek, ezek ellen a fal fölött kinyúló emelőgéphez erős lánccal 
odaerősített "vaskampót alkalmazott. Ez, ha a hajó orrába 
beakasztották, s nehéz ólom ellensúlya a földig leszaladt, a hajót, 
magasba rántva, a tatjára állította, majd mikor hirtelen 
meglazították, mintha a falról ejtené le, a hajósok roppant 
rémületére úgy zuhantotta vissza a hullámokba, hogy az, még ha 
egyensúlyban maradt is, majdnem tele lett vízzel. 


Így a tengerről indított ostrom meghiúsult, s most már abban volt 
minden reményük, hogy teljes erővel a szárazföldi oldalról 
folytatják a támadást. De Hiero király költségén és előrelátásából 
ezt az oldalt is sok éven át ugyanígy felszerelte minden lehetséges 
eszközzel és hajítófegyverrel Archimedes páratlan hozzáértése; s itt 
még a hely természetes fekvése is segítségére jött, mert a falak 
alapjául szolgáló szikla a legtöbb helyen olyan meredek volt, hogy 
nemcsak a gépekkel küldött lövedékek csaptak nagy erővel az 
ostromlók közé, de azok is, amelyek saját súlyuktól felgyorsulva 
gördültek le, s emiatt a lejtőn igen nehéz volt felkúszni, vagy a 
lábnak biztos támasztékot találni. Így a rómaiak, miután minden 
próbálkozásuk kudarcot vallott, haditanácsot tartva úgy döntöttek, 
hogy felhagynak az ostrommal, s csupán ostromzár alatt tartják az 
ellenséget, hogy elvágják szárazföldi és tengeri utánpótlásától. 


35. Közben Marcellus felkerekedett serege mintegy harmadrészével, 
hogy visszafoglalja a városokat, amelyek a nagy zűrzavarban a 
carthagóiakhoz álltak. Helorus és Herbessus megadás útján került 
birtokába, Megarát rohammal elfoglalva lerombolta és kirabolta, 
elrettentő például a többi városnak, s főként a syracusaebelieknek. 
Körülbelül ebben az időben szállt partra Himilco - aki hosszú időn 


át várakozott hajóhadával a Pachynus hegyfoknál, a Minoának 
nevezett Heraclea mellett - huszonötezer gyalogossal, háromezer 
lovassal, tizenkét elefánttal, sokkal nagyobb sereggel, mint amely 
előzőleg tartózkodott Pachynumnál horgonyzó hajóraján. Ugyanis 
Himilco, miután Hippocrates elfoglalta Syracusaet, elutazott 
Carthagóba, s mivel itt támogatta őt Hippocrates követsége és 
Hannibal levele is, amelyben az állt, hogy itt az idő, hogy 
Syracusaet dicsőségesen  visszafoglalják, s mert maga is - 
kihasználva jelenlétét nem eredménytelenül mondta el 
figyelmeztető szavait, könnyen keresztülvitte, hogy a lehető 
legnagyobb gyalogos- és lovassereget szállítsák Siciliába. Miután 
visszaérkezett . Heracleába, néhány nap múlva elfoglalta 
Agrigentumot, s erre a többi, Carthagóval rokonszenvező városban 
annyira megerősödött a remény, hogy a rómaiakat elűzhetik 
Siciliából, hogy végül még az ostromlott syracusaebeliek is 
visszanyerték bátorságukat. Ezért, úgy vélvén, hogy a város 
védelmére csapataik egy része is elegendő, úgy osztották meg 
egymás közt a harci feladatokat, hogy Epicydes vezesse a város 
védelmét, Hippocrates pedig Himilcóhoz csatlakozva folytassa a 
háborút a római consul ellen. Éjszaka tízezer gyalogossal és ötszáz 
lovassal az őrizet nélkül maradt helyeken eltávozott a városból, s 
Acrillae városa mellett ütött tábort. Itt lepte meg őt sáncmunkák 
közben a már elfoglalt Agrigentumból visszatérő Marcellus, aki, 
miután bárhogy is sietett, nem tudta megelőzni az ellenséget, 
semmire sem számított kevésbé, minthogy éppen most és éppen itt 
egy syracusaei sereggel találkozik. De minthogy tartott Himilcótól 
és a punoktól, akiknek számát korántsem érték el a vele lévő 
csapatok, menet közben a lehetőséghez képest mindenre ügyelt, és 
seregét is előkészítette minden meglepetésre. 


36. Most a punok miatt alkalmazott elővigyázatnak véletlenül jó 
hasznát vette a siciliaiak ellen. Táborverés közben ütött rajta 
szétszórt, rendezetlen, s többnyire fegyvertelen seregükön, s 
körülfogta a gyalogosokat. A lovasság, kisebb csatározás után 
Hippocratesszel együtt Acraeba menekült. 


Marcellus, miután e csatával visszatartotta a Rómától elpártolni 
szándékozó siciliabelieket, visszatért Syracusaehoz. Néhány nap 
múlva Himilco a hozzá csatlakozott Hippocratesszel az Anapus 


folyónál, innen mintegy nyolcezer lépésnyire ütött tábort. Ez idő 
tájban futott be a nyílt tengerről a nagy syracusaei öbölbe Bomilcar 
vezetésével egy ötvenöt hadihajóból álló hajóraj, s ekkor tette 
partra Panormusnál egy harminc ötevezősoros hajóból álló római 
flotta az első legiót. Most szinte úgy látszott - annyira Siciliára 
irányult mindkét nép figyelme -, hogy Italia helyett itt folytatódik a 
háború. Hamilcar, aki azt hitte, hogy a Panormusnál partra szállt 
legio útban Syracusae felé könnyű zsákmánya lesz, eltévesztette az 
utat. Ugyanis a pun vezér seregével a sziget közepén át menetelt, a 
legio viszont a tengerpart mentén vonult, Ap. Claudius hajóraja 
kíséretében, aki csapatai egy részével eléjük jött Pachynumig. 


A punok nem is időztek sokáig Syracusaenál, mert Bomilcar nem 
bízott tengeri haderejében hiszen a rómaiak majdnem kétszer 
akkora hajóhaddal rendelkeztek -, másrészt belátta, hogy 
eredménytelen . itt-tartózkodásával csak szövetségesei ínséges 
helyzetét súlyosbítja, így kivitorlázva a nyílt tengerre, átkelt 
Africába. Himilco pedig hiába követte Marcellust Syracusaeig, 
remélve, hogy mielőtt az a nagyobb sereggel egyesül, alkalmat talál 
az ütközetre. De mivel erre semmi lehetőség nem kínálkozott, s 
látta, hogy az ellenség helyzetét Syracusaenál az erődítmények és 
hadereje mennyire biztossá teszik, nem akarta az időt haszontalanul 
tölteni, s itt vesztegelve szemlélni szövetségesei körülzárását; 
felkerekedett táborával, hogy seregével mindig oda vonuljon, ahol 
remény mutatkozik a rómaiaktól való elpártolásra, s ahol 
jelenlétével bátoríthatja párthívei terveit. Először Murgantiát 
foglalta el, ahol maguk a lakosok szolgáltatták ki a római 
helyőrséget, s ahol a rómaiak igen sok gabonát, s egyéb 
élelmiszerkészleteket halmoztak fel. 


37. Ennek az átpártolásnak a hírére egyéb városokban is 
felbátorodtak, s vagy elűzték fellegvárukból a római helyőrségeket, 
vagy hitszegő módon elárulva megölték őket. Egy kiemelkedő, 
minden oldalról meredek magaslaton feküdt Henna, amelyet 
fekvése is bevehetetlenné tett, s a fellegvárában is erős római őrség 
tanyázott, melynek az élén olyan parancsnok állt, akit nem 
egykönnyen lehetett csapdába ejteni, L. Pinarius, egy vállalkozó 
kedvű ember, aki inkább éberségében, mint a siciliaiak hűségében 
bízva óhajtotta elkerülni a cselvetést. S most, hogy annyi hír 


érkezett egyes városok feladásáról, elpártolásáról s  őrségeik 
legyilkolásáról, még fokozottabb éberséggel ügyelt mindenre. Ezért 
szüntelen készültséget tartva, minden helyet állandó őrséggel és 
őrszemekkel őriztetett, harcosai sosem tették le fegyverüket, nem 
távoztak őrhelyükről. Mikor a hennaiak vezetői, akik már 
megegyeztek Himilcóval, hogy kiszolgáltatják az őrséget, belátták, 
hogy semmiféle csellel nem tudnak a római parancsnok fölé 
kerekedni, úgy vélték, nyílt erőszakhoz kell folyamodniuk. 
Kijelentették, hogy a várost és a fellegvárat ők akarják hatalmukban 
tartani, annak jeleként, hogy mint szabad emberek kötöttek 
szövetséget a rómaiakkal, nem pedig rabszolgaként kerültek 
fogságukba. Ezért méltányosnak tartják, hogy visszakapják a kapuk 
kulcsait. A jó szövetségesek között legerősebb kötelék a hűség, s 
csak akkor lehet igazán hálás nekik a római nép és a senatus, ha ők 
szabad akaratukból, s nem kényszerből tartanak ki a hozzájuk 
fűződő barátság mellett. 

A római parancsnok erre azt válaszolta, hogy őt vezére küldte ide a 
vár védelmére, tőle kapta meg a kapuk kulcsát s a feladatot, hogy 
védje a várost, s egyiket sem a maga vagy a hennabeliek 
elhatározása bízta reá, hanem azé, aki őt ideküldte. A rómaiaknál az 
őrhely elhagyása főbenjáró bűn, olyan súlyos, hogy ezért elődeik 
még saját gyermekeiket is kivégeztették. Marcellus consul nincs 
távol innen, küldjék el hozzá követeiket, mert ebben az ügyben őt 
illeti a döntés joga. De erre azt válaszolták, hogy nem küldenek 
senkit, s bizonykodtak, hogy ha szavakkal nem sikerült, más módon 
fogják megszerezni szabadságukat. Mire Pinarius azt kérte, hogy ha 
már nem hajlandók követeket küldeni a consulhoz, legalább itt 
hívjanak össze népgyűlést az ő jelenlétében, hogy megtudja, néhány 
ember vagy az egész polgárság óhaját nyilvánították-e ki. 
Megegyeztek, hogy másnapra összehívják a népgyűlést. 


38. Pinarius e beszélgetés után visszatért a várba, összehívta 
embereit, s így szólt hozzájuk: ,Azt hiszem, hallottatok róla, 
katonáim, hogyan fogták körül s irtották ki a siciliaiak e napokban a 
római helyőrségeket? Benneteket ettől a csapdától megmentett 
először is az istenek segítsége, azután saját vitézségetek, hiszen 
éjjel-nappal fegyverben állva éberen őrködtetek. 

Bárcsak a többi időt is így tölthetnénk el, hogy ne legyünk 
kénytelenek valami szörnyűséget elkövetni vagy elszenvedni. A 


rejtett cselekkel szemben elegendő is eddig tanúsított bátorságotok; 
de minthogy így nem boldogultak, nyíltan és leplezetlenül 
visszakövetelik a kapuk kulcsait. S ha ezeket átadjuk, Henna abban 
a pillanatban a carthagóiak kezére jut, s még iszonyúbb módon 
végeznek velünk, mint ahogy Murgantia helyőrségét legyilkolták. 
Nagy nehezen nyertem rá egy éjszakát, hogy veletek tanácskozzam, 
és figyelmeztesselek a fenyegető veszélyre. Kora reggel népgyűlést 
fognak tartani, hogy engem megvádoljanak, s a népet ellenetek 
lázítsák. Ezért holnap Hennát vagy az ő vérük fogja elárasztani, 
vagy a tiétek. Ha ők előznek meg minket, nincs semmi reményünk, 
ha mi őket, semmi veszély sem fenyeget. Aki elsőnek ránt kardot, 
azé lesz a győzelem. Tehát feszült figyelemmel, fegyverben állva 
várjátok a jeladást. Én majd ott leszek a népgyűlésen, s beszéddel és 
vitával húzom az időt, míg ti teljesen fel nem készültök. S ha majd 
togámmal jelt adok, akkor ti harci kiáltással minden oldalról 
törjetek rá a tömegre, vágjatok le mindenkit, s ne kíméljetek meg 
egyetlen embert sem, akinek erejétől vagy ravaszságától félnünk 
lehet. Hozzátok esdek, Ceres anya, Proserpina s ti többi, égi és 
alvilági istenségek, akik e város, e megszentelt tó és berek 
oltalmazói vagytok, álljatok mellénk jóindulatúan és kegyesen, 
hiszen nem azért döntöttünk így, hogy másoknak állítsuk, hanem, 
hogy mi magunk kerüljük ki a csapdát. Még több szóval is 
buzdíthatnálak, katonáim, ha fegyveresekkel kellene 
szembeszállnotok, de védtelen és mit sem sejtő embereket fogtok 
kaszabolni a végkimerülésig, s a consul tábora is itt van a közelben, 
s így egyáltalán nem kell tartanotok Himilcótól és a carthagóiaktól." 


39. E buzdító szavak után szétoszlottak, s ettek, hogy új erőre 
kapjanak. Másnap a különböző helyeken elhelyezett őrségekkel 
állták el az utakat és kijáratokat, de a legtöbben fent, a színházban 
és környékén helyezkedtek el, azok, akik a népgyűlés nézőiként 
máskor is helyet szoktak foglalni. Mikor a római parancsnokot a 
tisztviselők a népgyűlés elé vezették, s ő kijelentette, hogy az 
ügyben nem neki, hanem a consulnak van joga és hatalma dönteni, 
hozzáfűzve nagyjából mindazt, amit előző nap elmondott, először 
egyesek, majd észrevehetően egyre többen kezdték kiáltozni, hogy 
adja vissza a kulcsokat, végül egyhangúan az egész tömeg 
hangoztatta a követelést; mikor vonakodott és kitérő válaszokat 
adott, szenvedélyesen fenyegetni kezdték, s úgy látszott, hogy a 


legvadabb erőszaktól sem riadnak vissza. Ekkor a parancsnok 
togájával megadta a megbeszélt jelet, s a már jó ideje feszült 
hangulatban, felkészülten várakozó katonák harci kiáltással, részben 
fentről, a háttal álló tömegre rohantak, részben tömött sorokban a 
színház kijáratait állták el. Kaszabolni kezdték a színház közepére 
beszorított hennabelieket. S ezek nemcsak az öldöklés miatt hulltak 
rakásra, hanem azért is, mert menekülés közben, míg egyesek 
felülről a többiekre zuhantak, sebesültek és sértetlenek, élők és 
holtak egymásra hullva, egy halomban hevertek. A rómaiak azután 
szétszéledtek, s mindenhol, mint valami elfoglalt városban, folyt a 
menekülés és öldöklés. A katonák a védtelen tömegeket egyáltalán 
nem kaszabolták csekélyebb dühvel, mintha egyenlő esélyű, 
elkeseredett viadal heve fűtené őket. Így tartotta meg hatalmukban 
Hennát ez az akár vétkesnek, akár szükségszerűnek nevezhető 
vállalkozás. 


Marcellus nem helytelenítette a történteket, a hennai zsákmányt a 
katonáknak engedte át, úgy vélve, hogy a félelem a siciliaiakat 
elrettenti attól, hogy elárulják a helyőrségeket. A szerencsétlenség 
híre, amely ezt, a Sicilia közepén fekvő, részben természettől is 
biztonságos helyzete, részben a Proserpina itt történt elrablására 
emlékeztető sok, megszentelt emlék miatt nagy hírű várost érte, 
egyetlen nap alatt bejárta az egész szigetet. S minthogy úgy vélték, 
hogy a szörnyű vérfürdővel nemcsak az emberek, de az istenek 
lakóhelyét is megszentségtelenítették, ezért még azok is, akik eddig 
ingadoztak, a punokhoz pártoltak. 


Hippocrates és Himilco, miután az árulók felhívására hiába vezették 
seregüket Henna alá, elvonultak innen, az egyik Murgantiába, a 
másik Agrigentumba. Marcellus visszatért Leontiniba, s miután itt 
táborába gabonát s egyéb készleteket halmozott fel, csekély őrséget 
hátrahagyva visszatért a körülzárt Syracusaehoz. Majd, mivel Ap. 
Claudiust elengedte Rómába, hogy a consulságra pályázzék, 
helyette T. Ouinctius Crispinust rendelte a hajóhad és a régi tábor 
élére. Ő maga a Hexapylumtól ötezer lépésnyire, a Leon nevű 
helyen építette fel megerősített téli táborát. Ez történt Siciliában, 
mielőtt beköszöntött a tél. 


40. Ugyanezen a nyáron Philippus királlyal is megkezdődött a már 
régen várható háború. Oricumból követek érkeztek M. Valerius 


praetorhoz, a Brundisiumot és Calabria partjait biztosító hajóhad 
parancsnokához, azzal a hírrel, hogy Philippus, százhúsz 
kétevezősoros gyors hajóval a folyón ár ellen fölevezve, először 
Apolloniát fenyegette, majd hogy vállalkozása a vártnál jobban 
elhúzódott, seregével éjszaka titokban Oricumhoz vonult, s a 
síkságon fekvő, falak, védősereg és fegyverek híján alig védett 
várost az első rohammal elfoglalta. A követek ezt hírül adva kérték, 
vigyen segítséget szárazon és vízen, s tartsa távol a római nép e 
kétségtelen ellenségét a tengerparti városoktól, amelyekre csak 
azért támadott rá, mert oly közel fekszenek Italiához. M. Valerius, 
kétezer főnyi őrséget hagyva hátra P. Valerius  legatus 
parancsnoksága alatt, seregét, amely nem fért el a hadihajókon, 
teherhajókra rakta, s hadra kész és felszerelt hajóhadával másnap 
megérkezett Oricumhoz. Ezt, minthogy a király távozása után 
csekély őrséget hagyott csak hátra, minden nagyobb küzdelem 
nélkül elfoglalta. Itt keresték fel őt az apolloniabeliek követei, 
bejelentve, hogy ostrom alatt állnak, mert nem voltak hajlandók a 
rómaiaktól elpártolni, s ha nem kapnak római segítséget, nem 
tudnak tovább ellenállni a macedon támadásoknak. Valerius 
megígérte, hogy teljesíti kérésüket, s hadihajókon kétezer válogatott 
harcost küldött a folyó torkolatához O. Naevius Crista, a 
fáradhatatlan és nagy hadi tapasztalattal rendelkező szövetséges 
parancsnok vezetésével. Ez, partra szállítva seregét, a hajókat 
visszaküldte a flottához Oricumba, ahonnan jöttek, s katonáival egy, 
a folyótól távolabbi úton, amelyet nem szállt meg a király serege, 
éjszaka, anélkül hogy az ellenségből bárki is észrevette volna, 
bevonult a városba. Másnap kipihenték magukat, miközben vezérük 
számba vette az Apolloniában található ifjúságot, a város fegyvereit 
és haderejét. Minthogy e szemle és vizsgálat elég önbizalommal 
töltötte ely s közben kémei révén értesült arról is, hogy milyen 
gondatlanság és hanyagság uralkodik az ellenséges táborban, az 
éjszaka csendjében minden zaj nélkül kivonult a városból, s 
rajtaütött az ellenséges táboron, amely annyira őrizetlen és könnyen 
megközelíthető volt, hogy - biztos adatok szerint - már ezer római 
hatolt be a sáncok mögé, mielőtt valaki is észrevette volna őket, s 
ha nem kezdik meg az öldöklést, a király sátráig is elérhettek volna. 
De mikor a kapu környékén lévőket levágták, felriadt az ellenség, s 
azután akkora rémület és rettegés vett erőt mindnyájukon, hogy 
nemcsak hogy senki nem gondolt a támadók fegyveres kiűzésére a 
táborból, de maga a király is, úgy, ahogy álmából felrettent, szinte 


félmeztelenül, nem királyhoz, de még közkatonához sem illő 
öltözékben a folyóhoz, hajóira menekült. Ide özönlöttek a többiek 
is. A táborban háromezernél valamivel kevesebb embert vágtak le, 
de az elesettekénél jóval nagyobb volt az elfogottak száma. A tábort 
kirabolták, s az apolloniabeliek elszállították városukba az ostromra 
odakészített kő- és dárdavető gépeket, s egyéb hajítószerkezeteket, 
hogy ezekkel védelmezzék falaikat, ha egyszer majd ők is ilyen 
helyzetbe kerülnek. A táborban talált egyéb zsákmányt teljes 
egészében a rómaiaknak engedték át. 


M. Valerius, mikor Oricumban értesült a történtekről, hajóhadát 
tüstént a folyó torkolatához vezette, hogy a király ne tudjon hajóra 
szállva elmenekülni. Ezért Philippus, aki úgy érezte, hogy sem 
szárazföldi, sem tengeri ütközetre nincs elég ereje, hajóit partra 
vonatva elégette, s szárazföldi úton igyekezett Macedoniába 
nagyrészt fegyvertelen és kifosztott seregével. A római hajóhad M. 
Valeriusszal Oricumban telelt át. 


41. Ebben az évben Hispaniában váltakozó hadiszerencsével folyt a 
küzdelem. Mert mielőtt a rómaiak átkeltek a Hiberuson, Mago és 
Hasdrubal szétvert néhány nagy hispan hadsereget, s Hispania túlsó 
része elpártolt volna a rómaiaktól, ha P. Cornelius sietve nem kel át 
a Hiberuson, s nem ér oda idejében az ingadozó szövetségesekhez. 
A rómaiak táborukat először Castrum Albumban ütötték fel. (Ezt a 
helyet az tette híressé, hogy itt ölték meg a nagy Hamilcart.) A vár 
meg volt erősítve, s előzőleg megrakták élelemmel, mégis, mivel a 
környéken csak úgy nyüzsgött az ellenség, s a római hadmenetre 
megtorlás nélkül rárontó ellenséges lovasság mintegy kétezret ölt 
meg az elmaradó vagy földeken szétszóródott katonák közül, a 
rómaiak innen békésebb helyre vonultak, s a Victoria-hegyen 
állították fel megerősített táborukat. Ide érkezett meg egész 
hadseregével Cn. Scipio, s szabályos hadsereggel Hasdrubal, Gisgo 
fia, a carthagóiak harmadik hadvezére, s ezek mindnyájan a folyón 
túl, a római táborral szemben helyezkedtek el. Scipio könnyű 
fegyverzetű csapataival csendben elindult a környék kikémlelésére, 
de nem tudta kijátszani az ellenség éberségét, s ott semmisítették 
volna meg, ha nem száll meg egy, a közelben fekvő dombot. Itt is 
körülfogták, de odaérkező fivére kiszabadította szorongatott 
helyzetéből. 

Casulo, Hispania egyik hatalmas és tekintélyes városa, amelyet 


olyan erős kapcsolat fűzött a carthagóiakhoz, hogy Hannibal 
felesége is idevaló volt, átpártolt a rómaiakhoz. A carthagóiak 
elkezdték ostromolni Iliturgit, mert ott római helyőrség volt, s úgy 
látszott, hogy a várost elsősorban kiéheztetéssel foglalhatják el. Cn. 
Scipio, hogy szövetségeseinek és a helyőrségnek segítséget vigyen, 
egy poggyász nélküli legióval elindulva, a két ellenséges tábor 
között, míg nagy vérontást rendezett az ellenség soraiban, bejutott a 
városba, másnap pedig kitört, és hasonló szerencsével harcolt. A két 
összecsapásban több mint tizenkétezer embert vágtak le, s több 
mint ezret fogtak el, harminchat hadijelvénnyel együtt. Így a punok 
elvonultak Iliturgi alól, s a rómaiakkal szintén szövetségben álló 
Bigerrát kezdték ostromolni. Ennek az ostromzárnak Cn. Scipio 
odaérkezése harc nélkül véget vetett. 


42. A punok ezután Munda elé telepítették át táborukat, ahová a 
rómaiak haladéktalanul követték őket. Itt a két sereg mintegy négy 
órán át tartó szabályos ütközetet vívott, s a rómaiak már-már 
nagyszerű győzelmet arattak, mikor elhangzott a parancs a 
visszavonulásra, mert Cn. Scipio combját dárdaszúrás érte, s a 
körülötte lévő katonák megrémültek, hogy sebe halálos lehet. 
Egyébként nem volt kétséges, hogy ha ez a baleset nem jön közbe, 
aznap a pun tábort is elfoglalhatták volna. Már nemcsak a 
katonákat szorították vissza a sáncig, de az elefántokat is, 
amelyekből ott, a sánc fölött, harminckilencet szögeztek át a 
dárdák. Úgy mondják, ebben az ütközetben is tizenkétezer embert 
vágtak le, s majdnem háromezret ejtettek fogságba, ötvenhét 
hadijelvénnyel együtt. 


Erre a punok Auringis városáig vonultak vissza, s a rómaiak a 
sarkukban maradtak, hogy rémületüket kihasználják. Itt Scipio, aki 
hordágyon vitette magát a harcvonalba, ismét megütközött, s 
győzelme nem volt kétséges, noha kevesebb, mint feleannyi ellenség 
esett el, mert olyan kevesen maradtak köztük harcképesek. De ez a 
nép, amellyel vele született a képesség, hogy összeszedve erőit, újra 
kezdje a háborút, miután fivére odaküldte Magót, hogy tartson 
sorozást, hamarosan feltöltötte seregét, s megjött a bátorsága, hogy 
ismét elkezdje a küzdelmet. Katonáik nagyrészt gallusok voltak, s 
minthogy ezek a sereg néhány napon belül annyi vereséget 
elszenvedett részéért nem nagyobb, csak akkora erővel küzdöttek, 


mint az előbbiek, ugyanaz lett az eredmény is: a rómaiak több mint 
nyolcezret vágtak le közülük, s valamivel kevesebbet, mint 
háromezret ejtettek fogságba ötvennyolc hadijelvénnyel együtt. 
Igen sok gallus holmit is zsákmányoltak, nagy tömeg arany 
nyakláncot és karperecet. A csatában két tekintélyes gallus 
fejedelem is elesett, név szerint Moeniacoeptus és Vismarus. A 
rómaiak nyolc elefántot zsákmányoltak, hármat pedig megöltek. 


Minthogy Hispaniában ilyen kedvezően alakult a helyzet, a 
rómaiakat végre szégyenérzés fogta el, hogy Saguntum városa, 
amely miatt a háború kitört, immár nyolcadik éve az ellenség 
hatalmában van. Ezért a várost, kiűzve a pun helyőrséget, 
rohammal visszafoglalták, s visszaadták régi lakói közül azoknak, 
akiket a háború vihara megkímélt. A turdetanusokat pedig, akik a 
háborút a carthagóiakkal együtt rájuk hozták, leigázták, nyilvános 
árverésen eladták, s városukat elpusztították. 


43. Ez történt Hispaniában O. Fabius és M. Claudius consulsága 
alatt. Mikor Rómában új néptribunusok léptek hivatalba, M. 
Metellus néptribunus a nép elé idézte P. Furius és M. Atilius 
censorokat, mert ezek egy évvel ezelőtt, azon a címen, hogy részt 
vett Cannaenál az Italia elhagyására irányuló összeesküvésben, 
megvonták tőle a lótartást, kizárták tribusából, s az aerariusok közé 
osztották be. De a többi kilenc néptribunus melléjük állt, s 
tiltakozásával elérte, hogy hivatali idejük alatt ne vonják őket 
felelősségre, s így elejtették az ellenük emelt vádat. A censorok 
működésük végén a tisztulási szertartást nem tudták megtartani, 
mert P. Furius meghalt, mire M. Atilius lemondott tisztségéről. 

0. Fabius Maximus tartotta meg a consulválasztó gyűlést, ahol két 
távollévőt választottak meg consulnak: O. Fabius Maximust, a 
consul fiát s Ti. Sempronius Gracchust (másodízben). Praetorok 
lettek: a két akkori aedilis curulis, P. Sempronius Tuditanus és Cn. 
Fulvius Centimalus, s mellettük M. Atilius és M. Aemilius Lepidus. 
Hagyomány szerint a curulis aedilisek ekkor rendeztek először négy, 
egymást követő napon át tartó játékokat. Ez a Tuditanus nevű 
aedilis volt az, aki Cannaenál, mikor a többieket a szörnyű vereség 
után megbénította a rémület, átvonult az ellenséges csapatok 
között. 

A választás végeztével a kijelölt consulokat O. Fabius consul 


javaslatára Rómába rendelték, ahol átvették tisztségüket, s a senatus 
döntését kérték a háború, a maguk és a praetorok provinciái 
ügyében, valamint hogy milyen seregekre van szükség, s melyiknek 
ki legyen a parancsnoka. 


44. A provinciákat és a seregeket a következőképpen osztották el: a 
consulokra bízták a Hannibal elleni háború vezetését, valamint a 
két - egyenként két-két legióból álló sereget -, amelyek közül az 
egyikkel maga Sempronius, a másikkal Fabius consul rendelkezett. 
Elrendelték, hogy M. Aemilius praetor, aki az idegenek peres ügyeit 
intézte, adja át bírói tisztét a városi praetornak, tiszttársának, M. 
Atiliusnak, ő pedig kapja meg provinciának Luceriát, s vegye át a 
két legiót, amelyeknek, praetor korában, a jelenlegi consul, O. 
Fabius volt a parancsnoka. P. Sempronius Ariminumot, Cn. Fulvius 
Suessulát kapta meg provinciának, kétkét legióval, úgy hogy Fulvius 
vegye át a városi legiókat, Tuditanus pedig azokat, amelyeknek M. 
Pomponius volt a parancsnoka. Többen megtartották régi 
hatáskörüket és provinciájukat: M. Claudius Siciliának azt a részét, 
amely Hiero birodalma volt, P. Lentulus propraetor a régi 
provinciáját, T. Otacilius pedig a hajóhad parancsnokságát, s 
egyikük se kapott seregéhez új csapatokat. M. Valerius Graeciát és 
Macedoniát kapta meg a parancsnoksága alatt álló legióval és 
hajórajjal; 0. Mucius régi seregével, amely azonban két legióból 
állt, Sardiniát; C. Terentius eddigi legióját és Picenumot. 


Ezután úgy rendelkeztek, hogy sorozzanak két városi legiót, és 
húszezer szövetségest. Ezekkel a csapatokkal és  vezérekkel 
biztosították a sok, egyszerre kitört vagy kitöréssel fenyegető 
háborúban a római birodalmat. A consulok, miután besorozták a két 
városi legiót, s összeszedték a többi seregnek szánt erősítést, még 
mielőtt a Városból elindultak volna, gondoskodtak a hírül adott 
csodajelek kiengeszteléséről.  Villámcsapás érte Caietában a 
városfalat és kaput, s Ariciában Iuppiter szentélyét is. S az emberek 
valóságnak vettek még sok, szemüket és fülüket megcsaló 
káprázatot is: hogy a Tarracina folyón hadihajókat láttak feltűnni, 
noha nem volt ott egy sem; hogy luppiter Vicilinusnak Compsában 
álló szentélyében megcsördültek a fegyverek, s hogy az Amiternum 
folyó vize véresen folyt tova. A consulok, miután a csodajeleket a 
főpapok útmutatása alapján kiengesztelték, elutaztak; Sempronius 


Lucaniába, Fabius Apuliába. Fabius a fia legatusaként érkezett meg 
a Suessula melletti táborba. Amikor fia szembejött vele, Fabius, 
akire az elöl haladó lictorok, tisztelve tekintélyét, nem szóltak rá, 
már tizenegy fasces mellett lovagolt el, mikor az utolsó lictor, akit a 
consul figyelmeztetett, hogy ügyeljen, rákiáltott, hogy szálljon le 
lováról. , Csak ki akartam próbálni - mondta ekkor végül lováról 
leszállva az öreg -, eléggé tudatában vagy-e annak, hogy consul 


vagy!" 


45. Ebbe a táborba jött egy éjjel titokban, három szolga kíséretében 
az arpibeli Dasius Altinius, s megígérte, hogy ha jutalmat kap érte, 
Arpit a hatalmukba adja. Mikor Fabius az ügyet a haditanács elé 
terjesztette, egyesek úgy vélték, hogy mint valami szökevényt, meg 
kell vesszőzni, és ki kell végezni ezt a kétszínű, mindkét fél iránt 
ellenséges embert, aki a cannaei vereség után, mintha a hűséget a 
szerencséhez kellene igazítani, átszökött Hannibalhoz, s az 
arpibelieket rávette az átpártolásra, most azonban, hogy Róma 
hatalma - reménye és várakozása ellenére - gyökerestül megújulni 
látszik, új árulást ajánl fel kárpótlásul azoknak, akiket elárult; aki 
mindig máshova pártol, mint ahogyan érez, s szövetségesnek 
megbízhatatlan, ellenségnek jelentéktelen. Szolgáljon ő most - 
Falerii és Pyrrhus elárulói után - a szökevények számára harmadik 
elriasztó például! 

Fabius, a consul apja, ez ellen azt hozta fel, hogy megfeledkeznek a 
körülményekről, s a háború tűzvészében, mintha béke uralkodnék, 
magukat semmitől sem befolyásoltatva döntenek. S ahelyett, hogy 
azt tartanák szem előtt, és arra törekednének, hogy - ha lehetséges - 
egyetlen szövetséges se pártoljon el a római néptől, sőt újabbakat 
állítsunk magunk mellé, még arról beszélnek, mikor valamelyik 
jobb belátásra tért, s ismét a régi szövetség felé tekint, hogy 
elriasztó példát kell szolgáltatnunk. Ha megengedjük, hogy a 
rómaiakhoz hűtelenek legyenek, de azt nem, hogy visszatérjenek 
hozzájuk, ki kételkednék abban, hogy hamarosan megérjük, mikor 
Rómát cserbenhagyják szövetségesei, s Italia valamennyi népét a 
punokkal kötött szerződések egyesítik? Persze, ő sem az az ember, 
aki szerint Altiniusnak akár egy szavát is el kellene hinni; ellenben 
egy közbeeső megoldást javasol: ne tekintsék  Altiniust 
pillanatnyilag se ellenségnek, se szövetségesnek, s tartsák őt, amíg a 


háború tart, szabadabb őrizetben a tábortól nem messze, valamely 
megbízható városban, a háború befejezése után pedig eldönthetik, 
hogy mire szolgált rá inkább: a büntetésre régebbi elpártolásáért, 
vagy a bocsánatra mostani visszatéréséért. Fabius javaslatát 
elfogadták, Altiniust kísérőivel együtt a calesi követeknek adták át, 
s odaküldték vele megőrzésre a magával hozott elég nagy 
mennyiségű aranyat is. Calesben napközben őrök kíséretében 
láncok nélkül járkálhatott, éjszakára bezárták és őrizték. 


Arpiban először otthonában vették észre távozását, és kezdték 
keresni, majd, hogy a hír elterjedt az egész városban, nagy lett a 
riadalom - hiszen egy vezető ember tűnt el -, s felfordulástól félve 
azonnal követeket küldtek Hannibalhoz. Ez egyáltalán nem 
háborodott fel, mert már régen gyanakodott erre az emberre, és 
kételkedett hűségében, s azért sem, mert most jó alkalom 
kínálkozott, hogy a dúsgazdag ember vagyonát lefoglalja és áruba 
bocsássa. De hogy az emberek eljárását inkább haragjával, s ne 
kapzsiságával magyarázzák, kapzsisága mellett kegyetlenségét is 
szabadjára engedte, táborába hozatta Altinius feleségét és 
gyermekeit, először kikérdezte őket Altinius meneküléséről, majd 
arról, hogy mennyi aranyat és ezüstöt hagyott otthon, s amikor már 
eleget tudott, mindnyájukat élve elégettette. 


46. Fabius Suessulából felkerekedve nagy lendülettel fogott Arpi 
ostromához. Mikor tőle mintegy ötszáz lépésnyire tábort ütve, 
közelebbről megszemlélte a város fekvését és falait, úgy döntött, 
hogy a falaktól legjobban védett ponton kezdi meg a támadást, mert 
észrevette, hogy azt őrzik a legfelületesebben. Miután mindent 
előkészített, ami egy város ostromához szükséges, kiválogatta serege 
java erejét, a centuriókat, s bátor tribunusokat állítva az élükre, 
melléjük rendelt még - amennyit elégnek gondolt - hatszáz embert, 
s meghagyta nekik, hogy mikor a negyedik őrségváltás jele 
elhangzott, vigyenek ostromlétrákat a megjelölt helyre. Itt egy 
alacsony, szűk kapu állt, mert a város elhagyatott részén át ide 
vezető utat alig használták. Megparancsolta, hogy ha a létrák 
segítségével átjutottak a falon, ezt a kaput nyissák ki belülről, vagy 
törjék le a zárát, s ha a város e részét birtokukba vették, kürtszóval 
adjanak jelt, hogy a többi csapat is benyomuljon. Ő mindent 
előkészít, és teljes készültségben várakozik. A parancsot lelkesen 
végrehajtották, s az a körülmény, ami látszólag akadályozta 


vállalkozásukat, járult hozzá legjobban ahhoz, hogy észrevétlenek 
maradjanak. Ugyanis éjféltájban zuhogni kezdett az eső, arra 
kényszerítve az őröket és védőket, hogy őrhelyeiket otthagyva, fedél 
alá meneküljenek, s az elég heves szélvihar harsogásától nem 
lehetett hallani, hogy a kaput feltörik, később pedig, mikor a szél 
enyhült, egyhangú zúgásával álomba merítette a védők nagy részét. 
A rómaiak, miután elfoglalták a kaput, egyenlő térközökben 
felállított kürtöseikkel jelt adtak a consulnak, hogy indulhat. Ez, 
mikor a megbeszélt jeladás elhangzott, kiadta a parancsot az 
előrenyomulásra, s kevéssel hajnal előtt a feltört kapun át behatolt a 
városba. 


47. Csak akkor riadt fel végre az ellenség, mikor már elcsendesedett 
az eső, és közeledett a hajnal. A várost Hannibal helyőrsége védte, 
mintegy ötezer ember, s maguk az arpibeliek is háromezer embert 
fegyvereztek fel. A punok ezeket küldték előre az ellenség ellen, 
nehogy a hátuk mögött valami csapdát állítsanak. Kezdetben a 
sötétségben, a szűk utcákon folyt a harc. Majd mikor a rómaiak 
nemcsak az utcákat, de a kapuk közelében álló házakat is 
elfoglalták, nehogy felülről rájuk támadva sebesítsék meg őket, 
néhány arpibeli és római egymásra ismert, s beszélgetés kezdődött 
közöttük. A rómaiak megkérdezték, mit akarnak az arpibeliek. Mi 
rosszat tettek velük a rómaiak, és mi jót a punok, hogy italiai 
létükre a külföldi barbárok oldalán harcolnak régi szövetségesük, a 
rómaiak ellen azért, hogy Italiát Africa adófizető alattvalójává 
tegyék? Az arpibeliek mentegetőztek, hogy vezetőik adták el őket 
tudtukon kívül a punoknak, s néhány ember hozta rájuk a 
szolgaságot és elnyomást. Az egy-két ember között megindult 
beszélgetésbe mindkét részről egyre többen kapcsolódtak be; végül 
honfitársai Arpi praetorát is a consul elé vezették, s miután a 
hadijelvények és csatasorok között egyezséget kötöttek, az 
arpibeliek a rómaiak mellé állva fegyvereikkel egyszerre a punok 
ellen fordultak; a nem egészen ezerfőnyi hispan sereg is csak annyit 
kötött ki a consulnál, hogy biztosítson szabad elvonulást a pun 
helyőrségnek, majd hadijelvényeivel a consul mellé állt. A 
carthagóiak a nyitott kapukon az ígéret szerint elvonulhattak, és 
sértetlenül érkeztek el Hannibalhoz, Salapiába. Arpi, anélkül, hogy 
egyetlen polgára is kárt szenvedett volna - nem számítva a hajdani 
árulót s jelenlegi szökevényt - ismét a rómaiak kezére került. A 


hispanok élelemadagját megkettőzték, s államunknak még igen 
gyakran hasznára voltak hősies és hűséges szolgálatukkal. 


Miközben az egyik consul Apuliában, a másik Lucaniában 
tartózkodott, a Suessula felett álló táborba száztizenkét campaniai 
lovag érkezett, akik azzal az ürüggyel, hogy zsákmányért indulnak 
az ellenséges területre, elöljáróik engedélyével távoztak el 
Capuából. Az előőrsökhöz érkezve megmondták, hogy kicsodák, s 
hogy a praetorral szeretnének beszélni. Cn. Fulvius, a tábor 
parancsnoka, mikor jelentették neki a dolgot, megparancsolta, hogy 
közülük tízet fegyvertelenül vezessenek eléje. Mikor meghallgatta 
kívánságukat - csak annyit kértek, hogy Capua visszafoglalása után 
kapják vissza vagyonukat -, mindnyájukat szövetségesünknek 
nyilvánította. 


A másik praetor, Sempronius Tuditanus elfoglalta Atrinum városát, 
ahol több mint hétezer embert ejtett foglyul, s igen nagy 
mennyiségű réz- és ezüstpénzt zsákmányolt. 

Rómában rettenetes tűzvész pusztított két éjszakán és egy napon át. 
Minden földig égett a sóraktárak és a Porta Carmentalis között az 
Aeguimaeliummal, a Iugarius negyeddel, s Fortuna és Mater Matuta 
szentélyével együtt, s a kapun kívül is messzire elharapódzó tűz sok 
templomot és magánházat elhamvasztott. 


48. Ebben az évben a Scipiók - Publius és Cnaeus Cornelius -, 
miután Hispaniában oly jól sikerültek vállalkozásaik, sok régi 
szövetségest újra megnyertek, és sok újat szereztek, reményeiket 
Africára is kiterjesztették. Volt a numidáknak egy Syphax nevű 
királya, aki hirtelenül a carthagóiak ellenségévé vált. Őhozzá 
küldtek el követségbe három centuriót, hogy kössenek vele baráti 
szerződést, s tegyenek ígéretet, hogy ha továbbra is állhatatosan 
szorongatja seregével Carthagót, ezzel igen lekötelezi a senatust és a 
római népet, akik igyekeznek ezt annak idején majd igen gazdagon 
meghálálni. A barbár királyt megörvendeztette a követség, s mikor 
beszélgetett velük a hadviselés módszereiről, a régi katonák 
megjegyzéseit hallgatva rájött - összehasonlítást téve a rómaiak oly 
jól megszervezett hadvezetésével -, hogy mennyi mindenben 
tájékozatlan. Ezért tüstént arra kérte őket, tegyék meg, mint jó és 
hű szövetségesei, hogy ketten térjenek vissza vezéreikhez, egy pedig 


maradjon nála, hogy kitanítsa a hadvezetés művészetére. A numida 
nép nem ért a gyalogos harchoz, csak lovasként használható, így 
viselték, mióta e nép csak megvan, ősei is a háborút, s így szokta 
meg már gyermekkorától kezdve ő is. De most olyan ellenséggel áll 
szemben, amely gyalogságában bízik, s ha egyenlő értékű haderőt 
akar vele szembeállítani, neki is meg kell szerveznie gyalogságát. E 
célra birodalmában bőségesen akad ember is, de nem értenek 
hozzá, hogyan kell felfegyverkezni, kivonulni, sorakozni. Seregében, 
mint valami vaktában összeverődött tömegben, minden rendezetlen 
és tervszerűtlen. A követek azt felelték, hogy egyelőre teljesítik 
kérését, de ígérje meg, hogy azt az embert azonnal visszaküldi, ha a 
hadvezéreik nem adják beleegyezésüket megállapodásukhoz. Azt a 
társukat, aki ott maradt a királynál, O. Statoriusnak hívták. A 
numida király a két rómaival elküldte követeit Hispaniába, hogy 
elnyerjék a békekötéshez a római vezérek jóváhagyását. S rájuk 
bízta azt a feladatot is, hogy biztassák átpártolásra a carthagói 
helyőrségekben szolgáló numida segédcsapatokat. 

Statorius a királynak a nagyszámú ifjúságból gyalogosokat sorozott, 
s a teljesen római mintára beosztott sereget megtanította, hogyan 
igazodjanak sorakozás és menetelés közben, hogyan kövessék a 
hadijelvényeket, s tartsák meg az alakzat rendjét, s úgy 
hozzászoktatta őket az erődítési s egyéb, a katonaélettel járó 
munkákhoz, hogy a király hamarosan éppúgy bízott gyalogságában, 
mint lovasságában, és sík földön, szabályos ütközetben legyőzte az 
ellenséges carthagói sereget. A rómaiak ügyét is nagyban segítette 
Hispaniában a király követeinek megérkezése, mert erre a hírre a 
numidák egyre sűrűbben kezdtek átszökdösni. Így kezdődött a 
rómaiak szövetsége Syphaxszal. 

Mikor a carthagóiak ezt megtudták, azonnal követeket küldtek 
Galához, a Numidia másik részében lakó, maesulusoknak nevezett 
nép királyához. 


49. Galának volt egy fia, a tizenhét éves Massinissa, olyan kiváló 
képességű ifjú, akiről már akkor nyilvánvaló volt, hogy birodalmát 
sokkal nagyobbá és gazdagabbá teszi, mint ahogy átvette. A követek 
felvilágosították Galát, hogy miként Syphax is azért csatlakozott a 
rómaiakhoz, hogy e szövetség segítségével Africa királyai és népe 
fölé kerekedjék, Gala is jól 

tenné, ha minél hamarabb szövetségre lépne a carthagóiakkal, még 


mielőtt Syphax átkelne Hispaniába, vagy a rómaiak Africába. 
Syphaxot könnyen le lehet győzni, míg a római szövetségből 
számára csak a név valóság. Gala könnyen engedett a rábeszélésnek, 
s mivel fia is óhajtotta a háborút, hadsereget küldött, amely a 
carthagói legiókkal egyesülve, Syphaxot egy nagy csatában 
legyőzte. Úgy mondják, az ütközetben harmincezer ember esett el. 
Syphax a csatából néhány lovas kíséretében a  numida 
maurusiusokhoz menekült, akik Africa legszélén, majdnem az 
Oceanus mellett, Gadesszal szemben laknak, s miután megérkezése 
hírére mindenhonnan csak úgy özönlöttek hozzá a barbárok, rövid 
idő alatt igen nagyszámú csapatot fegyverzett fel, hogy átkeljen 
velük az Africától csak keskeny tengerszorossal elválasztott 
Hispaniába. De a győztes seregével közben odaérkező Massinissa 
Syphax ellen minden carthagói segítség nélkül, nagy dicsőséggel 
egyedül folytatta a háborút. 


Hispaniában nem történt semmi említésre méltó azonkívül, hogy a 
római vezérek a celtiber ifjúságot ugyanannyi zsoldért, mint 
amennyit a carthagóiak ígértek nekik, a maguk oldalára állították, s 
hogy a legelőkelőbb hispanok közül háromszázat Italiába küldtek, 
hogy lázítsák fel Hannibal segédcsapataiban szolgáló honfitársaikat. 
(Hispaniában ebben az évben csak ez volt különösebben érdekes 
esemény, mert ezek előtt a celtiberek előtt a római táborban még 
sose szolgáltak zsoldos katonák.) 


HUSZONÖTÖDIK KÖNYV 


1. Mialatt ez történt Africában és Hispaniában, Hannibal a nyarat a 
sallentinusok földjén töltötte, remélve, hogy Tarentum városát 
árulás segítségével hatalmába kerítheti. Közben hozzá pártolt 
maguknak a sallentinusoknak néhány jelentéktelenebb városa is. 
Ugyanekkor az előző évben a carthagóiak oldalára állt tizenkét 
bruttius törzs közül Consentia és Taurianum lakói visszatértek a 
római szövetséghez; s többen is követik őket, ha a veiibeli T. 
Pomponius, szövetséges parancsnok, aki a bruttius területen 
végrehajtott néhány sikeres zsákmányszerző vállalkozása után 
komoly hadvezér rangjára emelkedett, hamarjában és rendetlenül 
összeszedett seregével nem áll ki ütközetre Hanno ellen. Itt igen sok 
embere esett el, vagy került fogságba - igaz, hogy parasztok és 
rabszolgák rendezetlen tömegéről volt szó. S az volt a legkisebb 
veszteség, hogy a többiekkel együtt fogságba esett maga a 
parancsnok is, aki most e meggondolatlan csatát kezdeményezte, 
korábban pedig, mint állami bérlő, a legkülönbözőbb aljas 
fondorlatokkal hűtlenül megkárosította az államot és a 
bérlőtársaságokat egyaránt. Sempronius consul Lucaniában sok 
kisebb ütközetet vívott, amelyek közül egy sem érdemel említést, s 
elfoglalt jó egynéhány jelentéktelen lucaniai várost. 

Minél jobban elhúzódott a háború, s minél inkább megváltoztatták 
az egymást váltó sikerek és csapások nemcsak az emberek helyzetét, 
de gondolkodását is, annál gyorsabban terjedtek el a polgárság 
között a legnagyobbrészt külföldi eredetű babonás szokások, hogy 
úgy tetszett, vagy az emberek változtak meg hirtelenül, vagy az 
istenek. S most már nemcsak titokban, otthonuk négy fala közt 
hanyagolták el a római szertartásokat, de a nyilvános helyeken, a 
Forumon és a Capitoliumon is tömegesen lehetett látni asszonyokat, 
akik már nem az ősi módon áldoztak és imádkoztak az istenekhez. 
Hamis papok és jövendőmondók kerítették hatalmukba a lelkeket, s 
számukat gyarapította az a körülmény, hogy a vidékek népét a 
hosszú háború miatt műveletlenül maradt és veszélyeztetett 
földekről a Városba űzte a nélkülözés és félelem, valamint hogy 
könnyű keresetet nyújtott ez, a mások babonás félelmét kihasználó 
foglalkozás, amelyet oly merészen gyakoroltak, mint valami 
törvényesen engedélyezett mesterséget. Először csak a józan 


gondolkodásúak kezdtek csendben méltatlankodni, majd nyilvános 
panasz formájában a senatus elé került a dolog. Mikor az aedilisek s 
a közrendre felügyelő triumvirek, akiket a senatus keményen 
megfeddett, mert nem léptek fel a jelenség ellen, kísérletet tettek, 
hogy eltávolítsák a Forumról ezt a tömeget, s elvitessék az áldozati 
eszközöket, kevésen múlt, hogy nem bántalmazták őket. S minthogy 
ez az eltévelyedés szemmel láthatóan már túlságosan 
elhatalmasodott ahhoz, hogy kisebb rangú tisztviselők is meg tudják 
szüntetni, a senatus M. Aemilius városi praetort bízta meg, hogy 
szabadítsa meg a népet ezektől a babonáktól. Ő a népgyűlésen 
felolvasta a senatus határozatát, s elrendelte, hogy mindenki, akinél 
jóskönyvek, imaformák vagy áldozati előírások vannak, szolgáltassa 
be neki ezeket a könyveket s bármilyen egyéb ilyenfajta írást április 
kalendaejáig, és senki se mutasson be áldozatot nyilvános vagy 
felszentelt helyen új vagy külföldi szertartás szerint. 


2. Ebben az évben jó néhányan elhunytak az állami főpapi 
tisztségek viselői közül: L. Cornelius Lentulus pontifex maximus, C. 
Papirius Masso - Caius fia - pontifex, P. Furius Philus augur, és C. 
Papirius Masso - Lucius fia -, a vallási ügyek intézésével megbízott 
decemvirek egyike. Lentulus helyére M. Cornelius Cethegust, 
Papirius helyére Cn. Servilius Caepiót nevezték ki pontifexnek; 
augurnak L. Ouinctius Flamininust, a szent ügyeket intéző 
decemvirek közé L. Cornelius Lentulust választották meg. 


Már közeledett a consulválasztó gyűlés ideje, de mivel nem akarták 
hazahívni a consulokat, akiket teljesen lekötött a háború, T. 
Sempronius consul a gyűlés megtartására dictatort nevezett ki: C. 
Claudius Centót, aki O. Fulvius Flaccust tette meg a lovasság 
főparancsnokának. A dictator vezetésével az első választási napon 
consullá választották O. Fulvius Flaccust, a lovasság főparancsnokát, 
és Ap. Claudius Pulchert, akinek mint praetornak, Sicilia volt a 
provinciája. Ezután praetorrá választották Cn. Fulvius Flaccust, C. 
Claudius Nerót, M. Iunius Silanust és P. Cornelius Sullát. A 
választógyűlés befejezése után a dictator lemondott tisztségéről. 


Ebben az évben curulis aedilisek voltak M. Cornelius Cethegus és P. 


Cornelius Scipio, aki később az Africanus melléknevet nyerte el. Ő, 
mikor az aedilisi tisztségre pályázott, s a néptribunusok tiltakoztak 


az ellen, hogy jelölését elfogadják, mert még nem érte el a pályázók 
számára megszabott kort, így válaszolt: , Ha a polgárok mind engem 
óhajtanak megválasztani aedilisnek, akkor esztendőim száma éppen 
elegendő!" Ezután olyan hévvel sietett mindenki saját tribusában rá 
szavazni, hogy a tribunusok azon nyomban elálltak a tiltakozástól. 
Az aedilisek azzal kedveskedtek a népnek, hogy az egy napig tartó 
Római Játékokat az akkori idők lehetőségeihez képest igen nagy 
fénnyel rendezték meg, s minden kerületben ötven congius olajat 
osztottak szét. L. Villius Tappulus és M. Fundanius Fundulus 
plebeius aedilisek több matronát paráznasággal vádoltak meg a nép 
előtt, ezek közül néhányat elítéltek, és számkivetésbe küldtek. A 
Plebeius Játékokat két napon át ünnepelték, s a Játékok alkalmával 
szent lakomát rendeztek Iuppiternek. 


3. Az új consulok, O. Fulvius Flaccus - akit harmadízben 
választottak meg - és Appius Claudius elfoglalták tisztségüket. A 
praetorok között is kisorsolták a provinciákat: P. Cornelius Sullának 
jutott a városiak és idegenek jogügyeiben való bíráskodás, amit 
eddig ketten intéztek; Cn. Fulvius Flaccus Apuliát, C. Claudius Nero 
Suessulát, M. Iunius Silanus Etruriát kapta meg. A consulokra bízták 
a Hannibal elleni háborút, egyenként két-két legiót szavazva meg 
nekik, amelyeket az egyiknek O. Fabiustól, az előző év consulától, a 
másiknak Fulvius Centumalustól kell átvennie. A praetorok közül 
Fulvius Flaccus azokat a legiókat kapta meg, amelyek Luceriában 
Aemilius praetor, Claudius Nero pedig azokat, amelyek Picenumban 
C. Terentius parancsnoksága alatt táboroztak, s az ő feladatukká 
tették, hogy seregük kiegészítéséről gondoskodjanak. M. Iuniusnak 
Etruriában odaadták az előző évi városi legiókat; Ti. Sempronius 
Gracchus és T. Sempronius Tuditanus parancsnoki megbízatását 
meghosszabbították, ismét Lucaniát és Galliát s eddigi seregüket 
bízván reájuk; P. Lentulus is megkapta előző provinciáját Siciliában, 
s M. Marcellus is Syracusaet, s Hiero királyságának a területét; T. 
Otaciliusra bízták a hajóhadat, M. Valeriusra Graeciát, 0. Mucius 
Scaevolára Sardiniát, Publius és Cnaeius Scipióra Hispaniát. A 
consulok a régi sereghez még két városi legiót soroztak, s így ebben 
az évben a legiók száma huszonháromra emelkedett. 


A consulokat a sorozásban hátráltatta a pyrgibeli M. Postumius 
ügye, amely majdnem súlyossá váló zavargásokat okozott. 


Postumius állami bérlő volt, akinek a polgárok közül ravaszságban 
és kapzsiságban sok éven át nem akadt párja, kivéve a veiibeli T. 
Pomponiust, akit meggondolatlan zsákmányszerző vállalkozása 
közben az előző évben ejtett foglyul Lucaniában a Hanno vezette 
carthagói sereg. Ezek ketten, mivel a károkért, amelyeket a 
hadseregekhez küldött szállítmányokban a vihar okozott, az állam 
viselte a kockázatot, hamis hajótöréseket jelentettek be, de még ha 
olyanról adtak is hírt, amely valóban megtörtént, azt sem a véletlen 
okozta, hanem ravaszul ők maguk rendezték meg. Régi, rozoga 
hajókat kevés és csekély értékű holmival raktak meg, s miután 
ezeket a nyílt tengeren elsüllyesztették, s a legénység az előkészített 
csónakokon megmenekült, csaló módon többszörös érték elvesztését 
jelentették be. Erről a csalásról már előző évben jelentés érkezett M. 
Aemilius praetorhoz, aki a senatus elé terjesztette az ügyet, de nem 
született semmiféle elítélő senatusi határozat, mert az atyák ilyen 
időkben nem akarták megsérteni az állami bérlők testületét. A nép 
azonban szigorúbban ítélte meg a csalást, s így végül két 
néptribunus, Spurius és Lucius Carvilius, látva, hogy a dolog milyen 
felháborodást és tiltakozást vált ki, arra kényszerült, hogy M. 
Postumiust kétszázezer as pénzbüntetésre ítélje. Mikor elérkezett a 
nyilvános tárgyalás napja, a nép oly nagy számban gyűlt össze, 
hogy a tömeg alig fért el a Capitolium előtti téren. Postumius, a 
perbeszédek elhangzása után csak abban reménykedhetett, hogy C. 
Servilius Casca néptribunus, akivel közeli rokonságban volt, 
tiltakozást jelent be, mielőtt szavazásra szólítanák a tribusokat. 
Miután tanúkat állítottak, a tribunusok felszólították a népet, hogy 
lépjen hátrább, s előhozatták az urnát, hogy kisorsolják, melyik 
tribusban szavazzanak a latinok. Közben az állami bérlők 
megrohanták Cascát, hogy a mai napra oszlattassa fel a gyűlést, 
miközben a nép hangosan tiltakozott, s Cascát, aki véletlenül éppen 
a bírói emelvény szélén ült, egyszerre gyötörte a félelem és szégyen. 
Az állami bérlők, mivel ő nemigen támogatta a gyűlés 
megzavarását, éket formálva betörtek a nép visszahúzódása után 
üresen maradt helyre, s egyszerre kezdtek dulakodni a néppel és a 
tribunusokkal. Már majdnem tettlegességre került a sor, amikor 
Fulvius consul így szólt a tribunusokhoz: , Nem látjátok, hogy lábbal 
tiporják tekintélyeteket, s a dolog lázadássá fejlődik, ha nem 
oszlatjátok fel gyorsan a népgyűlést?" 


4. Miután a népet elbocsátották, összehívták a senatust, s a consulok 
beszámoltak róla, hogyan zavarták meg a bérlők erőszakosan és 
vakmerően a népgyűlést. ,Egy M. Furius Camillus, akinek 
száműzése a Város pusztulására vezetett, eltűrte, hogy feldühödött 
polgártársai számkivetésre ítéljék; s már őelőtte a decemvirek, 
akiknek törvényei mindmáig szabályozzák életünket, s később utána 
is számos kiváló polgár alávetette magát a nép döntésének; de a 
pyrgibeli Postumius nem engedte meg a római népnek, hogy 
szabadon szavazhasson, véget — vetett — a népgyűlésnek, 
megakadályozta a tribunusokat tisztségük gyakorlásában, csatasort 
vonultatott fel a római nép ellen, elfoglalta a gyűlésteret, hogy a 
tribunusokat elválassza a néptől, s megakadályozza, hogy a 
tribusokat szavazásra szólíthassák. Ha nem került sor az emberek 
közt mészárlásra és véres küzdelemre, az csakis a tisztviselők 
önuralmának köszönhető, akik pillanatnyilag meghátráltak az 
eszeveszett és orcátlan kisebbség előtt, eltűrték, hogy legyőzzék 
őket és a római népet, s a népgyűlést, amelyet a vádlott erőszakkal 
és fegyverekkel akart megzavarni, saját elhatározásukból 
feloszlatták, nehogy a harcra sóvárgók alkalmat találjanak az 
összeütközésre." 

Minthogy a legderekabbak valamennyien - tekintve a történtek 
szörnyűséges voltát - egyetértettek a jelentéssel, a senatus is 
kinyilvánította, hogy itt az állam ellen követtek el erőszakos 
cselekedetet, amely kárhozatos példaként szolgálhat - a 
néptribunusok, a két Carvilius, azonnal érvénytelenítették a 
pénzbüntetést, s főbenjáró vétség vádját emelték Postumius ellen, s 
megparancsolták a törvényszolgának, hogy ha a vádlott nem állít 
kezeseket, ragadja meg, és vesse fogságba. Postumius kezeseket 
állított, de nem jelent meg. A tribunusok megkérdezték a népet, s ez 
úgy döntött, hogy ha M. Postumius május kalendaeján nem jelenik 
meg, s azon a napon, mikor szólítják, nem jelentkezik, s nem is 
igazolja távolmaradását, tekintsék őt számkivetettnek, vagyonát 
kobozzák el, s tiltsák el őt tűztől, víztől. Azután sorban főbenjáró 
vétek vádjával törvénybe idézték azokat, akik a zavargást és 
zendülést szították, s kötelezték őket, hogy kezeseket állítsanak. 
Először azokat vetették börtönbe, akik nem tudtak kezest szerezni, 
később azokat is, akik tudtak. A legtöbb vádlott, hogy ezt a veszélyt 
elkerülje, száműzetésbe ment. 


5. Így végződött a bérlők csalási ügye s a csalást menteni akarók 
erőszakossága. Ezután gyűlést tartottak a pontifex maximus 
megválasztására, s a választást az új pontifex, M. Cornelius 
Cethegus vezette. Három pályázó vívott heves küzdelmet e 
méltóságért: a consul, 

0. Fulvius Flaccus, aki korábban már kétszer volt consul s volt 
censor is, T. Manlius Torguatus, aki maga is két consulsággal és egy 
censorsággal dicsekedhetett, és P. Licinius Crassus, aki az aedilis 
curulisi tisztségre készült pályázni. S ebben a küzdelemben ez az 
ifjú legyőzte a nagy tisztségekkel kitüntetett öregeket. Ez előtt 
százhúsz évig nem volt példa rá, hogy valakit - az egy P. Cornelius 
Calussát kivéve - pontifex maximusszá válasszanak, aki még nem 
kapta meg a curulisi széket. 

Bár a consulok a sorozással nehezen boldogultak, mert a kisszámú 
fiatalságból nem tudták kielégíteni a két igényt, hogy egyrészt új 
városi legiókat állítsanak fel, másrészt a régieket is feltöltsék, a 
senatus úgy rendelkezett, hogy ne hagyják abba a megkezdett 
sorozást, s válasszanak két hármas bizottságot, közülük az egyik az 
ötvenedik mérföldkövön belül, a másik ezen kívül vegye számba a 
falvakban, — piacokon és törvénykezési helyeken található 
valamennyi szabadon született polgárt, s azt, akit elég erősnek 
találnak arra, hogy elbírja a fegyvert, még ha nincs is katonaköteles 
korban, sorozzák be a hadseregbe. A néptribunusok, ha jónak látják, 
javaslatot terjeszthetnek a nép elé, hogy azoknak a tizenhét éven 
aluliaknak, akik letették a szolgálati esküt, éppúgy be kell számítani 
szolgálati éveiket, mintha tizenhét éves korukban, vagy később 
lettek volna katonák. A senatusi határozat alapján megválasztották 
a két hármas bizottságot, s ezek megkezdték a vidéken a szabadon 
született polgárok felkutatását. 

Ekkor olvasták fel a senatusban Marcus Marcellus Siciliából érkezett 
levelét is, amely a P. Lentulus parancsnoksága alatt szolgáló 
katonák kérelmét tartalmazta. Ez volt az a cannaei vereség után 
megmaradt sereg, amelyet - mint korábban elmondtuk - Siciliába 
helyeztek át, azzal a feltétellel, hogy a pun háború befejezése előtt 
nem lehet őket visszahozni Italiába. 


6. Ezek Lentulus jóváhagyásával elküldték követségbe maguk közül 
a lovagok és centuriók legjobbjait, s a legiókból is a legkiválóbb 


gyalogosokat M. Marcellus téli táborába. S egyikük, mikor 
engedélyt kaptak a szólásra, a következő szavakat intézte hozzá: 


, Már Italiában hozzád fordultunk volna, mint consulunkhoz, M. 
Marcellus, akkor, mikor a senatus rólunk azt a bizonyos, nem éppen 
igazságtalan, de mindenesetre lesújtó határozatot hozta, ha nem 
reménykedünk abban, hogy elküldenek a király halála miatt 
fellázadt provinciába, a siciliaiak és a punok ellen egyszerre 
vívandó súlyos háborúba, s ott vérünk hullatásával és sebeinkkel 
tehetünk eleget a senatus parancsának, mint ahogy - apáink 
emlékezete szerint - eleget tettek magával Pyrrhusszal harcolva 
azok, akik Heracleánál Pyrrhus fogságába estek. De mégis, mi a mi 
vétkünk, összeírt atyák, amiért haragra gyulladtatok ellenünk, s 
amiért most is haragusztok? - Igen, mert azt képzelem, hogy 
mindkét consult és az egész senatust magam előtt látom, mikor rád 
nézek, M. Marcellus, mert ha magadfajta ember lett volna a 
consulunk Cannaenál, most sokkal jobb helyzetben lenne az állam, s 
vele mi is. Adj rá lehetőséget, kérlek, hogy mielőtt elpanaszolnám 
előtted helyzetünket, tisztázzam magunkat az ellenünk emelt vád 
alól. Ha Cannaenál nem az istenek haragja s nem a törvényeivel az 
emberi dolgok rendjét változtathatatlanul megszabó végzet, hanem 
valamilyen mulasztás okozta szerencsétlenségünket, vajon kit terhel 
a felelősség ezért a mulasztásért? A katonákat vagy a vezéreket? 
Természetesen mint katona, nem mondanék egy rossz szót sem 
vezéremre, annál kevésbé, mivel tudom, hogy a senatus ünnepélyes 
köszönetet "mondott neki, hogy nem adta fel az állam 
megmaradásába vetett reményét, s hogy cannaei megfutásunk után 
évről évre meghosszabbították fővezéri megbízatását. S hallottuk, 
hogy a többiek is, akik túlélték a vereséget - a mi volt katonai 
elöljáróink -, tisztségeket pályáztak meg és nyertek el, s 
provinciákat bíztak rájuk. Így hát ilyen könnyen megbocsátotok, 
összeírt atyák, mikor magatokról vagy gyermekeitekről van szó, 
csak velünk, hitvány  halandókkal szemben  maradhattok 
könyörtelenek? A consulra s az állam más vezetőire nem hozott 
gyalázatot, hogy megfutottak, mikor már nem volt egyéb remény, 
csak a közkatonákat küldtétek - mindenképpen halálra szánva őket - 
a küzdelembe? Az Allia folyónál szinte az egész sereg 
megfutamodott; a caudiumi szorosban, anélkül hogy csak meg is 
kíséreltük volna a harcot, kiszolgáltattuk fegyvereinket az 
ellenségnek, hogy seregeink egyéb dicstelen vereségeit ne is 


említsem. S mégsem gondoltak arra, hogy ezeket a seregeket 
gyalázattal illessék, annyira nem, hogy Rómát éppen az Allia mellől 
Veiibe menekült sereg foglalta vissza, s a Rómába fegyver nélkül 
visszatért caudiumi legiók hajtották át - miután felfegyverezve 
visszaküldték őket Caudiumhoz - szégyeniga alatt ugyanazt az 
ellenséget, amely előzőleg ujjongva őket részesítette ebben a 
megaláztatásban. De vajon ki illethetné a mi seregünket azzal a 
váddal, hogy Cannaenál megfutott, és gyáva volt, ahol több mint 
ötvenezer ember esett el, s ahonnan a consul hetven lovassal 
menekült meg, s ahol senki se maradt életben, kivéve azokat, akiket 
a  mészárlástól kimerült ellenség életben hagyott? Mikor 
megtagadták a foglyok kiváltását, minket mindenki széltében 
dicsért, hogy megőriztük magunkat az állam számára, hogy 
visszaértünk Venusiába a consulhoz, s - legalább látszatra - 
szabályos hadsereget alkottunk. Most azonban szomorúbb 
helyzetben vagyunk, mint azok, akik atyáink idejében fogságba 
kerültek, hiszen nekik csak fegyverzetük és szolgálati rangjuk 
változott meg, és más helyre kellett felverni sátorukat a táborban; 
mindezt azonban az államnak tett egyetlen szerencsés szolgálattal, 
egyetlen szerencsés ütközettel jóvátehették. Egyiküket sem küldték 
számkivetésbe, egyiküket sem fosztották meg attól a reménytől, 
hogy befejezheti katonai szolgálatát; végül pedig módjuk volt az 
ellenséggel szembeszállni, hogy ellene küzdve vagy életükkel 
számoljanak le egyszer s mindenkorra, vagy a gyalázattal. Minket 
azonban, akiket csupán azért kárhoztathatnak, mert lehetővé tettük, 
hogy egyáltalán egyetlen római katona is túlélje a cannaei csatát, 
nem Italiától és szülővárosunktól küldtek el messzire, de az 
ellenségtől is. Itt öregszünk meg a számkivetésben, nincs semmi 
reményünk, semmi lehetőségünk rá, hogy lemossuk a szégyent, 
kiengeszteljük polgártársaink haragját, de még arra sem, hogy 
becsülettel halhassunk meg. S nem is arra kérünk, hogy vessetek 
véget megszégyenítésünknek, hogy jutalmazzátok vitézségünket, 
csak azt: engedjétek meg, hogy próbára tehessük bátorságunkat, 
megmutathassuk hősiességünket. Fáradságra és veszélyre vágyunk, 
hogy mint férfiak s mint katonák teljesíthessük kötelességünket. 
Siciliában már második éve tombol rendkívül elkeseredetten a 
háború. Egyes városokat a punok foglalnak el, másokat a rómaiak, s 
dúlnak a gyalogos és lovas ütközetek. Syracusaenál a tengeren és 
szárazföldön folyik a küzdelem, s mi hallgatjuk a küzdők harci 
kiáltását, fegyverük zaját, miközben mi magunk tétlenül és 


tehetetlenül ülünk, mintha nem volna se kezünk, se fegyverünk. 
Hány szabályos ütközetet vívott már Ti. Sempronius consul az 
ellenség ellen a rabszolgákkal, akik fáradságuk jutalmául 
megkapták a szabadságot és polgárjogot! Legalább annyira 
becsüljetek minket, mint erre a háborúra vásárolt rabszolgákat, 
engedjétek meg, hogy összecsaphassunk az ellenséggel, s harc 
közben szerezhessük vissza szabadságunkat! Hol akarod próbára 
tenni bátorságunkat? Tengeren, szárazföldön? A csatasorban vagy a 
városok ostrománál? Minden fáradságból és veszélyből azt 
követeljük, ami a legnehezebb, hogy minél hamarább megtehessük, 
amit Cannaenál kellett volna tennünk, mert minden percre, amit 
azóta éltünk, a gyalázat nyomta rá bélyegét." 


7. E szavak után Marcellus lába elé borultak. Marcellus azt 
válaszolta, hogy neki nincs joga és felhatalmazása a döntésre, majd 
írni fog a senatusnak, s mindenben az atyák határozata szerint fog 
eljárni. Levelét az új consulok kapták meg és olvasták fel a 
senatusban, amely megtárgyalta az abban foglaltakat, s 
következőképpen határozott: a senatus semmi okot nem lát arra, 
hogy az állam sorsát azokra bízza, akik Cannaenál harc közben 
cserbenhagyták bajtársaikat. Ha M. Claudius proconsulnak más a 
véleménye, cselekedjék az állam érdeke és saját lelkiismerete 
szerint, azzal a feltétellel, hogy e katonák közül egyiket se menti fel 
a szolgálat alól, bátorságáért egyiknek sem ad katonai kitüntetést, s 
egyiküket sem küldi vissza Italiába, amíg az ellenség ott áll Italia 
területén. 


Ezután a városi praetor a senatus javaslata és a nép döntése alapján 
választógyűlést tartott, ahol öttagú bizottságot választottak a falak 
és bástyák kijavíttatására, s két háromtagú bizottságot, az egyiket 
azért, hogy összegyűjtse az áldozati eszközöket és számba vegye az 
áldozati ajándékokat, a másikat pedig, hogy állíttassa helyre 
Fortunának és Mater Matutának a Porta Carmentalison belül s a 
Reménységnek a kapun kívül álló szentélyét, amelyeket előző évben 
elpusztított a tűzvész. 

Iszonyú viharok tomboltak; az Albai-hegyen két napig egyfolytában 
kőeső esett. Sok helyet ért villámcsapás, így két capitoliumi 


szentélyt s a Suessula felett álló tábor sáncának több pontját, két őrt 
agyon is vágott, s Cumae várfalát és néhány tornyát nemcsak 
megperzselték, de le is döntötték a villámcsapások. Reatében egy 
nagy repülő követ láttak, s a nap a szokottnál jobban vöröslött, 
véres színűvé válva. E csodajelek miatt egynapos könyörgést 
tartottak, s a consulokat néhány napig a vallási ügyek kötötték le, 
miközben kilenc napig tartó engesztelő ünnepet rendeztek. 

Már jó ideje gyanakodtak a rómaiak, s reménykedett Hannibal, 
hogy a tarentumiak elpártolnak, s most ez egy váratlan külső ok 
hatására nagyon gyorsan meg is történt. Már jó ideje Rómában 
tartózkodott Tarentumból egy bizonyos Phileas, azon a címen, hogy 
követségbe jött, s ez a nyugtalan természetű ember, nem bírván 
elviselni a hosszan tartó és érzése szerint sorvasztó tétlenséget, 
megtalálta a módját, hogy kapcsolatot teremtsen a tarentumi és 
thuriibeli kezesekkel. Ezeket Libertas csarnokában őrizték, s elég 
hanyagul, hiszen sem maguknak, sem polgártársaiknak nem vált 
volna javára, ha a rómaiaknak adott szavukat megszegik. Phileas 
gyakori találkozásaikon felbiztatta, majd - megvesztegetve két 
őrüket - kora hajnalban kivezette őket fogságukból, s titkos 
menekülésük közben kísérőül szegődve hozzájuk, maga is 
megszökött. Napkelte után elterjedt a Városban szökésük híre, s 
üldözőket küldtek utánuk, akik Tarracina mellett mindnyájukat 
elfogták, és visszahurcolták a Városba. Itt a nép jóváhagyásával a 
Comitiumra vitték, megvesszőzték, majd letaszították őket a 
Szikláról. 


8. Ez a rettenetes büntetés különösen a két legelőkelőbb italiai 
görög városban háborította fel részben az egész lakosságot, részben 
külön egyeseket, aszerint, hogy kit-kit milyen vérrokonság vagy 
barátság fűzött az oly iszonyú módon kivégzettek valamelyikéhez. 
Tarentumban ezek közül mintegy tizenhárom előkelő ifjú 
összeesküvést szervezett Nico és Philomenus vezetésével. Ezek úgy 
vélvén, hogy mielőtt bármit is kezdeményeznének, jó lenne 
Hanniballal tanácskozniuk, éjszaka, azzal az ürüggyel, hogy 
vadászni indulnak, elhagyták a várost, s elindultak a pun vezérhez. 
A pun tábortól nem messze a többiek elrejtőztek az út mellett az 
erdőben, Nico és Philomenus pedig továbbmentek az őrségig, amely 
elfogta, majd saját kívánságukra Hannibal elé vezette őket. Mikor 


beszámoltak neki elhatározásuk okáról és terveikről, Hannibal 
megdicsérte, s ígéretekkel elhalmozva felszólította őket, hogy 
polgártársaikat meggyőzhessék: valóban zsákmányszerzés végett 
távoztak a városból, hajtsák el a carthagóiak legelőre kicsapott 
jószágát, s megígérte, hogy ezt biztonságban, minden ellenállás 
nélkül megtehetik. Az ifjak zsákmánya mindenkinek feltűnt, s így 
nem okozott meglepetést, mikor még egyszer, majd ezután még 
gyakran — megismételték vállalkozásukat. Ismét találkoztak 
Hanniballal, s mintegy szerződésszerűen megállapodtak, hogy a 
tarentumiak szabadon megtarthatják törvényeiket s minden 
vagyonukat, egyáltalán nem fizetnek a punoknak adót, s ha nem 
akarnak, nem fogadnak be megszálló sereget, viszont kiszolgáltatják 
a carthagóiaknak a római helyőrséget. Miután így megállapodtak, 
Philomenusnak egyre rendszeresebb szokásává vált, hogy éjjel 
távozik el, majd tér vissza a városba. Jól tudták, mennyire 
szenvedélyes vadász, kutyákkal s egyéb vadászfelszereléssel 
távozott, s mikor visszatért, rendszerint meg ajándékozta az 
őrparancsnokot vagy a kapuőröket saját vadászzsákmányából, vagy 
abból, amit - előre megállapodva velük - a carthagóiaktól kapott. S 
úgy gondolták, azért jő s megy főképpen éjjel, mert tart az 
ellenségtől. 


S mikor már bevett szokássá vált, hogy ha az éjszaka akármelyik 
órájában füttyszóval jelt adott, kinyitották előtte a kaput, Hannibal 
elérkezettnek látta az időt a cselekvésre. Háromnapi járóföldre ütött 
tábort; hogy ne tűnjék fel, mennyi ideig tartózkodik állótáborával 
egy helyen, betegséget színlelt, s így a tarentumi római helyőrség se 
tartotta ezek után gyanúsnak, hogy tétlenül egy helyben időzik. 


9. Egyébként, mikor úgy döntött, hogy Tarentum ellen vonul, 
gyalogságából és lovasságából tízezer embert válogatott ki, akiket 
testi . mozgékonyságuk és könnyű fegyvereik miatt a 
legalkalmasabbnak vélt erre a vállalkozásra. A negyedik 
őrségváltáskor felkerekedve, mintegy nyolcszáz numida lovast 
küldött előre, meghagyta nekik, hogy szétszóródva az utakon 
mindenfelé ügyeljenek, nehogy egyetlen, a menetüket távolból 
figyelő paraszt is elkerülje figyelmüket. Mindenkit, aki eléjük kerül, 
küldjenek vissza, aki velük szembejön, vágják le, hogy a lakosság 
inkább zsákmányolóknak tartsa őket, semmint szabályos 


hadseregnek. Ő maga gyors menetelés után Tarentumtól mintegy 
tizenötezer lépésnyi távolságra ütött tábort. De még itt sem szólt 
egy szót sem útjuk céljáról, csupán arra figyelmeztette összehívott 
katonáit, hogy mindnyájan maradjanak az úton, s ne hagyják, hogy 
bárki is letérjen róla, vagy kilépjen a sorból; katonás fegyelemmel 
hallgassák parancsait, s ne tegyenek semmit parancsnokaik utasítása 
nélkül, ha itt lesz az ideje, majd közli velük szándékát. 

Majdnem ugyanebben az időben ért el a hír Tarentumba, hogy 
néhány numida lovas zsákmányol a földeken, mindenfelé 
rémületben tartva a föld népét. A hír nem tett különösebb hatást a 
római parancsnokra, csupán arra késztette, hogy kiadja a parancsot: 
a lovasság egy része másnap, kora hajnalban induljon el, hogy 
megakadályozza az ellenséget a pusztításban. Egyébként a hírnek 
annyira nem szentelt figyelmet, hogy - éppen ellenkezőleg - úgy 
vélte, a numidák portyázása éppen azt bizonyítja, hogy Hannibal 
még nem mozdult el seregével táborából. 


Hannibal az éjszakai lenyugvás idején indult el. Vezetője a szokásos 
vadászzsákmánnyal megterhelt Philomenus volt, akinek áruló társai 
a megbeszélt jeladásra várakoztak. Ugyanis abban állapodtak meg, 
hogy Philomenus a kis kapun át, amelyen zsákmányát szokta 
bevinni, bebocsátja a fegyvereseket, Hannibal pedig a másik oldalon 
a Temenitisi-kaput közelíti meg. Ez a városnak a szárazföld felé, 
keletre eső része, ahol a falakon belül síremlékek foglalnak el egy 
nagyobb területet. Hannibal a kapuhoz közeledve, megbeszélés 
szerint, tűzgyúűjtással adott jelet, Nico hasonló  fényjelzéssel 
válaszolt, majd mindkét oldalon kioltották a lángokat. Hannibal 
csendben előrenyomult a kapuig. Nico, váratlanul rájuk törve, 
fekvőhelyükön megölte az álomba merülő őröket, s kinyitotta a 
kaput. Hannibal benyomult  gyalogosaival,  lovasait pedig 
hátrahagyta, hogy ha a szükség úgy kívánja, nyílt terepen 
siethessenek segítségére. A másik oldalon Philomenus ment oda a 
kis kapuhoz, amelyen ki s be szokott járni. Ismerős hangja s 
megszokott jeladása felébresztette az őrt, s mikor közölte, hogy alig 
tudja cipelni a hatalmas vadat, kinyitották előtte a kaput. Egy 
könnyű fegyverzetű vadásszal a vadkant cipelő két ifjú után haladva 
vadászgerelyével átszúrja az őrt, aki elővigyázatlanul a hatalmas 
állatot csodálja, s csak azokra ügyel, akik cipelik. Azután mintegy 
harminc előrontó fegyveres leöldösi a többi őrt is, feltörik a 
szomszédos kaput, s a sereg szabályos hadmenetben azonnal 


behatol a városba. Majd csendben a forumra vonulva, csatlakoztak 
Hannibalhoz, aki a kétezer gallust három harci csoportra osztva - 
mindegyiket két-két tarentumi vezetővel - szétküldi a városba. 
Megparancsolja, hogy szállják meg a legnépesebb utakat, s ha harci 
zajt hallanak, a rómaiakat mindenütt kaszabolják le, a városbelieket 
azonban kíméljék. S hogy így járhassanak el, megbízta a tarentumi 
ifjakat, hogyha messziről meglátnak valakit övéik közül, szólítsák 
fel, hogy maradjon nyugodtan, csendben, s ne aggódjék. 


10. A harci zaj és kiáltozás már olyan hevessé vált, mint valamely 
elfoglalt városban, de senki se tudta biztosan, mi is történt 
voltaképpen. A tarentumiak úgy vélték, a rómaiak kezdtek hozzá a 
város kifosztásához, a rómaiak pedig azt, hogy a városiak szerveztek 
valamilyen ravasz csellel zendülést. A római parancsnok, aki az első 
csatazajra megrémülve a kikötőbe menekült, egy sajkára ült, s 
körben evezve eljutott a várba. A színházból felhangzó kürtszó még 
csak növelte a zűrzavart, mert a kürt római volt, amelyet az árulók 
erre a célra készítettek elő, de hozzá nem értő görög fújta, s így nem 
lehetett tudni, kitől ered, és kinek szól a jeladás. Mikor megvirradt, 
a rómaiaknak a pun és gallus fegyverek láttán nem volt többé 
kétségük, s a görögök is megtudták, mikor látták a szerteszét 
heverő, legyilkolt rómaiakat, hogy Hannibal elfoglalta városukat. S 
mikor teljesen megvirradt, a mészárlást túlélt rómaiak a fellegvárba 
menekültek, s a zűrzavar lassanként lecsillapodott, Hannibal 
parancsot adott, hogy a tarentumiak fegyvertelenül gyülekezzenek 
össze. Mindnyájan megjelentek, kivéve azokat, akik követték a 
várba behúzódó rómaiakat, készen arra, hogy sorsuk minden 
fordulatában osztozzanak velük. Itt Hannibal barátságos szavakat 
intézett a tarentumiakhoz, emlékezetükbe idézve, milyen jól bánt 
Trasumennusnál — és  Cannaenál elfogott  polgártársaikkal, 
egyszersmind keményen kikelt a rómaiak zsarnoki uralma ellen. 
Felszólította őket, hogy ki-ki tartózkodjék otthon, s írja ki nevét a 
kapura. Ő majd tüstént parancsot ad, hogy adott jelre rabolják ki 
azokat a házakat, amelyeken nincs felirat. Ha valaki olyan házra ír 
ki egy nevet, amelyben római polgár lakott - ezek kapták meg 
ugyanis az üres házakat -, azt ellenségnek fogja tekinteni. Miután a 
gyűlés szétoszlott, s az ajtókra kitett táblák alapján meg lehetett 
különböztetni a baráti és az ellenséges hajlékokat, a katonák adott 


jelre szétszéledtek, hogy kirabolják a római szállásokat, s igen 
jelentős zsákmányt szedtek össze. 


11. Másnap Hannibal megkezdte a fellegvár ostromát. Látva, hogy 
ezt a tenger felől, amely legnagyobb részét, mint valami félszigetet 
vette körül hullámaival, igen magas sziklák, a város felől pedig 
hatalmas várfal és árok védelmezik, s így sem rohammal, se 
ostromművekkel nem lehet bevenni, ezért - nehogy őt a 
tarentumiak megvédésének gondja nagyobb vállalkozásoktól 
visszatartsa, de a rómaiak se támadhassanak rá, amikor kedvük 
tartja, a nagyobb helyőrség nélkül itt maradt tarentumiakra - úgy 
döntött, hogy a várat töltéssel választja el a várostól. S közben 
abban reménykedett, hogy a rómaiakkal, ha ezek a munkában 
akadályozni óhajtják, közelharcban  megütközhet, vagy ha 
merészebb kitörésre ragadtatnák magukat, nagyobb vérfürdőt 
rendezve közöttük annyira meggyengítheti a várőrség erejét, hogy 
ezután maguk a tarentumiak is könnyen megvédelmezhetik ellenük 
városukat. 


Mikor elkezdték a sáncépítést, egyszerre kitárult a kapu, s a 
rómaiak rátámadtak a sáncmunkát végzőkre; a munka védelmére 
kirendelt őrség hagyta, hogy visszaszorítsák, hogy a támadók a siker 
miatt elbizakodottá válva még nagyobb számban s még messzebbre 
kövessék a visszavonulókat. Ekkor adott jelre körben mindenhol 
előtörtek a punok, akiket Hannibal erre az alkalomra várva 
helyezett el. A rómaiak nem tudták kiállni rohamukat, de a gyors 
menekülésben a szűk helyen akadályozták őket részben a 
megkezdett . ostromművek, részben az  árokhoz  odahordott 
felszerelés. Igen sokan fejjel előre az árokba zuhantak, s többet 
öltek meg közülük menekülés, mint a csata közben. A megkezdett 
munka ezután minden zavarás nélkül folyt. Hatalmas árkot, ennek 
belső oldalán pedig sáncot húztak, s Hannibal emellett ezen az 
oldalon, kis távolságban egy falat is szándékozott emelni, hogy e 
mögött a polgárok helyőrség nélkül is megvédhessék magukat a 
rómaiakkal szemben. De mégis hátrahagyott valamennyi őrséget, 
hogy ez egyszersmind a fal befejezésében is segítségükre legyen. 
Maga, serege többi részével, a Galaesus folyónál, a várostól ötezer 
lépésnyire ütötte fel táborát. 


Mikor innen, állótáborából, visszatért Tarentumba megszemlélni a 
védőművet, s látta, hogy az gyorsabban elkészül, mint várta, 
remélni kezdte, hogy lehetősége nyílik a fellegvár elfoglalására is. A 
várat nem magas fekvése tette biztonságossá - mint általában az 
erődítményeket -, mert síkságon feküdt, s a várostól csupán a fal és 
árok választotta el. S mikor a legkülönbözőbb ostromgépekkel és 
ostromeszközökkel ostromolni kezdték őket, a rómaiak 
Metapontumból erősítést kapva annyira nekibátorodtak, hogy 
éjszaka meglepetésszerű kitörést intéztek az ellenség ostromművei 
ellen, s ezeket részben szétrombolták, részben felégették, s így 
megakadályozták, hogy Hannibal erről az oldalról ostromolja a 
várat. Most már egyetlen reménye maradt: az ostromzár, de ez sem 
biztatott sok sikerrel, mert a félszigeten fekvő vár ellenőrizte az 
öböl bejáratát, védőinek szabad kijárása nyílt a tengerre, míg a 
város el volt zárva a tengeri úton érkező utánpótlástól, s így az 
ostromlókat jobban fenyegette az éhínség, mint az ostromlottakat. 

Hannibal ekkor összehívta a tarentumi vezetőket, és sorban feltárta 
előttük a jelenlegi nehézségeket. Nem lát lehetőséget - mondta - az 
oly jól megerősített vár elfoglalására, s az ostromzárhoz se fűz 
semmi reményt addig, amíg a tenger az ellenség birtokában van. Ha 
volnának hajóik, ezekkel meg tudnák akadályozni az utánpótlás 
odaszállítását, s az ellenség tüstént vagy elvonulásra, vagy 
megadásra kényszerülne. A tarentumiak egyetértettek vele, de úgy 
vélték, hogy ebben az esetben attól kell segítséget kapniuk e terv 
végrehajtására, aki nekik a tanácsot adja. Mert ezt a feladatot a 
Siciliából ide hozott hajók hajthatnák végre, hiszen hogyan 
juthatnának ki a nyílt tengerre a szűk tengeröböl mélyébe zárt 
hajóik, mikor a kikötő kijárata az ellenség birtokában van. - ,Ki 
fognak jutni! - mondta Hannibal. - Igen sok, természet adta 
nehézséget le tud győzni az okos meggondolás. Városotok sík 
területen fekszik, s benne egyenes és széles utak vezetnek minden 
irányban. Majd én az öböltől a város közepén át a tengerig vezető 
úton minden nehézség nélkül szekereken fogom átszállítani a 
hajókat. S birtokunkba vesszük a tengert is, amelyen most az 
ellenség az úr, s itt a tenger, amott a szárazföld felől zárjuk körül a 
várat, s hamarosan be is vesszük, a mienk is lesz, vagy úgy, hogy 
már elhagyta az ellenség, vagy magával az ellenséggel együtt." Ez a 
beszéd nemcsak reménnyel töltötte el a tarentumiakat, de 
csodálattal is a pun vezér iránt. Tüstént mindenhonnan összeszedték 
a szekereket, egymáshoz erősítették őket, görgőket készítettek, hogy 


velük a hajókat szárazra vonják, s feltöltötték az utakat, hogy a 
kocsik minél könnyebben gördüljenek, s vontatásuk minél kevesebb 
nehézséget okozzon. Ezután összeszedve az igavonókat és 
embereket, nagy lendülettel fogtak munkához, s néhány nap múlva 
a hajóhad felkészülve és felszerelve megkerülte a várat, s 
közvetlenül a kikötő bejárata előtt vetett horgonyt. Hannibal, 
miután a helyzet így alakult, elhagyta Tarentumot, és visszatért téli 
szállására. 

Egyébként a történetírók véleménye megoszlik a tekintetben, hogy 
a tarentumiak átpártolása ebben vagy az előző évben történt-e; 
többségük azonban, s azok, akik időben közelebb éltek az 
eseményekhez, azt állítják, hogy ebben az évben történt. 


12. A consuloknak és praetoroknak április 27-ig Rómában kellett 
maradniuk a Latin Ünnepek miatt. Miután e napon bemutatták az 
Albai-hegyen az áldozatot, elutaztak, ki-ki a maga provinciájába. De 
ekkor újabb vallásos aggodalom támadt a Marcius-féle jóslatok 
miatt. Ez a Marcius nagy hírű látnok volt, s az előző évben, mikor a 
senatus határozatára összegyűjtötték az efféle jóskönyveket, az ő 
jóslatai is a rendelkezést végrehajtó M. Aemilius városi praetor 
kezébe kerültek, aki tüstént átadta azokat az új praetornak, 
Sullának. Ennek a Marciusnak két jóslata közül az egyiknek, 
amelyet beteljesülése után nyilvánosságra hoztak, tekintélyét 
annyira megnövelte ez a siker, hogy hitelt adtak a másiknak is, 
amelynek még nem jött el az ideje. Az első jósvers a cannaei 
vereséget jósolta meg, körülbelül a következő szavakkal: 


, rója ivadéka, kerüld a Cannae folyót, nehogy idegenek csatára 
kényszerítsenek Diomedes mezején. De nem fogsz hinni nekem, míg 
csak véred el nem önti a mezőt, s a folyó nem sodorja sok ezer 
megölt katonád tetemét a termékeny földről a nagy tenger felé; 
húsod a halak, madarak s a földeken lakozó vadak étke lesz. Mert 
ezt tárta föl előttem Iuppiter kinyilatkoztatása." 

Azok, akik azon a vidéken szolgáltak, megismerkedhettek nemcsak 
az argosi Diomedes mezejével s a Cannae folyóval, de magával a 
vereséggel is. Ezután felolvasták a másik jóslatot, amely nemcsak 
azért volt homályosabb, mert a jövő mindig bizonytalanabb, mint 
ami már megtörtént, hanem burkoltabb kifejezésmódja miatt is: 


, Rómaiak, ha le akarjátok győzni az ellenséget, amely messziről 
rontásként tör a népekre, azt tanácsolom, Apollónak kell ünnepi 
játékokat ígérnetek, amelyeket évenként vidámságban üljetek meg 
Apollo tiszteletére. S miután a nép egy részt adott neki az állam 
javaiból, az egyes polgárok is juttassanak neki adományt magukért 
és övéikért. A játékokon a fő hely azt a praetort illeti, aki a 
polgároknak és a népnek a legfőbb jogot kinyilatkoztatja, s a 
decemvirek görög szertartás szerint vágjanak le áldozati állatokat. S 
ha ezt illő módon megcselekszitek, mindig boldogok lesztek, és 
sorsotok egyre kedvezőbbé válik; mert az az istenség fogja eltörölni 
ellenségeiteket, aki kegyesen virulóvá teszi mezeiteket." 

Egy napot fordítottak a jóslat megfejtésére, s másnap a senatus 
határozatot hozott, hogy a decemvirek az Apollónak rendezendő 
játékok és szertartások ügyében tekintsenek be a szent könyvekbe. S 
miután ezek a könyveket megvizsgálták, s jelentést tettek a 
senatusnak, az atyák úgy döntöttek, hogy Apollónak játékokat kell 
felajánlani és rendezni, s ha ez megtörtént, a praetornak adjanak 
tizenkétezer érc ast s két nagy áldozati állatot a szent cselekmények 
végrehajtására. Egy másik senatusi határozat arról intézkedett, hogy 
a decemvirek görög módon s következő áldozati állatokkal 
áldozzanak: Apollónak adjanak egy aranyozott szarvú bikát s két 
aranyozott szarvú fehér kecskebakot; Latonának pedig egy 
aranyozott szarvú tehenet. A praetor, mielőtt a Circus Maximusban 
megrendezte volna a játékokat, közhírré tette, hogy a játékok alatt a 
népből mindenki ajánljon fel Apollónak akkora adományt, 
amekkora tőle telik. Ez az Apollo tiszteletére rendezett játékok 
eredete, amelyeket - a közhiedelemmel ellentétben - nem a 
betegségek elhárítása, hanem a győzelem elnyerése végett 
ajánlottak fel és rendeztek meg. A nép felkoszorúzva nézte a 
Játékokat, a matronák az istenekhez könyörögtek, mindenütt nyitott 
ajtók mellett a ház előterében étkeztek, s a napot a legkülönbözőbb 
szertartások tették ünnepivé. 


13. Mialatt Hannibal Tarentum környékén, a két consul pedig 
Samniumban időzött, de nyilvánvaló volt, hogy Capua ostromára 
készülnek, a  campaniabelieket máris szorongatni kezdte a 
rendszerint csak a hosszú ostromzárral együtt járó csapás, az éhség, 
mert a római sereg megakadályozta őket abban, hogy a vetési 


munkákat elvégezzék. Ezért követeket küldtek Hannibalhoz, azzal a 
kéréssel, hogy - mielőtt a consulok területükre érkeznének, s 
valamennyi útjukat megszállnák az ellenséges csapatok - hordasson 
össze élelmet a szomszédos helységekből Capuába. Hannibal 
parancsot adott Hannónak, hogy seregével a bruttiusoktól vonuljon 
át Campaniába, és gondoskodjék arról, hogy a campaniabelieket 
ellássák gabonával. Mikor Hanno, aki a bruttiusoktól seregével 
errefelé vonulva elkerült minden ellenséges tábort s a Samniumban 
tartózkodó consulokat, Beneventum közelébe érkezett, a várostól 
háromezer lépésnyire, egy magaslaton ütött tábort. Ezután 
elrendelte, hogy a körül lakó szövetséges népek szállítsák táborába 
a nyáron begyűjtött gabonát, s a szállítmányok mellé védőőrséget 
rendelt. Majd egy követtel megüzente Capuába, hogy melyik napon 
jelenjenek meg táborában a gabona átvételére, s hogy előzőleg 
szedjék össze a földjeiken bárhol is található mindenféle szekeret és 
igásjószágot. A campaniabeliek a felszólításnak a rájuk egyébként is 
jellemző hanyagsággal és nemtörődömséggel tettek eleget: 
négyszáznál alig valamivel több szekeret s ezenkívül néhány 
igavonó jószágot küldtek. Hanno, megpirongatva őket, hogy még az 
éhség, amely az oktalan állatokat is izgalomba tudja hozni, még az 
se volt képes őket gondosságra kényszeríteni, közölte, melyik napon 
jöjjenek újra, s most már több szállítóeszközzel a gabonáért. 


A beneventumiak, mikor részletesen értesültek az itt történtekről, 
tüstént tíz követet küldtek a Bovianum mellett felállított római 
táborba a consulokhoz. Ezek, meghallgatva a Capuáról szóló 
híreket, egymás közt megállapodtak, hogy egyikük seregével 
Campaniába vonul, Fabius pedig, éjszaka felkerekedve, a sorshúzás 
útján neki jutott provinciába, Beneventum falai alá nyomult. Itt, a 
helyszínen megtudta, hogy Hanno serege egy részével eltávozott, 
hogy élelmiszert hozzon, s hogy a campaniabelieknek egy guaestor 
adja át a gabonát, s hogy kétezer szekér, s ezenkívül fegyvertelen és 
szervezetlen tömeg érkezett, mindent teljes felfordulás és zűrzavar 
közepette bonyolítottak le, s a pun tábor rendjét és katonai 
fegyelmét teljesen felforgatták az odaérkezett idegen földművesek. 

A consul, miután minderről kellőképpen tájékozódott, közölte 
katonáival, hogy következő éjszakára csak a hadijelvényeket és 
fegyvereiket készítsék elő: a pun tábort kell megostromolniuk. A 
negyedik  őrségváltáskor, — poggyászukat és felszerelésüket 
Beneventumban hagyva, elindultak, s mikor kevéssel hajnal előtt 


odaérkeztek a táborhoz, olyan rémületet keltettek, hogy ha a tábor 
sík területen fekszik, kétségtelenül az első rohammal elfoglalják. De 
így megvédte a magaslat és erődítés, mert minden oldalról csak 
meredek és nehezen járható lejtőn lehetett megközelíteni. 
Napkeltekor rendkívüli erővel lángolt fel a csata; a punok nem 
elégedtek meg azzal, hogy sáncaikat védjék, de minthogy a terep 
nekik jobban kedvezett, még vissza is vetették a lejtőn felkúszó 
ellenséget. 


14. Mégis mindenen diadalmaskodott a tántoríthatatlan vitézség; a 
rómaiak - igaz, hogy sok emberük megsebesülése és elvesztése árán 
- több helyen elérték a sáncot és az árkot. Ekkor a consul 
egybehívta legatusait és tribunusait, kijelentette, hogy hagyjanak fel 
a meggondolatlan vállalkozással, ő biztosabbnak látja, ha 
seregükkel a mai napon visszatérnek Beneventumba, s másnap majd 
az ellenség közvetlen közelében ütnek tábort, hogy a 
campaniabeliek se távozhassanak el, s Hanno se térhessen vissza. 
Hogy ezt könnyebben végrehajthassák, majd idehívja tiszttársát 
seregével együtt, s minden erővel csak itt folytatják a háborút. De a 
vezér tervét, mikor már visszavonulót akart fúvatni, meghiúsították 
kiáltozni kezdő katonái, akik megtagadták ennek az olyannyira 
megalkuvó parancsnak a teljesítését. Az ellenséghez éppen egy 
paelignus cohors állt legközelebb; vezetője, Vibius  Accaus 
felragadott egy hadijelvényt, s behajította az ellenséges sánc mögé. 
Azután átkot kért magára s cohorsára, ha az a jelvény az ellenség 
birtokába jut, s ő maga tört be elsőnek az árkon és sáncon keresztül 
a táborba. A paelignusok már a sáncon belül harcoltak, mikor a 
másik oldalon Valerius Flaccus, a harmadik legio katonai tribunusa 
szemrehányóan korholta a rómaiakat gyávaságukért, hogy a 
szövetségeseknek engedik át az ellenséges tábor elfoglalásának 
dicsőségét. Erre T. Pedanius, az első csapat első centuriója, 
elragadva a hordozójától egy hadijelvényt, így kiáltott: ,Ez a 
jelvény és ez a parancsnok mindjárt az ellenség táborában lesz; 
kövessenek, akik nem akarják, hogy a hadijelvény az ellenség 
kezére jusson!" Átszökött a sáncon, s először csapatának tagjai 
követték, majd az egész legio. 


Látva, hogy áthatoltak a sáncon, most már a consul is 
megváltoztatta szándékát, s visszatartás helyett lelkesíteni és 


buzdítani kezdte katonáit, felhíva figyelmüket, milyen veszélyes és 
szorongatott helyzetben van a legvitézebb szövetséges cohors s a 
honfitársaikból álló legio. Ekkor mindnyájan, ki-ki ahol állott, a 
síkon vagy meredeken - hiába záporoztak rájuk a dárdák, s hiába 
torlaszolta el útjukat fegyvereivel és testével az ellenség -, átkeltek a 
sáncon, és betörtek a táborba. Sokan kaptak sebet, de vérük és 
erejük fogytán még ezek is mindent elkövettek, hogy az ellenséges 
sáncokon belül essenek el. Így a tábort rövid idő alatt, mintha csak 
sík földön állna, s meg se lenne erősítve, elfoglalták, s a sáncon 
belül támadt nagy kavarodásban már nem is harc folyt, hanem 
jobbára öldöklés. 


Több mint tízezer ellenséges katonát öltek meg, s több mint hétezret 
fogtak el, velük a campaniai élelmiszer-szállítókat s valamennyi 
szekeret és igásállatot is. Hatalmas volt az egyéb zsákmány is, 
amelyet a mindenfelé pusztítva végigvonuló Hanno a római nép 
szövetségeseinek földjeiről szedett össze. Ezután lerombolták az 
ellenséges tábort, visszatértek Beneventumba, s itt a zsákmányt a 
consulok - mert néhány nap múlva Ap. Claudius is ideérkezett - 
elárvereztették és szétosztották, s megajándékozták azokat is, akik 
kezdeményezésükkel lehetővé tették a tábor elfoglalását, 
mindenekelőtt a paelignus Accaeust és T. Pedaniust, a harmadik 
legio első csapatának parancsnokát. Hanno Cominium Ocritumból, 
ahol tábora elfoglalásáról értesült, az éppen nála tartózkodó néhány 
takarmányszállítóval együtt, sokkal inkább menekülve, mint 
menetelve, a bruttiusok földjére vonult. 


15. A campaniabeliek erre a hírre, hogy övéik szövetségesükkel 
együtt vereséget szenvedtek, követeket küldtek Hannibalhoz, adják 
tudtára, hogy a két consul Beneventumnál tartózkodik, egynapi 
járóföldre Capuától, s a háború kis híján falaik és kapuik elé 
érkezett; ha nem siet azonnal segítségükre, Capua előbb kerül az 
ellenség hatalmába, mint Arpi. Nemhogy a fellegvár, de maga 
Tarentum sem lehet számára annyira fontos, hogy ezért Capuát - 
amelyet annyiszor hasonlított Carthagóhoz - sorsára hagyja, és 
védtelenül átengedje a római népnek. 

Hannibal megígérte, hogy gondja lesz Campania helyzetére, s 
pillanatnyilag kétezer lovast küldött a követekkel, hogy ezzel az 
őrséggel megvédhessék földjeiket a pusztításoktól. 


Közben a rómaiak nem feledkeztek meg - annyi egyéb más mellett - 
a tarentumi várról s a benne körülzárt helyőrségről sem. P. 
Cornelius praetor az atyák felhatalmazása alapján Etruriába küldte, 
hogy gabonát vásároljon, legatusát, C. Serviliust, akinek sikerült jó 
egynéhány megrakott teherhajóval az ellenséges őrhajók között 
bejutnia a tarentumi öbölbe. Megérkezése után a védők, akiket 
előzőleg, szinte reménytelen helyzetükben, az ellenség már gyakran 
felszólított, hogy tárgyaljanak átpártolásukról, most maguk kezdték 
átpártolásra biztatni és nyugtalanítani az ellenséget. A védősereg 
elég erős volt, mert Metapontumból csapatokat hoztak át a 
tarentumi vár védelmére. Ezért Metapontum lakói, megszabadulva a 
rájuk nehezedő félelemtől, tüstént átpártoltak Hannibalhoz, s így 
cselekedtek az ugyanazon a parton fekvő Thurii lakói is. 
Elhatározásukra nem is annyira a tarentumiak és a metapontumiak 
elpártolása késztette őket - akikkel, mint szintén Achaiából 
származók, vérrokonsági kapcsolatban is voltak -, hanem inkább a 
rómaiak iránt érzett haragjuk, mert ezek nemrég legyilkolták 
kezeseiket. Ezeknek barátai és rokonai levelet és követeket küldtek 
a közelben, a bruttiusoknál tartózkodó Hannóhoz és Magóhoz, 
értésükre adva, hogy ha seregükkel falaik alá vonulnak, átadják 
nekik a várost. 


Thuriiban M. Atinius volt a csekély létszámú helyőrség 
parancsnoka, s a városiak úgy vélték, könnyen rá tudják venni, 
hogy meggondolatlanul csatába bocsátkozzék, mivel nagyon bízott 
nemcsak egyébként kisszámú seregében, hanem — Thurii 
fiatalságában is, amelyet saját elhatározásából katonai egységekbe 
sorolt, és fegyverrel látott el. A pun vezérek, Thurii területére 
benyomulva, szétosztották egymás közt a csapatokat; Hanno 
gyalogos seregével támadó szándékkal a város ellen vonult, Mago 
pedig lovasaival visszamaradt, meghúzódva egy, a cselvetés 
leplezésére igen alkalmas dombsor mögött. Atinius, aki felderítői 
útján csak a gyalogság közeledéséről értesült, csapatait hadirendbe 
állítva kivonult, mit sem sejtve a városban készülő árulásról s az 
ellenség cseléről. A gyalogosok nagyon lanyha viadalt vívtak, mert 
csak az első sorokban lévő kisszámú római küzdött, a thuriibeliek 
nem avatkoztak bele a harcba, inkább arra vártak, hogy mi lesz az 
eredmény. A carthagói csatasor szántszándékkal hátrálni kezdett, 
hogy a mit sem sejtő ellenséget a lovasok megszállta dombok mögé 
csalogassa. Mikor odaérkeztek, a harci kiáltással elővágtató lovasság 


azonnal megfutamította a thuriibeliek teljesen rendezetlen tömegét, 
akik nem valami nagy hűséget tanúsítva álltak a velük harcolók 
oldalán. A körülzárt rómaiak, bár egyik oldalról a gyalogság, 
másikról a lovasság fenyegette őket, még egy ideig folytatták a 
küzdelmet, majd maguk is hátat fordítottak, s elmenekültek a város 
irányában. Miután itt az egybesereglett árulók bebocsátották a 
nyitott kapukon honfitársaik seregét, meglátva a város felé 
menekülő, szétvert római sereget, kiáltozni kezdték, hogy a 
sarkukban vannak a punok, s ha nem zárják be azonnal a kapukat, 
velük együtt az ellenség is behatol a városba. Így a rómaiakat 
kizárva kiszolgáltatták az ellenség vérszomjának, csak Atiniust 
engedték be néhány emberével együtt. Ezután rövid ideg tartó 
viszálykodás támadt, miközben egyesek úgy vélték, hűnek kell 
maradniuk a rómaiakhoz, mások pedig, hogy engedjenek a sorsnak, 
adják át a várost az ellenségnek. Egyébként - mint lenni szokott - 
győzött a balvégzet és a rossz tanács. Atiniust levitték a 
tengerpartra, és hajókra ültették társaival együtt, de inkább azért 
bántak kíméletesen vele, mert jó és igazságos parancsnok volt, nem 
pedig a rómaiak iránt érzett tiszteletből. Ezután a carthagóiakat 
bebocsátották a városba. 


A consulok seregükkel  Beneventumtól Campania területére 
vonultak, nemcsak azért, hogy tönkretegyék a már szárba szökkent 
vetést, hanem hogy megostromolják Capuát, meg lévén győződve, 
hogy consulságukat emlékezetessé teszi egy ilyen hatalmas város 
elfoglalása, másrészt pedig hogy véget vetnek annak az állam 
számára rendkívül szégyenteljes helyzetnek, hogy az oly közel fekvő 
város elpártolását inmár harmadik éve nem torolták meg. De hogy 
Beneventumot se hagyják védtelenül, arra az esetre, ha a háború 
váratlan fordulatot venne, és Hannibal - amire számítani lehetett - 
capuai szövetségesei segítségére sietne, hogy lovassága fölényét 
ellensúlyozzák, Lucaniából Beneventumhoz rendelték lovasságával 
és könnyű fegyverzetű seregével Ti. Gracchust, meghagyva, hogy 
állítson másvalakit a legiók és az állótábor élére, hogy Lucaniában 
is urai maradjunk a helyzetnek. 


16. Gracchusnak, mielőtt Lucaniából elindult, s áldozatot mutatott 
be, baljós csodajel mutatkozott. Az áldozat végeztével egy rejtett 
zugból két kígyó siklott elő, megették a májat, majd, mikor 


észrevették őket, eltűntek a tekintetek elől. A  haruspex 
figyelmeztetésére megismételték az áldozatot, még figyelmesebben 
vizsgálták meg a belsőrészeket, s - mint mondják - a kígyók másod- 
és harmadízben is megjelentek, s miután megették a májat, 
sértetlenül eltűntek. S noha a haruspexek óva figyelmeztették őt, 
hogy a csodajel a vezérre vonatkozik, s hogy Gracchusnak tanácsos 
lesz óvakodnia az elrejtőzött emberektől és rejtett cselektől, 
mégsem tudta semmiféle előrelátás elhárítani a rá leselkedő 
végzetet. 


Lucaniában Flavus volt annak a pártnak a vezetője, amely - 
miközben a polgárok egy része Hannibal mellé állt - kitartott a 
rómaiak mellett. Már második éve viselte praetori tisztségét, 
amelyre éppen saját párthívei választották meg. De hirtelen 
megváltoztatta felfogását, s alkalmat keresett, hogy elnyerje 
Hannibal jóindulatát, s úgy vélte, nem elég, ha csupán maga megy 
át az ellenséghez, vagy a lucaniabelieket bírja rá az elpártolásra, 
hanem az ellenséggel kötött szövetségét egy elárult római vezér - 
egyébként saját vendégbarátja - életével és vérével kell 
megpecsételnie. Titokban megbeszélésre jött össze a bruttiusok 
földjén tartózkodó vezérrel, Magóval, s ígéretet kapva tőle, hogy ha 
ő kiszolgáltatja neki a római vezért, a lucaniabeliek mint 
szövetségesek, megtarthatják szabadságukat és saját törvényeiket, a 
pun vezért elvitte egy olyan helyre, ahová - mint ígérte - oda fogja 
vezetni Gracchust kisszámú seregével együtt, s Mago bújtassa el 
felfegyverzett gyalogosait az ott található és nagyobb tömeg 
befogadására is alkalmas  búvóhelyeken. Miután a terepet 
kellőképpen szemügyre vették, s minden oldalról kikémlelték, 
megbeszélték a napot tervük végrehajtására. 


Flavus felkereste a római vezért, közölte vele, hogy rendkívüli 
vállalkozást . tervez, — amelynek végrehajtásához magának 
Gracchusnak a segítségére is szüksége lesz. Ugyanis ő rábeszélte 
valamennyi italiai nép vezetőit, amelyek az általános italiai 
felfordulás alkalmával a punokhoz álltak, hogy térjenek vissza a 
római szövetséghez, hiszen a római hatalom, amelyet a cannaei 
vereség után már-már a megsemmisülés fenyegetett, napról napra 
erősödik és növekszik, míg Hannibal ereje kimerült, és majdnem 
semmivé vált. A római nép nem fogja engesztelhetetlenül 
megtorolni korábbi eltévelyedésüket. Hiszen nem volt még nép, 


amelyet könnyebb lett volna  megengesztelni, s amely 
készségesebben megbocsátott volna. Lám, hányszor voltak elnézőek 
az ő fellázadt őseivel szemben is. Ezt ő közölte honfitársaival is, de 
ezek szívesebben vennék, ha mindezt magának Gracchusnak a 
szájából hallanák, és - ha megjelenne köztük - megérinthetnék 
jobbját, s hű ígéretének e zálogával távozhatnának. A találkozásra 
olyan helyet javasolt nekik, nem messze a római tábortól, ahol senki 
se láthatja meg őket. Itt rövid tárgyaláson elintézhetik, hogy 
Lucania valamennyi népe ismét a rómaiak barátságát és szövetségét 
válassza. 

Gracchus, aki sem a szavakban, sem az ügyben nem talált semmi 
gyanúsat, sőt igen valószínűnek vélte az egészet, lictorai s néhány 
lovas kíséretében kivonult táborából, s vendégbarátja vezetésével 
belesétált a csapdába. Az ellenség hirtelenül rájuk támadt, s hogy ne 
legyen kétség árulása felől, Flavus is hozzájuk csatlakozott. 
Mindenfelől repültek a dárdák Gracchusra és lovasaira. Gracchus, 
leszökve lováról, erre ad parancsot a többieknek is, és buzdítja őket, 
tegyék dicsőségessé vitézségükkel az egyetlen lehetőséget, amelyet a 
sors nekik meghagyott. Hiszen mire számíthat, a halálon kívül, egy 
kis csapat, amelyet az erdős hegyekkel övezett völgyben körülfog az 
ellenség? Most csak az a kérdés, hogy testüket kiszolgáltatva, 
bosszulatlanul lemészároltassák-ce magukat, mint a barmok, vagy 
pedig ahelyett, hogy türelmesen és tétlenül várnák, hogy mi lesz, 
csak a támadásra és bosszúra gondoljanak, s telve erővel és 
bátorsággal az ellenség vérétől borítva essenek el támadóik 
halommá nőtt holttestei és fegyverei között?  Támadjanak 
mindnyájan erre a lucaniai árulóra és szökevényre! S aki áldozatul 
küldi le őt maga előtt az alvilágba, az saját halálát nagyszerű 
dicsőséggel és fenséges vigasszal fogja övezni. E szavakkal, vezéri 
köpenyét bal karjára csavarva - mert még pajzsot se vittek 
magukkal - az ellenségre rohan. Sokkal hevesebb csata kezdődik, 
mint a kisszámú csapattól várni lehetett volna. A rómaiak 
különösen a dárdadobásokkal szemben védtelenek, s minthogy a 
magasabb pontokról minden oldalról le lehet dárdázni a 
völgymélyedésbe, átdöfik őket. A punok mindent elkövetnek, hogy 
élve fogják el az immár teljesen egyedül maradt Gracchust, de ő, 
meglátva az ellenség között lucaniai vendégbarátját, olyan 
dühödten támad sűrű soraikra, hogy nem tudnák megkímélni saját 
embereik feláldozása nélkül. Holttestét Mago azonnal elküldette 
Hannibalhoz,  megparancsolva, hogy a vele zsákmányolt 


fegyverekkel együtt helyezzék a fővezéri emelvény elé. Ha igaz ez a 
hagyomány, Gracchus Lucaniában az úgynevezett régi mezőkön 
esett el. 


17. Mások viszont azt bizonygatják, hogy ez a hely Beneventum 
közelében a Calor folyó mellett feküdt, s ide ment el a consul 
táborából lictoraival és három szolgával, hogy megfürödjék, s itt 
esett el, miközben a parton nőtt fűzfabokrok között véletlenül ott 
rejtőző ellenség ellen - meztelen és fegyvertelen lévén - a folyó 
sodorta kövekkel védekezett. Mások elbeszélése szerint a 
jelmagyarázó papok figyelmeztetésére ötszáz lépésnyire eltávozott 
táborából, hogy ott, tiszta helyen engesztelje ki a fent említett 
csodajelet, s ott fogta körül két, véletlenül arrafelé lesben álló 
numida lovascsapat. Ennyire bizonytalanok vagyunk abban, hogy 
hol és milyen módon végezte be életét ez a nagy hírű és kiváló férfi. 
Gracchus temetéséről is többféleképpen tudósít a hagyomány. 
Egyesek szerint saját emberei hantolták el a római táborban. Mások 
azt állítják - s ez a hagyomány van jobban elterjedve -, hogy a 
punok Hannibal parancsára táboruk előtt máglyát emeltek, a sereg 
teljes fegyverzetben felvonult, s maga Hannibal - a hispanok 
haditánca s valamennyi nép sajátos fegyvertánca és testgyakorlata 
közben - a legmegtisztelőbb szertartásokkal és szavakkal tette 
ünnepélyessé végtisztességét. Így tudósítanak azok, akik szerint az 
eset Lucaniában történt. Ha viszont inkább azoknak adunk hitelt, 
akik szerint a consult a Calor folyó mellett ölték meg, akkor az 
ellenség csak Gracchus fejét kerítette hatalmába; s mikor ezt 
elvitték Hannibalhoz, ő - hagyomány szerint - tüstént átküldte 
Carthalót a római táborba, hogy vigye el a fejet Cn. Cornelius 
guaestornak, s ez rendezte meg a táborban a fővezér ünnepélyes 
temetését, amelyen a sereggel együtt Beneventum lakói is részt 
vettek. 


18. A consulokat, miután betörve Campaniába mindenfelé 
végigdúlták a földeket, megrémítette és megzavarta a városiak 
kitörése és Mago lovasserege; visszaszólították a hadijelvények köré 
szanaszét kószáló katonáikat, de mivel alig volt annyi idejük, hogy 


elrendezzék seregüket, vereséget szenvedve több mint ezerötszáz 
emberüket elveszítették. Ezután csak fokozódott a természettől 
amúgy is gőgös nép elbizakodottsága, s állandó rajtaütésekkel 
zaklatták a rómaiakat. Ám a meggondolatlanul és elhamarkodottan 
vállalt első összecsapás a consulokat sokkal óvatosabbá tette. De 
még egy kisebb esemény is hozzájárult ahhoz, hogy a rómaiak 
önbizalma helyreállt, ellenfelük merészsége pedig csökkent - persze 
a háborúban semmi sem lehet olyan jelentéktelen, hogy néha ne 
befolyásolhatná nagyobb ügyek kimenetelét is. 

A római T. Ouinctius Crispinusnak vendégbarátja volt a vele igen 
meghitt viszonyban álló campaniai Badius. Kapcsolatukat még csak 
jobban elmélyítette, hogy Badius, mikor - még a campaniabeliek 
elpártolása előtt - Rómában megbetegedett, Crispinus házában igen 
szívélyes és barátságos ápolásban részesült. Most ez a Badius kiment 
a kapu előtt lévő őrállomásokig, s azt kívánta, hogy hívják oda 
Crispinust. Crispinus ennek hallatára úgy vélte, hogy a másik, az 
államaik közti viszálykodás közepette is megőrizve személyes 
barátságuk emlékét, bizalmas baráti beszélgetésre hívja, s néhány 
lépésnyire eltávozott társaitól. Mikor azonban szemben álltak, 
Badius kijelentette: , Párharcra hívlak ki, Crispinus! Üljünk lóra, s a 
többieket elküldve tegyünk próbát, melyikünk a kiválóbb harcos." - 
Crispinus erre azt felelte, hogy ő is, a másik is bőven találhat olyan 
ellenséget, akivel szemben bátorságát bebizonyíthatja. De még ha a 
csatatéren találkoznának is egymással, ő akkor is kitérne, hogy ne 
szennyezze be jobbját vendégbarátja vérével. - S ezzel hátat 
fordítva, távozni készült. De a campaniai ekkor még sokkal 
hevesebben kezdte őt ócsárolni elpuhultságáért és gyávaságáért, s 
olyan rágalmakkal illette, alaptalanul, amelyekre inkább maga 
szolgált volna rá. Vendégbarát ellenségnek nevezte, aki azt színleli, 
hogy meg akarja kímélni azt, akivel nem elég erős szembeszállni. S 
ha még azt hinné, hogy az államaik közti szerződés megszűntével 
nem szakadnak meg a személyes kapcsolatok is, íme, ő, a campaniai 
Badius most nyilvánosan, a két sereg füle hallatára felmondja a 
római T. Ouinctius Crispinusnak a vendégbarátságot; nem vállal 
vele semmi közösséget, neki nem lehet szövetségese - ellenség az 
ellenségnek - az, aki meg akarja semmisíteni hazáját, családi és 
állami isteneit. Ha a másik férfi lenne, kiállana ellene. 


Crispinus sokáig vonakodott, de végül bajtársai rábeszélték, ne 
tűrje, hogy egy campaniai büntetlenül sértegesse. Ezért csak addig 


várt, míg megkérdezte a fővezérektől, engedélyezike, hogy a 
csatasorból kilépve, eleget tegyen az ellenség kihívásának. Mikor 
beleegyeztek, fegyvert ragadva lovára szökött, s Badiust, nevén 
szólítva, viadalra hívta. A campaniai nem is késlekedett, s lovaikkal 
egymásnak vágtatva, összecsaptak. Crispinus lándzsájával átszúrta 
Badius bal vállát a pajzsa fölött, s mikor az lezuhant, ő is leugrott 
lováról, hogy végezzen lába előtt heverő ellenfelével. De Badius, 
mielőtt még rárohant volna, otthagyva lovát és pajzsát, 
visszamenekült övéihez. Crispinus megragadta a fegyvert és lovat, 
büszkén mutogatta véres lándzsáját s a hadizsákmányt, s a harcosok 
magasztalása és szerencsekívánatai közepette vezették a consulhoz, 
aki dicséretben részesítette, és gazdagon megajándékozta. 


22 


19. Hannibal, mikor seregével Beneventum területéről Capuához 
vonult, s a megérkezése utáni harmadik napon seregét csatára 
sorakoztatta, egy percig sem kételkedett, hogy a rómaiak, akik ellen 
a campaniabeliek néhány nappal előbb nélküle is sikeres csatát 
vívtak, még sokkal kevésbé lesznek képesek feltartani őt és győztes 
seregét. Egyébként a csata kezdetén a római csatasor főként a 
lovassági roham, másrészt a rázuhogó dárdák miatt megingott, míg 
végül ők is parancsot adtak lovasságuknak, hogy törjön az 
ellenségre. Így lovasütközet alakult ki, miközben a távolból feltűnt 
Sempronius consulnak Cn. Cornelius guaestor vezetésével közeledő 
serege, mindkét felet egyformán megijesztve, hogy újabb ellenséges 
sereg érkezik. Mintha csak megbeszélték volna, mindkét oldalon 
jelet adtak a visszavonulásra, s a két sereg majdnem egyenlő harci 
helyzetben vonult vissza táborába, igaz, hogy a rómaiak az első 
lovasrohamban nagyobb veszteségeket szenvedtek. 

Következő éjjel a consulok - hogy Hannibalt elcsalják Capuától - 
különböző irányban indultak el, Fabius Cumae területe, Claudius 
pedig Lucania felé. Hannibal, mikor értesült, hogy a rómaiak tábora 
üres, és hadmenetük két irányban távozott, először habozott, hogy 
melyiket kövesse, majd nagy hévvel Appius nyomába eredt. De a 
consul, miután szándéka szerint körben vezette az ellenséget, egy 
másik úton visszatért Capuához. 

Hannibalt egy másik kedvező alkalom segítette hozzá, hogy ezen a 
vidéken szerencsével harcoljon. Ekkoriban az első hadsorok 
centuriói közül kitűnt hatalmas termetével és rettenthetetlenségével 


egy bizonyos M. Centenius, akit a Paenula melléknévvel ruháztak 
fel. Ő, szolgálati ideje letelte után, P. Cornelius Sulla praetor 
jóvoltából a senatus elé járulhatott, s arra kérte az atyákat, adjanak 
neki ötezer katonát; ő jól ismeri az ellenséget és a vidékeket, 
hamarosan érdemleges haditetteket fog végrehajtani, s azokat a 
cselfogásokat, amelyeknek eddig e helyeken a mi vezéreink és 
seregeink estek áldozatul, majd e fogások kitalálói ellen alkalmazza. 
Éppolyan balga dolog volt ilyesmit megígérni, mint az ígéretnek 
hitelt adni, mintha bizony a kiváló hadvezért ugyanazok az erények 
jellemeznék, mint a harcost. Ötezer helyett nyolcezer katonát adtak 
neki, akik felerészben a polgárok, felerészben a szövetségesek közül 
kerültek ki. Útközben a földekről maga is jelentékeny számú 
önkéntest toborzott, így majdnem kétszeresére növekedett sereggel 
érkezett Lucaniába, ahol Hannibal, miután eredménytelenül üldözte 
Claudiust, megállapodott. A csata eredménye nem lehetett kétséges: 
az egyik oldalon Hannibal a vezér - a másikon egy centurio; amott 
egy győzelmekben kipróbált sereg, emitt pedig most toborzott, 
nagyrészt rendezetlen és félig felfegyverzett újonchad. Amint a 
seregek megpillantották egymást, egyik sem óhajtott kitérni az 
ütközet elől, s tüstént hadirendbe álltak. Mindamellett a harc az 
egyenlőtlen helyzetben is több mint két óra hosszat tartott: a 
rómaiak helytálltak, amíg velük volt vezérük. Mikor azonban ez - 
nemcsak azért, hogy régi hírnevét megőrizze, hanem mert félt a rá 
háramló szégyentől, ha túléli az ő elhamarkodottsága miatt 
bekövetkezett vereséget - nekirohanva az ellenséges dárdáknak, 
elesett, a római csatasort is szétszórták. De az ellenséges lovasság 
minden ösvényt elállt, s annyira nem találtak utat a menekülésre, 
hogy a nagy tömegből alig ezren tudtak kijutni, a többiekkel pedig, 
akik szétszóródtak, a legkülönbözőbb módon végeztek. 


20. A consulok ismét teljes erővel kezdték ostromolni Capuát, 
összeszedve és előkészítve minden, ehhez szükséges eszközt. 
Casilinumban gabonát halmoztak fel; a Volturnus torkolatánál, ahol 
most város van, erődítményt emeltek, s ide és Puteoliba - ezt a 
várost előzőleg 

Fabius Maximus megerősítette - helyőrséget küldtek, hogy a 
szomszédos tengerpartot és folyót ellenőrizze. E két tenger menti 
erődbe szállították át Ostiából a gabonát, amely nemrég érkezett 
Siciliából, s azt, amit M. Iunius praetor vásárolt össze Etruriában, 


hogy a sereg téli ellátását biztosítsa. Egyébként, mintha nem lett 
volna elég súlyos csapás a lucaniai vereség, az önkéntes sereg is, 
amely olyan rendkívüli hűséggel szolgált, míg Gracchus élt, 
otthagyta a hadijelvényeket, mintha Gracchus halálával hadi 
esküjük alól is felmentést kapott volna. 

Hannibal nem óhajtott elfeledkezni Capuáról, sem ilyen válságos 
helyzetben magukra hagyni szövetségeseit. Viszont az a szerencsés 
győzelem, amellyel az egyik római vezér meggondolatlansága 
ajándékozta meg, arra késztette, hogy keresse az alkalmat, miként 
tudna fölébe kerekedni a másik vezérnek s a másik seregnek is. 
Apuliai követek útján értesült róla, hogy Cn. Fulvius praetor, 
miközben ostrom alá vett néhány, Hannibal oldalára állott apuliai 
várost, kezdetben igen körültekintően járt el; később azonban a túl 
könnyű siker következtében őt magát és zsákmányban dúskáló 
katonáit is olyan féktelenség és nemtörődömség ejtette hatalmába, 
hogy megszűnt közöttük minden katonai fegyelem. S minthogy 
Hannibal gyakori korábbi, s néhány napja szerzett tapasztalataiból 
egyformán tudta, mit ér egy sereg, ha vezére gyakorlatlan, elindult 
Apulia felé. 


21. A római legiók Fulvius praetor vezetésével Herdonea mellett 
tartózkodtak. Az ellenség közeledésének hírére nem sokon múlt, 
hogy meg se várva a praetor parancsát, hadijeleiket felragadva, 
csatára sorakozzanak. S ebben nem is akadályozta őket semmi 
egyéb, csupán az a biztos meggyőződés, hogy ezt tetszésük szerint 
bármikor megtehetik. Hannibal, mikor megtudta, milyen zajos 
jelenet játszódott le a táborban, s hogy legtöbben hangosan fegyvert 
követelve, erőszakosan sürgették a vezért, adjon jelet a csatára, 
biztos volt benne, hogy itt az alkalom a szerencsés ütközetre. Ezért 
a következő éjjel háromezer katonát helyezett el a környéken fekvő 
tanyákon, bozótban és erdőkben, hogy majd adott jelre mindnyájan 
egyszerre törjenek ki rejtekhelyükről. Magónak megparancsolta, 
hogy mintegy kétezer lovassal álljon el minden utat, amerre sejtése 
szerint az ellenség menekülni fog. Ilyen éjszakai előkészületek után 
csapatait kora hajnalban hadirendbe állította.  Fulvius sem 
késlekedett, nem mintha valami nagy remény töltötte volna el, de 
magával ragadta csapatai elvakult lelkesedése. Ezért ugyanolyan 
meggondolatlanul állottak hadirendbe csapatai, mint ahogy az 
ütközetre kivonultak, teljesen a katonák kénye-kedve szerint, akik 


vaktában előrerohantak vagy hátramaradtak, ahogy éppen kedvük 
jött rá, majd pedig önkényesen vagy félelemből elhagyták helyüket. 
Előre állították az első legiót s a balszárnyat képező 
szövetségeseket, az arcvonalat pedig széltében megnyújtották. 
Hiába kiáltoztak a tribunusok, hogy a csatasor mélységben nem 
szilárd és erős, nem tud ellenállni, s az ellenség, ahol megtámadja, 
át is fogja törni, ő nem hederített az üdvös tanácsra, s még csak meg 
sem hallgatta őket. S már közeledett Hannibal, az egészen másféle 
hadvezér, korántsem ilyen, s korántsem ilyen módon elrendezett 
seregével. Nem csoda, hogy már serege első csatakiáltását s első 
rohamát sem tudták elviselni a rómaiak. Vezérük, méltó párja 
Centeniusnak  ostobaságban és  elhamarkodottságban - bár 
vitézségben nem lehetett hozzá hasonlítani -, látva, hogy a csata 
elveszett, és emberein fejetlenség vett erőt, lovára vetette magát, s 
mintegy kétszáz lovas kíséretében elmenekült. Serege többi részét 
elölről visszaszorították, majd oldalról és hátulról is bekerítették, s 
annyit kaszaboltak le, hogy a tizenkétezer emberből alig kétezer 
tudott elmenekülni. Táborukat elfoglalta az ellenség. 


22. Rómában, e vereségek egymást követő hírére, a polgárságot 
nagy gyász és aggodalom fogta el, de mivel a consulok, akiknek a 
kezében volt a döntés, mind ez ideig sikeresen tevékenykedtek, a 
csapások nem okoztak nagy megrázkódtatást. Követeket küldtek a 
consulok 

hoz, C. Laetoriust és M. Metiliust, hogy figyelmeztessék őket: 
gondosan gyűjtsék össze a két sereg megmaradt katonáit, s 
ügyeljenek, hogy ezek félelmükben és kétségbeesésükben meg ne 
adják magukat az ellenségnek, miként a cannaei vereség után 
történt, s kutassák fel a seregük kötelékéből megszökött 
önkénteseket is. E feladatot P. Cornelius kapta meg, s rábízták a 
sorozás — végrehajtását is. Ő azután a forumokon és 
gyülekezőhelyeken közhírré tette, hogy az önkénteseket fel kell 
kutatni, s vissza kell vinni őket a  hadijelvényekhez. E 
rendelkezéseket a legnagyobb gonddal mind végre is hajtották. 

Ap. Claudius consul D. Iuniust bízta meg a Vulturnus 
torkolatvidékének, s  M. Aurelius  Cottát  Puteolinak az 
ellenőrzésével, meghagyva nekik, hogy minden Etruriából vagy 
Sardiniából befutó hajóval küldjenek azonnal gabonát a táborba, ő 
maga pedig visszatért Capuához, ahol közben tiszttársa, 0. Fulvius 


Casilinumból már minden, az ostromhoz szükséges felszerelést 
Capua alá szállított. Ezután közösen vontak ostromgyűrűt a város 
köré, s odahívták Suessulából, a Claudius-féle táborból Claudius 
Nero praetort is, aki csekély őrséget hagyva hátra a tábor 
biztosítására, valamennyi többi csapatával Capuához vonult. Így 
Capua körül három fővezéri sátor emelkedett, s különböző helyeken 
három sereg fogott az ostromművek építéséhez, hogy a várost 
árokkal és sánccal vegyék körül; kis térközökben erődöket is 
emeltek, s egyszerre több helyen megütközve a munkát akadályozni 
szándékozó campaniabeliekkel, elérték, hogy ezek kapuik és falaik 
mögé szorultak. De a városiak, mielőtt még az ostromművek 
gyűrűje bezárult volna, követeket küldtek Hannibalhoz, hogy a 
szemére vessék: cserbenhagyta Capuát, s ezzel szinte visszaadta a 
rómaiaknak, és könyörögjenek neki, hogy legalább most jöjjön 
segítségükre, amikor már nem is ostromzár, hanem ostromművek 
veszik őket körül. 

P. Cornelius praetor levelet küldött a consuloknak, hogy mielőtt 
Capuát az ostromművekkel teljesen körülzárnák, engedjék meg a 
campaniabelieknek, hogy akik óhajtják, eltávozhassanak, s 
vagyonukat is magukkal vihessék, s azok, akik március idusáig 
eltávoznak, megtarthassák szabadságukat s minden tulajdonukat, de 
e nap után az eltávozottakat és ottmaradtakat egyaránt ellenségnek 
tekintik. Mikor mindezt közölték a campaniabeliekkel, azok 
nemcsak hogy gúnyolódva fogadták, de gyalázkodásokat és 
fenyegetéseket is fűztek válaszukhoz. 

Hannibal legióit Herdoneától Tarentumhoz vezette, abban a 
reményben, hogy a tarentumi várat rohammal vagy csellel 
hatalmába kerítheti. S mikor itt alig ért el valamit, Brundisium felé 
kanyarodott, úgy vélve, hogy a város árulás révén kezére jut. S 
közben, míg itt is hasztalanul vesztegette az időt, járultak elé, 
egyszerre panaszkodva és könyörögve, a campaniabeliek követei. 
Szavaikra Hannibal fennhéjázó hangon válaszolta, hogy már 
előzőleg feloldotta az ostromzárat, s a consulok, ha egyszer 
odaérkezik, most sem tudnak neki ellenállni. Az ilyen biztatással 
elbocsátott követek alig tudtak visszatérni Capuába, amelyet már az 

árok és sánc kettős gyűrűje vett körül. 


23. Éppen akkor, mikor javában folytak a sáncmunkák Capua körül, 


ért véget Syracusae ostroma, amelyben a vezér és serege 
hősiességén kívül szerepet játszott a belső árulás is. Ugyanis 
Marcellus a tavasz megérkezésekor habozott, hogy Agrigentumban 
Himilco és Hippocrates ellen forduljon, vagy pedig Syracusaet 
szorongassa-e az ostromzárral, s noha belátta, hogy a fekvése miatt 
a szárazföld és tenger felől egyaránt bevehetetlen várost, amelybe 
majdnem akadálytalanul jut el a Carthagóból küldött utánpótlás, 
sem rohammal, sem kiéheztetéssel nem tudja elfoglalni, mégis, mert 
egyetlen lehetőséget sem akart elszalasztani, felszólította a 
syracusaei menekülteket - ugyanis ott tartózkodott a római 
táborban néhány előkelőség, akiket, mivel nem értettek egyet a 
változással, száműztek, mikor a város elpártolt a rómaiaktól -, hogy 
próbálják meg, beszélgetést kezdve velük, kipuhatolni a pártjukhoz 
tartozó emberek érzelmeit, s tegyenek kötelező ígéretet, hogy ha 
Syracusaet kiszolgáltatják, szabadon, saját törvényeik szerint 
élhetnek. De a megbeszélésre nem nyílt lehetőség, mert azt a sok 
polgárt, akit érzelmei miatt gyanúsnak tartottak, polgártársai 
többsége gondosan figyelte, hogy bármilyen efféle próbálkozásukat 
megakadályozzák. Csupán a  száműzöttekhez tartozó egyik 
rabszolgának - akit, szökevénynek vélve, bebocsátottak a városba - 
sikerült felvennie a kapcsolatot néhány emberrel, s lehetőséget 
teremtenie a tárgyalások megkezdésére. Ezután néhányan egy 
halászbárkán, hálókkal befedve körbehajóztak, eljutottak a római 
táborba, itt megbeszélést folytattak a menekültekkel, s ők maguk is, 
majd mások és ismét mások gyakran tették meg ezt az utat, s 
számuk végül nyolcvanra emelkedett. S mikor már mindent 
előkészítettek az árulásra, feljelentette őket Epicydesnél egy 
bizonyos Attalus, mert rossz néven vette, hogy őt nem avatták be a 
tervükbe. S ezután mindnyájukat megkínozták és kivégezték. 


Ez a remény meghiúsult, de nyomban újabb remény támadt. 
Ugyanis a római hajók elfogtak egy Damippus nevű lacedaemoni 
embert, akit Syracusaeból küldtek Philippus királyhoz. Epicydes 
nagyon fontosnak tartotta, hogy a foglyot kiváltsa, s Marcellus sem 
tiltakozott, mert a rómaiak ekkor nagyon szerették volna elnyerni 
az  aetoliabeliek barátságát, akik szövetségben voltak a 
lacedaemoniakkal. A küldöttek úgy döntöttek, hogy kiváltásáról a 
két fél között éppen középen fekvő, a lehető legalkalmasabb helyen, 
a Trogilus-öböl mellett álló, Galeagrának nevezett toronynál 
tárgyalnak. Itt többször össze is jöttek, s közben az egyik római 


küldött vizsgálgatni kezdte közelről a falat, megszámolva és 
megmérve a homlokzat egyes köveit, felbecsülte, már amennyire 
hozzávetőlegesen lehetett, a fal magasságát, s úgy találta, hogy az 
lényegesen alacsonyabb, mint ő és a többiek gondolták, s közepes 
létrákkal is át lehet rajta jutni. Felfedezéséről jelentést tett 
Macrcellusnak, aki nem tartotta lebecsülendőnek a dolgot. De mert a 
helyet, mivel éppen ezért gondosabban őrizték, nem lehetett 
megközelíteni, megfelelő alkalmat kerestek. Ez el is jött, mikor az 
egyik szökevény jelentette, hogy a városban három napon át ülik 
Diana ünnepét, s minthogy az ostromzár miatt egyéb dolgokban 
hiányt látnak, Epicydes bort osztott az egész népnek, az elöljárók 
pedig az egyes kerületek lakóinak, hogy a lakomázást bőséges 
ivással tegyék ünnepélyessé. 

Marcellus, miután erről értesült, megbeszélte néhány tribunusszal, 
hogy válogassák ki az ilyen fontos vállalkozás végrehajtására 
alkalmas centuriókat és katonákat, készítsék elő titkon az 
ostromlétrákat, a többieknek pedig hagyják meg, hogy testüket 
idejében —— megerősítve térjenek pihenőre, mert éjszaka 
hadivállalkozásra indulnak. Mikor úgy gondolta, hogy a bentiek a 
napközben elköltött lakoma s a bőséges ivás után első álmukat 
alusszák, kiadta a parancsot, hogy egy szakasz hozza elő a létrákat, 
s a mintegy ezer fegyverest keskeny sorban odavezette a toronyhoz. 
S mihelyt az elsők minden zaj és torlódás nélkül fölértek a falra, 
rendben követték őket a többiek, mert az elöl haladók vakmerősége 
bátorságot öntött a határozatlanokba is. 


24. Mikor az ezer fegyveres már birtokába vette a környező 
városrészt, odavezették a többi csapatot is, s még több létrával 
kúsztak fel a falra; közben megérkezett a jeladás a Hexapylumtól is, 
ahová anélkül jutottak el, hogy egyetlen emberrel is találkoztak 
volna, mert az őrök többségét a bástyákon elfogyasztott lakoma 
után vagy a bor ejtette álomba, vagy mámorosan dőzsöltek, s 
csupán néhány akadt, akit, rájuk törve, fekhelyén öltek meg a 
rómaiak. A Hexapylum közelében van egy kis kapu; ezt nagy 
erőfeszítéssel kezdték feltörni, a falról fölharsant a megbeszélt 
kürtjel, s most már minden oldalról megindult, nem titokban, 
hanem nyílt támadással az ostrom. Ugyanis az ostromlók már 
elértek az Epipolaehoz, ahol a legnagyobb számú volt az őrség, s 


nem az volt a szándékuk, hogy kijátsszák, hanem hogy megrémítsék 
az ellenséget, mint ahogy az valóban meg is rémült. Mert az őrök 
meghallották a kürtjelet s a falakat, s a város egy részét már 
hatalmában tartó ellenség kiáltozását, azt hitték, hogy az egész 
város elesett, s részben elmenekültek a fal mentén, részben 
levetették magukat a falról, vagy a rémült tömeg sodorta le őket. 
Mindamellett igen sokuknak sejtelme sem volt a roppant veszélyről, 
minthogy mindnyájukat elnehezítette a bor és az álom, vagy mert 
nem vált közismertté, ami ilyen hatalmas kiterjedésű város egyik 
pontján történt. 


Hajnaltájban feltörték a Hexapylumot, s Marcellus valamennyi 
csapatával bevonult a városba, ezzel mindenkit megrémített és arra 
késztetett, hogy fegyvert ragadjon és segítsen - ha lehetséges -, a 
majdnem teljesen elfoglalt városon. Epicydes, aki gyorsított 
menetben érkezett meg az Insuláról - amelyet ők Nasosnak 
neveznek -, nem kételkedett abban, hogy kiveri a kisszámú 
ellenséget, amely az őrség hanyagsága miatt felhatolt a falakon, 
ezért azt mondogatta a vele rémülten szembejövő tömegnek, hogy 
csak a zűrzavart növelik, s szörnyűbbnek és rosszabbnak tüntetik fel 
a helyzetet a valóságnál. De látva, hogy az Epipolaeban mindenhol 
nyüzsög a fegyveres ellenség, csak néhány  dárdavetéssel 
nyugtalanítva őket, visszatért csapatával az Achradinába, nem 
mintha megijedt volna az ellenség erejétől és tömegétől, de félt, 
hogy a kedvező alkalmat kihasználva, belső felkelést szítanak, s a 
felfordulásban az Achradina és Insula kapuit zárva találja. 

Marcellus, miután felment a falakra, s innen a magasból lenézett a 
szemei előtt elterülő városra, az akkori idők talán legcsodálatosabb 
városára - úgy mondják - könnyekre fakadt, részben a nagy 
vállalkozás sikere felett érzett örömében, részben pedig, mert 
felidézte a város ősi dicsőségét. Eszébe jutott az elsüllyesztett athéni 
hajóhad, a megsemmisült két hatalmas hadsereg, s a velük együtt 
elpusztult két nagy hírű vezér, a sok, roppant kockázattal járó 
háború, amelyet a város a carthagóiakkal vívott, s annyi hatalmas 
tyrannus és király, mindenekelőtt az az uralkodó, akinek még 
legfrissebb az emléke: Hiero, akinek tekintélyét minden erényénél 
és sors adta lehetőségénél jobban megnövelték a rómaiaknak tett 
szolgálatai. Mikor mindez elvonult lelki szemei előtt, s belenyilallt a 
gondolat, hogy ez mind egy órán belül a lángok martalékává, 
hamuvá válik, előreküldte, mielőtt az Achradinába benyomult 


volna, a syracusaebelieket, akik - mint említettem - a római 
táborban szolgáltak, hogy igyekezzenek az ellenséget barátságos 
hangon rábeszélni a város átadására. 


25. Az Achradina kapuit és falait főként szökevények védték, akik, 
ha létrejön a megállapodás, semmiképpen nem számíthattak 
megbocsátásra, tehát nem engedték meg, hogy bárki is a falakhoz 
közeledjék, és valakit megszólítson. Ezért Marcellus, miután 
kísérlete meghiúsult, kiadta a parancsot, hogy csapatai 
visszakanyarodva induljanak meg az Euryalus magaslat ellen, amely 
a város szélén emelkedett, a tengertől távolabb, biztosítva a 
földekre s a sziget belsejébe vezető utak ellenőrzését, s kedvező 
helyzeténél fogva igen alkalmas volt arra, hogy itt rakják ki az 
utánpótlást. Epicydes az argosi Philodemusra bízta e megerősített 
hely parancsnokságát; hozzá küldte el Marcellus Sosist, a tyrannus 
egyik megölőjét, aki, miután a halogató célzattal folytatott 
tárgyaláson hosszú ideig ott tartották, azzal tért vissza 
Marcellushoz, hogy Philodemus gondolkodási időt kért. De az egyik 
napról a másikra húzta az időt, várva, hogy Hippocrates és Himilco 
megérkeznek legióikkal, mert biztos volt benne, hogy ha egyszer 
bebocsátotta őket a városba, meg tudja semmisíteni a falak közé 
zárt római sereget. Mikor Marcellus látta, hogy az Euryalust nem 
adják át neki, s el sem tudja foglalni, táborát Neapolis és Tycha - a 
város szinte különálló városnak számító részei - között helyezte el, 
mert aggódott, hogy ha a város sűrűbben lakott részeibe benyomul, 
zsákmányra sóvárgó katonáit nem tudja megakadályozni abban, 
hogy szétszéledjenek. Itt járultak elé, fejükön szalagokkal s 
körülfont olajágakkal Tycha és Neapolis küldöttei, kérve, hogy 
akadályozza meg a mészárlást és gyújtogatást. Marcellus inkább 
kérés, mint követelés formájában előterjesztett kívánságuk ügyében 
haditanácsot tartott, s ennek egyhangú döntése alapján közölte a 
katonákkal, hogy senki se kövessen el erőszakosságot szabad 
polgárral szemben, minden egyéb a katonák zsákmánya lesz. 
Táborát az előtte álló házak falai mintegy védőfalként övezték, s az 
utcákra nyíló kapukba őrszemeket és őrségeket állított, hogy táborát 
ellenséges támadás ellen biztosítsa, arra az esetre, ha katonái 
szétszóródnak. Azután a katonák adott jelre szétszéledtek, feltörték 
az ajtókat, s noha mindent betöltött a rémület és zűrzavar hangja, 


tartózkodtak a vérontástól. Csak akkor végeztek a rablással, amikor 
már széthordták a több századig tartó jólét folyamán felhalmozott 
minden értéket. 


Közben Philodemus, minthogy egyáltalán nem reménykedhetett 
segítségben, ígéretet kapva, hogy  bántatlanul visszatérhet 
Epicydeshez, őrségével elvonult, és átadta a dombot a rómaiaknak. 
Bomilcar pedig, minthogy a részben elfoglalt városból mindenki a 
zűrzavarra figyelt, megvárva egy olyan éjjelt, amelyen a római 
hajók az erős szél miatt nem horgonyozhatnak kint, a szabad vízen, 
harmincöt hajóval kifutott a syracusaei öbölből a nyílt tengerre 
anélkül, hogy valaki is akadályozta volna, ötvenöt hajót pedig itt 
hagyott Epicydesnek és a syracusaebelieknek. S miután a 
carthagóiakat felvilágosította Syracusae válságos helyzetéről, 
néhány nap múlva száz hajóval tért vissza. Ezért - mint mondják - 
Epicydes gazdagon megajándékozta Hiero kincseiből. 


2 z 


26. Marcellusnak az Euryalus elfoglalása és megerősítése után nagy 
kő esett le a szívéről, mert nem kellett amiatt aggódnia, hogy a háta 
mögött a várba ellenséges sereget bocsátanak be, amely megzavarja 
a falak közé bezárt és mozgásukban akadályozott csapatait. Ezután 
három, megfelelő helyen felállított táborral körülzárta az 
Achradinát, remélve, hogy minden szükségestől elzárva őket, teljes 
éhínségbe döntheti az ostromlottakat. Néhány napig mindkét fél 
őrállomásain nyugalom uralkodott, majd Hippocrates és Himilco 
váratlan megérkezésének hatására a rómaiakat minden oldalról 
ostrom alá vették. Mert egyrészt Hippocrates - aki a nagy öböl 
mellett állította fel megerősített táborát - tánadta meg, jelet kapva 
az Achradinát tartó helyőrségtől, a rómaiak Crispinus vezetése alatt 
álló régi táborát, másrészt Epicydes intézett kitörést Marcellus 
őrállásai ellen, a carthagói hajóslegénység pedig a város és a római 
tábor között húzódó partvonalat szállta meg, nehogy Marcellus 
Crispinusnak valami erősítést küldhessen. De az ellenséges támadás 
sokkal nagyobb hűhóval járt, mint amekkora küzdelemmel. Mert 
Crispinus nemcsak hogy elűzte sáncai elől Hippocratest, de 
üldözőbe is vette rendetlenül menekülő seregét, Marcellus pedig 
Epicydest kergette vissza a városba. S láthatólag eléggé 
gondoskodtak róla, hogy a jövőben ne kelljen a városiak váratlan 


kitöréseitől tartaniuk. Már csak azért sem, mert járvány tört ki, 
amely mindkét felet egyformán sújtotta, s igen alkalmas volt arra, 
hogy gondolataikat a háborús tervekről elterelje. Ugyanis az őszi 
időjárás és a természettől egészségtelen terep miatt az 
elviselhetetlen hőség mindkét táborban - de még sokkal inkább a 
városon kívül, mint a városban - megrendítette szinte valamennyi 
ember egészségét. Kezdetben csak az egészségtelen évszak és hely 
miatt betegedtek és haltak meg, később maga a betegek ápolása és 
érintése terjesztette a kórt, úgyhogy akik egyszer megkapták, vagy 
elhagyatva, gondoskodás nélkül hunytak el, vagy pedig gondozóikat 
és ápolóikat is - ugyanazzal a betegséggel megfertőzve - magukkal 
vitték a sírba. Így mindennap lehetett látni temetést és halottakat, s 
éjjel-nappal minden helyet betöltött a gyászos jajgatás. Később a 
lelkük, megszokva a szerencsétlenséget, annyira elfásult, hogy 
nemcsak ki sem kísérték - könnyekkel és illendő panaszkodással - a 
holtakat, de még csak ki sem vitték, s el se hantolták a kiterített 
holttesteket. Ezek ott hevertek a hasonló halálra várakozók szeme 
előtt, s a halottak veszélyt jelentettek a betegekre, a betegek az 
egészségesekre, nemcsak a rettegés, de a testek bomlása s pusztító 
kigőzölgése miatt is. Voltak, akik egyedül támadtak az ellenséges 
őrállásokra, hogy inkább a fegyver végezzen velük. A ragály 
azonban sokkal hevesebben dühöngött a pun, mint a római 
táborban, mert a rómaiak a hosszú syracusaei ostromzár idején 
jobban megszokták az éghajlatot és a vizet. Az ellenséges seregben 
szolgáló siciliaiak, mihelyt észrevették, hogy a betegség az 
egészségtelen vidék miatt harapózott el, szétszéledtek, ki-ki a saját, 
közelben fekvő városába. Viszont a carthagóiak, akiknek nem volt 
hová visszahúzódniuk, egytől egyig mind elpusztultak vezéreikkel, 
Hippocratesszel és Himilcóval együtt. Marcellus, látva, hogy a 
járvány ilyen erővel dühöng, csapataival a városba vonult, s itt a 
tetők és árnyék védelmébe húzódva gondoskodott legyengült testük 
helyreállításáról, de a járvány a római seregből is sok áldozatot 
szedett. 


27. A szárazföldi pun sereg megsemmisülése után az eddig 
Hippocrates seregében szolgáló siciliaiak elfoglaltak két nem nagy, 
de fekvésük és erődítményeik miatt jól biztosított várost, az egyiket 
három, a másikat tizenötezer lépésnyire Syracusaetól, s ide a 


városokból utánpótlást szállítottak, és segédcsapatokat gyűjtöttek. 
Közben Bomilcar hajóhadával ismét visszatért Carthagóba, s mert a 
szövetségesek helyzetéről beszámolva, felcsillantotta a reményt, 
hogy nemcsak nekik nyújthatnak üdvös segítséget, de a teljesen még 
meg nem szállt városban a rómaiakat is bekeríthetik, elérte, hogy 
igen nagyszámú, a legkülönbözőbb rakománnyal bőségesen 
megrakott teherhajót küldtek vele, s hajóhadát is megerősítették. 
Így százharminc hadi- és hétszáz teherhajóval indult el Carthagóból, 
hogy elég kedvező széllel átkeljen Siciliába, de épp ez a szél 
akadályozta meg abban, hogy megkerülhesse a  pachynumi 
hegyfokot. 

Bomilcar közeledésének híre, majd váratlan késedelmeskedése a 
rómaiakat és a syracusaebelieket felváltva töltötte el hol 
félelemmel, hol reménykedéssel. Epicydes, megrettenve, hogy ha a 
most uralkodó szelek még a következő napokban is változatlanul 
nyugatról fújnak, a pun hajóhad visszatér Africába, az Achradinát 
rábízta a zsoldos katonák parancsnokaira, s elhajózott Bomilcarhoz. 
Úgy találta, hogy Bomilcar, akinek hajói orrukkal már Africa felé 
horgonyoztak, fél a tengeri ütközettől, nem mintha serege vagy 
hajói száma kisebb lett volna hiszen e téren még fölényben is volt -, 
de mert a széljárás sokkal jobban kedvezett a rómaiaknak, mint 
saját hajóhadának, ám mégis rá tudta venni, hogy vállalja a tengeri 
csata kockázatát. S Marcellus is, látva a siciliai sereg s az egész 
sziget harcias hangulatát, s a nagy élelmiszer-szállítnánnyal 
megrakott pun hajóraj közeledését, hogy a szárazföld és tenger felől 
rátámadva ne szoríthassák be egy ellenséges városba, elhatározta - 
noha kevesebb hajója volt - hogy nem engedi Syracusaeba 
behajózni Bomilcart. 

A két ellenséges hajóhad ott horgonyzott a pachynumi hegyfoknál, 
arra várva, hogy összecsapjanak, mihelyt a tenger elnyugodtával 
kifuthatnak a nyílt vízre. Így, mikor a jó egynéhány napja dühöngő 
Eurus lecsillapodott, Bomilcar indult el elsőnek; úgy látszott, az ő 
hajóhada szeretne először a nyílt vízre kifutni, hogy minél 
hamarabb megkerülhesse a hegyfokot. Majd, hogy meglátta a feléje 
tartó római hajókat, nem lehet tudni, milyen váratlan okból 
megrémülve, kivitorlázott a nyílt tengerre, s futárokat küldött 
Heracleába, azzal a paranccsal, hogy a teherhajók térjenek vissza 
Africába, maga pedig, elhaladva Sicilia mellett, Tarentum felé 
vitorlázott. Erre Epicydes, akinek nagy reménye váratlanul 
meghiúsult, hogy ne kelljen visszatérnie a nagyrészt már elfoglalt, 


ostrom alatt álló városba, Agrigentumba hajózott, inkább arra 
várva, hogyan alakulnak az események, anélkül hogy maga bármit 
is kezdeményezne. 


28. Mikor a siciliaiak táborába megérkezett a hír, hogy Epicydes 
továbbállt Syracusaeból, és a carthagóiak elhagyták a szigetet, s így 
szinte még egyszer átadták a rómaiaknak, követeket küldtek 
Marcellushoz megtárgyalni a megadás feltételeit, miután előzőleg 
beszélgetésekben megtudakolták az ostromlottak akaratát. S mivel 
abban majdnem mindenki egyetértett, hogy mindaz, ami valaha is a 
királyok birtoka volt, a rómaiakat illeti, s minden egyebet - 
szabadságukkal és saját törvényeikkel együtt - biztosítani kell a 
siciliaiak számára, megbeszélésre hívták össze azokat, akikre 
Epicydes az ügyek intézését rábízta, közölve velük, hogy a siciliai 
sereg egyszerre küldte őket követségbe Marcellushoz és őhozzájuk, 
hogy mindnyájan, akiket ostromolnak, s akik nem állnak ostrom 
alatt, egy közös sorsban osztozzanak, nehogy bármelyik fél is 
valamilyen külön békefeltételt eszközöljön ki magának. 


Ezek után bebocsátást nyertek, hogy szót  válthassanak 
ismerőseikkel és vendégbarátaikkal. Elmondták, miben állapodtak 
meg eddig Marcellusszal, s a megmenekülés reményével kecsegtetve 
rábírták őket, hogy segítsenek nekik az Epicydes által kinevezett 
parancsnokok, Polyclitus, Philisto és a Sindon melléknevű Epicydes 
elfogásában. Miután ezeket kivégezték, gyűlésbe hívták a népet, s 
panaszkodva említették az ínséget s egyéb dolgokat, amelyek miatt 
eddig csak titokban szoktak zúgolódni, s kijelentették, hogy 
bármennyi csapás is látogatta meg őket, még nincs joguk vádolni a 
sorsot, mert saját maguktól függ, meddig tűrjék a bajokat. A 
rómaiakat Syracusae ostromára a város lakói iránt érzett 
rokonszenvük, nem pedig a gyűlöletük késztette. Mert annak 
hallatára kezdték meg a háborút és a város ostromát, hogy 
Hippocrates és Epicydes - Hannibal, majd később Hieronymus 
csatlósai - ragadták magukhoz a hatalmat, s az ostrom nem is a 
város, hanem annak könyörtelen tyrannusai ellen irányult. 
Minthogy azonban Hippocrates elpusztult, Epicydes el van zárva 
Syracusaetól, helytartói pedig holtan fekszenek, s a carthagóiakat 
szárazon és vízen teljesen megfosztották Sicilia birtoklásától, mi 


okuk lehetne még a rómaiaknak, hogy ne óhajtsák Syracusae 
felvirágzását, éppúgy, mintha maga Hiero, a római szövetség e 
páratlan híve is életben volna? Ezért sem a városnak, sem lakóinak 
nem kell veszélytől tartani, hacsak nem saját maguktól, hogy 
elszalasztják az alkalmat a rómaiak kiengesztelésére. Mert ilyen 
lehetőség, mint ebben az órában, soha ezután nem fog kínálkozni, 
ez a pillanat, amelyben megszabadultak féktelen zsarnokaiktól, 
meghozza a rómaiakkal való megbékélést is! 


29. E szavakat mindenki élénk helyesléssel fogadta, de úgy 
döntöttek, hogy mielőtt követeket küldenének, először praetorokat 
választanak. Azután maguk közül a praetorok közül küldtek 
szószólókat Marcellushoz, ahol vezetőjük így beszélt: 

,Nem mi, syracusaebeliek pártoltunk el tőletek először, hanem 
Hieronymus, aki veletek sem viselkedett olyan aljasul, mint velünk 
szemben. S azután a tyrannus meggyilkolásával helyreállított békét 
sem valamely syracusaei zavarta meg, hanem a király csatlósai, 
Hippocrates és Epicydes, akik részben megfélemlítéssel, részben 
ámítással nyomtak el minket. És senki sem állíthatja, hogy valaha 
egy pillanatra is élveztük a szabadságot, ha nem voltunk 
szövetségeseitek. S most legalább, Syracusae elnyomóinak halála 
után, mihelyt abban a helyzetben vagyunk, hogy magunk intézzük 
sorsunkat, tüstént meg is jelentünk, hogy  kiszolgáltassuk 
fegyvereinket, s átadjuk magunkat, városunkat, bástyáinkat, 
vállalva a sorsot légyen az bármilyen -, amit ti nekünk szántok. Az 
istenek megadták neked a dicsőséget, Marcellus, hogy elfoglald a 
leghíresebb és legszebb görög várost, s mindaz, ami emlékezetest mi 
szárazon és vízen véghezvittünk, a te diadalmeneted győzelmi 
tábláját ékesíti. Talán azt óhajtod, hogy csak a hagyomány hirdesse, 
mekkora várost vettél be, s nem inkább, hogy aki későbben születik, 
az is gyönyörködhessék - akár a szárazföld, akár a tenger felől 
érkezik ebben a csodálatos látványban, amely emlékjeleivel egyrészt 
a mi athéniak és carthagóiak ellen kivívott győzelmeinkről, 
másrészt a te rajtunk aratott diadalodról tanúskodik; s hogy te 
Syracusaet megőrizve családodnak add át, hogy az a Marcellus- 
nemzetség védelme és oltalma alatt álljon? Ne nyomja el bennetek a 
Hieronymusra való emlékezés Hiero emlékét! Sokkal tovább volt 
barátotok az egyik, mint ellenségetek a másik. Hiero barátságának a 
gyümölcseit a valóságban is  élveztétek, míg a másik 


eszeveszettségében csak saját magát tudta elpusztítani." 


A syracusaebeliek mindent elértek és biztosítottak a rómaiaknál; a 
vérontás és veszély lehetősége sokkal inkább saját magukban rejlett. 
Ugyanis a szökevények attól tartva, hogy kiszolgáltatják őket a 
rómaiaknak, — a  segédcsapatoknál szolgáló — zsoldosokra is 
átterjesztették ezt a félelmet, úgyhogy ezek fegyvert ragadva először 
a praetorokat gyilkolták le, azután szétszóródtak, hogy a polgárokat 
kezdjék öldökölni; dühükben mindenkit megöltek, aki útjukba 
került, s mindent elraboltak, amihez csak hozzáférhettek. Ezután, 
hogy ne legyenek vezérek nélkül, hat elöljárót választottak, hogy 
közülük hárman az Achradinában, hárman pedig a Nasoson vegyék 
át a parancsnokságot. Mikor végre a zűrzavar lecsillapodott, s a 
zsoldosok megtudták, milyen megállapodás született a rómaiakkal, 
kezdett előttük felderengeni a valóság, hogy ők egészen más 
helyzetben vannak, mint a szökevények. 


30. Éppen a legjobbkor érkeztek vissza a Marcellushoz küldött 
követek, és megmagyarázták, hogy alaptalan gyanakvás hozta őket 
indulatba, a rómaiaknak nincs rá semmi okuk, hogy 
megbüntetésüket kívánják. 

Az Achradina három parancsnoka közül az egyik egy Moericus nevű 
hispan volt. A követek kísérői között szántszándékkal hozzá küldték 
a hispaniai segédcsapatok egyik katonáját, aki, mikor alkalma 
nyílott Moericusszal négyszemközt szót váltani, elmondta neki, 
hogy mi volt a helyzet Hispaniában, mikor eltávozott - s valóban 
nemrég érkezett meg onnét -, s hogy ott minden a római fegyverek 
hatalmában van. Ha Moericus - mondta - valami érdemleges 
cselekedetet hajtana végre, vezető szerepet kaphatna honfitársai 
közt, akár a római seregben akar szolgálni, akár vissza szeretne 
térni hazájába. Ellenben, ha továbbra is azt óhajtja, hogy ostromzár 
alatt tartsák, milyen reményeket táplálhat szárazföldi és tengeri 
ostromgyűrűbe zárva? 

Moericus, akire hatottak e szavak, mikor követeket küldtek 
Macrcellushoz, elküldte velük fivérét is, aki - az említett hispaniai 
közbenjárására - a többiektől külön járulhatott Marcellus elé, s 
mikor itt tőle biztosítékokat kapott, részletesen kidolgozott tervvel 
tért vissza az Achradinába. Ekkor Moericus, hogy senki se 


gyanúsíthassa árulással, kijelentette, nem helyesli, hogy a 
követségek állandóan ide-oda járnak; ne küldjenek el és ne is 
fogadjanak ezután senkit, s hogy az  őrségeket még 
lelkiismeretesebben ellenőrizhessék, osszák fel a veszélyeztetett 
szakaszt a parancsnokok között, s mindenki legyen felelős a rábízott 
helyért. Javaslatával mindenki egyetértett. A felosztásnál ő az 
Arethusa forrásától a nagykikötő bejáratáig terjedő területet kapta, 
s gondoskodott róla, hogy ezt a rómaiak is megtudják. Így azután 
Marcellus parancsára egy fegyveresekkel megrakott teherhajót egy 
négyevezősoros az Achradinához vontatott, ahol az Arethusa forrás 
közelében lévő kapunál partra tették a katonákat. Miután Moericus 
a partra szállt katonákat a negyedik őrségváltás idején, megbeszélés 
szerint, bebocsátotta a kapun, Marcellus kora hajnalban teljes 
seregével olyan heves támadást indított az Achradina falai ellen, 
hogy nemcsak ennek védőseregét vonta oda, de őrhelyeiket 
elhagyva Nasosról is odarohantak a fegyveres csapatok, hogy 
elhárítsák a heves római támadást. S míg itt tombolt a küzdelem, 
néhány gyors járatú hajó, amelyet már előre felkészítettek, 
körülhajózva a  Nasoshoz, fegyvereseket rakott partra, akik 
váratlanul megtámadva a megfogyatkozott őrséget s az iménti 
kirohanás közben nyitva maradt kapukat, nagyobb küzdelem nélkül 
elfoglalták az őrség rémült elmenekülése után védtelenné vált 
Nasost. Itt senki sem tanúsított csekélyebb erőt a védekezésben s 
kevesebb elszántságot a helytállásban, mint a szökevények, akik 
még saját embereikben sem bíztak eléggé, s már harc közben 
elmenekültek. Mikor Marcellus értesült arról, hogy  Nasost 
elfoglalták, s az Achradina egy része is hatalmukban van, s hogy 
Moericus csapataival csatlakozott a rómaiakhoz, visszavonulót 
fúvatott, nehogy széthordják a királyi kincseket - amelyeknek 
nagyobb volt a híre, mint valódi értéke. 


31. Azzal, hogy katonáit visszatartotta, időt és alkalmat adott az 
Achradinában tartózkodó szökevényeknek a menekülésre, s így a 
félelemtől végre megszabadult syracusaebeliek, megnyitva az 
Achradina kapuit, követeket küldtek Marcellushoz, nem kérve 
semmi egyebet, 

csak azt, hogy kímélje őket és gyermekeiket. Marcellus haditanácsot 
hívott össze, amelybe bevonta a lázadások miatt száműzött, s a 
római táborban tartózkodó syracusaebelieket is, és itt azt felelte, 


hogy Hiero ötven év alatt nem tett annyi jó szolgálatot a római 
népnek, mint amennyi gonosztettet e rövid néhány év alatt 
elkövettek ellene azok, akik Syracusaet hatalmukba kerítették. De 
ezekből legtöbb - mint ahogy meg is érdemelték - magukra a 
bűnösökre sújtott vissza, s a szerződések megszegőit ők maguk 
büntették meg, sokkal súlyosabban, mint a római nép óhajtotta. Ő 
már három éve ostromolja Syracusaet, nem azért, hogy egy várost a 
római népnek rabszolgájává tegyen, hanem hogy ne foglalhassák és 
nyomhassák el szökevények és zsoldosok vezérei. Hogy a 
syracusaebeliek mit tehettek volna, arra jó példát mutattak azok a 
honfitársaik, akik a római sáncok mögé menekültek, vagy Moericus, 
a hispanok parancsnoka, aki átadta a rábízott őrhelyeket, s végül 
maguknak a syracusaebelieknek ez, a noha elkésett, de mégis bátor 
elhatározása. Ő maga a Syracusae falai előtt szárazon és vízen oly 
hosszú ideig átélt veszélyek és nélkülözések jutalmát korántsem 
abban látja, hogy elfoglalhatta Syracusaet, hanem inkább abban, 
hogy - ha lehetséges - meg tudja menteni. 

Ezután egy csapattal elküldték a guaestort a Nasosra, hogy vegye át 
és őrizze a királyi kincset. Az Achradinában a katonáknak szabad 
zsákmányolást engedtek, egy-egy őrszemet állítva azoknak a hajléka 
elé, akik a római táborban tartózkodtak. S miközben részben a 
bosszúvágy, részben a kapzsiság sok kegyetlen példával szolgált, a 
hagyomány szerint oly hatalmassá vált kavarodásban, amit egy 
elfoglalt városban csak okozhat a rémület s a zsákmányolni 
szétszéledt katonaság, az egyik katona, nem ismerve fel őt, megölte 
a porba írt ábráiban elmerült Archimedest. Mondják, hogy 
Marcellust nagyon lesújtotta ez az eset, maga gondoskodott 
temetéséről, s felkutatta hozzátartozóit is, akiknek Archimedes neve 
és emlékezete megbecsülést és védelmet biztosított. 

Ez volt főbb eseményeiben Syracusae elfoglalásának története, ahol 
annyi zsákmányt szereztek, amennyit ebben az időben még 
Carthagóban is alig ejtettek volna, amely Róma egyenlő erejű 
ellenfele volt. 

Néhány nappal Syracusae bevétele előtt T. Otacilius nyolcvan 
ötevezősoros hajóval Lilybaeumból átkelt Uticába, s hajnal előtt 
behatolva a kikötőbe, elfogta a gabonával megrakott teherszállító 
hajókat, majd partra szállva végigpusztította Utica környékének 
nagy részét, s a legváltozatosabb zsákmánnyal megrakodva tért 
vissza hajóihoz. Harmadnapra azután, hogy elindult, tért vissza 
százharminc, gabonával és zsákmánnyal megrakott teherhajóval 


Lilybaeumba, s a gabonát rögtön elküldte Syracusaeba, s ha ez - 
éppen a legjobbkor nem érkezik meg, a győztesek és legyőzöttek 
egyaránt pusztító éhínségnek néznek elébe. 


32. Hispaniában, ahol két éven át szinte semmi említésre méltó 
dolog nem történt, s a háborút inkább tervezgetéssel, mint 
fegyverekkel folytatták, a római vezérek ezen a nyáron, téli 
szállásukat elhagyva, egyesítették csapataikat. Azután haditanácsot 
hívtak össze, ahol mindenki egybehangzóan úgy vélekedett, hogy 
ha eddig csak az volt a céljuk, hogy az Italiába tartó Hasdrubal útját 
megakadályozzák, most itt az ideje, hogy a háború befejezésére 
törekedjenek. S úgy gondolták, hogy erre elegendő lesz az a 
húszezer celtiberből álló új haderő, amelyet a télen szólítottak 
fegyverbe. 


Az ellenségnek három serege volt: Hasdrubal - Gisgo fia - és Mago 
egyesített  táboraikkal mintegy  ötnapi járóföldre voltak a 
rómaiaktól. Közelebb volt hozzájuk Hasdrubal - Hamilcar fia -, aki 
legrégebben vezérkedett Hispaniában; ő seregével az Amtorgis nevű 
város mellett tartózkodott. A római hadvezérek először vele akartak 
végezni, s reménykedtek is, hogy erre elég, sőt túlságosan sok is az 
erejük. Csak attól féltek, hogy ha seregét szétverik, a másik 
Hasdrubal és Mago megrémülve beveszik magukat az úttalan 
rengetegekbe, a hegyek közé, s elhúzzák a háborút. Így azt találták 
a legjobbnak, ha csapataikat kétfelé elosztva egyidőben egész 
Hispaniára kiterjesztik a háborút. Ezért úgy osztották szét a 
csapatokat, hogy P. Cornelius, a római sereg kétharmad részével és 
a szövetségesekkel induljon meg Mago és Hasdrubal ellen, Cn. 
Cornelius pedig a sereg régi csapatokból álló harmadik harmadával, 
s az ehhez csatlakozott celtiberekkel a Barcas családból származó 
Hasdrubal ellen folytassa a háborút. A két vezér együtt kerekedett 
fel seregével, s előreküldve a celtibereket, Amtorgis mellett ütött 
tábort, látótávolságra az ellenségtől, amelytől csak a folyó 
választotta el őket. Cn. Scipio ott maradt előbb felsorolt csapataival, 
P. Scipio pedig továbbvonult, hogy végrehajtsa a rábízott feladatot. 


33. Mikor Hasdrubal észrevette, milyen kisszámú a táborban 


tartózkodó római sereg, s hogy ennek minden reménye a celtiber 
segédcsapatokban van, mivel teljesen tudatában volt annak, 
mennyire ingatag hűségű minden barbár nép, különösen pedig azok, 
amelyek között oly sok éven át hadakozott; titkos megbeszéléseken, 
nagy pénzösszegeket felajánlva rávette a celtiberek vezetőit - 
könnyen szóba lehetett állni velük, mert mindkét tábor tele volt 
hispanokkal -, hogy csapataikkal vonuljanak el. Ezt ők nem is vélték 
valami különös gazságnak, hiszen végül is nem arra biztatták őket, 
hogy fegyvereiket a rómaiak ellen fordítsák, hanem olyan díj 
ellenében, amelyért még háborúzni is érdemes lett volna, csupán 
tartózkodniuk kellett a harctól; másrészt pedig nemcsak a 
nyugalmat fogadták általános örömmel, hanem azt a lehetőséget is, 
hogy visszatérhetnek otthonukba, újra láthatják családjukat és 
tulajdonukat. Így azután a nagy tömeget éppoly könnyű volt 
megnyerni, mint a vezéreket. Közben a rómaiaktól se nagyon 
tartottak, akik túl kevesen voltak ahhoz, hogy őket erőszakkal 
maradásra tudják kényszeríteni. - Ezért kell a római vezéreknek 
mindig óvatosnak lenniük, okulva a valóban megtörtént események 
intő példájából, és ne bízzanak annyira az idegen segédcsapatokban, 
hogy a táborban ne saját haderejük, s valóban ütőképes csapataik 
legyenek többségben. - A celtiberek hadjelvényeiket felragadva 
elvonultak, s a távozásuk okát kérdező, s őket visszatartani akaró 
rómaiaknak csupán annyit válaszoltak, hogy egy otthon támadt 
háború miatt kell eltávozniuk. Scipio, miután szövetségeseit se 
kéréssel, se erőszakkal nem lehetett visszatartani, belátta, hogy 
mivel nélkülük ereje nem ér fel az ellenségével, fivére seregével 
pedig nem tud újra egyesülni, megmenekülése érdekében nem 
folyamodhat semmi más tervhez, ezen az egyen kívül, úgy döntött, 
hogy visszavonul, amilyen messzire csak tud, s minden figyelmét 
arra fordítja, hogy a síkságon sehol se kerüljön sor ütközetre az 
ellenséggel, amely átkelve a folyón, visszavonulása közben 
majdnem a sarkában volt. 


34. Ugyanezekben a napokban P. Scipiót hasonló rémület, s még 
sokkal nagyobb veszedelem környékezte egy új ellenség részéről. Ez 
pedig az ifjú Massinissa volt, akit később oly híressé és hatalmassá 
tett Rómával kötött barátsága, de aki ekkor még a carthagóiak 
szövetségese volt. Az ő numida lovassága azonnal szembeszállt a 


közeledő P. Scipióval, majd támadásaival éjjel-nappal szüntelenül 


zaklatta, s nemcsak azokra csapott le, akik elszéledve messzebb 
távoztak el a tábortól, hogy fát és takarmányt hozzanak, de gyakran 
egészen a táborig elnyargalt, betört az állások közé, s mindenkit 
rendkívüli nyugtalanságban tartott; s éjszaka is igen sokszor okozott 
felfordulást a sánc és a kapu ellen intézett váratlan rajtaütéseivel. S 
nem volt hely és időpont, amely ne tartogatott volna félelmet és 
szorongást a rómaiak számára, akik a sáncok mögé beszorulva, 
minden szükséges készletből kifogytak. 


Mivel szinte szabályos ostromzár vette őket körül, s várható volt, 
hogy ez még szorosabb lesz, ha Indibilis - aki hír szerint hétezer 
suessetanus katonával közeledett - csatlakozik a punokhoz, a 
különben óvatos és előrelátó Scipio kényszerű helyzetében ahhoz a 
meggondolatlan tervhez folyamodott, hogy éjszaka Indibilis elé 
vonul, s bárhol is találkoznak, megütközik vele. A tábort tehát, 
csekély számú őrséget hátrahagyva, Ti. Fonteius legatusra bízta, s 
éjszaka elindulva összecsapott a szembejövő ellenséggel. Az ütközet 
inkább menetelő hadoszlopok, s nem hadsorok csatája volt, de 
amennyire ilyen szabálytalan ütközetben lehetett, a rómaiak 
kerültek fölénybe. Azonban a numida lovasság, amelyről Scipio azt 
hitte, hogy félrevezette őket, váratlanul, nagy rémületet okozva 
megrohanta a szárnyakat, s miközben új harcot kezdtek a 
numidákkal, egy harmadik ellenséges sereg is megjelent: a két pun 
vezér, akik hátulról támadtak rá a már harcban álló rómaiakra. 
Ezek, két tűz közé szorulva, azt se tudták, melyik ellenségre 
támadjanak először, s melyik irányban  kísérelhetik meg, 
összetömörülve, a kitörést. S miközben a fővezér harcol, buzdít, s 
oda siet, ahol legnagyobb a veszély, jobb oldalát egy lándzsa fúrja 
át. S a vezért és a köréje tömörült katonákat rohamozó ellenséges 
ék, látva, hogy Scipio élettelenül lehanyatlik lováról, az örömtől 
szárnyakat kapva, kiabálva száguld végig a hadsorok közt, tudtul 
adva, hogy a római vezér elesett. Amikor a hír mindenfelé elterjedt, 
kétségtelenné vált, hogy az ellenség a győztes, s a rómaiak a 
legyőzöttek. Ezek a vezér eleste után tüstént menekülni kezdtek a 
csatasorból; s noha egyébként nem volt nehéz áttörniük a numidák, 
s a többi, könnyű fegyverzetű segédcsapat között, alig voltak 
képesek megmenekülni ily nagy számú lovas és a lovassággal 
gyorsaságban majdnem felérő gyalogság elől. Majdnem többet 
vágtak le köztük menekülés, mint harc közben, s egyikük se marad 
életben, ha a nap nem hajol már jócskán alkonyatba, s nem köszönt 


be az éj. 


35. A pun vezérek semmit sem mulasztottak el, hogy szerencsés 
helyzetüket kihasználják; a csata után harcosaiknak csak a 
legszükségesebb pihenőt engedélyezve erőltetett menetben siettek 
Hasdrubalhoz, Hamilcar fiához, abban a biztos reményben, hogy ha 
seregeiket egyesítik, be tudják fejezni a háborút. Odaérkezésük után 
a seregek és vezéreik az imént aratott fényes győzelem 
örömmámorában lelkes szerencsekívánatokkal üdvözölték egymást; 
miután egész seregével együtt megsemmisítettek egy ilyen nagy 
hadvezért, bizton reménykedhettek az újabb győzelemben. 

A rómaiakon - noha még nem ért el hozzájuk a megsemmisítő 
vereség híre - mégis valami komor hallgatás és ki nem mondott 
sejtelem vett erőt, mint rendszerint, ha fenyegető szerencsétlenség 
előérzete fogja el a lelkeket. Maga a fővezér nemcsak azt tudta, 
hogy saját szövetségesei cserbenhagyták, s az ellenséges csapatok 
száma rendkívül megnőtt, de saját következtetése és mérlegelése 
alapján is egyre inkább az a gyanú töltötte el, hogy vereséget 
szenvedtünk, nem pedig a remény, hogy bármi jót is várhat. Mert 
hogy tudtak volna egyébként Hasdrubal és Mago - ha nem végeztek 
volna saját háborújukkal - seregükkel itt megjelenni? S hogyan 
lehetséges, hogy fivére nem állta útjukat, vagy legalábbis nem 
követte őket, hogy ha már az ellenséges vezérek és seregek 
találkozását nem is tudta meggátolni, legalább csatlakozzék fivére 
seregéhez? Ilyen gondoktól gyötörve úgy vélte, pillanatnyilag egy út 
nyílik a menekülésre: ha olyan messzire vonul vissza, amennyire 
csak lehet; s valóban egyetlen éjszakán - miközben az ellenség nem 
vette észre, s éppen ezért egy helyben is maradt - jókora utat tett 
meg. De reggel, mihelyt felfedezték ellenségük elvonulását, 
előreküldve a numidákat, a lehető leggyorsabb menetben nyomába 
eredtek. A numidák a hadmenetet még az éj beállta előtt utolérték, 
s hol oldalról, hol hátulról rátörve arra kényszerítették, hogy 
megálljon és biztosítsa magát. Scipio ennek ellenére arra biztatta 
seregét, hogy - amennyire lehetséges igyekezzenek harc közben is 
folytatni a menetelést, mielőtt az ellenséges gyalogság utoléri őket. 


36. Végül, mikor a hol meginduló, hol megtorpanó sereg jó ideig 


alig jutott valamivel előbbre, s már közeledett az éjszaka, Scipio 
visszahívta embereit a harcból, s összegyűjtve egy dombra vezette 
őket, amely - különösen egy szétzilált seregnek - nem nyújtott 
valami 

nagy biztonságot, de legalább kiemelkedett a környező terepből. Itt 
a gyalogság - miután lerakta poggyászát és közrefogta a lovasságot - 
kezdetben könnyen visszaverte a rohamozó numidák támadásait, de 
mikor a három hadvezér három rendes sereg egyesített 
hadmenetével felvonult, nyilvánvaló lett, hogy a helyet erődítés 
nélkül, pusztán fegyverekkel aligha lesznek képesek megvédeni, a 
vezér azt kezdte vizsgálni, s azon kezdett töprengeni, hogyan 
vonhatna sáncot serege köré. De a domb olyan csupasz volt, annyira 
köves talajú, hogy nem akadt növényzet, amiből sánckarókat 
vágjanak, s a talaj sem volt alkalmas arra, hogy árkot ássanak, 
gyeptéglákat készítsenek, vagy akármilyen más sáncmunkát 
végezzenek, s a domb egyik oldalról se volt annyira meredek és 
nehezen járható, hogy az ellenség feljutását és rohamát 
megnehezítse; mindenütt enyhe hajlással ereszkedett alá. Hogy 
mégis, legalább látszatra, valami sáncfélét emeljenek, a málhás 
nyergeket rakták ki maguk köré a rájuk erősített málhával együtt, 
mintha sáncot emelnének, a szokásos magasságra, s ahová az 
erődítéshez nem jutott nyereg, ott a legkülönfélébb poggyászokat 
halmozták fel. 

A pun sereg megérkezése után igen könnyen felnyomult a dombra, 
majd az erődítésnek ez a szokatlan módja - mintha valami 
csodadolgot látnának - először visszahökkentette őket, s ekkor 
vezéreik mindenhonnan kiáltozni kezdtek, miért állnak meg, miért 
nem rontják szét ezt a szemfényvesztő alkotmányt, amely még arra 
sem elég, hogy asszonyokat és gyermekeket feltartson. A 
poggyászok mögött meghúzódó ellenséget máris foglyuknak 
tekinthetik. Így  korholták őket, megvető hangon,  vezéreik. 
Egyébként nem volt valami könnyű átugrálni vagy eltakarítani az 
útjukba rakott holmikat, vagy szétdobálni a megrakott, s még 
poggyásszal is betemetett nyergeket. Miután azonban - vashegyű 
dorongokkal eltaszigálva az útjukban álló poggyászokat - több 
helyen is egyszerre utat nyitottak a fegyvereseknek, minden oldalról 
birtokba vették a tábort. A túlerőben lévők mindenütt kaszabolni 
kezdték a kisszámú védősereget, a győztesek a megrettenteket. 
Mégis a katonák nagy része eljutott a szomszédos erdőkbe, P. 
Scipiónak Ti. Fonteius legatus parancsnokságára bízott táborába. 


Egyesek azt állítják, hogy Cn. Scipio a dombon esett el az első 
ellenséges roham alkalmával, mások szerint néhányadmagával egy, 
a tábor közelében álló toronyba menekült, s e köré az ellenség tüzet 
rakott, így foglalta el, felégetve az ajtókat, amelyeket semmi erővel 
sem volt képes feltörni, s a bent tartózkodókkal együtt a fővezért is 
megölte. 

Cn. Scipio nyolc évvel azután esett el, hogy Hispaniába érkezett, 
huszonnyolc napra rá, hogy fivére meghalt. Halálát nem kevésbé 
gyászolták egész Hispaniában, mint Rómában. Viszont polgártársai 
gyászához még egyéb is hozzájárult: a sereg pusztulása, a provincia 
elvesztése, s az államot ért csapás; míg Hispania magukat a 
vezéreket siratta és gyászolta, különösen Cnaeus Scipiót, aki 
hosszabb ideig volt ott parancsnok, rokonszenvüket is korábban 
nyerte el, s elsőnek adott példát a római igazságszeretetből és 
mértéktartásból. 


37. Mikor már úgy látszott, hogy seregeink elpusztultak, és 
Hispaniát elvesztettük, egyetlen ember megmentette a reménytelen 
helyzetet. A seregben ott szolgált L. Marcius, Septimius fia, római 
lovag, s e csupa tűz fiatalemberben sokkal több volt a bátorság és 
belátás, mint helyzetétől, amelybe beleszületett, várni lehetett 
volna. Képességei magas fokra fejlődtek Cn. Scipio szigorú 
hadiiskolájában, akinek keze alatt a haditudomány minden titkát 
kitanulta. Ő a menekülés után összegyűjtött katonákból s néhány 
odavezényelt helyőrségből nem is megvetendő sereget szervezett, 
majd egyesült Ti. Fonteiusszal, P. Scipio legatusával. De a római 
lovagnak annyival nagyobb volt a tekintélye és becsülete a katonák 
előtt, hogy miután a Hiberus túlsó partján tábort emelve - 
elhatározták, hogy a sereg választógyűlésén választja meg vezérét, a 
katonák - egyik a másikat váltva a sáncőrségen és az őrállomásokon, 
míg valamennyien le nem szavaztak - egyhangúan L. Marciusra 
ruházták a fővezérséget. Ezután minden időt - s ez nem volt sok - 
arra fordított, hogy megerősítse a tábort, s élelmiszer készleteket 
gyűjtsön, katonái pedig valamennyi parancsát buzgón s minden 
csüggedés nélkül hajtották végre. Egyébként, mikor megjött a hír, 
hogy Hasdrubal, Gisgo fia, aki azért jön, hogy végezzen a háború 
utolsó maradványaival, már átkelt a Hiberuson, és itt van a 
közelben, a katonák látván, hogy vezérük kitűzte a csatára szólító 


jelet, emlékezetükbe idézve, hogy még nemrég kik álltak seregük 
élén, s harcba indulva milyen vezérekbe és csapatokba vethették 
bizalmukat, mindnyájan egyszerre könnyekben törtek ki, 
homlokukat kezdték öklözni, egyesek kezüket az ég felé tárva az 
isteneket vádolták, mások a földre vetették magukat, s ki-ki saját 
vezére nevét hajtogatta. S nem csillapodott a jajgatás, hiába 
biztatták a centuriók embereiket, s hiába vigasztalta, majd korholta 
őket Marcius, hogy miért adják át magukat asszonyok módjára a 
haszontalan  siránkozásnak, miért nem szedik össze inkább 
bátorságukat, hogy megvédjék magukat és hazájukat, s ne hagyják 
bosszulatlanul heverni elesett vezéreiket. 


Ekkor hirtelen kiáltozás hallatszott, felharsantak a trombiták: az 
ellenség már majdnem elérte a sáncot. Erre gyászuk egyszeriben 
dühre változik, fegyvereikért rohannak, haragtól lángolva futnak 
szét a kapukhoz, s vetik rá magukat a hanyag, rendetlen menetben 
közeledő ellenségre. A váratlan támadás egyszeriben rémülettel 
töltötte el a punokat, akik nem értették, honnan került elő egyszerre 
ennyi ellenség, miután seregüket majdnem megsemmisítették, 
honnan veszik ezt a bátorságot és önbizalmat azok, akiket legyőztek 
és megfutamítottak, milyen új fővezér foglalta el a két Scipio helyét, 
ki parancsolhat a táborban, ki adott jelet az ütközetre? Ennyi 
váratlan meglepetéstől először mindannyian megzavarodnak s 
meghökkenve meghátrálnak, majd a hatalmas lendületű rohamtól 
visszaszorítva, futásnak erednek. S az üldözők a futók között 
alighanem vagy rettenetes öldöklést rendeznek, vagy kitörés 
közben, vakmerőségükben kockázatos helyzetbe jutnak, ha Marcius 
gyorsan nem ad jelet a visszavonulásra, s az elöl haladó 
hadijelvények elé lépve s néhány embert saját kezével visszatartva, 
meg nem állítja a nekilendült csatasort. 

Ezután visszavezette a táborba még mindig vérre és öldöklésre 
szomjazó seregét. Az ellenség sáncai elől szétzilált sorokban 
visszakergetett carthagóiak, miután nem látták maguk mögött 
üldözőiket, úgy vélték, hogy az ellenséget a félelem állította meg, s 
ismét fölényes hangulatban, lassú léptekkel vonultak be táborukba. 
Hasonló nemtörődömséggel látták el a tábori őrszolgálatot is; mert 
noha közel volt az ellenség, úgy gondolták, hogy csak a néhány nap 
előtt elpusztított két sereg maradványaival van dolguk. S miután 
ezért az ellenség félretett minden óvatosságot, Marcius - mindent 
kikémleltetve - arra, az első pillanatban inkább meggondolatlannak, 

mint vakmerőnek tűnő elhatározásra jutott, hogy ő indít támadást 
az ellenséges tábor ellen. Úgy vélte ugyanis, hogy könnyebb lesz 
megostromolnia egyetlen tábort - a Hasdrubalét -, mint megvédenie 
sajátját, akkor, ha a három sereg és vezér már egyesült. 
Egyszersmind, ha vállalkozása sikerül, megjavítja reménytelen 
helyzetét, ha pedig visszaverik, akkor is, azzal, hogy legalább ő 
támadott, elejét veszi annak, hogy megvetéssel illessék. 


38. Hogy azonban a meglepetés, az éjszakai felrettenés, s ez a 
helyzetükhöz egyáltalán nem illő terv ne keltsen riadalmat katonái 
között, jónak látta, ha buzdító szavakat intéz hozzájuk, ezért 
gyűlésbe hívta őket, ahol ezeket mondta: 


, Katonák! Részben az a ragaszkodás, amellyel vezéreink iránt 
életükben és halálukban viseltettem, részben a mi jelenlegi 
helyzetünk elég bizonyság mindnyájatok előtt arra, hogy számomra 
ez a fővezérség, bármennyire megtiszteltetek is vele, valójában 
nehéz és gondterhes feladatot jelent. Mert olyan időben, mikor - ha 
a félelem el nem tompítaná a fájdalmat - én is alig bírnék annyira 
uralkodni magamon, hogy lelkem fájdalmára valami vigaszt 
találjak, arra kényszerülök - ami a bánatban a legnehezebb -, hogy 
egymagam hozzak döntéseket a ti érdeketekben. De miközben azon 
kell töprengenem, hogyan őrizhetném meg a hazának a két sereg 
maradványait, még így sem tudok megszabadulni a lelkemet 
szüntelenül szorongató szomorúságtól. Mert nem hagy el ez a kínzó 
emlék: a két Scipio nyugtalanít éjjel-nappal, gond és álmatlanság 
gyötör, s gyakran álmomból riasztanak fel, hogy ne nyugodjam, 
álljak bosszút ebben az országban nyolc éven át le nem győzött 
katonáikért - a ti bajtársaitokért - s az államért, s felszólítanak, 
járjak el az ő szigorú fegyelmük és intézkedéseik szellemében; s 
ahogy életükben nálam senki se teljesítette hívebben parancsaikat, 
úgy most, haláluk után is azt tartom a legjobbnak, amit - 
véleményem szerint - ők egy-egy helyzetben elsősorban cselekedtek 
volna. Szeretném, katonák, ha ti nem panasszal és könnyekkel 
adóznátok nekik, mint meghaltaknak - hiszen élnek, élteti őket 
tetteik dicsősége -, hanem, valahányszor rájuk emlékeztek, úgy 
induljatok csatába, mintha látnátok, hogy ők buzdítanak, s ők 
adnak jelet a harcra. S nyilván tegnap sem egyéb, hanem az ő 
szemetek előtt megjelent alakjuk adott erőt nektek arra az 


emlékezetes küzdelemre, amellyel bebizonyítottátok az ellenségnek, 
hogy a Scipiókkal együtt még nem semmisült meg a római név, s 
hogy ez a nép, amelynek erejét és hősiességét a cannaei vereség sem 
tudta megtörni, bizonnyal felül fog kerekedni balsorsa valamennyi 
csapásán. Nos, miután ti ilyen vakmerőek tudtatok lenni saját 
magatoktól, szeretném tudni, milyen vakmerőségre lesztek képesek 
vezéretek felszólítására. Mert tegnap, amikor szétszóródva üldözőbe 
vettétek a szétvert ellenséget, nem azért adtam parancsot a 
visszavonulásra, hogy megtörjem harci kedvetek, hanem inkább, 
hogy nagyobb dicsőségre és megfelelőbb alkalomra őrizzem meg, 
hogy azután a legjobbkor támadhassatok ti, a felkészültek a mit sem 
sejtőkre, a fegyveresek a fegyvertelenekre, sőt álomba merültekre. S 
ezt a reményemet, katonák, hogy ez az alkalom itt van, nem valami 
oktalan meggondolás, hanem maga a helyzet sugallja. Bizonyára, ha 
valaki megkérdezné tőletek, hogyan védhettétek meg táborotokat ti, 
a kisebbségben lévők a túlerővel, a legyőzöttek a győztesekkel 
szemben, mi egyebet válaszolnátok, hogy éppen ezért, a tőlük való 
félelem miatt erősítettétek meg minden pontot védőművekkel, s 
ezért voltatok magatok is elszántak és harcra készek. S valóban, ez 
is az igazság. Az ellen a csapás ellen vagyunk biztosítva legkevésbé, 
amit sorsunk nem mutat félelmetesnek, mert ott vagyunk 
védtelenek és támadhatók, ahol elhanyagoljuk az óvatosságot. 


Az ellenség most attól tart a legkevésbé, hogy mi - akiket még az 
imént ő szorongatott és ostromolt - tervezünk támadást az ő tábora 
ellen. S nekünk vállalkoznunk kell arra, amiről képtelenség elhinni, 
hogy vállalkozni merünk rá. S éppen azért fog könnyebben 
sikerülni, mert nagyon nehéznek látszik. A harmadik őrségváltáskor 
csendben elvezetlek benneteket. Kikémleltettem, hogy se rendes 
őrségük, se szabályos őrállásaik nincsenek. Ha felharsan kapujukban 
csatakiáltásunk, az első rohammal elfoglalhatjuk táborukat. S 
azután folytathatjuk az álomtól kábultak, a váratlan felfordulástól 
megrettentek, a fekvőhelyükön fegyvertelenül meglepettek közt az 
öldöklést, amelyet tegnap parancsomra, bár nem akartátok, félbe 
kellett szakítanotok. Tudom, vakmerőnek látszik a terv, de 
szorongatott helyzetben, mikor alig van remény, a legvakmerőbb 
terv egyben a legbiztosabb is; mert ha a kedvező pillanatban nem 
ragadjuk meg a gyorsan tovatűnő alkalmat, hiába kívánjuk vissza, 
ha már egyszer elszalasztottuk. 


Csak egyetlen hadsereg van itt a közelünkben, a másik kettő kissé 
távolabb. Ha mi támadunk, még van valamelyes reményünk, hiszen 
már össze is mértétek erőtöket az övékével. De ha egy napig is 
késlekedünk, elterjed tegnapi kitörésünk híre, ezután már nem 
becsülnek le, s az a veszély fenyeget, hogy valamennyi sereg és 
vezér egyesül, s akkor három ellenséges vezérrel, három sereggel 
szemben kell helytállnunk, akikkel szemben Cn. Scipio érintetlen 
serege sem tudott helytállni. A mi vezéreink is azért jártak 
szerencsétlenül, mert megosztották csapataikat; mi is úgy 
végezhetünk az ellenséggel, ha elkülönült és meg van osztva. A 
háború folytatására más lehetőségünk nincs! Ezért ne várjunk 
tovább, a következő éjjel itt a kedvező alkalom. Menjetek, az 
istenek segítségével erősítsétek meg magatokat, hogy serényen, Íriss 
erőben, ugyanolyan harci kedvvel törjetek az ellenség táborába, 
mint amilyennel megvédtétek a magatokét." 


A katonák örömmel hallgatták új vezérük új haditervét; minél 
merészebb volt a terv, annál jobban lelkesedtek érte. A nap 
hátralevő részét fegyvereik előkészítésével, testük gondozásával 
töltötték, s az éj nagy részét pihenésre fordították. 


39. A negyedik őrségváltáskor indultak el. A legközelebbi táboron 
túl, mintegy hatezer lépésnyi távolságban, egy mély, erdő borította 
völgy túlsó oldalán más pun csapatok tanyáztak. Ebben az erdőben, 
körülbelül középen - egyébként a punokra jellemző ravaszsággal -, 
egy római gyalogos- s egy lovascsapat rejtőzött el. Miután a 
közbeeső utat elzárták, a többi csapat a legnagyobb csendben 
közelítette meg a közelebb tartózkodó ellenséget, s minthogy 
egyetlen előőrs sem volt a kapuk, sem őrség a sáncok előtt, úgy 
nyomultak be, a legkisebb ellenállás nélkül, mintha saját 
táborukban lennének. Ezután megszólaltak a trombiták, felharsant a 
csatakiáltás. A sereg egy része a még félig alvókat kaszabolja, 
mások tűzcsóvákat hajigálnak a száraz szalmával fedett kunyhókra, 
ismét mások a kapukat szállják meg, hogy elzárják a menekülők 
útját. Az egyszerre tomboló tűz, kiáltozás, az öldöklés annyira 
megbénítja az ellenséget, hogy semmit sem ért, semmire sem tudja 
elszánni magát. Fegyvertelenül rohannak a fegyveres csapatok közé. 
Egyesek a kapukhoz futnak, mások, minthogy az utak el voltak 
zárva, átugranak a sáncon. S aki kijut, tüstént a másik tábor felé 


menekül, de ezeket a rejtekhelyükről előtörő gyalogosok és lovasok 
mind egy szálig levágják. De még ha meg is menekül valaki ebből a 
vérontásból, a rómaiak a közelebbi tábor elfoglalása után olyan 
lendülettel siettek a másikhoz, hogy senki sem vihette el ide - őket 
megelőzve - a vereség hírét. Itt a rómaiak - mivel ez a tábor még 
távolabb esett az ellenségtől, s mert hajnal előtt sokan szétszéledtek, 
hogy takarmányt, fát hozzanak vagy zsákmányt szerezzenek - 
mindent még nagyobb gondatlanságban és hanyagságban találtak; 
az őrhelyekhez csak a fegyverek voltak odatámasztva, a katonák 
fegyvertelenül a földön ültek vagy feküdtek, vagy a kapuk és sáncok 
előtt kószáltak. Ezzel a teljesen gondtalan és fegyelmezetlen 
sereggel kezdtek csatát az iménti küzdelemben felkészült, 
diadalittas rómaiak. Így a kapuknál lehetetlen volt nekik ellenállni, 
a kapukon belül - minthogy az első csatakiáltásra és harci zajra az 
egész táborból mindenki összeszaladt - kegyetlen viadal kezdődött, 
amely sokáig elhúzódik, ha a rómaiak véres pajzsa, tanúsítva a 
punok előtt, hogy első seregük vereséget szenvedett, nem ejti 
rémületbe őket. Így azután megrettenve mind futásnak eredtek, 
azoknak kivételével, akik elestek a vérontásban; amerre utat 
találtak, szétfutottak, s feladták a tábort. Így a rómaiak L. Marcius 
vezetésével egyetlen nap és egyetlen éjszaka leforgása alatt az 
ellenség két táborát foglalták el. 


Claudius, aki Acilius évkönyveit görögből latin nyelvre ültette át, 
úgy tudósít, hogy mintegy harminchétezer ellenséget öltek meg, s 
ezernyolcszázharmincat ejtettek fogságba, s mérhetetlen zsákmányt 
ejtettek, közte egy százharminchét font súlyú ezüstpajzsot, amelyen 
a Barcasnemzetségbeli Hasdrubal képe volt kiverve. Valerius Antias 
szerint viszont csupán Mago táborát foglalták el, s hétezer 
ellenséges katonát öltek meg; Hasdruballal, kitörést intézve ellene, 
egy másik ütközetben csaptak össze, ahol tízezer embert vágtak le, s 
négyezer-háromszázharmincat ejtettek fogságba. Piso azt írja, hogy 
Mago, miközben csapatainkat rendetlen menetben követve, 
csapdába esett, ötezer embert vesztett. De mindnyájan magasztalva 
említik a római vezér, Marcius nevét. S valóságos dicsőségét még 
csodákkal is tetézik, mondván, miközben szónokolt, fején, anélkül 
hogy észrevette volna, a körülötte álló katonák nagy rémületére 
lángok lobbantak fel. A punokon aratott győzelmének emlékére a 
Capitolium leégéséig ott állt a szentélyben a Hasdrubal képmásával 
ellátott pajzs, amelyet Marcius pajzsának neveztek. 


Ezután Hispaniában jó ideig nyugalom uralkodott, mert a 
kölcsönösen elszenvedett nagy vereségek után mindkét fél 
óvakodott attól, hogy mindent egyszerre kockára tegyen. 


40. Míg Hispaniában így zajlottak az események, Marcellus 
Syracusae elfoglalása után, miközben Siciliában minden egyebet 
olyan igazságérzettel és becsülettel hozott rendbe, hogy ezzel 
nemcsak saját dicsőségét, de a római nép tekintélyét is növelte, a 
város díszeit, a Syracusaeban oly bőven található szobrokat, 
festményeket Rómába szállíttatta; mindez természetesen az 
ellenségtől a háború jogán elvett jogos hadizsákmány volt. 
Egyébként ekkor kezdtünk rajongani a görög művészet alkotásaiért, 
s ekkor kezdődött az a szabadosság, hogy szent és nem szent 
tárgyakat különbség nélkül elzsákmányolunk, aminek később a 
római istenek is kárát látták, elsősorban az a szentély, amelyet 
Marcellus olyan pazarul feldíszített. Mert a szentélyeket, amelyeket 
a Porta Capena mellett Marcellus szentelt fel, az idegenek is 
megtekintették efféle elragadó ékességeik miatt, de ezekből mára 
alig maradt meg valami. 

Követségek érkeztek hozzá Sicilia majd mindegyik városából, s 
ahogy ügyük, úgy annak elintézése is különböző volt. Azokat, akik 
Syracusae elfoglalása előtt nem pártoltak el, vagy visszatértek a 
római szövetséghez, hű szövetségesnek tekintették és megbecsülték; 
azoknak, akik Syracusae elfoglalása után félelemből adták meg 
magukat, el kellett fogadniuk, mint legyőzötteknek, a győztes 
feltételeit. 

De a rómaiaknak még Agrigentum környékén a háború nem csekély 
maradványaival kellett számolniuk: ott tartózkodott Epicydes és 
Hanno, a lezajlott háború még megmaradt hadvezérei, s egy 
harmadik, új vezér is, akit Hannibal küldött Hippocrates helyére; ez 
a libyphoeniciai hippacra törzsből származott, s honfitársai 
Muttinesnek hívták. Igen vállalkozó szellemű férfiú volt, aki 
Hannibal parancsnoksága alatt a haditudomány minden fogását 
kitanulta.  Epicydes és Hanno átadták neki a  numida 
segédcsapatokat, s ezekkel oly módon portyázta végig az ellenséges 


területeket, s a szövetségeseknek, meg akarván tartani őket, annyira 
mindig a legjobbkor sietett segítségére, hogy híre-neve rövid idő 
alatt egész Siciliát betöltötte, s a carthagóiak ügyét pártolóknak 
nem volt nála nagyobb reménysége. Így az eddig Agrigentum falai 
közé beszorított pun és syracusaei vezér - nem ugyan Muttines 
biztatására, de benne bízva - kimerészkedett a falak mögül, és a 
Himera folyó mellett ütött tábort. Marcellus, mikor erről értesült, 
tüstént megindult csapataival, s tőlük mintegy négyezer lépésnyi 
távolságban megállapodva várta, mit kezdeményez vagy mit tervez 
az ellenség. Muttines azonban nem hagyott neki sem időt, sem 
alkalmat a várakozásra és fontolgatásra, hanem átkelt a folyón, s 
nagy rémületet és zűrzavart keltve, megrohanta az ellenséges 
őrállásokat, s másnap szinte szabályos ütközetben sáncai mögé 
szorította vissza az ellenséget. De innen visszatérésre kényszerült, 
mert táborában fellázadtak a numidák, akik közül mintegy 
háromszázan Heraclea Minoába távoztak. Ő - mint mondják - 
utánuk ment, hogy lecsillapítsa és visszahívja őket, igen 
nyomatékosan intve a vezéreket, hogy távollétében ne kezdjenek 
ütközetet az ellenséggel. De két vezértársa ezt rossznéven vette tőle, 
különösen Hanno, akit már eddig is sértett Muttines dicsősége: , Egy 
Muttines, egy korcs africai félvér korlátozza cselekvésében őt, a 
carthagói nép hadvezérét, akit a senatus és a nép küldött!" - Ezért 
rávette a tétovázó Epicydest, hogy keljenek át a folyón, és 
sorakozzanak fel az ütközetre. Mert ha megvárják Muttinest, s a 
csata kedvezően végződik, bizonyára övé lesz a dicsőség. 


41. Marcellus méltatlannak tartotta, hogy ő, aki Nola alól 
visszaverte a cannaei győzelem miatt elbizakodott Hannibalt, 
meghátráljon az ellenség elől, amelyet szárazon és vízen már 
legyőzött; parancsot adott hát, hogy katonái sietve ragadjanak 
fegyvert, s vonuljanak ki csatára. Miközben serege csatasorba állt, 
teljes vágtában tíz numida lovas érkezett hozzá, s bejelentették, 
hogy honfitársaikkal együtt nem vesznek részt az ütközetben, 
egyrészt mert megzava rta őket a lázadás, amiért háromszázan 
közülük Heracleába távoztak, másrészt, mert látták, hogy vezérüket 
dicsőségére féltékeny vezértársai a csata napján küldték el. S ez, az 
egyébként megbízhatatlan nép ezt az ígéretét meg is tartotta. Így 
nemcsak a rómaiak önbizalma nőtt meg - mert a hír azonnal 


végigfutott a sorokon, hogy az ellenséget cserbenhagyta lovassága, 
amelytől legjobban tartottak -, de az ellenség is megrémült, mert 
azonkívül, hogy fő erejének támogatására nem számíthatott, még 
attól is félnie kellett, hogy saját lovassága fogja megtámadni. Így az 
összecsapás nem járt nagy küzdelemmel; az első csatakiáltás és 
roham eldöntötte az ütközet sorsát. A numidák harc közben tétlenül 
várakoztak a szárnyakon, majd látva, hogy seregük hátat fordít, 
csak egy ideig tartottak velük a menekülésben, s észrevevén, hogy 
azok a teljes zűrzavarban mind Agrigentum felé tartanak, ők, félve 
az ostromtól, szétszéledtek a környező városokba. Sok ezer ember 
esett el, hatezer került fogságba, velük együtt nyolc elefánt is. Ez 
volt Siciliában Marcellus utolsó csatája, s a győzelem után visszatért 
Syracusaeba. 


Az esztendő már majdnem végére járt, azért a senatus Rómában úgy 
döntött: P. Cornelius praetor írjon a consuloknak Capuába, hogy 
míg Hannibal távol van, s Capuánál nem fenyeget döntő 
összecsapás, egyikük, ha jónak látják, jöjjön Rómába megválasztani 
a főtisztviselőket. A consulok, megkapva a levelet, megegyeztek, 
hogy Claudius tartsa meg a választógyűlést, Fulvius pedig maradjon 
Capuánál. Claudius vezetésével consullá választották Cn. Fulvius 
Centimanust, és P. Sulpicius Galbát - Servius fiát -, aki eddig még 
semmiféle curulisi tisztséget nem viselt. Ezután a következőket 
választották meg praetornak: L. Cornelius Lentulust, M. Cornelius 
Cethegust, C. Sulpiciust, C. Calpurnius Pisót. Pisóra bízták a városi 
igazságszolgáltatást,  Sulpiciusra  Siciliát,  Cethegusra  Apuliát, 
Lentulusra Sardiniát. A consulok vezéri megbízatását egy évvel 
meghosszabbították. 

Livius művének XI-XX. könyve elveszett, így ez a kötet az előzőt 
lezáró X. könyv után a XXI. könyv fordításával folytatódik. Az 
olvasó tájékoztatására itt közöljük - a fennmaradt összefoglalások 
alapján - az elveszett könyvek rövid tartalmát, majd tartalmi 
összefoglalást adunk, a fejezetszámokat is feltüntetve, az itt közölt 
XXI-XXV. könyvekben foglaltakról is. 


XI. KÖNYV Ci. e. 292-287). - Fabius Gurges consul csatát veszt a 
samnisok ellen, ezért a senatus el akarja tőle venni a hadsereget. 
Apja, Fabius Maximus, kérve, hogy ne szégyenítsék meg fiát 
ennyire, főként azzal az ígéretével nyeri meg a senatust, hogy 
hajlandó elmenni fia mellé legatusnak, s ezt meg is teszi. Tanácsai 
és közreműködése segítségével a consul legyőzi a samnisokat, s 
diadalmenetet tarthat, majd C. Pontius samnis fővezért, akit ott 
vezettek a diadalmenetben, bárddal kivégezteti. - A polgárságot 
pusztító járvány miatt követeket küldenek Epidaurusba, hogy 
hozzák el Rómába Aesculapius szobrát. Ezek egy kígyót hoznak, 
amelyet hajójukon találtak, s amely általános hit szerint magát az 
istent személyesíti meg, s ott, ahol a kígyó elhagyja a hajót, a 
Tiberis szigetén szentélyt építenek Aesculapiusnak. Elítélik L. 
Postumius volt consult, mert mikor hadsereget vezetett, katonáival 
mezei munkát végeztetett saját birtokán. - A békéért folyamodó 
samnisokkal negyedízben újítják meg a békeszerződést. - Curius 
Dentatus consul, miután leverte a samnisokat, s legyőzte és 
megadásra kényszerítette a háborút újra kezdő sabinokat, hivatali 
ideje alatt kétszer is diadalmenetet tart. - Coloniákat alapítanak 
Castrumban, Senában és Hadriában. - Ekkor először választanak 
triumvireket . a főbenjáró büntetések végrehajtására. — - 
Vagyonbecslést tartanak, 272 000 polgárt vesznek számba. - A nép 
az eladósodása miatt kitört hosszú és súlyos viszálykodás után végül 
kivonul a Ianiculusra, ahonnan O. Hortensius dictator hozza vissza, 
aki hivatali ideje alatt hal meg. - Szerencsés harcok a 
volsiniibeliekkel; — segítséget nyújtanak a  thuriibelieknek a 
lucaniabeliek ellen. 


XII. KÖNYV Ci. e. 286-280). - A gallus senók, mikor a római követek 
meggyilkolása miatt háborút indítanak ellenük, megölik L. Caecilius 
praetort, legióival együtt. - A tarentumiak zsákmányul ejtenek egy 
római hajórajt, parancsnokát megölik, bántalmazzák a követeket, 
akiket a senatus küldött hozzájuk, hogy panaszt tegyenek a 
jogsértésért; ezért megüzenik nekik a háborút. - A samnisok 
elpártolnak. Ellenük, valamint a lucaniabeliek, bruttiusok és 
etruszkok ellen több vezér vív sikeres ütközeteket. - Pyrrhus, Epirus 
királya átkel Italiába, hogy segítséget nyújtson a tarentumiaknak. - 
A Regiumba helyőrségül kiküldött, Decius Vibellius parancsnoksága 
alatt álló campaniai legio a város lakóit legyilkolva, megszállja 
Regiumot. 


XIII. KÖNYV Ci. e. 279). - Valerius Laevinus consul szerencsétlen 
csatát vív Pyrrhusszal, főképpen azért, mert emberei megrémülnek 
a sosem látott elefántoktól. Mikor Pyrrhus a csata után megszemléli 
az elesett rómaiakat, látja, hogy mind arccal az ellenség felé 
fordulva fekszenek. Ezután pusztítva egészen Róma alá nyomul. A 
senatus C. Fabriciust küldi el hozzá, hogy tárgyaljon a foglyok 
kiváltásáról. Őt a király hasztalanul próbálja rávenni, hogy legyen 
hűtlen hazájához; majd váltságdíj nélkül hazaengedi a foglyokat. 
Cineas, Pyrrhusnak a senatushoz küldött követe azt kéri, engedjék 
be a királyt a Városba, hogy a békekötésről tárgyaljon. Mikor úgy 
döntenek, hogy a kérdést a senatus teljes ülése elé terjesztik, Ap. 
Claudius, aki, mivel megvakult, már régen nem vesz részt a 
nyilvános tanácskozásokon, meg jelenik a Curiában, s érvelésével 
eléri, hogy Pyrrhus kérését elutasítják. - Cn. Domitius - az első 
plebeius censor - megtartja a vagyonbecslést, 287 222 polgárt 
vesznek számba. - A Pyrrhus ellen vívott újabb csata döntetlen 
eredménnyel végződik. - A carthagóiakkal negyedízben újítják meg 
a szövetséget. - C. Fabricius consul azt a Pyrrhustól érkezett 
szökevényt, aki felajánlja, hogy megmérgezi a királyt, visszaküldi, 
feltárva neki a dolgot, Pyrrhushoz. Szerencsés hadi vállalkozások a 
lucaniabeliek, bruttiusok, samnisok és etruszkok ellen. 


XIV. KÖNYV Ci. e. 278-272). - Pyrrhus átkel Siciliába. - Egyéb 
csodajeleken kívül villámütés dönti le a capitoliumi lIuppiter- 
szobrot, amelynek fejét a haruspexek megtalálják. - Curius Dentatus 
sorozást tartva elsőnek vezeti be azt a szokást, hogy annak a 
vagyonát, aki a felszólításra nem jelentkezik, elkoboztatja; majd 
legyőzi a Siciliából Italiába visszatért Pyrrhust, s kiűzi őt Italiából. - 
Fabricius censor kizárja a senatusból P. Cornelius Rufinus volt 
consult, mert tíz font vert ezüst volt a birtokában. - A censorok 
megtartják a vagyonbecslést; 271 234 polgárt vesznek számba. - 
Szövetséget kötnek Ptolemaeus egyiptomi királlyal. - A Sextilia nevű 
Vesta-szüzet paráznaság miatt elítélik és élve eltemetik. - Coloniákat 
alapítanak Posidoniában és Cosában. - A carthagóiak hajóhadukkal 
Tarentum segítségére jönnek, s ezzel megsértik a szerződést. - 
Szerencsés hadi vállalkozások a lucaniabeliek, bruttiusok és 
samnisok ellen. - Pyrrhus király halála. 


XV. KÖNYV Ci. e. 271-265). - A legyőzött tarentumiak megkapják a 
békét és a szabadságot. A campaniai legiót, amely elfoglalta 
Regiumot, ostrom alá veszik, s miután megadta magát, kivégzik. - 
Kiszolgáltatják az apolloniabelieknek azokat az ifjakat, akik 
bántalmazták az apolloniabelieknek a senatushoz küldött követeit. - 
A legyőzött picenumiak megkapják a békét. - Coloniákat alapítanak 
Ariminumban, Picenumban s a samniumi Beneventumban. - A 
rómaiak ekkor kezdenek először ezüstpénzt használni. - A legyőzött 
umberek és sallentinusok megadják magukat. - A guaestorok számát 
megkettőzik és nyolcra emelik. 


XVI. KÖNYV Ci. e. 264-261). - A carthagóiak eredete és városuk 
keletkezése. - A senatus a javaslatot pártolók és ellenzők heves 
vitája után úgy dönt, hogy ellenük és Hiero, a syracusaei király 
ellen segítséget nyújt a mamertinusoknak. A római seregek, 
amelyek most kelnek át először a tengeren, több sikeres csatát 
vívnak Hiero ellen, majd kérésére békét kötnek vele. A censorok 
megtartják a vagyonbecslést; 282 234 polgárt vesznek számba. - D. 
Iunius Brutus - elhunyt apja emlékére - elsőnek rendez gladiatori 
játékokat. - Coloniát alapítanak Aeserniában. - Sikeres hadi 
vállalkozások a punok és a volsiniibeliek ellen. 


XVII. KÖNYV Ci. e. 260-257). - Cn. Cornelius consult a punok 
hajóhadukkal bekerítik, s azzal az ürüggyel, hogy tárgyalni akarnak 
vele, magukhoz csalva fogságba ejtik. - €C. Duillius consul 
eredményes csatát vív egy pun hajórajjal, s valamennyi római vezér 
közül ő tart először tengeren aratott győzelméért diadalmenetet. S 
ezért egész életére megkapja azt a kitüntetést is, hogy mikor a 
lakomáról hazatér, fuvolás kísérje, s fáklyát vigyenek előtte. - L. 
Cornelius consul szerencsével harcol Sardiniában és Corsicában a 
sardusok és corsusok, s a pun vezér, Hanno ellen. - Atilius Calatinus 
consult, mikor seregét vigyázatlanul egy, a punoktól körülzárt 
helyre vezeti, bátorságával és tettrekészségével M. Calpurnius 
katonai tribunus szabadítja ki, aki háromszáz katonájával kitörve, 
magára vonja az ellenséget. - Hannibal pun vezért, miután a 
vezetése alatt álló hajóhad veszteséget szenvedett, saját katonái 
keresztre feszítik. - Atilius Regulus consul, miután a punokat tengeri 
csatában legyőzte, átkel Africába. XVIII. KÖNYV Ci. e. 256-250). - 
Atilius Regulus Africában, sok katonája elvesztése árán, megöl egy 
hatalmas nagyságú kígyót. Mikor több sikeres csatája után a senatus 
- mivel ilyen jól hadakozik - nem küld helyére senkit, a senatushoz 
küldött levelében az okok között, amiért maga helyett más 
kiküldését kéri, panaszkodva még azt is megemlíti, hogy kis 
földecskéjét otthagyták a bérlők. Regulust - mintha a végzet az ő 
személyében akart volna kiemelkedő példát mutatni a jó- és balsors 
végleteire - a carthagóiaktól segítségül hívott lacedaemoni vezér, 
Xantippus csatában legyőzi és elfogja. - Ezután a római vezérek 
minden, szárazon és vízen elért sikerét megsemmisítik a hajóhadat 
érő szerencsétlenségek. - T. Coruncianus személyében először 
választanak plebeiust pontifex maximusnak. - P. Sempronius Sophus 
és M. Valerius Maximus felülvizsgálják a senatorok névsorát, s 
közülük  tizenhatot kizárnak a  senatusból.  Megtartják a 
vagyonbecslést, 297 797 polgárt vesznek számba. - Regulus, akit a 
carthagóiak elküldenek a senatushoz, hogy tárgyaljon a békéről, 
vagy - ha ezt nem tudná kieszközölni - a foglyok kicseréléséről, s 
akit esküvel köteleznek, hogy ha nem egyeznek bele a foglyok 
kicserélésébe, visszatér Carthagóba, azt javasolja a senatusnak, hogy 
utasítsa vissza mindkét ajánlatot, majd - megtartva adott szavát - 
visszamegy Carthagóba, ahol halálra ítélik és kivégzik. 


XIX. KÖNYV CG. e. 249-241). - Caecilius Metellus a punok ellen 
vívott szerencsés csatái után ragyogó diadalmenetet tart, ahol 
tizenhárom ellenséges vezért és százhúsz elefántot vezetnek előtte. - 
Claudius Pulcher consul, aki a jósjelek ellenére harcba indul, s vízbe 
dobatja a szent csirkéket, mert nem akarnak enni, a carthagóiaktól 
hajóscsatában vereséget szenved; s mikor a senatus visszahívja, s 
elrendeli, hogy nevezzen ki dictatort, az egészen alacsony 
származású Claudius  Gliciát nevezi ki, akit lemondásra 
kényszerítenek, miután előbb  bíborszegélyes togában már 
végignézte a Játékokat. - A. Atilius Calatinus az első dictator, aki 
seregét Italia határán kívül vezeti. - A punokkal létrejön a 
fogolycsere. - Coloniákat alapítanak Fregenaeban s a sallentinusok 
földjén, Brundisiumban. - A censorok megtartják a vagyonbecslést; 
241 212 polgárt vesznek számba. - Claudiát - annak a P. 
Claudiusnak a húgát, aki a jósjelek semmibevétele miatt vesztett 
csatát - azért, mert mikor a Játékokról hazatérőben a tolongásban 
feltartóztatták, így kiáltott fel: , Bárcsak élne, s bárcsak újra 
hajóhadat vezetne a fivérem!" pénzbüntetésre ítélik. - Ekkor 
választanak először két praetort. - Caecilius Metellus pontifex 
maximus visszatartja a Városban A. Postumius consult, mikor az 
háborúba akar indulni, mert a consul egyszersmind Mars flamenje 
is, s nem engedi meg neki, hogy abbahagyja szent szolgálata 
gyakorlását. - Több hadvezér sikerrel csatázik a punokkal, végül C. 
Lutatius consul az Aegati-szigeteknél döntő győzelmet arat a pun 
hajóhad felett. - A carthagóiak békét kérnek, és meg is kapják. Vesta 
szentélye kigyullad, a lángok közül Caecilius Metellus pontifex 
maximus menti ki a szentségeket. - Két új tribust szerveznek az 
eddigiek mellé, a Velina és a Ouirina tribusokat. 


XX. KÖNYV Ci. e. 240-220). - A faliscusok fellázadnak; hat nap alatt 
leverik és megadásra kényszerítik őket. - Spoletumban coloniát 
alapítanak. - Első ízben indul hadsereg a ligurok ellen. - Leverik a 
fellázadt sardusokat és corsusokat. - A Tuccia nevű Vesta-szüzet 
paráznaság miatt elítélik. - Háború indul az illyrek ellen a hozzájuk 
küldött egyik követ megölése miatt; megverik és megadásra 
kényszerítik őket. - A praetorok számát megkettőzik, és négyre 


emelik. - Megsemmisítik az Alpokon túlról Italiába betörő 
gallusokat. Ebben a háborúban, mint mondják, a római állam s a 
latin szövetségesek 80 000 (?) harcosa vett részt. - A római seregek, 
amelyek ekkor lépik át először a Padust, a gallus insubereket több 
csatában legyőzik, és megadásra kényszerítik. M. Claudius 
Marcellus consul megöli a gallus insuberek vezérét, Virdomarust, és 
gazdag zsákmányt ejt. - Leigázzák az istriabelieket; leverik s 
megadásra kényszerítik a fellázadt illyreket. A censorok három 
ízben tartanak vagyonbecslést, az első alkalmával 270 713 polgárt 
vesznek számba. - A szabadosok gyermekeit az Esguilia, Palatina, 
Suburana és Collina tribusokba sorolják. - C. Flaminius censor 
megépíti a Via Flaminiát és a Circus Flaminiust. - Coloniákat 
alapítanak a gallusoktól elfoglalt területen, Placentiában és 
Cremonában. 


XXI. KÖNYV Ci. e. 219-218). - Bevezetés. A második pun háború 
előzményei. Hamilcar és Hasdrubal hódításai Hispaniában (1-2). - 
Hannibal lesz Hasdrubal utódja. Hannibal jellemzése. Hannibal 
hadjáratai Hispaniában; előkészületek Saguntum ostromára (3-6). 
Saguntum ostroma. Római követség megy  Hispaniába és 
Carthagóba, Hanno figyelmeztető beszéde, Saguntum elfoglalása 
(7-15). Római előkészületek a háborúra. Hadat üzennek 
Carthagónak (16-18). Római követség Hispaniában és Galliában. 
Hannibal előkészületei; átkel a Pyrenaeusokon (19-24). Az észak- 
italiai boiusok és insuberek fellázadnak Róma ellen (25). P. 
Cornelius seregével Massiliába vonul. Hannibal átkel a Rhenuson, 
lovascsatát vív a rómaiakkal, s elér Druentiáig (26-31). P. Cornelius 
seregét Cn. Scipióra bízva, visszatér Italiába. Hannibal átkel az 
Alpokon. Scipio és Hannibal beszéde. Hannibal Ticinusnál legyőzi a 
római sereget (32-48). Tengeri és szárazföldi harcok Siciliában 
(49-51). Hannibal győz Trebiánál; a téli hidegben megpróbál átkelni 
az  Appennineken (52-59). Cn. Scipio sikeresen hadakozik 
Hispaniában (60-61). Csodajelek Rómában. Flaminius consul a 
senatus tiltakozása és a kedvezőtlen jóslatok ellenére elindul a 
Városból (62-63). 


XXII. KÖNYV G. e. 217-216). - Csodajelek Rómában. Hannibal átkel 


az Appennineken, s a Trasumennus-tónál legyőzi Flaminiust (1-7). 
Centenius vereséget szenved. O. Fabius Maximust dictatorrá 
választják. — Hannibal  Dél-Italiába vonul (8-9).  Engesztelő 
szertartások Rómában. Fabius halogató hadviselése. Hannibal 
Calliculánál kitör az ellenség  gyűrűjéből (10-18). Harcok 
Hispaniában. A római hajóhad sikeres vállalkozása a Hiberus 
torkolatában. Mandonius és Indebilis lázadása. P. Cornelius Scipio 
Hispaniába érkezik (19-22). Fabius folytatja halogató hadviselését. 
Vitája a vele egyenlő rangra emelt Minucius lovassági 
főparancsnokkal. Fabius megmenti a meggondolatlanul csatát kezdő 
Minucius seregét (2330). A római hajóhad sikertelen támadása 
Africa partjai ellen. Italiában a consulok folytatják a háborút 
(31-32). Választási küzdelmek Rómában. A seregek és provinciák 
elosztása (33-36). Hiero király gazdag adománya. A két consul 
vitája a hadvezetés módszereiről (37-40). A cannaei csata. Aemilius 
consul halála (41-49). A csata után a megmaradt római sereg egy 
része kitör a táborból, a másik megadja magát. Hannibal nem akar 
azonnal Róma ellen indulni. A római sereg maradékai Venusiában 
és Canusiumban gyülekeznek. A fiatal Scipio meghiúsítja az Italiát 
elhagyni szándékozók összeesküvését (50-54). A vereség hatása 
Rómában. M. Iunius Perát dictatorrá választják (55-57). Manlius 
Torguatus beszédének hatására úgy döntenek, hogy nem váltják ki a 
fogságba esett rómaiakat. Több nép elpártol Rómától. Köszönetet 


2. 


nyilvánítanak Terentius consulnak kitartásáért (58-61). 


XXIII. KÖNYV Ci. e. 215). - Hannibal beveszi Compsát, megtámadja 
Neapolist. Capua városa a punokhoz pártol (1-10). Visszaérkezik a 
Delphoiba küldött római követség. Hannibal küldötte beszámol a 
győzelmekről Carthagóban: Hanno figyelmeztető beszéde (11-13). 
Hannibal nem tudja bevenni Nolát és Neapolist; elfoglalja Nuceriát. 
A Nola alatt vívott csatában a rómaiak először nem szenvednek 
vereséget. Hannibal elfoglalja Acerrát, megkezdi  Casilinum 
ostromát (14-18). A pun sereg a téli táborban, Capuában elpuhul. A 
punok beveszik Casilinumot. Róma nem tud segítséget nyújtani 
Peteliának (19-20). Rómában M. Fabius Buteo dictator kiegészíti a 
senatust. Megválasztják az új tisztségviselőket. A consullá választott 
L. Postumius Észak-Italiában a gallusok csapdájába kerül, és 
seregével elpusztul. Rómában elosztják a seregeket és provinciákat 


(21-25). Hispaniában Hasdrubal legyőzi a tartesiusokat, s Italiába 
akar vonulni, ezt a két Scipio megakadályozza (26-29). A punok 
elfoglalják Peteliát, Consentiát, Locrit. Rómában Postumius helyére 
M. Claudius Marcellust, majd - mivel a jósjelek kedvezőtlenek - O. 
Fabius Maximust választják meg consulnak (3032). Hannibal 
szövetséget köt V. Philippus, macedon királlyal (33). Nyugtalanság 
Sardiniában. Sempronius rajtaüt Hamaenál a campaniabeliek 
táborán. Hannibal eredménytelenül veszi ostromzár alá Cumaet. Ti. 
Sempronius Longus Lucaniában legyőzi a punokat (34-37). A 
rómaiak elfogják Philippus követeit, s megteszik ellene a háborús 
előkészületeket (38). Harcok Capua környékén. A rómaiak 
Sardiniában megverik a pun-sardus sereget, s elfoglalják Cornust 
(39-41). A capuabeliek segítséget kérnek Hannibaltól. Római 
győzelemmel végződő harcok Nola birtokáért. Harcok Capua körül. 
A campaniai Cerrinus Vibellius és a római Claudius Asellus 
párviadala (42-47). Római bérlőtársaságok vállalják a hispaniai 
sereg ellátását. Sikeres harcok Hispaniában (48-49). 


XXIV. KÖNYV G. e. 214-213). - A punok és bruttiusok támadásai 
Regium, Locri és Croton városok ellen (1-3). Meghal II. Hiero, 
Syracusae királya. Utódját, Hieronymust, aki szövetséget köt a 
carthagóiakkal, Leontiniban meggyilkolják (4-7). O. Fabiust 
választják meg consulnak. A provinciák és seregek elosztása. 
Csodajelek és engesztelő áldozatok (8-11). Hannibal Campaniába 
vonul. A rómaiak megvédik Nolát. Gracchus rabszolgákból álló 
seregével győzelmet arat Beneventumnál (12-16). Marcellus Nolánál 
megveri Hannibalt. A censorok szigorú büntetéseket rónak ki. 
Magánemberek sietnek az anyagilag kimerült állam segítségére 
(17-18). A rómaiak visszafoglalják Casilinumot. Hannibal nem tudja 
elfoglalni  Tarentumot (19-20). Syracusaeban visszaállítják a 
köztársaságot. Epicydest és Hippocratest - Hannibal embereit - 
választják meg praetornak. Tárgyalnak a rómaiakkal (21-28). 
Hippocrates és Epicydes Syracusaet a carthagóiak oldalára állítja. A 
rómaiak megkezdik Syracusae ostromát (29-34). Harcok a punokkal 
Siciliában. A római helyőrség legyilkolja Henna lakóit. Sikeres 
harcok Philippus ellen Görögországban (35-40). Sikeres harcok 
Hispaniában (41-42). O. Fabius - Fabius fia - és Ti. Sempronius 
Gracchus lesznek az új consulok. Harcok Apuliában és Lucaniában. 


A rómaiak visszafoglalják Arpit (43-47). A két Scipio Hispaniában 
szövetségre lép Syphaxszal, a numidák királyával. Syphaxot legyőzi 
az ekkor még a carthagóiakkal szövetséges Massinissa (48-49). 


XXV. KÖNYV Ci. e. 212). - Harcok Dél-Italiában. Consentia és 
Taurianum visszapártol a rómaiakhoz. A senatus fellép az idegen 
vallási szertartások ellen. O. Fulvius Flaccus és Ap. Claudius Pulcher 
lesznek az új consulok (1-2). A csaló állami bérlő, a pyrgibeli 
Postumius pere (3-4). P. Licinius Crassus lesz az új pontifex 
maximus. A sorozással kapcsolatos intézkedések. A Cannaenál 
megmaradt s büntetésül Siciliába rendelt katonák azt kérik a 
senatustól, hogy ne tekintsék őket vétkeseknek (5-7). A tarentumiak 
átpártolnak Hannibalhoz (8-11). Marcius jósnak a háborúra 
vonatkozó jövendölései (12). A rómaiak elfoglalják Beneventumnál 
Hanno táborát. A punok hatalmukba kerítik Metapontum és Thurii 
városokat (13-15). Ti. Sempronius Gracchust a punok tőrbe csalják 
és megölik (16-18). Centenius és Cn. Fulvius Flaccus vereséget 
szenved. Capua ostroma (19-22). M. Claudius Marcellus elfoglalja 
Syracusaet. Archimedes halála (23-31). Hispaniában elesik Publius 
és Cnaeus Scipio, a reménytelen hadihelyzetet L. Marcius római 
lovag menti meg (32-39). Végső csatározások a carthagóiak ellen 
Siciliában Agrigentumnál. Cn. Fulvius Centumanus és P. Sulpicius 
Galba lesznek az új consulok (40-41). 


NÉVMUTATÓ 


Acerrae - város Campaniában, a mai Nápoly mellett. 


Achaia - a görögországi Peloponnesos északi partvidéke. 


Achradina - Syracusae keleti, a tengerparton fekvő városrésze, 
északra az Insulától. 


Acilius, Caius - római történetíró (i. e. II. sz.), görög nyelven megírta 
Róma történetét a harmadik pun háborúig. 


aedilis - főtisztviselő, felügyelt a közbiztonságra, a gabonaellátásra, 
később a középületekre, templomokra, a Város nyilvános helyeire. 


Eredetileg plebeius tisztség volt (aedilis plebis), később választottak 
két aedilist a patríciusok közül is (aedilis curulis). 


Aegati-szigetek - szigetek Sicilia nyugati partjai mellett. 


Aeguimaelium - üres terület a Capitoliumtól délkeletre, a hagyomány 
szerint itt állt az áruló Sp. Maelius lerombolt háza. (Liv. IV. 16.) 


Aetolia - tartomány Görögország középső részén. 


Agrigentum - város Sicilia déli partján. 


Alba - város és hegy mintegy 20 km-re délkeletre Rómától. 

Algidus - hegység Latiumban. 

Allia - a Tiberis mellékfolyója Róma közelében. Itt győzték le a 
Róma felé nyomuló gallusok i. e. 387-ben a római sereget, 
amelynek nagy része Veiibe menekült. (Liv. V. 37-38.) 

Allifae - város Samniumban. 

allobroxok - Gallia délkeleti részén lakó harcias gallus törzs. 
Amiternum - város Sabinumban. 

amphora - űrmérték (26/ I.). 

Anagnia - a hernicusok városa Latiumban. 


Antium - város Latiumban. 


Apollonia - tengerparti város Görögország északi részén az Aous 
folyó mellett. 


Ardanea - valószínűleg az Apuliában fekvő Herdonea. 
Ardea - a rutulusok fővárosa az italiai Latiumban. Itt (XXI. 7.) az 


italiai rutulus törzs említésével az író még jobban aláhúzza a Róma 
és Saguntum között fennálló kapcsolatot. 


Ariminus - kikötőváros Italia keleti partvidékén, a mai Rimini. 


Aricia - helység Latiumban. 


Arnus - Etruria főfolyója, a mai Arno. 


Arretium - város Etruriában, az Arnus völgyében; a mai Arezzo. 


as - régi római súlymérték (272 g) s az érc értékének megfelelő 
értékű rézpénz, a legkisebb római pénzegység. 


Ascua - város Hispania déli részén. 


Atanagrum - város Hispania északi részén, az ilergesek fővárosa. 


atellanusok - a campaniai Atella város lakói. 


Aufidus - Apulia főfolyója; a mai Ofanto. 


augur - jóspap (eredetileg: madárjós), az igen tekintélyes, 
plebeiusokból és patriciusokból álló, kezdetben 9, majd később 15 
tagú jóspapi testület tagja. 


ausetanusok - néptörzs Hispania északkeleti részén, a mai 
Cataloniában. 


Aventinus - Róma hét halmának egyike. 


AL 


Avernus - tó Dél-Italiában Cumae mellett, a hozzá fűződő mondák 
szerint ide képzelték el az alvilág bejáratát. 


balearok - a Hispania keleti partja mellett fekvő Baleari-szigetek 
lakói. 


bargusiusok - Hispania keleti részén, a Hiberus folyó és a 
Pyrenaeusok között lakó nép. 


Beneventum - város Samniumban. 


boiusok - az egyik legnagyobb kelta törzs, a Po mellett telepedtek le, 
majd egy részük keletre vándorolt a Duna mellé. 


Bovianum - város Samniumban, a Pentri törzs fővárosa; a mai 
Bojano. 


Brixa - város Észak-Italiában; a mai Brescia. 
Brundisium - város Dél-Italiában; a mai Brindisi. 


bruttiusok - az Italia legdélibb részén fekvő Bruttium lakói. 


Caere - melegforrásairól nevezetes város Etruriában; a mai Cervetro. 
Galabria - félsziget Italia délkeleti részén. 


calatinusok - a Campaniában fekvő Calatia város lakói. 


Calendae - a hónap első napja. 


Callicula - hegy a Via Latina mellett, Cales közelében. 


GCallifae - város Samniumban. 


Calor - a Volturnus mellékfolyója Beneventum mellett. 


Calpurnius Flamma - i. e. 258-ban Siciliában Camarinanál 300 
emberével kitörve feláldozta magát, s így megmentette a körülzárt 
római sereget. 


Cannae - város Apuliában; itt győzte le Hannibal i. e. 216-ban a 
római sereget. 


Canusium - város Apuliában. 


carpetanusok - nagy hispaniai néptörzs az Anas és Tagus folyók 
vidékén, fővárosuk Toletum, a mai Toledo. 


Casilinum - város Campaniában a Volturnus folyó mellett, Capua 
közelében. 


Castrum Album - város Hispania keleti részén, valószínűleg a mai 
Alicante. 


Castulo - város Hispania déli részében. 


Caudium - város és hegyszoros Samniumban. 


celtiberek Hispaniában a Hiberustól délre fekvő Celtiberia lakói. 


cenomanusok - Észak-Italiában, Brixa és Verona környékén élő gallus 
törzs, amely - mivel állandóan viszálykodott a szomszéd gallus 
törzsekkel - a háborúban a rómaiak oldalára állt. 


censor - rangban közvetlenül a consul után következő főtisztviselő; 
két censor volt, akik ötévenként megállapították a polgárok vagyoni 
helyzetét (vagyonbecslés: census) s ennek alapján vagyoni 
osztályokba (classis) sorolták őket. Ellenőrizték az erkölcsöket, 
összeállították a senatorok névjegyzékét, később ők ügyeltek fel a 
középületekre, s ők intézték az állami javak értékesítését, a 
szolgáltatások bérbeadását. - Ha az egyik censor meghalt, nem 
lehetett helyette újat választani, sőt társának is le kellett mondania. 


centuria a) mintegy 100 főből álló katonai egység; b) vagyoni 
osztály, (I. népgyűlés). 


centurio - egy katonai centuria parancsnoka. 

GCercina - sziget Afrika partjai előtt, a mai Kerkena. 

Geres - a gabonatermés istennője. 

Cincius Alimentus, Lucius - a második pun háború idején élt római 
történetíró, görög nyelven írt , Evkönyvei"-ből csak töredékek 
maradtak fenn. 


Cissis - város Hispania északi részén. 


Clastidium - észak-italiai város a Placentiát és Genuát összekötő út 
mentén, a mai Casteggio. 
Claudius - 0. Claudius Ouadrigarius (i. e. I. sz.) történetíró, megírta 


Róma történetét a gallusok betörésétől saját koráig. 


cliens - olyan jogilag szabadnak számító szegényebb polgár, aki egy 


tekintélyesebb gazdag patricius (patronus) védelme alá helyezte 
magát, s ez őt szolgálataiért anyagilag támogatta, és érdekeit 
képviselte. 


Coelius - L. Coelius Antipater, római történetíró, történeti műve az i. 
e. 110 körül megjelent Bellum Punicum (A pun háború) Livius egyik 
legfontosabb forrása. 


cohors - a legio tizedrésze, kb. 500 főből álló katonai egység. 


colonia - a meghódított területeken - elsősorban katonai célból - 
szervezett polgári település. 


Cominium Ocritum - város Samniumban. 


Comitium - kis tér a Forumtól északra, a népgyűlések és 
törvénykezési eljárások színhelye. 


Compsa - város Campaniában az Aufidus folyó mellett. 


Compulteria - város Samnium és Campania között. 


Concordia - az (állampolgárok közti) egyetértés istennője. 


congius - űrmérték (3,29 I.). 


consul - a királyok elűzése után kb. i. e. 450-től évente választott két 
főtisztviselő, a legfőbb végrehajtó hatalom képviselői. Az éveket a 
consulok nevével jelölték. 


Cornus - város Sardinia nyugati partján. 
Cortona - város Etruriában, Arretiumtól mintegy 28 km-re délre. 


Cremonis - hegygerinc, az Alpok egyik hegyvonulata, valószínűleg a 
mai Mt. Cramont a Kis Szent Bernát-hágó közelében. 


Croton - város a dél-italiai Bruttiumban. 


Cumae - ősi görög gyarmatváros, a mai Nápolytól kb. 15-40 km-re 
délnyugatra a campaniai tengerparton. 


Curia - tanácsház; Rómában a Forumon álló Curia Hostilia, a 
senatusi gyűlések helye. 

curulisi tisztség - olyan magasabb állami tisztség, amelynek viselőjét 
megillette a sella curulis, az elefántcsonttal kirakott díszes szék. 


Cyrene - tartomány Észak-Africában. 


decemvirek - valamilyen hivatalos feladatra szervezett tíztagú 
bizottság. a) Az a tíz patriciusból álló bizottság, amely i. e. 451-ben 
- consuli hatáskörrel - összefoglalta az érvényes köz- és magánjogi 
törvényeket (tizenkéttáblás törvény), b) A Sibylla-könyvek őrzésével 
és a vallási ügyek intézésével megbízott öt patriciusból és öt 
plebeiusból álló bizottság (decemviri sacris faciundis). 


P. Decius Mus - katonai tribunus, aki i. e. 340-ben önfeláldozó 
vállalkozásával Samniumban megmentette a válságos helyzetbe 


került római sereget. (Liv. VII. 34.) 


decuria - tíz lovasból álló katonai egység, amelynek élén a decurio 
állt. 


Delphoi - Apollo jóshelye a közép-görögországi Phocisban. 


Demetrius - Pharus sziget uralkodója, akit i. e. 219-ben Aemilius 
Paulus győzött le és űzött el. 


denár - denarius, római ezüstpénz, tíz ast vagy négy sestertiust ért. 


Diomedes - a Tróját ostromló görög sereg egyik vezére, aki a monda 
szerint az italiai Apuliában telepedett le. 


Dionysius - I. Dionysius (i. e. 406-377) Syracusae rettegett 
tyrannusa. 


Druentia - a Rhodanus baloldali mellékfolyója, a mai Durance. 


duumvirek - kéttagú bizottság. 


Ebusus - sziget és város Hispania keleti partvidéke mellett, a mai 
Iviza. 


előcsapatok  (elősorok) - a harcban a csatasorok előtt vitt 
hadijelvények őrizetére rendelt csapatok. 

előválasztás (comitia praerogativa) - 1. népgyűlés. 
Emporiae - hispaniai kikötőváros a Pyrenaeusok keleti oldalán. 
Epipolae - Syracusae belső - a tengertől távolabb eső - városrésze. 


Eryx - magas hegy Sicilia nyugati részén, ahová Hamilcar, Hannibal 
apja a második pun háborúban bevehetetlen erődítményt építtetett, 
de ezt a rómaiak tengeri győzelme után fel kellett adnia. - E hegyen 
állott Venus híres temploma is. 


etruszkok - az Italia északnyugati részén elterülő Etruria (a mai 
Toscana) lakói. 


Fabius - 0. Fabius Pictor (szül. i. e. 254 körül), történetíró, görög 
nyelven megírta Róma történetét a Város alapításától a második 
pun háború végéig. 


Faesulae - város Etruriában, a mai Fiesole. 
Falernus - híres bortermő vidék Campaniában. 


Feronia - a zsenge termés és a felszabadított rabszolgák istennője. 


Tarracinában lévő szentélyében szabadították fel ünnepélyesen a 
rabszolgákat. 


flamen - áldozatot bemutató pap. Testületük (flamines) tizenöt 
tagból állt, feladatuk volt naponkénti áldozat keretében ellátni az 
egyes istenek szolgálatát, ezért nem távozhattak el Rómából egy 
napnál hosszabb időre. 


font - eredetiben pondus (325 g). 


Formiae - volscus város Közép-Italiában. 


Forum Boarium - Róma egyik kisebb foruma a Circus Maximus és a 
Tiberis között. 


főpapi testület - a főpap (pontifex maximus) vezetése alatt álló, 
kezdetben öt, később tizenöt tagú testület. Ők intézték a vallási 
ügyeket, ők állították össze a naptárt. A pontifex maximus nevezte 
ki a flameneket és Vesta papnőit is. 


Furius - M. Furius Camillus, aki visszafoglalta a gallusoktól Rómát. 
Gades - hispaniai város Gibraltár mellett (a mai Cadix), ahol 
Hercules híres temploma állott. 


genius - az embert létrehozó, tulajdonságait meghatározó, s őt egész 
életén át védő isteni hatalom. Nemcsak az egyes embereknek, de 
városoknak, államoknak is volt geniusuk. A római nép geniusát 
külön istenként tisztelték, szobra is ott állt a Forumon. 


hadijelvény - a legio mai zászlónak megfelelő jelvénye, rúdra 
erősített aranyozott vagy ezüstözött sas. 


Hadria - római colonia az italiai Picenumban. 


hajka  (spartum) - növény, rostjaiból a hajók számára 
vitorlaköteleket készítettek. 


Hanno - carthagói államférfi. Az első pun háborúban Hamilcar 
vezértársa - s attól kezdve, hogy ez lett a fővezér, elkeseredett 
ellenfele -, a carthagói békepárt vezére. 


haruspex - az áldozati állat belső részeiből jósló, a csodajeleket 
értelmező - rendszerint etruszk - pap. 


Heraclea - tengerparti város a dél-italiai Lucaniában. 
Heraclea Minoa város Sicilia déli partján. 


Hercules forrása - Herculesnek szentelt meleg vizű forrás Caere 
közelében. 


Hercules oszlopai - mikor Hercules az Oceanus mellett járt, a monda 
szerint itt - a mai Gibraltár vidékén - állította fel ezeket, a róla 
elnevezett oszlopokat. 

Hexapylum Syracusae hat kapunyílással rendelkező északi kapuja. 


Hibera - város Hispaniában a Hiberus folyó mellett. 


Hiberus - folyó Hispania északkeleti részén, a mai Ebro. 


hirpiniusok - az italiai Samnium legdélibb részében lakó néptörzs. 


Idus - a hónap 13. vagy 15. napja. 


ilergavonok - néptörzs Hispania középső részén. 


ilergesek - hispaniai néptörzs a Hiberustól északra. 


Iliberri - város Galliában a Pyrenaeusok északi lejtőjén, a mai Elne. 


Iliturgi - város Hispania déli részén. 


illyrek - a mai Dalmácia vidékén elterülő Illyria lakói, akik ellen a 
rómaiak i. e. 230-228-ban viseltek háborút. 


insuberek - nagy kelta törzs Felső-Italiában, fővárosuk Mediolanum, 
a mai Milánó. 


Insula (sokszor Nasos) - , Sziget", a syracusaei öbölbe benyúló 
Ortygia nevű félsziget. 


interregnum - olyan időszak, amikor a főhatalom - haláleset, 
lemondás, vagy a hatalmat gyakorló tisztviselők távolléte miatt - 
nem volt betöltve, s a patricius senatorok közül választott férfi vette 
át a hatalmat ötnapi időre interrex (időközi király) néven. 


Intibili - város Hispania keleti részén, közel a Hiberus torkolatához. 


io triumphe - hej, győzelem! 


Isara - a Rhodanus mellékfolyója. A név olvasása bizonytalan, 
lehetséges variációk: Asara (mai Isere), Ara (mai Saőne), Sorga (mai 
Sorgues). 


istriabeliek - a mai Dalmácia tájékán fekvő Istria lakói. 


jóspap - 1. haruspex. 
jóstáblák - a jóslatkérés egy formája: fa- vagy érctáblákra szavakat, 


mondatokat véstek, ezeket egy fiú összekeverte, közülük egyet 
kihúzott, s a papok ennek alapján jósoltak. 


Iuppiter Latiaris - Iuppiter mint Latium - a latin szövetség - 
védőistene. 


Iuppiter Vicilinus - az őrködő Iuppiter, Iuppiternek csak a 
hirpinusoknál ismert mellékneve. 


Iuventas - az ifjúság istene. 


lacetanusok - néptörzs Hispania északnyugati részén. 


Lacinium - hegyfok Dél-Italiában a tarentumi öbölnél, itt állt Iuno 


híres temploma. - Itt állíttatta fel később Hannibal, Italiából való 
távozása előtt a hadjáratait megörökítő oszlopot. (Liv. XXVIII. 46.) 


Larinum - helység Samnium és Apulia határán. 


Latin Ünnepek - ősi, latin eredetű, eredetileg Alba Longában, később 
Rómában évenként megtartott ünnep. A consulok hivatalba lépésük 
napján tűzték ki az ünnep időpontját, s megtartása előtt nem 
távozhattak el Rómából. 


Latona - görög istennő, Apollo és Artemis anyja. 


legatus - a hadvezér helyettese. 


legio - 4-6000 főből álló katonai egység, amely 10 cohorsból, 30 
manipulusból és 60 centuriából állt. 


Leontini - város Siciliában. 


libuusok - Észak-Italiában az Alpok lejtőin élő törzs. 


libyphoeniciaiak - Eszak-Africában és Hispania déli részén élő pun- 
africai keveréknép. 

lictor - a magasabb rangú tisztviselőket kísérő állami szolga. 


ligurok - számos törzsből álló nagy nép Észak-Italiában, közülük sok 
már az első pun háborúban is zsoldosként a punok oldalán harcolt. 


Lilybaeum - város és hegyfok Sicilia nyugati részén. 


Lipara - a Siciliától északra fekvő Aeoli-szigetcsoport legnagyobb 
szigete. 


Litana - a boius törzs lakta vidék Észak-Italiában a Padus és az 
Appenninek közt. 


Locri - város Dél-Italiában a bruttiusok földjén. 


Longuntica - helység Hispaniában Új-Carthagótól délre. 


lovagok (eguites) - régebben olyan gazdag polgárok, akik saját 


lovukkal teljesítettek hadiszolgálatot. Később azokat sorolták a 
lovagrendbe, akiknek vagyona egy bizonyos - elég magas határt 
elért. A lovagok az államtól kaptak pénzt lóvásárlásra és -tartásra. 


lovassági főparancsnok (magister eguitum) - a dictator helyettese, akit 
megválasztása után ő nevezett ki. 


Lusitania - Hispania nyugati része, kb. a mai Portugália. 

C. Lutatius (Catulus) - consul, i. e. 241-ben legyőzte a pun flottát az 
Aegati-szigeteknél, s ezzel eldöntötte az első pun háború sorsát. 
manipulus - kb. 200 emberből álló katonai egység; az arcvonal egy- 
egy sora 10 manipulusra volt felosztva. 


Mantua - város Felső-Italiában, a mai Mantova. 


Mars-mező (Campus Martius) - gyűlésekre és testgyakorlásra szolgáló 
tér Rómában a Tiberis bal partján. 


marsusok - Rómától keletre lakó italiai néptörzs. 


marrucinusok - néptörzs Közép-Italiában. 


Massicus - nagy kikötőváros Gallia déli partvidékén, a mai Marseille. 


Mater Matuta (Matuta Anya) egész Italiában tisztelt ősi istennő, a 
hajnal megszemélyesítője. 


maurusok - az Észak-Africa nyugati részén fekvő Mauritania lakói. 


medix tuticus - a campaniai városok legfőbb elöljárója. 


Melita - sziget a Földközi-tengeren, a mai Málta. 


Meninx - sziget Africa partjai előtt a Kis Syrtisek közelében. 


Mens - az ész, a meggondoltság istene. 


mérő - eredetiben: sextarius (0,54 D. 


Metapontum - dél-italiai város a tarentumi öböl mellett. 


Misenum - hegyfok Campaniában Cumaetól délre. 


Murgantia - város Sicilia belsejében, a Symathus folyó mellett. Livius 
tévesen állítja (XXIV. 27.), hogy a tengerparton fekszik. 


Mutina - város Észak-Italiában, a mai Modena. 


Nasos - Il. Insula. 


Neapolis - a) a mai Nápoly; b) Syracusae egyik nagy városrésze. 


népek joga (ius gentium) - , nemzetközi jog", az idegenekkel való 
politikai vagy üzleti érintkezést szabályozó törvények, jogszokások 
összessége. 


népgyűlés - a hagyomány szerint Servius Tullius a polgárokat 
vagyonuk alapján öt osztályba (classis), az egyes osztályokat - a 
katonai szolgálat szempontjából - századokba (centuria) sorolta, s az 
egész lakosságot lakóhelyük szerint vidéki és városi kerületekbe 
(tribus) osztotta be. A centuriák gyűlésén (comitia centuriata) 
választották meg a magasabb rangú, a tribusok gyűlésén (comitia 
tributa) az alacsonyabb rangú állami tisztségviselőket. A comitia 
centuriatán a gazdagabb polgárok befolyását az biztosította, hogy 
itt először hagyományosan néhány centuria - a leggazdagabb 
polgárokból álló lovagi centuriák - véleményét kérdezték meg 
(előválasztás: comitia praerogativa), a többiek azután, az ő 
véleményüket előjelnek tekintve, követték döntésüket. A comitia 
tribután a vagyonos polgárok szintén keresztülvitték akaratukat, 
mert az összesen 35 tribus többségi alapon szavazott, s a 
szegényebb polgárok négy tribusba voltak beosztva, tehát csak négy 
szavazatot képviseltek. 


néptribunusok - i. e. 494 óta a nép képviselői a senatusban. Számuk 
először kettő, majd később tíz volt. Személyük sérthetetlen volt, 
tiltakozásukkal — bármely törvényt, határozatot, intézkedést 


érvényteleníthettek. 


Nova Classis - kikötő Hispania keleti partvidékén, a mai Tarraco 
közelében. 

numidák - a mai Algéria területén lévő Numidia lakói, akik a 
háborúban különösen mint lovasok tűntek ki. 

olcadok - hispaniai néptörzs, Hannibal egy részüket később Africába 
telepítette át. 


Onusa - tengerparti város Hispaniában Új-Carthago és a Hiberus 
torkolata között, valószínűleg a mai Valencia. 


oretanusok - nagy néptörzs Hispania délnyugati részében. 


Oricum - tengerparti város a görögországi Epirusban. 


Ostia - Róma kikötővárosa a Tiberis torkolatánál, mintegy 20 km-re 
a Várostól. 


ostromfödél - (lat. vinea - szőlőlugas), katonai kifejezés, lugashoz 


hasonló, cölöpökre erősített vagy kerekeken gördülő, várostromnál 
használt védőtető. 


ostromkoszorú (corona muralis) - nemesfémből készült katonai 
kitüntetés, az kapta meg, aki elsőnek ért fel az ellenséges várfalra. 
Pachynum - hegyfok Sicilia délkeleti részén. 


Padus - a mai Po folyó. 


paelignusok - néptörzs Közép-Italiában. 


Paestum - város a dél-italiai Lucaniában. 


L. Papirius Cursor -, consul, legyőzte a samnisokat Longulánál i. e. 
309-ben. (Liv. IX. 40.) 


Pharia - kis sziget a dalmát partok közelében. 

Philippus - V. Philippus macedon király (ur. i. e. 221-179), aki a 
punok oldalán avatkozott be a háborúba, de 197-ben súlyos 
vereséget szenvedett. 


Picenum - tartomány Közép-Italiában az Adria partján. 


Piso - L. Calpurnius Piso (i. e. 133-ban consul), az Annales c. hét 
könyvből álló történeti mű szerzője. 


Placentia - város Felső-Italiában, a mai Placenza. 
Plebeius Játékok (Ludi Plebeii) - lakomával és játékokkal egybekötött 


ünnep (nov. 15.) valószínűleg a patriciusok és a plebs kibékülésének 
az emlékére. 


Poeninus - az Alpok egyik vonulata, a mai Pennini Alpok a Nagy 


Szent Bernát-hágó közelében. 


polgári koszorú (corona civilis) - tölgyfalombból font katonai 
kitüntetés, az kapta meg, aki csatában megmentette egy polgártársa 
életét. 


pontifex - I. főpapi testület. 


Porta Capena - Rómának az Aventinus és Caelius-hegy között 
délnyugatra nyíló kapuja, ezen át vezetett ki a Via Appia. 


Porta Carmentalis - Róma egyik régi kapuja a Tiberis és a Capitolium 
között. 


Porta Collina - Rómának egyik, a Ouirinalis dombnál lévő, északi 
irányban nyíló kapuja. 


praeco - törvényszolga, kikiáltó. 


2 29 


praetor - az igazságszolgáltatást intéző tisztviselő, a távollévő consul 
helyettese. Tágabb értelemben: elöljáró, vezető. 


praetutiusok - néptörzs Picenumban. 


proconsul - a consul helyettese, vagy olyan consul, akinek 
megbízatását  -  vezérségét - hivatali éve lejárta után 


meghosszabbították. Később: a római provinciák helytartóinak 
címe. 


propraetor - volt praetor, aki hivatali ideje letelte után valamelyik 
provincia kormányzója lett. 


Proserpina - Ceres leánya, aki, miután Pluto elrabolta, az alvilág 
királynője lett. 


provincia - a) valamilyen tisztviselőre bízott terület, feladat, 
hatáskör; b) Italia területén kívül eső tartomány, amelyet római 


helytartó kormányzott. 


pythói Apollo - Apollo, mint a pythói jósda istene, amelyet azután 
alapított Delphoiban, hogy ott legyőzte a Python nevű sárkányt. 


Pyrgia - helység Etruriában. 
Pyrrhus - (ur. i. e. 307-272) a görögországi Epirusban élő molossus 


nép királya, aki Italiába áthajózva több veszélyes hadjáratot viselt 
Róma ellen. 


guestor - eredetileg a bíráskodás, majd az adó- és pénzügyek 
intézésével megbízott tisztviselő. 
OAuirinus - az istenné nyilvánított Romulus. 


guirisek - római polgárok. 


Regium - dél-italiai város szemben Siciliával. 


Rhodanus - folyó Galliában, a mai Rhőne. 


Római Játékok (Ludi Romani) - a legrégibb római ünnep, több napig 
tartó ünnepség- és circusi versenysorozat a Capitoliumi luppiter 
tiszteletére. 


Ruscino - város Galliában, a Pyrenaeusok északi lejtőjén, a hasonló 
nevű folyó mellett. 


Saguntum - tengerparti város Hispania keleti részén, amelyet 
hagyomány szerint Zacynthusból eredő görögök és ardeai rutulusok 
alapítottak. A mai Murviedro. 


salassusok - az Alpok keleti lejtőin lakó néptörzs. 


salluviusok - a leghatalmasabb ligur törzs Észak-Italiában, az Alpok 
és a Rhőne között. 


samnisok - a Közép-Italiában lakó sabinok egyik legjelentősebb 
törzse. 


sardusok - Sardinia sziget őslakói, akik, mikor a sziget az első pun 
háború után a rómaiak birtokába került, többször föllázadtak 
ellenük. - Subás sardusok - a lakosságnak a hegyek közt 
pásztorkodással foglalkozó része. 


Saturnus - ősi latin isten, az ő ünnepe a vidám hangulatú, evéssel, 
ivással, ajándékozással egybekötött Saturnalia (dec. 17-23.). 


sedunoveragrusok - a mai svájci Wallis kanton területén élő két nép, 
a sedunusok és veragrusok összevont neve. 


Sibylla-könyvek - a cumaei Sibylla jósnőnek tulajdonított görög 
nyelvű jóslatok, amelyek Targuinius Superbus idején kerültek 
Rómába; itt a jóslatokat a capitoliumi szentélyben őrizték, s az 
őrizetükre rendelt testület nagy csapások idején betekintett a 
jóskönyvekbe, értelmezte a jóslatokat, és megállapította a szükséges 
engesztelő szertartásokat. 


siculusok - Sicilia lakói. 
sidicinusok - a dél-italiai Campaniában lakó nép. 


skorpio - kő- vagy dárdavetésre szolgáló hadigép. 


szabados (libertus) - felszabadított rabszolga. 


Syracusae - Siciliának a sziget délkeleti partján fekvő városa. 


Tagus - az Atlanti-óceánba ömlő nagy hispaniai folyó, a mai Tajo. 


talentum - súly- és pénzegység. Változó értékű, súlya kb. 20 és 36 kg 
között váltakozott. 


Tannetum - város Észak-Italiában a Po közelében. 
Tarentum - dél-italiai kikötőváros. 


Tarraco - kikötőváros Hispania északkeleti részében, a mai 
Tarragona. 


tartesiusok - néptörzs Hispania déli részén, a Baetis folyó mellett. 


taurinusok - Észak-Italiában, a mai Cotti Alpok nyugati lejtőin lakó 
nép. Városuk későbbi neve Augustus Taurinorum, a mai Turin. 


Teanum Sidicinum - campaniai város Róma és Capua között. 


Thurii - város Dél-Italiában a bruttiusok földjén. 


Tibur - helység Latiumban, Róma közelében; a mai Tivoli. 


Ticinus - a Padus jelentékeny bal parti mellékfolyója. E mellett verte 
meg Hannibal P. Cornelius Scipio consult i. e. 218-ban. 


Trasumennus - tó Etruriában, a mai Lago di Perugia. 


Trebia - a Padus bal parti mellékfolyója, e mellett győzte le 
Hannibal i. e. 218-ban P. Cornelius és Ti. Sempronius consulokat. 


tribunus - a) katonai tiszti rang; b) néptribunus. 


tricastinusok - néptörzs Gallia délkeleti részén. 


tricoriusok - az Alpok nyugati lejtőin - a mai Drac vidékén - lakó 
nép. 


tunica - gyapjúból készült, ingszerű, valamivel a térden alul érő 
ruhadarab. 


turdetanusok - Hispania déli részén, a Baetis folyó két partján lakó 
nép. 


Tycha - Syracusae északi városrésze. 


tyrannus - a görög városállamok diktátori hatalmú uralkodója. 


Új-Carthago - Hispania délkeleti részén fekvő tengerparti város, 
melyet Hasdrubal alapított, a mai Cartagena. 


Umbria - tartomány Közép-Italia keleti részén, lakói az umberek. 
uncia - súlymérték (27,3 gr.) 
Utica - kikötőváros Africában Carthagótól északra. 


uzentinusok - a dél-italiai Calabriában fekvő Uzentum város lakói. 


vaccaeusok - nagy néptörzs Hispania déli részén. 


Valerius Antias - (i. e. I. sz.) történetíró, 75 könyvben írta meg Róma 
történetét. 


Veii - város Etruriában. 


Venusia - város Apuliában az Aufidus folyó mellett. 


ver sacrum - (szent tavasz), ősi italiai szertartás; nagy csapások 
idején a termés zsengéjét, az akkor született állatokat és ifjakat 
engesztelésül az isteneknek ajánlották fel. Az így felajánlott 
nemzedéknek 20 év múlva el kellett távoznia és új hazát keresnie. - 
Az itt leírt (XXI. 9.) fogadalmat a rómaiak 21 év múlva teljesítették. 
(Liv. XXX. 44.) 

Via Appia - Rómától déli irányban, Capua felé vezető út. 


Via Flaminia - Rómától észak felé, az Appennineken át Ariminumig 


vezető út. 


Via Latina - Rómától Latiumon át délre vezető út, amely 
Casilinumban találkozott a Via Appiával. 


Vibo - kikötőváros Dél-Italiában, a bruttiusok földjén. 


Victumulae - észak-italiai város, a mai Turintól északra. 


Vicus Iugarius - a Palatinus és Capitolium között a Forumra vezető 
út. 


vocontiusok - Gallia déli részén - a mai Provance-ban - lakó nagy 
néptörzs. 


volscusok - nagy kelta törzs Gallia délkeleti részén. 


Volturnus v. Vulturnus - folyó Campaniában. 


Vulcanus szigete - a Hiera nevű sziget Siciliától északra, a mai 
Volcano. 


Zacynthus - kis sziget a Ion-tengeren, a mai Zante. 


